(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΜΓ΄

Πέμπτη, 12 Δεκεμβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας του Βουλευτή κ. Γ. Παπανδρέου, σελ.
2. Ανακοινώνεται ότι τη συνεδρίαση παρακολουθούν μαθήτριες, μαθητές και συνοδοί εκπαιδευτικοί από το Γυμνάσιο Λούρου, Πρέβεζας, το Μουσικό Σχολείο Χίου, το Γυμνάσιο Φιλοθέης, το ιδιωτικό Δημοτικό Σχολείο της Ισραηλιτικής Κοινότητας Αθηνών, το 3ο Τοσίτσειο Δημοτικό Σχολείο Εκάλης, το Δημοτικό Σχολείο Δαλαμανάρας Αργολίδας, το 1ο Δημοτικό Σχολείο Ασπροπύργου, το 2ο Δημοτικό Σχολείο Σκάλας Λακωνίας, το 1ο Γυμνάσιο Μουζακίου Καρδίτσας, το 2ο Γυμνάσιο Λάρισας, το 2ο Γυμνάσιο Ναυπάκτου, το Εσπερινό Επαγγελματικό Λύκειο Περάματος και το Μουσικό Γυμνάσιο Καστοριάς , σελ.
3. Επί διαδικαστικού θέματος, σελ.
4. Επί προσωπικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
 Συνέχιση της συζήτησης επί του σχεδίου νόμου του Υπουργείου Εθνικής Οικονομίας και Οικονομικών «Κύρωση του Κρατικού Προϋπολογισμού οικονομικού έτους 2025». , σελ.

ΠΡΟΕΔΡΕΥΟΝΤΕΣ

ΓΕΡΟΒΑΣΙΛΗ Ο. , σελ

ΓΕΩΡΓΑΝΤΑΣ Γ. , σελ.

ΚΩΝΣΤΑΝΤΙΝΟΠΟΥΛΟΣ Ο. , σελ.

ΛΑΜΠΡΟΥΛΗΣ Γ. , σελ.

ΜΠΟΥΡΑΣ Α. , σελ.

ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί διαδικαστικού θέματος:

 ΓΕΡΟΒΑΣΙΛΗ Ό. , σελ.
 ΓΕΩΡΓΑΝΤΑΣ Γ. , σελ.
 ΚΑΛΑΜΑΤΙΑΝΟΣ Δ. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΛΑΜΠΡΟΥΛΗΣ Γ. , σελ.
 ΜΑΜΟΥΛΑΚΗΣ Χ. , σελ.
 ΜΠΟΥΡΑΣ Α. , σελ.
 ΠΑΠΠΑΣ Ν. , σελ.
 ΠΛΑΚΙΩΤΑΚΗΣ Ι. , σελ.

Β. Επί προσωπικού θέματος:

 ΣΚΡΕΚΑΣ Κ. , σελ.

Γ. Επί του σχεδίου νόμου του Υπουργείου Εθνικής Οικονομίας και Οικονομικών:

 ΑΓΑΠΗΔΑΚΗ Ε. , σελ.
 ΑΛΕΞΟΠΟΥΛΟΥ Χ. , σελ.
 ΑΣΗΜΑΚΟΠΟΥΛΟΥ Σ. , σελ.
 ΑΥΓΕΡΙΝΟΠΟΥΛΟΥ Δ. , σελ.
 ΑΧΤΣΙΟΓΛΟΥ Ε. , σελ.
 ΒΕΛΟΠΟΥΛΟΣ Κ. , σελ.
 ΒΡΟΥΤΣΗΣ Ι. , σελ.
 ΓΕΡΟΒΑΣΙΛΗ Ό. , σελ.
 ΓΕΡΟΥΛΑΝΟΣ Π. , σελ.
 ΓΙΑΝΝΟΥΛΗΣ Χ. , σελ.
 ΓΡΗΓΟΡΑΚΟΥ Π. , σελ.
 ΔΕΛΗΚΑΡΗ Α. , σελ.
 ΔΗΜΑΣ Χ. , σελ.
 ΔΗΜΗΤΡΙΑΔΗΣ Π. , σελ.
 ΔΗΜΗΤΡΟΚΑΛΛΗΣ Ι. , σελ.
 ΔΙΓΕΝΗ Α. , σελ.
 ΔΟΥΡΟΥ Ε. , σελ.
 ΈΞΑΡΧΟΣ Ν. , σελ.
 ΕΥΘΥΜΙΟΥ Ά. , σελ.
 ΖΑΜΠΑΡΑΣ Μ. , σελ.
 ΖΕΪΜΠΕΚ Χ. , σελ.
 ΖΕΜΠΙΛΗΣ Α. , σελ.
 ΘΕΟΔΩΡΙΚΑΚΟΣ Π. , σελ.
 ΘΡΑΣΚΙΑ Ο. , σελ.
 ΚΑΖΑΜΙΑΣ Α. , σελ.
 ΚΑΛΑΦΑΤΗΣ Σ. , σελ.
 ΚΑΛΛΙΑΝΟΣ Ι. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΡΑΜΕΡΟΣ Γ. , σελ.
 ΚΑΡΑΟΓΛΟΥ Θ. , σελ.
 ΚΑΤΡΙΝΗΣ Μ. , σελ.
 ΚΑΦΟΥΡΟΣ Μ. , σελ.
 ΚΕΔΙΚΟΓΛΟΥ Σ. , σελ.
 ΚΕΔΙΚΟΓΛΟΥ Σ. , σελ.
 ΚΕΛΕΤΣΗΣ Σ. , σελ.
 ΚΕΡΑΜΕΩΣ Ν. , σελ.
 ΚΕΦΑΛΑ Γ. , σελ.
 ΚΕΦΑΛΑ Μ. , σελ.
 ΚΟΚΚΑΛΗΣ Β. , σελ.
 ΚΟΝΤΗΣ Ι. , σελ.
 ΚΥΡΙΑΚΗΣ Σ. , σελ.
 ΚΩΝΣΤΑΝΤΙΝΙΔΗΣ Ε. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΚΩΤΣΟΣ Γ. , σελ.
 ΛΑΖΑΡΙΔΗΣ Μ. , σελ.
 ΛΑΜΠΡΟΠΟΥΛΟΣ Ι. , σελ.
 ΛΑΜΠΡΟΥΛΗΣ Γ. , σελ.
 ΛΙΑΚΟΣ Ε. , σελ.
 ΛΙΑΚΟΥΛΗ Ε. , σελ.
 ΛΙΒΑΝΙΟΣ Θ. , σελ.
 ΛΟΒΕΡΔΟΣ Ι. , σελ.
 ΜΑΜΟΥΛΑΚΗΣ Χ. , σελ.
 ΜΑΡΙΝΟΣ Γ. , σελ.
 ΜΑΡΚΟΠΟΥΛΟΣ Δ. , σελ.
 ΜΗΤΑΡΑΚΗΣ Π. , σελ.
 ΜΟΥΛΚΙΩΤΗΣ Γ. , σελ.
 ΜΠΑΡΑΛΙΑΚΟΣ Ξ. , σελ.
 ΜΠΑΡΚΑΣ Κ. , σελ.
 ΜΠΑΡΤΖΩΚΑΣ Α. , σελ.
 ΝΑΤΣΙΟΣ Δ. , σελ.
 ΝΙΚΗΤΙΑΔΗΣ Γ. , σελ.
 ΝΙΚΟΛΑΪΔΗΣ Α. , σελ.
 ΞΑΝΘΟΠΟΥΛΟΣ Θ. , σελ.
 ΟΙΚΟΝΟΜΟΠΟΥΛΟΣ Τ. , σελ.
 ΟΙΚΟΝΟΜΟΥ Ι. , σελ.
 ΠΑΠΑΔΑΚΗΣ Π. , σελ.
 ΠΑΠΑΪΩΑΝΝΟΥ Α. , σελ.
 ΠΑΠΑΝΔΡΕΟΥ Γ. , σελ.
 ΠΑΠΑΣ Θ. , σελ.
 ΠΑΠΑΣΤΕΡΓΙΟΥ Δ. , σελ.
 ΠΑΠΑΣΩΤΗΡΙΟΥ Σ. , σελ.
 ΠΑΠΠΑΣ Ν. , σελ.
 ΠΑΠΠΑΣ Π. , σελ.
 ΠΑΡΑΣΥΡΗΣ Φ. , σελ.
 ΠΑΣΧΑΛΙΔΗΣ Ι. , σελ.
 ΠΑΦΙΛΗΣ Α. , σελ.
 ΠΕΤΡΑΛΙΑΣ Α. , σελ.
 ΠΕΤΣΑΣ Σ. , σελ.
 ΣΑΡΑΚΙΩΤΗΣ Ι. , σελ.
 ΣΚΡΕΚΑΣ Κ. , σελ.
 ΣΟΥΚΟΥΛΗ - ΒΙΛΙΑΛΗ Μ. , σελ.
 ΣΠΑΝΙΑΣ Α. , σελ.
 ΣΤΑΜΑΤΗΣ Γ. , σελ.
 ΣΥΡΕΓΓΕΛΑ Μ. , σελ.
 ΤΖΟΥΦΗ Μ. , σελ.
 ΤΣΑΠΑΝΙΔΟΥ Π. , σελ.
 ΤΣΙΛΙΓΓΙΡΗΣ Σ. , σελ.
 ΥΨΗΛΑΝΤΗΣ Β. , σελ.
 ΦΑΜΕΛΛΟΣ Σ. , σελ.
 ΦΛΩΡΙΔΗΣ Γ. , σελ.
 ΦΛΩΡΟΣ Κ. , σελ.
 ΦΩΤΙΟΥ Θ. , σελ.
 ΧΑΡΑΚΟΠΟΥΛΟΣ Μ. , σελ.
 ΧΑΤΖΗΔΑΚΗΣ Δ. , σελ.
 ΧΗΤΑΣ Κ. , σελ.
 ΧΡΗΣΤΙΔΗΣ Π. , σελ.
 ΨΥΧΟΓΙΟΣ Γ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΜΓ**΄**

Πέμπτη 12 Δεκεμβρίου 2024

Αθήνα, σήμερα στις 12 Δεκεμβρίου 2024, ημέρα Πέμπτη και ώρα 9.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ.**

**ΠΡΟΕΔΡΕΥΩΝ (Ιωάννης Πλακιωτάκης):** Καλή σας ημέρα, κυρίες και κύριοι συνάδελφοι. Αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης επί του σχεδίου νόμου του Υπουργείου Εθνικής Οικονομίας και Οικονομικών: «Κύρωση του Κρατικού Προϋπολογισμού οικονομικού έτους 2025».

Τον λόγο έχει η Βουλευτής της Νέας Δημοκρατίας κ. Μαρία - Αλεξάνδρα Κεφάλα.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Ευχαριστώ πολύ, κύριε Πρόεδρε. Καλημέρα.

Κυρία Υπουργέ, κυρίες και κύριοι συνάδελφοι, η κύρωση του προϋπολογισμού του κράτους αποτελεί κορυφαία κοινοβουλευτική διαδικασία. Είναι η κορωνίδα των νομοσχεδίων καθώς μέσα από τις διατάξεις του αποτυπώνονται ξεκάθαρα οι σκοποί και οι στόχοι της εκάστοτε κυβέρνησης, βασίζεται στα πεπραγμένα και οριοθετεί τα επόμενα βήματά της.

Είναι ένας ακόμη προϋπολογισμός που κατατίθεται σε ένα ασταθές δυσμενές διεθνές περιβάλλον. Με δύο πολέμους να μαίνονται στην ευρύτερη γειτονιά μας και τις μεγαλύτερες οικονομίες της Ευρώπης -αναφέρομαι σε Γερμανία και Γαλλία- να μη διανύουν και την καλύτερη περίοδο, η χώρα μας έρχεται να αποδείξει ότι βαδίζει με σιγουριά και αξιοπιστία προς το μέλλον.

Η ελληνική οικονομία αποδεικνύεται ανθεκτική. Η Ελλάδα του 2019 με την Ελλάδα του σήμερα έχει μεγάλες διαφορές. Η συνέπεια και η αποτελεσματικότητά μας αναγνωρίζονται διεθνώς. Έχουμε μετατραπεί από μαύρο πρόβατο της Ευρώπης σε θετικό παράδειγμα ανάπτυξης και δημοσιονομικής σταθερότητας. Όλα αυτά είναι αποτέλεσμα της συνεχούς και επίμονης προσπάθειας της τελευταίας πενταετίας.

Σας αναφέρω χαρακτηριστικά ότι σε σχέση με το 2019 το ΑΕΠ της χώρας μας το 2025 θα έχει αυξηθεί κατά 62 δισεκατομμύρια, δηλαδή 34%. Οι επενδύσεις μας έχουν διπλασιαστεί από τα 20 στα 41 δισεκατομμύρια. Το ποσοστό ανεργίας έχει μειωθεί από το 17,3% στο 9%, σημειώνοντας χαμηλό δεκαπενταετίας. Είναι η μεγαλύτερη μείωση σε ολόκληρη την Ευρωπαϊκή Ένωση.

Θέλω να τονίσω δύο στοιχεία.

Πρώτον, την πολύ σημαντική μείωση του ποσοστού της ανεργίας στις γυναίκες από 21% τον Σεπτέμβρη του 2019 σε 11% σήμερα και των νέων κάτω των είκοσι πέντε ετών από 39% σε 16%.

Ο κατώτατος μισθός έχει αυξηθεί κατά 180 ευρώ, ποσοστό περίπου 30%. Από τα 650 ευρώ σήμερα είναι στο 830 ευρώ, με στόχο το 2027 να φτάσει στα 950 ευρώ τον μήνα. Ταυτόχρονα, αυξάνεται και ο μέσος μισθός, με στόχο τα 1.500 ευρώ τον μήνα το 2027.

Έχουμε ανακτήσει την επενδυτική βαθμίδα. Και μόλις την προηγούμενη εβδομάδα ο γερμανικός επενδυτικός οίκος «Scope Ratings» αναβάθμισε το ελληνικό αξιόμαχο ένα σκαλοπάτι ψηλότερα εντός αυτού. Παρουσιάζουμε τη μεγαλύτερη αύξηση επενδύσεων σε τρέχουσες τιμές σε ολόκληρη την Ευρωπαϊκή Ένωση κατά 84%. Οι δαπάνες για την υγεία είναι αυξημένες κατά 74%, για την εθνική άμυνα κατά 73%. Το Πρόγραμμα Δημοσίων Επενδύσεων είναι αυξημένο κατά 63%, ενώ το χρέος μειωμένο κατά είκοσι ποσοστιαίες μονάδες, από το 167% στο 147% του ΑΕΠ.

Είμαστε σε μια άλλη Ελλάδα. Όλη αυτή την πενταετία, τηρώντας τους κανόνες της δημοσιονομικής σταθερότητας, χτίζουμε τη νέα Ελλάδα, πιο ασφαλή, πιο δυνατή, πιο παραγωγική, με σύνεση, ανάπτυξη και συνοχή, στοιχεία που συνδυάζει και ο φετινός προϋπολογισμός.

Όσον αφορά τη δημοσιονομική σύνεση, δεν έχουμε το δικαίωμα να διακινδυνεύσουμε την πορεία της χώρας. Δεν μπορούμε να ξοδεύουμε περισσότερα απ’ όσα αντέχουμε, γιατί στο τέλος φτάνει σε εμάς, στον ελληνικό λαό, ο λογαριασμός. Αρκετά πληρώσαμε τις απερίσκεπτες πολιτικές.

Όσον αφορά την ανάπτυξη, ο ρυθμός ανάπτυξης αναμένεται να ανέλθει σε 2,2% το 2024 και 2,3% το 2025, πολύ υψηλότερα, δηλαδή, από την Ευρωζώνη, με βάση τις φθινοπωρινές προβλέψεις της Ευρωπαϊκής Επιτροπής.

Η Ελλάδα είναι πρώτη στην Ευρωζώνη στη σωρευτική αύξηση του κατά κεφαλήν πραγματικού ΑΕΠ την τελευταία τριετία, με την αύξηση του μέσου διαθέσιμου εισοδήματος στην Ελλάδα να είναι αρκετά μεγαλύτερη από αυτή των τιμών. Παράλληλα, αναμένουμε ότι το 2025 θα έχει το τέταρτο υψηλότερο πρωτογενές πλεόνασμα στην Ευρωπαϊκή Ένωση, περί τα 2,5% του ΑΕΠ.

Όσον αφορά τη συνοχή, μέσα από δράσεις κοινωνικής συνοχής απλώνουμε στους ευάλωτους συμπολίτες μας, σε αυτούς που το χρειάζονται περισσότερο, ένα δίχτυ προστασίας, καλύπτοντας κοινωνικές, αλλά και εθνικές προτεραιότητες.

Πάμε να δούμε μερικά βασικά στοιχεία του προϋπολογισμού για το 2025. Αυτός περιλαμβάνει μειώσεις φόρων άνω του ενός δισεκατομμυρίου ευρώ. Έχουμε ήδη μειώσει όλα αυτά τα χρόνια περισσότερους από εξήντα φόρους συνολικά, δώδεκα φέτος, και συνεχίζουμε.

Μειώνουμε τον ΕΝΦΙΑ κατά 20% στις ασφαλισμένες κατοικίες. Μειώνουμε τις ασφαλιστικές εισφορές κατά μία ποσοστιαία μονάδα. Καταργούμε το τέλος επιτηδεύματος για το σύνολο των ελεύθερων επαγγελματιών και γι’ αυτούς που εργάζονται με μπλοκάκι. Μονιμοποιούμε την επιστροφή του ειδικού φόρου καυσίμων στο αγροτικό πετρέλαιο. Φορολογούμε αυτοτελώς εντός κλίμακας τις εφημερίες των γιατρών του ΕΣΥ. Μειώνουμε τον φόρο χαρτοσήμου σε πλήθος συναλλαγών. Δίνουμε κίνητρα για την καινοτομία, τις συγχωνεύσεις και τις εξαγορές.

Επεκτείνουμε και το 2025 την απαλλαγή ΦΠΑ σε νέες οικοδομές. Καταργούμε το τέλος σταθερής τηλεφωνίας για συνδέσεις οπτικής ίνας. Απαλλάσσουμε από τον φόρο ασφαλίστρου τα συμβόλαια υγείας για παιδιά έως δεκαοκτώ ετών. Νομοθετούμε φοροαπαλλαγές οικειοθελών παροχών επιχειρήσεων υπέρ νέων γονέων, για να στηρίξουμε την οικογένεια. Απαλλάσσουμε από τον φόρο εισοδήματος κενά ακίνητα ή ακίνητα σε βραχυχρόνια μίσθωση, που θα νοικιάζονται για μακροχρόνια μίσθωση, στηρίζοντας τις νέες οικογένειες.

Προχωράμε σε παρεμβάσεις άνω των 2,3 δισεκατομμυρίων ευρώ για την πραγματική ενίσχυση του εισοδήματος των πολιτών. Εναρμονίζουμε τον εισαγωγικό μισθό του δημοσίου τομέα με τον κατώτατο μισθό σε μηνιαία βάση. Αυξάνουμε το 2025 τις συντάξεις κατά 2,4%, βάσει ρυθμού μεταβολής του ΑΕΠ και του πληθωρισμού.

Αυξάνουμε την αποζημίωση των εφημεριών των ιατρών του ΕΣΥ. Θεσπίζουμε κίνητρα προσέλκυσης ιατρών σε προβληματικές και άγονες περιοχές. Αυξάνουμε τη νυχτερινή αποζημίωση των ένστολων κατά 20%. Αυξάνουμε το φοιτητικό στεγαστικό επίδομα για τα περιφερειακά πανεπιστήμια. Ξεκινάμε το πρόγραμμα «ΑΝΑΚΑΙΝΙΖΩ - ΝΟΙΚΙΑΖΩ» με αυξημένη αποζημίωση στο 60% των δαπανών.

Ειδικά στον τομέα της υγείας παρατηρούμε ότι σε σχέση με τον προϋπολογισμό του Υπουργείου Υγείας το 2024, φέτος βλέπουμε μια αύξηση περισσότερο από 1 δισεκατομμύριο, ποσοστό δηλαδή 12%. Από αυτά, 280 εκατομμύρια μόνο είναι η καθαρή αύξηση της τακτικής επιχορήγησης των νοσοκομείων, ενώ 247 εκατομμύρια είναι η αύξηση του Προγράμματος Δημοσίων Επενδύσεων, μέσω του οποίου ανακαινίζονται νοσοκομεία και κέντρα υγείας. Στα 113 εκατομμύρια φτάνει η δαπάνη για φαρμακευτικό υλικό και λειτουργικά έξοδα.

Κυρίες και κύριοι συνάδελφοι ο προϋπολογισμός του 2025 διασφαλίζει την ισχυρή ανάπτυξη της ελληνικής οικονομίας, τη βελτίωση του βιοτικού επιπέδου των πολιτών, την ενίσχυση των επενδύσεων, τη μείωση του χρέους και την περαιτέρω αναβάθμιση του αξιόχρεου της χώρας.

Επιταχύνουμε την αύξηση του διαθέσιμου εισοδήματος των πολιτών και κάνουμε βήματα για την αντιμετώπιση των σύγχρονων προκλήσεων, όπως το δημογραφικό, το στεγαστικό, η κλιματική κρίση, η ενίσχυση του συστήματος υγείας και η εθνική άμυνα.

Η Ελλάδα συγκλίνει σταθερά με την Ευρώπη σε όλους τους τομείς αφήνοντας οριστικά πίσω τα χρόνια των μνημονίων. Και όλα αυτά χάρη στις προσπάθειες του ελληνικού λαού και της Κυβέρνησης της Νέας Δημοκρατίας και του Κυριάκου Μητσοτάκη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Κεφάλα.

Θα δώσω τώρα τον λόγο στην κ. Χριστίνα Αλεξοπούλου από τη Νέα Δημοκρατία.

**ΧΡΙΣΤΙΝΑ ΑΛΕΞΟΠΟΥΛΟΥ:** Καλημέρα σας.

Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, προτού ξεκινήσω την ομιλία μου σήμερα, θα ήθελα και ως Αχαιή Βουλευτής να επισημάνω ότι αύριο συμπληρώνονται ογδόντα χρόνια από το ολοκαύτωμα των Καλαβρύτων. Δεν ξεχνάμε τη θυσία των αθώων θυμάτων της ναζιστικής θηριωδίας. Η μνήμη τους παραμένει ζωντανή και μας υπενθυμίζει την αδιάκοπη διεκδίκηση των γερμανικών αποζημιώσεων. Τιμούμε τους ήρωες και δεσμευόμαστε να κρατήσουμε ζωντανές τις αξίες τους ως σύμβολα ειρήνης, δικαιοσύνης και ελευθερίας.

Από αυτό το Βήμα, λοιπόν, σήμερα δεν θα μιλήσουμε μόνο για αριθμούς και πολιτικές, θα μιλήσουμε για τις ζωές μας. Για τον εργαζόμενο και την οικογένεια που κατάφεραν να σταθούν στα πόδια τους έχοντας πλέον λιγότερα φορολογικά βάρη και μεγαλύτερο διαθέσιμο εισόδημα. Για τον επιχειρηματία που βλέπει την επιχείρησή του να επιβιώνει. Για τον νέο που βρίσκει πια περισσότερες ευκαιρίες να δουλέψει και να δημιουργήσει εδώ στη χώρα μας, στον τόπο μας.

Αυτή είναι η ουσία του προϋπολογισμού του 2025. Δεν αφορά απλώς στις δαπάνες και τα έσοδα. Είναι το αποτύπωμα μιας χώρας, το αποτύπωμα της Ελλάδας που χτίζουμε μαζί τα τελευταία έξι χρόνια υπό την καθοδήγηση του Πρωθυπουργού, του Κυριάκου Μητσοτάκη. Μιας Ελλάδας που από χώρα παρατηρητής έγινε πρωταγωνίστρια. Μιας Ελλάδας που έμαθε ξανά να εμπιστεύεται τις δυνάμεις της, να επενδύει στους ανθρώπους της και να προχωρά μπροστά με πολύ σταθερά βήματα εδραιώνοντας παράλληλα τη θέση της στο παγκόσμιο στερέωμα.

Το 2019, ξεκινήσαμε μία πορεία με ξεκάθαρο σχέδιο. Δεν είπαμε ποτέ ότι έχουμε μαγικό ραβδί. Είπαμε ότι με πολύ σκληρή δουλειά, ρεαλισμό και συνέπεια μπορούμε να αλλάξουμε την κατεύθυνση της χώρας. Και σήμερα βλέπουμε αυτά τα αποτελέσματα αυτής της πορείας, η οποία, βέβαια, έχει πολύ μέλλον, πολύ συνέχεια. Βλέπουμε τους καρπούς μιας πολιτικής που δεν μένει στα λόγια, αλλά υλοποιείται με μεθοδικότητα και αποφασιστικότητα.

Η μείωση φόρων δεν είναι μια γενική εξαγγελία. Είναι πολιτική πράξη που επέστρεψε πάνω από 15 δισεκατομμύρια ευρώ στις τσέπες των πολιτών και των επιχειρήσεων. Ο χαμηλότερος ΦΠΑ σε κρίσιμους τομείς, η μείωση του ΕΝΦΙΑ, η κατάργηση της εισφοράς αλληλεγγύης μεταξύ πολλών άλλων μειώσεων δίνουν ανάσα και οξυγόνο στην οικονομία. Στηρίζουν τα νοικοκυριά και ενισχύουν την ανάπτυξη της οποίας ο ρυθμός σήμερα ξεπερνά το 3,5% και είναι από τους υψηλότερους στην Ευρωζώνη. Αυτός ο αριθμός δεν είναι μόνο μια στατιστική επιτυχία, μεταφράζεται σε νέες επενδύσεις, περισσότερες δουλειές, περισσότερες ευκαιρίες. Είναι η απόδειξη ότι η Ελλάδα επέστρεψε δυναμικά στον χάρτη των ισχυρών οικονομιών.

Και εδώ, έρχονται δύο από τις μεγαλύτερες νίκες: η τριπλή αύξηση του κατώτατου μισθού και ταυτόχρονα η μείωση της ανεργίας που έπεσε κάτω από το 10%, από το 17% που ήταν το 2019, αφού καταφέραμε να δημιουργήσουμε περισσότερες από τετρακόσιες πενήντα χιλιάδες νέες θέσεις εργασίας. Αυτό σημαίνει ότι κάθε μέρα που περνά, χιλιάδες Έλληνες βρίσκουν ξανά τον δρόμο της αξιοπρέπειας και της δημιουργίας.

Όλα όσα σας λέω δεν είναι απλώς νούμερα. Είναι άνθρωποι που βλέπουμε τη ζωή μας να αλλάζει. Είναι νέοι που σταμάτησαν να σκέφτονται τη φυγή στο εξωτερικό. Είναι οικογένειες που έχουν πια περισσότερη ασφάλεια και αυτοπεποίθηση. Είναι οι πολίτες που μπορούν να ονειρεύονται ξανά το μέλλον.

Ασφαλώς, όπως όλοι γνωρίζουμε, το μέλλον της χώρας μας περνά μέσα από την οικογένεια. Η δημογραφική κρίση αποτελεί μία από τις μεγαλύτερες προκλήσεις της εποχής μας. Μια Ελλάδα που γερνά δεν μπορεί να είναι μια χώρα δυναμική, δημιουργική, αισιόδοξη. Γι’ αυτόν ακριβώς τον λόγο, επενδύουμε διαρκώς σε μέτρα στήριξης της οικογένειας και της γεννητικότητας.

Από την πρώτη μέρα ενισχύσαμε το επίδομα γέννησης για κάθε νέο παιδί. Στηρίζουμε τις πολύτεκνες οικογένειες, διευρύνουμε τη χρηματοδότηση για βρεφονηπιακούς σταθμούς και προσφέρουμε περισσότερες ευκαιρίες για τη δωρεάν φιλοξενία παιδιών.

Επίσης, μειώσαμε τον ΦΠΑ στα βρεφικά είδη, διότι η στήριξη της οικογένειας ξεκινά από την πρώτη ακριβώς εκείνη πολυπόθητη μέρα. Επιπλέον, επενδύουμε σε υποδομές που στηρίζουν τη νέα γενιά γονέων. Δημιουργούμε συνεχώς νέους παιδικούς σταθμούς. Αναβαθμίζουμε τις υπηρεσίες προσχολικής εκπαίδευσης και διευκολύνουμε την ισορροπία μεταξύ επαγγελματικής και προσωπικής ζωής με την τηλεργασία και τις γονικές άδειες. Δεν θέλουμε αυτό το δίλημμα να υπάρχει στις νέες οικογένειες και δη στις νέες μητέρες, δηλαδή εργασία ή οικογένεια.

Και το πιο σημαντικό η Κυβέρνηση αυτή δεν βλέπει την οικογένεια αποκομμένη από την κοινωνία. Έτσι ενισχύεται η οικονομική αυτοτέλεια των νέων γονέων, μέσα από αυξήσεις μισθών και στοχευμένες φοροελαφρύνσεις, δημιουργώντας συνθήκες για σταθερότητα και ευημερία.

Κυρίες και κύριοι συνάδελφοι, σήμερα η Ελλάδα δεν είναι η χώρα της κρίσης, είναι η χώρα της πολιτικής σταθερότητας και της ανάπτυξης. Είναι η χώρα που ανακτά την επενδυτική βαθμίδα, που προσελκύει επιτέλους κολοσσούς, όπως η» PFIZER», η «MICROSOFT», η «AMAZON».

Οι εξαγωγές μας σπάνε το ένα ρεκόρ μετά το άλλο. Η Ελλάδα δεν είναι πια μια χώρα που αγωνίζεται να επιβιώσει. Είναι μια χώρα που επενδύει και σχεδιάζει ουσιαστικά το μέλλον.

Επιπροσθέτως, όπως αποδεικνύεται, αυτή η πρόοδος δεν αφορά μόνο στα μεγάλα αστικά κέντρα. Αφορά σε κάθε γωνιά της Ελλάδας, στην Αχαΐα. Ο πολυπόθητος δρόμος, αυτό το εμβληματικό έργο της Πατρών -Πύργου που για χρόνια ήταν σύμβολο καθυστέρησης και εγκατάλειψης, γίνεται επιτέλους εντός χρονοδιαγραμμάτων. Έχει ξεπεράσει σε βαθμό υλοποίησης το 60% και θα παραδοθεί στον χρόνο του, εντός του 2025.

Εστιάζουμε στον αγροτικό τομέα, στις μικρές και μεσαίες επιχειρήσεις και μετατρέπουμε την Πάτρα, την Αχαΐα σε κόμβο καινοτομίας και εξωστρέφειας. Σε αυτό η ανάπτυξη δεν αφορά αποκλειστικά στις υποδομές, αλλά και στην ποιότητα ζωής. Ως εκ τούτου, στον τομέα της υγείας που για χρόνια έμενε σε δεύτερη μοίρα με συνέπεια οι πολίτες να χάσουν μέρος της εμπιστοσύνης τους προς το κράτος, τα νοσοκομεία -έως το πιο απομακρυσμένο κέντρο υγείας- αναβαθμίζονται. Δημιουργούμε νέα τμήματα επειγόντων περιστατικών, διευρύνουμε τις ΜΕΘ και αυξάνουμε το προσωπικό του ΕΣΥ.

Ο προϋπολογισμός του 2025, κυρίες και κύριοι συνάδελφοι, δεν είναι ένα ακόμα οικονομικό σχέδιο. Είναι το επόμενο βήμα ενός στρατηγικού σχεδιασμού που ξεκίνησε το 2019 και που στην πράξη αποτυπώνει ότι η σταθερότητα φέρνει πρόοδο, ότι το σχέδιο αποδίδει, ότι η σκληρή δουλειά των νέων Ελλήνων φέρνει αποτελέσματα.

Θέλω να σας πω ξεκάθαρα ότι αυτή η πορεία δεν θα σταματήσει εδώ. Συνεχίζουμε με την ίδια αφοσίωση, με την ίδια επιμονή, με την ίδια πίστη για τις δυνατότητες που έχει αυτή η σύγχρονη Ελλάδα. Αυτός ο προϋπολογισμός είναι μία ακόμα δέσμευση ότι η χώρα μας, οι Έλληνες θα συνεχίσουμε να προοδεύουμε, ότι οι πολίτες θα συνεχίσουμε να βελτιώνουμε τη ζωή μας και να βελτιώνουμε ό,τι μπορούμε καλύτερο, φτιάχνοντας το μέλλον των παιδιών μας.

Σας παρακαλώ, λοιπόν, να τον υπερψηφίσουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Αλεξοπούλου.

Θα δώσω τώρα τον λόγο στον κ. Μιχαήλ Κατρίνη από το ΠΑΣΟΚ.

**ΜΙΧΑΗΛ ΚΑΤΡΙΝΗΣ:** Κυρίες και κύριοι συνάδελφοι, ο προϋπολογισμός αποτυπώνει αυτό ακριβώς που αποτυπώνουν και οι έρευνες της κοινής γνώμης, ότι η χώρα κινείται σε λάθος κατεύθυνση. Η μεγάλη πλειοψηφία των πολιτών αποδοκιμάζει την πολιτική της Κυβέρνησης, την ίδια στιγμή που οι εκπρόσωποί της στη συζήτηση για τον προϋπολογισμό περιγράφουν μια ιδεατή κατάσταση που προφανώς δεν έχει καμμία σχέση με την πραγματικότητα που βιώνει η πλειοψηφία των πολιτών.

Μετά από έξι προϋπολογισμούς που έχει καταθέσει αυτή η Κυβέρνηση, αναρωτιέται κανείς ποιες αλλαγές έχουν επέλθει στο αναπτυξιακό και παραγωγικό μοντέλο της χώρας. Απάντηση: καμμία αλλαγή. Η Ελλάδα παραμένει μια χώρα κατανάλωσης υπηρεσιών που δεν παράγει και η ανάπτυξη για την οποία επαίρεστε δεν αφορά την πλειοψηφία των πολιτών, μια ανάπτυξη που στηρίζεται, κυρίως, στον τουρισμό, έναν τομέα ευάλωτο σε γεωπολιτικές ή άλλες αναταράξεις. Οι επενδύσεις για τις οποίες, επίσης, επαίρεστε, δεν είναι παραγωγικές αλλά είναι, κυρίως, επενδύσεις που αφορούν το real estate. Δεν υπάρχει αναπτυξιακό σχέδιο για τον πρωτογενή τομέα, για τη μεταποίηση, για τη βιομηχανία, για τις νέες τεχνολογίες, για την καινοτομία.

Άμεσες ξένες επενδύσεις. Μειώθηκαν κατά 14% το πρώτο εξάμηνο του 2024 με την πλειονότητά τους να είναι μη παραγωγικές και μάλιστα -και θέλω να το σημειώσω αυτό- η αύξηση των επενδύσεων το ’23 ήταν χαμηλότερη του στόχου, ακριβώς το ίδιο που συνέβη και το 2022. Μονίμως, δηλαδή, περνάτε κάτω από τον πήχη του στόχου που θέλετε.

Κονδύλια για έρευνα και ανάπτυξη. Μειώθηκαν το ’23 έναντι του ’22. Ένα δισεκατομμύριο, σχεδόν, μεγαλύτερο το έλλειμμα του εμπορικού ισοζυγίου το πρώτο οκτάμηνο του 2024, σε σχέση με πέρυσι, με τις εξαγωγές να μειώνονται και τις εισαγωγές να αυξάνονται.

Όλα αυτά δεν είναι απλά στοιχεία ουδέτερα που παραθέτουμε στη συζήτηση. Όλα αυτά έχουν συνέπειες για την κοινωνία και τους πολίτες. Κι η δομική αδυναμία του παραγωγικού μοντέλου να δημιουργήσει πλούτο με βιώσιμα έσοδα, σε συνδυασμό με τις πολιτικές επιλογές της Κυβέρνησης, οδηγεί, πρώτον, σε υπερβολική εξάρτηση από άδικους έμμεσους φόρους που ξέρουμε ότι πλήττουν τη μεσαία τάξη και τις ευάλωτες κοινωνικά ομάδες.

Θα πω χαρακτηριστικά ότι 1,7 δισεκατομμύριο προβλέπει ο προϋπολογισμός από επιβολή έμμεσου φόρου του ΦΠΑ πάνω σε άλλους έμμεσους φόρους. Οδηγεί σε τεχνητή συγκράτηση δαπανών η οποία έφτασε να χρωστάει το δημόσιο 3,5 δισεκατομμύρια τον Οκτώβριο σε προμηθευτές και εκκρεμείς επιστροφές φόρων, με την αγορά να στεγνώνει.

Οδηγεί σε ένα από τα μεγαλύτερα ποσοστά ανεργίας στην Ευρώπη με τους Έλληνες να διαθέτουν τη χαμηλότερη σχεδόν αγοραστική δύναμη βάσει του μισθού τους σε όλη την Ευρώπη. Οδηγεί σε όξυνση του στεγαστικού προβλήματος λόγω της golden visa. Σας προτείνουμε, δεν ακούτε, δεν υιοθετείτε καμμία πρόταση της Αντιπολίτευσης. Οδηγεί σε αδυναμία της χώρας να προσελκύσει τους νέους που μετανάστευσαν μέσα στην κρίση εντείνοντας το μεγαλύτερο εθνικό κίνδυνο που είναι το δημογραφικό πρόβλημα.

Πάνω από όλα οδηγεί όλη αυτή η κατάσταση και οι επιλογές σας σε μείωση κοινωνικού κράτους, σε υποβάθμιση και συνειδητή ιδιωτικοποίηση των τομέων της υγείας και της παιδείας. Και αυτό παρά το γεγονός ότι στη χώρα εισρέουν πρωτοφανείς χρηματοδοτήσεις από το Ταμείο Ανάκαμψης από ΕΣΠΑ και από άλλα ευρωπαϊκά ταμεία. Πόροι όμως στους οποίους έχουν πρόσβαση ελάχιστοι και όχι μικρομεσαίες επιχειρήσεις, οι οποίες είναι αποκλεισμένες από το τραπεζικό σύστημα με τη δική σας ανοχή ό,τι κι αν λέτε και ό,τι κι αν διαρρέετε ότι θα εξαγγείλετε. Πόροι που κατανέμονται άνισα στην ελληνική περιφέρεια, η οποία οδηγείται σε περαιτέρω εγκατάλειψη.

Χαρακτηριστικά η δική μου Περιφέρεια, ο Νομός Ηλείας, βιώνει αυτή την ερημοποίηση της υπαίθρου που είναι συνειδητή επιλογή της Κυβέρνησης. Πόροι μοιράζονται με απευθείας αναθέσεις σε ποσοστό πάνω από 75%. Τρεις στις τέσσερις είναι απευθείας αναθέσεις και συγκεντρώνουν τον πλούτο σε πέντε έξι οικογένειες όλες κι όλες στη χώρα. Γιατί προφανώς για κάποιους λίγους δυνατούς και για κρυμμένους υπάρχουν λεφτόδεντρα, κύριοι της Κυβέρνησης.

Τα προβλήματα όμως αυτά επηρεάζουν και την αποτρεπτική μας ισχύ και την εθνική ασφάλεια. Γιατί μια χώρα με δομικά οικονομικά αδιέξοδα δεν μπορεί να έχει ούτε ισχυρή άμυνα ούτε να χαράξει αυτόνομη στρατηγική. Και μήπως είναι αυτός ο λόγος που η περιβόητη Ατζέντα 2030 την οποία παρουσίασε ο κ. Δένδιας ως στρατηγικό πλαίσιο για τη θωράκιση της εθνικής άμυνας παραμένει ένα γενικόλογο, ένα ακοστολόγητο σχέδιο που μάλιστα δεν έχει αποτύπωμα στον προϋπολογισμό που συζητάμε σήμερα; Μήπως γι’ αυτό λείπουν συγκεκριμένα στοιχεία για τη χρηματοδότηση, το χρονοδιάγραμμα, τις μεθόδους υλοποίησης γεγονός που την καθιστά περισσότερο ένα εργαλείο επικοινωνιακό παρά ουσιαστικό στρατηγικό πλαίσιο;

Και με ποιο τρόπο αλήθεια η Κυβέρνηση επενδύει στον περιβόητο συντελεστή ισχύος των οπλικών συστημάτων που είναι το ανθρώπινο δυναμικό όταν στον προϋπολογισμό του 2025 έχουμε μείωση 4,7 εκατομμυρίων ευρώ στις παροχές προς το προσωπικό των Ενόπλων Δυνάμεων, τη στιγμή μάλιστα που οι χαμηλές αποδοχές, οι δύσκολες συνθήκες εργασίας, η αναξιοκρατία -το βλέπουμε συνεχώς και στις Ένοπλες Δυνάμεις- και το στεγαστικό δημιουργούν ένα πρωτοφανές κύμα παραιτήσεων που αποθαρρύνουν τους νέους να ενταχθούν σε Ένοπλες Δυνάμεις;

Εξίσου όμως ανησυχητική είναι και η κατάσταση στην εγχώρια αμυντική βιομηχανία, η οποία βιώνει την αποεπένδυση και την έλλειψη στρατηγικού σχεδιασμού. Παρ’ ότι ξοδεύουμε υπέρογκα ποσά για την άμυνα, είμαστε μια χώρα πελάτης και όχι μια χώρα παραγωγός, παρά τις μεγάλες αδιαμφισβήτητες δυνατότητες της ελληνικής αμυντικής και ναυπηγικής βιομηχανίας. Οι δαπάνες για έρευνα και ανάπτυξη παραμένουν χαμηλές -το είπα και πριν- και πολύ χαμηλότερες από τον ευρωπαϊκό μέσο όρο ενώ λείπουν οι πολιτικές που θα στηρίξουν την ανάπτυξη της αμυντικής τεχνογνωσίας στη χώρα. Αντί η χώρα να προσανατολίζεται σε έναν ουσιαστικό ρόλο στην κοινή ευρωπαϊκή αμυντική πολιτική κινδυνεύει να περιθωριοποιηθεί σε ένα μεταβαλλόμενο γεωπολιτικό περιβάλλον την ίδια στιγμή που η Ευρώπη κάνει τη συνειδητή στροφή και επιλογή να επενδύσει και στην κοινή άμυνα και στην ευρωπαϊκή αμυντική βιομηχανία. Κατόπιν αυτών η υπερψήφιση από το ΠΑΣΟΚ των αμυντικών δαπανών για λόγους εθνικής ευθύνης δεν συνιστά λευκή επιταγή αλλά συνοδεύεται από σοβαρές επιφυλάξεις και απαιτήσεις για διαφάνεια και εξορθολογισμό.

Κυρίες και κύριοι συνάδελφοι, η χώρα κάθε μέρα που περνάει βυθίζεται σε μία πολυεπίπεδη κρίση. Η Κυβέρνηση είναι σαφές ότι έχει χάσει την εμπιστοσύνη των πολιτών. Η Ελλάδα χρειάζεται μία συνολική επανεκκίνηση, ένα νέο σχέδιο διακυβέρνησης. Μια κυβερνητική πρόταση συμπεριληπτική, προοδευτική που θα δίνει πραγματική ελπίδα στους πολίτες. Πολίτες που πλέον στρέφουν το βλέμμα τους στο ΠΑΣΟΚ στα χέρια του οποίου περνά αυτή η ευθύνη για να επανέλθει η αξιοπρέπεια, να επανέλθει η ελπίδα, να επανέλθει η κοινωνική δικαιοσύνη για όλες τις Ελληνίδες και όλους τους Έλληνες.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Κατρίνη.

Θα δώσω τώρα τον λόγο στον κ. Συμεών Κεδίκογλου από τον ΣΥΡΙΖΑ.

**ΣΥΜΕΩΝ ΚΕΔΙΚΟΓΛΟΥ:** Ευχαριστώ, κύριε Πρόεδρε.

Συζητάμε σήμερα για τον προϋπολογισμό του 2025 και έχω την εντύπωση ότι ποτέ άλλοτε δεν παρουσιάστηκε μια κατάσταση τόσο ωραιοποιημένη και τόσο διαφορετική από αυτή την πραγματικότητα που βιώνουν οι πολίτες. Χθεσινή μόλις έρευνα για τα συναισθήματα των πολιτών για τη σημερινή οικονομική και πολιτική κατάσταση έδειξε στις τρεις πρώτες θέσεις την απογοήτευση, την απελπισία και τον θυμό. Η ανάπτυξη, αναιμική και αυτή, είναι υπέρ των λίγων και σε βάρος των πολλών.

Ας δούμε όμως τα στοιχεία. Η Κυβέρνηση πανηγυρίζει για τους ρυθμούς ανάπτυξης ότι ξεπερνά την Ευρωζώνη, ξεχνά όμως ότι η χώρα μας προήλθε από μια πολυετή κρίση που εξαφάνισε σχεδόν το 25% με 30% του ΑΕΠ. Είναι αναμενόμενο, λοιπόν, να έχουμε ελαφρώς μεγαλύτερους ρυθμούς. Και ας μη ξεχνάμε ότι ακόμα και στην πανδημία, το πανδημικό 2020 το ΑΕΠ βυθίστηκε στο 9,2%, πολύ περισσότερο, δηλαδή, από την Ευρώπη των είκοσι επτά που υποχώρησε κατά 5,6%. Με δυο λόγια περπατάμε ή πάμε σημειωτόν αντί να τρέχουμε προς τη σύγκλιση.

Ωστόσο, ακόμα και αυτοί οι ρυθμοί για να διατηρηθούν χρειάζεται υψηλή παραγωγικότητα, ανταγωνιστικότητα και μεγάλες επενδύσεις. Αυτές οι προϋποθέσεις σήμερα δεν υφίστανται. Άλλωστε, οι άμεσες ξένες επενδύσεις τόσο του 2023 που κατέγραψαν σημαντική ετήσια πτώση από τα 7,5 στα 4,5 δισεκατομμύρια όσο και το 2024 που συνεχίζουν να μειώνονται, δείχνουν αυτό που είπα λίγο πριν.

Μεγάλο μερίδιο των ξένων άλλωστε επενδύσεων αποτελούνται από αγορές real estate, από την πολιτική της golden visa, από την αγορά δανείου, από τους servicers, από εξαγορές υποδομών με χαρακτηριστικό παράδειγμα την Αττική Οδό ή το λιμάνι του Ηρακλείου. Με δυο λόγια δεν αποτελούν παραγωγικές επενδύσεις. Στηριζόμαστε ακόμα στα 2 «Τ», το τσιμέντο και τον τουρισμό, τον υπερτουρισμό θα έλεγα.

Δυστυχώς, αποσύρονται ακόμα και πολυδιαφημισμένες επενδύσεις, όπως η επένδυση της CISCO στη Θεσσαλονίκη που είχε ανακοινωθεί από τον Ιούνιο του 2020. Αγνοείται η τύχη της επένδυσης της «MICROSOFT» και τα 3 data centers που είχε ανακοινωθεί τέσσερα χρόνια πριν. Ακόμα και για τα επτά κέντρα τεχνητής νοημοσύνης, που καλώς μία από τις χώρες στις οποίες θα έρθει είναι η χώρα μας, η Ελλάδα, είναι η μοναδική που αυτό το κέντρο γίνεται στην πρωτεύουσα του κράτους. Στη Φινλανδία για παράδειγμα γίνεται σε μια πόλη των πενήντα χιλιάδων κατοίκων. Μιλήστε μου μετά για περιφερειακή ανάπτυξη και αποκέντρωση. Στον δε Νομό μου, την Εύβοια, το μεγάλο έργο που έχει ανακοινωθεί τόσες φορές, η παράκαμψη Χαλκίδας, δεν έχει ακόμα ξεκινήσει λόγω των απαλλοτριώσεων.

Έσοδα και φόροι. Η πολιτική της αφαίμαξης των ασθενέστερων οικονομικά στρωμάτων συνεχίζεται και το 2025. Αναμένεται να πληρώσουμε παραπάνω 2,5 δισεκατομμύρια σε φόρους εκ των οποίων 1,5 δισεκατομμύριο αφορά τον ΦΠΑ και τον ειδικό φόρο κατανάλωσης και 1 δισεκατομμύριο περισσότερο φόρο εισοδήματος. Άλλωστε, οι Έλληνες το 2024 πληρώσαμε 15 δισεκατομμύρια ευρώ περισσότερα σε σχέση με το 2019.

Το πραγματικό κατά κεφαλήν εισόδημα της Ελλάδας παραμένει –προσέξτε- 13% χαμηλότερο από αυτό του 2007. Βρισκόμαστε μόλις στο 61% του μέσου όρου της Ευρωπαϊκής Ένωσης, όταν πριν την κρίση ήμασταν στο 79%. Υπάρχει απόκλιση. Χώρες με σημαντικά χαμηλότερο κατά κεφαλήν εισόδημα το 2007 μας έχουν ξεπεράσει, όπως η Πορτογαλία ή μας έχουν φθάσει, όπως η Τσεχία. Οι μισθοί άλλωστε, οι μέσες ετήσιες αποδοχές είναι χαμηλότερες μόνο σε εμάς στην Ευρώπη σε σχέση με τα προ δεκαετίας επίπεδα. Και δεν έχουμε ανακτήσει ακόμα τα προ κρίσης επίπεδα. Το κόστος όμως την ίδια στιγμή έχει αυξηθεί σε δυσθεώρητα ύψη. Γιατί πάμε να πιάσουμε τους μισθούς του 2009 όμως τότε η βενζίνη είχε 80 λεπτά και η φέτα είχε 5 ευρώ και σήμερα έχει 15 ευρώ. Αυτή η απόκλιση -και αυτό είναι το χειρότερο- επηρεάζει πολύ περισσότερο τα φτωχότερα νοικοκυριά ενώ ακριβώς το αντίθετο είναι για τα πλουσιότερα νοικοκυριά. Η κρίση, δηλαδή, δεν χτυπάει το ίδιο όλους.

Ως προς την αγοραστική δύναμη έχει ειπωθεί πολλές φορές. Είμαστε στην προτελευταία θέση πίσω από τη Βουλγαρία η οποία και αυτή σύντομα με βάση την καμπύλη θα μας ξεπεράσει. Είναι χαρακτηριστικό ότι σε τελευταία έρευνα το 74% των Ελλήνων δεν είναι ικανοποιημένοι από όσα γίνονται και πιστεύει ότι η Κυβέρνηση θα μπορούσε να κάνει πολύ περισσότερα απ’ ό,τι γίνεται. Και μόλις το 11% από αυτούς εμφανίζεται αισιόδοξο για μείωση τιμών στο μέλλον.

Δυο λόγια να πω για την αποταμίευση. Έχουμε αρνητικές αποταμιεύσεις από το 2021 και μετά, δηλαδή οι πολίτες καταναλώνουν από τα έτοιμα. Και σε ακόμα μια κρίσιμη μορφή αποταμίευσης, που είναι η κατοικία, τι έχουμε δει; Στην Ελλάδα έχει καταρρεύσει το ποσοστό της ιδιοκατοίκησης μέσα στα τελευταία είκοσι χρόνια, από το 84% στο 61%. Το δε Ταμείο Ανάκαμψης και Ανθεκτικότητας, που ήταν μια πραγματική ευκαιρία, διαχειρίζεται από την Κυβέρνηση με αδιαφάνεια, με έλλειψη συνοχής και οράματος. Στο σημείο αυτό θα αναφέρω δύο χαρακτηριστικά παραδείγματα: Οι δαπάνες για το ΕΣΥ στο ελληνικό σχέδιο είναι κάτω από το 2%, όταν σε άλλες χώρες -όπως η Ισπανία- ξεπερνά το 8%, αποκλείονται οι μικρομεσαίες επιχειρήσεις. Και προσέξτε ένα χαρακτηριστικό παράδειγμα, η Ρουμανία δαπανά από το ταμείο αυτό για το δίκτυο των σιδηροδρόμων 17%. Πήρε απόφαση ότι θα φτιάξει τα τρένα της μέσα από το ταμείο αυτό. Η Γαλλία που έχει ένα από τα πιο σύγχρονα δίκτυα, δαπανά 7% και η Ελλάδα, με τα γνωστά προβλήματα, 0,7.% Νομίζω ότι αυτό τα λέει όλα.

Δυο λόγια, τώρα, για τις αμυντικές δαπάνες, καθώς ο Πρόεδρος της Κοινοβουλευτικής μας Ομάδας μού έκανε πρόσφατα την τιμή να αναλάβω τον κρίσιμο αυτό τομέα, σαν αρμόδιος τομεάρχης της Κοινοβουλευτικής Ομάδας. Θέλω να διαβεβαιώσω ότι ο ΣΥΡΙΖΑ θα κινηθεί με υπευθυνότητα στο κομμάτι αυτό, καθώς πιστεύουμε ότι τόσο η άμυνα όσο και η εξωτερική πολιτική δεν είναι πεδία για κομματική εκμετάλλευση και αντιπαράθεση. Βεβαίως, θα ενημερωθώ πρώτα από τον αρμόδιο Υπουργό για όλα τα ζητήματα πριν έχουμε την τοποθέτησή μας σε όλα αυτά. Ωστόσο, είναι γεγονός ότι, από το παρελθόν πάντα θα υπάρχει μια καχυποψία για τις προμήθειες. Τα ξέρετε κι εσείς. Πρέπει να δούμε τι θα κάνουμε με την ελληνική αμυντική βιομηχανία, που παρακμάζει συνέχεια και, βεβαίως, τα μεγάλα θέματα του προσωπικού. Διότι είναι γνωστό ότι και τα πιο σύγχρονα οπλικά συστήματα να έχεις, τίποτα δεν γίνεται όταν το προσωπικό δεν είναι κατάλληλα εκπαιδευμένο ή ευχαριστημένο σε συνθήκες που μπορεί να κάνει το καθήκον του. Και είναι γνωστά τα μισθολογικά προβλήματα τα οποία μένουν καθηλωμένα, το στεγαστικό το οποίο έχουν τα παλιά ΣΟΑ που λέγαμε -οι κατοικίες των αξιωματικών. Πάρτε μια απόφαση να μην υπάρχει στρατιωτικός, τουλάχιστον στα σύνορα, που να μην έχει κατοικία που να μπορεί να μείνει. Δείτε τα ασφαλιστικά τους θέματα με το μετοχικό ταμείο, τα επιδόματα επικινδυνότητας ακόμα και για την περίθαλψη που τελευταία ανησυχούν.

Τέλος, δεν υπάρχει ταμπού σε κανένα θέμα όσον αφορά τη διαφάνεια. Προσωπικά ακόμα και για τις δαπάνες της Προεδρίας της Δημοκρατίας που συνηθίζεται να ψηφίζουμε, έχω βάλει την ερώτηση για ποιον λόγο την τελευταία πενταετία οι δαπάνες αυτές είναι αυξημένες 30%. Μη μου πείτε ότι είδατε κάποια φοβερή εξωστρεφή δράση, εκτός αν έχουμε ανακαινίσει το Προεδρικό Μέγαρο και δεν το γνωρίζουμε. Θα περιμένουμε απαντήσεις γιατί κανένας δεν είναι υπεράνω κριτικής.

Κλείνοντας, κύριε Πρόεδρε, το μεγάλο εθνικό στοίχημα, πλέον, είναι πώς θα μπορέσουμε να ανατρέψουμε αυτήν την πορεία φτωχοποίησης και απόκλιση που δεν αποτυπώνεται μόνο στα δημοσιονομικά μεγέθη, αλλά και στην καθημερινότητα των πολιτών. Και, βέβαια, αυτό πρέπει να γίνει με όρους κοινωνικής συνοχής και δικαιοσύνης και με όρους συμπερίληψης για τα πιο αδύναμα στρώματα.

Το επιτελικό κράτος, δυστυχώς, αποδεικνύεται μηχανισμός μόνο για αναπαραγωγή πελατειακών σχέσεων, προστασία καρτέλ και διαχείριση συμφερόντων, η οποία κορυφώθηκε με τις απευθείας αναθέσεις, που μόνο τη διετία 2021 -2022 εκτοξεύτηκαν στα 4,5 δισεκατομμύρια, σχεδόν, δηλαδή, το 2% του ΑΕΠ.

Χρειάζεται υλοποίηση δράσεων σε τέσσερις πυλώνες, όπως πρόσφατα άλλωστε είπε και ο πρώην Πρωθυπουργός Αλέξης Τσίπρας. Τα «4Α»: Ανάπτυξη μεσοπρόθεσμη με τρόπο διατηρήσιμο. Αναδιανομή και δικαιοσύνη με στήριξη του κοινωνικού κράτους και προστασία της εργασίας. Ανθεκτικότητα, για να είναι σε θέση η χώρα να αντιμετωπίσει τις προκλήσεις και ασφάλεια απέναντι στην αυξημένη εγκληματικότητα, κλιματική κρίση, προκλήσεις σε υποδομές και σε συγκοινωνίες.

Για τους παραπάνω λόγους, είναι φανερό ότι καταψηφίζουμε αυτόν τον προϋπολογισμό.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Κεδίκογλου.

Θα δώσω τώρα τον λόγο στον κ. Στυλιανό Πέτσα από τη Νέα Δημοκρατία.

**ΣΤΥΛΙΑΝΟΣ (ΣΤΕΛΙΟΣ) ΠΕΤΣΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητούμε σήμερα στη Βουλή των Ελλήνων τον κρατικό προϋπολογισμό του έτους 2025, έναν ακόμη κρατικό προϋπολογισμό που καταρτίζεται μέσω ενός διεθνούς περιβάλλοντος αλλεπάλληλων, συνεχιζόμενων ή ακόμη και εντεινόμενων γεωπολιτικών, εμπορικών αλλά και κλιματικών προκλήσεων στον απόηχο της «πολυκρίσης» των τελευταίων ετών, με το ξέσπασμα της πανδημίας, την ενεργειακή κρίση και την αύξηση του πληθωρισμού. Όλα αυτά σε συνδυασμό με τα υψηλά επίπεδα του δημοσίου χρέους των αναπτυγμένων οικονομιών του πλανήτη και προϊούσης της συσταλτικής νομισματικής πολιτικής των μεγάλων κεντρικών τραπεζών τα προηγούμενα χρόνια, προκειμένου να επιστρέψει ο πληθωρισμός στον αριθμητικό στόχο των ανεξάρτητων αυτών θεσμών, συνθέτουν ένα παζλ αυξημένης αβεβαιότητας η οποία ενδέχεται να επηρεάσει επί τα χείρω τις προοπτικές ανάπτυξης σε παγκόσμιο επίπεδο.

Σε αυτό το πλαίσιο, όπως πέρυσι έτσι και φέτος, είναι πραγματικά δύσκολο να προβλέψει κανείς πώς θα επηρεαστούν διαφορετικές γωνιές του πλανήτη μας από αυτό το πλέγμα των αλληλοσυνδεόμενων διαταραχών και προκλήσεων.

Για τον λόγο αυτό είναι πολύ σημαντικό να συνεχίσουμε αταλάντευτα να ενισχύουμε την ανθεκτικότητα της ελληνικής οικονομίας προκειμένου να αντιμετωπίζει αυτές τις προκλήσεις. Η εδραιωμένη εμπιστοσύνη της διεθνούς κοινότητας προς την Ελλάδα αντικατοπτρίζεται, μεταξύ άλλων, στη μόλις προ εβδομάδας νέα αναβάθμιση της πιστοληπτικής ικανότητας της ελληνικής οικονομίας από τον οίκο «Scope». Υπογραμμίζω εδώ ότι πρόκειται για την πρώτη αναβάθμιση της χώρας εντός της επενδυτικής βαθμίδας μετά τη μακρά οικονομική κρίση, μια αναβάθμιση που επιβεβαιώνει την ορθότητα της δημοσιονομικής και γενικότερα οικονομικής πολιτικής της Κυβέρνησης του Κυριάκου Μητσοτάκη και που έρχεται ως συνέχεια διαδοχικών αναβαθμίσεων από διεθνείς οίκους αξιολόγησης κατά το προηγούμενο διάστημα, οι οποίες οδήγησαν στον εθνικό στόχο την ανάκτηση της επενδυτικής βαθμίδας για την ελληνική οικονομία, επιβραβεύοντας τη συνεπή και στιβαρή οικονομική πολιτική που εφαρμόζουμε, αξιολογώντας θετικά την πολιτική σταθερότητα και βλέποντας τη θετική δυναμική και προοπτική της εθνικής μας οικονομίας. Πατριωτικός στόχος, αλλά και επιτυχία όλων των Ελλήνων.

Η πρόσφατη, εξάλλου, έκθεση του ΟΟΣΑ για τη χώρα μας καταγράφει την ισχυρή ανάκαμψη και ανάπτυξη της ελληνικής οικονομίας και την ποιοτική αναβάθμιση των παραγωγικών δυνατοτήτων της όπως αυτή αποτυπώνεται στην αύξηση των εξαγωγών και των επενδύσεων.

Κυρίες και κύριοι συνάδελφοι, με τον κρατικό προϋπολογισμό του 2025, βάζουμε ένα ακόμη λιθαράκι στο εθνικό οικοδόμημα που έχει θεμέλια την εμπιστοσύνη, την ανθεκτικότητα, την αλληλεγγύη, τη σταθερότητα, την αξιοπιστία και την πρόοδο, που συστηματικά και μεθοδικά πετυχαίνει η Ελλάδα εδώ και πεντέμισι χρόνια, επιστρέφοντας δυναμικά ως θετικός πρωταγωνιστής στην Ευρωζώνη μετά από την πολυετή κρίση της περασμένης δεκαετίας.

Πρόκειται για έναν προϋπολογισμό δημοσιονομικής σύνεσης και κοινωνικής αλληλεγγύης, έναν προϋπολογισμό που:

Πρώτον, επιτυγχάνει υψηλή ανάπτυξη και σύγκλιση εισοδημάτων με τον μέσο όρο της Ευρωπαϊκής Ένωσης. Το 2025, προβλέπεται να αποτελέσει για την Ελλάδα το τρίτο συνεχόμενο έτος, μετά την ανάκτηση των απωλειών ΑΕΠ της πανδημίας, που θα καταγράψει ρυθμό πραγματικής ανάπτυξης άνω του 2% ο οποίος αντιστοιχεί σε μέσο ρυθμό τριετίας υπερδιπλάσιο από το μέσο εκτιμώμενο ρυθμό για την Ευρωζώνη την ίδια περίοδο. Στην τριετία 2023 – 2025, η Ελλάδα θα έχει σωρευτική ανάπτυξη 6,9% και η Ευρωζώνη 2,5%. Η διαφορά είναι 4,4 ποσοστιαίες μονάδες, πραγματική δηλαδή σύγκλιση που θα πετύχει η πατρίδα μας αυτά τα τρία χρόνια.

Δεύτερον βασίζεται σε υγιή δημόσια οικονομικά με πρωτογενές πλεόνασμα 2,5% του ΑΕΠ και δημόσιο χρέος κάτω από το 150% του ΑΕΠ μετά από πολλά χρόνια. Συγκεκριμένα, έχουμε δραστική αποκλιμάκωση του δημοσίου χρέους -τη μεγαλύτερη στην ιστορία της Ευρωζώνης- από 209,4% του ΑΕΠ το 2020, στο 147,5% του ΑΕΠ το 2025. Η Ελλάδα κατάφερε να δανείζεται φθηνότερα από την Ιταλία και τη Γαλλία. Επαναλαμβάνω, δανείζεται φθηνότερα από την Ιταλία και τη Γαλλία. Ποιος θα το πίστευε πριν από λίγα χρόνια;

Παράλληλα, κερδίζουμε με σχέδιο και αποτελεσματικότητα τη μεγάλη μάχη κατά της φοροδιαφυγής, έχοντας χειροπιαστά αποτελέσματα, περισσότερα φορολογικά έσοδα με διαρκή μείωση φόρων, χάριν της ανάπτυξης, της αύξησης των μισθών, καθώς και της διεύρυνσης των ηλεκτρονικών συναλλαγών.

Τρίτον, ρίχνει την ανεργία σε μονοψήφια ποσοστά, από 17,9% το 2019, η ανεργία μειώνεται στο 9,7% το 2025. Πρόκειται σε απόλυτο αριθμό για δημιουργία περίπου μισού εκατομμυρίου νέων θέσεων εργασίας στην ελληνική οικονομία, επίδοση που δείχνει ότι οι δημόσιες πολιτικές που εφαρμόστηκαν στην αγορά εργασίας τα τελευταία χρόνια -η μείωση του μισθολογικού κόστους εργασίας και φυσικά η αύξηση των επενδύσεων- αποδίδει καρπούς. Οι μακροχρόνια άνεργοι μειώθηκαν μεταξύ του 2014 και του 2023 κατά εξακόσιες σαράντα τέσσερις χιλιάδες οκτακόσιους εννέα, είναι εργαζόμενοι δηλαδή πλέον, πρώην απελπισμένοι εκτός αγοράς εργασίας και στο φάσμα του κοινωνικού αποκλεισμού συμπολίτες μας της διπλανής πόρτας. Κι όμως, από την Αντιπολίτευση όλοι -μα όλοι- στις ομιλίες τους το προσπέρασαν σαν να μην υπήρχε αυτό το τεράστιο επίτευγμα. Τόση κοινωνική αναισθησία οι κατά τα άλλα πραγματευτάδες της κοινωνικής ευαισθησίας!

Τέταρτον, επιταχύνει τις επενδύσεις. Το 2019, οι επενδύσεις ήταν στο 11% του ΑΕΠ, με την Ευρωζώνη στο 21,7%, ενώ σήμερα στην Ελλάδα ανέρχονται στο 17,5% του ΑΕΠ, με την Ευρωζώνη στο 20,7%. Μάλιστα, οι δημόσιες επενδύσεις αυξήθηκαν κατά 150%. Έχουμε καλύψει τα 2/3 περίπου του επενδυτικού κενού που είχαμε το 2019 και η αύξηση των επενδύσεων σημαίνει περισσότερες δουλειές και ισχυρή βιώσιμη ανάπτυξη. Αλλά ούτε γι’ αυτό δεν βρήκαν μία λέξη να πουν οι επαγγελματίες αρνητές κάθε θετικής εξέλιξης.

Κι επειδή αναφέρθηκε ο προηγούμενος ομιλητής στα data centers, έχω να πω ότι στη δική μου εκλογική Περιφέρεια, στην Ανατολική Αττική, μία από τις μεγαλύτερες της χώρας, λειτουργεί ήδη το Digital Realty Data Center, πρώην Lamda Helix, και το Data 4 Center που εγκαινιάστηκε πριν από λίγες μέρες στην Παιανία, επενδύσεις άνω του 0,5 δισεκατομμυρίου ευρώ που θα φτάσουν τα δισεκατομμύρια ευρώ στην ολοκλήρωσή τους το 2027.

Ταυτόχρονα, ο προϋπολογισμός του 2025 μειώνει τις κοινωνικές ανισότητες. Στους δείκτες της κοινωνικής ανισότητας η Ελλάδα είχε την τρίτη καλύτερη επίδοση στην Ευρωπαϊκή Ένωση από το 2019. Και, πράγματι, σύμφωνα με την ΕΛΣΤΑΤ, ο δείκτης του ποσοστού του πληθυσμού που βρίσκεται σε κίνδυνο φτώχειας και κοινωνικού αποκλεισμού μειώθηκε από το 30,3% το 2018 σε 26,1% το 2023, συγκλείνοντας πλέον και σε αυτόν το δείκτη με τον μέσο όρο της Ευρωζώνης και της Ευρωπαϊκής Ένωσης μετά από την περίοδο απόκλισης της περασμένης δεκαετίας.

Για του λόγου το αληθές θα καταθέσω για τα Πρακτικά τους δύο πίνακες από την έκθεση της ΕΛΣΤΑΤ που μπορείτε να δείτε και τη διεθνή σύγκριση με άλλες χώρες της Ευρώπης.

(Στο σημείο αυτό ο Βουλευτής κ. Στυλιανός (Στέλιος) Πέτσας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ούτε γι’ αυτό, όμως, ακούστηκε μια λέξη από την Αντιπολίτευση. Αντίθετα, κάποιοι όπως ο κ. Τσακαλώτος, ο εισηγητής της Νέας Αριστεράς, αναφέρθηκε στους δείκτες οικονομικής ανισότητας εγκαλώντας την Κυβέρνηση γιατί παρέμειναν περίπου σταθεροί όπως ο δείκτης Gini ή κατέγραψαν μικρή βελτίωση όπως ο δείκτης S8020.

Μα, κυρίες και κύριοι συνάδελφοι, σε περιβάλλον υγειονομικής και ενεργειακής πληθωριστικής κρίσης θα ανέμενε κανείς να επιδεινωθούν δραματικά. Κι αυτό δεν έγινε χάρη στην κρατική παρέμβαση και στη στήριξη κεϋνσιανής έμπνευσης των νοικοκυριών με στοχευμένα επιδόματα και εισοδηματικές ενισχύσεις, έναντι των οριζόντιων μέτρων που τα κόμματα της αντιπολίτευσης πρότειναν. Επιτέλους, μια οικονομική και κοινωνική πολιτική με μετρήσιμα, θετικά αποτελέσματα πρέπει να αναγνωρίζεται από όλους και να χρησιμεύει σαν πυξίδα για το μέλλον και όχι να αποσιωπάται ή να συσκοτίζεται.

Επιπλέον, συγκρινόμενες με το 2019 οι δαπάνες για την υγεία το 2025 θα έχουν αυξηθεί κατά 74% και για την άμυνα 73%, δαπάνες δηλαδή που μας υπηρετούν όλους.

Κυρίες και κύριοι συνάδελφοι, από τον Ιούλιο του 2019 η διακυβέρνηση του Κυριάκου Μητσοτάκη και της Νέας Δημοκρατίας οδηγεί μεθοδικά, με όραμα και με ασφάλεια το καράβι της πατρίδας μας σε ένα πιο φωτεινό αύριο. Ο προϋπολογισμός του 2025, ως πυξίδα βιώσιμης ανάπτυξης, με ενσυναίσθηση για το σύνολο της κοινωνίας, οικοδομώντας πάνω στην εμπιστοσύνη που μεθοδικά θεμελιώσαμε τα προηγούμενα χρόνια, αποδεικνύει ότι αυτή η διακυβέρνηση πρεσβεύει την κοινωνική αλληλεγγύη και τον έμπρακτο πατριωτισμό, έτσι ώστε να μειώνονται οι ανισότητες, να μη μένει κανείς πίσω, να πηγαίνουμε όλοι μαζί μπροστά και η Ελλάδα μας ακόμη πιο ψηλά. Σας καλώ, λοιπόν, να υπερψηφίσουμε τον κρατικό προϋπολογισμό 2025.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Πέτσα.

Θα δώσω τώρα τον λόγο στον Γιώργο Μαρίνο από το Κομμουνιστικό Κόμμα Ελλάδας.

**ΓΕΩΡΓΙΟΣ ΜΑΡΙΝΟΣ:** Ευχαριστώ, κύριε Πρόεδρε.

Ένα πολύ σύντομο σχόλιο για τους προηγούμενους ομιλητές, γιατί προσπαθούν με όλους τους τρόπους και οι κυβερνητικοί και οι Βουλευτές της βολικής Αντιπολίτευσης να μπερδέψουν τον λαό με τα πολλά νούμερα και στοιχεία. Η Νέα Δημοκρατία, το ΠΑΣΟΚ και ο ΣΥΡΙΖΑ κυβέρνησαν για πολλά χρόνια και έχει καταγραφεί ένα μεγάλο κατόρθωμα. Ο κατώτερος μισθός είναι 710 ευρώ καθαρά το 2024! Οι εργαζόμενοι βγάζουν συμπεράσματα ποιος μπορεί να ζήσει με αυτά τα άθλια ποσά. Και ο μέσος μισθός είναι -15% από το 2011. Αυτό καταγράφει τον αντιλαϊκό χαρακτήρα της πολιτικής όλων των κυβερνήσεων και των κομμάτων του κεφαλαίου.

Κυρίες και κύριοι, χθες εδώ στο Σύνταγμα και στις 20 Νοέμβρη στην πανελλαδική πανεργατική απεργία και καθημερινά, χιλιάδες εργαζόμενοι φωνάζουν το σύστημα: «Δώστε λεφτά για τους μισθούς, την υγεία και την παιδεία. Έξω η Ελλάδα από του πολέμου τα σφαγεία», κυρία Υπουργέ. Δίνει αποφασιστική απάντηση στην αντιλαϊκή πολιτική της Κυβέρνησης και τον ταξικό κρατικό προϋπολογισμό ο οποίος προβλέπει 70 δισεκατομμύρια ευρώ έμμεσους και άμεσους φόρους, ληστεύοντας τις λαϊκές οικογένειες, μισθούς και συντάξεις φτώχειας σε συνθήκες αβάσταχτης ακρίβειας, μειωμένες κοινωνικές δαπάνες και τρελά κέρδη για τους μονοπωλιακούς ομίλους, εκτίναξη των πολεμικών δαπανών.

Στο σκαμνί του κατηγορούμενου κάθονται όλες οι κυβερνήσεις της Νέας Δημοκρατίας, του ΠΑΣΟΚ και του ΣΥΡΙΖΑ που γδέρνουν διαχρονικά την εργατική τάξη και τα λαϊκά στρώματα, με τα μνημόνια και τους αντιλαϊκούς νόμους για λογαριασμό του μεγάλου κεφαλαίου και της Ευρωπαϊκής Ένωσης, των αναγκών του καπιταλισμού.

Ισχυρίζεστε, κύριοι της Κυβέρνησης, ότι δεν υπάρχουν λεφτά για τις λαϊκές ανάγκες, αλλά διαθέτετε εκατοντάδες δισεκατομμύρια ευρώ για τους πλουτοκράτες και 7 δισεκατομμύρια τον χρόνο για τις νατοϊκές ανάγκες, αμύθητα ποσά επί όλων των κυβερνήσεων. Οι προσχηματικές κορώνες της σοσιαλδημοκρατίας, της βολικής Αντιπολίτευσης, δεν μπορούν να αποκρύψουν τη συναίνεση, τη σύμπλευση με την Κυβέρνηση στον βασικό άξονα της καπιταλιστικής ανάπτυξης, με κριτήριο τα κέρδη των εκμεταλλευτών και τη δημοσιονομική πειθαρχία, τα ματωμένα πλεονάσματα, τη στρατηγική της Ευρωπαϊκής Ένωσης και του ΝΑΤΟ.

Αυτή είναι η κοινή βάση της Κυβέρνησης και όλων των αστικών κομμάτων, με εγκληματικές ευθύνες για τη βαθιά εμπλοκή της Ελλάδας στον ιμπεριαλιστικό πόλεμο, στους ευρωατλαντικούς σχεδιασμούς για την αναβάθμιση της θέσης της ελληνικής αστικής τάξης, μετατρέποντας τη χώρα σε πολεμικό ορμητήριο, ενάντια σε άλλους λαούς, στοχοποιώντας τον λαό μας. Με τις αμερικανικές βάσεις, την αποστολή όπλων και πυρομαχικών στην Ουκρανία για τη στήριξη του Ζελένσκι και του κράτους-δολοφόνου του Ισραήλ που σκοτώνει τον παλαιστινιακό λαό ο οποίος δίνει ηρωικό, δίκαιο αγώνα για τον τερματισμό της κατοχής.

Εμείς, το ΚΚΕ, συντασσόμαστε με τα εκατομμύρια των διαδηλωτών που απαιτούν λευτεριά στην Παλαιστίνη. Άμεση αναγνώριση παλαιστινιακού κράτους.

Το σύστημά σας έχει σαπίσει. Γεννά τη μια πολεμική εστία μετά την άλλη. Η αντιπαράθεση Ηνωμένων Πολιτειών - Κίνας για την πρωτοκαθεδρία στο καπιταλιστικό σύστημα και η σύγκρουση του ευρωατλαντικού με τον υπό διαμόρφωση ευρωασιατικό άξονα πυροδοτεί τον ανταγωνισμό σε όλη την υδρόγειο. Ο ιμπεριαλιστικός πόλεμος στην Ουκρανία και τη Μέση Ανατολή είναι σε πορεία κλιμάκωσης και γενίκευσης. Η Ελλάδα έχει γίνει γρανάζι της εγκληματικής νατοϊκής πολεμικής μηχανής κι εσείς χωρίς τσίπα παρουσιάζετε ψευδώς την Ελλάδα ως πυλώνα ασφάλειας. Υπερθεματίζετε για την πολεμική οικονομία που προωθεί η Ευρωπαϊκή Ένωση ως στρατηγική αξιοποίησης υπερσυσσωρευμένων κεφαλαίων δισεκατομμυρίων ευρώ μπροστά στη νέα καπιταλιστική κρίση και ταυτόχρονα προετοιμασία για την επέκταση του ιμπεριαλιστικού πολέμου με τραγικές συνέπειες σε βάρος όλων των πλευρών της ζωής του λαού μας και των άλλων λαών.

Καμιά εμπιστοσύνη στην Κυβέρνηση και τα κόμματα του νατοϊκού τόξου. Να δυναμώσει ο αγώνας και να απαιτήσει ο λαός έξω η Ελλάδα από το πολεμικό σφαγείο. Να κλείσουν οι αμερικανικές βάσεις. Κανένας αξιωματικός και στρατιώτης εκτός συνόρων. Αποδέσμευση από το ΝΑΤΟ και την Ευρωπαϊκή Ένωση, σημαδεύοντας τον καπιταλισμό, το σύστημα της εκμετάλλευσης, της φτώχειας, των πολέμων, της προσφυγιάς. Είστε ανεπανόρθωτα εκτεθειμένοι.

Οι τζιχαντιστές κατέλαβαν τη Συρία με τη στρατιωτική στήριξη της Τουρκίας, του Ισραήλ και των Ηνωμένων Πολιτειών, των συμμάχων σας κι εσείς όλοι χειροκροτάτε όπως κάνατε και στη Λιβύη που η χώρα διαλύθηκε μετά τη νατοϊκή επέμβαση και υπογράφηκε το απαράδεκτο τουρκολιβυκό σύμφωνο. Και θυμηθείτε τα λόγια μας σε περίπτωση πυροδοτούμενης από την Τουρκία οριοθέτησης ΑΟΖ της Συρίας με το ψευδοκράτος στην Κύπρο.

Προστατεύετε τους συμμάχους σας. Καλλιεργείτε την αυταπάτη των λεγόμενων «ήρεμων νερών» με το τουρκικό κράτος που μπορούν να φουσκώσουν με νέες εντάσεις και κρίσεις. Η πολιτική σας, κύριοι της Κυβέρνησης, οδηγεί σε οδυνηρό συμβιβασμό με θύμα την κυριαρχία και τα κυριαρχικά δικαιώματα της χώρας σύμφωνα με τον νατοϊκό οδικό χάρτη, για την ενίσχυση της νοτιοανατολικής πτέρυγας του ΝΑΤΟ, της λυκοσυμμαχίας, της συνεκμετάλλευσης στο Αιγαίο και την Ανατολική Μεσόγειο προς όφελος των ενεργειακών ομίλων.

Αυτό μαρτυρούν τα παζάρια στα οποία το τουρκικό κράτος θέτει το απαράδεκτο πακέτο των γκρίζων ζωνών και της αποστρατικοποίησης των νησιών, το δόγμα της γαλάζιας πατρίδας, τον χαρακτηρισμό της μουσουλμανικής μειονότητας στη Θράκη ως τουρκικής, τη διχοτόμηση της Κύπρου, τη νομιμοποίηση της εισβολής και της κατοχής σε πορεία νατοποίησης του νησιού.

Συμπερασματικά, η πολιτική που ληστεύει και φτωχοποιεί τον λαό εκφράζεται και στην εμπλοκή της χώρας στους ιμπεριαλιστικούς πολέμους και σε επικίνδυνες διευθετήσεις. Με αυτήν την πολιτική συγκρούεται το ΚΚΕ, ως πραγματική εργατική λαϊκή αντιπολίτευση, δύναμη αντεπίθεσης και ανατροπής για να ζήσει ο λαός τη ζωή που του αξίζει ειρηνικά με τους άλλους λαούς, χωρίς εκμεταλλευτές και ψευτοπροστάτες, με το τιμόνι της εξουσίας στα χέρια του.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς σας ευχαριστούμε.

Θα δώσω τώρα τον λόγο στον κ. Βασίλειο Υψηλάντη και στη συνέχεια τον λόγο θα λάβει η Υπουργός Εργασίας και Κοινωνικής Ασφάλισης, η κ. Νίκη Κεραμέως.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ευχαριστώ πολύ, κύριε Πρόεδρε.

Κυρίες Υπουργοί, κύριοι Υπουργοί, κυρίες και κύριοι συνάδελφοι, το διεθνές οικονομικό περιβάλλον τα τελευταία τρία χρόνια ανακάμπτει αλλά υπάρχει και μια αβεβαιότητα έντονη λόγω των γεγονότων στη Μέση Ανατολή αλλά και στον πόλεμο στην Ουκρανία και για άλλους πολλούς παράγοντες.

Παρ’ όλα αυτά η ελληνική οικονομία δείχνει ότι αντέχει. Καταγράφει μια αξιοσημείωτη ανθεκτικότητα και αυτό τελευταία αναγνώρισε και ο «ECONOMIST», κατατάσσοντας την ελληνική οικονομία στην τρίτη θέση μεταξύ των τριάντα επτά οικονομιών και με βάση πέντε οικονομικούς δείκτες, αυτόν της απόδοσης των χρηματιστηρίων, του πληθωρισμού, της ανεργίας και των κρατικών ελλειμμάτων. Τι, λοιπόν, δεν καταλαβαίνει η Αντιπολίτευση στη χώρα μας;

Θα μιλήσω με αριθμούς. Ο ρυθμός ανάπτυξης αναμένεται να ανέλθει στο 2,2% το 2024 και στο 2,3% το 2025 έναντι 0,8% και 1,3% αντίστοιχα στην Ευρωζώνη σύμφωνα με τα όσα προβλέπει η Ευρωπαϊκή Επιτροπή. Αναμένεται αύξηση των επενδύσεων κατά 6,7% το 2024 και 8,4% το 2025, ενώ για πρώτη φορά από το 2019 αναμένεται να έχουμε σε ετήσια βάση μονοψήφιο ποσοστό ανεργίας, αφού από το 10,3% το 2024, το 2025 αναμένεται να μειωθεί στο 9,7%, έχοντας δημιουργηθεί πεντακόσιες χιλιάδες νέες θέσεις εργασίας.

Το ακαθόριστο εγχώριο προϊόν σε ονομαστικούς όρους θα αυξηθεί περίπου στα 10 δισεκατομμύρια το 2025 και ο λόγος χρέους της γενικής κυβέρνησης προς το ΑΕΠ μειώνεται από 163,9% το 2023 σε 154% το 2024 και περαιτέρω σε 147,5% το 2025. Ο ρυθμός μεταβολής του δείκτη τιμών καταναλωτή από 2,7% το 2024 εκτιμάται ότι θα αποκλιμακωθεί στο 2,1% το 2025. Προκειμένου να πετύχουμε αυτούς τους αριθμούς θα πρέπει να εντατικοποιήσουμε τους ελέγχους στην αγορά. Υπάρχουν πολλοί οι οποίοι δεν ακολουθούν τον σωστό δρόμο και αυτό πρέπει να ελεγχθεί από το κράτος με μεγάλη αυστηρότητα. Απόρροια όλων αυτών είναι και η αναβάθμιση της ελληνικής οικονομίας, όπως ανακοίνωσε ο οίκος «Scope».

Η Ελλάδα, επίσης, υπέβαλε στο Συμβούλιο της Ευρωπαϊκής Ένωσης και την επιτροπή το πρώτο μεσοπρόθεσμο δημοσιονομικό διαρθρωτικό σχέδιο 2025 - 2028 τον Οκτωβρίου 2024 και οι παρεμβάσεις για το έτος στο 2025 βρίσκονται σε εναρμόνιση με το πρόγραμμα αυτό για τους στόχους των πρωτογενών δαπανών που αποσκοπούν στην ενδυνάμωση του διαθέσιμου εισοδήματος, σε συνδυασμό με τη μείωση των κοινωνικών ανισοτήτων, στην προώθηση των επενδύσεων και της καινοτομίας, όπως επίσης και στην αντιμετώπιση των κοινωνικών προβλημάτων, το δημογραφικό, δηλαδή, και το στεγαστικό. Λαμβάνεται ιδιαίτερη μέριμνα παράλληλα για την πρόληψη των επιπτώσεων από φυσικές καταστροφές, αλλά και μέτρα θεσμικού χαρακτήρα.

Στον προϋπολογισμό του 2025, σημαντικές είναι οι παρεμβάσεις ενίσχυσης του εισοδήματος των πολιτών και της καθημερινότητας στη βελτίωση της καθημερινότητας. Προβλέπονται 1,1 δισεκατομμύριο ευρώ επιπλέον πόροι που εστιάζουν στη στήριξη του διαθέσιμου εισοδήματος, στην αντιμετώπιση του δημογραφικού και του στεγαστικού ζητήματος. Προβλέπονται δώδεκα μειώσεις φόρων και δώδεκα μέτρα ενίσχυσης του εισοδήματος. Ενισχύονται τα εισοδήματα μέσω της ανάπτυξης, της μείωσης της ανεργίας και την εκ νέου αύξηση του κατώτατου μισθού.

Αναφορικά με τις συντάξεις έχουμε διαδοχική αύξηση των συντάξεων χωρίς προσωπική διαφορά κατά 2,4%. Υπενθυμίζεται πως οι συντάξεις τα τελευταία δύο χρόνια έχουν αυξηθεί περίπου 11%, ενώ από τον Ιανουάριο του 2025 έρχεται και νέα αύξηση στις συντάξεις 2,4%. Είναι χαρακτηριστικό, δε, πως οι δαπάνες για τις συντάξεις θα έχουν αυξηθεί κατά 6,4 δισεκατομμύρια ευρώ το 2025 σε σχέση με το 2019, δηλαδή από 28,1 δισεκατομμύρια ευρώ σε 34,5 δισεκατομμύρια ευρώ. Προβλέπονται περαιτέρω αυξήσεις για την υγεία και την παιδεία, έχουν αναφερθεί αναλυτικά, όπως επίσης και για τις δαπάνες για την άμυνα. Οι επενδύσεις και οι εξαγωγές προβλέπεται να αυξηθούν περαιτέρω το 2025. Το ίδιο ισχύει και για τις δημόσιες επενδύσεις, οι οποίες έχουν υπερδιπλασιαστεί το 2024 σε σχέση με το 2019.

Η Ελλάδα το 2025, θα έχει το τέταρτο υψηλότερο πρωτογενές πλεόνασμα σε ολόκληρη την Ευρωπαϊκή Ένωση, συνολικό έλλειμμα που θα αγγίζει το μηδέν και τους ταχύτερους ρυθμούς μείωσης του δημοσίου χρέους στο σύνολο των είκοσι επτά κρατών μελών.

Κλείνοντας, επιθυμώ να επισημάνω ακόμη μια φορά ότι πρέπει να διασφαλιστεί η οικονομική και κοινωνική συνοχή της νησιωτικής Ελλάδας σε σχέση με την ηπειρωτική χώρα. Αναγκαία προϋπόθεση είναι η εξισορρόπηση της οικονομίας στα νησιά, η μείωση του κόστους στις μεταφοράς και του κόστους της ζωής με την επιστροφή των μειωμένων συντελεστών ΦΠΑ στα νησιά μας. Είναι επίσης αναγκαία η στήριξη των υποδομών με τη δημιουργία νέων. Η τουριστική ανάπτυξη και ανταγωνιστικότητα πρέπει να συνοδεύεται από έργα υποδομής σημαντικά. Λόγω δε των μεγάλων πυρκαγιών και πλημμυρών η άμεση επιδιόρθωση των καταστραφέντων παλαιών, αλλά και η συνολική αξιολόγηση της ανθεκτικότητας των υποδομών μας, εξαιτίας της απειλής των ακραίων φαινομένων λόγω της κλιματικής αλλαγής, είναι αναγκαία. Με την πολιτική αξιοπιστία, με δημοσιονομική σύνεση και ανάπτυξη η Κυβέρνηση της Νέας Δημοκρατίας, του Κυριάκου Μητσοτάκη πάει τη χώρα ακόμα ψηλότερα.

Με τις σκέψεις αυτές, κυρίες και κύριοι συνάδελφοι, δηλώνω ότι υπερψηφίζω τον προϋπολογισμό ευθύνης για τη χώρα μας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε και εμείς τον κ. Υψηλάντη.

Κυρίες και κύριοι συνάδελφοι, πριν δώσω τον λόγο στην Υπουργό Εργασίας και Κοινωνικής Ασφάλισης, την κ. Νίκη Κεραμέως, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθήτριες και μαθητές και τρεις συνοδοί εκπαιδευτικοί από το Γυμνάσιο Λούρου, Πρέβεζας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Παρακαλώ, κυρία Υπουργέ.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ο φετινός κρατικός προϋπολογισμός αντανακλά τα θετικά αποτελέσματα μιας χρηστής δημοσιονομικής πολιτικής των τελευταίων πέντε ετών με έμφαση στην εξυγίανση της οικονομίας και την καταπολέμηση παγιωμένων παθογενειών, στην εξωστρέφεια και την αύξηση επενδύσεων, στην κοινωνική δικαιοσύνη και την απόδοση μερίσματος από τα κέρδη της ανάπτυξης στους πιο ευάλωτους συμπολίτες μας.

Η Ελλάδα σήμερα εμφανίζει ρυθμούς ανάπτυξης υπερδιπλάσιους της Ευρωπαϊκής Ένωσης και της Ευρωζώνης, ενώ για τη χρονιά που έρχεται αναμένεται να έχουμε το τέταρτο υψηλότερο πρωτογενές πλεόνασμα όλης της Ευρωπαϊκής Ένωσης, συνολικό έλλειμμα που θα μειωθεί σχεδόν στο μηδέν και τους ταχύτερους ρυθμούς μείωσης δημοσίου χρέους στο σύνολο των είκοσι επτά κρατών-μελών.

Ο προϋπολογισμός του Υπουργείου Εργασίας και Κοινωνικής Ασφάλισης για το 2025, ύψους 18,2 δισεκατομμυρίων ευρώ που έχουν προβλεφθεί στον τακτικό προϋπολογισμό του Υπουργείου για το 2025, είναι αυξημένος σε σχέση με τις εκτιμήσεις του 2024 κατά 168 εκατομμύρια ευρώ, κυρίως λόγω μεγαλύτερων μεταβιβάσεων προς τη δημόσια υπηρεσία απασχόλησης και από το Ασφαλιστικό Κεφάλαιο Αλληλεγγύης Γενεών. Άλλες χρηματοδοτικές ροές κατευθύνονται στον Ηλεκτρονικό Εθνικό Φορέα Κοινωνικής Ασφάλισης στον e-ΕΦΚΑ και την Ανεξάρτητη Αρχή Επιθεώρησης Εργασίας.

Προβλέπονται επίσης 463 εκατομμύρια ευρώ για τις δημόσιες επενδύσεις τόσο από το εθνικό και συγχρηματοδοτούμενο σκέλος όσο και από το Ταμείο Ανάκαμψης και Ανθεκτικότητας, ανεβάζοντας τον προϋπολογισμό του Υπουργείου σε 18,678 δισεκατομμύρια για το 2025.

Αυξημένες σε σχέση με το 2024 αναμένεται να είναι η συνταξιοδοτική δαπάνη, η επιχορήγηση στη στήριξη των ανέργων, οι δαπάνες για προνοιακές παροχές των οργανισμών κοινωνικής ασφάλισης στις οποίες περιλαμβάνονται οι παροχές εφάπαξ και λοιπά βοηθήματα που χορηγούνται σε ασφαλισμένους και συνταξιούχους. Στις αυξήσεις στον κατώτατο μισθό, τις αυξήσεις στις συντάξεις και το διευρυμένο προσδόκιμο ζωής οφείλεται κατά κύριο λόγο η ενισχυμένη χρηματοδότηση αυτών των κατηγοριών δαπανών.

Επιπλέον, αναμένεται αύξηση των εσόδων από τις ασφαλιστικές εισφορές της τάξης του ενός δισεκατομμυρίου ευρώ σε σχέση με το 2024. Και αυτό προκύπτει από την αύξηση των μισθών ως αποτέλεσμα του ρυθμού ανάπτυξης της οικονομίας, τη μείωση της ανεργίας και την αύξηση της απασχόλησης λόγω της δημιουργίας νέων θέσεων εργασίας -θυμίζω ότι την τελευταία πενταετία έχουμε πεντακόσιες χιλιάδες νέες θέσεις εργασίας- στην πάταξη της φοροδιαφυγής με την εφαρμογή της ψηφιακής κάρτας εργασίας, τους εντατικούς ελέγχους της Επιθεώρησης Εργασίας και τη δυνατότητα των συνταξιούχων να εργάζονται χωρίς περικοπή της σύνταξης τους. Σας θυμίζω ότι με το νέο μέτρο για μη περικοπή της σύνταξης έχει αυξηθεί ριζικά ο αριθμός των εργαζομένων συνταξιούχων. Και, βεβαίως, αποδίδονται τα αυξημένα έσοδα και στη νέα αναμενόμενη αύξηση του κατώτατου μισθού στον ιδιωτικό τομέα εντός του 2025 και στην αύξηση του μισθολογίου του δημοσίου τομέα από τον Απρίλιο του 2025 σε συνέχεια της αύξησης του κατώτατου μισθού.

Κυρίες και κύριοι συνάδελφοι, το 2025 είναι για το Υπουργείο Εργασίας και Κοινωνικής Ασφάλισης χρονιά συνέχειας και ολοκλήρωσης σημαντικών αλλαγών που ξεκίνησαν το 2024 και υπηρετούν τον διττό στόχο της Κυβέρνησης: αφ’ ενός τη συνεχή ενίσχυση της απασχόλησης, αφ’ ετέρου ολοένα και μεγαλύτερη ανταπόκριση στις ανάγκες της κοινωνίας. Ο Ιανουάριος, όπως είχε δεσμευτεί ο Πρωθυπουργός, έρχεται με αυξήσεις στις συντάξεις κατά 2,4%. Θυμίζω ότι σωρευτικά τα τελευταία χρόνια που δίνονται αυξήσεις, οι αυξήσεις αγγίζουν το 13%. Επίσης ο Ιανουάριος έρχεται με μειώσεις, νέα μείωση στις ασφαλιστικές εισφορές κατά μία πρόσθετη ποσοστιαία μονάδα, ενώ τον Απρίλιο θα ακολουθήσει νέα αύξηση του κατώτατου μισθού. Ταυτόχρονα, η στρέβλωση της ειδικής εισφοράς αλληλεγγύης έχει πλέον αποκατασταθεί με την τελευταία διάταξη που φέραμε προς ψήφιση και η ανεργία συνεχίζει να μειώνεται διαρκώς.

Απέναντι στις προκλήσεις του 2025, μέλημά μας είναι η άσκηση πολιτικής που αποδίδει στην πράξη οφέλη για τους εργαζόμενους, για τους συνταξιούχους, για τις επιχειρήσεις, για τους ανέργους, για ολόκληρη την κοινωνία. Έτσι ο σχεδιασμός μας το 2025 θεμελιώνεται σε πέντε συν έναν πυλώνες πολιτικής.

Πυλώνας πρώτος: Η περαιτέρω τόνωση της απασχόλησης και η διεύρυνση της συμπερίληψης στο ανθρώπινο δυναμικό. Το 2024, η ανεργία κυμάνθηκε σε ιστορικά χαμηλό μονοψήφιο νούμερο. Είναι η πρώτη φορά μετά τα τελευταία δεκαπέντε χρόνια που περάσαμε σε μονοψήφιο αριθμό και μάλιστα με βάση τα τελευταία επιβεβαιωμένα στοιχεία τριμήνου, η ανεργία έχει μειωθεί στο 9% το τρίτο τρίμηνο του 2024. Μιλάμε για μία μείωση της τάξης του 50% στην ανεργία σε σχέση με το 2019 όταν αναλάβαμε τη διακυβέρνηση της χώρας. Στις δε προβλέψεις της Ευρωπαϊκής Επιτροπής για την οικονομία της χώρας μας, αναμένεται περαιτέρω πτώση της ανεργίας τόσο το 2025 όσο και το 2026. Τον δε Σεπτέμβριο του 2024, καταγράφηκε ο χαμηλότερος αριθμός ανέργων από τον Δεκέμβριο του 2008. Χαμηλότερος αριθμός ανέργων από τον Δεκέμβρη του 2008! Πρώτος πυλώνας, λοιπόν, η περαιτέρω ενίσχυση, η τόνωση της απασχόλησης.

Πυλώνας δεύτερος: Η επέκταση της ψηφιακής κάρτας εργασίας. Το 2024 ήταν χρονιά σταθμός για την προστασία των εργαζομένων σε σχέση με την καταγραφή του πραγματικού χρόνου εργασίας και την αμοιβή τους για αυτόν τον πραγματικό χρόνο εργασίας. Το 2024, επεκτείναμε την ψηφιακή κάρτα εργασίας σε βιομηχανία και λιανεμπόριο, τον Ιούλιο, ενώ ήταν ήδη σε ισχύ σε τράπεζες, μεγάλα σούπερ μάρκετ, ΔΕΚΟ, ασφαλιστικές εταιρείες, εταιρείες φύλαξης. Συνεπώς, η ψηφιακή κάρτα εργασίας προστατεύει ήδη σε πλήρη εφαρμογή πάνω από επτακόσιες πενήντα χιλιάδες εργαζόμενους. Τον Σεπτέμβριο ξεκινήσαμε πιλοτική εφαρμογή σε τουρισμό και εστίαση. Οι καλυπτόμενοι, λοιπόν, κλάδοι πλέον αγγίζουν το 1,5 εκατομμύριο εργαζόμενους και τον Μάρτιο που μας έρχεται προχωρούμε σε πλήρη εφαρμογή στον τουρισμό και την εστίαση, ενώ θα ακολουθήσει εντός του έτους η πιλοτική εφαρμογή και σε άλλους κλάδους.

Πυλώνας τρίτος: Η πλήρης αναμόρφωση κέντρων πιστοποίησης αναπηρίας του e-ΕΦΚΑ. Τη χρονιά που μας πέρασε διευρύναμε τη λίστα των μη αναστρέψιμων παθήσεων προς διευκόλυνση των πασχόντων και προς επιτάχυνση των διαδικασιών. Ενισχύσαμε τα ΚΕΠΑ, υπερδιπλασιάσαμε τους γιατρούς που υπηρετούν στα ΚΕΠΑ από πεντακόσιους σε περίπου χίλιους διακόσιους. Το 2025, θα είναι μια κομβική χρονιά για την ταχύτερη και καλύτερη εξυπηρέτηση αναγκών των συμπολιτών μας με αναπηρία. Θα προχωρήσουμε στην περαιτέρω αναμόρφωση συνολικά του θεσμικού πλαισίου των κέντρων πιστοποίησης αναπηρίας και απλούστευση διαδικασιών, μείωση ανάγκης για φυσική παρουσία στα ΚΕΠΑ και δραστικό περιορισμό αναβολών και καθυστερήσεων.

Πυλώνας τέταρτος: Η ενίσχυση των συλλογικών διαπραγματεύσεων. Μετά την πολύ πρόσφατη ψήφιση του νόμου του κατώτατου μισθού ξεκινάμε σε στενή συνεργασία με τους κοινωνικούς εταίρους τον διάλογο για την κατάρτιση και έκδοση του σχεδίου δράσης για την ενίσχυση των συλλογικών συμβάσεων εργασίας, με αναγκαίες θεσμικές ενέργειες για θωράκιση του πλαισίου και αύξηση του ποσοστού κάλυψης από συλλογικές διαπραγματεύσεις. Όπως έχω δεσμευτεί, σε αυτή την προσπάθεια θα ζητήσουμε τη συνδρομή των κοινοβουλευτικών κομμάτων.

Πυλώνας πέμπτος: Περαιτέρω σημαντικά βήματα στην ψηφιοποίηση στην κοινωνική ασφάλιση μέσα από δύο βασικά έργα. Το πρώτο είναι η ψηφιοποίηση του ασφαλιστικού ιστορικού όλων των ασφαλισμένων. Για να το πω με απλά λόγια όλες αυτές οι καρτέλες ενσήμων με τις χειρόγραφες αναφορές, αυτή τη στιγμή ψηφιοποιούνται και με τη βοήθεια τεχνητής νοημοσύνης όλο αυτό το υλικό γίνεται επεξεργάσιμο για να επιτρέψει τη διαλειτουργικότητα και την ταχύτερη έκδοση συντάξεων. Επίσης, δεύτερο έργο το οποίο κι αυτό προχωράει δυναμικά είναι η δημιουργία ενός πλήρους ολοκληρωμένου πληροφοριακού συστήματος. Ήδη από αυτές τις ενέργειες έχουμε αρχίσει να βλέπουμε απτά αποτελέσματα. Σήμερα εκδίδονται περίπου χίλιες διακόσιες συντάξεις την ημέρα, το 2019, εκδίδονταν πεντακόσιες συντάξεις την ημέρα. Σήμερα χρειάζονται περίπου κατά μέσο όρο λιγότερο από εξήντα μέρες για την έκδοση μιας κύριας σύνταξης, πριν από πέντε χρόνια χρειάζονταν δεκαοκτώ μήνες.

Και ένας πυλώνας οριζόντιος, μετά τους πέντε πυλώνες που διατρέχει και όσα αναφέρθηκαν ως τώρα, η περαιτέρω ενίσχυση του πραγματικού εισοδήματος για όλους. Μέσα στο 2025 προβλέπονται αυξήσεις συντάξεων κατά 2,4%, οριζόντια αύξηση των μισθών στο δημόσιο, ώστε να έχουμε εφεξής έναν κατώτατο μισθό για όλους που να προστατεύει όλους τους εργαζόμενους στον ιδιωτικό τομέα και στο δημόσιο για πρώτη φορά. Και τρίτον, αύξηση αυτού του κατώτατου μισθού για όλους.

Κυρίες και κύριοι -και θα κλείσω, κύριε Πρόεδρε-, η απασχόληση συνιστά χωρίς αμφιβολία έναν αναπτυξιακό πυλώνα για τη χώρα. Η κοινωνική ασφάλιση αποτελεί την πτυχή της κοινωνικής υπευθυνότητας και της διαγενεακής αλληλεγγύης.

Ο προϋπολογισμός του 2025 τόσο ο κρατικός όσο και ειδικότερα ο προϋπολογισμός του Υπουργείου Εργασίας και Κοινωνικής Ασφάλισης καταδεικνύουν ότι είναι εφικτή η αποτελεσματική εξισορρόπηση δημοσιονομικής εξυγίανσης και σταθερότητας από τη μία με ανάπτυξη, και κοινωνική δικαιοσύνη από την άλλη. Η Κυβέρνηση της Νέας Δημοκρατίας έχει καταφέρει την τελευταία πενταετία να επιλύσει χρόνια ζητήματα, διευκολύνοντας και βελτιώνοντας το παρόν, επενδύοντας σε ένα μέλλον χωρίς παθογένειες οι οποίες στις δικές μας γενιές κόστισαν ακριβά. Έχουμε όμως δρόμο μπροστά μας και γι’ αυτό συνεχίζουμε εντατικά τις προσπάθειες ώστε την επόμενη χρονιά να φτάσουμε ψηλότερα ακόμη.

Συνεχίζουμε, λοιπόν, κυρίες και κύριοι συνάδελφοι, να εργαζόμαστε με σχέδιο και αποφασιστικότητα παραμένοντας συνεπείς στη δέσμευσή μας να λειτουργούμε διαρκώς ολοένα και πιο αποτελεσματικά για κάθε πολίτη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κυρία Υπουργό.

 Έχουν ζητήσει τον λόγο για παρεμβάσεις ο κ. Γερουλάνος, ο κ. Μπάρκας ο κ. Δημητριάδης. Απλά θυμίζω ότι έχετε τρεις παρεμβάσεις ανά ημέρα.

Παρακαλώ, κύριε Γερουλάνο, έχετε τον λόγο.

**ΠΑΥΛΟΣ ΓΕΡΟΥΛΑΝΟΣ:** Κυρία Υπουργέ, καλά όλα αυτά και πραγματικά δεν είμαστε ένα κόμμα το οποίο θέλουμε να μηδενίζουμε ένα έργο το οποίο έχει συμβεί ειδικά στο θέμα της ανεργίας για το οποίο έχουμε μια ιδιαίτερη ευαισθησία. Η πραγματικότητα όμως είναι ότι παρ’ όλα αυτά που λέτε, παραμένετε Υπουργός της τρίτης χειρότερης χώρας στον ΟΟΣΑ για την ανεργία και μιας -αν θέλετε- βαθμίδας, η οποία δεν μας τιμάει καθόλου, ειδικά αφότου έχουμε ακούσει όλους τους διάφορους Υπουργούς Οικονομικών να βγαίνουν να λένε τι καλά που τα έχετε καταφέρει γενικότερα.

Και παραμένετε επίσης μετά από πέντε χρόνια Υπουργός μιας Κυβέρνησης που εφαρμόζει τον νόμο Κατρούγκαλου. Εσείς δεν είχατε πει, ο κ. Μητσοτάκης δεν είχε πει ότι θα καταργήσει το νόμο Κατρούγκαλου; Και μιλάμε για τον νόμο της προσωπικής διαφοράς, τον νόμο της ειδικής εισφοράς αλληλεγγύης των συνταξιούχων, του νόμου ο οποίος αυτή τη στιγμή αδικεί κατάφωρα, σε ό,τι αφορά τις συντάξεις χηρείας και αναπηρίας, δύο ομάδες του πληθυσμού που βρίσκονται σε πολύ δύσκολη κατάσταση αυτή τη στιγμή και θα έπρεπε να είναι οι πρώτες για τις οποίες ενδιαφερόμαστε και όχι οι τελευταίες.

Αλλά θα σταθώ σε κάτι ακόμα. Πριν από λίγο καιρό -δεν ξέρω αν το έχετε λάβει, αν το έχετε διαβάσει- η ΓΣΕΕ έβγαλε μια πολύ ενδιαφέρουσα μελέτη. Και λέει μέσα σε αυτή τη μελέτη ότι το 1/3 των εργαζομένων στην Ελλάδα έχουν πέσει θύματα σεξουαλικής παρενόχλησης. Το αντιλαμβάνεστε αυτό; Και από αυτό το1/3 τα 3/4 είναι γυναίκες. Από αυτές τις γυναίκες που έχουν πέσει θύματα σεξουαλικής παρενόχλησης, μόνο το 1,6% μπορούσε, ένιωθε άνετα να πάει να το καταγγείλει. Αυτό είναι ντροπιαστικό από μόνο του.

Το χειρότερο από όλα όμως είναι ότι απ’ όλες τις γυναίκες που εργάζονται σήμερα, μόνο το 3,1% των γυναικών που εργάζονται σήμερα έχουν ρήτρα για τη σεξουαλική παρενόχληση στις συλλογικές του συμβάσεις, έχουν κανόνες για τη σεξουαλική παρενόχληση στις συλλογικές τους συμβάσεις, σε μία χώρα που αρνείται κατηγορηματικά να πάρει μέτρα άμεσα για να κάνει τι; Αυτό που λέει η Ευρωπαϊκή Ένωση. Να φτάσουμε, δηλαδή, τις συλλογικές συμβάσεις στο 80%. Καταλαβαίνετε τι δουλειά έχετε μπροστά σας;

Και ενώ σας λέμε ότι η πιο απλή πρώτη κίνηση είναι να πάμε σε γενική συλλογική σύμβαση που θα μας έφτανε πάνω από το 50%, επιμένετε στο δικό σας μοντέλο, το οποίο το κατακρίνει ακόμα και η Ευρωπαϊκή Ένωση. Λοιπόν, κυρία Κεραμέως, τι θα κάνετε γι’ αυτούς τους ανθρώπους οι οποίοι υποφέρουν κάτω από το δικό σας καθεστώς εργασίας;

Σας ευχαριστώ.

(Χειροκροτήματα από την πτέρυγα του ΠΑΣΟΚ -Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Γερουλάνο.

Θα δώσω τώρα τον λόγο στον κ. Μπάρκα, Κοινοβουλευτικό Εκπρόσωπο του ΣΥΡΙΖΑ.

**ΚΩΝΣΤΑΝΤΙΝΟΣ ΜΠΑΡΚΑΣ:** Ευχαριστώ πολύ, κύριε Πρόεδρε.

Κυρία Υπουργέ, είναι γεγονός ότι είστε επικεφαλής ενός Υπουργείου που βρίσκεται στο μάτι του κυκλώνα. Και αυτό γιατί; Γιατί παρά τις απέλπιδες προσπάθειες σας, που εγώ αναγνωρίζω ότι κάνετε στο Υπουργείο Εργασίας, η πραγματικότητα είναι ότι οι Έλληνες και Ελληνίδες εργαζόμενοι της χώρας ζουν μια πραγματικά πολύ δύσκολη κατάσταση.

Και αυτό γιατί όσο και αν εσείς λέτε ότι αυξάνετε τις συντάξεις, η πραγματικότητα είναι ότι η αγοραστική δύναμη των Ελλήνων και των Ελληνίδων στη χώρα μας είναι η δεύτερη από το τέλος όμως των χωρών της Ευρωπαϊκής Ένωσης, όπως επίσης και ότι ο μισθός στην χώρα μας είναι πολύ λιγότερος σε σχέση με τον μέσο όρο των χωρών της Ευρωπαϊκής Ένωσης.

Και ξέρετε εδώ υπάρχει ένα ζητούμενο, κυρία Υπουργέ. Δεν ήσασταν εδώ χθες. Ο αρμόδιος Υφυπουργός Οικονομικών χθες είπε από τη θέση του σε μια στιχομυθία που είχε με έναν Έλληνα Βουλευτή, που τοποθετούνταν για τον προϋπολογισμό, ότι -σας διέψευσε- ο μέσος μισθός στη χώρα μας είναι 1.200 ευρώ και ότι οι υπολογισμοί τους οποίους κάνετε εσείς είναι ένα λογιστικό άλμα. Τι κάνετε; Προσμετράτε και αυτούς οι οποίοι δεν έχουν μόνιμη σχέση εργασίας δηλαδή οι συμβάσεις τους είναι εκ περιτροπής απασχόληση.

Και το λέω αυτό, κυρία Υπουργέ, γιατί δεν μας απαντάτε στα ερωτήματα τα οποία έχουμε θέσει ως όχι ως Βουλευτές. Ποιο είναι το ποσοστό της εκ περιτροπής απασχόλησης στη χώρα μας; Πετάτε νούμερα. Λέτε ότι μειώσατε την ανεργία ότι φτιάξατε χιλιάδες θέσεις εργασίας. Πόση είναι η εκ περιτροπής απασχόληση;

Δεύτερον, σας ζητάμε με τροπολογίες όλα τα κόμματα πλέον –νομίζω- της Βουλής την επαναφορά των συλλογικών συμβάσεων εργασίας και αρνείστε. Και μάλιστα αυτό δεν σας το ζητάμε εμείς αλλά η Ευρωπαϊκή Επιτροπή λέει ότι ο μόνος τρόπος για να μπορέσουμε να υπερασπιστούμε πραγματικά την εργασία όλων των εργαζομένων στις χώρες της Ευρωπαϊκής Ένωσης, είναι η επαναφορά των συλλογικών συμβάσεων εργασίας.

Αντ’ αυτού εσείς προχτές μάλιστα φέρατε ένα νομοσχέδιο το οποίο έβαζε έναν αλγόριθμο σε σχέση με τον κατώτατο μισθό, τη στιγμή που εμείς σας λέμε ότι οι μισθοί τους οποίους εσείς νομοθετείτε είναι μισθοί ανέχειας και αδιεξόδου για τους Έλληνες εργαζόμενους στη χώρα μας. Όλοι οι ευρωπαϊκοί δείκτες λένε ότι η χώρα μας φτωχαίνει, οι εργαζόμενοι στη χώρα μας φτωχαίνουν, δεν μπορούν να τα βγάλουν πέρα. Ξέρετε, οι αριθμοί είναι δυστυχώς αριθμοί και σας διαψεύδουν καθημερινά. Εσείς παρουσιάζετε μια πραγματικότητα η οποία δεν έχει καμμία επί της ουσίας αναφορά στην ελληνική κοινωνία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και επιτρέψτε μου, κύριε Πρόεδρε, και ολοκληρώνω με αυτό. Κάνετε αναφορά για τη μείωση της ανεργίας. Αφού λέτε ότι μειώθηκε η ανεργία στο 9%, φαντάζομαι γνωρίζετε ότι μπορούν επανέλθουν οι συλλογικές συμβάσεις εργασίας μιας και το ποσοστό της ανεργίας είναι του 10% και δεν το κάνετε. Το αφήνω στην άκρη αυτό. Αλλά, κυρία Υπουργέ, επειδή έχετε και μια συνέχεια και δεν είστε νεόκοπη στη Νέα Δημοκρατία -σας θυμάμαι, έχουμε κοινή πορεία στην Βουλή- να σας πω ότι ως Βουλευτής της Νέας Δημοκρατίας υπερασπιστήκατε τον υποκατώτατο μισθό των νέων εργαζομένων έως είκοσι πέντε ετών, υπερασπιζόσασταν μια κυβέρνηση -μέσα στην κρίση βεβαίως, αναγνωρίζω τη δυσκολία των πραγμάτων τότε- η οποία είχε την ανεργία στο 26% τον Δεκέμβρη του 2014, κυρία Υπουργέ, και να μη θυμηθώ τα νούμερα που ίσχυαν για τους νέους εργαζόμενους και τη μορφή εργασίας.

Λέω το τελευταίο και ολοκληρώνω. Κυρία Υπουργέ, είχα την τιμή να είμαι Υφυπουργός Εργασίας και να επαναφέρουμε τον Απρίλιο του 2019 τη δέκατη τρίτη σύνταξη τμηματικά, έως 500 ευρώ όλο το ποσό, έως 1.000 ευρώ το 75%. Είχε μια αυξομείωση. Το πρώτο πράγμα που έκανε ο τότε Υπουργός Εργασίας -αν θυμάμαι καλά- ο κ. Χατζηδάκης, ήταν να καταργήσει την επαναφορά της δέκατης τρίτης σύνταξης και τώρα λέτε ότι θα δείτε τι θα κάνετε με τους συνταξιούχους, ότι θα αυξήσετε τις συντάξεις τους, σε λιγότερο ποσοστό -το ξαναλέω- σε σχέση με τον πληθωρισμό. Δηλαδή, ό,τι αύξηση δίνετε, θα την τρώει ο πληθωρισμός.

Θα πρέπει, κυρία Υπουργέ, να είναι ουσιαστικές οι παρεμβάσεις που κάνετε στη εργασία για να βοηθήσετε τους εργαζόμενους και να ξεκολλήσει η χώρα μας από τις τελευταίες θέσεις της Ευρωπαϊκής Ένωσης όσον αφορά την αγοραστική δύναμη των εργαζομένων και την αύξηση των κατώτατων μισθών.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκατέσσερις μαθητές και μαθήτριες και τέσσερις εκπαιδευτικοί συνοδοί από το Μουσικό Σχολείο Χίου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στον Κοινοβουλευτικό Εκπρόσωπο του Κομμουνιστικού Κόμματος Ελλάδας, τον κ. Παφίλη.

**ΑΘΑΝΑΣΙΟΣ ΠΑΦΙΛΗΣ:** Μπαίνω στον πειρασμό να πω ότι η ιστορία δεν σταμάτησε το 2014. Αυτά είναι σωστά, το τι υπερασπίστηκε η Νέα Δημοκρατία, δεν είναι θέμα προσώπων μόνο, αλλά τα υπερασπίστηκε και το ΠΑΣΟΚ και τα αποδεχθήκατε αυτά και χειρότερα με το τρίτο μνημόνιο, ναι ή όχι; Έτσι είναι. Επομένως αυτή η κριτική πρέπει να συμπεριλαμβάνει και αυτοκριτική που δεν γίνεται φυσικά, και παρουσιάζονται διαφορετικά, όπως παραδείγματος χάριν ότι «δώσαμε δέκατο τρίτο μισθό». Επίδομα δώσατε τα Χριστούγεννα. Τι δώσατε;

**ΚΩΝΣΤΑΝΤΙΝΟΣ ΜΠΑΡΚΑΣ:** Ε, όχι. Μπερδεύεστε πολύ.

**ΑΘΑΝΑΣΙΟΣ ΠΑΦΙΛΗΣ:** Καλά, πηγαίνετε να το πείτε στους εργαζόμενους.

Τέλος πάντων, για την κυρία Υπουργό, όπως και για τη Νέα Δημοκρατία και για την τοποθέτηση, ξέρετε όλο αυτό το story, να το πω έτσι, που διηγείστε είναι εκτός πραγματικότητας. Νομίζετε ότι σας πιστεύει κανένας σε αυτό που λέτε ότι η ανάπτυξη μοιράζεται σε ευάλωτες ομάδες; Σοβαρολογείτε, με 610 ευρώ καθαρά στους εργαζόμενους; Ζείτε εσείς με 610 ευρώ; Ποιες αυξήσεις; Με 2,4% στους συνταξιούχους; Τι δούλεμα είναι αυτό; 2,4 είναι ο πληθωρισμός, έχουν φαγωθεί ήδη όλα. Με τον δέκατο τρίτο και τον δέκατο τέταρτο μισθό τι θα γίνει; Θα τα ξαναφέρετε; Φυσικά, όχι. Δεν δεσμεύεστε. Το αντίθετο, έχει ανοίξει ο δρόμος -αυτά τα είπαμε την προηγούμενη εβδομάδα- για να τα καταργήσετε και στον ιδιωτικό τομέα.

Δεύτερο θέμα είναι η ανεργία. Αυτή είναι η αριθμητική όχι μόνο της Νέας Δημοκρατίας, αλλά και της Ευρωπαϊκής Ένωσης και όλου του συστήματος, που λέει ότι άμα δουλέψεις μια φορά την εβδομάδα θεωρείσαι εργαζόμενος. Έτσι δεν είναι; Έτσι είναι και έτσι βγαίνουν τα στατιστικά στοιχεία. Επίσης, λέτε για τις πεντακόσιες χιλιάδες θέσεις και ότι η ανεργία έπεσε κ.λπ.. Μάλιστα. Το 2008 η μερική απασχόληση ήταν διακόσιες πενήντα χιλιάδες εργαζόμενοι. Το 2024 είναι εξακόσιες χιλιάδες εργαζόμενοι. Να πώς καταπολεμάται η ανεργία και αυξάνονται οι θέσεις εργασίας. Ποιες θέσεις εργασίας; Με τα τέσσερα κατοστάρικα και με τα δύο; Τα μετράτε αυτά; Έχετε κανέναν έλεγχο, θέλετε να κάνετε κανέναν έλεγχο τι γίνεται στην αγορά εργασίας, όπως λέτε; Ποια είναι η κατάσταση; Πόσοι αμείβονται έστω με αυτό το έκτρωμα που έχει κάνει ο νόμος Βρούτση, που έγινε Βρούτση, Αχτσιόγλου, Κεραμέως;

Λέτε για συλλογικές συμβάσεις κ.λπ.. Εσείς δεν είστε που λέτε ότι στη φιλελεύθερη δημοκρατία, δηλαδή τη δικτατορία του κεφαλαίου, γίνονται διαπραγματεύσεις των κοινωνικών εταίρων; Ποιων εταίρων; Εντάξει, αντίπαλοι είναι. Εσείς δεν τις έχετε καταργήσει; Και έρχεστε τώρα με ένα νόμο έκτρωμα, που ψηφίσαμε την προηγούμενη εβδομάδα, να κοροϊδέψετε τους εργαζόμενους ότι πρόκειται να ανέβει, να φτάσει εκεί που θα φτάσει, όπως τάζετε, αλλά το τάξιμο δεν χαλάει, το δόσιμο χαλάει, και ότι δεν υπάρχει περίπτωση να μειωθεί. Και έχετε βάλει επτά προϋποθέσεις -ανταγωνιστικότητα, τα κλασικά, τα συμφέροντα του κεφαλαίου- που μπορεί από τη μία και μόνο να μειωθεί ο κατώτατος μισθός, πολύ περισσότερο το να μην αυξηθεί.

Τέλος, θέλουμε να βάλουμε ένα άλλο ζήτημα. Τι γίνεται, κυρία Υπουργέ και κύριοι της Νέας Δημοκρατίας, με την κάθε τρεις ημέρες δολοφονία, γιατί δεν είναι ατύχημα, των εργαζομένων; Ένας κάθε τρεις μέρες το 2023 σκοτώνεται στη δουλειά, που πάει να βγάλει μεροκάματο. Εξήντα πέντε χρόνων ήταν ο άλλος. Κοκορεύεστε, και είναι ντροπή και αίσχος, ότι δίνετε τη δυνατότητα στους συνταξιούχους να δουλεύουν και μετά τη σύνταξη. Γιατί το κάνουν; Επειδή κάθονται; Γιατί δεν μπορούν να βγουν πέρα. Δείτε τα ατυχήματα και ηλικιακά και το τι γίνεται.

Παρεμπιπτόντως, να σας κάνω μια ερώτηση; Πόσο είναι το ποσοστό στις επαγγελματικές ασθένειες; Κυρία Υπουργέ, πείτε μας τώρα. Δεν το μετράτε από το 2010, που ήταν μηδέν. Δεν υπάρχουν επαγγελματικές ασθένειες. Και έξω από αυτά δεν μπαίνουν και τα εργοδοτικά εγκλήματα, γιατί έτσι λέμε, στους ναυτεργάτες και στους εργάτες των ορυχείων. Τι μέτρα παίρνετε; Να σας πω τα στοιχεία της Επιθεώρησης Εργασίας; Είναι εδώ, ένα λεπτό και έκλεισα. Λοιπόν, από την Επιθεώρηση Εργασίας: τετρακόσιοι οχτώ επιθεωρητές ασφάλειας και υγείας, στην εργασία διακόσιοι σαράντα τρεις. Τι σημαίνει αυτό; Σε κάθε επιθεωρητή αναλογούν επτακόσιες τριάντα μία επιχειρήσεις, πέντε χιλιάδες επτακόσιοι τριάντα εργαζόμενοι να ελεγχθούν. Σε κάθε επιθεωρητή ασφάλειας και υγείας χίλιες διακόσιες είκοσι επτά επιχειρήσεις, εννιά χιλιάδες τετρακόσιοι πενήντα δύο εργαζόμενοι. Αυτά, είναι τα στοιχεία, χωρίς ντροπή. Πάει να βγάλει το μεροκάματο ο άλλος και γυρίζει στο φέρετρο -και δεν είναι μακάβριο αυτό που λέμε- χώρια οι σακατεμένοι τους οποίους δεν υπολογίζετε ποτέ ούτε τους ενισχύετε πουθενά και καμμία κυβέρνηση μέχρι τώρα.

Ένα τελευταίο θέμα, κύριε Πρόεδρε, και κλείνω. Λέτε μειώσατε τις ασφαλιστικές εισφορές. Αλήθεια είναι, τις μειώσατε. Ποιος βγήκε κερδισμένος; Ποιος βγαίνει κερδισμένος, δεν μας κάνετε έναν λογαριασμό; Πρώτον, οι εργαζόμενοι χάνουν από τη μείωση στη σύνταξη.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** (Δεν ακούστηκε)

**ΑΘΑΝΑΣΙΟΣ ΠΑΦΙΛΗΣ:** Γιατί, την αναπληρώνετε;

Δεν την αναπληρώνετε, οι επιχειρήσεις βγάζουν. Τώρα δεν έχω χρόνο. Θα τα πούμε και μετά, τα είπαμε και προχθές. Να σας δώσουν τα στοιχεία από τη μείωση των ασφαλιστικών εισφορών ποιος κερδίζει περισσότερο και πώς οι εργαζόμενοι πληρώνουν και περισσότερα ακόμα, άμεσα ή έμμεσα, στα ταμεία υγείας κ.λπ..

Κλείνοντας, λέμε ότι το χαρακτηριστικό είναι ότι τα Υπουργεία δεν είναι εργασίας, που θα έπρεπε να είναι έστω και τυπικά, αλλά είναι εργοδοσίας. Συνολικά, όλη η πολιτική, αυτό που κάνει είναι ότι εφαρμόζει κυριολεκτικά και μάλιστα μερικές φορές πριν καν να τα ζητήσουν ό,τι ζητά ο ΣΕΒ και οι άλλες εργοδοτικές οργανώσεις.

Εμείς είμαστε με αυτούς που παλεύουν κάθε μέρα, με τους εργαζόμενους, να τους στηρίξουμε. Να ξέρετε ότι δεν θα περάσετε καλά το επόμενο διάστημα.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Παφίλη.

Τον λόγο έχει η κ. Θεανώ Φωτίου, Κοινοβουλευτική Εκπρόσωπος της Νέας Αριστεράς, και στη συνέχεια ο κ. Δημητριάδης.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κυρία Υπουργέ, είπατε ότι πάει καλά η φτώχεια, ότι μειώθηκε. Από το 17,9% του πληθυσμού το 2019 αυξήθηκε στα 18,9% του πληθυσμού το 2023. Αυτά είναι τα επίσημα στοιχεία, αν έχετε άλλα να μου τα πείτε. Από τα 4,3 εκατομμύρια νοικοκυριά της χώρας σε κίνδυνο φτώχειας βρίσκονται τα οχτακόσιες είκοσι έξι χιλιάδες νοικοκυριά ή με απλά λόγια δύο εκατομμύρια άνθρωποι. Και το χειρότερο; Το μεγαλύτερο ποσοστό από αυτά έχουν οι γυναίκες, που τις φροντίζετε, τα παιδιά, τα νοικοκυριά με παιδιά 22%, οι μονογονεϊκές οικογένειες 37%. Θα καταθέσω αργότερα στην ομιλία μου όλα αυτά τα στοιχεία.

Πέρα από αυτό όμως αυτή τη στιγμή, κυρία Υπουργέ, δημοσίευσε πριν λίγες μέρες η EUROSTAT τα συγκριτικά στοιχεία για την υποκειμενική φτώχεια, είναι δηλαδή πόσο νιώθει ο καθένας φτωχός. Είναι αυτό που μας λέει ο κ. Γεωργιάδης ότι είναι η μιζέρια της Αριστεράς που έχει περάσει στην κοινωνία. Η Ελλάδα έρχεται μακράν πρώτη με δύο στους τρεις Έλληνες να δηλώνουν ότι δεν μπορούν να καλύψουν τις βασικές τους ανάγκες από το εισόδημα, δύο στους τρεις!

Το ποσοστό είναι υπερδιπλάσιο της δεύτερης χειρότερης Βουλγαρίας και εκτοξεύεται πάνω από το 80%, μεταξύ αυτών, που δεν έχουν πάει λύκειο. Το νέο αυτό αρνητικό ρεκόρ έρχεται να προστεθεί στα ήδη υπάρχοντα. Ο πραγματικός μέσος μισθός στην Ελλάδα βρίσκεται στην τελευταία θέση των ευρωπαϊκών χωρών του ΟΟΣΑ και το πραγματικό ωρομίσθιο στην τελευταία θέση της Ευρωπαϊκής Ένωσης, που χειροτέρεψε την τελευταία πενταετία.

Αναφέρθηκα ήδη στις αρνητικές πρωτιές που έχουμε στη χώρα, για τον πραγματικό μισθό, το ωρομίσθιο και το κατά κεφαλήν ΑΕΠ. Πώς, όμως, προέκυψαν αυτά; Είναι η δική σας Κυβέρνηση και οι επιλογές σας που κάνετε, για να προκύψουν αυτά. Είναι σαφής η επιλογή να παγώνεις νομοθετικά τις συλλογικές συμβάσεις εργασίας, ώστε να μην υπάρχει στην πραγματικότητα μηχανισμός αύξησης των μισθών σε όλα τα επίπεδα. Σαφής επιλογή είναι να κρατάς καθηλωμένο για πάνω από δύο χρόνια τον κατώτατο μισθό, ενώ ο πληθωρισμός τρέχει, με αποτέλεσμα να χάνει συνεχώς την αγοραστική του δύναμη.

Σαφής επιλογή είναι να προχωράς σε αύξηση του κατώτατου μισθού, χαμηλότερη του πληθωρισμού στα τρόφιμα, στα είδη πρώτης ανάγκης με αποτέλεσμα οι απώλειες στην αγοραστική δύναμη να επιδεινώνονται.

Τι προβλέπεται για το 2025; Δύο πράγματα: Αύξηση 20 ευρώ μεικτά στους μισθούς των δημοσίων υπαλλήλων και τη νομοθετημένη από το 2017 –επαναλαμβάνω, από το 2017- υποχρεωτική αύξηση των συντάξεων, δεν είναι δική σας δηλαδή. Αυτή είναι η καθήλωση στη φτώχεια για τους εργαζόμενους και συνταξιούχους, την ώρα που συνεχίζεται ο χορός των δισεκατομμυρίων, υπερπενταπλάσια τα κέρδη για τους λίγους και εκλεκτούς!

Στη γενική εικόνα, οι αυξήσεις στις συντάξεις 400 εκατομμύρια και στους μισθούς 143 εκατομμύρια για το 2025, δεν φτάνουν ούτε στο μισό της αύξησης των εσόδων από ΦΠΑ. Για δε τους ελεύθερους επαγγελματίες που διατυμπανίζετε την κατάργηση του τέλους επιτηδεύματος, ένα μέτρο που θα κοστίσει 125 εκατομμύρια, στην πραγματικότητα, προσέξτε, η επιβάρυνση των ελεύθερων επαγγελματιών από το τεκμαρτό τρόπο φορολόγησης, τον άδικο, που εισάγετε, είναι πολλαπλάσια των 125 εκατομμυρίων. Φαντάζομαι ότι το έχετε καταλάβει!

Επομένως, νομίζω ότι θα απαντήσω αναλυτικά στην ομιλία μου σε λίγη ώρα για το τι κάνατε για το προνοιακό κράτος και για όλα αυτά που είπατε μόλις τώρα ότι αυξήσατε τις προνοιακές δαπάνες. Θα απαντήσω με τεκμήρια και στοιχεία, που θα καταθέσω στην ομιλία μου.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Φωτίου.

Θα ολοκληρώσουμε τον κύκλο των παρεμβάσεων των Κοινοβουλευτικών Εκπροσώπων με τον κ. Δημητριάδη από τους Σπαρτιάτες.

Παρακαλώ, έχετε τον λόγο.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, άκουσα με προσοχή την κυρία Υπουργό να αναλύει κάποια δεδομένα, να μας λέει για μείωση της ανεργίας, να αναφέρει κάποια νούμερα.

Το πρόβλημα, κυρία Υπουργέ, είναι πίσω από τα νούμερα και πρέπει να δούμε την πραγματικότητα. Σήμερα, λοιπόν, τα 830 ευρώ μεικτά που είναι ο κατώτατος μισθός, δεν επαρκούν για αξιοπρεπή διαβίωση των εργαζομένων και αυτό φαίνεται από τους επίσημους δείκτες, από τη φτωχοποίηση, από το γεγονός ότι είμαστε στη δεύτερη χειρότερη θέση στην αγοραστική δύναμη στην Ευρωπαϊκή Ένωση και γενικότερα βλέπουμε μια εξαθλίωση των εργαζομένων.

Επίσης, να πω και να ενημερώσω τον κόσμο ότι σύμφωνα με τη Στατιστική Υπηρεσία ακόμα και μία ημέρα την εβδομάδα να εργάζεται κάποιος, θεωρείται εργαζόμενος. Όμως, αυτός ο άνθρωπος δεν μπορεί να επιβιώσει. Να μη μιλήσω για όσους δουλεύουν εκ περιτροπής, για όσους δουλεύουν ημιαπασχόληση, γενικώς βλέπουμε μια άσχημη κατάσταση των εργαζομένων.

Ξέρετε, κυρία Υπουργέ, το πρόβλημα δεν είναι μόνο να βρίσκει κάποιος δουλειά, το πρόβλημα είναι να ζει αξιοπρεπώς και να μπορεί να επιβιώσει και όχι να φυτοζωεί. Μάλιστα, θέλω να προσθέσω πέρα από το χαμηλό κόστος διαβίωσης και το μεγάλο πρόβλημα που αντιμετωπίζουν οι εργαζόμενοι, υπάρχει και το πρόβλημα της ασφάλειας.

Πέρυσι, λοιπόν, κυρία Υπουργέ, το 2023, είχαμε αρνητικό ρεκόρ εργατικών ατυχημάτων, εκατόν εβδομήντα εννέα θάνατοι σημειώθηκαν στους χώρους εργασίας. Αυτό για εμάς είναι πάρα πολύ σημαντικό. Ο Έλληνας εργαζόμενος και η Ελληνίδα εργαζόμενη δεν αρκεί μόνο να πηγαίνουν στη δουλειά τους, πρέπει να δουλεύουν και με ασφάλεια και αυτό θα πρέπει να το διασφαλίσει το Υπουργείο Εργασίας.

Και επειδή μιλάω, ξέρετε, και για επιτήρηση των όρων εργασίας και κυρίως για επιτήρηση των παραβιάσεων, θέλω να πω εγώ το εξής: Τι θα γίνει με το ΣΕΠΕ; Η επικεφαλής μας είπε πριν από λίγες εβδομάδες ότι το ΣΕΠΕ είναι υποστελεχωμένο. Ανέφερε μάλιστα ότι στο Νομό Ρεθύμνου υπάρχει μόνο μία επιθεωρήτρια. Επίσης ανέφερε κάτι το οποίο μας προβλημάτισε, ότι σε πολλές περιπτώσεις οι επιθεωρητές εργασίας δέχονται επιθέσεις από τους εργοδότες όταν κάνουν επιθεώρηση. Και θέλω να ρωτήσω το Υπουργείο τι θα πράξει για αυτό εδώ.

Το ΣΕΠΕ είναι η τελευταία δικλίδα ασφαλείας των εργαζομένων. Εάν, λοιπόν, αυτή η αρχή είναι υποστελεχωμένη και αν επίσης δέχονται επιθέσεις οι εργαζόμενοι επιθεωρητές, τι θα συμβεί λοιπόν; Ποιος θα μας προστατεύσει; Είναι πάρα πολύ σημαντικό το ερώτημα και θα καταθέσω και ερώτηση.

Επίσης, κυρία Υπουργέ, θα ήθελα να αναφέρω και ένα ακόμα ζήτημα, εθίγη και από άλλους συναδέλφους. Έχει ειπωθεί επισήμως ότι βγήκαμε από τα μνημόνια. Παρ’ όλα αυτά, όμως, ακόμα και σήμερα δεν έχουμε αποκαταστήσει τον δέκατο τρίτο και δέκατο τέταρτο μισθό στο δημόσιο, δεν αποκαταστάθηκε. Ποιος είναι ο λόγος; Εάν όντως έχουμε βγει από τα μνημόνια, δεν μπορούμε να συντηρούμε τέτοιου είδους αδικίες, θα πρέπει αυτές να αποκατασταθούν και θα πρέπει να γίνει άμεσα.

Επειδή μάλιστα είχε καλλιεργηθεί η εικόνα ότι όλοι οι δημόσιοι υπάλληλοι παίρνουν πολλά λεφτά, να σας πω ότι πλέον δεν ισχύει αυτό εδώ. Μάλιστα θέλω να πω ότι γνωρίζω εκπαιδευτικούς –έχουν υπάρξει και δημοσιεύματα- που πηγαίνουν στα νησιά και κοιμούνται στα αυτοκίνητα, γιατί δεν έχουν να πληρώσουν ενοίκιο. Για μένα προσωπικά αυτοί οι άνθρωποι πρέπει να ενισχυθούν.

Και επειδή μιλάμε για ευάλωτες ομάδες, να ρωτήσω τι θα γίνει με τους ΑΜΕΑ. Σύμφωνα με επίσημες έρευνες, πολλοί ΑΜΕΑ πλέον περικόπτουν τα έσοδά τους γιατί δεν έχουν να επιβιώσουν. Είναι ευάλωτες ομάδες, έχουν πρόβλημα στην πρόσληψη εργασίας και θα πρέπει να ενισχυθούν άμεσα.

Και τέλος, κυρία Υπουργέ, θα αναδείξω και ένα ακόμα ζήτημα. Τι θα συμβεί με τις συμβάσεις των ναυτικών που δουλεύουν στις ακτοπλοϊκές εταιρείες, στα πλοία της γραμμής; Έχουν μείνει στον αέρα, δεν έχουν ακόμη υπογραφεί, τι θα συμβεί με αυτό το θέμα; Αυτά όλα τα ζητήματα, ξέρετε, είναι πάρα πολύ σημαντικά και πέρα από τους αριθμούς πρέπει να δούμε και την πραγματικότητα. Εάν δεν λυθούν άμεσα αυτά τα ζητήματα, πολύ φοβάμαι ότι συνεχώς θα ήμαστε σε ένα φαύλο κύκλο αδικιών και οι εργαζόμενοι θα ζουν στην ανασφάλεια.

Ευχαριστώ πάρα πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Δημητριάδη.

Θα κλείσουμε αυτό τον κύκλο με την Υπουργό Εργασίας και Κοινωνικής Ασφάλισης την κ. Κεραμέως.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε, όπως επίσης ευχαριστώ πολύ τους συναδέλφους για τις παρατηρήσεις τους.

Άκουσα με πολύ μεγάλη προσοχή και εάν σας άκουγε κανείς απ’ έξω που πιθανότατα σας άκουγαν από τους συμπολίτες μας που παρακολουθούν, θα διαμόρφωνε μια εικόνα απόλυτης καταστροφής στη χώρα, απόλυτης καταστροφής! Είναι όλα ρόδινα; Όχι, είναι η απάντηση. Έχει σημειωθεί πολύ μεγάλη πρόοδος; Έχει σημειωθεί πολύ μεγάλη πρόοδος.

Θα το δούμε συγκεκριμένα. Τα τελευταία πεντέμισι χρόνια είχαμε μια ανεργία στο 18%. Η ανεργία σύμφωνα με την ΕΛΣΤΑΤ είναι στο 9%. Είναι μείωση κατά 50%.

Κύριε Γερουλάνο, ξέρω πως δεν υπάρχει άλλη χώρα στην Ευρωπαϊκή Ένωση που να έχει σημειώσει μείωση της ανεργίας κατά 50%.

**ΠΑΥΛΟΣ ΓΕΡΟΥΛΑΝΟΣ:** Από την κρίση. Από τρεις κρίσεις.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Προφανώς ο στόχος είναι πάντοτε να τονώσουμε περαιτέρω την απασχόληση, αλλά να βλέπουμε και από πού ξεκινάμε.

Άρα, λοιπόν, 50% μείωση στην ανεργία τα τελευταία πεντέμισι χρόνια.

**ΠΑΥΛΟΣ ΓΕΡΟΥΛΑΝΟΣ:** Από τρεις κρίσεις.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Δημιουργία πεντακοσίων χιλιάδων νέων θέσεων εργασίας.

Ο κατώτατος μισθός έχει αυξηθεί, μέχρι σήμερα που μιλάμε, πριν από τον Απρίλιο που έρχεται νέα αύξηση, κατά 28%. Ο μέσος μισθός έχει αυξηθεί κατά 21%.

**ΚΩΝΣΤΑΝΤΙΝΟΣ ΜΠΑΡΚΑΣ:** Ποιας μορφής εργασίας;

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Για να απαντήσω, κύριε Μπάρκα, στο σχόλιό σας –και νομίζω ότι παρερμηνεύσατε τον κ. Πετραλιά- τα στοιχεία είναι ξεκάθαρα. Υπάρχει ο μέσος μισθός πλήρους και μερικής, ο οποίος είναι στα 1.250 από 1.036 που ήταν, και υπάρχει και ο μέσος μισθός πλήρους απασχόλησης, ο οποίος είναι στα 1.455 ευρώ. Αυτά είναι τα στοιχεία: από τα 1.036 στα 1.250 και στα 1.450.

Υπάρχουν δε κλάδοι στους οποίους έχει σημειωθεί πάρα πολύ σημαντική αύξηση μισθών. Θα σας αναφέρω ενδεικτικά.

Στην εστίαση πόση αύξηση; Αύξηση 46%.

Σε τομείς όπως είναι το λιανεμπόριο, το χονδρεμπόριο, 30% αύξηση στους μέσους μισθούς.

Μειώθηκαν τα χρόνια αυτά κατά 5,5 ποσοστιαίες μονάδες οι ασφαλιστικές εισφορές.

**ΑΘΑΝΑΣΙΟΣ ΠΑΦΙΛΗΣ:** (Δεν ακούστηκε)

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Κύριε Παφίλη, το κράτος πληρώνει, δεν έχει οποιαδήποτε επιβάρυνση ο εργαζόμενος. Άρα, η μείωση…

**ΑΘΑΝΑΣΙΟΣ ΠΑΦΙΛΗΣ:** Να μας το πείτε αυτό.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Επιτρέψτε μου σας άκουσα με πολύ μεγάλη προσοχή και με πολύ μεγάλο σεβασμό. Επιτρέψτε μου, όμως.

Ως προς τη μείωση, λοιπόν, κατά 5,5 ποσοστιαίες μονάδες των ασφαλιστικών εισφορών, που είναι επίσης από τις μεγαλύτερες μειώσεις που έχουν γίνει στην Ευρωπαϊκή Ένωση, εγώ θέλω να κάνω μια παραδοχή. Ήμασταν πολύ ψηλά, δεν υπάρχει καμμία αμφιβολία. Και τώρα όμως, με αυτή τη μείωση που θα φτάσει τις 6 ποσοστιαίες μονάδες το 2027, θα είμαστε πλέον στον ευρωπαϊκό μέσο όρο.

**ΑΘΑΝΑΣΙΟΣ ΠΑΦΙΛΗΣ:** Σωθήκαμε!

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Πώς νομίζετε ότι δημιουργήθηκαν πεντακόσιες χιλιάδες νέες θέσεις εργασίας; Συνέβαλε και αυτή η μείωση των βασικών εισφορών στη δημιουργία νέων θέσεων εργασίας.

Επίσης, αναφερθήκατε με μία καταστροφολογία, λέγοντας «τελευταία χώρα» κ.λπ.. Δεν θα ξαναμπώ σε όλη τη συζήτηση που κάναμε δέκα μέρες στη Βουλή για τον κατώτατο. Έχω καταθέσει πολλάκις διάγραμμα στη Βουλή, στο οποίο αποτυπώνεται ο κατώτατος μισθός στις είκοσι δύο χώρες της Ευρωπαϊκής Ένωσης που έχουν κατώτατο μισθό και η Ελλάδα είναι στην ενδέκατη υψηλότερη θέση. Δεν είναι στα τάρταρα, δεν είναι στην πρώτη θέση. Θέλουμε να είμαστε πιο ψηλά; Βεβαίως και θέλουμε και θα προσπαθούμε διαρκώς.

Άρα, συνοπτικά είναι όλα ρόδινα; Όχι. Έχει σημειωθεί πολύ μεγάλη πρόοδος σε σχέση με το 2019; Έχει σημειωθεί πολύ μεγάλη πρόοδος.

Έρχομαι τώρα σε κάποια επιμέρους θέματα. Είπε ο κ. Γερουλάνος για τις πρωτοβουλίες μας σχετικά με το ασφαλιστικό.

Κύριε Γερουλάνε, όπως ξέρετε, πρώτα από όλα, τα τελευταία δύο χρόνια δίνονται συστηματικά αυξήσεις στις συντάξεις. 13%! Αυτό απορρέει από τα στοιχεία της πραγματικής οικονομίας, από το ΑΕΠ της χώρας.

**ΠΑΥΛΟΣ ΓΕΡΟΥΛΑΝΟΣ:** Με ακρίβεια….

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής** **Ασφάλισης**): Μιλήσατε για τα θύματα σεξουαλικής παρενόχλησης.

Κύριε Γερουλάνε, έχουμε περάσει ειδικό νόμο, τον ν.4808 του 2021, με ειδικές προβλέψεις για την προστασία των εργαζομένων και υποχρεώσεις έναντι εργοδοτών για ζητήματα σεξουαλικής παρενόχλησης. Αλλά, αυτό δεν φτάνει, γιατί δεν φτάνει απλά να ψηφίζουμε νόμους, είναι και να τους εφαρμόζουμε. Πώς εφαρμόζεται η Επιθεώρηση Εργασίας; Σε εκατοντάδες παραβάσεις έχουν επιβληθεί πολύ αυστηρά πρόστιμα.

Επειδή έγινε πολύς λόγος για την Επιθεώρηση Εργασίας, μόνο από πέρσι σε φέτος -δεν θα σας πάω πιο πίσω- οι έλεγχοι από την Επιθεώρηση Εργασίας έχουν αυξηθεί κατά 7,9%, έχουν αυξηθεί οι διοικητικές κυρώσεις κατά 14%, έχουν αυξηθεί τα πρόστιμα μόνο φέτος μέχρι τον Οκτώβριο από πέρσι τον Οκτώβριο, Ιανουάριο με Οκτώβριο δηλαδή, κατά 11%, 40 εκατομμύρια ευρώ πρόστιμα για παραβάσεις.

Ποιος τα επιβάλλει αυτά; Το εξαιρετικό ανθρώπινο δυναμικό της Επιθεώρησης Εργασίας. Πόσοι είναι αυτοί; Επειδή πολλά άκουσα και γι’ αυτό, αυτή τη στιγμή η Επιθεώρηση Εργασίας έχει πληρότητα στις εννιακόσιες εξήντα πέντε οργανικές θέσεις, 90%. Μόνο φέτος έχουμε στελεχώσει με είκοσι οκτώ επιπλέον άτομα την Επιθεώρηση Εργασίας. Φτάνουν; Πάντα θα προσπαθούμε για περισσότερα. Πάντα θα προσπαθούμε να στελεχώνουμε καλύτερα την Επιθεώρηση Εργασίας και να στηρίξουμε το έργο τους και με ανθρώπινο δυναμικό, αλλά και με άλλα εργαλεία.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Δώστε μου λίγο ακόμα χρόνο και ολοκληρώνω, κύριε Πρόεδρε.

Είπε ο κ. Μπάρκας –το σημείωσα επί λέξει- να επαναφέρουμε την Εθνική Συλλογική Σύμβαση Εργασίας.

Κύριε Μπάρκα, δεν ξέρω αν το ξέρετε, αλλά υπάρχει Εθνική Συλλογική Σύμβαση Εργασίας. Ανανεώνεται διαρκώς, υπάρχει. Τι να επαναφέρουμε; Τι μας λέει ακριβώς ο ΣΥΡΙΖΑ; Το λέω, γιατί έρχεται εδώ πέρα και προτείνει κάτι συγκεκριμένο.

Λυπάμαι, αλλά εκτίθεστε, κύριε Μπάρκα. Υπάρχει Εθνική Συλλογική Σύμβαση Εργασίας. Υπάρχει σήμερα.

Μάλιστα, με τη νομοθετική πρόταση που κάναμε στη Βουλή πριν από μία εβδομάδα εμείς τι είπαμε; Ότι θεσπίζουμε μία ασπίδα προστασίας, έναν κατώτατο μισθό προστασίας για όλους, εργαζόμενους στον ιδιωτικό και στο δημόσιο τομέα, και μακάρι να έρθουν οι κοινωνικοί εταίροι να συμφωνήσουν σε καλύτερες αποδοχές από αυτή την ασπίδα προστασίας.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Δεν την υπογράψατε, κυρία Υπουργέ.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Επιτρέψτε μου.

Κύριε Παφίλη, αμφισβητείτε ότι μοιράζονται έσοδα στους πιο ευάλωτους.

Εγώ θα ρωτήσω το εξής. Ας πούμε, η καταβολή που έχει βάλει το εξαιρετικό επιτελείο του Υπουργείου Οικονομικών για βοήθημα έκτακτο, επιπλέον βοήθημα, σε ανασφάλιστους υπερήλικες, άτομα με αναπηρία, αναδόχους γονέων ατόμων ενταγμένων σε αναπηρικά προνοιακά προγράμματα, τι είναι; Αυτό δεν είναι ενίσχυση των πιο ευάλωτων συμπολιτών μας;

Θα ήθελα να κλείσω με το εξής, για να συνοψίσω. Στο δια ταύτα εδώ συζητούμε για τον προϋπολογισμό του 2025. Άρα λοιπόν σε ό,τι αφορά αυτά που συζητήσαμε μόλις τώρα η ερώτηση είναι απλή: Ναι ή όχι σε αύξηση συντάξεων το 2025; Ναι ή όχι στην αύξηση του κατώτατου μισθού στον ιδιωτικό τομέα; Ναι ή όχι σε αυξήσεις μισθών στον δημόσιο τομέα; Ναι ή όχι στην ενίσχυση επιδόματος ατόμων με αναπηρία; Ναι ή όχι, για παράδειγμα, στην επέκταση της άδειας μητρότητας για πρώτη φορά σε αυτοαπασχολούμενες, σε αγρότισσες;

Εμείς λέμε «ναι» και γι’ αυτό όλα αυτά τα μέτρα εντάσσονται στον προϋπολογισμό του 2025.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΑΘΑΝΑΣΙΟΣ ΠΑΦΙΛΗΣ:** Να τα πείτε στον κόσμο, να δείτε τι θα σας απαντήσει.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Θα δώσω τώρα τον λόγο στον κ. Παράσχο Παπαδάκη από την Ελληνική Λύση.

(Θόρυβος στην Αίθουσα)

Δεν γράφονται στα Πρακτικά. Σας παρακαλώ!

Τον λόγο έχει ο κ. Παπαδάκης.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ πολύ, κύριε Πρόεδρε.

Ήρεμα η Αντιπολίτευση! Δεν θα κάνετε κριτική στην Κυβέρνηση, διότι, όπως λέει και ο Αντιπρόεδρος της Νέας Δημοκρατίας κ. Άδωνις Γεωργιάδης στην Ελλάδα πάμε ζάχαρη, ο Έλληνας περνάει ζάχαρη. Δεν υπάρχει κανένα πρόβλημα, σύμφωνα με αυτά που ακούμε και στον προϋπολογισμό, και χθες και σήμερα.

Θα ενημερώσω τον κ. Γεωργιάδη ότι ζάχαρη μπορεί να περνάει αυτός, οι φίλοι του και η Κυβέρνηση, αλλά ο Έλληνας σίγουρα δεν την περνάει ζάχαρη. Και δεν παράγει ζάχαρη η Ελλάδα. Να το ξέρουμε αυτό. Ένα εργοστάσιο ήταν πάνω στην Ορεστιάδα. Το έκλεισε κι αυτό ο ΣΥΡΙΖΑ και το συντηρείτε σήμερα κλειστό εσείς, η Κυβέρνηση.

Υπάρχουν δύο διαφορετικοί κόσμοι, ένας κόσμος που έχετε φτιάξει εδώ μέσα στη Βουλή, μια εικονική πραγματικότητα, ο οποίος δεν έχει καμμία μα καμμία σχέση με την αντικειμενική πραγματικότητα που ζει ο Έλληνας πολίτης έξω. Καμμία μα καμμία σχέση!

Σας προκαλώ να βγείτε τώρα έξω, να σταματήσετε έναν εργαζόμενο σε ένα σουπερμάρκετ, έναν ντελιβερά, τη γιαγιά που παίρνει 390 ευρώ σύνταξη και έχει 300 ευρώ ενοίκιο, και να τους πείτε όλα αυτά που λέτε εδώ μέσα, ότι έχουμε μειώσει εβδομήντα τρεις φόρους, ότι έχουμε αυξήσει τον κατώτατο μισθό, ότι έχουμε αυξήσει τις συντάξεις, ότι πήραμε επενδυτική βαθμίδα, ότι έχουμε πλεονάσματα, ότι έχει μειωθεί το δημόσιο χρέος όσο σε οποιαδήποτε άλλη χώρα στην Ευρωπαϊκή Ένωση.

Δεν ξέρω αν στα χωριά σας έχετε δει πώς περνάει ένα τρένο και το κοιτάει η αγελάδα. Έτσι ακριβώς θα σας κοιτάει. Ή θα σας περάσει για εξωγήινους ή θα σας περάσει ζουρλομανδύα.

Θα αναρωτηθεί λοιπόν αυτός ο εργαζόμενος και η γιαγιά με τα 390 ευρώ το εξής. Παίρνω εγώ 1.000 ευρώ, δίνω 500 ευρώ ενοίκιο και έχω την πιο ακριβή κιλοβατώρα στην Ευρωπαϊκή Ένωση. Για ποιον λόγο ένας στους δύο Έλληνες –αφού είμαι καλά, αφού περνάω ζάχαρη- να χρωστάει στην εφορία, για ποιον λόγο να χρωστάει τα ασφαλιστικά ταμεία, γιατί αυξήθηκαν οι πλειστηριασμοί κατά 210%;

Τελικά, ψυχολόγο χρειαζόμαστε, διότι μάλλον δεν είμαστε φτωχοί, αλλά αισθανόμαστε φτωχοί. Είναι σοβαρό πρόβλημα αυτό. Να το κοιτάξετε, Έλληνες. Όλοι πρέπει να το κοιτάξουμε.

Υπάρχουν δύο είδη ανθρώπων που λένε ψέματα. Είναι ο κοινός ψεύτης και ο παθολογικός ψεύτης. Η διαφορά είναι ότι ο κοινός δεν πιστεύει το ψέμα, ο παθολογικός το λέει και το πιστεύει. Πραγματικά, δεν ξέρω πού να σας κατατάξω.

Ως προς τον προϋπολογισμό του 2025 που συζητάμε σήμερα, πρόκειται για μία από τα ίδια, όπως το 2024, χωρίς όραμα, χωρίς ανάπτυξη. Τα βασικότερα έσοδα προέρχονται από την υπερφορολόγηση των Ελλήνων και από τα δάνεια. Γι’ αυτό η Ελλάδα πάει στα βράχια. Το συμπέρασμα αυτό είναι.

Η χώρα δεν παράγει πλούτο. Το λέμε και το ξαναλέμε μέσα σε αυτή την Αίθουσα και όπου μας θα δοθεί βήμα. Δεν παράγει ούτε αυτοκίνητο ούτε βίδα. Εμείς και η Μάλτα! Ό,τι μπορεί να παραγάγει πλούτο το έχετε ξεπουλήσει. Το ίδιο και ό,τι ως αντιστάθμισμα μπορεί να έρθει στον Έλληνα πολίτη. Λιμάνια, αεροδρόμια, διόδια, Εγνατία, Αττική Οδός, που μπορούν να αποφέρουν εισόδημα και να γεμίσουν τα δημόσια ταμεία εσείς τα ξεπουλάτε στην «ΤΕΡΝΑ», στους εργολάβους, στους φίλους σας ολιγάρχες, που φυσικά έχουν και πολλούς εργαζόμενους και όλοι αυτοί εκβιαστικά ψηφίζουν το κόμμα σας.

Η διαφορά εσόδων–εξόδων, την οποία αναφέρετε στον προϋπολογισμό στα γενικά έσοδα, και αυτή είναι ψευδεπίπλαστη, διότι υπολογίζετε έσοδα από φόρους που εσείς θεωρείτε ότι θα τα πάρετε. Λογαριάζετε, όμως, χωρίς τον ξενοδόχο. Γιατί όταν παίρνουν από τον Έλληνα την πρώτη κατοικία για 10.000 και 15.000 και 20.000 ευρώ και δεν υποχρεώνετε το fund να συμμετέχει στη διαπραγμάτευση στον εξωδικαστικό συμβιβασμό με τον ν.4738 του 2020, για τον οποίο επαίρεστε κάθε φορά και λέτε ότι «εμείς έχουμε πάρει μέτρα για όλα αυτά», γνωρίζει πολύ καλά ο Έλληνας πολίτης και εμείς ως δικηγόροι ότι τα funds και οι τράπεζες δεν είναι υποχρεωμένα να διαπραγματευτούν. Τουναντίον, τα ασφαλιστικά ταμεία και το δημόσιο είναι υποχρεωμένα να διαπραγματευτούν. Αυτή είναι η νομοθέτηση και η προστασία των ευάλωτων.

Όταν λοιπόν παίρνουν από τον Έλληνα την πρώτη κατοικία, δεν υπάρχει περίπτωση καμμία να σας πληρώσει ούτε τα ασφαλιστικά ταμεία, αλλά ούτε και την εφορία και το δημόσιο ταμείο.

Προβλέπεται επίσης στον προϋπολογισμό για τη δικαιοσύνη το ποσό των 650 εκατομμυρίων. Η δικαιοσύνη σε όλο αυτό το ωραίο τοπίο που παρουσιάζετε και στην 4η Βιομηχανική Επανάσταση αποδίδεται μέσα σε κτήρια από την Οθωμανική Αυτοκρατορία, σε ακατάλληλες κτηριακές υποδομές που προσβάλλουν τους παράγοντες της δίκης, δικαστές, δικηγόρους, διαδίκους. Είναι αίθουσες εκδηλώσεων, που μετατρέπονται σε δικαστικά ακροατήρια.

Το κτήριο του δικαστικού μεγάρου, στην Αλεξανδρούπολη, είναι από το 1890. Ήταν διοικητήριο των οθωμανικών αρχών. Εκεί δικάζουν αστικά, ποινικά, διοικητικά. Ένα ακροατήριο! Όλα μαζί!

Εδώ είναι και μια φωτογραφία ενός γραφείου από το Δικαστικό Μέγαρο Αλεξανδρούπολης, το οποίο είναι ένα επί ενάμιση! Μπαίνεις με τη μούρη και βγαίνεις με την όπισθεν! Δεν μπορείς να κάνεις αναστροφή, για να γυρίσεις.

Το Δικαστικό Μέγαρο Σερρών γίνεται «λίμνη», κάθε φορά, που βρέχει! Μπορεί ο καθένας να πάει να κάνει ράφτινγκ! Το κτήριο στον Βόλο είναι πάνω από εκατόν πενήντα χρόνια. Στα Χανιά, μια από τα ίδια. Μιλάμε, για πρωτεύουσες νομών. Δεν μιλάμε για χωριά!

Οι δικαστές καλούνται να δικάζουν αστικά και ποινικά, μαζί! Κι εμείς μιλάμε για «επιτάχυνση της δικαιοσύνης». Το Υπουργείο Δικαιοσύνης έφερε πέντε-έξι νομοσχέδια, με τίτλο «Επιτάχυνση της Δικαιοσύνης». Πώς είναι δυνατόν, ένας δικαστής, να βγάλει γρήγορα αποφάσεις, όταν τη μία μέρα δικάζει στο Μονομελές Εφετείο Κακουργημάτων, πενήντα-εξήντα υποθέσεις και την άλλη μέρα δικάζει αστικά, άλλες εξήντα υποθέσεις; Πώς θα βγάλει γρήγορα απόφαση; Επειδή, όμως, έχουμε πέσει στο γρήγορο, το ζητούμενο δεν είναι μόνο να βγάλει γρήγορα απόφαση, το ζητούμενο είναι να βγάλει δίκαιη και σωστή απόφαση. Χρειάζεται πρόσληψη δικαστικών υπαλλήλων, για να έχουμε γρήγορη και ορθή απονομή της δικαιοσύνης. Το ξαναλέω: Το βασικότερο δεν είναι μόνο το γρήγορο! Επιθεώρηση Δικαστών. Φυσικά, είναι για γέλια, επί της ουσίας, δεν γίνεται. Αντί, λοιπόν, να στηρίξετε την δικαιοσύνη, που είναι ακρογωνιαίος λίθος της δημοκρατίας, εσείς στηρίζετε τα κέντρα υποδοχής και ταυτοποίησης, στα οποία πληρώνετε προσωπικό, σεκιούριτι, κέτερινγκ, δικηγόρους, διερμηνείς, ψυχολόγους, για να μην έχουν τα παιδιά πρόβλημα, εκεί!

Δίνετε 290-300 εκατομμύρια ευρώ, από τα 475 εκατομμύρια, στο Υπουργείο Μετανάστευσης στην υποδοχή των λαθρομεταναστών και όχι στην αποτροπή! Χορηγείτε, σωρηδόν, επιδόματα σε αυτούς, ενώ ο Έλληνας πεινάει, δεν μπορεί να πληρώσει το ενοίκιό του, το ρεύμα του και πολλές φορές δεν έχει ιατροφαρμακευτική περίθαλψη. Για να είστε εσείς, με τη σωστή πλευρά της ιστορίας, ένα μεγάλο μέρος του ΑΕΠ πηγαίνει στον πόλεμο της Ουκρανίας, αφήνοντας τους Έλληνες να πένονται. Ενώ κατά το Σύνταγμα προβλέπονται πέντε ανεξάρτητες αρχές, έχετε νομοθετήσει άλλες είκοσι τρεις-είκοσι πέντε, με μισθούς 5.000 και 6.000 ευρώ, για να βολέψετε, φυσικά, τους κρατικοδίαιτους φίλους σας, τους πρώην δικαστικούς, τους οποίους επιλέγετε στα ανώτατα δικαστήρια.

Στο ερώτημα, λοιπόν, «πού μπορούμε να βρούμε χρήματα για τους Έλληνες», η απάντηση είναι απλή: Ξήλωμα των ανεξάρτητων αρχών, που δεν προβλέπονται από το Σύνταγμα και λαμβάνουν κάποιοι υπάλληλοι εκεί, φίλοι σας, 5.000 και 6.000 χιλιάδες ευρώ, κάθε μήνα. Φορολόγηση των τραπεζών. Πάταξη της λαθρεμπορίας καυσίμων. Απέλαση -όπως προβλέπει και η Σύμβαση της Γενεύης- και επαναπροώθηση των λαθρομεταναστών και κόψιμο των επιδομάτων. Απόδοση των χρημάτων αυτών στους Έλληνες.

Όλα αυτά δεν τα ακούτε από εμένα, για πρώτη φορά. Το ξέρετε, ότι έτσι συμβαίνει! Συνεχίζετε, όμως, με τον ίδιο παλιό, «μαυρογυαλούρικο» τρόπο των απευθείας αναθέσεων, προσλήψεων εις βάρος του δημοσίου συμφέροντος, με τα βύσματα και τις εξυπηρετήσεις, δημιουργώντας μια κοινωνία σαθρή, αναξιοκρατίας, σήψης, που σύντομα θα σας ανατρέψει και θα σας δείξει την πόρτα της εξόδου.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς σας ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα οκτώ μαθήτριες και μαθητές και τρεις συνοδοί εκπαιδευτικοί, από το Γυμνάσιο Φιλοθέης.

Η Βουλή σάς καλωσορίζει

(Χειροκροτήματα από όλες τις πτέρυγες της Βουλής)

Θα δώσω, τώρα, τον λόγο στον κ. Μάξιμο Χαρακόπουλο, από τη Νέα Δημοκρατία.

**ΜΑΞΙΜΟΣ ΧΑΡΑΚΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η συζήτηση του προϋπολογισμού του 2025 διεξάγεται σε μια συγκυρία, που λαμβάνουν χώρα δραματικές εξελίξεις στην ευρύτερη γειτονιά μας. Στη Συρία, με την ανατροπή του καθεστώτος Άσαντ, την εξουσία κατέλαβαν οι τζιχαντιστές και φιλότουρκοι αντάρτες. Το γεγονός αυτό, πέρα από τους γεωπολιτικούς κινδύνους, που επηρεάζουν άμεσα Ελλάδα και Κύπρο, φέρνει στο προσκήνιο την ανάγκη προστασίας των χριστιανών της Μέσης Ανατολής. Χωρίς κανείς να μπορεί να προδιαγράψει το τι μέλλει γενέσθαι, φοβούμαστε ότι η επικράτηση ακραίων ισλαμιστών συνιστά σοβαρή απειλή. Χρέος μας είναι ως Ελλάδα, αλλά και ως Ευρωπαϊκή Ένωση, να μεριμνήσουμε για την επιβολή του σεβασμού των ανθρωπίνων δικαιωμάτων και της προστασίας των μειονοτήτων.

Οι εξελίξεις, όμως, στην πολύπαθη Μέση Ανατολή δικαιώνουν απόλυτα την αύξηση των αμυντικών δαπανών και την αναβάθμιση της αποτρεπτικής ικανότητας της χώρας ως ζήτημα ζωτικής σημασίας για τον ελληνισμό. Και η Κυβέρνηση Μητσοτάκη με συνέπεια εργάζεται προς αυτή την κατεύθυνση.

Κύριε Πρόεδρε, στρέφοντας το βλέμμα στη μεγάλη εικόνα της Ευρώπης, πέραν από τον αιματηρό πόλεμο που διεξάγεται στην Ουκρανία, μετά τη ρωσική εισβολή, διαπιστώνουμε ένα επικίνδυνο πολιτικό φαινόμενο. Αυτό της ενίσχυσης ακραίων πολιτικών σχηματισμών, κάτι που πρέπει να μας προβληματίσει πριν να είναι αργά. Ένα φαινόμενο που οφείλεται, πρωτίστως, στη διεύρυνση των κοινωνικών ανισοτήτων που συμπιέζουν τη μεσαία τάξη. Οι δυσαρεστημένοι που κατρακυλούν στην κοινωνική κλίμακα, λόγω οικονομικών δυσκολιών, είναι οι ευεπίφοροι σε λαϊκίστικες φωνές.

Ταυτόχρονα, οι πολιτικές τάσεις προς τα άκρα ενισχύονται από την προσπάθεια ιδεολογικής επικράτησης του άκρατου δικαιωματισμού που έχει ξεπεράσει κάθε όριο λογικής. Τις συνέπειες τις διαπιστώνουμε σε πολλές εκλογικές αναμετρήσεις στην Ευρώπη, αλλά και στις Ηνωμένες Πολιτείες Αμερικής.

Κυρίες και κύριοι συνάδελφοι, η ανοδική πορεία της ελληνικής οικονομίας περιεγράφηκε αναλυτικά από τον Υπουργό Οικονομικών Κωστή Χατζηδάκη και τους εισηγητές της κυβερνητικής πλειοψηφίας. Κάθε καλόπιστος πολίτης διαπιστώνει την πρόοδο που έχει επιτευχθεί τα τελευταία χρόνια. Αφήσαμε πίσω μας τη μαύρη δεκαετία των μνημονίων, της ύφεσης και της μαζικής μετανάστευσης των νέων μας. Η ανεργία έπεσε στο 9%. Ο ρυθμός ανάπτυξης είναι μεγαλύτερος από τον μέσο όρο της Ευρωζώνης, ενώ συνολικά το ΑΕΠ της χώρας το 2025 θα έχει αυξηθεί κατά 34% σε σχέση με το 2019. Ο ένας μετά τον άλλο οι οίκοι αξιολόγησης αναβαθμίζουν την πιστοληπτική ικανότητα της χώρας. Την ίδια ώρα η Κυβέρνηση επιχειρεί με διαρκείς μειώσεις ή και καταργήσεις φόρων να δημιουργήσει ακόμη πιο ευνοϊκό περιβάλλον για την επιχειρηματικότητα, ενώ η ψηφιακή επανάσταση στις δημόσιες υπηρεσίες αναβαθμίζει εν γένει τις σχέσεις πολίτη-κράτους.

Ωστόσο, είναι νομίζω φρόνιμο κανένας να μη μιλάει αυτάρεσκα για την πορεία της οικονομίας, όπως ζήτησε κι ο Πρωθυπουργός από τους Υπουργούς του, αλλά όλοι να σκύψουμε με μεγαλύτερη ευαισθησία στα προβλήματα των πολιτών. Άλλωστε τα προβλήματα αποτελούν τον πραγματικό μας αντίπαλο. Δικαίως, οι πολίτες βάζουν ψηλά τον πήχη των προσδοκιών τους από την παρούσα Κυβέρνηση, από την Κυβέρνηση Μητσοτάκη ελλείψει και άλλης σοβαρής εναλλακτικής λύσης για το στεγαστικό πρόβλημα που γίνεται βρόγχος, ιδιαίτερα για τους νέους που δεν μπορούν να δημιουργήσουν οικογένεια, λύσεις για την ακρίβεια που ταλανίζει το μέσο νοικοκυριό, λύσεις για τη δικαιοσύνη που με τις καθυστερήσεις πολλές φορές καταλήγει σε αρνησιδικία, λύσεις για την εγκληματικότητα και την παραβατικότητα που έχουν πάρει διαστάσεις.

Αναμφίβολα η Κυβέρνηση λαμβάνει τα μηνύματα και απαντά στις προκλήσεις. Αναφέρω, για παράδειγμα, την προαναγγελθείσα παρέμβαση του Πρωθυπουργού για τις προμήθειες και τα επιτόκια των τραπεζών, τα μέτρα για την άμβλυνση του στεγαστικού προβλήματος, τις παρεμβάσεις για την επιτάχυνση των δικαστικών αποφάσεων, τις επιχειρήσεις κατά του οργανωμένου εγκλήματος από την Ελληνική Αστυνομία. Ελπίζουμε όλες αυτές οι πρωτοβουλίες να φέρουν γρήγορα θετικά αποτελέσματα.

Κυρίες και κύριοι συνάδελφοι, εκπροσωπώντας την καρδιά της πολύπαθης Θεσσαλίας, την Λάρισα, δεν μπορώ να μην αναφερθώ στις δυσκολίες που αντιμετωπίζει ο αγροτικός κόσμος. Τα τελευταία χρόνια, οι Πληγές του Φαραώ έχουν πέσει στην πρωτογενή παραγωγή. Πλημμύρες, ξηρασίες, πόλεμοι και ενεργειακή κρίση που έφεραν αύξηση του κόστους παραγωγής. Φέτος, οι αποδόσεις σε βασικά αγροτικά προϊόντα, όπως είναι τα σιτηρά, το βαμβάκι, το καλαμπόκι, οι ελιές, τα φρούτα και τα σταφύλια, ήταν αρκετά χαμηλότερες από τις προηγούμενες χρονιές.

Την ίδια ώρα οι κτηνοτρόφοι μας αντιμετωπίζουν τις συνέπειες από ασθένειες που επέφεραν τη θανάτωση χιλιάδων ζώων και ανέδειξαν τις μαύρες τρύπες του ελεγκτικού μηχανισμού. Η Κυβέρνηση έχει σταθεί αρωγός όλο αυτό το διάστημα στους Έλληνες παραγωγούς αλλά χρειάζεται μεγαλύτερη ένταση, ταχύτερα αντανακλαστικά και απόλυτη διαφάνεια. Τα όσα βλέπουν το φως της δημοσιότητας για τα έργα και τις ημέρες στον ΟΠΕΚΕΠΕ τα ερωτηματικά και οι σκιές στη διαχείριση κονδυλίων που είχαν ως στόχο την ενίσχυση των παραγωγών εύχομαι να μην καταλήξουν σε ένα νέο πακέτο Χατζηδάκη. Είναι ενδεικτικά όσα γίνονται στην Κρήτη όπου σύμφωνα με την «ΚΑΘΗΜΕΡΙΝΗ» στην τετραετία 2017-2020 δόθηκαν από το εθνικό απόθεμα δικαιώματα ενισχύσεων σχεδόν 52 εκατομμυρίων ευρώ σε σύνολο 70 εκατομμυρίων που αφορούσαν όλη την υπόλοιπη Ελλάδα. Προς τι αυτή η μεταχείριση; Με ποια κριτήρια δόθηκαν αυτές οι επιδοτήσεις; Η ίδια τακτική συνεχίζεται και σήμερα; Οι αγρότες νομίζω ότι δικαιούνται ξεκάθαρες απαντήσεις. Καταθέτω το σχετικό δημοσίευμα στα Πρακτικά.

(Στο σημείο αυτό ο Βουλευτής κ. Μάξιμος Χαρακόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Πρόεδρε, κυρίες και κύριοι συνάδελφοι, ο προϋπολογισμός της Κυβέρνησης σηματοδοτεί ακόμη ένα σκαλί στην αναπτυξιακή πορεία που βαδίζουμε από το 2019. Μας φέρνει εγγύτερα στα ευρωπαϊκά στάνταρ, βελτιώνει το βασικό επίπεδο των πολιτών και κάνει τη χώρα πιο ισχυρή. Γι’ αυτό και σας καλώ να τον υπερψηφίσετε.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Χαρακόπουλο.

Θα δώσω τώρα τον λόγο στην κ. Γεωργία Κεφαλά από την Πλεύση Ελευθερίας.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ, κύριε Πρόεδρε.

Ήρθε και η σειρά, λοιπόν, του φτωχού συγγενή του προϋπολογισμού που δεν είναι άλλος βέβαια από τον πολιτισμό. Πριν ήταν μαθητές από το Μουσικό Λύκειο Χίου. Ευτυχώς που φύγανε γιατί δεν είναι και πολύ καλά τα νέα. Δεν θα σας κουράσω πολύ με τις ευεργετικές ικανότητες που έχει ο πολιτισμός και η τέχνη. Θα μιλήσουμε με αριθμούς για να καταλάβουμε πόσο σημαντικό είναι μαζί με την ανάπτυξη, με οποιαδήποτε ανάπτυξη, να συμπαρασύρεται ο πολιτισμός. Για παράδειγμα, στα νησιά μας βλέπουμε ότι υπάρχει τουριστική ανάπτυξη χωρίς να συμπαρασύρει τον πολιτισμό με αποτέλεσμα να χάνεται ο χαρακτήρας των νησιών μας και τελικά να μην είναι μόνο κακό αυτό αλλά και επικίνδυνο.

Αυτή είναι μια γραφική αναπαράσταση του προϋπολογισμού. Εδώ έχουμε την εθνική οικονομία. Αμέσως από κάτω έχουμε την υγεία. Μετά έχουμε την εκπαίδευση. Πολύ χαμηλότερα το περιβάλλον. Και κάπου εδώ είναι και πολιτισμός. Τον βλέπετε; Δεν τον βλέπετε γιατί είναι μόνο στο 0,8 του γενικού προϋπολογισμού του κράτους. Και το θέμα είναι ότι ο πολιτισμός είχε χαρακτηριστεί βαριά βιομηχανία κάποτε από την Μελίνα Μερκούρη. Παρ’ όλα αυτά δεν τον αντιμετωπίζουμε με αυτό τον τρόπο.

Επίσης, ο πολιτισμός και η τέχνη είναι πρόληψη ακόμα και στην υγεία. Έχουμε πάρα πολλές έρευνες, τουλάχιστον τριακόσιες, που γνωμοδοτούν πάνω σε αυτό. Και βέβαια τα ποσοστά στις υπόλοιπες χώρες της Ευρωπαϊκής Ένωσης είναι πολύ μακριά από τα δικά μας στο ποσό που δίνουν στον προϋπολογισμό για τον πολιτισμό. Αυτό βέβαια συμβαίνει σταθερά και διαχρονικά στη χώρα μας σύμφωνα με τα στοιχεία της EUROSTAT. Φυσικά η Ελλάδα, η πραγματικότητα στην Ελλάδα, μας λέει για έναν πολίτη που δεν έχει πρόσβαση στα βασικά αγαθά. Καθώς ερχόμουν άκουγα την πρόεδρο του ΕΚΠΟΙΖΩ που έλεγε για τις χιλιάδες καταγγελίες, τα χιλιάδες τηλέφωνα που λαμβάνουν από τους πολίτες. Η πρώτη τους διαμαρτυρία είναι το πρόβλημα των τραπεζικών συναλλαγών και των χαρατσιών που γίνονται από τις τράπεζες. Το δεύτερο θέμα στα καταγγελτικά τηλεφωνήματα που λαμβάνουν είναι το καλάθι του Άη Βασίλη. Καταλαβαίνετε, λοιπόν, ότι καμμία ανακούφιση δεν προσφέρουν όλα αυτά. Τα πράγματα είναι πολύ σοβαρά. Γιατί να μιλήσουμε για πολιτισμό, λοιπόν; Μιλάμε για πολιτισμό γιατί πιστεύουμε ότι μπορεί να εισφέρει σημαντικά στην οικονομία.

Το 2020 για παράδειγμα που οι δαπάνες των ελληνικών νοικοκυριών για πολιτιστικά αγαθά και υπηρεσίες ήταν μόλις το 1,3% του συνολικού προϋπολογισμού τους. Το χαμηλότερο ποσοστό μεταξύ είκοσι δύο ευρωπαϊκών χωρών. Και μιλάμε για τον Έλληνα που φυσικά δε χάνει ευκαιρία -αν είχε βέβαια τρόπο να πληρώσει- για συναυλίες και για θέατρο.

Σύμφωνα με έρευνα του ΔΙΑΝΕΟΣΙΣ τον Νοέμβριο του 2024, τέσσερις σημαντικοί ευρωπαϊκοί οργανισμοί μελετώντας τριακόσιες μελέτες, όπως είπα πριν, που δείχνουν τη συμβολή της τέχνης στην υγεία και στην ευημερία παρουσίασαν το μανιφέστο A cultural deal for Europe που αναφέρει ότι ο πολιτισμός πρέπει να συμμετέχει στη διαμόρφωση των στόχων και όχι μόνο στην επίτευξή τους. Θα μου πείτε «πώς μπορεί να γίνει αυτό; Και σιγά, γιατί να δώσουμε προτεραιότητα σε αυτό;». Κι εγώ σας λέω λοιπόν ότι αν δεν προχωράει το οτιδήποτε μαζί με την ιστορία του και το πολιτιστικό του αποτύπωμα, τότε είναι νεκρό.

Σύμφωνα με την έκθεση Πισσαρίδη το 2020 ο πολιτισμός αποτελεί ένα τομέα προτεραιότητας στον οποίο όμως διαφαίνεται σημαντική υστέρηση στην ανάδειξη της πολιτιστικής κληρονομιάς, στη νέα παραγωγή -που έχουμε πάρα πολύ σημαντικό χάσμα- και στη διασύνδεση του πολιτιστικού τομέα της χώρας με την οικονομία και τις νέες τεχνολογίες. Και συνεχίζει λέγοντας ότι η ασθενής διασύνδεση του πολιτισμού με την οικονομία στη χώρα λειτουργεί σε βάρος και των δύο. Ο πολιτιστικός και δημιουργικός τομέας στην Ελλάδα υποφέρει από εργασιακά ζητήματα, τη φορολογία, την ψηφιοποίηση, την προσβασιμότητα και ακόμα και την κλιματική αλλαγή. Αποτελείται από πολύ μικρές επιχειρήσεις με δυο τρεις απασχολούμενους που παράγουν το μεγαλύτερο μέρος της προστιθέμενης αξίας των τομέων πολιτιστικών δραστηριοτήτων στη χώρα -τα λεγόμενα ΠΔΤ- τα οποία είχαν εκατόν σαράντα τέσσερις χιλιάδες επτακόσιους απασχολούμενους, που είναι το 2,9% του συνόλου των εργαζομένων. Μας ενημέρωσε πρόσφατα η κ. Μενδώνη ότι αυτό το νούμερο έχει ανέβει, πως έχει φτάσει αισίως τις διακόσιες χιλιάδες εργαζομένους που σημαίνει ότι είναι το 3% του εργατικού δυναμικού της χώρας. Παρ’ όλα αυτά όμως παράγει μόνο το 1,4 της ακαθάριστης προστιθέμενης αξίας. Και αυτό είναι μια ένδειξη χαμηλής παραγωγικότητας.

Σε αντίθεση με τη μεγάλη δυναμική των μικρών επιχειρήσεων η αύξηση της παραγωγικότητας παραμένει πρόκληση καθώς αποτελούν τη ραχοκοκαλιά της ελληνικής οικονομίας. Ακόμα και οι πολύ-πολύ μικρές επιχειρήσεις είναι ακόμα πιο σημαντικές. Η ίδια η κ. Μενδώνη σε χαιρετισμό που έκανε στην ημερίδα «Ορίζοντες πολιτισμού, περιφερειακή ανάπτυξη και πολιτιστική διπλωματία» που έλαβε χώρα στην Εθνική Πινακοθήκη είπε πως για κάθε ένα ευρώ επένδυση στον κλάδο επιστρέφουν στην εθνική οικονομία 3,44 ευρώ, ενώ για κάθε ένα εκατομμύριο ευρώ που επενδύεται δημιουργούνται 48,78 ισοδύναμα πλήρους απασχόλησης.

Εθνικός πλούτος, λοιπόν, χαρακτηρίστηκε η συμβολή του πολιτισμού στην οικονομία. Όμως είπαμε δεν αντιμετωπίζεται έτσι. Από την άλλη οι καλλιτέχνες σε συντριπτικό ποσοστό 57,9% δηλώνουν ότι θα μετανάστευαν πολύ ευχαρίστως προκειμένου να βρουν καλύτερες συνθήκες εργασίας σε αντίθεση με αυτά που μας λέτε με τους ανθρώπους που θέλουν να μείνουν στη χώρα τους. Πώς φτάνουμε, λοιπόν, σε αυτή την αποτυχία του συστήματος; Πέρα από τις επιδοτήσεις που λειτουργούν σαν μία βοήθεια στην καλλιτεχνική δημιουργία στις οποίες φυσικά δεν μπορούν όλοι να έχουν πρόσβαση, ποιο είναι το σχέδιο ώστε να μπορέσει ο πολιτισμός να γίνει επένδυση και στην οπτικοακουστική δημιουργία, για παράδειγμα; Το, ΤΑΝΕΟ, το Ταμείο Ανάπτυξης Νέας Οικονομίας δηλαδή, δημιουργήθηκε το 2018; Τι επενδύει; Με τη δημιουργία επενδυτικού ταμείου επενδύει 50 εκατομμύρια ευρώ για ταινίες και βιντεοπαιχνίδια. Έχασε με αυτή την επένδυση; Φυσικά και όχι.

Το ΤΑΝΕΟ στη συνέχεια γίνεται Ελληνική Αναπτυξιακή Τράπεζα και συνέχισε να επενδύει, κυρίως όμως στη στήριξη των μέσων μαζικής ενημέρωσης και όχι στις μικρομεσαίες επιχειρήσεις. Δεν το λες και επένδυση αυτό!

Το 2022 ο ΟΟΣΑ εξέδωσε το culture fix που αναφέρει ότι η χρηματοδότηση των πολιτιστικών δημιουργικών τομέων πρέπει να θεωρείται επένδυση και όχι κόστος, λόγω των άμεσων και έμμεσων ωφελειών που έχει στην οικονομία, αλλά και στην κοινωνία. Όμως, χρειαζόμαστε πραγματική ενίσχυση των μικρών επιχειρήσεων, όπως για παράδειγμα ένα μικρό θέατρο, μια ομάδα χορού, ένα συγκρότημα, ένα εργαστήρι γλυπτικής. Χρειαζόμαστε φορολογικά κίνητρα. Γι’ αυτό πρέπει να ενισχύσουμε τον θεσμό δωρεών και χορηγιών για την ενίσχυση των πολιτιστικών δημιουργικών τομέων. Ενεργοποίηση του ν.3525/2007 για πολιτιστική χορηγία, που διαφέρει από τη δωρεά ή την επιχορήγηση. Φορολογικές ευνοϊκές μεταρρυθμίσεις και μείωση ΦΠΑ στο 6%, μειωμένα δημοτικά τέλη για creative hubs, αυξημένη έκπτωση της διαφημιστικής δαπάνης για τον πολιτισμό και πολλά άλλα που υπάρχουν σε εμπεριστατωμένες μελέτες και προτάσεις από την έρευνα ΔΙΑΝΕΟΣΙΣ.

Σύμφωνα με στοιχεία της ΕΛΣΤΑΤ οι εισπράξεις του Οργανισμού Διαχείρισης και Ανάπτυξης Πολιτιστικών Πόρων (ΟΔΑΠ) είχαν αύξηση στα 49,4% το 2023. Η ΕΛΣΤΑΤ το χαρακτηρίζει ως άλμα εσόδων. Οι εισπράξεις του ΟΔΑΠ κατά το έτος 2023 ανήλθαν στο ποσό των 3.820.000 ευρώ…

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, κυρία συνάδελφε, παρακαλώ.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ολοκληρώνω, κύριε Πρόεδρε.

Αντίθετα, οι επιχορηγήσεις προς τους πολιτιστικούς φορείς είχαν το μισό της αύξησης των εσόδων, δηλαδή την αύξηση της τάξης μόνο του 21%. Ρίξτε και άλλα λεφτά στον πολιτισμό και θα τα πάρουμε πίσω πολλαπλάσια.

Αντιθέτως, σύμφωνα με την ΕΛΣΤΑΤ, κατά το έτος 2023 το Υπουργείο Πολιτισμού ενίσχυσε οικονομικά μόνο πέντε πανελλήνια συνέδρια, έναντι των δεκαέξι που ενίσχυσε την προηγούμενη χρονιά, το 2022. Βλέπουμε, λοιπόν, μία μείωση, ενώ δεν βλέπουμε καμμία στήριξη σε χώρους και μουσεία σημαντικά, που έχουμε σε όλη την Ελλάδα, όπως για παράδειγμα στην Πάρο – Αντίπαρο, στο Δεσποτικό, μέρη που ενέχουν όλα αυτά τα ευρήματα και σπουδαίους αρχαιολογικούς χώρους και θησαυρούς. Δεν έχουν καμμία στήριξη τα αρχαία λατομεία της Πάρου, τα οποία βρίσκονται σε πλήρη εγκατάλειψη και θα έπρεπε να τα ενισχύσουμε γιατί είναι μνημείο μοναδικής κληρονομιάς. Επίσης, στο Δεσποτικό, ο υπέροχος ναός του Απόλλωνα, όπου και εκεί υπάρχει ένα θολό καθεστώς και δεν ξέρουμε αν πρέπει να χαρακτηρίσουμε όλο το νησί αρχαιολογικό χώρο, καθώς εκεί υπάρχουν μόνο οχτακόσια κατσίκια, με τα οποία κινδυνεύουν τα αρχαία μας.

Βοηθήστε τα νησιά και ας είναι από μόνα τους επιτυχημένοι προορισμοί τουρισμού. Ενισχύστε τα για να πηγαίνει και ο πολιτισμός μαζί με τον τουρισμό, γιατί αλλιώς θα έχουμε μεγάλο πρόβλημα.

Ευχαριστώ πάρα πολύ.

(Στο σημείο αυτό η Βουλευτής κ. Γεωργία (Τζώρτζια) Κεφαλά καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκατρείς μαθήτριες και μαθητές και τρεις συνοδοί εκπαιδευτικοί από το ιδιωτικό Δημοτικό Σχολείο της Ισραηλιτικής Κοινότητας Αθηνών.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στον Βουλευτή από τη Νέα Δημοκρατία, τον κ. Μάρκο Καφούρο.

**ΜΑΡΚΟΣ ΚΑΦΟΥΡΟΣ:** Κύριε Πρόεδρε, κυρία και κύριοι Υπουργοί, κυρίες και κύριοι συνάδελφοι, δεν θα μπορούσα να διαφωνήσω με την προλαλήσασα και να φωνάξω και εγώ «Ενισχύστε τα νησιά».

Έχετε απόλυτο δίκαιο, κυρία Κεφαλά.

Η σημερινή μέρα είναι πολύ σημαντική, ιδιαίτερα για όλους εμάς τους νέους Βουλευτές που βρισκόμαστε στο Βήμα της Ολομέλειας, καθώς η ψήφιση του προϋπολογισμού αποτελεί την κορυφαία διαδικασία του Κοινοβουλίου, στην προσπάθεια της Κυβέρνησής μας να συνεχιστεί τόσο η δημοσιονομική σταθερότητα όσο και η αναπτυξιακή προοπτική της χώρας μας και μάλιστα σε μια ρευστή και κρίσιμη οικονομική και γεωπολιτική παγκόσμια συγκυρία.

Ο προϋπολογισμός που συζητάμε σήμερα, αφ’ ενός εκφράζει τη συνέπεια των λόγων και των έργων της Κυβέρνησης της Νέας Δημοκρατίας, με τη σφραγίδα του Πρωθυπουργού του Κυριάκου Μητσοτάκη, αφ’ ετέρου με στοχευμένες μεταρρυθμίσεις ενισχύει την απασχόληση, το μέσο εισόδημα και τη βιώσιμη ανάπτυξη, ενδυναμώνει την κοινωνική συνοχή με την αύξηση των συντάξεων, με την αντιμετώπιση του στεγαστικού και του δημογραφικού προβλήματος, καθώς και με την στήριξη των ευπαθών κοινωνικών ομάδων.

Τέλος, δίνει χειροπιαστές ελπίδες στους πολίτες, δίνει όραμα και προοπτική στη χώρα μας, καθώς αμφότεροι ταλαιπωρήθηκαν για περισσότερα από δέκα χρόνια από την οικονομική ύφεση που, δυστυχώς, κάποιοι σήμερα εδώ ξεχνάνε.

Κυρίες και κύριοι συνάδελφοι, η Ελλάδα του 2024 δεν μοιάζει σε τίποτα με την Ελλάδα του 2019. Και αυτό είναι αποτέλεσμα μιας πετυχημένης, συνετής και κυρίως νοικοκυρεμένης δημοσιονομικής πολιτικής που φέρει πάντα κοινωνικό πρόσημο, μιας πολιτικής που ασκήθηκε την τελευταία πενταετία, χωρίς ακροβατισμούς και λεονταρισμούς, χωρίς –σημαντικό- ανεύθυνες πολιτικές, χωρίς κλειστές τράπεζες, χωρίς πολιτικές του «λεφτά υπάρχουν».

Στο σημείο αυτό αξίζει να αναφέρουμε τι πετύχαμε από το 2019 μέχρι σήμερα την περίοδο της διακυβέρνησης της χώρας μας από τη Νέα Δημοκρατία. Ξέρω πολύ καλά ότι τα νούμερα κουράζουν, αλλά έχουν την αξία τους, ειδικά όταν μιλάμε για τον προϋπολογισμό της χώρας.

Σε αυτό το διάστημα, λοιπόν, δημιουργήθηκαν περισσότερες από πεντακόσιες χιλιάδες νέες θέσεις εργασίας. Η ανεργία από το 17,9% περιορίστηκε στο 10,3% το 2024. Ο κατώτατος μισθός αυξήθηκε κατά 27,69%. Το δημόσιο χρέος προς το Ακαθάριστο Εθνικό Προϊόν μειώθηκε κατά 55 περίπου -και περισσότερες- ποσοστιαίες μονάδες. Η Ελλάδα του 2024 πετυχαίνει το τέταρτο υψηλότερο πρωτογενές πλεόνασμα στην Ευρωπαϊκή Ένωση και μάλιστα είναι αποτέλεσμα χωρίς αύξηση φόρων. Έχουμε αύξηση των επενδύσεων κατά 84% και παράλληλα, οι δημόσιες επενδύσεις αυξήθηκαν 150%. Οι αριθμοί για την ανάπτυξη της χώρας παραμένουν σταθερά υπερδιπλάσιοι του ευρωπαϊκού μέσου όρου. Το πραγματικό ακαθάριστο προϊόν την περίοδο 2019-2023 αυξήθηκε σωρευτικά 6,8%, ενώ το κατά κεφαλήν πραγματικό ΑΕΠ την ίδια περίοδο αυξήθηκε στο 8,7%. Το μέσο διαθέσιμο εισόδημα αυξήθηκε κατά 22%, έναντι 18% που έχει η Ευρωπαϊκή Ένωση.

Στο συγκεκριμένο διάστημα που μιλάμε, μειώθηκαν πενήντα φόροι κατά την πρώτη θητεία και άλλοι δέκα κατά τον πρώτο χρόνο της δεύτερης θητείας της Κυβέρνησής μας. Περιορίστηκε η φοροδιαφυγή, με αποτέλεσμα να εξοικονομηθούν πρόσθετοι πόροι 1,8 δισεκατομμυρίου ευρώ για το 2024, ενώ παράλληλα με την μείωση που πετύχαμε της ανεργίας και την αύξηση των μισθών προέκυψαν επιπλέον έσοδα του 1 δισεκατομμυρίου. Από το 2019 έως σήμερα, οι δαπάνες στην υγεία αυξήθηκαν κατά 74%, ενώ στο άλλο ευαίσθητο κομμάτι της άμυνας η αντίστοιχη αύξηση ήταν 73%. Τέλος, τα έκτακτα μέτρα για τις ευάλωτες κοινωνικές ομάδες αποκτούν μόνιμο χαρακτήρα.

Κυρίες και κύριοι συνάδελφοι, ο προϋπολογισμός που συζητάμε σήμερα δεν είναι ένας απλά δημοσιονομικά υπεύθυνος και ρεαλιστικός προϋπολογισμός, κάτι που και αυτό δεν ήταν συνηθισμένο μέχρι τώρα στην ελληνική πραγματικότητα. Πρόκειται για έναν προϋπολογισμό νοικοκυρεμένο, με κοινωνικό πρόσωπο, που στέλνει μηνύματα αισιοδοξίας, καθώς αντιμετωπίζει τις σύγχρονες εθνικές και κοινωνικές ανάγκες, όπως το δημογραφικό, το στεγαστικό, τις συνέπειες της κλιματικής κρίσης, αλλά και τις αυξημένες ανάγκες για την άμυνα της χώρας, πετυχαίνοντας παράλληλα ανάπτυξη της οικονομίας μεγαλύτερη από τον ευρωπαϊκό μέσο όρο.

Όσο κι αν προσπαθούν να μειώσουν με την κινδυνολογία τους την επιτυχία, όσο και αν ποντάρουν κάποιοι στην αποτυχία της κυβερνητικής οικονομικής πολιτικής, η Κυβέρνησή μας θα προχωρά αταλάντευτα και με τον προϋπολογισμό του 2025 θα προχωρήσουμε στον δρόμο της ανάπτυξης. Ο προϋπολογισμός για το 2025 προβλέπει ρυθμό ανάπτυξης διπλάσιο από αυτόν της Ευρωζώνης -δηλαδή 2,3 έναντι 1,4 που είναι στην Ευρωζώνη- αυξημένες επενδυτικές δαπάνες, 1,2 δισεκατομμυρίου ευρώ, αύξηση του ΑΕΠ κατά 10 δισεκατομμύρια, περαιτέρω αποκλιμάκωση κατά 7,5 μονάδες του δείκτη χρέους προς ΑΕΠ, περαιτέρω μείωση της ανεργίας σε μονοψήφιο αριθμό -στο 9,7%- και προβλέπονται -πολύ σημαντικό- δώδεκα αυξήσεις αποδοχών για τους μισθωτούς, με παράλληλη μείωση για την κοινωνία δώδεκα φόρων.

Αντιμετώπιση του δημογραφικού προβλήματος με λήψη μέτρων άνω των 400 εκατομμυρίων ευρώ και στήριξη των αγροτών με τη μόνιμη απαλλαγή του ειδικού φόρου κατανάλωσης στο αγροτικό πετρέλαιο.

Στήριξη του Εθνικού Συστήματος Υγείας με την αύξηση των δαπανών και την παροχή φορολογικών και οικονομικών κινήτρων στους γιατρούς στις προβληματικές και άγονες περιοχές.

Αντιμετώπιση του στεγαστικού προβλήματος σε μια σειρά οικονομικών ενισχύσεων και μειώσεων φόρων και στήριξη των συνταξιούχων, όπως αναφέρθηκε, και των ευπαθών κοινωνικών ομάδων με αύξηση των συντάξεων και αντίστοιχες παροχές ενισχύσεις.

Κλείνοντας, κυρίες και κύριοι συνάδελφοι, μπορούμε να πούμε ότι βρισκόμαστε σήμερα σε ένα γεωπολιτικά ρευστό περιβάλλον όπου η παγκόσμια κοινότητα αντιμετωπίζει μεγάλες οικονομικές και πολιτικές αναταράξεις. Οι ισχυρότερες οικονομίες της Ευρωπαϊκής Ένωσης, της ηπείρου μας, δοκιμάζονται από μια πρωτόγνωρη οικονομική ύφεση, ενώ στην περιφέρειά μας δυστυχώς λαμβάνουν χώρα μακροχρόνιες ένοπλες συγκρούσεις.

Σε ένα τέτοιο περιβάλλον η χώρα μας αποτελεί έναν πραγματικό φάρο κυβερνητικής σταθερότητας, αποτελεί έναν αξιόπιστο επενδυτικό προορισμό προσελκύοντας παγκόσμιους κολοσσούς και καταφέρνει να πρωτοστατεί στην καινοτομία και στην πρόοδο υπό τέτοιες συνθήκες. Μαζί με τις Ελληνίδες και τους Έλληνες κάνουμε σταθερά βήματα για το αύριο μέσα από μια στοχευμένη στρατηγική σταθερότητας και ανάπτυξης.

Κυρίες και κύριοι συνάδελφοι, με αυτές τις σκέψεις, με αυτές τις προοπτικές θα υπερψηφίσω τον κρατικό προϋπολογισμό του 2025 και σας καλώ να πράξετε το ίδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Καφούρο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαοκτώ μαθητές και μαθήτριες και δύο εκπαιδευτικοί συνοδοί από το 3ο Τοσίτσειο Δημοτικό Σχολείο Εκάλης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω τώρα τον λόγο στον κ. Ιωάννη Δημητροκάλλη.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Ευχαριστώ, κύριε Πρόεδρε.

Για δέκατη πέμπτη συνεχόμενη χρονιά έχουμε τη συζήτηση για έναν μνημονιακό προϋπολογισμό που χαρακτηρίζει η λιτότητα για τους πολλούς, πρωτογενή πλεονάσματα, φορολογικά έσοδα και αναπτυξιακά μεγέθη.

Θα μπορούσα να πιάσω έναν προς ένα τους κωδικούς που υπάρχουν στον προϋπολογισμό και να αφιερώσω σε κάθε άρθρο τη δική μου ξεχωριστή ανάλυση. Να μιλήσω για την πρωτογενή παραγωγή που βρίσκεται σε πλήρη εγκατάλειψη, όπου οι αγρότες και οι κτηνοτρόφοι μας αντιμετωπίζουν αυξανόμενα κόστη παραγωγής, υψηλές τιμές σε λιπάσματα, ζωοτροφές και καύσιμα, ενώ η κρατική στήριξη είναι ανεπαρκής.

Δεν θα επεκταθώ, όμως, γιατί η πίεση του χρόνου δεν μου το επιτρέπει και θα προτιμήσω να εστιάσω σε ένα ζήτημα το οποίο γεννάει όλα τα επιμέρους ζητήματα και επηρεάζει όλα τα μικροοικονομικά μεγέθη της εθνικής μας οικονομίας. Μιλάω φυσικά για το ακραίο δημογραφικό που αντιμετωπίζει η χώρα. Για μένα, το θέμα αυτό πρέπει να πρωταγωνιστήσει στον δημόσιο διάλογο.

Ποια είναι τα δεδομένα τώρα; Για το έτος που μας πέρασε το ισοζύγιο γεννήσεων-θανάτων έδειξε πενήντα πέντε χιλιάδες περισσότερους θανάτους. Όταν ακούει κάποιος αυτό το νούμερο φαντάζεται ότι αναφερόμαστε σε μία χώρα εν καιρώ πολέμου. Το γεγονός είναι πως οι Έλληνες δεν μπορούν να κάνουν οικογένεια, ώστε να μπορούν να κάνουν παιδιά που τόσο ανάγκη έχει η πατρίδα.

Οι λόγοι που συμβαίνει αυτό είναι πολύ συγκεκριμένοι. Είναι η ακρίβεια που έχει μετατρέψει τους μισθούς σε χαρτζιλίκια, σε σημείο που ο Έλληνας δεν μπορεί να συντηρήσει ούτε τον ίδιο του τον εαυτό. Είναι η ακραία στεγαστική κρίση που πλέον δεν επιτρέπει σε ένα νέο ζευγάρι να βάλει ένα κεραμίδι πάνω από το κεφάλι του και να δημιουργήσει μία οικογένεια. Είναι η ανυπαρξία σοβαρών οικονομικών κινήτρων που να μην εμπαίζουν τη νοημοσύνη των πολιτών.

Κι εδώ έρχονται οι εγκληματικές ευθύνες της Κυβέρνησης που αντί να εστιάσει δίνοντας προτεραιότητα στο θέμα αυτό, προσφέρει κάποια ψίχουλα στον κόσμο, πιο πολύ με διαφημιστικό χαρακτήρα, που προφανώς δεν είναι σε θέση να βγάλουν από την ανασφάλεια σε όλα τα επίπεδα τους νέους και τις νέες μας. Για του λόγου το αληθές, στον προϋπολογισμό σας βλέπω ότι για την αντιμετώπιση του συγκεκριμένου προβλήματος δίνετε μία μικρή αύξηση στο οικογενειακό επίπεδο επίδομα και στο επίδομα τέκνων, επεκτείνετε το επίδομα μητρότητας, ενώ δίνετε μία αύξηση των χιλίων ευρώ στο αφορολόγητο για οικογένειες με παιδιά.

Όσον αφορά την αντιμετώπιση της στεγαστικής κρίσης, βλέπω κάποια γνωστά προγράμματα όπως το «Σπίτι μου ΙΙ», «Ανακαινίζω-Νοικιάζω», «Αναβαθμίζω το Σπίτι μου» κλπ. Όλα αυτά μπορεί να ακούγονται πολλά, δεν έχουν όμως σε βάθος πενταετίας κόστος στον προϋπολογισμό μεγαλύτερο από 3 δισεκατομμύρια. Όταν μόνο για εφέτος είχαμε αύξηση φορολογικών εσόδων 2,5 δισεκατομμύρια ευρώ.

Όλες αυτές οι επικοινωνιακές ενέργειές σας με επιδόματα και προγράμματα στέγασης που τους βάζετε ένα έξυπνο όνομα δεν πείθουν κανέναν ότι θα μπορέσουν να δώσουν βιώσιμη και διαρκή λύση στο στεγαστικό πρόβλημα της χώρας. Τα στοιχεία, εξάλλου μιλάνε από μόνα τους. Σύμφωνα με την παγκόσμια έκθεση της Prindex για το 2024 στην αντίληψη περί ανασφάλειας ιδιοκτησίας γης και κατοικίας η χώρα μας κατατάσσεται δεύτερη μεταξύ των χωρών της Ευρωπαϊκής Ένωσης, του Ηνωμένου Βασιλείου, αλλά και της Τουρκίας, μένοντας πίσω μόνο από την Τουρκία. Θα πρέπει να σημειώσω σε αυτό το σημείο πως σύμφωνα με τη συγκεκριμένη έκθεση είμαστε πιο ανασφαλείς όσον αφορά το θέμα στη στέγαση ακόμα και από την Ουκρανία που βρίσκεται στον τρίτο χρόνο πολέμου. Παραθέτω για τα Πρακτικά το αντίστοιχο διάγραμμα.

(Στο σημείο αυτό ο Βουλευτής κ. Ιωάννης Δημητροκάλλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επιπλέον, η EUROSTAT παραθέτει μία ακόμη απογοητευτική πρωτιά μέσα στην έκθεσή της με τίτλο «Στέγαση 2024». Συγκεκριμένα, σύμφωνα με το διάγραμμα που δείχνει σε τι ποσοστό του συνολικού εισοδήματος αντιστοιχεί το κόστος στέγασης, είμαστε πρωταθλητές με μεγάλη διαφορά από τη δεύτερη χώρα που είναι η Δανία. Ο Έλληνας ξοδεύει το 35% του συνολικού εισοδήματός του για να συντηρήσει το σπίτι του, όταν ευρωπαϊκός μέσος όρος είναι 20%. Αφήνω και αυτόν τον πίνακα για τα Πρακτικά.

(Στο σημείο αυτό ο Βουλευτής κ. Ιωάννης Δημητροκάλλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επιπλέον, ένα ακόμα στοιχείο που αποδεικνύει πόσο ανίκανη Κυβέρνηση είστε ώστε να δώσετε ουσιαστικές λύσεις στα σοβαρά προβλήματα της χώρας, είναι η ντροπιαστική πρωτιά που καταγράφει για εμάς η EUROSTAT στο διάγραμμά της που αφορά το ποσοστό ατόμων που ζουν σε νοικοκυριά με καθυστερημένες πληρωμές ενοικίων, λογαριασμών και στεγαστικών δανείων. Εκεί με λύπη διαπιστώνουμε ότι το 47,3% των Ελλήνων ανήκει στην κατηγορία αυτή όταν ο αντίστοιχος ευρωπαϊκός μέσος όρος αντιστοιχεί σε ποσοστό μόλις 9,3%. Μπορείτε να καταλάβετε πόσο σοβαρό είναι αυτό; Ένας στους δύο Έλληνες χρωστάει είτε στο καρτέλ των τραπεζών, είτε στο καρτέλ της ενέργειας, είτε αδυνατεί να πληρώσει το νοίκι που έχει φτάσει στα επίπεδα των μισθών λόγω της αγοράς βραχυχρόνιας μίσθωσης που αφήνεται ανεξέλεγκτη. Καταθέτω και αυτό το διάγραμμα με τα στοιχεία που παρέθεσα.

(Στο σημείο αυτό ο Βουλευτής κ. Ιωάννης Δημητροκάλλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η Κυβέρνηση πρέπει να καταλάβει πως ένα τόσο σοβαρό πρόβλημα δεν μπορεί να διαιωνίζεται λειτουργώντας εις βάρος της οικονομικής και δημογραφικής κατάστασης της χώρας. Η αντιμετώπιση του στεγαστικού προβλήματος απαιτεί διεύρυνση των πολιτικών στήριξης, με επανεξέταση των κριτηρίων πρόσβασης στα στεγαστικά προγράμματα ώστε να συμπεριληφθούν οι νέοι, οι οικογένειες και οι εργαζόμενοι που αποκλείονται λόγω οριακά υψηλότερων εισοδημάτων.

Μιας που αναφέρθηκα στα δάνεια, τι σκοπεύετε να κάνετε με τις είκοσι μία χιλιάδες κλειστά ακίνητα που έχουν στα χαρτοφυλάκιά τους οι τράπεζες; Γιατί δεν δρομολογείτε ενέργειες για τη διάθεση στην αγορά αυτών των ακινήτων ώστε να αυξηθεί η προσφορά και να πέσουν οι τιμές των κατοικιών. Πού είναι οι παρεμβάσεις στη φούσκα των βραχυχρόνιων μισθώσεων; Πού είναι η δημιουργία κοινωνικών κατοικιών που λείπουν από την Ελλάδα σε αντίθεση με άλλες χώρες της Ευρώπης και είναι αναγκαίες για να διασφαλιστεί η πρόσβαση όλων σε αξιοπρεπή στέγαση; Πού είναι η στήριξη της ιδιοκατοίκησης μέσω μέτρων που θα μειώνουν τη φορολογική επιβάρυνση, μέτρων που θα διευκολύνουν τον τραπεζικό δανεισμό για όσους δεν διαθέτουν αποταμιεύσεις.

Τέτοιου είδους μέτρα θα πρέπει να αποτελούν προτεραιότητα, ενώ η προστασία των ενοικιαστών μπορεί να επιτευχθεί με επιδόματα ενοικίου ή φορολογικά κίνητρα για ιδιοκτήτες που διατηρούν χαμηλά τα ενοίκια.

Η Κυβέρνησή σας, λοιπόν, μας φέρνει έναν προϋπολογισμό με νούμερα και δείκτες ανάκαμψης που μας κάνουν να νομίζουμε ότι ζούμε σε άλλη χώρα, όταν την ίδια ώρα το έθνος μας αποδυναμώνεται δημογραφικά με τους νέους μας να εγκαταλείπουν τη χώρα για να βρουν καλύτερες προοπτικές στο εξωτερικό.

Κλείνοντας, θέλω να αναφέρω πως για να λυθούν τα διαχρονικά δομικά προβλήματα της Ελλάδας, όπως αυτό του δημογραφικού στεγαστικού, δεν αρκούν κυβερνήσεις που θα αποτελούν απλούς διαχειριστές καταστάσεων δίχως πολιτική βούληση. Αυτό που χρειάζεται είναι μια εθνική Κυβέρνηση που πάνω απ’ όλα θα βάζει την επιβίωση και την ευημερία του Έλληνα πολίτη και μετά τα υπόλοιπα συμφέροντα. Η Ελλάδα πρέπει να γίνει ξανά ένας αυτάρκης, περήφανος και ισχυρός τόπος που κάθε Έλληνας θα μπορεί να ζήσει με αξιοπρέπεια. Η Κυβέρνησή μας έχει επιλέξει να μείνει μακριά από ένα τέτοιο όραμα. Εμείς, όμως, είμαστε εδώ και απέναντι σε αυτήν την πραγματικότητα χρειάζεται να δημιουργηθεί μια συμμαχία Ελλήνων ενάντια στη στασιμότητα, στην εξάρτηση από ξένα συμφέροντα και την κοινωνική ανισότητα.

Καλώ, λοιπόν, όλους τους πολίτες, τους εργαζομένους, τους αγρότες, τους μικρομεσαίους επιχειρηματίες, μέχρι και τους νέους επιστήμονες και τους ανθρώπους της διασποράς να ενωθούμε, δημιουργώντας μια συμμαχία Ελλήνων με έναν σκοπό, τον κοινό αγώνα και την αναγέννηση της χώρας.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Δημητροκάλλη.

Θα δώσω τώρα τον λόγο στον κ. Αναστάσιο Νικολαΐδη από το ΠΑΣΟΚ και στη συνέχεια στον κ. Συμεών Κεδίκογλου από τη Νέα Δημοκρατία.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Σας ευχαριστώ πολύ, κύριε Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, η συζήτηση που διεξάγεται αυτές τις μέρες στο Κοινοβούλιο είναι πάρα πολύ σημαντική, καθώς με τον προϋπολογισμό καθορίζεται η λειτουργία του κράτους, ενώ παράλληλα μπορούν οι πολίτες να αντιληφθούν και τις βασικές προγραμματικές θέσεις κάθε κόμματος. Όμως εκτός από τη μεγάλη εικόνα για τον προϋπολογισμό του κράτους που δείχνει την κατεύθυνση της κάθε Κυβέρνησης και αγγίζει μεσομακροπρόθεσμα τον κάθε πολίτη, οι συμπολίτες μας ασχολούνται κυρίως με τον προϋπολογισμό του κάθε νοικοκυριού και εδώ είναι που θα πρέπει να δοθεί έμφαση από την πλευρά μας.

Η συνεχόμενη ακρίβεια στα βασικά αγαθά και ιδίως στα τρόφιμα, οι υψηλοί λογαριασμοί στην ενέργεια, οι τιμές των ενοικίων που έχουν εκτοξευθεί στα ύψη αποτελούν την καθημερινότητα των συμπολιτών μας, οι περισσότεροι από τους οποίους δυσκολεύονται να βγάλουν τον μήνα και υπολογίζουν πού θα διαθέσουν κάθε ευρώ από το εισόδημά τους. Για όλους αυτούς τους εργαζόμενους, τους μισθωτούς, τους συνταξιούχους, τα πρώην μεσαία στρώματα, καθώς και τους πιο ευάλωτους απουσιάζει η ελπίδα και η προοπτική από αυτόν τον προϋπολογισμό. Η αγοραστική δύναμη όλων των πολιτών γίνεται ολοένα και μικρότερη, ενώ η Κυβέρνηση δεν τολμά να λάβει γενναία μέτρα.

Την ίδια ώρα αποτελεί πολιτική επιλογή η Κυβέρνηση να μην είναι συνεπής στις υποχρεώσεις της, με αποτέλεσμα επαγγελματίες και πολίτες να βρίσκονται σε απόγνωση. Υπολογίζεται, κύριοι συνάδελφοι, ότι αυτήν τη στιγμή το σύνολο των χρεών του δημοσίου προς τους ιδιώτες είναι κοντά στα 3,5 δισεκατομμύρια ευρώ. Πρωταθλητές είναι τα νοσοκομεία και τα ασφαλιστικά ταμεία και η Κυβέρνηση την ίδια ώρα επαίρεται ότι γύρισε ο προϋπολογισμός χωρίς παρατηρήσεις. Αυτή είναι η πολιτική της Κυβέρνησης που θέλει να ευημερούν οι αριθμοί και οι πολίτες ας περιμένουν.

Πολυδιαφημισμένα προγράμματα επιδότησης εξαγγέλλονται με πομπώδη τρόπο, υλοποιούνται και στο τέλος οι επαγγελματίες που συμμετέχουν σε αυτά κάνουν μήνες ή ακόμα και χρόνια για να πληρωθούν. Αν ένας πολίτης καθυστερήσει τις υποχρεώσεις του και δεν είναι συνεπής προς το δημόσιο, τότε θα υποστεί τις συνέπειες. Αν, όμως, συμβεί το αντίθετο, τότε απλά ο πολίτης θα πρέπει να κάνει υπομονή.

Κυρίες και κύριοι συνάδελφοι, επιτρέψτε μου να αναφερθώ ειδικά στον τομέα ευθύνης μου στην Κοινοβουλευτική Ομάδα του ΠΑΣΟΚ, στις υποδομές και στις μεταφορές. Ο γενικός κανόνας για την υλοποίηση έργων κάθε επιπέδου είναι ο αποσπασματικός σχεδιασμός, οι μεγάλες καθυστερήσεις και τα σημαντικά προβλήματα. Είναι εύκολο να παραθέτεις και να παρουσιάζεις σειρά έργων που όμως θα έπρεπε να είχαν ολοκληρωθεί εδώ και πολλά χρόνια. Χαρακτηριστικό είναι το παράδειγμα του μετρό της Θεσσαλονίκης. Πρέπει, όμως, να γίνει αντιληπτό ότι πλέον οι πολίτες εξοργίζονται και διαψεύδονται οι προσδοκίες τους όταν δεν τηρούνται τα χρονοδιαγράμματα των έργων, όταν γίνονται αποδέκτες υποσχέσεων χωρίς αντίκρισμα. Χαρακτηριστικό παράδειγμα είναι η Θεσσαλία, που μετά τις πλημμύρες του «Daniel», ενάμιση χρόνο πριν, τα έργα ακόμα δεν έχουν δημοπρατηθεί. Έφυγε με ανάθεση και δεν ξέρουμε το χρονοδιάγραμμα της υλοποίησής τους.

Ξεχωριστή βέβαια ενότητα στον τομέα των μεταφορών αποτελεί ο σιδηρόδρομος, ένα πολύπαθο μέσο μεταφοράς. Είναι πρόσφατα τα παραδείγματα από την παρ’ ολίγον σύγκρουση δύο τρένων στον Κορινό, η οποία αποφεύχθηκε χάρη στις ενέργειες των μηχανοδηγών, καθώς και η διακοπή της σιδηροδρομικής κυκλοφορίας λόγω πλημμύρας στη σήραγγα των Τεμπών. Αναλογιστείτε, κυρίες και κύριοι συνάδελφοι, τι θα είχε γίνει αν πέντε λεπτά νωρίτερα γινόταν η πλημμύρα μέσα στη σήραγγα και περνούσε το τρένο πέντε λεπτά μετά. Αναλογιστείτε σε ποιο κράτος ζούμε, ενάμιση χρόνο μετά την τραγωδία των Τεμπών. Είναι προφανές ότι απαιτείται να διανυθεί σημαντικός ακόμη δρόμος για να επέλθει η ομαλότητα στις σιδηροδρομικές μετακινήσεις, ενώ είναι απαραίτητος ο εκσυγχρονισμός του σιδηροδρομικού δικτύου. Και φυσικά θα πρέπει να γίνουν όλες οι απαιτούμενες ενέργειες για να επουλωθεί το συλλογικό τραύμα της τραγωδίας των Τεμπών και να αποδοθεί επιτέλους δικαιοσύνη.

Κυρίες και κύριοι συνάδελφοι, στο τελευταίο μέρος της ομιλίας μου θα αναφερθώ στην εκλογική μου περιφέρεια, τη Δράμα. Το 2024, το οποίο ολοκληρώνεται σε λίγες ημέρες, ήταν μια πολύ δύσκολη χρονιά για τις Δραμινές και τους Δραμινούς συμπολίτες μου. Το Νοσοκομείο της Δράμας συνεχίζει να λειτουργεί με μπαλώματα και η κατάσταση αντιμετωπίζεται αποσπασματικά, καθώς το Υπουργείο προχώρησε σε προκήρυξη διαγωνισμών χωρίς όμως να έχει ορίσει εκ των προτέρων το σύνολο των κινήτρων. Η οδική απομόνωση της περιοχής παραμένει και αποτελεί πηγή δημιουργίας πολλών επιπλέον προβλημάτων και καταστάσεων. Γι’ αυτό και θα πρέπει να υπάρξει ειδική μέριμνα.

Η πρόταση για οικονομικό και φορολογικό καθεστώς σε παραμεθόριες περιοχές με ιδιαίτερα χαρακτηριστικά έχει κατατεθεί, αλλά η Κυβέρνηση συνεχίζει να την αγνοεί, όπως αγνοεί και πολλές ακόμη ουσιαστικές προτάσεις που θα δώσουν λύσεις και θα βοηθήσουν στην αντιμετώπιση του δημογραφικού. Μια τέτοια πρόταση είναι η αξιοποίηση δημόσιων κτηρίων για τη δημιουργία κατοικιών και στη συνέχεια η διάθεσή τους με φθηνό ενοίκιο, ώστε να στηριχθούν νέες οικογένειες, αλλά και δημόσιοι λειτουργοί που καλούνται να ξεπεράσουν το στεγαστικό πρόβλημα.

Επιπλέον, στη Δράμα, όπως και σε άλλες περιοχές της υπαίθρου, πρέπει να στηριχθεί η γεωργία και η κτηνοτροφία και θα πρέπει να δοθεί προτεραιότητα στην προστασία και αξιοποίηση της γης υψηλής παραγωγικότητας αντί να δημιουργούνται τεράστια φωτοβολταϊκά πάρκα, τα οποία μπορεί φυσικά να εγκατασταθούν μακριά από οικισμούς, σε εκτάσεις που δεν χρησιμοποιούνται από γεωργούς ή κτηνοτρόφους.

Κυρίες και κύριοι συνάδελφοι, έχουμε διανύσει μόλις ενάμιση χρόνο από την τρέχουσα θητεία, δηλαδή δεν έχουμε φτάσει ούτε στα μισά. Η εικόνα, όμως, που δίνει η Κυβέρνηση είναι ότι βρίσκεται στην αρχή του τέλους της. Επιλέγει να παρακολουθεί άβουλη τις εξελίξεις των προβλημάτων σε βάρος των πολιτών και αντιδρά με καθυστέρηση, χωρίς να έχει μεταρρυθμιστική ατζέντα.

Από την πλευρά μας συνεχίζουμε να καταθέτουμε προτάσεις, υπηρετώντας τον θεσμικό μας ρόλο.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Προσωπικά έχω προχωρήσει στην κατάθεση πλήθους ερωτήσεων και έχω κάνει παρεμβάσεις, έχοντας ως βασικό άξονα τις προτάσεις για να ξεπεράσουμε τα προβλήματα. Προτάσεις και διάθεση συνεργασίας από την πλευρά μας υπάρχει, ευήκοα ώτα δεν υπάρχουν. Δυστυχώς ακολουθείτε μοναχικό δρόμο. Εμείς συνεχίζουμε να προτείνουμε λύσεις, αποτελώντας την εναλλακτική, προοδευτική πρόταση διακυβέρνησης της πατρίδας μας.

Σας ευχαριστώ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Καλημέρα και από μένα.

Επόμενος ομιλητής, ο κ. Σίμος Κεδίκογλου, Βουλευτής της Νέας Δημοκρατίας.

**ΣΥΜΕΩΝ (ΣΙΜΟΣ) ΚΕΔΙΚΟΓΛΟΥ:** Ευχαριστώ, κυρία Πρόεδρε.

Κυρίες και κύριοι συνάδελφοι, ο προϋπολογισμός του κράτους είναι ο οδικός χάρτης της παρέμβασης μιας Κυβέρνησης στο οικονομικό και κοινωνικό γίγνεσθαι και ο προϋπολογισμός του 2025 αποτελεί άλλη μία επιβεβαίωση της προσήλωσης της Νέας Δημοκρατίας του Κυριάκου Μητσοτάκη στον προσανατολισμό και τις δεσμεύσεις που διασφάλισε την εμπιστοσύνη των Ελλήνων πολιτών το 2019 και την ανανέωσαν την εμπιστοσύνη το 2023. Με σταθερό δηλαδή το τρίπτυχο εξυγίανση των δημόσιων οικονομικών, για να μην ξαναζήσουμε δραματικές στιγμές του παρελθόντος, ενίσχυση της ανάπτυξης για να μην χρειαστούμε ξανά δανεικά, διάχυση των ωφελειών σε όλους και κυρίως στα ασθενέστερα τμήματα της κοινωνίας για την εδραίωση της εθνικής μας συνοχής.

Για τις θετικές επιδόσεις της οικονομίας μας αναφέρθηκαν επαρκέστατα οι προλαλήσαντες συνάδελφοι της Νέας Δημοκρατίας και κυρίως οι εισηγητές μας. Δεν αρκούμαστε βέβαια στην ευημερία των αριθμών. Πρέπει να διασφαλίσουμε την ευημερία των πολιτών και τα προβλήματα δυστυχώς, δεν εξαλείφθηκαν. Η ακρίβεια παραμένει δυσβάστακτος βραχνάς για τους περισσότερους και δεν είναι ζήτημα που επιλύεται εύκολα με μια διάταξη και έναν νόμο, για να θυμηθώ ένα σύνθημα του παρελθόντος. Οι συγκριτικά καλύτερες σε επίπεδο Ευρώπης επιδόσεις μας στην τιθάσευση του πληθωρισμού δεν επαρκούν. Χρειάζεται συστηματικότερη προσπάθεια στη βελτίωση της καθημερινότητας, στην αντιμετώπιση της ακρίβειας. Οι εξισώσεις που πρέπει να επιλύσουμε δεν είναι απλές. Χαρακτηριστικό παράδειγμα ο κατώτατος μισθός, πρέπει να αυξηθεί και θα αυξηθεί. Είναι ρητή δέσμευση του Πρωθυπουργού μας. Όμως το πόσο γρήγορα και σε τι επίπεδο μπορούμε να τον αυξήσουμε χωρίς να διακινδυνεύσουμε τη βιωσιμότητα των μικρών κυρίως επιχειρήσεων, εξαρτάται από το πόσο γρήγορα μπορούμε να ελαφρύνουμε τα φορολογικά και άλλα βάρη αυτών των επιχειρήσεων αλλά και να βελτιστοποιήσουμε τις προοπτικές τους.

Ένας τομέας στον οποίο μπορούμε να βελτιωθούμε είναι η χρηστότερη αξιοποίηση κοινοτικών κονδυλίων. Από τη θητεία μου στο Υπουργείο Αγροτικής Ανάπτυξης διαπίστωσα πόσο προβληματική είναι η κατανομή επιδοτήσεων μέσω του συστήματος με τα βοσκοτόπια, που έχει καταδειχθεί ως εξόχως προβληματικό. Οι συμπατριώτες μου κτηνοτρόφοι στην Εύβοια, υγιείς με πραγματικά κοπάδια μπορεί να μην έχουν PHD και διδακτορικά αλλά μου μίλησαν για κάτι που τολμώ να αποκαλέσω «αυγό του Κολόμβου» για την περίπτωσή τους. Μου λένε: Γιατί αφήνετε θολούρες με καλά και δήθεν δηλωμένα βοσκοτόπια βάσει των οποίων αποφασίζετε πόσα ζώα έχει ο κτηνοτρόφος; «Γιατί δεν πάτε βάσει τιμολογίων πώλησης γάλακτος και κρέατος; Τόσα πούλησες; Άρα τόσα ζώα έχεις». Ειλικρινά δεν βρίσκω κάτι να αντικρούσω στην επιχειρηματολογία τους.

Ο ΕΛΓΑ πρέπει να μεταρρυθμιστεί, θα έλεγα να επανιδρυθεί και η συμμετοχή του ιδιωτικού τομέα είναι ένα σχέδιο που πρέπει να εξεταστεί. Πρέπει να υπάρχει ισοτιμία στις αποζημιώσεις. Δεν γίνεται για την ίδια καταστροφή, μιλάω για τον Ντάνιελ, οι ψαράδες της Θεσσαλίας να έχουν ήδη εξοφληθεί στις αποζημιώσεις τους και οι ψαράδες της βόρειας Εύβοιας που επλήγησαν και χειρότερα μπορώ να σας πω γιατί εκεί οδήγησαν τα ρεύματα όλα τα σκουπίδια, να μην έχουν πάρει ακόμα ούτε καν την προκαταβολή. Και επειδή βλέπω τον Υφυπουργό, τον Θάνο Πετραλιά δεν είναι δική σας ευθύνη είναι όμως δική σας η τελευταία υπογραφή, μετά από έναν και πλέον χρόνο επιτέλους θα αποζημιωθούν.

Και μιλώντας για τους συμπατριώτες μου που έχω την τιμή να εκπροσωπώ στη Βουλή, θέλω να εκφράσω τις ευχαριστίες για τη στήριξη που είχαμε μετά τις πρωτοφανείς καταστροφές των τελευταίων ετών, πυρκαγιές, αλλεπάλληλες πλημμύρες, αλλά και την ελπίδα ότι τα στρατηγικά έργα υποδομής θα υλοποιηθούν σύντομα. Δεν μιλάω απλώς για τα αντιπλημμυρικά έργα των οποίων η χρηματοδότηση πρέπει να είναι διαρκής. Έχω ήδη ζητήσει τα σχετικά κονδύλια να είναι σε ξεχωριστό κωδικό για τη διασφάλιση της ομαλής ροής τους, αλλά και η προτεραιοποίηση τους να επανεξεταστεί. Δεν μπορείς να υπογράφεις καινούργια έργα πριν να ολοκληρωθούν τα προηγούμενα που τέθηκαν ως πλέον σημαντικά.

Ο περιφερειακός Χαλκίδας επιτέλους ξεκινάει το πρώτο μεγάλο στην Εύβοια εδώ και τριάντα πέντε χρόνια και το κυνηγάω εδώ και πάνω από δεκαπέντε χρόνια και ελπίζω να μην ακούσω επικρίσεις περί τούτου από ΠΑΣΟΚ και ΣΥΡΙΖΑ γιατί έχουν σοβαρότατες ευθύνες. Το μεν ΠΑΣΟΚ άφησε την Εύβοια εκτός διευρωπαϊκών δικτύων το 2000 και δεν μπορούσαν να χρηματοδοτηθούν οδικά έργα με κοινοτικά κονδύλια. Ο ΣΥΡΙΖΑ είχε απεντάξει το 2015 τον περιφερειακό της Χαλκίδας ενώ ήταν έτοιμος να δημοπρατηθεί και ξεκινήσαμε φτου και από την αρχή. Επιτέλους τώρα ξεκινά. Δρομολογούνται και παρακάμψεις Βασιλικού και Αμαρύνθου που θα βελτιώσουν μέγιστα την πρόσβαση στη νότια Εύβοια.

Όμως θέλω να κάνω ιδιαίτερη αναφορά στον βόρειο οδικό άξονα, το πλέον σημαντικό έργο για την ανάκαμψη και την ανάπτυξη της πυρόπληκτης, πλημμυρόπληκτης και πολλαπλώς παθούσας βόρειας Εύβοιας. Ο κόσμος εκεί λέει «φτιάξτε το δρόμο και θα βρούμε το δρόμο μας». Εγώ σας λέω ότι ο βόρειος οδικός άξονας θα μεταμορφώσει την πολύπαθη αλλά πανέμορφη ιδιαίτερη πατρίδα μου σε Χαλκιδική της Αθήνας. Φοβάμαι ότι κάποιοι κωλυσιεργούν επιεικώς αδικαιολόγητα, εκθέτοντας μας όλους και κυρίως τον Πρωθυπουργό που έχει επανειλημμένα και σαφέστατα δεσμευτεί γνωρίζοντας από πρώτο χέρι τη σημασία του βόρειου οδικού άξονα. Η χθεσινή ενημέρωση που είχαμε στο Υπουργείο Υποδομών ήταν επιεικώς απογοητευτική. Οι δικαιολογίες από υπηρεσιακούς παράγοντες για τις καθυστερήσεις ήταν απαράδεκτες και ελπίζω να γίνει δεκτή η εισήγησή μου για τη μεταφορά του έργου στην περιφέρεια, με παράλληλη μεταφορά της χρηματοδότησης για να είμαστε σίγουροι ότι θα έχει την προτεραιότητα που πρέπει αυτό το πολύ σημαντικό έργο.

Κλείνοντας θέλω να ευχαριστήσω τον Κυριάκο Μητσοτάκη για την πίστη του στις δυνατότητες του τόπου μου που επιβεβαιώνονται και από τη στήριξη που παρέχει στο πλέον οραματικό σχέδιο όχι μόνο της Εύβοιας αλλά και ευρύτερα της κεντρικής Ελλάδας. Τη μεταφορά του λιμένα της Χαλκίδας από την Ευβοϊκή στην Βοιωτική ακτή. Ο νέος λιμένας θα απέχει διακόσια μέτρα από το σιδηροδρομικό δίκτυο ούτε ένα χιλιόμετρο από την εθνική οδό και δίπλα είναι η βιομηχανική ζώνη των Οινοφύτων. Δεν υπάρχει άλλο λιμάνι με τέτοια συγκριτικά πλεονεκτήματα και δεν είναι τυχαίο ότι και ο Σύνδεσμος Βιομηχανιών Στερεάς Ελλάδας ενδιαφέρεται για μειοψηφική σύμπραξη στο έργο, γιατί θα επιδράσει ευεργετικότατα σε κάθε επιχείρηση από τη Φθιώτιδα μέχρι τον Κορινθιακό Κόλπο. Μιλάμε για μία περίπτωση υποδειγματικής συνεργασίας μεταξύ δημόσιου και ιδιωτικού τομέα.

Είχαμε μία σύσκεψη με συμμετοχή της τοπικής αυτοδιοίκησης Α΄ και Β΄ βαθμού, Υπουργείου Ναυτιλίας και ιδιωτικού τομέα με πολύ καλά αποτελέσματα. Αποφασίστηκε η ανάθεση μελέτης σκοπιμότητας.

Επιπλέον στο παλιό λιμάνι θα διπλασιαστεί η παραλιακή εμπορική ζώνη της Χαλκίδας. Μιλάμε για χιλιάδες νέες και καλές θέσεις εργασίας. Πετύχαμε πολλά αυτά τα χρόνια. Μπορούμε και πρέπει να πετύχουμε ακόμα περισσότερα. Το οφείλουμε στους πολίτες που μας εμπιστεύτηκαν. Και επειδή η ψήφος επί του προϋπολογισμού είναι ουσιαστικά ψήφος εμπιστοσύνης, δηλώνω ότι εμπιστεύομαι τον Κυριάκο Μητσοτάκη και φυσικά υπερψηφίζω.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ο πρώην Πρωθυπουργός και Βουλευτής Αχαΐας κ. Γεώργιος Παπανδρέου ζητά άδεια ολιγοήμερης απουσίας στο εξωτερικό από 13 έως 14 Δεκεμβρίου του 2024.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Η Βουλή ενέκρινε τη ζητηθείσα άδεια.

Επόμενη ομιλήτρια είναι η κ. Θεανώ Φωτίου, Βουλευτής της Νέας Αριστεράς.

**ΘΕΑΝΩ ΦΩΤΙΟΥ:** Ευχαριστώ, κυρία Πρόεδρε.

Κυρίες και κύριοι Βουλευτές, το μεγάλο αφήγημα της Κυβέρνησης του κ. Μητσοτάκη είναι ότι μπορεί να μην ελέγχεται μεν η ακρίβεια ακόμη, αλλά έχουμε υψηλότερους ρυθμούς ανάπτυξης από την υπόλοιπη Ευρώπη, έχουμε πολιτική σταθερότητα και βέβαια, στις προτεραιότητές μας είναι η οικογένεια, το στεγαστικό, το δημογραφικό, φτωχοί και ευάλωτοι. Όμως ο ίδιος ο προϋπολογισμός όπως θα αποδείξω διαψεύδει αυτούς τους ισχυρισμούς και επιχειρεί η Κυβέρνηση τη μεγαλύτερη εξαπάτηση της κοινωνίας με αυτά που λέει.

Επί Μητσοτάκη η φτώχεια αυξήθηκε από 17,9% του πληθυσμού το 2019 σε 18,9% του πληθυσμού το 2023, από τα 4,3 εκατομμύρια νοικοκυριά τα 826 χιλιάδες βρίσκονται σε κατάσταση φτώχειας ή με απλά λόγια 2 εκατομμύρια συμπολίτες μας.

Μεγαλύτερο ποσοστό έχουν οι γυναίκες, τα παιδιά σε ποσοστό 21,8%, τα νοικοκυριά με παιδιά στο 22%, οι μονογονεϊκές οικογένειες στο 37%, όσους ακριβώς φροντίζει ο κ. Μητσοτάκης. Θα καταθέσω τον πρώτο πίνακα.

Κυρία Πρόεδρε, θα καταθέσω όλους τους πίνακες μαζί.

Ποιος καρπώνεται επομένως την ανάπτυξη; Οι επιχειρήσεις που τα κέρδη τους έχουν διπλάσιο μερίδιο στο ΑΕΠ, δηλαδή 53%, από τους μισθούς που είναι στο 27%. Αυτές είναι οι δύο Ελλάδες, όπως πολλές φορές είπαμε, από τη μια φτωχοί εργαζόμενοι και από την άλλη εκρηκτικά κέρδη επιχειρηματικών ομίλων. Είμαστε πρώτοι στον ΟΟΣΑ με την ευνοϊκότερη φορολογική μεταχείριση του πλούτου.

Γιατί αυξάνεται όμως η φτώχεια με τη Νέα Δημοκρατία, ενώ από το ’15 μέχρι το ’19 έπεφτε; Θα καταθέσω και τον σχετικό πίνακα. Διότι η Νέα Δημοκρατία επί πεντέμισι χρόνια εφαρμόζει πολιτική βίαιης αναδιανομής εισοδημάτων και περιουσιών από φτωχούς και μεσαίους προς πολύ πλούσιους και μεγάλες επιχειρήσεις. Χρησιμοποιεί γι’ αυτό σκανδαλώδεις φοροαπαλλαγές του πλούτου, εκποίηση ακίνητης περιουσίας, ιδιωτικοποίηση και συρρίκνωση υγείας, παιδείας, πρόνοιας, απίστευτα αντεργατικές πολιτικές.

Θα σταθώ μόνο σε δύο όψεις, διότι επηρεάζουν άμεσα τη φτώχεια, τις αντεργατικές πολιτικές και τη συρρίκνωση των προνοιακών δαπανών, που μας είπαν ότι αυξήθηκαν. Πρώτον, αποτέλεσμα των αντεργατικών πολιτικών ήταν η αύξηση κατά 6,5% του μέσου μισθού από το 2019 έως 2023, να φαγωθεί από την ακρίβεια που ήταν η διπλάσια στο 13,4 %. Οι μεγάλες εταιρείες πενταπλασίασαν τα κέρδη τους, οι εργαζόμενοι έλαβαν μισθούς μειωμένης αγοραστικής δύναμης, τους χαμηλότερους στην Ευρωπαϊκή Ένωση. Θα καταθέσω και δεύτερο πίνακα.

Η φτώχεια αυξήθηκε διότι η Κυβέρνηση τα τελευταία χρόνια μειώνει τις προνοιακές δαπάνες του ΟΠΕΚΑ ως ποσοστό του ΑΕΠ σε σχέση με το 2019, τις δαπάνες δηλαδή για παιδιά, ανάπηρους, ευάλωτους, στέγαση. Τις μείωσε κατά 17% το 2023 και κατά 22% μέχρι το 2024, μέχρι φέτος. Αυτά προκύπτουν από τα τελικά επίσημα στοιχεία των απολογισμών που δίνει η ίδια η Κυβέρνηση μέσα στον προϋπολογισμό για τα έτη ’19, ’22, ’23 αλλά και για το ’24 με βάση τις εκταμιεύσεις του 2024 που έχουμε μέχρι το Νοέμβριο. Θα καταθέσω τρίτο πίνακα.

Πώς κατάφερε η Νέα Δημοκρατία αυτές τις μειώσεις; Έθεσε σε κίνηση δύο μηχανισμούς. Ο πρώτος μηχανισμός κράτησε καθηλωμένα τα βασικά επιδόματα του ΟΠΕΚΑ στο ύψος του ’19. Ποια καθήλωσε; Ακούστε, το επίδομα στέγης και το επίδομα παιδιού! Ποια αύξησε σε ποσοστό χαμηλότερο του πληθωρισμού; Τα αναπηρικά και το ελάχιστο εγγυημένο εισόδημα.

Ο δεύτερος μηχανισμός μείωσε ραγδαία τον αριθμό των δικαιούχων, διότι αρνήθηκε να αναπροσαρμόσει τα εισοδηματικά και περιουσιακά κριτήρια με βάση τον πληθωρισμό, δηλαδή, την ακρίβεια και θέσπισε την τεκμαρτή φορολόγηση ελεύθερων επαγγελματιών με άδικο τρόπο. Έτσι εκατόν επτά χιλιάδες διακόσιες σαράντα οικογένειες έχασαν μέσα σε έναν χρόνο το επίδομα παιδιού, σαράντα χιλιάδες πεντακόσιες ογδόντα τρεις οικογένειες έχασαν το επίδομα στέγης, είκοσι πέντε χιλιάδες τετρακόσιες ενενήντα οικογένειες έχασαν το ελάχιστο εγγυημένο εισόδημα, όπως το λέει ο Μητσοτάκης. Θα καταθέσω τέταρτο πίνακα.

Εκτός από τις μειώσεις υπάρχει και άλλη εξαπάτηση. Η Κυβέρνηση φουσκώνει πλασματικά τους προϋπολογισμούς του ΟΠΕΚΑ και στο τέλος της χρονιάς ξοδεύει πολύ λιγότερα. Πόσα; Μισό δισεκατομμύριο. Έτσι δίνει τα διάφορα δωράκια. Είναι ακριβώς μισό δισεκατομμύριο με βάση τα επίσημα στοιχεία των απολογισμών. Θα καταθέσω πέμπτο πίνακα.

Ακόμη πιο εξοργιστικό όμως είναι ότι μέσα στην πιο άγρια στεγαστική κρίση που ζούμε μετά τη μικρασιατική καταστροφή, η Κυβέρνηση Μητσοτάκη μειώνει το κονδύλι για στεγαστικό επίδομα στέγης κατά 60 εκατομμύρια ευρώ από τα 400 που ήταν το 2019. Ντράπηκε και η ντροπή εδώ. Μέσα σε ένα χρόνο σύμφωνα με την ΕΛΣΤΑΤ το 47,3% του πληθυσμού από 29,1% -δείτε τη ραγδαία αύξηση- έχει δυσκολία πια να πληρώσει νοίκι, δόσεις δανείων και λογαριασμούς, ρεύμα, νερό και τα λοιπά. Δηλαδή ο μισός πληθυσμός της χώρας βρίσκεται σε στεγαστική κρίση, πέντε στους δέκα, ένας στους δύο. Πόσοι είναι στην Ευρώπη; Ένας στους δέκα.

Τι κάνει η Κυβέρνηση για να αντιμετωπίσει αυτή την κρίση; Σπαταλάει 1 δισεκατομμύριο από το Ταμείο Ανάκαμψης και 750 εκατομμύρια από το Ταμείο της ΔΥΠΑ, πρώην ΟΑΕΔ, για -είκοσι πέντε χιλιάδες; δεν ξέρουμε ακόμα- δάνεια με τα Προγράμματα «Σπίτι μου» ένα και δύο που είναι σταγόνα στον ωκεανό, για να αντιμετωπίσει -ποιους;- τα ένα εκατομμύριο διακόσιες χιλιάδες νοικοκυριά χωρίς ιδιόκτητη στέγη και τα δύο τρίτα των νέων μέχρι τριάντα πέντε χρόνων που ζουν ή συντηρούνται από τους γονείς τους.

Εξαγγέλλει προγράμματα κοινωνικής αντιπαροχής που δεν είναι καν αντιπαροχή, αλλά επιδότηση μεγαλοκατασκευαστών με κρατική γη. Έκανε μια τρύπα στο νερό για το Airbnb. Θα καταθέσω έκτο πίνακα, όπου δείχνει ότι αυξήθηκε το Airbnb μέσα σε έναν χρόνο.

**ΠΡΟΕΔΡΕΥΟΥΣΑ (Όλγα Γεροβασίλη):** Και θα ολοκληρώσετε, κυρία Φωτίου, παρακαλώ

**ΘΕΑΝΩ ΦΩΤΙΟΥ:** Τελειώνω.

Ως Νέα Αριστερά προτείνουμε προστασία πρώτης κατοικίας από πλειστηριασμούς, διπλασιασμό επιδότησης ενοικίου για νέους έως σαράντα πέντε ετών με διασφάλιση ότι δεν θα αυξηθεί το καταβαλλόμενο σήμερα ενοίκιο, περιορισμό του Airbnb μόνο σε δύο ακίνητα ανά φυσικό πρόσωπο, απαγόρευση για εταιρείες και κατάργηση της Golden Visa.

Επίσης προτείνουμε, πλαφόν ενοικίου στις ιδιαίτερα επιβαρυμένες αστικές περιοχές, δημιουργία αποθέματος κατοικιών προς άμεση ενοικίαση -άμεση ενοικίαση, εδώ είναι το πρόβλημα!- που θα παραχωρούνται στο κράτος για πέντε έως οκτώ χρόνια για να τις διαχειριστεί σε συνεργασία με τους ΟΤΑ με χαμηλότερο ή και δωρεάν ενοίκιο -αυτή είναι η κοινωνική πολιτική, η κοινωνική κατοικία- και οι ιδιοκτήτες τους θα ωφελούνται ελκυστικού πακέτου φοροαπαλλαγών ενεργειακής αναβάθμισης κ.λπ..

**ΠΡΟΕΔΡΕΥΟΥΣΑ (Όλγα Γεροβασίλη):** Δεν έχετε άλλο χρόνο, κυρία Φωτίου.

**ΘΕΑΝΩ ΦΩΤΙΟΥ:** Το ότι αντιμετωπίζει η Κυβέρνηση -και τελειώνω κυρία Πρόεδρε- το δημογραφικό, αυτό είναι το πιο σύντομο ανέκδοτο. Είναι εξοργιστικοί οι επικοινωνιακοί ακροβατισμοί της Κυβέρνησης σε αυτό το θέμα. Διότι στην εισηγητική βλέπουμε ότι ακόμη και αυτός ο πλασματικός, όπως εξήγησα, προϋπολογισμός των 4 δισεκατομμυρίων περίπου του Υπουργείου Οικογένειας, μειώνεται το 2025 σε σχέση με φέτος κατά 2,5 εκατομμύρια.

Άρα ως Νέα Αριστερά καταψηφίζουμε τον προϋπολογισμό.

Καταθέτω και τους έξι πίνακες.

(Στο σημείο αυτό η Βουλευτής, κ. Θεανώ Φωτίου, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΟΥΣΑ (Όλγα Γεροβασίλη):** Θα παρακαλούσα όλους τους συναδέλφους και τις συναδέλφισσες για την τήρηση των χρόνων, διότι δεν είναι πολύ εύκολη η διαδικασία, όπως καταλαβαίνετε.

Επόμενη ομιλήτρια είναι η κ. Μαρία - Ελένη Σούκουλη - Βιλιάλη, Βουλευτής της Νέας Δημοκρατίας.

**ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, καλούμαστε να τοποθετηθούμε στην Ολομέλεια της Ελληνικής Βουλής για τον Προϋπολογισμό του 2025 με καθαρή ματιά και κυρίαρχα με τεκμηριωμένο λόγο, ώστε η εικόνα που θα παρουσιάσουμε αναφορικά με την πορεία της ελληνικής οικονομίας να υπηρετεί τη βασική μας δέσμευση έναντι του ελληνικού λαού ότι θα μιλάμε πάντα τη γλώσσα της αλήθειας χωρίς ωραιοποιήσεις και κυρίως χωρίς να καταφεύγουμε στην ευκολία του άκρατου λαϊκισμού, που απευθύνεται αποκλειστικά στο θυμικό του, αποφεύγοντας δηλαδή την πολιτική πρακτική των κομμάτων της Αντιπολίτευσης που συνεχίζουν δυστυχώς την ανούσια και μη ρεαλιστική κατάθεση προτάσεων, εναποθέτοντας τις όποιες ελπίδες τους για πολιτική ανάκαμψη στην υιοθέτηση ανεδαφικών λύσεων προς χάριν εντυπωσιασμού και ψηφοθηρίας.

Κυρίες και κύριοι συνάδελφοι, σε έναν κόσμο αυξανόμενα αλληλοεξαρτώμενο στο οικονομικό πεδίο, στο γεωπολιτικό πεδίο ακόμα και στο τεχνολογικό πεδίο η χώρα μας δεν αποτελεί ένα νησάκι κάπου στη μέση του Ειρηνικού Ωκεανού, επηρεάζεται και επηρεάζει τις διεθνείς εξελίξεις. Επομένως, θα πρέπει να γίνεται κατανοητό ότι η πορεία της ελληνικής οικονομίας ως ένα βαθμό συναρτάται από το διεθνές πλαίσιο, που χαρακτηρίζεται σήμερα από μια γενικευμένη ανασφάλεια των πολιτών για το αύριο, για την επόμενη μέρα.

Για την επόμενη μέρα στην εξέλιξη των πολεμικών συρράξεων στη γειτονιά μας με τον κίνδυνο της επικίνδυνης κλιμάκωσης να επικρέμεται πάνω από την ανθρωπότητα. Για την επόμενη μέρα της κλιματικής κρίσης, που φαίνεται να μην βρίσκει μια συντονισμένη και αποτελεσματική απάντηση από τη διεθνή κοινότητα. Για την επόμενη μέρα των εμπορικών σχέσεων μεταξύ των κρατών με τον κίνδυνο του προστατευτισμού να απειλεί την παγκόσμια οικονομία. Μια γενικευμένη ανασφάλεια, κυρίες και κύριοι συνάδελφοι, για την επόμενη μέρα της ευρωπαϊκής μας ηπείρου, όπου οι δυνάμεις του λαϊκισμού και της καθυστέρησης σηκώνουν κεφάλι, απειλώντας δημοκρατικά κεκτημένα δεκαετιών, απειλώντας την ίδια τη συνοχή της Ένωσής μας.

Μέσα σε αυτή τη τουλάχιστον ανησυχητική διεθνή συγκυρία η χώρα μας, με τη δημοκρατική εντολή που έλαβε από τον ελληνικό λαό και το 2019 και το 2023, κατάφερε να έχει την επιθυμητή για πολλά κράτη πολιτική σταθερότητα ως κομβικό εχέγγυο οικονομικής προόδου και κοινωνικής ευημερίας. Αυτό είναι και το ουσιαστικό πολιτικό, οικονομικό και κοινωνικό αποτύπωμα του Προϋπολογισμού του 2025. Μια χώρα, μία οικονομία, που σταθερά αναπτύσσεται, απορροφώντας εξωγενείς κραδασμούς και μάλιστα με χαρακτηριστική ανθεκτικότητα και η οποία συνεχίζει να οδεύει με συνέπεια και υπευθυνότητα στον δύσκολο δρόμο της σύγκλισης με τα προηγμένα ευρωπαϊκά κράτη.

Επομένως συμπέρασμα πρώτο, στο οποίο εκτιμώ ότι μπορούμε να συμφωνήσουμε ανεξαρτήτως κομματικής τοποθέτησης και έχοντας το βλέμμα στραμμένο και στις τελευταίες εξελίξεις στη Γαλλία και στη Γερμανία: Η πολιτική σταθερότητα έχει μετρήσιμο και θετικό αποτύπωμα για την ίδια την πατρίδα, στην ίδια την πατρίδα. Είναι παράμετρος ζωτικής εθνικής σημασίας και γι’ αυτό ουδείς υπέρτερος της σταθερότητας και της προόδου της πατρίδος. Αυτό αποτελεί το σύγχρονο πατριωτικό χρέος της καθεμιάς και του καθενός από εμάς. Αυτό υπηρετεί αταλάντευτα και ο Πρωθυπουργός Κυριάκος Μητσοτάκης και η Κυβέρνησή μας, αλλά και όλοι εμείς, η Κοινοβουλευτική Ομάδα της Νέας Δημοκρατίας, το εθνικά ωφέλιμο πέρα και πάνω από οτιδήποτε άλλο.

Κυρίες και κύριοι συνάδελφοι της Αντιπολίτευσης, εμείς δεν φοβόμαστε να αποδεχτούμε τις υψηλές προσδοκίες του ελληνικού λαού, διότι αντιστοίχως ανάλογη ήταν και η πολιτική του εμπιστοσύνη στην παράταξή μας. Η εντολή του ήταν καθαρή και η ευθύνη μας είναι ξεκάθαρη, να μετατρέψουμε αυτή την εντολή σε αναπτυξιακό μετασχηματισμό της ελληνικής οικονομίας με την παραγόμενη υπεραξία να διαχέεται δίκαια στο σύνολο της ελληνικής κοινωνίας.

Το μείγμα της οικονομικής μας πολιτικής, δηλαδή οι μειώσεις των φόρων, η πάταξη της φοροδιαφυγής, η βελτίωση του νομοθετικού πλαισίου, η βελτίωση του φορολογικού πλαισίου για την έλκυση ξένων επενδύσεων, αλλά και η υιοθέτηση οικονομικών μέτρων για την προστασία των ασθενέστερων κοινωνικών στρωμάτων είχε απτά αποτελέσματα για μια οικονομία που δεν πρέπει να ξεχνάμε πως έχει υποστεί τις καταστροφικές συνέπειες μιας υπερδεκαετούς κρίσης που αφαίμαξε τα εισοδήματα των πολιτών.

Από το 2019 μειώσαμε την ανεργία και καταγράφουμε ραγδαία μείωση στο δημόσιο χρέος. Ο ρυθμός της μεγέθυνσης της ελληνικής οικονομίας είναι από τους μεγαλύτερους στην Ευρωπαϊκή Ένωση. Η αύξηση των δαπανών σε υγεία, σε παιδεία, στην άμυνα από το 2019 είναι αλματώδης. Η αύξηση των επενδύσεων, τόσο των ιδιωτικών όσο και των δημόσιων, μεγεθύνεται διαρκώς, η αύξηση των εξαγωγών. Ενώ και η υπεραπόδοση της ελληνικής οικονομίας είναι αυτή που μας επιτρέπει να απλώνουμε ένα δίκτυ προστασίας σε αυτούς που το έχουν περισσότερη ανάγκη.

Μέσα σε ένα ασταθές περιβάλλον η Ελλάδα σηκώνει κεφάλι και το κάνει με τρόπο υπεύθυνο για τις επόμενες γενιές, μακριά από τα λάθη του παρελθόντος, δημιουργώντας μια οικονομία που βασίζεται σε γερά θεμέλια, ώστε η χώρα μας να μην αποτελεί τον αδύναμο κρίκο της Ευρώπης.

Επομένως συμπέρασμα δεύτερο: Η συνετή οικονομική μας πολιτική είναι αποτελεσματική και για τη χώρα, αλλά και για τους ίδιους τους πολίτες. Προσφέρει τη σιγουριά της αποτελεσματικότητας, όπου βήμα-βήμα, μέρα τη μέρα, μαζί με την ελληνική κοινωνία θα καλύπτει το χαμένο έδαφος και θα κτίζει πάνω στην αλήθεια των τεράστιων δυνατοτήτων της την Ελλάδα που αξίζουμε.

Κυρίες και κύριοι συνάδελφοι, ο δρόμος της αλήθειας όμως επιτάσσει να είμαστε ειλικρινείς και να πούμε στον ελληνικό λαό ότι ο μετασχηματισμός της ελληνικής οικονομίας δεν είναι ένας εύκολος δρόμος στρωμένος με ροδοπέταλα. Δεν θα έρθει με μαγικές συνταγές, δεν θα έρθει με μαγικά ραβδιά ούτε με ωραία λόγια. Γνωρίζουμε ότι η ακρίβεια ροκανίζει τις προσπάθειές μας για την αύξηση του διαθέσιμου εισοδήματος. Γνωρίζουμε ότι το κόστος ζωής παραμένει υψηλό σε σχέση με τους μισθούς και αυτό δυσκολεύει την καθημερινότητα πολλών συμπολιτών μας. Αυτή η κατάσταση δεν επιδέχεται ούτε ωραιοποιήσεων ούτε μεγαλοστομιών. Η ακρίβεια αποδείχτηκε ένα επίμονο πρόβλημα παγκοσμίως με πολύ σοβαρές, και άμεσες, και πολιτικές, και κοινωνικές συνέπειες.

Επομένως συμπέρασμα τρίτο και τελευταίο, κυρία Πρόεδρε: Παραφράζοντας τον Καρλ Γιουνγκ, όπου εντοπίζεται το πρόβλημα εκεί βρίσκεται και η αποστολή μας. Να αντιμετωπίσουμε την ακρίβεια, συνεχίζοντας να μειώνουμε τα βάρη και να αυξάνουμε τα εισοδήματα των πολιτών, με σχέδιο και υπευθυνότητα, με υπομονή και επιμονή. Μία αποστολή δηλαδή να απαντήσουμε αποτελεσματικά στις αγωνίες των Ελληνίδων και των Ελλήνων, που εναποθέτουν σε εμάς τις ελπίδες τους για μια ζωή που και θα είναι, αλλά και θα βιώνεται ως καλύτερη. Αυτή είναι η αποστολή μας. Αυτή την αποστολή υπηρετούμε και ενωμένοι μπορούμε να τα καταφέρουμε.

Σας ευχαριστώ, κυρία Πρόεδρε.

Σας ευχαριστώ, κύριοι συνάδελφοι.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο Βουλευτής της Νέας Δημοκρατίας κ. Αθανάσιος Ζεμπίλης.

**ΑΘΑΝΑΣΙΟΣ ΖΕΜΠΙΛΗΣ:** Ευχαριστώ, κυρία Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, αυτοπεποίθηση και δυναμισμό εκπέμπει ο Προϋπολογισμός του 2025, που θα υπερψηφιστεί το βράδυ της Κυριακής από μία ισχυρή και μεγάλη κοινοβουλευτική πλειοψηφία. Έτσι το 2025 θα είναι μια χρονιά σταθερής αναπτυξιακής πορείας για την Ελλάδα. Και αυτό πότε; Όταν η τέλεια καταιγίδα σαρώνει την Ευρώπη, όταν ισχυρές χώρες της Ευρωπαϊκής Ένωσης βυθίζονται στην αβεβαιότητα και την παραλυσία, όταν οι μεγαλύτερες οικονομίες της Ευρωζώνης σε Γερμανία και Γαλλία οδεύουν στο 2025 χωρίς προϋπολογισμό.

Βέβαια η πολιτική αναταραχή οξύνει τα οικονομικά προβλήματα και την κρίση χρέους ιδιαίτερα στη Γαλλία μάλιστα, όπου μία σύμπραξη των άκρων οδηγεί τη χώρα στην αποσταθεροποίηση και το χάος, με την πολιτική αβεβαιότητα να τροφοδοτεί τη δυσπιστία των επενδυτών και να οδηγεί στην αύξηση των ήδη πολύ υψηλών επιτοκίων δανεισμού. Και βέβαια δεν είναι άμοιρες ευθυνών οι ηγεσίες των κρατών αυτών, που αφήνουν ακέφαλη την Ευρώπη σε μια κρίσιμη στιγμή.

Ωστόσο, από αυτή την κρίση θα μπορούσαμε να εξάγουμε δύο πολύ χρήσιμα συμπεράσματα. Καταρχάς, τι σημαίνει ο κατακερματισμός των πολιτικών δυνάμεων και η ενίσχυση των πολιτικών άκρων, να εξαρτάται δηλαδή η σταθερότητα μιας μεγάλης χώρας από τη Λεπέν και τον Μελανσόν.

Ευτυχώς στη χώρα μας τα άκρα δεν έχουν τη δύναμη αυτή. Όμως έχουμε πολλά κόμματα και Κοινοβουλευτικές Ομάδες, που θα μπορούσαν να δημιουργήσουν σκηνικό χάους και ακυβερνησίας σε ενδεχόμενες πιθανές εκλογές, εάν επικρατούσε η λογική της χαλαρής ψήφου, καθώς -το δεύτερο συμπέρασμα- για το ποιες είναι οι συνέπειες όταν οι πολιτικοί τακτικισμοί επικρατούν του εθνικού συμφέροντος.

Είναι ευτύχημα συνεπώς για την Ελλάδα ότι εδώ υπάρχει μια ηγεσία που επιδεικνύει θεσμική ορθότητα, σύνεση και υπευθυνότητα, μια Κυβέρνηση που επιμένει στον δρόμο της αξιοπιστίας και της σταθερότητας και ένας Πρωθυπουργός που σέβεται τους κανόνες του παιχνιδιού και δεν ανοίγει ευκαιριακά εκλογικά παράθυρα ούτε ανοιγοκλείνει τα γκολπόστ του εκλογικού νόμου ανάλογα με αυτό που τον συμφέρει κάθε φορά.

Είναι γεγονός, λοιπόν, ότι η πολιτική σταθερότητα παίζει καθοριστικό ρόλο στην ανάπτυξη μιας χώρας, αφού ευνοείται από την προσέλκυση νέων επενδύσεων. Και αυτό επισημαίνεται στις εκθέσεις όλων των διεθνών οίκων αξιολόγησης, ακόμα και των πιο αυστηρών που αναβαθμίζουν ο ένας μετά τον άλλον την αξιοπιστία της χώρας και επιβραβεύουν την οικονομική πολιτική της Κυβέρνησης, μια πολιτική διαρθρωτικών μεταρρυθμίσεων που συνδυάζει την κοινωνική ευαισθησία με τη δημοσιονομική ευθύνη.

Αποδεικνύεται με αυτόν τον τρόπο ότι η Κυβέρνηση του Κυριάκου Μητσοτάκη τα τελευταία πεντέμισι χρόνια έθεσε τις βάσεις για μια ισχυρή, ακμάζουσα και ανθεκτική σε μελλοντικούς κινδύνους οικονομία. Έτσι, εν μέσω μιας παρατεταμένης διεθνούς αναταραχής, η ελληνική οικονομία εμφανίζει τον υψηλότερο ρυθμό ανάπτυξης σε σχέση με τον ευρωπαϊκό μέσο όρο. Και αναφέρομαι βεβαίως στα οικονομικά στοιχεία που παρέθεσαν με επάρκεια και πληρότητα οι συνάδελφοί μου.

Περαιτέρω, η μεγέθυνση της οικονομίας και ο δραστικός περιορισμός της φοροδιαφυγής δίνουν τη δυνατότητα για νέες αυξήσεις μισθών και νέες μειώσεις φόρων, δημιουργώντας ένα καλύτερο μέλλον για όλους, ιδιαίτερα για τους πιο ευάλωτους συνανθρώπους μας, ένα καλύτερο αύριο που εγγυάται η δραστική μείωση του δημόσιου χρέους, η σημαντική αύξηση των επενδύσεων και των εξαγωγών, η μείωση της ανεργίας στα προ κρίσης επίπεδα, ένα καλύτερο μέλλον για τον εκσυγχρονισμό των δημόσιων υποδομών, αφού για πρώτη φορά τα τελευταία δεκαπέντε χρόνια έχουμε ένα ρεκόρ στο Πρόγραμμα Δημοσίων Επενδύσεων που αναμένεται να φτάσει στα 14,3 δισεκατομμύρια ευρώ.

Είναι, επίσης, πολύ σημαντικό ότι από την υπεραπόδοση των εσόδων το Δημόσιο τακτοποιεί συσσωρευμένες οφειλές του, αποπληρώνει τους λογαριασμούς εκκρεμών έργων των περιφερειών και των δήμων. Έτσι επανεκκινούν μεγάλα αναπτυξιακά έργα και έργα αποκαταστάσεων από φυσικές καταστροφές, όπως ιδιαίτερα στη Εύβοια που πλήττεται συχνά από θεομηνίες.

Παράλληλα, στη μάχη της ανάπτυξης ρίχνονται και νέα ρηξικέλευθα χρηματοδοτικά εργαλεία όπως το Ταμείο Απανθρακοποίησης των Νησιών με πόρους έως και 5 δισεκατομμύρια ευρώ, ένα μεγάλο πρότζεκτ που είναι βέβαιο ότι θα φέρει μια νέα εποχή για τη νησιωτική Ελλάδα, μια νέα εποχή με μεγάλα έργα υποδομών, όπως το φράγμα Σέττας Μανικίων με προϋπολογισμό άνω των 100 εκατομμυρίων ευρώ, που αποτελεί πυλώνα ανάπτυξης της κεντρικής Εύβοιας και επιλύει τα αρδευτικά και υδρευτικά προβλήματα δημοτικών ενοτήτων των Δήμων Κύμης - Αλιβερίου και Ερετρίας.

Επίσης, στο κρίσιμο πεδίο της αντιμετώπισης των επιπτώσεων της κλιματικής κρίσης αναμένονται να δρομολογηθούν σύγχρονα έργα ανθεκτικότητας, υποδομές αντιπλημμυρικής θωράκισης και έργα διαχείρισης των υδατικών πόρων. Στο πλαίσιο αυτό δρομολογείται η ένταξη του φράγματος των Ψαχνών με 50 εκατομμύρια ευρώ στα έργα υποδομών εγγείων βελτιώσεων του Στρατηγικού Σχεδίου ΚΑΠ 2023 - 2027, ένα μεγάλο αναπτυξιακό έργο που παρέμενε για δεκαπέντε χρόνια στα συρτάρια των Υπουργείων και το οποίο θα αντιμετωπίσει τα προβλήματα άρδευσης στους παραγωγικούς κάμπους των Ψαχνών, της Καστέλλας και της Τριάδας που εφοδιάζουν τις αγορές της Αττικής με ποιοτικά προϊόντα.

Χρειαζόμαστε συνεπώς έργα ενίσχυσης του πρωτογενούς τομέα και αναζωογόνησης της ελληνικής υπαίθρου, έργα και δράσεις για την αντιμετώπιση του φαινομένου της αστυφιλίας, που αποτελεί μία κρίσιμη παράμετρο του δημογραφικού προβλήματος.

Είναι χαρακτηριστικό ότι η Moody’s, η μόνη από τους πέντε οίκους αξιολόγησης που δεν έδωσε -παρά την αναβάθμιση- επενδυτική βαθμίδα, προβλέπει δημογραφικό κραχ για την Ελλάδα το 2035. Σύμφωνα με τον οίκο αξιολόγησης, η Ελλάδα μέσα στην επόμενη δεκαετία θα βρίσκεται στην πέμπτη χειρότερη θέση των αναπτυγμένων οικονομιών ως προς το κόστος γήρανσης του πληθυσμού.

Οι δημογραφικές προκλήσεις, συνεπώς, είναι άμεσες και επείγουσες. Είναι άμεσες ως προς τη δημιουργία πλούτου, την ανάπτυξη και την πρόοδο της χώρας. Είναι άμεσες και επείγουσες ως προς την εθνική μας υπόσταση και κυριαρχία. Για τον λόγο αυτό η αντιμετώπιση του δημογραφικού προβλήματος αποτελεί εθνικό πρόταγμα, αποτελεί υπαρξιακό στοίχημα για το μέλλον του ελληνισμού. Και με αυτή την προσδοκία ότι οι δημοσιονομικές και θεσμικές παρεμβάσεις τη νέα χρονιά θα γίνουν πιο ισχυρές, πιο θαρραλέες και πιο αποτελεσματικές για το δημογραφικό, υπερψηφίζω τον Προϋπολογισμό του 2025.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τέσσερις μαθήτριες και μαθητές και τρεις συνοδοί εκπαιδευτικοί από το Δημοτικό Σχολείο Δαλαμανάρας Αργολίδας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Έχει ζητήσει ο κ. Βελόπουλος παρέμβαση πέντε λεπτών.

Ορίστε, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κυρία Πρόεδρε.

Δεν θα έκανα την παρέμβαση, αλλά δράττομαι της ευκαιρίας επειδή είναι εδώ η κυρία Υπουργός Εξωτερικών, η «σκιώδης», αν θέλετε, Υπουργός, η κανονική Υπουργός του Υπουργείου Εξωτερικών, αυτή που ασκεί…

Έφυγε; Δεν πειράζει. Εγώ θα της τα πω. Θα της τα πω. Α, επέστρεψε; Σας ευχαριστώ. Πέντε λεπτά, πέντε λεπτά.

Ξέρετε τι συμβαίνει και γιατί με ενοχλεί πραγματικά πολλές φορές η απουσία λόγου αιχμηρού σε σχέση με ό,τι έχει να κάνει με την Ελλάδα; Παρακολουθώ από χθες. Καμία αναφορά στο Ελληνικό Κοινοβούλιο από τα κόμματα τα προοδευτικά, της αλληλεγγύης, της φιλανθρωπίας, για όλα όσα συμβαίνουν στη Συρία. Καμία ουσιαστική αναφορά, όχι γενικά, ουσιαστική.

Παραδείγματος χάριν, χθες ανεκοινώθη ότι οι γυναίκες δεν θα λαμβάνουν μέρος στα δικαστήρια ούτε θα είναι εισαγγελείς. Σιωπή.

Δεύτερον, Σαρία. Σας πείραξε η μέρα ή η σιωπή σας; Από σήμερα επιβάλλεται η Σαρία. Βλέπετε πως ενοχλούνται τα κόμματα της προοδευτικής δήθεν Αριστεράς; Γιατί Αριστερά υπάρχει κι είναι από εκεί, για να τα λέμε όλα.

Πάμε, λοιπόν, στην ουσία. Σαρία. Κανένας δεν μιλάει εδώ, δεν μιλάει κανένας. Κάψιμο εκκλησιών. Κανένας δεν μιλάει, σιωπή!

Χριστούγεννα δεν θα κάνουν οι Χριστιανοί στη Συρία, ανακοινώθηκε σήμερα το πρωί. Μάλλον δεν θα κάνουν. Κανένα κόμμα, κανένας Βουλευτής απ’ αυτούς τους ευαίσθητους που μιλούν για τους πρόσφυγες, κατατρεγμένους κι όλα αυτά, δεν μιλάει για τον Ελληνισμό στη Συρία που είναι χιλιάδες χρόνια. Εκεί δεν έχουμε ευαισθησίες;

(Χειροκροτήματα από την πτέρυγα της Ελληνικής Λύσης)

Και απευθύνομαι στην Υπουργό: Θα κάνει μια παρέμβαση στην Ευρωπαϊκή Ένωση το Υπουργείο σας, κυρία Υπουργέ; Επίσημη, όχι μια τηλεφωνική παρέμβαση που έκανε ο Πρωθυπουργός, μια δήλωση. Επίσημη. Είναι Έλληνες οι άνθρωποι στο Λεβάντε, το δηλώνουν οι ίδιοι, φωνάζουν.

Και επίσης εμείς επισημάναμε και κάναμε μια πρόταση χθες. Κυρία Υπουργέ, απαραιτήτως -το είπαμε στον κ. Γεραπετρίτη χθες- η Ελλάδα πρέπει να γίνει ο σημαιοφόρος της δημιουργίας κουρδικού κράτους στην περιοχή.

(Χειροκροτήματα από την πτέρυγα της Ελληνικής Λύσης)

Θα είναι το ανάχωμά μας, για εμάς, θα είναι καλό για την πατρίδα. Το ξανακαταθέτουμε. Όχι γιατί μας αγαπάνε οι Κούρδοι, διότι είναι φίλοι μας. Κανείς δεν είναι φίλος μας, το έχω πει χίλιες φορές, δεν υπάρχουν φιλίες υπάρχουν συμφέροντα. Τώρα που συμπίπτουν, λοιπόν, τα συμφέροντά μας, το κουρδικό κράτος πρέπει να γίνει. Με το Ισραήλ και τις Ηνωμένες Πολιτείες πάρτε πρωτοβουλία -γιατί το θέλουν κι αυτοί οι δύο- μήπως και κάνετε κάτι καλό για την περιοχή.

(Χειροκροτήματα από την πτέρυγα της Ελληνικής Λύσης)

Αυτά για εσάς. Σας ευχαριστώ πάρα πολύ.

Πάμε στα υπόλοιπα. Για όσα συμβαίνουν στη Χαλκιδική που κανένα κόμμα κυβερνητικό ούτε ο ΣΥΡΙΖΑ ήξερε ούτε το ΠΑΣΟΚ ούτε η Νέα Δημοκρατία, να σας πω ότι έγινε χαμός στη Χαλκιδική, στην πολεοδομία. Φαντάζομαι ότι κανείς δεν ξέρει ότι στις πολεοδομίες τα παίρνουν κάποιοι εκεί, ε; Κανένας δεν το ξέρει εδώ μέσα. Δέκα χιλιάρικα, είκοσι χιλιάρικα. Κανείς δεν γνωρίζει τίποτα, τίποτα, τίποτα. Ο κανένας! Φτιάξατε ένα διεφθαρμένο κράτος. Παντού ρέει χρήμα μαύρο, παντού, σε όποια υπηρεσία. Βλέπεις πολεοδόμο, βλέπεις γιατρό, δικηγόρο, βλέπεις στο μηχανολογικό να μένει στο Πανόραμα Θεσσαλονίκης. Και λέω εγώ, με δυο χιλιάρικα μισθό πώς μένεις στο Πανόραμα Θεσσαλονίκης ή στη Βούλα ή την Εκάλη ή τη Δροσιά ή τη Γλυφάδα; Δεν αναρωτιόμαστε, δεν ξέρουμε! Αλλά, ο φτωχός πληρώνει, ο Έλληνας πληρώνει.

Ένας νέος δημοσιογράφος, ο Σερέτης, πριν μια βδομάδα ξεκίνησε από ένα ραδιόφωνο της Θεσσαλονίκης, από το Focus FM 103,6, να ψάχνει το θέμα. Σκάει το θέμα, γίνεται χαμός, πανικός: «Πολεοδομία Χαλκιδικής!».

Αν πάτε στην Χαλκιδική, ο ένας χτίζει πάνω στον άλλον και όλοι μαζί πάνω στην παραλία. Δεν τα έβλεπαν αυτοί που πήγαιναν από τη Θεσσαλονίκη στη Χαλκιδική! Δεν τα βλέπουμε στα νησιά, στη Σαντορίνη, τη Μύκονο! Δεν τα ξέρουμε αυτά εμείς! Όχι, δεν τα γνωρίζουμε! Κανείς δεν τα ξέρει!

Διαπιστώθηκαν ενενήντα δύο περιπτώσεις με αθέμιτα οικονομικά ωφελήματα. «Αυγά», «χήνες», «δάχτυλα» ήταν οι κώδικες για τα χρήματα. Έτσι έλεγε ο ένας στον άλλο: «Φέρε μου τα αυγά». «Πόσα αυγά θέλεις;». «Δέκα αυγά». Δέκα χιλιάρικα! «Πόσα αυγά θέλεις;». «Τριάντα αυγά». Τριάντα χιλιάρικα! Δεν τα ξέρουμε εμείς αυτά, δεν ξέρουμε τα γρηγορόσημα πώς λειτουργούν! Κανένας δεν ξέρει εδώ τίποτα!

Οι δημοσιογράφοι έκπληκτοι: «Πω, πω, τι έγινε στην πολεοδομία στη Χαλκιδική!». Δεν ξέρουν οι άνθρωποι, δεν γνωρίζουν! Κανείς σε αυτή τη χώρα δεν γνωρίζει! Δεν ξέρουμε ότι φτιάξατε, Νέα δημοκρατία, ΠΑΣΟΚ και ΣΥΡΙΖΑ, ένα βαθιά σε σήψη διεφθαρμένο κράτος, που όλοι «τα παίρνουν».

(Χειροκροτήματα από την πτέρυγα της Ελληνικής Λύσης)

Θα υπενθυμίσω ότι υπάρχει και τραγούδι «όλοι τα παίρνουν», δεκαετίες πριν. Δεν είναι τωρινό.

Ακούστε. Έλεγε ο Λόρενς -καμιά φορά αναρωτιέμαι ο ίδιος αν έχει δίκιο ο άνθρωπος- ότι από αυτό τον κόσμο είναι κάποιοι έξυπνοι που μας κυβερνούν ή κάποιοι ανόητοι που μιλάνε σοβαρά; Ρωτώ. Ποιοι είναι αυτοί που κυβερνούν και ποιοι είναι οι ανόητοι που μιλάνε σοβαρά;

Κατά την άποψή μου, οι δημοσιογράφοι ήξεραν όλοι. Τώρα ξαφνικά έσκασε η ιστορία.

Τι λέμε εμείς; Θέλετε να πείσουμε τον κόσμο ότι θα κάνουμε δουλειά; Νέα Δημοκρατία, ΠΑΣΟΚ, ΣΥΡΙΖΑ, ΚΚΕ και τα υπόλοιπα κόμματα να βάλουν από έναν εμπειρογνώμονα.

Αν δεν το κάνουμε μαζί τώρα, σας εγγυόμαστε ένα πράγμα. Όταν θα γίνουμε κυβέρνηση θα ελέγξουμε πολεοδομία, μηχανολογικό, εφορία, Υπουργούς, πολιτικούς, δικαστές, εισαγγελείς, δημάρχους, αντιδημάρχους, νοσοκομεία δημόσια, αστυνομία, «μαύρα» ταμεία παντού. Θα τους ελέγξουμε από το 1974 και όσοι πλούτισαν παρανόμως -αποδεικνύεται πολύ εύκολα, κύριοι συνάδελφοι-, θα δημευθεί η περιουσία τους και θα πάνε φυλακή. Γιατί το χρήμα του ελληνικού λαού έφαγαν.

(Χειροκροτήματα από την πτέρυγα της Ελληνικής Λύσης)

Κλείνω εδώ.

Η Νέα Δημοκρατία, το ΠΑΣΟΚ και ο ΣΥΡΙΖΑ παριστάνουν σήμερα τους «τραπεζομάχους». Ο Πρωθυπουργός θα επιβάλλει κυρώσεις στις τράπεζες! Το πιστέψαμε! Αλλά, μαζί ψήφισαν τα funds -για να μην ξεχνιόμαστε-, που παίρνουν τα σπίτια του κοσμάκη. Νέα Δημοκρατία και ΠΑΣΟΚ χρωστούν ένα δισεκατομμύριο μόνο! Ένα δισεκατομμύριο! Τι είναι ένα δισεκατομμύριο;

Εσείς δεν χρωστάτε, το ξέρω. Κάτι κάνατε με κάτι δάνεια, αλλά τα αποπληρώσατε, εν πάση περιπτώσει.

Αυτοί χρωστούν ένα δισεκατομμύριο. Αλλά, είναι «τραπεζομάχοι»! Θα πολεμήσουν τις τράπεζες μαζί εναντίον των κακών τραπεζιτών! Ψήφισαν τον αναβαλλόμενο φόρο και τώρα το ΠΑΣΟΚ ξύπνησε και θέλει να επιβάλει φόρο, αλλά δεν γίνεται να γίνει. Αφού υπάρχει ο αναβαλλόμενος φόρος, φόρος δεν επιβάλλεται. Άλλο πράγμα είναι η έκτακτη εισφορά κι άλλο ο φόρος. Και παριστάνετε τους «τραπεζομάχους», όταν τραπεζώνετε τους τραπεζίτες, αντί να προστατεύετε τους Έλληνες πολίτες.

(Χειροκροτήματα από την πτέρυγα της Ελληνικής Λύσης)

Αυτά θα σας τα λέει η Ελληνική Λύση εδώ μέσα. Σας ενοχλούν, δεν σας ενοχλούν, θα σας τα λέει. Γιατί έχετε απαξιώσει την πολιτική από αυτές τις πολιτικές, του οπορτουνισμού, του πολιντικατισμού και των ψεύτικων υποσχέσεων.

Για να «χτυπήσεις» έναν τραπεζίτη, πρέπει να μην του οφείλεις. Τους χρωστάτε 1 δισεκατομμύριο, δεν μπορείτε να τους «χτυπήσετε». Τελεία και παύλα!

(Χειροκροτήματα από την πτέρυγα της Ελληνικής Λύσης)

Δεν θα πω τι δεν καταργήθηκε. Δεν καταργήθηκαν οι χρεώσεις στις τράπεζες, παρά τα ψέματα της Νέας Δημοκρατίας. Όσον αφορά την ανάληψη μετρητών, είναι υπερβολικές οι χρεώσεις για ανάληψη από ΑΤΜ. Στις πληρωμές λογαριασμών υπάρχει χρέωση καταναλωτών ακόμη και για χρήση ηλεκτρονικού τραπεζικού συστήματος της τράπεζας. Για τη συντήρηση λογαριασμών, υπάρχει επιβολή τελών για λογαριασμούς που δεν χρησιμοποιούνται ή έχουν χαμηλό υπόλοιπο. «Κοράκια» κανονικά οι τραπεζίτες!

Και ο ΣΥΡΙΖΑ και το ΠΑΣΟΚ και η Νέα Δημοκρατία ουδέποτε τους «χτύπησαν», δεν μπορούν. Το γιατί δεν μπορούν, πολιτικά ας το ψάξει ο ΣΥΡΙΖΑ. Οι άλλοι έτσι κι αλλιώς είναι δανειολήπτες, δεν μπορούν να «χτυπήσουν» τους δανειστές τους, τους τραπεζίτες.

Και εδώ θα πω το εξής. Για εκδόσεις ή ανανεώσεις καρτών πληρώνεις πάλι λεφτά.

Θα σας διαβάσω κάτι από τον Παπαδιαμάντη και θα κλείσω: «Η αργία εγέννησε την πενία, η πενία έτεκεν την πείναν. Η πείνα παρήγαγε την όρεξιν. Η όρεξις εγέννησε την αυθαιρεσία. Η αυθαιρεσία εγέννησε τη ληστεία. Η ληστεία εγέννησε την πολιτική. Και ιδού η αυθεντική καταγωγή του τέρατος τούτου».

Αυτή η πολιτική που φτιάξατε εσείς είναι ένα «τέρας». Το «τέρας» αυτό θα το σκοτώσει ο ελληνικός λαός στις επόμενες εκλογές, θα σας απαντήσει δια της ψήφου του. Διότι ακόμη και τώρα κοροϊδεύετε τον κόσμο.

(Χειροκροτήματα από την πτέρυγα της Ελληνικής Λύσης)

Διαβάζω τι είπε πριν από λίγα λεπτά ο Πρωθυπουργός από την Κρήτη -ακόμα κάνει τον ΒΟΑΚ. ΒΟΑΚ θέλαμε πενήντα χρόνια. Βόας μας βγαίνει, όχι ΒΟΑΚ-, ο οποίος είπε τα εξής: «Κάναμε δύο αναθεωρήσεις στον Προϋπολογισμό…» -δήλωση του Πρωθυπουργού είναι, τη διαβάζω αυτούσια- «…του 2024 από την υπεραπόδοση των εσόδων…» -δεν λέει ότι φοροληστρικά από την αισχροκέρδεια και από τον αυξημένο ΕΝΦΙΑ βγάζει κέρδη- «…και την καταπολέμηση της φοροδιαφυγής, για να στηρίξουμε τις δημόσιες επενδύσεις. Και ένα τμήμα από αυτά κατευθύνθηκε στους προϋπολογισμούς των περιφερειών. Υπεραποδίδει η οικονομία,…» -τρέχουν τα λεφτά από πάνω, μαζεύουμε πεντακοσάευρα όλοι εδώ μέσα- «…είμαστε ικανοποιημένοι. Τα χρήματα αυτά…» -λέει ο Πρωθυπουργός- «…επιστρέφουν σε έργα και δράσεις που έχουν κοινωνικό αποτύπωμα».

Το πού πάνε τα λεφτά -εγώ ήθελα να είμαι ξεκάθαρος, ήθελα να το πω στον προϋπολογισμό χθες, με πρόλαβε ο κ. Καραμέρος προς τιμήν του- αποδεικνύεται από τη Θεσσαλία. 1,4 δισεκατομμύριο ευρώ -καθυστερούσατε επίτηδες επί δύο χρόνια. Το είχα καταγγείλει πριν από έναν χρόνο εδώ- δίνετε σε τέσσερις εργολάβους. Απευθείας αναθέσεις! Κατεπείγον! Και βγαίνει η Πανελλήνια Ένωση Συνδέσμου Εργοληπτών Δημοσίων Έργων…

Ποιος έκανε τον νόμο αυτό; Ξέρετε, κύριε Παππά; Τον νόμο του κατεπείγοντος, των απευθείας αναθέσεων, δυστυχώς τον κάνατε το 2016 εσείς. Δυστυχώς!

Δείτε πώς έχει συνέχεια το κράτος. Κάνατε ένα λάθος εσείς -εγώ δεν λέω ότι το κάνατε εκούσια, αλλά ακούσια-, κάνατε τις απευθείας αναθέσεις για κατεπείγοντα λόγο. Έρχονται αυτοί οι κύριοι, εκμεταλλευόμενοι τον νόμο τον δικό σας, και δίνουν κατεπειγόντως στη Θεσσαλία 1,4 δισεκατομμύριο σε τέσσερις μεγαλοεργολάβους και βγαίνουν οι υπόλοιποι και λένε ότι «τι κάνετε, πώς σε τέσσερις μόνο;».

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Πρόεδρε, ολοκληρώστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μια σελίδα έμεινε.

Αυτοί οι τέσσερις έχουν ανεκτέλεστες συμβάσεις 18 δισεκατομμυρίων ευρώ. Αυτό καταγγέλλουν. Αυτό το καταγγέλλουν επίσημα.

Αυτοί είστε: Διασπάθιση, διαφθορά, μίζα και απευθείας αναθέσεις!

(Χειροκροτήματα από την πτέρυγα της Ελληνικής Λύσης)

Όπως έλεγε ο Γάλλος οικονομολόγος -μεγάλη μορφή-, ο Φρεντερίκ Μπαστιάν, πώς ορίζεται η νόμιμη αρπαγή; Αρκετά απλά, κύριε Υπουργέ. Παρατηρήστε αν ο νόμος παίρνει από κάποιους αυτό που τους ανήκει και το δίνει σε άλλους στους οποίους δεν ανήκει. Τα παίρνετε από τους φτωχούς που τους ανήκουν και τα δίνετε στους πλούσιους που δεν τους ανήκουν.

(Χειροκροτήματα από την πτέρυγα της Ελληνικής Λύσης)

Αυτοί είστε! Γι’ αυτό ήρθε η Λύση, που είναι και Ελληνική, για να αλλάξει την Ελλάδα.

Σας ευχαριστώ πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα ο πρώην Πρωθυπουργός και Βουλευτής Αχαΐας κ. Γεώργιος Παπανδρέου.

**ΓΕΩΡΓΙΟΣ ΠΑΠΑΝΔΡΕΟΥ:** Κυρίες και κύριοι συνάδελφοι, για πάνω από τρεις δεκαετίες η Ελλάδα είναι πεδίο μάχης δύο διαφορετικών κόσμων: Από τη μία η πολιτική αντίληψη που θέλει οι αποφάσεις να λαμβάνονται πίσω από κλειστές πόρτες αγνοώντας τη φωνή της κοινωνίας, μια αντίληψη που όμως υπηρετεί τα συμφέροντα της ολιγαρχίας, του πλούτου, ενώ κάθε μέρα περισσότεροι συμπολίτες μας βυθίζονται στην απόγνωση και οδηγούνται στο περιθώριο.

Αυτή η πολιτική έχει στοιχίσει στην Ελλάδα ακριβά, έχει υποθηκεύσει το μέλλον των παιδιών μας. Και σπαταλούν, αντί να επενδύουν στο μέλλον, τα λεφτά του λαού, τα λεφτά που υπάρχουν, στα παιχνίδια εξουσίας με τους λίγους και ισχυρούς. Όπως και πριν από δεκαπέντε χρόνια, αυτό θα οδηγήσει τη χώρα ξανά σε περιπέτειες χρεοκοπίας.

Με ύφος αλαζονικό χλευάζουν την ανησυχία μας και επαίρονται για μεγάλες επιτυχίες. Η πραγματικότητα τους διαψεύδει καθημερινά: Φτώχεια, ανισότητες, κρίσεις που επαναλαμβάνονται!

Υπάρχει εναλλακτική πρόταση. Είναι ο δρόμος της ευθύνης, της δικαιοσύνης, της διαφάνειας. Το ΠΑΣΟΚ το έχει αποδείξει ότι υπάρχει άλλος τρόπος, που επενδύει στη βιώσιμη ανάπτυξη, στη δίκαιη κατανομή του πλούτου, στην ενεργή συμμετοχή της κοινωνίας.

Κυρίες και κύριοι, πολιτική που περιορίζει την ανάπτυξη στους λίγους δεν είναι ανάπτυξη. Είναι υποταγή στην ολιγαρχία. Δεν είναι τυχαίο ότι το Νόμπελ για τα οικονομικά το πήραν δύο διακεκριμένοι οικονομολόγοι, οι Acemoglu και Robinson -είχα την τύχη να μιλήσω για την ελληνική κρίση με τον κ. Acemoglu στο Harvard πριν από χρόνια-, οι οποίοι μίλησαν για τα κράτη, τα έθνη που καταστρέφονται λόγω της άπληστης συγκέντρωσης πλούτου στα χέρια λίγων και διασπάθισης πόρων ανεξέλεγκτα λόγω αδιαφάνειας, διαφθοράς και έλλειψης κράτους δικαίου.

Εμείς ισχυριζόμαστε ότι τις απαντήσεις θα τις δώσουμε, όχι μέσα από τα παρασκήνια της εξουσίας, αλλά μέσα από τον ανοιχτό διάλογο, τη συμμετοχή, τη συνεργασία με τον πολίτη και βεβαίως, τους κοινωνικούς φορείς.

Πιστεύουμε ότι οι πολίτες πρέπει να είναι οι δημιουργοί, όχι οι απλοί παρατηρητές. Αυτό δεν είναι μόνο συστατικό της δημοκρατίας, είναι απαραίτητο συστατικό και της ανάπτυξης. Γιατί το ερώτημα, που τίθεται αμείλικτα, είναι «αν, τελικά, μπορεί η Ελλάδα να γίνει μια χώρα δίκαιη, βιώσιμη, με σεβασμό στις επόμενες γενιές;». Εμείς απαντάμε: «Ναι»!

Από το 2009, όμως, έως σήμερα, παραμένει ένα βασικό ερώτημα, για την Κυβέρνηση της Νέας Δημοκρατίας: «Αντιμετωπίστηκαν οι πραγματικές αιτίες της κρίσης; Βελτιώθηκε το βιοτικό επίπεδο των πολιτών;». Η απάντηση είναι ξεκάθαρη: Τα στοιχεία της Eurostat κατατάσσουν την Ελλάδα πρώτη στην υποκειμενική φτώχεια, με το 67% των πολιτών να αισθάνονται ότι ζουν σε συνθήκες φτώχειας.

Παράλληλα, η Ευρωπαϊκή Κοινωνική Έρευνα, μας τοποθετεί ως τους λιγότερο ικανοποιημένους πολίτες στην Ευρωπαϊκή Ένωση. Ο Προϋπολογισμός του 2025 δεν αποτελεί εξαίρεση. Δεν επενδύει στη σταθερότητα, όπως θέλετε να λέτε, αλλά στην στασιμότητα, που αναπαράγει το άδικο και άνισο πελατειακό οικονομικό μοντέλο. Δεν συμβαδίζει με τις πραγματικές ανάγκες των πολιτών. Δεν αντιμετωπίζει τις βαθιές αιτίες των προβλημάτων μας. Δεν ανταποκρίνεται στις μεγάλες προκλήσεις της εποχής. Δεν επενδύει σε βιώσιμο και δίκαιο μέλλον.

Αναφέρω πέντε λέξεις: Η ανισότητα διευρύνεται. Η ανθεκτικότητα της οικονομίας μας υπονομεύεται. Η ασφάλεια -όχι μόνο η οικονομική, αλλά και η κοινωνική- παραμένει ζητούμενο. Η εμπιστοσύνη στους θεσμούς κλονίζεται και η συμμετοχή των πολιτών στα κοινά, απλά δεν υπάρχει!

Ο προϋπολογισμός είναι και μια δήλωση προθέσεων, ένα όραμα για το μέλλον της χώρας. Αυτός ο προϋπολογισμός, όμως, αδυνατεί να προσφέρει μια νέα ελπίδα στους πολίτες.

Ας δούμε την ανισότητα που βαθαίνει. Παρά την υπεραπόδοση εσόδων, έχουμε υποαπόδοση στην παροχή υγείας, παιδείας, στο περιβάλλον, ενώ «στραγγαλίζεται» η Τοπική Αυτοδιοίκηση.

Σκεφθείτε ότι το ΑΕΠ του 2024 αυξήθηκε μόλις 10% σε σχέση με το ΑΕΠ του 2019, ενώ οι φόροι αυξήθηκαν άνω του 29%. Έχουν πληρώσει, δηλαδή, οι Έλληνες 15 δισεκατομμύρια ευρώ περισσότερους φόρους.

Η δυσανάλογη εξάρτηση από τους έμμεσους φόρους, με αναλογία 2 προς 1, έναντι των άμεσων, πλήττει περισσότερο τους οικονομικά ασθενέστερους, το ζούμε καθημερινά. Σύμφωνα με την Eurostat, το 87% των Ελλήνων δηλώνει ότι «δυσκολεύεται να τα βγάλει πέρα», ενώ ο αντίστοιχος ευρωπαϊκός μέσος όρος είναι στο 45%.

Με την προνομιακή συμπεριφορά σας στις τράπεζες, αυτές βλέπουν τα κέρδη τους να εκτοξεύονται. Το 2023 ανήλθαν σε 4 δισεκατομμύρια ευρώ, ενώ μόνο από τις χρεώσεις, τα έσοδα για το πρώτο ενιάμηνο του 2024 ανέρχονται σε 1,55 δισεκατομμύρια ευρώ. Αντί, δηλαδή, να είναι μοχλός ανάπτυξης, όπως πιστεύουμε στο ΠΑΣΟΚ, και με κοινωνικό πρόσημο, έγιναν μηχανισμοί συσσώρευσης, άντλησης πλούτου, μέσω απαράδεκτων χρεώσεων και τεράστιων περιθωρίων επιτοκίων!

Ανέγγιχτα και τα σούπερ μάρκετ, η ενέργεια, η κινητή τηλεφωνία, με τον πληθωρισμό σταθερά υψηλότερο από τον ευρωπαϊκό μέσο όρο. Οργιάζει η κερδοσκοπία, ενώ η Κυβέρνηση, δέσμια αυτών των συμφερόντων, κάνει επικοινωνιακές ασκήσεις, περί «συμφωνίας κυρίων», αλλά δεν προσφέρουν καμία ουσιαστική λύση.

Είμαστε ξεκάθαροι. Απαιτούνται ισχυροί θεσμοί, αυστηροί ελεγκτικοί μηχανισμοί, ρύθμιση των αγορών για προστασία του καταναλωτή. Έχουμε προτείνει δε και τη σύσταση ενιαίας αρχής καταναλωτή.

Στην εργασία, οι επιχειρησιακές συμβάσεις κυριαρχούν έναντι των συλλογικών. Καταθέσαμε και προτάσεις. Οι ευέλικτες μορφές απασχόλησης πολλαπλασιάζονται, ενώ ο μέσος μισθός στην Ελλάδα είναι ο τρίτος χαμηλότερος στην Ευρωπαϊκή Ένωση. Οι Έλληνες εργαζόμενοι λαμβάνουν μόλις το 33% του παραγόμενου προϊόντος του, όταν ο ευρωπαϊκός μέσος όρος είναι 41%.

Ταυτόχρονα, η Κυβέρνηση προσφέρει προκλητικές φορολογικές απαλλαγές στους προνομιούχους: Την εικοστή δεύτερη χαμηλότερη φορολογία επιχειρήσεων, ως ποσοστό του ΑΕΠ στην Ευρωπαϊκή Ένωση, τον δεύτερο χαμηλότερο συντελεστή φορολογίας μερισμάτων, την προνομιακή φορολόγηση των stock option και των bonus!

Όσο για τις μικρομεσαίες επιχειρήσεις, που όλοι αποκαλούν -και σωστά- τη ραχοκοκαλιά της ελληνικής οικονομίας, γιατί αποτελούν το 99% των επιχειρήσεων της χώρας, αποκλείονται από τους αναπτυξιακούς πόρους. Το 35% των πόρων του Ταμείου Ανάκαμψης κατευθύνθηκε σε μόλις εκατό δικαιούχους, αφήνοντας τις μικρές επιχειρήσεις στο περιθώριο.

Το Ταμείο Ανάκαμψης είναι μια μοναδική ευκαιρία να αναδιατάξουμε το παραγωγικό και οικονομικό μοντέλο, μπροστά στις προκλήσεις της εποχής, να επενδύσουμε σε βιώσιμο μέλλον με πράσινες και ψηφιακές πολιτικές ανάπτυξης. Χάνουμε και αυτή την ιστορική ευκαιρία. Γι’ αυτόν τον λόγο αντιπροτείνουμε την ενίσχυση της πλήρους απασχόλησης, τη στήριξη της μικρομεσαίας επιχείρησης, την οικοδόμηση ισχυρών θεσμών που εγγυώνται διαφάνεια, δικαιοσύνη και υγιή ανταγωνισμό, κάτι για το οποίο έχουμε παλέψει εδώ και πολλά χρόνια.

Ας μιλήσουμε για ανθεκτικότητα. Φωτιές, πλημμύρες, ξηρασία, πλήττουν τη χώρα τα τελευταία χρόνια και έχουν αποκαλύψει πόσο ευάλωτοι είμαστε. Επιτακτική είναι η ανάγκη για έναν ριζικά διαφορετικό σχεδιασμό. Για δεκαετίες ειρωνεύεστε τις εκκλήσεις και τις νομοθετικές μας πρωτοβουλίες. Τώρα, ως επιμηθείς, ψελλίζετε κάτι περί κλιματικής κρίσης. Έχετε, όμως, εγκληματικά παραδώσει την ενέργεια και τις ανανεώσιμες πηγές που ανήκουν στον λαό, σε ισχυρούς ομίλους. Και το κυριότερο, πού είναι το σχέδιο για μια ενεργειακή δημοκρατία, για μια ενεργειακή μετάβαση που δεν ευνοεί τους λίγους, αλλά δίνει δύναμη στους πολλούς; Γιατί ο κάθε Έλληνας -και θα μπορούσαμε στην Ελλάδα να το εφαρμόσουμε εύκολα- θα μπορούσε να είναι και καταναλωτής και παραγωγός ενέργειας, αντί να είναι η ενέργεια στη διαχείριση τη δημοκρατική της ελληνικής κοινωνίας, αντί στους λίγους.

Συγκεντρωτική και η διαχείριση των ευρωπαϊκών πόρων, πελατειακή, αδιαφανής, χωρίς λογοδοσία και με καθυστερήσεις. Τα έργα του προγράμματος «ΑΙΓΙΣ» ύψους 2,1 δισεκατομμυρίων ευρώ, αποτελούν χαρακτηριστικό παράδειγμα.

Κλείνετε τα αυτιά σας σε προτάσεις περιβαλλοντικών οργανώσεων, πανεπιστημίων, αυτοδιοίκησης, της κοινωνίας των πολιτών. Αγνοείτε, δηλαδή, τη συλλογική δύναμη που μπορεί να φέρει και συμμετοχή και διαβούλευση. Αρωγός και η τοπική αυτοδιοίκηση. Η Eurostat μας λέει ότι μόλις το 4,1 του ΑΕΠ κατευθύνεται στην αυτοδιοίκηση, όταν ο ευρωπαϊκός μέσος όρος είναι 11,1.

Πώς θα γίνουν οι τοπικές κοινωνίες ισχυρές; Πώς θα μιλάμε για την αντιμετώπιση αστυφιλίας, χωρίς τους απαραίτητους πόρους;

Απουσία στρατηγικής και στην Ευρωπαϊκή Ένωση. Τίποτα δεν ακούμε για ένα Ταμείο Ανάκαμψης 2.0. Καμία προετοιμασία, καμία διεκδίκηση ενός νέου γενναίου χρηματοδοτικού προγράμματος, ώστε να κάνει τις ευρωπαϊκές κοινωνίες και την ελληνική κοινωνία ανθεκτική.

Ασφάλεια. Ζούμε σε μία εποχή γεμάτη αβεβαιότητες, απρόβλεπτες κρίσεις και ανασφάλεια. Η Δεξιά και η συντήρηση νομίζουν ότι η αστυνομία θα λύσει αυτά τα προβλήματα και η Ελλάδα έχει την τρίτη μεγαλύτερη δαπάνη για αστυνομικές υπηρεσίες στην Ευρωπαϊκή Ένωση. Είναι εγκληματική η πολιτική σας που θέλει τα προβλήματα κοινωνικά και πολιτικά να λύνονται με Αστυνομία.

Η φτώχεια, η μοναξιά, η ανισότητα, η εκμετάλλευση, η διάδοση ναρκωτικών ουσιών δεν λύνονται με μέτρα αστυνομικά. Έχετε δε θέσει την ίδια την αστυνομία σε κατάσταση αντιπαράθεσης με την κοινωνία. Για εμάς, η ασφάλεια έχει πολύ πιο ευρύ και ουσιαστικό περιεχόμενο. Ο πολίτης νιώθει ασφαλής όταν έχει πρόσβαση σε υψηλού επιπέδου υγειονομική περίθαλψη, όταν το κράτος προστατεύει τη ζωή, την περιουσία, το φυσικό περιβάλλον από φυσικές καταστροφές, όταν του παρέχει σύγχρονες, ποιοτικές και ασφαλείς συγκοινωνίες και επενδύσεις σε υποδομές. Νιώθει ασφαλής όταν μπορεί να εξυπηρετήσει το δάνειό του, να διασφαλίσει την κατοικία του. Σήμερα νιώθει έρμαιο στα χέρια των funds και των servicers, ενώ οι ληξιπρόθεσμες οφειλές ξεπερνούν τα 225 δισεκατομμύρια ευρώ.

Νιώθει ασφαλής ο πολίτης όταν εξασφαλίζεται το δικαίωμα στη στέγαση, ενώ έχουμε τη στρέβλωση των Golden Visa. Ο πολίτης νιώθει ασφαλής όταν στον χώρο εργασίας δεν κυριαρχεί η αυθαιρεσία, αλλά μπορεί να εργάζεται με αξιοπρέπεια. Ο πολίτης νιώθει ασφαλής όταν υπάρχει ένα ισχυρό δίκτυο κοινωνικής φροντίδας που στηρίζει τη ζωή του στις δύσκολες στιγμές. Όταν αυτές οι εγγυήσεις απουσιάζουν, οι πολίτες γίνονται ευάλωτοι σε μια ανασφάλεια, στις φωνές δημαγωγών που υπόσχονται εύκολες λύσεις. Οι πολίτες αισθάνονται σίγουροι για τη ζωή τους και το μέλλον τους, είναι πραγματικά ελεύθεροι για να σχεδιάσουν μια δική τους πορεία, όταν υπάρχει ασφάλεια που δεν είναι καταστολή, αλλά είναι δίκαιη και προωθεί την αξιοπρέπεια.

Ασφάλεια είναι και η εμπιστοσύνη στους θεσμούς, θεμέλιο της Δημοκρατίας. Αλλά ο πολίτης βλέπει μια Κυβέρνηση που αγνοεί τις ανεξάρτητες αρχές, αποφεύγει την απόδοση δικαιοσύνης, όπως το έγκλημα των Τεμπών, διαμορφώνει προστατευμένο ελεγχόμενο μιντιακό περιβάλλον καταπνίγοντας την αντίθετη άποψη, επιδιώκει τον έλεγχο της τοπικής αυτοδιοίκησης αλλάζοντας τον εκλογικό νόμο για να εκλέγει δικούς της δημάρχους, σχεδιάζει προμήθειες με χρήματα του ελληνικού λαού επίσης για τους δικούς της προμηθευτές με κάθε αδιαφάνεια. Μας μιλάτε για συναίνεση, όταν εσείς καταπατάτε βασικές αρχές κράτους δικαίου, ελευθερίας τύπου, διαφάνειας και διαβούλευσης με την κοινωνία. Μη σας φαίνεται περίεργο ότι επτά στους δέκα Έλληνες ενδιαφέρονται λίγο έως καθόλου για την πολιτική, ενώ το 72% δηλώνει ότι δεν εμπιστεύεται τη Βουλή.

Για μας η οικονομική ανάπτυξη είναι συνυφασμένη με την περισσότερη Δημοκρατία, την περισσότερη συμμετοχή, όπου ο πολίτης έχει φωνή και μπορεί να εμπιστεύεται θεσμούς που σέβονται την ανεξαρτησία τους και λογοδοτούν, όπου έχει εργαλεία συμμετοχής που ενισχύουν τη διαβούλευση και την συνδιαμόρφωση πολιτικών. Και μπορεί να ελπίζει σε ένα νέο κοινωνικό συμβόλαιο που εγγυάται δικαιώματα ελευθερίας, εργασία, κοινωνική ασφάλιση και προστασία του περιβάλλοντος. Η αμφισβήτηση, η κριτική, ο διάλογος που δεν σας αρέσει, είναι η άλλη απαραίτητη πλευρά της δημιουργικής συμμετοχής. Τόσο απαραίτητη αν θέλουμε να κινητοποιήσουμε όλες μας τις δυνάμεις, όλες τις δυνάμεις του Ελληνισμού, ώστε να αντιμετωπίσουμε τις προκλήσεις, τις μεγάλες προκλήσεις της εποχής. Έλληνες πολίτες όχι εξαρτημένοι από μια πελατειακή διαχείριση που τους θέλει να ζητιανεύουν παθητικά για το επόμενο pass ή επίδομα, αλλά μια πολιτική που απελευθερώνει, καθιστά τον πολίτη πρωταγωνιστή των αποφάσεων που καθορίζουν τη ζωή του. Τον καθιστά δημιουργικό, συμμέτοχο στην αναπτυξιακή μας πορεία.

Ο Προϋπολογισμός του 2025 όμως αποτυγχάνει να υπηρετήσει αυτό το όραμα. Γι’ αυτό εμείς τον καταψηφίζουμε. Συνεχίζουμε να αγωνιζόμαστε για θεσμούς που χτίζουν εμπιστοσύνη για μια Δημοκρατία που πραγματικά ανήκει στους πολίτες.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Βασίλης Κόκκαλης, Βουλευτής του ΣΥΡΙΖΑ - Προοδευτική Συμμαχία.

**ΒΑΣΙΛΕΙΟΣ ΚΟΚΚΑΛΗΣ:** Κυρίες και κύριοι συνάδελφοι, είναι ο πέμπτος προϋπολογισμός και ο πέμπτος Υπουργός Αγροτικής Ανάπτυξης ο οποίος -το συνηθίζουν αυτό στην Κυβέρνηση- αρκείται σε διαπιστώσεις, σε ευχές, σε παρατηρήσεις ειδικά από τα Συμβούλια Υπουργών Γεωργίας στις Βρυξέλλες, του τύπου «οφείλουμε ως χώρα να προστατευτούμε από την κλιματική αλλαγή», «οφείλουμε ως χώρα να πάρουμε μέτρα για την προστασία του πρωτογενούς τομέα», «πρέπει ως χώρα να κάνουμε αυτό, πρέπει το άλλο». Δυστυχώς όμως λησμονείτε ότι είστε η υπεύθυνη, υποτίθεται, Κυβέρνηση της χώρας σε έναν τομέα ευαίσθητο, σε έναν τομέα για τον οποίο δυστυχώς οι περισσότεροι εξ ημών μόνο ευχές και διαπιστώσεις και «πρέπει» και «πρέπει» και «πρέπει».

Δεν θα παρουσιάσω σε αυτά τα 7 λεπτά τη δύσκολη κατάσταση στην οποία έχουν περιέλθει αγρότες, κτηνοτρόφοι, μελισσοκόμοι, αλιείς. Ούτε θέλω να εκμηδενίσω την οποιαδήποτε θετική προσπάθεια η οποία γίνεται μετά από κάθε αποζημίωση. Ούτως η άλλως είναι υποχρέωση του κράτους να αποζημιώνει τον αγρότη, τον κτηνοτρόφο και δεν απαιτείται να σας λέει και ευχαριστώ για την αυτονόητη υποχρέωση. Η υποχρέωση μιας πολιτείας, ειδικά στον πρωτογενή τομέα, είναι να έχει ένα συγκεκριμένο σχέδιο ένα συγκεκριμένο μοντέλο για την ελληνική γεωργία για τον πρωτογενή τομέα.

Σήμερα στη χώρα μας όλα σχεδόν τα προϊόντα δέχονται πιέσεις και όλα τα προϊόντα έχουν πρόβλημα στις τιμές. Οι βασικοί λόγοι -θα μου επιτρέψετε- είναι τρεις. Πρώτον, το υψηλό κόστος παραγωγής. Δεύτερον, οι συνέπειες από την κλιματική κρίση - κλιματική αλλαγή. Γι’ αυτές τις συνέπειες έχουμε εγκαίρως προτείνει και στην Ευρωβουλή τη σύσταση ταμείου αποκατάστασης αυτών των συνεπειών από την κλιματική κρίση. Ένα ταμείο το οποίο θα είναι ξέχωρο από την Κοινή Αγροτική Πολιτική.

Ο τρίτος λόγος για τον οποίο δέχονται πιέσεις τα ελληνικά προϊόντα είναι οι εισαγωγές από τρίτες χώρες οι οποίες ειρήσθω εν παρόδω δεν γίνονται λαθραία. Γίνονται κατόπιν συμφωνιών τις οποίες έχει υπογράψει η Ευρωπαϊκή Ένωση με αυτές τις τρίτες χώρες με τη διαφορά όμως ότι τα προϊόντα που έρχονται από τρίτες χώρες δεν καλύπτουν τα ίδια πρότυπα ποιότητας αλλά και περιβαλλοντικά με αυτά τα οποία παράγονται στην Ελλάδα, στην Ιταλία ή στην Ισπανία με αποτέλεσμα να έρχονται πολύ πιο φθηνά και να πιέζουν όσο γίνεται παρακάτω τα προϊόντα τα οποία παράγουν οι αγρότες μας. Τι κάνει η Κυβέρνηση γι’ αυτό; Τίποτα. Ευχές και μόνο διαπιστώσεις.

Το έχουμε πει και στο παρελθόν. Απαιτείται μια εθνική αγροτική πολιτική με άξονες και με κατεύθυνση αυτόν ο οποίος παράγει, ειδικά τον μικρό παραγωγό. Με τρεις λέξεις τις οποίες φαίνεται ότι τις γνωρίζετε μόνο από το λεξικό και μόνο ως ευχές. Η πρώτη λέξη είναι η οργάνωση που καθοδηγεί το μοντέλο στον πρωτογενή τομέα. Θα κάνω μια αντιπαραβολή με το μοντέλο το οποίο επιχειρείται από την Κυβέρνηση. Θερμοκήπια: Να γεμίσουμε θερμοκήπια. Η ερώτηση είναι πόσοι αγρότες μπορούν να κάνουν ένα θερμοκήπιο; Πάρα πολλοί λίγοι. Και πόσοι απ’ αυτούς που μπορούν, μπορούν να ανταπεξέλθουν στις ενεργειακές ανάγκες ενός θερμοκηπίου; Τι ακούσαμε στη Διεθνή Έκθεση Θεσσαλονίκης. Όχι απλά θα γίνει ένα ξεχωριστό μέτρο του προγράμματος αγροτικής ανάπτυξης αλλά θα παραχωρηθούν και εκτάσεις του δημοσίου -προσέξτε- για επενδύσεις θερμοκηπίων. Αντί αυτές οι εκτάσεις του δημοσίου να παραχωρηθούν σε νέους, σε επαγγελματίες αγρότες ή σε συνεταιρισμούς, προτιμούν σε μεγάλες εταιρείες με θερμοκήπια.

Εμείς προτείνουμε ένα άλλο μοντέλο το οποίο θα στηρίζεται στα υγιή συνεργατικά σχήματα, στα συνεργατικά σχήματα τα οποία θα μπορούν εκτός απ’ το να παράγουν, να το πουλήσουν και οι ίδιοι. Όπερ σημαίνει ότι θα μειωθεί το κόστος παραγωγής.

Η δεύτερη λέξη στο μοντέλο μιας επίκαιρης, δέουσας, επιβεβλημένης αγροτικής πολιτικής, είναι η λέξη «εκπαίδευση». Το μεγαλύτερο ποσοστό των ανθρώπων στον πρωτογενή τομέα είναι ψηφιακά αναλφάβητο. Οφείλουμε να τους δώσουμε πρόσβαση, με ενίσχυση των αγροτικών σχολών.

Και η τρίτη λέξη, βέβαια, είναι η λέξη «πιστοποίηση». Είναι το μοναδικό επάγγελμα το οποίο μπορεί να το κάνει ο οποιοσδήποτε. Δυστυχώς, αυτή είναι η αλήθεια. Ποτέ, όμως, δεν καθίσαμε να δούμε -και ειδικά η Κυβέρνησή σας- τις παθογένειες που έχει σήμερα ο πρωτογενής τομέας. Ενδεικτικό αυτού του γεγονότος είναι η κατάσταση στον ΟΠΕΚΕΠΕ, μια κατάσταση η οποία είναι -το λιγότερο- απαράδεκτη. Είναι κοινό μυστικό ότι το εθνικό απόθεμα κατευθύνεται, στην πλειοψηφία του, προς μια συγκεκριμένη περιφέρεια. Είναι κοινό μυστικό ότι μια συγκεκριμένη περιφέρεια έχει πολύ περισσότερα ζώα από την υπόλοιπη Ελλάδα. Είναι κοινό μυστικό ότι αυτή η περιφέρεια, ταυτόχρονα, έχει και το λιγότερο γάλα. Πώς γίνεται αυτό; Κανείς δεν είπε μέχρι τώρα ποιος είναι ο πραγματικός κτηνοτρόφος. Κανείς.

Τα διαχειριστικά σχέδια βόσκησης ακόμη είναι υπό διαμόρφωση. Αλλά η κτηνοτροφία, επιτρέψτε μου να πω ότι, σχεδόν εξαφανίζεται. Και αυτό δεν είναι ούτε υπερβολή ούτε κάποια κραυγή αντιπολιτευτικής ρητορικής. Είναι η πραγματικότητα. Πανώλη, Daniel, ευλογιά. Είδατε τόσους μήνες ένα πόρισμα από το Υπουργείο Αγροτικής Ανάπτυξης, το οποίο να λέει ότι η πανώλη εισήλθε από αυτή τη χώρα και πήγε στην επιχείρηση του τάδε, ο οποίος τάδε το πούλησε μετά στην Κόρινθο. Είδατε τέτοιο πόρισμα;

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Κόκκαλη, θα παρακαλούσα να συντομεύετε, διότι κοντεύετε τα εννιά λεπτά.

**ΒΑΣΙΛΕΙΟΣ ΚΟΚΚΑΛΗΣ:** Ολοκληρώνω, κυρία Πρόεδρε.

Και με αναθεώρηση της ΚΑΠ. Νομίζω εδώ πρέπει να ξεκινήσει γρήγορα αυτή η κουβέντα. Έχουμε καταθέσει ήδη τις προτάσεις για την αναθεώρηση της ΚΑΠ με στόχευση στον μικρό παραγωγό, σε αυτόν ο οποίος παράγει, αλλά και για την αντιμετώπιση των συνεπειών της κλιματικής κρίσης.

Και κλείνω, κυρία Πρόεδρε, με την κουβέντα που γίνεται για τις τράπεζες. Λέει η Κυβέρνηση εδώ και πέντε μέρες «θα περιμένουμε την Κυριακή τον Πρωθυπουργό». Και το ΠΑΣΟΚ καταθέτει μια τροπολογία γι’ αυτές τις αθέμιτες πρακτικές. Συγγνώμη, η επιτροπή ανταγωνισμού έχει, ήδη, κρίνει παράνομες αυτές τις καταχρηστικές πρακτικές και έχει τάξει ήδη προθεσμία -μέχρι και τον Σεπτέμβριο του 2024- αυτά τα οποία θα μας πει την Κυριακή ο Πρωθυπουργός να τα εξαλείψει. Και έρχεστε τώρα για να μας πείτε ότι θα νομοθετήσετε για τα αυτονόητα, από τον νόμο, που προκύπτουν για τις τράπεζες; Αυτό θα πει ο Πρωθυπουργός;

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Κόκκαλη, δεν έχετε άλλον χρόνο. Παρακαλώ.

**ΒΑΣΙΛΕΙΟΣ ΚΟΚΚΑΛΗΣ:** Τον Δεκέμβριο του 2023 η επιτροπή ανταγωνισμού ήταν ξεκάθαρη. Έθεσε προθεσμία για να συμμορφωθούν οι τράπεζες.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό…

(Θόρυβος στην Αίθουσα)

Κύριοι συνάδελφοι, γιατί είστε τόσο χαρούμενοι για τον κ. Κόκκαλη;

**ΜΑΚΑΡΙΟΣ ΛΑΖΑΡΙΔΗΣ:** Επειδή παρέμεινε στον ΣΥΡΙΖΑ ο κ. Κόκκαλης;

**ΚΩΝΣΤΑΝΤΙΝΟΣ ΜΠΑΡΚΑΣ:** Όχι γι’ αυτό, για την ομιλία του.

**ΠΡΟΕΔΡΕΥΟΥΣΑ (Όλγα Γεροβασίλη):** Έχουμε επισκέπτες στη Βουλή, σας θυμίζω.

Παιδιά, αντιλαμβάνεστε ότι μερικές στιγμές είναι πιο χαρούμενες…

**ΕΙΡΗΝΗ (ΡΕΝΑ) ΔΟΥΡΟΥ:** Μερικές φορές είμαστε σαν σχολείο κι εμείς.

**ΠΡΟΕΔΡΕΥΟΥΣΑ (Όλγα Γεροβασίλη):** Ακριβώς.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθήτριες και μαθητές και τέσσερις συνοδοί εκπαιδευτικοί από το 1ο Δημοτικό Σχολείο Ασπροπύργου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Ο επόμενος ομιλητής είναι ο Βουλευτής του ΠΑΣΟΚ, ο κ. Γεώργιος Νικητιάδης και θα ακολουθήσει ο Υπουργός Ανάπτυξης, κ. Παναγιώτης Θεοδωρικάκος.

Ορίστε, κύριε Νικητιάδη, έχετε τον λόγο.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, κυρία και κύριοι Υπουργοί, κύριε Θεοδωρικάκο, ευτυχής συγκυρία που είστε εδώ. Ρωτώντας τις προάλλες έναν γνωστό φίλο οικονομολόγο για την άποψή του για τον προϋπολογισμό μού ανέφερε ένα σημαντικό δίδαγμα που εξάγεται από το περίφημο παιδικό λογοτεχνικό βιβλίο «Η Αλίκη στη χώρα των θαυμάτων». Τι μου είπε ο διακεκριμένος οικονομολόγος; «Γιώργο» -μου λέει- «αν δεν ξέρεις πού θέλεις να πας, δεν έχει σημασία ποιον δρόμο θα τραβήξεις».

Αυτό συμβαίνει, κυρίες και κύριοι συνάδελφοι, με τον προϋπολογισμό της Νέας Δημοκρατίας. Δεν ξέρετε πού θέλετε να πάτε για να βγει αυτή η χώρα από τα αδιέξοδα. Το μόνο που φαίνεται να ξέρετε καλά είναι η ενίσχυση της ολιγαρχίας και των τραπεζιτών.

Ας προχωρήσω, όμως, στα καθ’ ημάς, σε ό,τι αφορά την ανάπτυξη, το Υπουργείο Ανάπτυξης, που ο δικός σας αρμόδιος Υπουργός είχε χαρακτηρίσει -όχι εσείς, ο προηγούμενος- «Υπουργείο της Ακρίβειας». Σκεφτείτε, παραλλήλως, εσείς τι έχετε κάνει τώρα έξι χρόνια που κυβερνάτε. «Υπουργείο της Ακρίβειας», τρεις Υπουργοί, ο κ. Γεωργιάδης, ο κ. Σκρέκας και τώρα εσείς, καλάθια, κουπόνια, ξανά καλάθια κάθε είδους. Τι πετύχατε; Ρωτώ. Τι πετύχατε; Παραμένει η ακρίβεια το νούμερο ένα πρόβλημα των Ελλήνων; Παραμένει. Το ομολογείτε κι εσείς οι ίδιοι ότι παραμένει. Και σας προτείνουμε μέτρα, τα οποία πότε απαξιώνετε, πότε διαστρεβλώνετε.

Σας είπαμε, κατ’ αρχάς, να μειώσετε τον ΦΠΑ για ορισμένο διάστημα σε βασικά τρόφιμα. Είπατε ότι δεν θα περάσει στον καταναλωτή. Επικαλεστήκαμε το παράδειγμα της Ισπανίας και ενώ αρχικώς λέγατε ότι δεν περνά η μείωση στον καταναλωτή, όταν σας φέραμε έκθεση της Κομισιόν, όταν σας φέραμε έκθεση της Κεντρικής Ισπανικής Τράπεζας, όταν σας είπαμε τι λέει το ομογάλακτο συντηρητικό κόμμα της Ισπανίας για το θέμα, δεν ξέρατε τι να απαντήσετε. Τώρα, βρήκατε απάντηση. Τι λέτε τώρα; Λέτε ότι η Ισπανία επανέφερε τους προηγούμενους συντελεστές γιατί το μέτρο δεν απέδωσε. Έτσι λέτε. Αλήθεια; Όχι. Όχι, βέβαια. Είναι ψέμα αυτό που λέτε. Το μέτρο απέδωσε, ο πληθωρισμός μειώθηκε και γι’ αυτό οι Ισπανοί επανέφεραν ξανά τον συντελεστή στο προηγούμενο καθεστώς, όχι επειδή δεν απέδωσε το μέτρο.

Και αυτό σας λέγαμε και εμείς και σας λέμε ξανά και ξανά. Μειώστε τον ΦΠΑ στα βασικά τρόφιμα για ένα διάστημα. Δεν σας είπαμε στο διηνεκές, αλλά για ένα διάστημα και θα δείτε αποτελέσματα. Θα πέσει ο πληθωρισμός. Αντ’ αυτού, μας λέτε διαρκώς πράγματα που δεν στέκουν, διότι εσείς θέλετε τα έσοδα από τους έμμεσους φόρους, που είναι η βασική σας επιλογή και προκύπτει και από τον προϋπολογισμό που συζητάμε σήμερα.

Και ξέρετε και κάτι ακόμη; Ο ΦΠΑ στα τρόφιμα στην Ισπανία ανέβηκε, αλλά είναι στο 4%. Σε εμάς είναι 13%. Τι μιλάτε λοιπόν; Δεν υπάρχει λογικό συμπέρασμα σε όσα λέτε σε σχέση με τον ΦΠΑ.

Ας δούμε όμως, περαιτέρω, τι κάνετε για την ανάπτυξη, που για μας είναι το μέγα ζητούμενο. Διαφημίσατε ξανά, κατά την προσφιλή επικοινωνιακή σας πολιτική, ένα νέο παραγωγικό μοντέλο για τη χώρα. Πώς προκύπτει αυτό από τον προϋπολογισμό σας, θα μας πείτε; Εδώ όταν θα έρθετε, θα μας πείτε πώς, από τον προϋπολογισμό σας, προκύπτει ότι στοχεύετε σε ένα νέο παραγωγικό μοντέλο. Ποια είναι η κατεύθυνση και ποιος είναι ο δρόμος που θέλετε να ακολουθήσετε; Τι λέτε για τον πρωτογενή τομέα; Πώς θα σταματήσουμε να εισάγουμε ντομάτες, να εισάγουμε πατάτες από την Τουρκία, ντομάτες από την Ολλανδία, το ίδιο και με δεκάδες είδη φρούτων και λαχανικών. Έτσι θα ισοσκελίσετε το ισοζύγιο;

Μιλάτε για αύξηση εξαγωγών και κάνετε καραμέλα την αύξηση των εισαγωγών, που έχει θεριέψει;

Αν δεν αυξήσουμε τις εξαγωγές μας και δεν μειωθούν οι εισαγωγές, μην περιμένετε και δεν πρόκειται να έρθει η ανάπτυξη. Πού είναι οι επενδύσεις; Χωρίς επενδύσεις υπάρχει ανάπτυξη; Πού είναι η καταπολέμηση της ακρίβειας; Αυξήσατε τον αριθμό της υπηρεσίας της ΔΙΜΕΑ -και καλά κάνατε, έπρεπε να πάρει πολύ περισσότερα άτομα- αλλά, άκουσον άκουσον, στον Προϋπολογισμό για τη ΔΙΜΕΑ το ποσό που αυξάνεται για την χρονιά που έρχεται είναι 7 χιλιάδες ευρώ. Με 7 χιλιάδες ευρώ παραπάνω ενισχύετε την υπηρεσία που είναι η κατεξοχήν αρμόδια για να καταπολεμήσει την ακρίβεια.

Να δούμε πώς πήγε ο αναπτυξιακός νόμος. Τρία χρόνια έχετε φέρει αναπτυξιακό νόμο. Ενεργοποιήσατε τέσσερα μόνο από τα δεκατρία καθεστώτα και από τα τέσσερα που ενεργοποιήσατε στο ένα, αυτό του τουρισμού, ξεκίνησαν οι εντάξεις και το 80% εκατό κόπηκαν. Γιατί; Γιατί δεν υπήρχαν πόροι.

Κι ενώ δεν υπάρχουν πόροι, τώρα έρχεστε προσφάτως και εντάσσετε τις εμβληματικές επιχειρήσεις με το πρόσφατο νομοθέτημα στον αναπτυξιακό νόμο. Σε αυτόν που δεν υπήρχαν πόροι να δοθούν για τον τουρισμό τώρα εντάσσονται οι εμβληματικές και θα βρεθούν οι πόροι.

Φαίνεται ξεκάθαρα, βεβαίως, ότι εγκαταλείπετε τον τουρισμό με τέλη ανθεκτικότητας που δεν επιστρέφονται στον τόπο απ’ όπου εισπράττονται, τέλη παρεπιδημούντων. Πάτε να κάνετε μη ανταγωνιστικό τον τουρισμό και θα ήθελα μία απάντηση. Πάτε να ξεκαθαρίσετε ότι ο τουρισμός δεν αποδίδει; Ξεχάσατε ότι ο τουρισμός στήριξε την οικονομία για χρόνια ολόκληρα; Ξεχνάτε ότι συμβάλλει κατά 25% εμμέσως στο ΑΕΠ της χώρας; Ξεχνάτε ότι το 20% της απασχόλησης οφείλεται στον τουρισμό; Και τώρα ξαφνικά απαξιώνετε, εμμέσως αλλά σαφώς, τον τουρισμό με όσα κατά καιρούς λέτε για «υπερτουρισμούς» και διάφορες άλλες ερμηνείες που δίδετε;

Κυρίες και κύριοι συνάδελφοι, κλείνοντας, δεν θα πω ξανά αυτό που υπάρχει στην «Αλίκη στη χώρα των θαυμάτων», ότι «άμα δεν ξέρεις πού θα πας, δεν έχει σημασία ποιον δρόμο θα ακολουθήσεις». Φοβάμαι ότι το κυβερνών κόμμα ξέρει ποιον δρόμο θέλει να ακολουθήσει. Κι αυτός είναι η στήριξη της ολιγαρχίας και τίποτε άλλο.

Ευχαριστώ, κυρία Πρόεδρε.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

 **ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ο Υπουργός Ανάπτυξης, ο κ. Θεοδωρικάκος.

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Σας ευχαριστώ πολύ, κυρία Πρόεδρε.

Κυρίες και κύριοι συνάδελφοι, διανύουμε μια πολύ ταραγμένη περίοδο που επηρεάζει καθοριστικά τη ζωή όλων, ιδιαίτερα στην Ευρώπη και την ίδια την προοπτική της Ευρωπαϊκής Ένωσης.

Συζητώντας τον Προϋπολογισμό οφείλουμε να συνειδητοποιήσουμε όλοι ότι οι μεγάλες αλλαγές που συντελούνται απαιτούν συγκροτημένη εθνική στρατηγική, καθώς πορευόμαστε εν μέσω μεγάλων κινδύνων. Στην ευρύτερη περιοχή διεξάγονται δύο πόλεμοι, με τεράστιες ανθρώπινες απώλειες και κρίσιμες επιπτώσεις στην οικονομία στο ενεργειακό και μεταφορικό κόστος, στην εφοδιαστική αλυσίδα.

Τα δύο μεγαλύτερα κράτη της Ευρωπαϊκής Ένωσης, η Γερμανία και η Γαλλία, διέρχονται πολυεπίπεδες κρίσεις. Η πολιτική μεταβολή στις Ηνωμένες Πολιτείες πιθανότατα σημαίνει νέους όρους στον παγκόσμιο ανταγωνισμό, πολύ δυσμενέστερους για την Ευρωπαϊκή Ένωση. Οι κίνδυνοι επέκτασης των πολεμικών επιχειρήσεων είναι πολύ ισχυροί και οι καταστροφές που επιφέρει η κλιματική κρίση αυξάνουν τα κόστη και τις αβεβαιότητες σε όλη τη Γη.

Η έκθεση Ντράγκι επιχειρεί να αφυπνίσει τις ευρωπαϊκές πολιτικές ελίτ και να δώσει κατεπείγοντα προσανατολισμό ανταγωνιστικότητας και βιωσιμότητας στις ευρωπαϊκές οικονομίες.

Την ίδια στιγμή, ας θυμηθούμε ότι η πατρίδα μας απέχει μόλις δεκαπέντε χρόνια από τη χρεοκοπία, δέκα χρόνια από τη στιγμή που κινδύνεψε να βγει από την Ευρωζώνη, μόλις δύο χρόνια από την έξοδο από τα μνημόνια και την ενισχυμένη εποπτεία εξαιτίας τους και μόλις δυόμισι χρόνια από την κλειστή οικονομία λόγω της πανδημίας του κορωνοϊού. Αυτά όλα είναι αναντίρρητες αλήθειες.

Μέσα σε ένα τέτοιο περιβάλλον, η ανυπόληπτη χώρα, το μαύρο πρόβατο του 2015, με τη σοβαρή προσπάθεια αυτής της Κυβέρνησης αυτά τα πέντε χρόνια, με υπεύθυνες δημοσιονομικές επιλογές, σωστό πολιτικό προσανατολισμό και ασφαλώς με την πολύ μεγάλη συνεισφορά της ίδιας της ελληνικής κοινωνίας, των πολιτών, πέτυχε να ανακτήσει την αξιοπιστία της και να βγει στις αγορές, να μειώσει αναλογικά το χρέος και ταυτόχρονα να μειώσει φόρους και ασφαλιστικές εισφορές.

Πετύχαμε να μειώσουμε την ανεργία από το 18% στο 9%, το οποίο στη δική μου αντίληψη είναι η σοβαρότερη κοινωνική πολιτική και ταυτόχρονα να αυξηθεί ο κατώτατος μισθός κατά 28%. Μέσα δε από συνδυαστικά αυστηρά νομοθετικά μέτρα, αλλά και ελέγχους και πίεση στην αγορά, έχει επιτευχθεί το 2024 να σταματήσει η άνοδος των τιμών στα τρόφιμα.

Κύριε συνάδελφε, μιλήσατε για την «Αλίκη στη χώρα των θαυμάτων». Θα σας μιλήσω για την ΕΛΣΤΑΤ και τη Eurostat που χρησιμοποίησε ο κ. Γιώργος Παπανδρέου. Με βάση, λοιπόν, αυτά τα στοιχεία της ΕΛΣΤΑΤ, από την αρχή του χρόνου μέχρι τις 30 Νοεμβρίου ο πληθωρισμός τροφίμων στην Ελλάδα ήταν 0,12%. Την ίδια περίοδο 1 Ιανουαρίου μέχρι 31 Οκτωβρίου -ο Νοέμβρης δεν έχει μπει ακόμα στην Eurostat ως σύνολο- ο πληθωρισμός τροφίμων ήταν 0,8%. Ο δε δείκτης των ειδών συντήρησης του νοικοκυριού ήταν -8,6% από πέρυσι. Αυτά είναι στοιχεία τα οποία δεν μπορεί κανείς να αμφισβητήσει και περιγράφουν σημαντικά βήματα προόδου και βελτίωσης της ζωής των πολιτών σε σχέση με το τι συνέβαινε τα χρόνια της επαπειλούμενης καταστροφής επί ΣΥΡΙΖΑ.

Παρά τις μεγάλες αναταράξεις παγκοσμίως, στην Ελλάδα επέστρεψε η συναίσθηση κανονικότητας. Αυτά, κυρίες και κύριοι συνάδελφοι, δεν τα λέμε ούτε για κομματικούς πανηγυρισμούς ούτε για κάθε είδους ιδιοτέλεια. Μακριά από εμάς τέτοιου είδους λογικές. Το ακριβώς αντίθετο συμβαίνει. Οφείλει, όμως, να συνειδητοποιεί κανείς πού ήταν, από τι κινδύνεψε, πού βρίσκεται και προς τα πού πορεύεται.

Γιατί την ίδια στιγμή που ισχύουν αυτά, υπάρχουν μεγάλα τμήματα της κοινωνίας τα οποία δυσκολεύονται να καλύψουν σημαντικές ανάγκες των οικογενειών και των νοικοκυριών τους. Αυτή είναι μια πραγματικότητα την οποία βιώνουμε γιατί είμαστε τμήμα της κοινωνίας.

Ιδιαίτερα για τους χαμηλόμισθους συμπολίτες μας οι οποίοι ζουν εν ανάγκη στο νοίκι -γιατί η συντριπτική πλειοψηφία όσων ζουν στο νοίκι ζουν από ανάγκη στο νοίκι- και οι οποίοι πλήττονται από τη στεγαστική κρίση οφείλουμε να κάνουμε ό,τι περνάει από το χέρι μας για τη στήριξής τους και να πορευόμαστε με το βλέμμα στραμμένο στην κοινωνία, εργαζόμενοι σκληρά και με σεμνότητα.

Είμαστε αποφασισμένοι να παλέψουμε με όλα τα όπλα που διαθέτουμε προς όφελος της κοινωνίας και της υγιούς επιχειρηματικότητας. Προφανώς, όσο κι αν αυτό ενοχλεί διαφόρους, οποίοι κι αν είναι αυτοί και για όποιον λόγο κι αν το κάνουν, και τα πρόστιμα που προβλέπουν οι νόμοι είναι τμήματα της πολιτικής μας, όχι για επικοινωνιακούς λόγους, αλλά γιατί ο νόμος είναι νόμος και οφείλει να ισχύει για όλους.

Στόχος μας είναι η ενίσχυση του διαθέσιμου εισοδήματος όλων των πολιτών και η αποκλιμάκωση των τιμών. Γι’ αυτό επισημαίνω ιδιαίτερα ότι από 1-1-2025 με αυτόν τον προϋπολογισμό καταργείται το τέλος επιτηδεύματος όσων εργάζονται με μπλοκάκι. Αυτό έχει ένα κόστος 238 εκατομμύρια φέτος. Το 2019 αυτό ήταν 0,5 δισεκατομμύριο ευρώ που είχε βγει από τις τσέπες της μεσαίας τάξης και των εργαζομένων.

Ταυτόχρονα, προβλέπονται και θα πραγματοποιηθούν αυξήσεις άνω του αναμενόμενου βασικού πληθωρισμού για την επόμενη χρονιά σε όλους τους μισθούς και τις συντάξεις.

Θυμίζω δε ότι προχθές, με νομοθετική ρύθμιση του Υπουργείου Ανάπτυξης, ετέθη πλαφόν αύξησης των εμπορικών μισθώσεων για τα ακίνητα 3% ανταποκρινόμενοι στο σχετικό αίτημα του εμπορικού κόσμου.

Στόχος μας είναι η παραγωγική και ασφαλής Ελλάδα με ευημερία για όλους τους πολίτες, χωρίς εξαιρέσεις και διακρίσεις. Προχωράμε μπροστά και ταυτόχρονα δεν πρόκειται να αφήσουμε ξανά κανένα περιθώριο για να επαναληφθεί η τραγική περιπέτεια που βιώσαμε της χρεοκοπίας και της απαξίωσης. Γιατί, όπως και τότε έγινε, οι πρώτοι που θα την πλήρωναν ξανά είναι οι χαμηλότερες, από οικονομική άποψη, κοινωνικές ομάδες.

Κυρίες και κύριοι συνάδελφοι, λέχθηκε από πολλούς ότι η Ελλάδα μέσα στον κυκλώνα των αναταράξεων αποτελεί πυλώνα σταθερότητας στην περιοχή. Αυτή είναι πραγματικότητα. Όμως προσοχή, η Ελλάδα είναι πυλώνας σταθερότητας, κύριε πρώην Πρόεδρε του ΠΑΣΟΚ, όχι στασιμότητας, γιατί προχωράμε μπροστά με δημοσιονομική ευθύνη και αξιοπιστία, με σίγουρα βήματα μειώνοντας περαιτέρω το δημοσιονομικό έλλειμμα και το χρέος και ταυτόχρονα διασφαλίζοντας ανάπτυξη 2,3% του ΑΕΠ και αύξηση των επενδύσεων κατά 8,4%.

Κυρίες και κύριοι, στις 21 Οκτωβρίου περιγράψαμε με τον Πρωθυπουργό τη στρατηγική μας για τον παραγωγικό μετασχηματισμό της ελληνικής οικονομίας και ένα συγκεκριμένο σχέδιο, κύριε εκπρόσωπε του ΠΑΣΟΚ, υλοποίησης επενδύσεων άνω των 3 δισεκατομμυρίων ευρώ. Στην αντίληψή μας κεντρικό θέμα είναι η καθοριστική ενίσχυση της βιομηχανίας, η σύνδεσή της με την εφαρμοσμένη έρευνα και καινοτομία, η ενίσχυση και επιτάχυνση των παραγωγικών ιδιωτικών επενδύσεων και η περαιτέρω μείωση της γραφειοκρατίας και του διοικητικού κόστους. Στόχος είναι η ενίσχυση της εξωστρέφειας, της παραγωγικότητας και της ανταγωνιστικότητας, για μια οικονομία που θα είναι στραμμένη κυρίως στην παραγωγή και όχι στην υπερβολική κατανάλωση, όπως έχει συμβεί για δεκαετίες, κατανάλωση με δανεικά.

Ας μη γελιόμαστε, ανεξάρτητα από την κριτική και τις διαφορετικές απόψεις των κομμάτων, η Ελλάδα με αυτή την Κυβέρνηση κινείται με όρους δημοσιονομικής αξιοπιστίας και επιτυχίας. Είναι ωστόσο κρίσιμο και καθοριστικό να μπορέσουμε τα επόμενα χρόνια να νικήσουμε το σημαντικό έλλειμμα του εμπορικού ισοζυγίου που, παρά την αύξηση των εξαγωγών και της βιομηχανικής παραγωγής τα τελευταία χρόνια, παραμένει σε υψηλά επίπεδα αντίστοιχα με αυτά που είχαμε όταν μπήκαμε στην Ευρωζώνη ως ποσοστό του ΑΕΠ.

Η βιομηχανία στις παραμεθόριες περιοχές, η βιομηχανία στην περιφέρεια είναι προϋπόθεση για την ασφάλεια της Ελλάδας, είναι προϋπόθεση για την ανακοπή της δραματικής δημογραφικής συρρίκνωσης και πρέπει να αποτελεί εθνικό στόχο. Είναι προϋπόθεση για να μειωθούν οι κοινωνικές και περιφερειακές ανισότητες. Γι’ αυτό και το Υπουργείο Ανάπτυξης το 2025 για πρώτη φορά καλεί σε δύο καθεστώτα του αναπτυξιακού νόμου. Το ένα είναι αποκλειστικά και μόνο για τις παραμεθόριες περιοχές από την Ήπειρο και τη Μακεδονία μας, ως τη Θράκη και τον Έβρο και ασφαλώς τα νησιά του Αιγαίου και ταυτόχρονα μεγάλες επενδύσεις, γιατί πιστεύουμε ότι αποτελεί εθνική αναγκαιότητα και πρέπει να στηριχθεί από όλες τις πολιτικές δυνάμεις, γιατί είναι η μοναδική ρεαλιστική ελπίδα, η μοναδική ρεαλιστική πολιτική σήμερα και αύριο για να στηρίξουμε τις κοινωνικές ομάδες που είναι πιο αδύναμες οικονομικά και ιδιαίτερα τους νέους ανθρώπους.

Καλύτερο βιοτικό επίπεδο με βιώσιμο τρόπο στην Ελλάδα μπορεί να υπάρξει για όλους μόνο σε μια πιο παραγωγική Ελλάδα. Αυτός είναι ένας λόγος που ενισχύουμε και τον θεσμό των εμβληματικών επενδύσεων και μετά το τέλος του Ταμείου Ανάκαμψης το 2025, εντάσσοντας σε αυτές τη ναυπηγική βιομηχανία, τη γαλάζια μας οικονομία που πρέπει να πολλαπλασιαστεί στο ΑΕΠ, τις κρίσιμες πρώτες ύλες που σχετίζονται με την ίδια την ασφάλεια της Ευρώπης, αλλά και την κυκλική οικονομία που είναι βασικό χαρακτηριστικό της πράσινης μετάβασης.

Ταυτόχρονα, εγκρίναμε ήδη διακόσια εβδομήντα ένα επενδυτικά σχέδια προϋπολογισμού 860 εκατομμυρίων ευρώ και δημιουργούν τεσσεράμισι χιλιάδες θέσεις απασχόλησης, ενώ φέτος γίνεται ρεκόρ πληρωμών στον αναπτυξιακό νόμο από τη Γενική Γραμματεία Ιδιωτικών Επενδύσεων.

Κυρίες και κύριοι συνάδελφοι, η οικονομική και αναπτυξιακή πολιτική της Κυβέρνησης είναι συνυφασμένη με τις ιδέες και τις αξίες της παράταξής μας, τον πατριωτισμό, την ελευθερία και την αλληλεγγύη. Κάποιοι στην Αντιπολίτευση ονομάζουν αυτή την πολιτική «νεοφιλελεύθερη» και «πολύ δεξιά», ενώ κάποιοι άλλοι τη βρίσκουν υπερβολικά κεντρώα. Είναι απλώς κοινωνικά και εθνικά υπεύθυνη πολιτική, μακριά από τις παραπλανητικές ετικέτες του χθες, με σύνεση και ευθύνη, με σχέδιο και κοινωνική ευαισθησία, οδηγώντας εν μέσω παγκόσμιων αναταράξεων την Ελλάδα στο αύριο με τη μεγαλύτερη δυνατή ασφάλεια και σιγουριά. Γι’ αυτό σας καλώ να υπερψηφίσετε αυτόν τον προϋπολογισμό.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Έχει ζητήσει τρίλεπτη παρέμβαση ο κ. Παππάς. Ο κ. Γερουλάνος πρώτα, με τη σειρά, όπως το θέλετε, διότι έχει ανατραπεί η σειρά.

**ΠΑΥΛΟΣ ΓΕΡΟΥΛΑΝΟΣ:** Κύριε Υπουργέ, λένε ότι «όποιος δεν θέλει να ζυμώσει, πέντε μέρες κοσκινίζει» και το λένε αυτό για ανθρώπους, οι οποίοι αντί να κάνουν τη δουλειά τους, πιάνουν να κάνουν κάποια άλλη δουλειά γιατί τους είναι πολύ πιο βολική. Μου δίνετε την εντύπωση τις τελευταίες ημέρες ότι κάτι τέτοιο συμβαίνει και μαζί σας. Δεν σας αδικώ απολύτως, διότι η ακρίβεια ρίχνει Υπουργούς. Υπάρχουν διάφορα «πτώματα» Υπουργών που έχουν προσπαθήσει να τα βάλουν με την ακρίβεια.

Γιατί η πραγματικότητα είναι ότι τη μάχη -πολιτικά εννοώ- με την ακρίβεια τη χάσατε πάρα πολύ νωρίς. Τη χάσατε πολύ πριν από τον πόλεμο της Ουκρανίας, όταν σας λέγαμε ξανά και ξανά ότι αυτή η ακρίβεια είναι δομική και εσείς δεν κάνατε τίποτα για ενάμιση χρόνο. Έρχεστε, λοιπόν, τώρα να σώσετε την κατάσταση όσο μπορείτε και γι’ αυτό επειδή δεν είναι βολικά τα πράγματα, μας λέτε τώρα ότι θα ασχοληθείτε με το νέο μοντέλο ανάπτυξης. Πολύ σωστά, κάποιος πρέπει να αλλάξει το μοντέλο ανάπτυξης, γιατί αυτό που έχουμε τώρα δημιουργεί στρατιές νεόπτωχων, περισσότεροι και περισσότεροι άνθρωποι που δουλεύουν περισσότερο και περισσότερο και βγάζουν τον μήνα πολύ πιο δύσκολα. Αυτό είναι το δικό σας παραγωγικό μοντέλο και κάποιος πρέπει να το αλλάξει.

Αλλά για να αλλάξεις αυτό το παραγωγικό μοντέλο, πρέπει να έχεις τον έλεγχο από τουλάχιστον πέντε εργαλεία. Το πρώτο είναι να μπορείς κάτι να κάνεις με τις πλουτοπαραγωγικές πηγές της χωρίς, να μπορείς να διαχειριστείς τη δημόσια περιουσία, να έχεις τον έλεγχο των χρημάτων που έρχονται από το εξωτερικό, να ελέγχεις το φορολογικό σύστημα και να ελέγχεις το τραπεζικό σύστημα. Αυτά αν δεν δουλέψουν μαζί αλλαγή του παραγωγικού μοντέλου δεν μπορείτε να κάνετε. Ελέγχετε κάποιο από αυτά, κύριε Υπουργέ; Θα αλλάξετε το παραγωγικό μοντέλο της χώρας με ένα νομοσχέδιο ενός Υπουργείου που δεν έχει καμμία αρμοδιότητα πάνω σε όλους αυτούς τους πόρους; Όχι.

Αυτούς τους πόρους τους ελέγχει ο κ. Χατζηδάκης και ο κ. Χατζηδάκης αυτήν τη στιγμή δεν νομίζω ότι θα είναι πάρα πολύ χαρούμενος να συνεργαστεί μαζί σας, γιατί έχει αρχίσει ένα μπρα ντε φερ μεταξύ σας για το ποιος φταίει για την ακρίβεια. Εσείς λέτε «φταίνε τα ακίνητα», άλλοι λένε «φταίνε τα είδη» τα οποία εσείς ελέγχετε, αλλά σε κάθε περίπτωση ο ένας προσπαθεί να περάσει το μπαλάκι στον άλλον και το μόνο το οποίο βλέπει ο ελληνικός λαός είναι δύο Υπουργούς να τσακώνονται για ένα θέμα το οποίο η Κυβέρνησή σας δεν μπορεί να λύσει.

Αλλά να δω και τι θα μας πει και ο κ. Φλωρίδης που έρχεται αργότερα για το τι θα κάνει η Κυβέρνηση με το παραγωγικό μοντέλο. Να δω πώς θα φέρουμε επενδύσεις σε μια χώρα, στην οποία άμα μπεις στα δικαστήρια δεν ξέρεις πότε θα βγεις. Αλλά αυτό θα μας το απαντήσει εκείνος.

Κύριε Υπουργέ, περάσαμε τρεις απανωτές κρίσεις, τις οποίες τις πλήρωσε ο ελληνικός λαός. Τώρα το να ζητωκραυγάζετε ότι υπάρχουν και στατιστικά στοιχεία που δείχνουν ότι η ελληνική οικονομία πάει σε θετική κατεύθυνση, νομίζω είναι λίγο αστείο. Θέλει μια σοβαρότητα εδώ, αν θέλουμε πραγματικά να αλλάξουμε την κατάσταση στην οποία βρίσκεται η χώρα και να πάμε μπροστά από εδώ και πέρα.

Η πραγματικότητα είναι, κύριε Υπουργέ, ότι μπορεί η ακρίβεια να ρίχνει Υπουργούς, αλλά η ακρίβεια ρίχνει και κυβερνήσεις και καλά θα κάνετε να κάνετε τη δουλειά σας για το θέμα της ακρίβειας, διότι αν αυτή η Κυβέρνηση πνιγεί από την ακρίβεια, δεν νομίζω ότι θα μπορείτε να σώσετε εσείς τον εαυτό σας.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει επίσης για τρία λεπτά ο κ. Παππάς.

**ΝΙΚΟΛΑΟΣ ΠΑΠΠΑΣ:** Κύριε Θεοδωρικάκο, σας άκουσα να μιλάτε για τους κινδύνους και πολύ σωστά κάνετε και τους επισημαίνετε. Λυπάμαι που θα σας το πω, αλλά η εισηγητική έκθεση του προϋπολογισμού περνάει εντελώς ξώφαλτσα τους κινδύνους οι οποίοι προκύπτουν. Δεν μιλάω για τις αναταραχές και τις συγκλονιστικές αλλαγές στη Συρία, αλλά και τις αναταράξεις που έχουμε σε ευρωπαϊκό επίπεδο. Όταν είχαμε αναταράξεις σε πρώτο χρόνο, η Κομισιόν μεταξύ άλλων συνέστησε μείωση έμμεσων φόρων, αλλά και –κρατηθείτε, μην ανατριχιάσετε, ειδικά από αυτήν την πτέρυγα- κρατικοποιήσεις εταιρειών στον κρίσιμο τομέα της ενέργειας. Ελπίζω να μην καταγγείλετε την Κομισιόν για λαϊκισμό, όπως κάνατε απέναντι στην Αντιπολίτευση.

Πληθωρισμός τροφίμων: Αναφερθήκατε στον τρέχοντα, ο οποίος έχει πέσει στο 0,6%. Ξέρετε, ο πληθωρισμός είναι ρυθμός αύξησης των τιμών. Λειτουργεί σωρευτικά, όχι στη δική σας προσωπική σκοπιά, αλλά κατά τη διάρκεια της Κυβέρνησης της Νέας Δημοκρατίας έχουμε διπλασιασμό των τιμών των τροφίμων και σε άλλα είδη, όπως το ελαιόλαδο, έχουμε παραπάνω από 100% αύξηση.

Αυτό είναι η απόρροια της δικής σας εμμονικής πολιτικής για μη μείωση των έμμεσων φόρων. Δράττομαι της ευκαιρίας βέβαια να πω ότι το να συγκρίνετε τις δικές σας μακροοικονομικές επιδόσεις και να τις βρίσκετε ίσα βάρκα ίσα νερά με τις δικές μας, ενώ εσείς είχατε τη δυνατότητα δημοσίων δαπανών και του Ταμείου Ανάκαμψης, προκαλεί τεράστιο ενδιαφέρον.

Επιτρέψτε μου, όμως, και θα πάρω την ευκαιρία επειδή βρίσκονται στα υπουργικά έδρανα οι αξιόλογοι κύριοι Δήμας και Πετραλιάς να τοποθετηθώ για το θέμα της φορολόγησης των τραπεζών, το οποίο έχει προκύψει τις τελευταίες ημέρες. Μίλησε ο Υπουργός εχθές για την αύξηση των καταθέσεων. Έχω εδώ τα στοιχεία από το Ταμείο Εγγύησης Καταθέσεων.

Κύριοι της Νέας Δημοκρατίας, έχετε υπ’ όψιν σας ποιο είναι το προφίλ το καταθετικό των Ελλήνων καταθετών; Το 70% των καταθετών έχουν μέχρι 1.000 ευρώ, το 85% των Ελλήνων καταθετών έχουν μέχρι 5.000 ευρώ, το 0,8% έχει το 42% των ελληνικών καταθέσεων. Όταν, λοιπόν, βλέπετε τον Υπουργό σας να επαίρεται για αύξηση των καταθέσεων στην Ελλάδα, να αντιλαμβάνεστε ότι κατά μέγιστη πιθανότητα μιλάει για το 1% των καταθετών. Οι τράπεζες από τις προμήθειες είχαν 6,5 δισεκατομμύρια έσοδα τα τελευταία χρόνια, από το 2021 και μετά.

Και έρχεται τώρα η Κυβέρνηση να μας πει ότι θα φορολογήσει τις προμήθειες. Υπάρχει οδηγία σχετική από το 2023. Εάν είχε εφαρμοστεί τουλάχιστον 500 εκατομμύρια θα είχαν εισρεύσει στα δημόσια ταμεία. Δεν το κάνατε. Δεν το κάνατε. Αυτό είναι στρατηγική επιλογή. Και έρχεστε τώρα για να διασκεδάσετε τις εντυπώσεις και από τις διαρροές αντιλαμβανόμαστε ότι θα φέρετε μια πρόταση, η οποία θα πηγαίνει γύρω στα 100 εκατομμύρια. Θα χαρούμε πάρα πολύ να διαψευστούμε και αυτό το ποσό να ανέβει πολύ περισσότερο. Και, δυστυχώς, και η πρόταση που ακούστηκε από το ΠΑΣΟΚ υπολείπεται των προσδοκιών και των αναγκαίων παρεμβάσεων.

Και δεν αντιλαμβάνομαι την κλιμάκωση της αντιπαράθεσης, όταν ο ΣΥΡΙΖΑ προτείνει κατά τον ευρωπαϊκό ορισμό, να εντοπιστούν τα υπερκέρδη των τραπεζών και να φορολογηθούν με 90% και να υπάρξει και δημόσια τράπεζα η οποία θα πιέζει τον ανταγωνισμό προς τα κάτω. Ποιο άγιο δισκοπότηρο είναι αυτό που δεν μας αφήνετε να αγγίξουμε, όταν λέμε ότι πρέπει να υπάρχει δημόσια τράπεζα; Την 21η Νοεμβρίου και με αυτό ολοκληρώνω κυρία Πρόεδρε, έγινε διάσκεψη του Συνδέσμου Δημοσίων Τραπεζών της Ευρώπης στις Βρυξέλλες, ενενήντα τραπεζικά ιδρύματα, 3,5 τρισεκατομμύρια κεφαλαιοποίηση. Ποιο ήταν το μέγιστο ζήτημα που απασχόλησε τη διάσκεψη; Η στεγαστική κρίση. Τι έχει να πει η Κυβέρνηση για τη στεγαστική κρίση; Ποιος θα τη χρηματοδοτήσει μια γενναία πολιτική για να αμβλυνθούν οι συνέπειες αυτής της κρίσης; Η Αναπτυξιακή Τράπεζα που την κληρονομήσατε από εμάς και την έχετε αφήσει στα σπάργανα και η οποία υπόκειται στις αποφάσεις των εμπορικών τραπεζών που λειτουργούν ως το χειρότερο καρτέλ έχουν καταντήσει ο βασικός, μεγάλος ασθενής της ελληνικής οικονομίας;

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε, παρακαλώ.

**ΝΙΚΟΛΑΟΣ ΠΑΠΠΑΣ:** Δεν ξέρω αν γνωρίζατε λεπτομέρειες για το τι θα πει ο Πρωθυπουργός αύριο σε σχέση με τις χρεώσεις. Πρέπει, όμως, να μας διαφωτίσετε.

Ευχαριστώ.

(Στο σημείο αυτό ο Βουλευτής κ. Νικόλαος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Επίσης τρία λεπτά παρέμβαση από τον Κοινοβουλευτικό Εκπρόσωπο του Κομμουνιστικού Κόμματος Ελλάδας.

Έχετε τον λόγο, κύριε Καραθανασόπουλε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Υπουργέ, είπατε για την κατάσταση στην Ευρωπαϊκή Ένωση, την Ευρωζώνη και την οικονομία της. Βυθίζεται στην κρίση η Ευρωπαϊκή Ένωση και η Ευρωζώνη. Χρεοκοπούν η μία μετά την άλλη όλες οι καλές πρακτικές και τα μοντέλα. Αποτυγχάνουν τα διάφορα μείγματα διαχείρισης αυτού του συστήματος. Και αυτά όλα οδηγούν στην όξυνση των ανταγωνισμών, των αντιθέσεων και των συγκρούσεων που παίρνουν και πολεμική μορφή. Γι’ αυτόν ακριβώς τον λόγο έχουμε την μετατόπιση στην πολεμική οικονομία, έχοντας ως σημαία και σημαιοφόρο την έκθεση Ντράγκι.

Μετά από όλα αυτά εσείς θεωρείτε ότι η ελληνική οικονομία δεν θα επηρεαστεί; Θα συνεχίζουμε να έχουμε αυτούς τους ρυθμούς ανάπτυξης; Πολύ, δε, περισσότερο που λόγω του υψηλού βαθμού εξωστρέφειας της ελληνικής οικονομίας και του σημαντικού ρόλου της οικονομικής τουριστικής δραστηριότητας, είναι πολύ πιο ευάλωτη στην κρίση η ελληνική οικονομία.

Δεύτερο ζήτημα: θεωρούμε ότι είναι ψευτοδίλημμα όλη αυτή η κουβέντα, που γίνεται περί παραγωγικού μοντέλου. Γιατί τι συγκαλύπτει; Συγκαλύπτει την αιτία. Κάτι πήγε να πει ο κ. Γερουλάνος, αλλά δεν είπε το ουσιαστικό. Ποιος είναι αυτός που κρατά τα κλειδιά της οικονομίας στα χέρια του; Τα μέσα παραγωγής ποιος τα έχει και ποιος καθορίζει τι θα παραχθεί και για ποιο σκοπό; Όταν, λοιπόν, ο σκοπός είναι το κέρδος καταλαβαίνουμε πάρα πολύ καλά ότι θα κατευθυνθούν οι επενδύσεις στη λογική της διασφάλισης της αναπαραγωγής και μεγέθυνσης της κερδοφορίας. Και όποιες παρεμβάσεις θα σχετίζονται με ευρύτερες ανάγκες, όπως αυτές που κάνατε πρόσφατα και τις αναφέρατε και εσείς, ναυπηγική βιομηχανία και εξορυκτική στο όνομα της ασφάλειας της Ευρωπαϊκής Ένωσης άλλοι λένε της μετατροπής σε πολεμική οικονομία.

Γιατί επί της ουσίας όποιο μοντέλο και αν έχουμε, κύριε Υπουργέ, τα αποτελέσματα θα είναι πολύ συγκεκριμένα. Θα είναι η συγκέντρωση της οικονομικής δραστηριότητας σε όλο και λιγότερα χέρια, αυτό που ονομάζεται μονοπώληση της αγοράς, τραστ. Δείτε σε όλους τους κλάδους της ελληνικής οικονομίας ποιοι κυριαρχούν. Μια χούφτα μονοπωλιακοί όμιλοι κυριαρχούν.

Δεύτερον, θα έχουμε ανισομετρία γιατί κάποιες παραγωγικές δυνατότητες δεν θα αναπτύσσονται επειδή δεν δίνουν κέρδος, και περιφερειακοί και κλαδικοί.

Και τρίτον και το πιο σημαντικό θα έχουμε τεράστιες ανισότητες. Γιατί ακριβώς οξύνονται οι ανισότητες. Και αυτό το βλέπουμε μόνο και μόνο σε παγκόσμιο επίπεδο. Πόσο πολλαπλασιάζεται σε ετήσια βάση ο πλούτος των 2,5 χιλιάδων -πόσο είναι- δισεκατομμυριούχων σε παγκόσμιο επίπεδο. Και σε τι κατάσταση ζει το 50% του πιο φτωχού πληθυσμού του πλανήτη και, βεβαίως, στην νέα κρίση.

Και τέλος για την ακρίβεια. Η ακρίβεια είναι η συνισταμένη τιμών, μισθών και φόρων. Και στα τρία αυτά ζητήματα, όπως και οι υπόλοιπες κυβερνήσεις, έχετε δώσει διαπιστευτήρια, γιατί ακριβώς τις τιμές τις καθόρισαν συγκεκριμένες πολιτικές, όπως η πολιτική απελευθέρωση της αγοράς της ενέργειας, που έκανε ένα πολύ ακριβό ενεργειακό μείγμα και το υπηρετήσατε ή οι μισθοί που με τις πολιτικές σας και τους νόμους σας ο μέσος μισθός έχει οδηγηθεί να είναι χαμηλότερος κατά 11,5%, ο ονομαστικός, από το 2011 και στην πραγματικότητα είναι 30% πραγματικός μισθός και τρίτον, ο φόρος. Και αν πιστεύετε ότι μπορεί να αντιμετωπιστεί με τις ασπιρίνες είτε των ελέγχων που σποραδικά γίνονται είτε με τη μείωση προσωρινά για να μη διαταραχθεί η δημοσιονομική πειθαρχία της χώρας μας του ΦΠΑ είστε βαθύτατα γελασμένοι. Αν δεν θίξουμε τις ίδιες αιτίες που γεννούν την ακρίβεια, την αύξηση δηλαδή των τιμών, τα κέρδη, τη μείωση των μισθών, δηλαδή τα κέρδη και των φόρων για να υπάρχει δημοσιονομική πειθαρχία.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστώ.

Επίσης, τρίλεπτη παρέμβαση από την Κοινοβουλευτική Εκπρόσωπο της Νέας Αριστεράς, κ. Αχτσιόγλου.

**ΕΥΤΥΧΙΑ (ΕΦΗ) ΑΧΤΣΙΟΓΛΟΥ:** Κύριε Υπουργέ, επαναλάβατε σήμερα αυτό το ατυχέστατο αφήγημα ότι ο πληθωρισμός στην Ελλάδα ήταν αποτέλεσμα εξωτερικών συνθηκών, εξωγενές φαινόμενο και είπατε μάλιστα ότι η μείωση του πληθωρισμού είναι αποτέλεσμα των δικών σας παρεμβάσεων, των κυβερνητικών πολιτικών.

Να σας καλέσω να διαβάσετε τα στοιχειώδη, όχι κάποιου αριστερού ινστιτούτου, αλλά διαβάστε Ευρωπαϊκή Επιτροπή και την Ευρωπαϊκή Κεντρική Τράπεζα ή έστω τη δήλωση της Λαγκάρντ ήδη από τα τέλη του 2022. Τι είπε η Λαγκάρντ και όχι η Νέα Αριστερά; Ότι ο πληθωρισμός, πλέον, είναι εσωτερικό φαινόμενο και είναι πρόβλημα απληστίας κερδών. Είναι πρόβλημα δηλαδή της κερδοσκοπίας που ασκείται από συγκεκριμένες πλευρές της οικονομίας εντός του οικονομικού σχηματισμού της κάθε χώρας. Στην περίπτωση της Ελλάδας νομίζω είναι προφανές για ποιες περιοχές μιλάμε, διυλιστήρια, πετρέλαια, τράπεζες, σουπερμάρκετ, φαρμακευτικές.

Τι έκανε στην πραγματικότητα η ελληνική Κυβέρνηση για το ζήτημα αυτό με αυτά τα δεδομένα; Το ακριβώς αντίθετο από αυτό που λέτε. Και πώς αποδεικνύεται αυτό; Δηλαδή στην πραγματικότητα άφησε τα κέρδη εντελώς ανεξέλεγκτα και οδήγησε σε μια κατάσταση υπερσυγκέντρωσης πλούτου. Πώς αποδεικνύει αυτόν τον ισχυρισμό; Μια εικόνα. Αρκεί κανείς να δει τι έχει συμβεί στα κέρδη των εισηγμένων στο Χρηματιστήριο εταιρειών την τελευταία πενταετία. Αύξηση πάνω από 550%, υπερπενταπλασιασμός των κερδών. Μιλάμε για προκλητική, άγρια κερδοσκοπία. Αυτό έχει συμβεί.

Εδώ φαίνεται ότι η ελληνική Κυβέρνηση όχι απλώς δεν παρενέβη για να συγκρατήσει το φαινόμενο, αλλά αντίθετα με τις ευνοϊκές φορολογικές μεταχειρίσεις που έκανε το ευνόησε. Γιατί λέω ευνοϊκές φορολογικές μεταχείρισης; ΟΟΣΑ: Η Ελλάδα πρώτη χώρα στην πλέον ευνοϊκή μεταχείριση του μεγάλου πλούτου. Θα το καταθέσω και αργότερα στα Πρακτικά αν υπάρχει αμφισβήτηση.

Δεύτερον, είπατε ότι την περίοδο της διακυβέρνησής σας υπάρχει πρόοδος και άνοδος του βιοτικού επιπέδου για όλους. Δεν είναι καθόλου έτσι τα πράγματα. Διότι την ώρα που υπάρχει αυτή η εικόνα για τα κέρδη λίγων, γιατί είναι μικρό το Χρηματιστήριο της Ελλάδας -μιλάμε για λίγες εταιρείες, των 550% πάνω στα κέρδη τους-, την ίδια ώρα ο μέσος μισθός στην Ελλάδα έχει βρεθεί να είναι τρίτος από το τέλος στον ΟΟΣΑ στις τριάντα πένττε χώρες. Ο πραγματικός μέσος μισθός. Το πραγματικό ωρομίσθιο στην Ελλάδα, τελευταίο σε όλη την Ευρώπη.

Αυτή η συνθήκη δεν ήταν από πάντα. Αυτή η συνθήκη επιδεινώθηκε τα τελευταία πέντε χρόνια. Αυτός είναι ο ορισμός της έκρηξης των ανισοτήτων και προφανώς το ακριβώς αντίθετο από το ότι βελτιώνεται το επίπεδο για όλους. Εδώ έχουμε μια ακραία συμπίεση του μέσου εργαζόμενου -προσέξτε δεν μιλάω για τον πλέον φτωχό, μιλάω για τον μέσο εργαζόμενο στην Ελλάδα- και μία έκρηξη κερδών σε πολύ συγκεκριμένες περιοχές της οικονομίας.

Τρίτο ζήτημα, αναφερθήκατε στο τέλος επιτηδεύματος και την ελάφρυνση των ελεύθερων επαγγελματιών. Ποια είναι η αλήθεια; Ότι με την τεκμαρτή φορολόγηση που επιβάλλατε πριν από ένα χρόνο στους ελεύθερους επαγγελματίες -ειρήσθω εν παρόδω πάρα πολύ ωραία μεθοδολογία για το κρύψιμο της μεγάλης φοροδιαφυγής, περαιώνουν οι μεγάλοι φοροδιαφεύγοντες, δίνοντας ένα ποσό και κρύβουν τα υπόλοιπα, πιέζονται τα μπλοκάκια και οι χαμηλοί εισοδηματίες- ελεύθεροι επαγγελματίες- αυτοί θα πληρώσουν φόρο πάνω από 600 με 700 εκατομμύρια ευρώ σε σχέση με το τι πλήρωναν. Πόση είναι η ελάφρυνση από το τέλος επιτηδεύματος για το 2025; Είναι 120 ευρώ. Τους παίρνετε τα πολλαπλάσια από τη μία τσέπη, τους γυρνάτε το ένα έκτο από την άλλη και ζητάτε και συγχαρητήρια.

Και κλείνω με το εξής. Είπατε για τις επενδύσεις. Δεν έχει νόημα να πω για την ποσότητα των επενδύσεων, ούτως ή άλλως και οι δικές σας προβλέψεις πάνε σε μία ανύπαρκτη λογική. Προβλέπετε 30%. Το ρίχνετε στο 15%, μετά το κάνετε 7%. Δεν υπάρχει κανένα σχέδιο.

Θα μιλήσω, όμως, για την ποιότητα των επενδύσεων. Το 90% των επενδύσεων την περίοδό σας είναι real estate, επαναγορά υπαρχόντων αξιών ακινήτων, τουρισμός, ιδιωτικοποιήσεις και εξαγορά κόκκινων δανείων από funds τα οποία, για τους συναδέλφους που δεν το γνωρίζουν, καταγράφονται και αυτά στις επενδύσεις. Αυτό είναι το 90% των πραγματικών επενδύσεων στην Ελλάδα.

Μιλάμε για ένα μοντέλο που έχει χρεοκοπήσει. Είναι το μοντέλο συνταγής δεκαετίας 1990 - 2000, ένα μοντέλο φθηνής εργασίας, ένα μοντέλο μη παραγωγικό, το οποίο δεν πρόκειται όχι να μας οδηγήσει σε καλύτερες μέρες, μάλλον προς τα πίσω θα μας πάει και με μεγάλη ταχύτητα.

Ευχαριστώ πολύ, κυρία Πρόεδρε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Επίσης τρίλεπτη παρέμβαση έχει ζητήσει ο Κοινοβουλευτικός Εκπρόσωπος της Πλεύσης Ελευθερίας, ο κ. Καζαμίας.

Ορίστε, κύριε συνάδελφε, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Υπουργέ, μιλήσατε στη διάρκεια της παρέμβασής σας για την ΕΛΣΤΑΤ και για την EUROSTAT και είπατε ότι θα μας παραθέσετε στοιχεία, τα οποία δεν μπορεί κανείς να αμφισβητήσει. Εγώ θα τα αμφισβητήσω.

Θα σας αναφέρω τρία στοιχεία. Το πρώτο στοιχείο αφορά το Υπουργείο σας, το Υπουργείο Ανάπτυξης. Μπορείτε να μας πείτε γιατί η ανάπτυξη κατά μέσο όρο ετησίως επί κυβερνήσεων της Νέας Δημοκρατίας από το 2019 μέχρι τώρα βρίσκεται στο 2%, ενώ την τελευταία χρονιά της κυβέρνησης του ΣΥΡΙΖΑ σύμφωνα με αναθεωρημένα στοιχεία της ΕΛΣΤΑΤ ήταν στο 2,1% -το κατέθεσα χθες στα Πρακτικά- ενώ εσείς έχετε και το Ταμείο Ανάκαμψης, το οποίο σας δίνει τεράστια κονδύλια για επενδύσεις και βεβαίως δεν έχετε το τρίτο μνημόνιο;

Μπορείτε να μας εξηγήσετε γιατί δεν πετυχαίνετε τους ρυθμούς ανάπτυξης που ο κ. Μητσοτάκης στην ΔΕΘ το 2018 υποσχόταν; Είχε πει 4% ότι θα πάει την ανάπτυξη. Πού είναι αυτή η ανάπτυξη; Δεύτερον, μπορείτε να μας πείτε γιατί σύμφωνα με τα στοιχεία της ΙΜΕ ΓΣΕΒΕΕ το 61% των ελληνικών νοικοκυριών δεν μπορεί να αντεπεξέλθει με το εισόδημά του πέρα από τη δέκατη ένατη ημέρα του μήνα;

Επίσης, θα θέλαμε να μας εξηγήσετε, γιατί η Ελλάδα είναι ουραγός στην Ευρωπαϊκή Ένωση όσον αφορά το ποσοστό του διαθέσιμου εισοδήματός τους που δίνουν οι πολίτες για τα ενοίκια; Είναι στο 35%, ενώ στο μέσο όρο της Ευρωπαϊκής Ένωσης αυτό βρίσκεται στο 19%.

Αυτά τα στοιχεία δείχνουν ότι οι πολίτες στην οικονομία, στην πραγματική οικονομία βιώνουν συνθήκες οι οποίες είναι συνθήκες κρίσης και εσείς μιλάτε για επιτυχία.

Κύριε Θεοδωρικάκο, η πολιτική που ακολουθείτε σταθεροποιεί τη μείωση των μισθών, των πραγματικών εισοδημάτων των πολιτών, σταθεροποιεί την διαρκή αύξηση του βάρους της φορολογίας και μία πολιτική αναδιανομής από κάτω προς τα πάνω υπέρ των ολιγοπωλίων που υποστηρίζετε.

Αυτό δεν είναι μια πολιτική την οποία θα πρέπει να παρουσιάζετε ως επιτυχή. Δεν είναι μια πολιτική κανονικότητας. Πείτε μία φορά την αλήθεια στους πολίτες. Πείτε ότι τα πράγματα δεν είναι καλά και ότι δεν ξέρετε πλέον τι να κάνετε.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Θα έχει τον λόγο τώρα ο Κοινοβουλευτικός Εκπρόσωπος της Νίκης, ο κ. Οικονομόπουλος, ο οποίος θα κάνει την δωδεκάλεπτη ομιλία του. Στη συνέχεια είναι η κ. Ευθυμίου και μετά εσείς κύριε Υπουργέ.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, ο ετήσιος προϋπολογισμός που συζητείται ως είθισται την περίοδο αυτή, αποτελεί για την κάθε κυβέρνηση ένα κομβικό σημείο για την πορεία της κατά το επόμενο έτος. Εξαναγκάζεται εκ των πραγμάτων και εκ του νόμου να παρουσιάσει τη φιλοσοφία και το σκεπτικό της για την άσκηση εξουσίας μέσω της κατανομής των πόρων που διαθέτει το κράτος. Η πολυπλοκότητα των στοιχείων και η φύση των μεγεθών καθιστούν δύσκολη την παρακολούθηση σε μη ειδικούς.

Παρ’ όλα αυτά ο ελληνικός λαός παρακολουθεί τις συζητήσεις για τον προϋπολογισμό με αυξημένο ενδιαφέρον, όχι μόνο επειδή οι συζητήσεις αυτές και η τελική ψήφιση έχουν και χαρακτήρα ψήφου εμπιστοσύνης της Βουλής, αλλά και επειδή μαθαίνει μέσω της αντιπαράθεσης κυβέρνησης-αντιπολίτευσης τι μέλλει γενέσθαι με τα κρατικά έξοδα το επόμενο έτος.

Για τον λόγο αυτό και εκ μέρους των κυβερνώντων υπάρχει μια τάση ωραιοποίησης των πολιτικών που εφαρμόζονται, αλλά και εκ μέρους της Αντιπολίτευσης μία τάση αποκάλυψης των κακώς κειμένων μέσω των περιγραφομένων αριθμητικών στοιχείων του προϋπολογισμού.

Κατά συνέπεια η παρουσίαση έχει πάντα και στοιχεία προπαγάνδισης του κυβερνητικού έργου. Αυτό το βλέπουμε και στη λιτή παρουσίαση προϋπολογισμού επιδόσεων, που συνοδεύει τον προϋπολογισμό, η οποία δεν αποκαλύπτει τίποτα από τα κακώς κείμενα. Έχουμε χρέος προς τον ελληνικό λαό όλοι όσοι ανήκουμε στην Αντιπολίτευση να προσπαθούμε να δούμε τα σημαινόμενα πίσω από τις γραμμές και να εξηγήσουμε τα προβληματικά σημεία, ώστε να μη διαλανθάνουν τις προσδοκίες ακόμα και των κυβερνητικών Βουλευτών, όπως συχνά συμβαίνει. Κυρίως, δε, να αντιπροτείνουμε τι θα μπορούσε να γίνει σε κάθε περίπτωση που διαπιστώνουμε εσφαλμένη εκτίμηση των καταστάσεων από την Κυβέρνηση και εσφαλμένη χρήση των πόρων που διαθέτει το κράτος.

Ο προϋπολογισμός του 2025 δεν αποτελεί εξαίρεση σε αυτό το σημείο. Από μία πρώτη ανάγνωση των συνοδευτικών αρχείων παρατηρεί κανείς ότι εκτός του προϋπολογισμού υπάρχει η έννοια του προϋπολογισμού επιδόσεων. Η γενική ιδέα πίσω από αυτό είναι αφ’ ενός ο αυξημένος έλεγχος και η λογοδοσία και αφ’ ετέρου η πιο άμεση συστηματική εποπτεία των δημοσιονομικών δαπανών. Είναι ο τέταρτος τέτοιος προϋπολογισμός στη χώρα μας.

Εύλογα θα αναρωτηθεί κανείς, «Γιατί προτείνεται από τον ΟΟΣΑ και γιατί ακολουθείται από τις περισσότερες χώρες;». Η κρίσιμη δηλαδή διαφορά έγκειται στη συστηματικότητα παρακολούθησης των μεγεθών και στην αξιοποίηση των ευρημάτων στον σχεδιασμό των επόμενων προϋπολογισμών. Το λεπτό και ευαίσθητο σημείο βρίσκεται στον τρόπο επιλογής των τομέων πολιτικής, που θα εντάξει κανείς σε έναν προϋπολογισμό επιδόσεων και στον τρόπο που αυτοί επιλέγονται. Ο τρόπος αυτός δείχνει και την πολιτική γραμμή και φιλοσοφία κάθε κυβέρνησης και δεν αποτελεί υποχρέωση η απόρροια αυτού καθαυτού του γεγονότος ύπαρξης προϋπολογισμού επιδόσεων.

Στον προϋπολογισμό αυτόν της χώρας μας για το 2025 από τους δώδεκα τομείς πολιτικής που εντάχθηκαν σε αυτόν, επιλέχθηκαν ορισμένοι ως οι πέντε σημαντικότεροι τομείς που έχουν χρηματοδοτηθεί και ως οι περισσότερο σημαντικοί. Αυτοί είναι: Η κοινωνική προστασία που αφορά συντάξεις και μεταβιβαστικές πληρωμές όπως οικογενειακά επιδόματα και λοιπά με 44 δισεκατομμύρια, οι οριζόντιες λειτουργίες του κράτους με 16 δισεκατομμύρια, η υγεία με 13 δισεκατομμύρια, η τοπική διακυβέρνηση με 9,5 δισεκατομμύρια και η εκπαίδευση με 7 δισεκατομμύρια.

Παρατηρούμε ότι οι οριζόντιες λειτουργίες του κράτους απορροφούν ένα σχετικά μεγάλο τμήμα των πόρων του, περί το 20%, πράγμα που δείχνει βαθιά παθογένεια στη λειτουργία του δημοσίου τομέα. Το κράτος για να λειτουργήσει καταναλώνει το ένα πέμπτο των πόρων του, περίπου. Αυτό αποδεικνύει πως η χώρα μας βρίσκεται μακριά από τη βέλτιστη χρήση πόρων στον δημόσιο τομέα και ότι η αυτοματοποίηση διαδικασιών, η χρήση ηλεκτρονικών μεθόδων και η ορθολογική αξιοποίησή τους είναι ακόμα ένα μακρινό όνειρο για το ελληνικό κράτος.

Ένα δεύτερο στοιχείο είναι η ονομασία της παιδείας ως εκπαίδευση, γεγονός που δείχνει ποιοτικό υποβιβασμό της έννοιας της παιδείας. Αντιθέτως, η ένταξή της στην πρώτη πεντάδα του προϋπολογισμού επιδόσεων αποδεικνύει πως η Κυβέρνηση έχει την πρόθεση να αναβαθμίσει τον τομέα αυτόν, αλλά με λανθασμένο τρόπο μάλλον, ασκώντας μεγαλύτερο έλεγχο και εποπτεία, χωρίς να διαφαίνεται κάποια σημαντική μεταβολή στα ποσά που θα διατεθούν.

Ακόμη και για απολύτως επωφελείς για το κοινωνικό σύνολο δράσεις, όπως είναι τα σχολεία των φυλακών και η επανένταξη στην κοινωνία των πρώην φυλακισμένων νέων η Κυβέρνηση διστάζει να διαθέσει έστω και κάποια μικρά ποσά προς ενίσχυσή τους. Ανάλογη είναι η κατάσταση και σε άλλες κοινωνικές δαπάνες που ναι μεν αυξάνονται σιγά-σιγά, αλλά τόσο αργά, ώστε η άνοδος του τιμαρίθμου ουσιαστικά τις εξουδετερώνει πριν προλάβει ελληνικός λαός να δει το αποτέλεσμά τους. Συνεπώς είναι σωστή εκτίμηση ότι ασκείται από την Κυβέρνηση μια πολιτική επιδομάτων, η οποία δεν λύνει τις αιτίες των προβλημάτων, αλλά ανακουφίζει για λίγο ορισμένους αναξιοπαθούντες συμπολίτες μας και μετά επαναλαμβάνεται η κατάσταση.

Έχουμε προτείνει ως Πατριωτικό Κίνημα - ΝΙΚΗ πολλές φορές τόσο στις Επιτροπές όσο και στην Ολομέλεια, και μάλιστα και αυτές τις μέρες θα προτείνουμε ξανά, γενναία μέτρα για την ανακούφιση των ευάλωτων συμπολιτών μας που βρίσκονται σε κατάσταση φτώχειας ή στο όριό της. Μέτρα που θα προφυλάξουν την οικογένεια από τις απότομες ανόδους των βασικών προϊόντων και ειδικά τις οικογένειες με μικρά παιδιά, πολύτεκνες και μη.

Ο προϋπολογισμός θεωρούμε ότι περιλαμβάνει και πτυχές που δεν αναδεικνύονται συνήθως. Οι πολλές αναφορές σε αριθμούς και ποσοστά δεν εξηγούν στον ελληνικό λαό τι δεν πάει καλά και ακριβώς τι πρέπει να αλλάξει. Σήμερα με αφορμή την παρούσα συζήτηση θα μπορούσαμε να αναδείξουμε κάτι τέτοιο. Θα αναφερθούμε με λεπτομέρειες σε μια πτυχή που συνήθως δεν εμφανίζεται και δεν συζητείται όσο χρειάζεται, ώστε να μάθει ο ελληνικός λαός τι κράτος είναι αυτό στο οποίο ανήκει και τι είδους διακυβέρνηση ασκεί η παρούσα Κυβέρνηση της Νέας Δημοκρατίας.

Αυτή η πτυχή είναι η ελεγκτική δραστηριότητα του κράτους, η οποία ελέγχει αν και κατά πόσο ο προϋπολογισμός εκτελέστηκε όπως προγραμματιζόταν, σύμφωνα με τους δημοσιονομικούς κανόνες και υποχρεώσεις. Η συνοδευτική περίληψη ετήσιας έκθεσης ελέγχου του άρθρου 22 παράγραφος 1 του ν.3492/2006, που αφορά στην ελεγκτική περίοδο από 1-7-2023 έως 30-6-2024 είναι ο καθρέφτης της κατάστασης της δημόσιας διοίκησης εν γένει. Προτείνουμε σε καθένα να τη μελετήσει προσεκτικά και αναλυτικά, ειδικά όσοι δεν έχουν τον χρόνο και τη δυνατότητα να αναλύσουν τα μεγέθη του προϋπολογισμού που καταλαμβάνουν εκατοντάδες σελίδες.

Η έκθεση αυτή της Γενικής Διεύθυνσης Δημοσιονομικών Ελέγχων καταγράφει και αποκαλύπτει ταυτόχρονα μια γενική εικόνα που αφορά πρώτον, τα συμπεράσματα των διενεργηθέντων ελέγχων της Γενικής Διεύθυνσης Δημοσιονομικών Ελέγχων και δεύτερον, την αξιολόγηση της συμμόρφωσης των ελεγχθέντων φορέων στις διατυπωθείσες συστάσεις των ελέγχων της Γενικής Διεύθυνσης Δημοσιονομικών Ελέγχων προηγούμενων ελεγκτικών περιόδων. Και τα δύο στοιχεία είναι πολύ σημαντικά και μάλιστα ίσως να είναι περισσότερο σημαντικά από τον ίδιο τον προϋπολογισμό, διότι αυτά τα στοιχεία αποδεικνύουν εάν και κατά πόσο υλοποιήθηκε ο προϋπολογισμός και αν υλοποιήθηκε σωστά.

Η υλοποίηση με τον τρόπο αυτόν που γίνεται κάθε χρόνο είναι αυτή που μας χρεώνει με δισεκατομμύρια και μας εξαναγκάζει στον συνεχή δανεισμό κάθε χρόνο για να καλύψουμε τα προηγούμενα δάνεια. Τα 1,2 τρισεκατομμύρια που εμφανίζει το Υπουργείο Οικονομικών ως μέγεθος θα πρέπει πάντα να μας τρομάζει, καθώς αποδεικνύει την ανακύκλωση δανείων που συνεχίζουμε να κάνουμε επί πολλά χρόνια, λαμβάνοντας νέα δάνεια για να πληρώσουμε τα παλιά. Χωρίς σωστή υλοποίηση ο προϋπολογισμός παραμένει ευχολόγιο και απλή δήλωση προθέσεων. Σε έναν βαθμό, όντως, παραμένει έτσι και πρέπει να εντοπιστούν τα αίτια, ώστε να εξαλειφθούν. Αυτό δεν θα γίνει με την αδιάκριτη έγκρισή του, την οποία, όπως γνωρίζουμε όλοι, αναγκάζονται για λόγους κομματικής πειθαρχίας να ψηφίζουν πάντα οι Βουλευτές της Συμπολίτευσης.

Σύμφωνα με τα αναγραφόμενα στην έκθεση, εκδόθηκαν εκατόν τριάντα τέσσερις αποφάσεις σύστασης ελεγκτικών ομάδων για τη διενέργεια τακτικών διαχειριστικών ελέγχων σε ισάριθμους φορείς, είκοσι εννέα δήμους, είκοσι έξι νομικά πρόσωπα δημοσίου δικαίου δήμων, εννέα νοσοκομεία, δεκαοκτώ νομικά πρόσωπα ιδιωτικού δικαίου δήμων, δεκαεπτά νομικά πρόσωπα δημοσίου δικαίου κεντρικής κυβέρνησης και λοιπά, για να μη σας κουράζω, εκ των οποίων έξι με στοιχεία απόδοσης.

Εδώ θα πρέπει να υποστούμε κανονικά το πρώτο σοκ. Όλοι αυτοί οι έλεγχοι είναι δειγματοληπτικοί, όπως φαίνεται. Δηλαδή από τους τριακόσιους τριάντα δύο δήμους της Ελλάδας ελέγχονται λιγότεροι από το ένα δέκατο από αυτούς. Τους άλλους τους εμπιστευόμαστε; Ίσως, επειδή είναι δήμαρχοι της Νέας Δημοκρατίας. Ομοίως και στα νοσοκομεία, έγιναν εννέα έλεγχοι από περίπου διακόσια νοσοκομεία. Το ίδιο ισχύει και για τα νομικά πρόσωπα δημοσίου δικαίου και για τους άλλους φορείς. Μόνο μία περιφέρεια ελέγχθηκε, μία αποκεντρωμένη διοίκηση και τρεις οργανισμοί κοινωνικής ασφάλειας. Δηλαδή επί της ουσίας δεν υπάρχει κεντρικός και έγκαιρος έλεγχος δαπανών στο ελληνικό κράτος, που θα μπορούσε να προλάβει καταχρήσεις. Έχουμε ένα κράτος του φαίνεσθαι, ένα κράτος εικονικό ή δείγμα, όπως δειγματοληπτικοί είναι και οι έλεγχοι σε αυτό. Ένα κακό δείγμα κράτους, όπου όλα είναι φαινομενικά.

Δηλαδή την ώρα που στον ΟΠΕΚΕΠΕ έγιναν σκανδαλώδεις διαχειρίσεις κονδυλίων εκατοντάδων εκατομμυρίων και, ήδη, μας έχει επιβληθεί πρόστιμο πάνω από 200 εκατομμύρια ευρώ, δεν βρέθηκε καμμιά διαθέσιμη ομάδα από τις εκατόν τριάντα τέσσερις, μία με τρεις-τέσσερις ελεγκτές έστω, για να ασκήσουν έλεγχο και να προλάβουν το σκάνδαλο. Ή μήπως ασκήθηκε έλεγχος και απεκρύβησαν τα αποτελέσματα αυτού; Τι συνέβη; Πού θα εγγράψετε τα πρόστιμα που μας επιβλήθηκαν; Μήπως θα τα καλύψουμε με νέα δάνεια και αυτά; Αυτά είναι εύλογα ερωτήματα που πρέπει να απασχολήσουν κάθε Έλληνα, γιατί από το υστέρημα των Ελλήνων πληρώνονται αυτά τα πρόστιμα και όχι από τις προσωπικές περιουσίες των παρανομισάντων.

Συνεχίζουμε με την ανάγνωση της έκθεσης. Σύμφωνα με την επόμενη παράγραφο: «Στόχος των τακτικών ελέγχων που διενεργούνται από τις δημοσιονομικές υπηρεσίας εποπτείας είναι η διαπίστωση της επάρκειας του συστήματος διαχείρισης και ελέγχου των φορέων καθώς και της χρηστής διαχείρισης του προϋπολογισμού τους». Αυτή η πρόταση από μόνη της αποκαλύπτει ότι όπου βρεθεί ανεπάρκεια του συστήματος ελέγχου ή κακή διαχείριση έστω θα πρέπει άμεσα να διορθωθεί από τον ίδιο τον φορέα. Η όποια αμέλεια πλέον δεν θα είναι αμέλεια, αλλά σκόπιμη βλάβη του δημοσίου, γιατί θα σημαίνει συνειδητή κατάχρηση του δημοσίου χρήματος, που ανήκει στον ελληνικό λαό. Αν δεν διορθωθεί και δεν υπάρξουν ούτε επιπτώσεις, τότε πρόκειται για εγκληματική ενέργεια ή παράλειψη της Κυβέρνησης, η οποία επιτρέπει τη σπατάλη και τη διασπάθιση δημοσίων πόρων εν γνώσει της. Υπάρχει παράβαση καθήκοντος. Τουλάχιστον το ίδιο και για κάθε λειτουργό που βλάπτει εν γνώσει του το κράτος.

Σύμφωνα με την έκθεση, από τις εκατόν τριάντα τέσσερις ομάδες ελέγχου, που προφανώς άσκησαν πόλους ελέγχους μέσα σε αυτούς τους δώδεκα μήνες, μόνο σαράντα πέντε έλεγχοι οριστικοποιήθηκαν. Δηλαδή τουλάχιστον τα δύο τρίτα των ελέγχων δεν οριστικοποιούνται εγκαίρως. Και δεν φτάνει αυτό, την ίδια περίοδο έφτασαν να οριστικοποιηθούν από προηγούμενες ελεγκτικές περιόδους ενός, δύο, τριών κ.λπ. ετών παλαιοί, άλλοι ογδόντα τέσσερις έλεγχοι.

Θυμίζουν αυτές οι αναβολές τον αναβαλλόμενο φόρο που χάρισαν, σχεδόν, στις τράπεζες οι ελληνικές κυβερνήσεις από το 2014 με το ν.4308/2014 έως σήμερα. Από τότε τους επέτρεψαν να αναβάλλουν την καταβολή φόρου και μέχρι σήμερα οφείλουν άγνωστα ποσά από φόρους που δεν έχουν καταβάλει. Αντιθέτως, στους επιτηδευματίες και μικρομεσαίους επιχειρηματίες ζητούσαν για χρόνια προκαταβολή φόρου με αποτέλεσμα να τους καταστρέψουν οικονομικά και να κλείσουν τις επιχειρήσεις τους. Δηλαδή ο υποτιθέμενος εσωτερικός έλεγχος στο ελληνικό κράτος των δημοσιονομικών δαπανών είναι μια μεγάλη απάτη σε βάρος του ελληνικού λαού.

Κανένας, ωστόσο, έλεγχος δεν μπορεί να απαιτεί μέρες και χρόνια, για να οριστικοποιηθούν τα αποτελέσματά του, ούτε είναι λογικό να παρέχονται τέτοια περιθώρια, που μπορεί άνετα να συγκαλύψουν εγκλήματα μεγάλων διαστάσεων. Ποιος διεθνής οργανισμός θα μας πάρει στα σοβαρά, όταν καταγράφουμε σε επίσημο έγγραφο τέτοιες εγκληματικές παραλείψεις, που ισοδυναμούν με ανυπαρξία του κράτους και με εξόχως μεροληπτική άσκηση της ελεγκτικής εξουσίας;

Καταλαβαίνουμε τώρα γιατί η γνώμη του ΟΟΣΑ για τη διαφθορά στην Ελλάδα, μας κατατάσσει τόσο χαμηλά; Γιατί επιτρέπουμε επίσημα τέτοιες καταστάσεις να χρονίζουν. Από τα ευρήματα προκύπτει ότι το 18% λειτουργεί καλά ή ικανοποιητικά. Το υπόλοιπο 82% δεν λειτουργεί σωστά. Μάλιστα, το 20% λειτουργεί πολύ άσχημα.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, κύριε Οικονομόπουλε, συντομεύετε.

**ΤΑΣΟΣ ΟΙΚΟΝΟΜΟΠΟΥΛΟΣ:** Κυρία Πρόεδρε, θα πάρω ολόκληρο τον χρόνο.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν μπορείτε να πάρετε ολόκληρο τον χρόνο. Ανοχή στο δωδεκάλεπτο, ναι, αλλά παρακαλώ, ολοκληρώστε.

**ΤΑΣΟΣ ΟΙΚΟΝΟΜΟΠΟΥΛΟΣ:** Οι συστάσεις που υποβλήθηκαν μέσα σε ένα εύρος πάνω από επτά έτη υλοποιήθηκαν κατά 72%, λέει η αίτηση. Και πόσα εκατομμύρια ευρώ διαρροής συνεπάγεται τόσο για κάθε χρόνο, όσο και συνολικά έως τώρα, αυτή η ομολογουμένως εγκληματική δραστηριότητα από φορείς του ελληνικού κράτους, για να συγκαλύψει αυτό το διαρκές έγκλημα; Η έκθεση συνεχίζει πως «από τις συστάσεις του 2018 έχει υλοποιηθεί δήθεν μεγάλο ποσοστό». Με αυτόν τον τρόπο επιτρέπεται συνεχής εγκληματική αδιαφορία σε ποσοστό 38% εκ των συστάσεων. Χωρίς χρηστή διαχείριση, ούτε η διασφάλιση της ισχυρής ανάπτυξης της ελληνικής οικονομίας ούτε η βελτίωση του βιοτικού επιπέδου των πολιτών, η ενίσχυση των επενδύσεων, η μείωση του χρέους και η περαιτέρω αναβάθμιση του αξιόχρεου της χώρας είναι εφικτά. Χρηστή διαχείριση χωρίς σωστούς ελέγχους είναι αδύνατη.

Για όλους αυτούς τους λόγους, καταψηφίζουμε τον προϋπολογισμό, με εξαίρεση τις αμυντικές δαπάνες.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε κι εμείς.

Η Κοινοβουλευτικός Εκπρόσωπος της Νέας Δημοκρατίας, η κ. Ευθυμίου, θέλει να κάνει μία τρίλεπτη παρέμβαση.

Στη συνέχεια, κύριε Υπουργέ, θα απαντήσετε συνολικά.

**ΑΝΝΑ ΕΥΘΥΜΙΟΥ:** Ευχαριστώ, κυρία Πρόεδρε.

Τρία βασικά στοιχεία πρωταγωνιστούν στον προϋπολογισμό. Ένα είναι ότι είναι το μοναδικό νομοθέτημα που αντανακλά τόσο άμεσα στην καθημερινότητα των πολιτών. Το δεύτερο είναι ότι προφανώς αποτελεί και μια ψήφο εμπιστοσύνης στην Κυβέρνηση. Και το τρίτο είναι ότι κρίνεται η αξιοπιστία και η πολιτική της Κυβέρνησης. Όμως, δεν κρίνεται μόνο αυτό, κρίνεται και η αξιοπιστία όσων τοποθετούμαστε εδώ ως εκπρόσωποι των κομμάτων. Διότι άκουσα και τον Κοινοβουλευτικό Εκπρόσωπο του ΣΥΡΙΖΑ και τον Κοινοβουλευτικό Εκπρόσωπο του ΠΑΣΟΚ να τοποθετούνται λες και υπάρχει παρθενογένεση, λες και δεν έχουν κυβερνήσει ποτέ. Και ο ΣΥΡΙΖΑ έχει κυβερνήσει. Αλλά άκουσα και τον Κοινοβουλευτικό Εκπρόσωπο, τον κ. Γερουλάνο, να στηλιτεύει το παραγωγικό μοντέλο που εμείς θέλουμε να εμπεδώσουμε, αγνοώντας ότι το ΠΑΣΟΚ ήταν αυτό που είπε: «Δυστυχώς πτωχεύσαμε».

Έτσι, λοιπόν, θέλω να δώσω δύο-τρία συγκεκριμένα στοιχεία και για το παραγωγικό μοντέλο και για το πόσο έχουν προχωρήσει οι επενδύσεις στη χώρα μας. Όπως γνωρίζουμε, προμετωπίδα και κορωνίδα της ανάπτυξης είναι το αναπτυξιακό Πρόγραμμα Δημοσίων Επενδύσεων. Σύμφωνα με τον πίνακα 3.14 του προϋπολογισμού, προκύπτει και καταδεικνύεται η πολιτική βούληση της Κυβέρνησης για την στήριξη του Προγράμματος Δημοσίων Επενδύσεων. Διότι από την ανάλυση των στοιχείων από το 2014 μέχρι και το 2025 προκύπτει ότι οι δαπάνες του Προγράμματος Δημοσίων Επενδύσεων τα τελευταία πέντε χρόνια κυμαίνονται μεταξύ 5% με 6% του ΑΕΠ. Αυτά είναι σημαντικά υψηλότερα από την αντίστοιχη περίοδο 2014 - 2019. Μάλιστα, το 2024 οι επενδυτικές δαπάνες εκτιμάται ότι θα αυξηθούν κατά 17,4%. Και να σημειώσω ότι έγιναν και δύο συμπληρωματικοί προϋπολογισμοί.

Τώρα, σε ό,τι αφορά το επενδυτικό κενό, επειδή ακούστηκε και από τους γενικούς εισηγητές και έχει καταγραφεί ως κριτική, κορυφώθηκε στην Ελλάδα το 2019. Έκτοτε αρχίζει να μειώνεται σημαντικά. Μάλιστα, σύμφωνα με τον στόχο του προσχεδίου του κρατικού προϋπολογισμού, το πραγματικό επενδυτικό κενό έχει φτάσει σε 5,4 ποσοστιαίες μονάδες, σύμφωνα με τα αναθεωρημένα στοιχεία της ΕΛΣΤΑΤ. Αυτό προκύπτει τόσο από το διάγραμμα 1.3 που δείχνει τη συμμετοχή των επενδύσεων στην εξέλιξη συμβολής στο ΑΕΠ, αλλά και στο διάγραμμα 1.6 της εισηγητικής έκθεσης του προϋπολογισμού που δείχνει πόσο μειώνεται το επενδυτικό κενό της Ελλάδας έναντι της Ευρωζώνης.

Σε ό,τι αφορά την τοποθέτηση του κ. Παππά για τον πληθωρισμό, προφανώς ο πληθωρισμός είναι ο ρυθμός αύξησης των τιμών. Όμως, δεν αναφερθήκατε στην έρευνα του Ινστιτούτου Έρευνας Λιανεμπορίου Καταναλωτικών Αγαθών, η οποία δείχνει ότι οι τιμές στα σουπερμάρκετ έχουν πέσει τον Νοέμβριο του 2024 κατά μέσο όρο 0,72% σε σχέση με τον Νοέμβριο του 2023. Οι τιμές στα σουπερμάρκετ, επαναλαμβάνω.

Τέλος, θα ήθελα να κλείσω με την πρόσφατη ετήσια έκθεση αποτίμησης για την παγκόσμια οικονομία του «Economist», η οποία δείχνει ότι η Ελλάδα είναι στην τρίτη θέση στη λίστα με τις καλύτερες οικονομικές επιδόσεις.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκατρείς μαθήτριες και μαθητές και δυο συνοδοί εκπαιδευτικοί από το 2ο Δημοτικό Σχολείο Σκάλας Λακωνίας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Κύριε Θεοδωρικάκο, Λακωνία, είδα να χαμογελάτε.

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Λογικό, ανθρώπινο.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε τα επόμενα πέντε λεπτά.

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Ευχαριστώ πολύ, κυρία Πρόεδρε.

Κύριε Γερουλάνο, δεν σας κρύβω ότι κατανοώ απολύτως, ύστερα από το αποτέλεσμα της εσωκομματικής σας εκλογής, με το οποίο ο κ. Ανδρουλάκης επανεξελέγη Πρόεδρος του ΠΑΣΟΚ, να κάνετε μία στρατηγική επιλογή απ’ ό,τι φαίνεται εμφανιζόμενος ως κάτι πιο αριστερό στο πλαίσιο του κόμματός σας. Δικαίωμά σας είναι, δεν υπάρχει κανείς που να μπορεί να σας το αμφισβητήσει αυτό και δική σας υπόθεση. Όμως, είστε υποχρεωμένος, εκπροσωπώντας μάλιστα το κόμμα της Αξιωματικής Αντιπολίτευσης, να μιλάτε με βάση στοιχεία και δεδομένα, όταν γίνεται συζήτηση στη Βουλή για τον προϋπολογισμό του επόμενου χρόνου. Και αυτό προφανώς αφορά και τον κ. Παππά, τον εκπρόσωπο της τέως Αξιωματικής Αντιπολίτευσης.

Θέλω να σας πω το εξής: Πρώτον, το 2019 και το 2020 με Κυβέρνηση της Νέας Δημοκρατίας και Πρωθυπουργό τον Κυριάκο Μητσοτάκη, άρα με ακολουθούμενες πολιτικές της Νέας Δημοκρατίας, ο πληθωρισμός στα τρόφιμα μήπως ξέρετε πόσος ήταν; Ξέρετε; Ήταν 0,30 και 0,80.

(Θόρυβος στην Αίθουσα)

Περιμένετε. Άρα με πολιτικές της Νέας Δημοκρατίας και τον ίδιο Πρωθυπουργό το πρώτο διάστημα, είχαμε σχεδόν μηδενικό πληθωρισμό στα τρόφιμα. Μετά επειδή κάνετε ότι δεν θυμάστε, έχετε ένα πρόβλημα με τη μνήμη είναι η αλήθεια, κύριε Παππά, και εσείς και ο Εκπρόσωπος Πλεύσης Ελευθερίας…

**ΝΙΚΟΛΑΟΣ ΠΑΠΠΑΣ:** Θυμάμαι πολύ καλά.

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Έχετε ξεχάσει ότι το 2015 πήγατε να γκρεμίσετε την Ελλάδα, να τη ρίξετε στον γκρεμό, να βγει από την Ευρωζώνη, να φορτωθεί με 100 δισεκατομμύρια πρόσθετο χρέος, με πρόσθετα μνημόνια, τα έχετε ξεχάσει αυτά. Αυτά δεν έγιναν ποτέ.

(Χειροκροτήματα από την πτέρυγα της Νέας Δημοκρατίας)

**ΚΩΝΣΤΑΝΤΙΝΟΣ ΜΠΑΡΚΑΣ:** Τη Μέρκελ να διαβάσετε.

Σας θυμίζω, λοιπόν, τώρα και στους δύο -σας πειράζει, αλλά θα το ακούσετε- ότι στη συνέχεια ακολούθησε κάτι πολύ μικρό, κάτι πολύ περιορισμένο, κάτι ανεπαίσθητο. Έκλεισε η παγκόσμια οικονομία για δύο χρόνια και έχασαν τη ζωή τους εκατομμύρια άνθρωποι στον πλανήτη, έκλεισε η ελληνική οικονομία για να σωθούν οι ανθρώπινες ζωές με αποφάσεις της Κυβέρνησης και εκδηλώθηκε ένα παγκόσμιο πληθωριστικό κύμα.

Για να μιλήσουμε με αριθμούς, κύριε, με τους αριθμούς της EUROSTAT που αρέσουν στον τέως Πρωθυπουργό σας, τον κ. Παπανδρέου.

Πάμε, λοιπόν να τα δούμε, κύριε. Ακούστε.

**ΠΑΥΛΟΣ ΓΕΡΟΥΛΑΝΟΣ:** Για πάμε.

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Σεπτέμβριος του 2021 με Οκτώβριο του 2024: Πληθωρισμός στα τρόφιμα. Ευρωζώνη 27,3%, Ελλάδα 27,5% και η αγαπημένη σας σοσιαλιστική Ισπανία 30,4% με το μηδενικό ΦΠΑ. Αυτά είναι αλήθεια ή ψέματα;

Είναι αλήθεια. Να πάτε να ανατρέξετε, αν δεν με πιστεύετε, για να δείτε ότι είναι αλήθεια. Άρα αυτό δεν είναι πληθωρισμός Μητσοτάκη, δεν είναι πληθωρισμός Νέας Δημοκρατίας, είναι αποτέλεσμα μιας παγκόσμιας πληθωριστικής κρίσης εξαιτίας του κορωνοϊού, γιατί σας θυμίζω ότι τα δύο χρόνια που κάθονταν και ήταν κλειστή η οικονομία, η Κυβέρνηση αυτή τροφοδότησε την ελληνική οικονομία με 50 δισεκατομμύρια ευρώ, τα οποία πήγαν στις τσέπες των εργαζομένων και των επιχειρήσεων για να κρατηθεί όρθια η οικονομία και η κοινωνία.

**ΠΑΥΛΟΣ ΓΕΡΟΥΛΑΝΟΣ:** Ακούμε εμείς και ακούει και ο ελληνικός λαός.

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Είναι αλήθεια αυτά και οι Έλληνες τα θυμούνται, γιατί δεν έχουν όλοι τη δική σας ασθενική μνήμη, αξιότιμε κύριε εκπρόσωπε της Αξιωματικής Αντιπολίτευσης. Πρώτον, λοιπόν, αυτό ήθελα να πω.

Δεύτερον, προφανώς δεν έχετε ζήσει στο νοίκι ποτέ σας. Προφανώς. Εγώ έχω ζήσει είκοσι χρόνια και θυμάμαι πάρα πολύ καλά τα νεανικά μου χρόνια και νομίζω ότι το καταλαβαίνει κάθε λογικός άνθρωπος ότι όταν ζεις στο νοίκι -πάμε στο σήμερα- και παίρνεις μισθό 800, 900 ή 1.000 ευρώ και πληρώνεις τέσσερα ή πέντε κατοστάρικα, γιατί τόσα είναι τα μικρότερα νοίκια, δυσκολεύεσαι. Αυτό έχω πει. Πιστεύει κανείς ότι είναι αλλιώτικα;

Είμαι Υπουργός και μου αρέσει να βλέπω την πραγματικότητα και λέω ότι γι’ αυτό τον κόσμο η Κυβέρνησή μας έχει κάνει μια σειρά πράγματα, αλλά οφείλει να κάνει κι άλλα, γιατί δεν συμβιβαζόμαστε ποτέ με το να υπάρχει ένα τμήμα της κοινωνίας που να μένει πίσω, γιατί δεν θέλουμε να υπάρχουν μεγάλες αντιθέσεις. Στηρίζουμε αυτούς τους ανθρώπους.

Γι’ αυτό αναφέρθηκα στην ομιλία μου ότι μηδενίζουμε το τέλος επιτηδεύματος, βγάζουμε μια θηλιά από τον λαιμό των επαγγελματιών που πλήρωσαν μισό δισεκατομμύριο, στηρίζουμε τους εργαζόμενους και τους συνταξιούχους αυξάνοντας τις συντάξεις και τους μισθούς πάνω από τον αναμενόμενο πληθωρισμό και, ναι, είπα ότι η ανεργία επί Νέας Δημοκρατίας έχει μειωθεί από το 18% στο 9% και έχουν δημιουργηθεί πεντακόσιες χιλιάδες νέες θέσεις εργασίας. Είναι αλήθεια ή ψέμα; Και αυτό είναι κοινωνική πολιτική ή δεν είναι; Να συνεννοηθούμε, επιτέλους.

Στη δική μου αντίληψη είναι και παραείναι και αυτό το βλέπουν όλοι οι άνθρωποι ότι ανεξάρτητα από τα σοβαρά και μεγάλα προβλήματα, αισθάνονται σιγουριά για την πορεία και προφανώς ζητούν πρόσθετες βελτιώσεις και όσοι έχουν μεγαλύτερο πρόβλημα ζητούν πολύ μεγαλύτερη στήριξη. Είναι απολύτως κατανοητό. Είναι δική μας ευθύνη να ανταποκρινόμαστε σε αυτό.

Και είπα και κάτι ακόμα, ότι αν θέλουμε να ανταποκριθούμε μακροχρόνια σε αυτή την προσπάθεια, θα πρέπει να προχωρήσουμε την παραγωγική ανασυγκρότηση της ελληνικής οικονομίας, το οποίο είναι κεντρική επιλογή της Κυβέρνησης της Νέας Δημοκρατίας και την αντίληψή μας γι’ αυτό την παρουσιάσαμε μαζί με τον Πρωθυπουργό στις 21 Οκτωβρίου. Και αυτό δεν είναι λόγια, δεν είναι ένα γενικό και αφηρημένο όραμα, είναι ένα σχέδιο που υλοποιούμε και έχει ως προτεραιότητα την ενίσχυση της ελληνικής βιομηχανίας, η οποία, ναι, πάει καλά και ενδυναμώνεται. Αυξήθηκε η βιομηχανική παραγωγή, αυξάνονται οι εξαγωγές. Άρα εμείς με ειλικρίνεια λέμε ότι θέλουμε να κινηθούμε ακόμα καλύτερα και ακόμη πιο γρήγορα και πιο δυνατά προς το μέλλον, μειώνοντας το έλλειμμα του εμπορικού ισοζυγίου, για το οποίο όλο και κάτι ξέρετε εσείς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε, κύριε Υπουργέ.

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Αμέσως, κυρία Πρόεδρε.

Γιατί, για να μιλάμε ειλικρινά, δεκαετίες, κύριε, η ανάπτυξη αυτού του τόπου σχετίζονταν κυρίως με τον υπερβολικό δανεισμό, που όλοι θυμούνται ότι έσκασαν στα χέρια του Προέδρου σας, που πριν από λίγο έφυγε από αυτήν εδώ την Αίθουσα.

**ΠΑΥΛΟΣ ΓΕΡΟΥΛΑΝΟΣ:** Έφταιγε ο Πρόεδρος;

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Και κάτι τελευταίο, κύριε Γερουλάνο.

**ΠΑΥΛΟΣ ΓΕΡΟΥΛΑΝΟΣ:** Δεν σταματάμε αυτό το παραμύθι;

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Κάτι τελευταίο, κύριε Γερουλάνο.

**ΠΑΥΛΟΣ ΓΕΡΟΥΛΑΝΟΣ:** Ποιον εκπροσωπείτε τελικά;

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Η δημοκρατία, κύριε, απαιτεί να ακούτε και την άλλη άποψη. Μάθετε να ακούτε και την άλλη άποψη.

**ΠΑΥΛΟΣ ΓΕΡΟΥΛΑΝΟΣ:** Με όλους δεν μπορείτε να είστε.

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Σας άκουσα υπομονετικά και πρέπει να σέβεστε τις απόψεις και των άλλων.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Σας χαρακτηρίζει αυτό που κάνετε, κύριε Γερουλάνο.

**ΠΑΥΛΟΣ ΓΕΡΟΥΛΑΝΟΣ:** Αφήστε τα αυτά. Δεν σας παίρνει.

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Καταλαβαίνω ότι σας πείραξε. Καταλαβαίνω ότι εκνευριστήκατε. Κουράγιο και υπομονή. Έτσι είναι η ζωή, έτσι είναι η πολιτική.

(Θόρυβος στην Αίθουσα)

Θα μάθετε να ακούτε, κύριε Γερουλάνο.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, ησυχία.

Παρακαλώ, κύριε Υπουργέ, ολοκληρώστε

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Και δεν θα σταματήσω όσο κι αν συνεχίζετε.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε για να συνεχίσουμε. Περιμένουν Βουλευτές να μιλήσουν. Σας παρακαλώ ησυχία.

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Θα ολοκληρώσω, αλλά θα μάθουν να σέβονται.

Είναι, λοιπόν, στρατηγική επιλογή μας η παραγωγική ανασυγκρότηση και ο μετασχηματισμός της ελληνικής οικονομίας με στήριξη της βιομηχανίας, με στήριξη των ιδιωτικών επενδύσεων, με στήριξη της βιομηχανίας ιδιαίτερα στις παραμεθόριες περιοχές, γιατί πιστεύουμε ότι αυτός είναι ο μόνος στέρεος τρόπος να διασφαλιστεί η οικονομική ανάπτυξη και να μειωθούν οι κοινωνικές και οι περιφερειακές ανισότητες και ανεξάρτητα από την τρέχουσα ανάγκη σας να αντιπαρατίθεστε με την Κυβέρνηση στη συζήτηση του προϋπολογισμού, αυτή την πολιτική πιστεύω ότι πρέπει να την υιοθετήσουμε όλοι, γιατί αποτελεί εθνική αναγκαιότητα που αυτή η Κυβέρνηση υπηρετεί με όλες της τις δυνάμεις.

Και κάτι τελευταίο: Όσο κι αν ψάχνετε να βρείτε κόντρες, αντιθέσεις, διασπάσεις, αντιπαραθέσεις, να θυμάστε ότι αυτή η Κυβέρνηση έχει ενιαία πολιτική, εκπροσωπείται με ενιαίο τρόπο από Υπουργούς και τον Πρωθυπουργό πρώτα από όλους, οι οποίοι στηρίζουν αυτή την πολιτική, που αποτελεί τον μόνο σίγουρο δρόμο για να κινηθεί η Ελλάδα μπροστά σε μια πολύ δύσκολη εποχή.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε τον κατάλογο ομιλητών.

Καλούμε στο Βήμα τον κ. Σπάνια Αριστοτέλη από τη Νέα Δημοκρατία. **ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Ευχαριστώ, κύριε Πρόεδρε.

Κύριε Υπουργέ, κύριοι Υφυπουργοί, κυρίες και κύριοι συνάδελφοι, ο προϋπολογισμός του 2025 έχει στόχο τη δημοσιονομική σταθερότητα, την αύξηση του διαθέσιμου εισοδήματος των πολιτών, την αντιμετώπιση του δημογραφικού και του στεγαστικού προβλήματος, την κλιματική κρίση, την ενίσχυση της εθνικής άμυνας.

Η ανάπτυξη, η μείωση της φοροδιαφυγής, η αύξηση του εισοδήματος για μισθωτούς και συνταξιούχους θα αποτελέσουν τις τρεις βασικές πηγές από τις οποίες ο κρατικός προϋπολογισμός του 2025 θα εξασφαλίσει επιπλέον έσοδα ύψους 2,5 δισεκατομμυρίων χωρίς την επιβολή νέων φόρων.

Αυξάνονται οι κρατικές δαπάνες για τη στήριξη των ευάλωτων ομάδων και την ενίσχυση του εισοδήματος των πολιτών. Οι συνολικές δαπάνες και οι παρεμβάσεις μόνιμου χαρακτήρα του 2025 θα είναι 1,1 δισεκατομμύριο αυξημένες, αποτέλεσμα την επιτάχυνσης των έργων από το ΤΑΑ, την κάλυψη της δαπάνης του ΕΟΠΥΥ, την αύξηση των αποδοχών των δημοσίων υπαλλήλων, των μεταβιβάσεων, την αύξηση παραλλαγών οπλικών συστημάτων, την ενίσχυση της πρωτοβάθμιας φροντίδας υγείας και των νοσοκομείων περίπου 226 εκατομμύρια ευρώ πάνω από το 2024.

Το προσχέδιο του προϋπολογισμού είναι σε πλήρη εναρμόνιση με τις εκτιμήσεις του Μεσοπρόθεσμου. Η ανεργία του δεύτερου τριμήνου του 2024 είναι 9,8. Από το 2009 έχουμε να δούμε μονοψήφια νούμερα, καθώς επίσης και πεντακόσιες χιλιάδες νέες θέσεις εργασίας, αποτέλεσμα της μείωσης των ασφαλιστικών εισφορών, του μη μισθολογικού κόστους της εργασίας των συνταξιούχων με ευνοϊκότερους όρους, οι υψηλοί ρυθμοί ανάπτυξης της ελληνικής οικονομίας, η αύξηση των παραγωγικών επενδύσεων με αύξηση της ζήτησης εργασίας από τις επιχειρήσεις.

Ο κατώτατος μισθός αυξήθηκε κατά 28% από το 2019. Το έλλειμμα του ισοζυγίου τρεχουσών συναλλαγών το 2023 ήταν 6,3 του ΑΕΠ έναντι 10,3 του 2022. Το πρωτογενές πλεόνασμα, αποτέλεσμα της γενικής κυβέρνησης του 2024 με τη μεθοδολογία του ESA ήταν πλεονασματικό κατά 4,991 δισεκατομμύρια ευρώ ή 2,1 του ΑΕΠ. Το πρωτογενές πλεόνασμα της γενικής κυβέρνησης με βάση την εκτέλεση του προϋπολογισμού εκτιμάται αυξημένο κατά 5,679 δισεκατομμύρια, 2,4 του ΑΕΠ.

Έχουμε αύξηση καθαρών εσόδων 2,4 δισεκατομμύρια και των δαπανών κατά 1,6 δισεκατομμύρια. Ακόμα, έχουμε σημαντική αύξηση των αμοιβών εξαρτημένης εργασίας το 2024 που εκτιμάται 5,2 έναντι 3,8 της πρόβλεψης.

Οι συνολικές δαπάνες του κρατικού προϋπολογισμού του 2024 είναι αυξημένες κατά 1,586 δισεκατομμύρια από τον στόχο. Το 2025 οι καθαρές εθνικά χρηματοδοτούμενες πρωτογενείς δαπάνες θα αυξηθούν κατά 3,6%. Οι συνολικές δαπάνες του κρατικού προϋπολογισμού το 2025 θα διαμορφωθούν σε 80,562 δισεκατομμύρια, αυξημένες κατά 4,344 δισεκατομμύρια.

Ρυθμός ανάπτυξης 2,2 το ’24, 2,3 το ’25. Επενδύσεις 6,7 το ’24, 8,4 το ’25. Εξαγωγές 4,2 το ’24, 4 το ’25. Εισαγωγές 3,8 το ’24, 3,6 το ’25. Δημόσιο χρέος 153,7% ως ΑΕΠ το ’24, 149,1 ως ΑΕΠ το ’25. Πληθωρισμός 2,7 το ’24, 2,1 το ’25. ΑΕΠ σε ονομαστικούς όρους 2025: Aναμένεται αύξηση 10 δισεκατομμυρίων. Ο λόγος χρέους γενικής κυβέρνησης προς ΑΕΠ θα μειωθεί κατά 4,6 ποσοστιαίες μονάδες το ’25. Τα έσοδα από φόρους το ’24 είναι 66,3 δισεκατομμύρια, πάνω 5,2 έναντι του στόχου, 68,7 δισεκατομμύρια το ’25, πάνω από 3,7 από το ’24.

Συνεχίζονται οι παρεμβάσεις στα έσοδα της γενικής κυβέρνησης. Αύξηση του αφορολόγητου 1.000 ευρώ για οικογένειες με παιδιά, απαλλαγή φόρου ασφαλίστρου συμβολαίων υγείας έως δεκαοκτώ ετών, όπως και οικειοθελείς παροχές από επιχειρήσεις σε νέους γονείς.

Μείωση ΕΝΦΙΑ το 2024 για όσους ασφαλίσουν για φυσικές καταστροφές ακίνητα ως 500.000. Μείωση κατά μία ποσοστιαία μονάδα ασφαλιστικών εισφορών το ’25. Κατάργηση του τέλους επιτηδεύματος στους ελεύθερους επαγγελματίες. Απαλλαγή φόρου για κενά ακίνητα και αυτά σε βραχυχρόνια μίσθωση που θα ενοικιαστούν μακροχρόνια. Μονιμοποίηση της επιστροφής του φόρου στο αγροτικό πετρέλαιο από το 2025. Αυτοτελής φορολόγηση εφημεριών ιατρών ΕΣΥ. Μείωση φόρων χαρτοσήμου σε συναλλαγές. Κίνητρα για καινοτομίες και συγχωνεύσεις.

Γίνονται παρεμβάσεις στις αυξήσεις στα έσοδα της γενικής κυβέρνησης. ΦΠΑ στις βραχυχρόνιες μισθώσεις άνω των δύο εκμισθωμένων διαμερισμάτων. Εισαγωγή το 2024 και αναμόρφωση το 2025 του τέλους ανθεκτικότητας. Εισαγωγή τέλους κρουαζιέρας από το 2025. Παρεμβάσεις στις δαπάνες της γενικής κυβέρνησης, όπως αναμόρφωση του μισθολογίου στον δημόσιο τομέα το ’24, οριζόντια αύξηση τον Απρίλιο του ’25.

Αύξηση των συντάξεων βάσει του ρυθμού μεταβολής του ΑΕΠ και του πληθωρισμού. Αύξηση εφημεριών γιατρών του ΕΣΥ 20% από 1/1/24. Κίνητρα προσέλκυσης ιατρών σε άγονες περιοχές. Αύξηση 20% από 1/1 της αποζημίωσης νυχτερινής απασχόλησης των ένστολων. Αύξηση του επιδόματος γέννησης με αναδρομική ισχύ από το ’23 και επέκταση στο επίδομα μητρότητας. Αύξηση του φοιτητικού στεγαστικού επιδόματος για τα περιφερειακά πανεπιστήμια. Εφαρμογή προγραμμάτων, όπως «Ανακαινίζω-Νοικιάζω». Δαπάνες για πράσινες δράσεις 2,3 δισεκατομμύρια το ’25 έναντι 1,8 δισεκατομμυρίων το ’23. Μείωση μη εξυπηρετούμενου ιδιωτικού χρέους συνολικά σε τράπεζες και servicers από 34% των δανείων σε 52 που ήταν το 2019.

Έχουμε αύξηση των δαπανών για την άμυνα 73,4% σε σύγκριση ’19 με ’25. Νέοι επενδυτικοί πόροι ύψους 14,1 δισεκατομμυρίων ευρώ, 9,2 από το ΠΔΕ, 4,9 μέσω ΤΑΑ. Αύξηση 150% στις δαπάνες του ΠΔΕ ‘19 με ’25. Αύξηση 23% των δαπανών για τις συντάξεις, 74,4% αύξηση των δαπανών για την υγεία, 120,8 για τα νοσοκομεία μας, 1,8 δισεκατομμύρια από τον περιορισμό της διαφυγής.

Η Ελλάδα είναι πρώτη το 2022 στη μείωση των φόρων προς το ΑΕΠ 42,8% το ’22, 40,7 το ’23. Το 2024 κλείνει με έλλειμμα 0,7 του ΑΕΠ έναντι 1,1 του προϋπολογισμού του ’24.

Κυρίες και κύριοι συνάδελφοι, σ’ αυτό το δυσμενές και αβέβαιο διεθνές περιβάλλον η ελληνική οικονομία ενισχύεται. Οι επιδόσεις της αναγνωρίζονται από όλους τους διεθνείς οργανισμούς και η πενταετία με τις διαδοχικές αναβαθμίσεις και την αναβάθμιση του αξιόχρεου της χώρας καταδεικνύει τις θετικές προοπτικές και την ανθεκτικότητά της. Η υπεραπόδοσή της αποδεικνύει την ταχεία πορεία σύγκλισης με την οικονομία της Ευρωζώνης, αποτέλεσμα της οικονομικής πολιτικής των τελευταίων ετών, με κύριους μοχλούς τις επενδύσεις, την ιδιωτική κατανάλωση και την εξαγωγική δραστηριότητα.

Κυρίες και κύριοι συνάδελφοι, κύριο μέλημα της Κυβέρνησης Μητσοτάκη είναι η ανάπτυξη μιας ισχυρής οικονομίας που θα θωρακίσει τη χώρα, κάνοντάς την αυτοδύναμη, με μοναδικό στόχο την ευημερία των Ελλήνων πολιτών.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η Σεμίνα Διγενή από το Κομμουνιστικό Κόμμα Ελλάδας.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Ευχαριστώ, κύριε Πρόεδρε.

Ας ξεκινήσουμε χωρίς πρόλογο με το πώς αντιλαμβάνεται η Κυβέρνηση την πολιτική στον πολιτισμό.

Ο προϋπολογισμός του Υπουργείου Πολιτισμού είναι ξεκάθαρα αναπόσπαστο κομμάτι του ταξικού και αντιλαϊκού προϋπολογισμού που αποτυπώνει το νέο γύρο επίθεσης στα δικαιώματα των εργαζομένων, των μισθωτών και των αυτοαπασχολούμενων. Αποτυπώνει την εξαθλίωση των εργαζομένων, το βάθεμα της φορολογικής επίθεσης και τη φτωχοποίηση του λαού που απαιτεί το μεγάλο κεφάλαιο για να θωρακίσει τα κέρδη του. Αποτυπώνει τις ανησυχίες της αστικής τάξης για την επερχόμενη καπιταλιστική κρίση, τη στροφή της Ευρωπαϊκής Ένωσης και της χώρας προς την πολεμική οικονομία και το ολοένα αυξανόμενο ενδεχόμενο του πολέμου. Αντιμετωπίζει δηλαδή σταθερά τον πολιτισμό με τη λογική του κόστους-οφέλους.

Αυτό που σας νοιάζει, κύριοι της Κυβέρνησης, είναι να διασφαλίσετε την υποταγή των λαϊκών στρωμάτων στην κυρίαρχη αστική πολιτική και ιδεολογία. Αυτό που λέτε «αναπτυξιακή και καινοτόμα προοπτική στην οικονομία» σημαίνει ενίσχυση της κερδοφορίας των ομίλων, τόσο του οπτικοακουστικού τομέα μέσα από χρηματοδοτικά κίνητρα για προσέλκυση επενδύσεων, όσο και των άλλων κλάδων της οικονομίας. Αυτό που πλασάρετε ως διεθνή προβολή της χώρας, το να γίνει δηλαδή η Ελλάδα ένα ισχυρό brand name με σκοπό να αναβαθμιστεί η θέση της ελληνικής αστικής τάξης στον παγκόσμιο καταμερισμό, δεν είναι παρά η προβολή του αρεστού ή του ανώδυνου για το κοινωνικό σύστημα πολιτισμού στο εξωτερικό.

Πίσω από τις γενικόλογες διατυπώσεις και τους εύηχους όρους κρύβεται το αδυσώπητο κυνήγι του κέρδους των επιχειρηματικών ομίλων και στον πολιτισμό, αλλά και η ιδεολογική χειραγώγηση των εργαζομένων και του λαού. Κρύβεται, κυρίως, το ότι ενώ σύμφωνα με την Κυβέρνηση αυξάνεται ο παραγόμενος κοινωνικός πλούτος, οι ίδιοι οι παραγωγοί του, η εργατική τάξη, οι εργαζόμενοι, ο λαός απολαμβάνουν όλο και λιγότερα και στον πολιτισμό. Αυτή είναι η βαθιά ταξική, αντιλαϊκή ουσία της πολιτικής και της στρατηγικής του κεφαλαίου.

Μια πλευρά της πάγιας πολιτικής του κόστους-οφέλους αφορά την ίδια τη λειτουργία του Υπουργείου Πολιτισμού. Εμάς, βέβαια, μας ενδιαφέρει περισσότερο το σκέλος που αφορά στους εργαζόμενους του Υπουργείου και οι συνέπειές τους σ’ αυτούς.

Για τον επιτελικό σχεδιασμό ο προϋπολογισμός του Υπουργείου μειώνεται κατά 26% σε σχέση με το 2024. Μάλιστα από τα κονδύλια του περιβόητου Ταμείου Ανθεκτικότητας και Ανάκαμψης της Ευρωπαϊκής Ένωσης για τον επιτελικό σχεδιασμό του ΥΠΠΟ δεν προβλέπεται ούτε ένα ευρώ. Τι σημαίνει αυτό; Αυτό σημαίνει ότι οι συνθήκες εργασίας των εργαζομένων στον πολιτισμό θα χειροτερέψουν με ευέλικτες εργασιακές σχέσεις, εργολαβίες, εντατικοποίηση και άλλα.

Οι μεταρρυθμίσεις σας, κύριοι της Κυβέρνησης, εντάσσονται στους τέσσερις βασικούς πυλώνες του σχεδίου «πράσινη μετάβαση, ψηφιακή μετάβαση, ιδιωτικές επενδύσεις, οικονομικός και θεσμικός μετασχηματισμός και απασχόληση, δεξιότητες και κοινωνική συνοχή». Αυτοί οι τέσσερις πυλώνες είναι ακριβώς η γραμμή της Ευρωπαϊκής Ένωσης, η μετατροπή του πολιτισμού σε εργαλείο ανάπτυξης για το κεφάλαιο, εγκλωβίζοντάς τον στα στενά όρια των μεσοπρόθεσμων προγραμμάτων. Η υλοποίησή της έχει ολέθρια αποτελέσματα για τους εργαζόμενους, τους δημιουργούς και τον ίδιο τον πολιτισμό.

Με τον πολιτισμό τώρα ως εργαλείο ανάπτυξης δίνεται τεράστιο βάρος στον οπτικοακουστικό τομέα που διευρύνεται, εισχωρώντας όλο και περισσότερο σε άλλους καλλιτεχνικούς κλάδους. Αυτός ο κλάδος έχει τη μεγαλύτερη συγκέντρωση κεφαλαίου. Είναι ο πλέον βιομηχανοποιημένος σε σχέση με τους υπόλοιπους κλάδους του πολιτισμού και έχει τη δυνατότητα να συμβάλει στην κερδοφορία και των άλλων τομέων της οικονομίας.

Επιπλέον, επειδή ο τομέας αυτός είναι πρόσφορος για ευρεία και άμεση χρήση νέων τεχνολογιών, ανοίγει σημαντικά και τα πεδία επενδύσεων των ομίλων για γρήγορα κέρδη και όχι μόνο.

Και το πιο σημαντικό: Ειδικά στις μέρες μας που κυριολεκτικά ματώνει ο μισός πλανήτης από τους ιμπεριαλιστικούς πολέμους, ο οπτικοακουστικός τομέας είναι αυτός που μαζί με τη μαζική διεισδυτικότητα στην ανθρώπινη συνείδηση, προσφέρεται ακόμη περισσότερο από άλλους κλάδους του πολιτισμού για την πολιτική και ιδεολογική παρέμβαση.

Άλλωστε, είναι αποκαλυπτικές και οι δηλώσεις Αμερικανών και νατοϊκών παραγόντων πάνω στα θέματα της πολιτιστικής διπλωματίας και πληροφορίας.

Δίνεται, επίσης, μεγάλο βάρος στην αποκέντρωση και στην προσέλκυση επενδύσεων σε τοπικό, περιφερειακό επίπεδο στον οπτικοακουστικό τομέα, την ίδια ακριβώς στιγμή που η μισή Ελλάδα κυριολεκτικά καίγεται το καλοκαίρι, πνίγεται τον χειμώνα και τρέμει μην αρρωστήσει, γιατί λείπουν οι απαραίτητες υποδομές και το αναγκαίο προσωπικό σε πολιτική προστασία, υγεία και αλλού. Γιατί; Γιατί τα έργα αυτά δεν είναι επιλέξιμα από την Ευρωπαϊκή Ένωση, αφού δεν είναι κερδοφόρα για τους ομίλους.

Και μία πρόταση: Μην ξεχάσετε στις επιχορηγήσεις για βιντεοσκόπηση και επεξεργασία τοποθεσιών να συμπεριλάβετε και τα χωριά γύρω από τη «ΛΑΡΚΟ», καθώς οι ευρωομάδες Νέας Δημοκρατίας, Βελόπουλου, Λατινοπούλου πάνε χέρι- χέρι ενάντια στους εργάτες της «ΛΑΡΚΟ», για να τους πετάξουν έξω από τα σπίτια τους.

Δημιουργήσατε νέο φορέα για το βιβλίο, αλλά τις προτάσεις του για ζητήματα που αφορούν στην αγορά βιβλίου θα τις καθορίζει το Υπουργείο Οικονομικών στα γνωστά φυσικά πλαίσια της σταθερότητας και της συγκράτησης, περικοπής δηλαδή δαπανών. Στο μεταξύ, ενώ επιδιώκεται, όπως ισχυρίζεται η Κυβέρνηση, η προσβασιμότητα περισσότερων στον πολιτισμό, ταυτόχρονα αυξάνονται και οι τιμές των εισιτηρίων στους αρχαιολογικούς χώρους και τα μουσεία από τον Απρίλιο του 2025. Για ποια πρόσβαση, λοιπόν, στον πολιτισμό μιλάει; Για ποια αγορά βιβλίου, για ποια απόλαυση θεατρικής παράστασης ή συναυλίας, όταν το πραγματικό εισόδημα των εργαζομένων το τρώει η ακρίβεια;

Και μία ακόμα ερώτηση: Σε ό,τι αφορά την αξιοποίηση των χώρων και των μνημείων, συμπεριλαμβάνονται άραγε και τα γλέντια διαφόρων παράσιτων τύπου Γλύξμπουργκ στο Βυζαντινό Μουσείο; Και μόνο που έπιασαν τότε στο στόμα τους τη Δραπετσώνα προσβάλλουν και την εργατογειτονιά και το τραγούδι-ύμνο και τον Μίκη Θεοδωράκη και τον Τάσο Λειβαδίτη.

Για το ΚΚΕ η τέχνη και ευρύτερα ο πολιτισμός είναι απαραίτητο στοιχείο στη ζωή του ανθρώπου για τη σφαιρική ανάπτυξη της προσωπικότητάς του και για την ταυτόχρονη καλλιέργεια της νόησης, του συναισθήματος και της βούλησης. Ο πολιτισμός αποτελεί συλλογικό κοινωνικό δημιούργημα, άρα πρέπει να αποτελεί και κοινωνική ιδιοκτησία.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Δεν μπορεί να είναι εμπόρευμα, αντικείμενο ατομικής ιδιοποίησης το όργανο ανάπτυξης της ανταγωνιστικότητας, της κερδοφορίας του κεφαλαίου και του ιδεολογικού, πνευματικού ελέγχου των λαϊκών στρωμάτων. Ούτε μπορεί αντί για στοιχείο ανύψωσης του πολιτιστικού, πνευματικού επιπέδου, κοινωνικής και αισθητικής καλλιέργειας να μετατρέπεται στο έδαφος της διαρκώς διευρυνόμενης εμπορευματοποίησής του σε παράγοντα αλλοίωσης και προσαρμογής του γούστου στα εμπορικά πρότυπα σε βασικό εργαλείο ιδεολογικής χειραγώγησης.

Εμείς αγωνιζόμαστε μεταξύ άλλων -και λέω «μεταξύ άλλων», γιατί αγωνιζόμαστε για πάρα πολλά που δεν χωράνε σε ένα επτάλεπτο- για την αύξηση των κρατικών δαπανών για την ενίσχυση του πολιτισμού, αρχαίου, νεότερου και σύγχρονου, για την κατάργηση κάθε είδους επιχειρηματικής δράσης στον τομέα της αρχαίας και νεότερης κληρονομιάς, της εμπλοκής κάθε είδους ΜΚΟ χορηγών στο όνομα της «Κοινωνίας των Πολιτών», για την εξασφάλιση όλων των δικαιωμάτων των καλλιτεχνών-δημιουργών και των υπόλοιπων εργαζομένων σε όλο το φάσμα του πολιτισμού με συλλογικές συμβάσεις εργασίας στους εργαζόμενους με εξαρτημένη σχέση εργασίας μαζί με εκείνους που η εξαρτημένη εργασία τους κρύβεται με το σύστημα του δελτίου παροχής υπηρεσιών.

**ΠΡΟΕΔΡΕΥΩΝ (Γεώργιος Λαμπρούλης):** Κυρία συνάδελφε, θα πρέπει να ολοκληρώσετε.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Τελειώνω σε ένα δευτερόλεπτο, κύριε Πρόεδρε.

Επίσης, αγωνιζόμαστε για την εξασφάλιση των πνευματικών συγγενικών δικαιωμάτων και για την κατοχύρωση του ηθικού δικαιώματος των καλλιτεχνών- δημιουργών στο έργο τους που σήμερα αποτελούν εμπόρευμα και βορά των επιχειρήσεων παραγωγής και αναπαραγωγής περιεχομένου.

Τέλος, μια συγγνώμη στους μαθητές των άνω δυτικών θεωρείων που επισκέφτηκαν σήμερα τη Βουλή γι’ αυτή την πολλαπλή κυβερνητική επανάληψη που υπέστησαν, του μαθήματος των συνωνύμων της λέξης «παραχάραξη». Έμαθαν πώς εφαρμόζεται στην πολιτική της η παραποίηση, η διαστρέβλωση, η παραπληροφόρηση, η αλλοίωση και η παραμόρφωση της πραγματικότητας και της αλήθειας. Δεν ξεπλένονται, όμως, με τέτοια κόλπα ούτε η βαρβαρότητα ούτε και όλα αυτά που ακούστηκαν σήμερα.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Και τώρα καλούμε στο Βήμα τον κ. Κωτσό Γεώργιο από τη Νέα Δημοκρατία. Θα ακολουθήσει η κ. Τζούφη, ο κ. Λαζαρίδης και μετά θα δώσουμε τον λόγο στον Υπουργό Δικαιοσύνης κ. Φλωρίδη.

Ορίστε, κύριε συνάδελφε, έχετε τον λόγο.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κυρία και κύριοι Υπουργοί, αγαπητές και αγαπητοί συνάδελφοι, ο προϋπολογισμός του 2025 που είναι ο έκτος προϋπολογισμός της Κυβέρνησης της Νέας Δημοκρατίας αποτυπώνει τα ισχυρά θεμέλια που δημιουργήσαμε στην κοινωνία παρά τις δύσκολες συνθήκες της περιόδου που διανύουμε. Σε ένα παρατεταμένα ρευστό, απαιτητικό και απρόβλεπτο διεθνές περιβάλλον που γεννά διαδοχικές κρίσεις, η ελληνική οικονομία αποδεικνύεται εξαιρετικά ανθεκτική με προσαρμοστικότητα και δυναμική χαράσσοντας μια νέα πορεία, μια οικονομία πλέον ισχυρή, νοικοκυρεμένη και μια Ελλάδα που αποπνέει αυτοπεποίθηση, αξιοπιστία και εμπιστοσύνη.

Είναι γεγονός ότι η οικονομία μας ισχυροποιείται. Άλλωστε, μόλις προχθές ο «Economist» την κατέταξε στην τρίτη θέση παγκοσμίως. Η συνέπεια και τα αποτελέσματα της οικονομικής πολιτικής αναγνωρίζονται πλέον καθολικά τόσο από τη διεθνή επενδυτική κοινότητα όσο και από τους εταίρους μας στην Ευρωζώνη. Τα τελευταία χρόνια η χώρα μας αναφέρεται ως θετικό παράδειγμα ισχυρής ανάπτυξης και δημοσιονομικής σταθερότητας.

Τα επιτεύγματα αυτά αποτελούν αποτελέσματα συνεχούς, επίπονης και επίμονης προσπάθειας από το 2019. Όλα αυτά έχουν μεγαλύτερη αξία αν αναλογιστούμε πού βρισκόμασταν πριν από λίγα χρόνια και πού βρισκόμαστε σήμερα κι αν συνυπολογίσουμε ταυτόχρονα και τη διεθνή συγκυρία μέσα στην οποία κλήθηκε να λειτουργήσει η Κυβέρνησή μας.

Είναι ενδεικτικό ότι το 2024 η χώρα μας κατέγραψε ρυθμό ανάπτυξης 2,2% έναντι μόλις 0,8% της Ευρωζώνης. Το 2025 προβλέπεται να αναπτυχθεί με ρυθμό 2,3% έναντι 1,3% στην Ευρωζώνη. Επίσης, το 2019 το ΑΕΠ της χώρας μας το 2025 θα έχει αυξηθεί κατά 62 δισεκατομμύρια, το πραγματικό ΑΕΠ, αφαιρώντας δηλαδή την επίδραση του πληθωρισμού κατά 11,5%. Έχουμε μείωση του δημόσιου χρέους μας -είναι αλήθεια ότι κλιμακώθηκε το 2020, λόγω της πανδημίας- το οποίο θα κλείσει στα 154% το 2024 και το 2025 θα μειωθεί στα 147,5%. Πρόκειται για τη μεγαλύτερη μείωση στην Ευρωπαϊκή Ένωση.

Έχουμε, επίσης, μείωση των έμμεσων φόρων από το 67% το 2019 στο 62% το 2024. Σύμφωνα με τα επίσημα στοιχεία της EUROSTAT, η Ελλάδα είναι πρωταθλήτρια σε όλη την Ευρώπη το 2023 στη μείωση φόρων σε ποσοστό του ΑΕΠ από το 42,8% στο 40,7% το 2023. Οι επενδύσεις μας έχουν διπλασιαστεί. Από τα 20 δισεκατομμύρια στα 41 δισεκατομμύρια ευρώ. Το 2019 είχαμε επενδύσει σε ποσοστό του ΑΕΠ 11%, όταν η Ευρωζώνη κινούνταν στο 21,7%. Και τώρα η Ευρώπη είναι στο 20,7% κι εμείς βρισκόμαστε στο 17,5%. Ακόμα, έχουμε αύξηση του ρυθμού της ανάπτυξης για τη χώρα μας σωρευτικά από το 2023 έως το 2025 στο 6,9% έναντι 2,5% της Ευρωζώνης. Το δε ποσοστό της ανεργίας συρρικνώθηκε από το 17,9% στο 9,7%.

Κυρίες και κύριοι συνάδελφοι, αυτό που πρέπει να τονίσουμε είναι ότι ενώ μέχρι το 2019 αποκλίναμε σε πάρα πολλούς δείκτες από τον ευρωπαϊκό μέσο όρο, αυτό έχει πλέον αναστραφεί και ο ρυθμός σύγκλισης είναι και εμφανής και επιτυχημένος.

Ο προϋπολογισμός του 2025, λοιπόν, συνδυάζει τη δημοσιονομική σύνεση, την ανάπτυξη και την κοινωνική συνοχή. Καταγράφει την αναπτυξιακή δυναμική της χώρας μας και επιβεβαιώνει την παραγωγική ανασυγκρότηση της πατρίδας μας. Ενσωματώνει πολιτικές ενίσχυσης, ενώ εδράζεται στη δημοσιονομική και οικονομική σταθερότητα. Επιβεβαιώνει τη μεταρρυθμιστική στρατηγική της Κυβέρνησής μας και ανταποκρίνεται στις αυξημένες ανάγκες της εποχής για στήριξη της κοινωνίας συνδυάζοντας οικονομική αποτελεσματικότητα και κοινωνική δικαιοσύνη.

Είναι ένας προϋπολογισμός που καλείται να συγκεράσει τον στόχο της διατήρησης της δημοσιονομικής ισορροπίας με την ανάγκη για αύξηση του διαθέσιμου εισοδήματος των πολιτών, καθώς και την αντιμετώπιση των σύγχρονων προκλήσεων, όπως είναι το δημογραφικό, το στεγαστικό πρόβλημα, η κλιματική κρίση, αλλά να καλύψει και ανάγκες και δαπάνες για την ενίσχυση της υγείας και της εθνικής άμυνας.

Είναι ένας προϋπολογισμός δύσκολων ισορροπιών που αναδεικνύει την ευθύνη όλων μας απέναντι στις θυσίες των πολιτών και στις προοπτικές της νέας γενιάς, απέναντι στο σήμερα και το αύριο της χώρας μας. Ο προϋπολογισμός του 2025 είναι ένας προϋπολογισμός με κοινωνικό πρόσημο, με τις μόνιμες θετικές παρεμβάσεις για τους πολίτες αλλά και τις επιχειρήσεις που είναι αυξημένες κατά 1,1 δισεκατομμύρια ευρώ σε σχέση με την προηγούμενη χρονιά.

Αξίζει να αναφέρουμε ότι ο προϋπολογισμός του 2025 εγκρίθηκε χωρίς καμμία επιφύλαξη από την Ευρωπαϊκή Ένωση, με την Ελλάδα να αποτελεί μία από τις οκτώ χώρες της Ευρωπαϊκής Ένωσης που συμβαίνει αυτό. Επίσης, περιλαμβάνει δώδεκα μειώσεις φόρων, όπως είναι η μείωση κατά 1% των ασφαλιστικών εισφορών, η κατάργηση του τέλους επιτηδεύματος για τους ελεύθερους επαγγελματίες, η μονιμοποίηση της επιστροφής του ειδικού φόρου κατανάλωσης στο αγροτικό πετρέλαιο, η απαλλαγή φόρου για τα κενά ακίνητα που θα ενοικιαστούν, ενώ από την άλλη πλευρά έχουμε και δώδεκα αυξήσεις αποδοχών, αύξηση συντάξεων, οριζόντια αύξηση μισθών στο δημόσιο, αύξηση κατά 20% της αποζημίωσης των νυχτερινών των ενστόλων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι συνάδελφοι, όλα τα παραπάνω αποτελούν τεκμήρια μιας σοβαρής, μιας σταθερής, μιας μεθοδικής πορείας που ακολουθεί η Κυβέρνησή μας από το 2019, όταν αναλάβαμε να διοικήσουμε τη χώρα, που έφεραν πλέον την ανάταξή της. Συνεχίζουμε, λοιπόν, αυτά τα επιτεύγματα της προηγούμενης τετραετίας και ερχόμαστε τώρα στον προϋπολογισμό του 2025 να κάνουμε πράξη όλα τα μέτρα που είχαν ανακοινωθεί κατά την προεκλογική περίοδο. Κι όλα αυτά γιατί η Κυβέρνησή μας διαθέτει ρεαλιστικό σχέδιο και υλοποιήσιμο όραμα για την πατρίδα μας. Ξέρει να προσελκύει επενδύσεις, να δημιουργεί θέσεις απασχόλησης, να στηρίζει το διαθέσιμο εισόδημα των νοικοκυριών, να βρίσκεται πάντα κοντά και δίπλα στον πολίτη.

Η Κυβέρνησή μας, λοιπόν, πιστεύει στη σωστή δημοσιονομική εικόνα, την αναπτυξιακή στρατηγική, τη δημιουργία θέσεων εργασίας, την επιστροφή στην κοινωνία του μερίσματος της ανάπτυξης και, ταυτόχρονα, αποτελεί βασική μας στρατηγική η ενίσχυση του συνόλου των συμπολιτών μας. Χτίζουμε μια Ελλάδα ισχυρή στην άμυνα και στην ενέργεια. Δημιουργούμε όλες εκείνες τις συνθήκες που καθιστούν την πατρίδα μας κόμβο διπλωματίας. Βελτιώνουμε το σύστημα της παιδείας και της υγείας. Στόχος μας είναι να παραδώσουμε στις επόμενες γενιές ένα αξιόπιστο κράτος, μια Ελλάδα πρωταγωνιστή στο διεθνές στερέωμα, να παραδώσουμε στις επόμενες γενιές μια Ελλάδα που θα τους αξίζει.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Μερόπη Τζούφη από τη Νέα Αριστερά.

**ΜΕΡΟΠΗ ΤΖΟΥΦΗ:** Κύριε Πρόεδρε, κυρίες και κύριοι συνάδελφοι, συζητάμε πράγματι σήμερα τον προϋπολογισμό του 2025 που όπως ακούσαμε και από τον προηγούμενο συνάδελφο, αλλά και από την Κυβέρνηση, είναι ένας προϋπολογισμός αναπτυξιακός. Όλα ευημερούν, παρ’ ότι οι αριθμοί που αναδείχθηκαν χωρίς καμμία αμφιβολία τόσο από την Κοινοβουλευτική μας Εκπρόσωπο και τον εισηγητή μας, αλλά και άλλους, δείχνουν ακριβώς το αντίθετο, δηλαδή επιλεγμένη ενίσχυση των ανισοτήτων, κοινωνικά άδικες πολιτικές, υποβάθμιση των δημόσιων αγαθών και προτεραιότητα στα συμφέροντα των λίγων.

Η Νέα Δημοκρατία επιμένει στην υποχρηματοδότηση των δημόσιων υπηρεσιών και η χώρα μας παραμένει πίσω από τον ευρωπαϊκό μέσο όρο σε κρίσιμους τομείς, παγιώνοντας το δόγμα των χαμηλών προσδοκιών. Ταυτόχρονα, είμαστε η χώρα που επενδύει σε όπλα περισσότερο από τις περισσότερες χώρες της Ευρωπαϊκής Ένωσης σε σχέση με το ΑΕΠ, ενώ υστερούμε σημαντικά στις κοινωνικές δαπάνες.

Για να δούμε, λοιπόν, τι γίνεται για την παιδεία. Ο προϋπολογισμός του 2025 και στην παιδεία αποτυπώνει τις πολιτικές επιλογές της Κυβέρνησης, δηλαδή υποβάθμιση της δημόσιας εκπαίδευσης και ένταση της ιδιωτικοποίησης. Τα δεδομένα μιλούν από μόνα τους. Η οριακή αύξηση των δαπανών προφανώς δεν καλύπτει τις βασικές ανάγκες, αφήνοντας το δημόσιο εκπαιδευτικό σύστημα σε οριακές συνθήκες. Η συνολική αύξηση των δαπανών είναι μόλις 0,9%, ανεπαρκής για την αναβάθμιση του εκπαιδευτικού συστήματος. Οι δαπάνες από το Πρόγραμμα Δημοσίων Επενδύσεων και το Ταμείο Ανάκαμψης μειώνονται κατά 7,6%, προβλέποντας προφανώς καθυστερήσεις και ακυρώσεις σε έργα ψηφιακής αναβάθμισης, κατασκευής σχολείων και ενίσχυσης των πανεπιστημίων. Οι δαπάνες για την παιδεία ως ποσοστό του ΑΕΠ μειώνονται από 2,8% το 2024 σε 2,7% το 2025, τη στιγμή που ο ευρωπαϊκός μέσος όρος κινείται μεταξύ 4% με 5%.

Επομένως, και από αυτά τα στοιχεία επιβεβαιώνεται η στασιμότητα. Αποτυπώνεται αυτό που είπα πριν, η στρατηγική υπονόμευση της δημόσιας εκπαίδευσης με στόχο την ενίσχυση ενός παράλληλου ιδιωτικού συστήματος, το οποίο ήδη ευνοείται από τις κυβερνητικές πολιτικές και επιλογές. Για μια ακόμη φορά υπεράριθμα παιδιά μέσα στις σχολικές αίθουσες, θέσεις εκπαιδευτικών που καλύπτονται με καθυστέρηση ακόμη και στον ευαίσθητο τομέα της ειδικής αγωγής και εκπαίδευσης, κενές θέσεις στο σύνολο του προσωπικού στα ανώτατα εκπαιδευτικά ιδρύματα, υποδομές που συνεχίζουν να καταρρέουν, προσωπικό που στην ουσία μειώνεται, συγχωνεύσεις τμημάτων και σχολείων να αυξάνονται.

Από την άλλη μεριά, ξένα επενδυτικά κεφάλαια εξαγοράζουν μεγάλα ιδιωτικά σχολεία, ενώ πρόσφατη είναι η εξαγγελία του Υπουργού Παιδείας για την καθιέρωση του «Baccalaureate» στα πρότυπα σχολεία, σε κάποια από αυτά ενισχύοντας περαιτέρω τις ανισότητες. Οι μαθητές των σχολείων αυτών θα μπορούν να προετοιμάζονται για πανεπιστήμια του εξωτερικού ή για τα ιδιωτικά πανεπιστήμια, ενώ οι υπόλοιποι θα περιορίζονται στις πανελλαδικές εξετάσεις.

Επίσης, η εκπαίδευση υποχωρεί σε αναχρονιστικά πρότυπα, με έμφαση στον ανταγωνισμό, με προσχηματική αριστεία που αγνοεί τις κοινωνικές ανάγκες. Η δημοκρατική διοίκηση έχει αντικατασταθεί από την τιμωρητική αξιολόγηση και τη γραφειοκρατία, απομακρύνοντας τους εκπαιδευτικούς από το έργο τους. Αντί για στήριξη, έχουμε απειλές, πειθαρχικές διώξεις κατά των εκπαιδευτικών που συμμετέχουν σε νόμιμες απεργίες, ποινικοποιώντας τη συνδικαλιστική δράση και εντείνοντας το κλίμα φόβου και αυταρχισμού.

Η επαγγελματική εκπαίδευση και κατάρτιση παραμένει στον έλεγχο των ιδιωτικών ΙΕΚ και των εργοδοτών. Τα δημόσια προγράμματα κατάρτισης μειώνονται, ενώ για πρώτη φορά δεν χρηματοδοτήθηκε το προπαρασκευαστικό πρόγραμμα προετοιμασίας της τάξης μαθητείας των ΕΠΑΛ, υποχρεώνοντας τους αποφοίτους να πληρώσουν για τις εξετάσεις πιστοποίησης του ΕΟΠΠΕΠ.

Η θεσμοθέτηση της ελάχιστης βάσης εισαγωγής περιορίζει τον αριθμό των εισακτέων στα δημόσια πανεπιστήμια. Συνδέεται άμεσα με την πολιτική ενίσχυσης των ιδιωτικών κολεγίων και πανεπιστημίων, τα οποία η Κυβέρνηση προωθεί, παρά την συνταγματική απαγόρευση. Η προσφυγή στο Συμβούλιο της Επικρατείας από πανεπιστημιακούς καθηγητές και την ΠΟΣΔΕΠ καταδεικνύει τη σοβαρότητα του ζητήματος.

Παράλληλα, η Κυβέρνηση επαναφέρει τη διαγραφή των φοιτητών που υπερβαίνουν τα προβλεπόμενα έτη σπουδών, με κίνδυνο να διαγραφεί το 40% των φοιτητών το 2025. Είναι μια κοινωνική αδικία, καθώς η πλειοψηφία των φοιτητών εργάζονται για να καλύψουν τα έξοδα των σπουδών τους. Η καθυστέρηση αυτή δεν οφείλεται σε έλλειψη ενδιαφέροντος, αλλά σε σοβαρές οικονομικές ή άλλες δυσκολίες. Σε καμμία ευρωπαϊκή χώρα δεν υπάρχει οριζόντια διαγραφή φοιτητών. Αντί για στήριξη και οικονομική βοήθεια, η Κυβέρνηση επιλέγει την τιμωρητική διαγραφή.

Ένα ακόμα μέτρο υπονόμευσης του δημόσιου πανεπιστημίου είναι η μεταφορά πιστωτικών μονάδων των φοιτητών που ευνοεί βεβαίως τα ιδιωτικά κολέγια. Και φυσικά, αυτοί θα έχουν τη δυνατότητα να πάνε στα ιδιωτικά πανεπιστήμια, ενώ όσα δημόσια πανεπιστήμια δεν συμμορφωθούν απειλούνται με μείωση της χρηματοδότησης.

Στην έρευνα και την καινοτομία, οι προϋπολογισμοί των ερευνητικών κέντρων παραμένουν στα επίπεδα του 2018. Δεν προβλέπονται νέες μόνιμες θέσεις. Γερνάει το ερευνητικό δυναμικό. Οι νέες θέσεις αποκλειστικά εξαρτώνται από προγράμματα χρηματοδότησης και συνεργασίες με ιδιωτικές εταιρείες. Και φυσικά, το brain drain συνεχίζεται, ενώ οι προοπτικές της οικονομίας υπονομεύονται. Η χρηματοδότηση του ΕΛΙΔΕΚ είναι ανύπαρκτη. Έχουν παγώσει οι ερευνητικές υποτροφίες και οι προκηρύξεις νέων έργων και φυσικά η νέα γενιά των ερευνητών δουλεύει σε επισφαλείς συνθήκες απασχόλησης.

Την ίδια στιγμή, η χρηματοδότηση στρατιωτικών έργων εντάσσεται στον προϋπολογισμό του Υπουργείου Ανάπτυξης χωρίς διαφάνεια και δημόσιο έλεγχο. Έργα όπως το πρόγραμμα «ΘΩΡΑΞ» με προϋπολογισμό 50 εκατομμύρια ευρώ και πιθανή ενίσχυση με 12 εκατομμύρια ευρώ από το ΠΔΕ δείχνουν την προτεραιότητα της Κυβέρνησης υπέρ της στρατιωτικής έρευνας.

Άλλο χαρακτηριστικό παράδειγμα είναι το πρόγραμμα «Συμπράξεις Ερευνητικής Αριστείας». Καταγγέλλει η ΠΟΣΔΕΠ ότι η αξιολόγηση των προτάσεων είναι προσχηματική, με εμφανή πρόθεση ευνοιοκρατίας. Η κατανομή των 124 εκατομμυρίων ευρώ πραγματοποιήθηκε με αδιαφανείς διαδικασίες, υπονομεύοντας την ακαδημαϊκή έρευνα. Υπάρχει η σχετική ανακοίνωση, την οποία θα καταθέσω.

Η παιδεία και η έρευνα, λοιπόν, από κοινωνικά αγαθά, άρρηκτα συνδεδεμένα με τη δημοκρατία και την κοινωνική πρόοδο, υποτάσσονται πια στις συνθήκες της αγοράς, γίνονται πεδία κερδοσκοπίας για τα funds και τα ιδιωτικά συμφέροντα. Υπονομεύει η πολιτική της Κυβέρνησης το δικαίωμα στη μόρφωση, ενισχύει τις κοινωνικές ανισότητες και αποκλείει όσους δεν έχουν οικονομική δυνατότητα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Απέναντι σε αυτήν την πολιτική αγωνιζόμαστε για δημόσια παιδεία και ισχυρή έρευνα που να υπηρετούν όλους, ανεξαρτήτως οικονομικής και κοινωνικής θέσης. Μια παιδεία θεμέλιο μιας δίκαιης, δημοκρατικής και συμπεριληπτικής κοινωνίας και μια έρευνα μοχλό ανάπτυξης και καινοτομίας. Είναι καιρός να διεκδικηθεί μια εθνική στρατηγική στηριγμένη σε δημοκρατικές αρχές, διαφανείς διαδικασίες, κοινωνική ευθύνη και αυξημένη δημόσια χρηματοδότηση.

Και βεβαίως, θα καταθέσω τις θέσεις και τις προτάσεις της Νέας Αριστεράς και θα ήθελα να τελειώσω με δύο κουβέντες. Η Νέα Αριστερά, όπως ήδη έχει ανακοινώσει, θα καταψηφίσει τον προϋπολογισμό, καθώς σε αυτόν συμπυκνώνονται όλοι οι λόγοι για τους οποίους η κοινωνία βράζει. Πρόκειται για έναν προϋπολογισμό που επισφραγίζει τις ανισότητες, τη συνέχεια της ακρίβειας και την καθήλωση των μισθών.

Το προηγούμενο διάστημα προχώρησε σε μια σειρά από πολιτικές πρωτοβουλίες, καλώντας μεταξύ άλλων τα κόμματα της προοδευτικής και αριστερής Αντιπολίτευσης να καταψηφίσουν τις αμυντικές δαπάνες στον προϋπολογισμό, ενώ κατέθεσε και τροπολογία για τις συλλογικές συμβάσεις, την αύξηση του κατώτατου μισθού στα 1.000 ευρώ και την επαναφορά του δέκατου τρίτου και δέκατου τέταρτου μισθού στους εργαζομένους του δημοσίου.

Το επόμενο τετραήμερο και εδώ στη Βουλή και εκτός της Βουλής με τα συνδικάτα και την κοινωνία θα δώσουμε μάχη για να σπάσουμε το επικοινωνιακό αφήγημα της Κυβέρνησης που συνεχίζει την πολιτική της καταστροφής. Έχουμε ευθύνη να σταθούμε απέναντι σε αυτήν την πολιτική υποβάθμισης, διεκδικώντας μαζί με τη μεγάλη κοινωνική πλειοψηφία ένα καλύτερο μέλλον, υπερασπιζόμενοι τα δημόσια αγαθά, την κοινωνική συνοχή και την ανάπτυξη.

Σας ευχαριστώ πολύ.

(Στο σημείο αυτό η Βουλευτής κ. Μερόπη Τζούφη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Μακάριος Λαζαρίδης από τη Νέα Δημοκρατία, μετά η Αντιπρόεδρος κ. Γεροβασίλη και στη συνέχεια ο Υπουργός κ. Φλωρίδης.

Κύριε Λαζαρίδη, έχετε τον λόγο.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρία και κύριοι Υφυπουργοί, κυρίες και κύριοι συνάδελφοι, είναι ο έκτος προϋπολογισμός της Κυβέρνησης της Νέας Δημοκρατίας από τη στιγμή που ο ελληνικός λαός της εμπιστεύτηκε την τύχη της χώρας. Είναι ένας προϋπολογισμός ευθύνης ανάπτυξης και ελπίδας, ένας προϋπολογισμός συνέχισης της σταθερής μας πολιτικής, με βασικό στόχο να μην μένει κανείς πίσω. Ένας προϋπολογισμός με τον οποίο η χώρα εξακολουθεί να πορεύεται προς τα εμπρός με σιγουριά, με ασφάλεια και χωρίς να διακινδυνεύουμε έναν νέο εκτροχιασμό της οικονομίας.

Και για το 2025 ο οικονομικός μας σχεδιασμός δεν είναι απλώς ένας αριθμητικός απολογισμός, αλλά μια ακόμα απόδειξη ότι η Ελλάδα αλλάζει, εξελίσσεται, ενδυναμώνεται και ανεβαίνει ψηλότερα. Και αυτό, παρά τις μεγάλες εξωγενείς κρίσεις που κληθήκαμε να αντιμετωπίσουμε τα τελευταία χρόνια.

Μέσα σε αυτά τα χρόνια, από το 2019 μέχρι και σήμερα, έχουν γίνει πολλά και σημαντικά. Παραλάβαμε μια Ελλάδα με βαθιές πληγές και με ρεαλιστικές, στοχευμένες πολιτικές καταφέραμε να τη μετατρέψουμε από μαύρο πρόβατο της Ευρώπης σε πρωταγωνιστή των εξελίξεων. Η Κυβέρνηση έχει αποδείξει κατ’ επανάληψη ότι δεν διαχειρίζεται απλώς τα πολιτικά πράγματα στην Ελλάδα, αλλά αλλάζει την πατρίδα μας προς το καλύτερο. Δεν αρκείται σε υποσχέσεις, αλλά παράγει έργο, με αριθμούς και αποτελέσματα που μιλούν από μόνα τους.

Βεβαίως, αναγνωρίζουμε ότι οι πολίτες βιώνουν τις πιέσεις της ακρίβειας και τις δυσκολίες που επιφέρει το διεθνές περιβάλλον, όπως πριν από λίγο ανέλυσε και ο Υπουργός Ανάπτυξης κ. Θεοδωρικάκος. Η ενεργειακή κρίση και οι πληθωριστικές πιέσεις δεν είναι προβλήματα που μπορούμε να εξαλείψουμε μονομιάς με ένα μαγικό ραβδάκι. Ωστόσο, είμαστε εδώ, δίπλα στον πολίτη με πολλαπλές πρωτοβουλίες για τη χαλιναγώγηση του προβλήματος και για την ενίσχυση του εισοδήματός του.

Παρά τη μεγάλη αβεβαιότητα σε παγκόσμιο επίπεδο, η ελληνική οικονομία αποδεικνύεται ανθεκτική, σε αντίθεση με άλλες μεγάλες χώρες, όπως η Γερμανία και η Γαλλία. Ο ρυθμός ανάπτυξης αναμένεται να ανέλθει σε 2,3% το νέο έτος έναντι 1,3% που εκτιμάται για την Ευρωζώνη, σύμφωνα με τις φθινοπωρινές προβλέψεις της Ευρωπαϊκής Επιτροπής. Το ποσοστό ανεργίας θα μειωθεί από 10,3% το 2024 σε 9,7% το 2025 από το 18% που παραλάβαμε το 2019, επιστρέφοντας ουσιαστικά στα προ κρίσης επίπεδα.

Οι επενδύσεις εκτιμάται ότι θα αυξηθούν κατά 8,4% με τις αποκρατικοποιήσεις να στέλνουν το μήνυμα ότι η Ελλάδα μπήκε στον επενδυτικό χάρτη. Χαρακτηριστική περίπτωση είναι του λιμένα «Φίλιππος Β΄» της ιδιαίτερης πατρίδας μου, της Καβάλας, για την οποία ο επενδυτής διέθεσε 34 σχεδόν εκατομμύρια ευρώ για την υποπαραχώρηση και άλλα 36 εκατομμύρια ευρώ για τις επενδύσεις.

Το 2025 θα έχουμε δώδεκα νέες μειώσεις φόρων και δώδεκα νέες αυξήσεις αποδοχών, αποτυπώνοντας, θα έλεγα, τη βούλησή μας για τη βελτίωση της καθημερινότητας του πολίτη. Κάθε ευρώ που εξοικονομούμε από τη δημοσιονομική συνέπεια το επιστρέφουμε στην κοινωνία. Στο πλαίσιο αυτό, οι αυξήσεις των δαπανών, για παράδειγμα, για την υγεία από το 2019 θα φτάσουν αθροιστικά τον επόμενο χρόνο το 74,4% μέσα σε αυτά τα περίπου έξι χρόνια, ενώ για το Υπουργείο Παιδείας ο τακτικός προϋπολογισμός είναι αυξημένος κατά 141 εκατομμύρια ευρώ έναντι του προηγούμενου.

Η βελτίωση των οικονομικών του κράτους επιτρέπει την κάλυψη των εθνικών αναγκών, όπως η ενίσχυση των εξοπλιστικών προγραμμάτων. Συνολικά οι δαπάνες για την άμυνα θα είναι αυξημένες κατά 73% σε σχέση με το 2019, επιβεβαιώνοντας ότι η πατρίδα μας σήμερα με Πρωθυπουργό τον Κυριάκο Μητσοτάκη είναι πιο ισχυρή από ποτέ.

Η Ελλάδα μεγάλωσε, κυρίες και κύριοι συνάδελφοι. Μεγάλωσε διπλωματικά, μεγάλωσε αμυντικά, μεγάλωσε ουσιαστικά. Προφανώς, οι αριθμοί δεν είναι το μόνο κριτήριο, αλλά θα έλεγα ότι είναι ο καθρέφτης της προόδου που αναγνωρίζουν όλοι διεθνώς. Η Ελλάδα που ονειρευόμαστε είναι εδώ με αναβαθμισμένη αξιοπιστία, διεθνές κύρος και σταθερά στην επενδυτική βαθμίδα.

Όλα αυτά επιτεύχθηκαν, γιατί εφαρμόσαμε το σωστό μείγμα πολιτικής. Μειώσεις φόρων, στήριξη επενδύσεων, καταπολέμηση της φοροδιαφυγής και προσέλκυση διεθνών κεφαλαίων. Αυτή η στρατηγική οδήγησε σε αυξημένα κρατικά έσοδα χωρίς να επιβαρύνουμε δυσανάλογα τον Έλληνα πολίτη, χωρίς να επιβάλουμε ούτε έναν νέο φόρο.

Το 2025, κυρίες και κύριοι συνάδελφοι, συνεχίζουμε αποφασιστικά. Θέτουμε ως στόχους την περαιτέρω μείωση της ανεργίας, τη βελτίωση των αποδοχών και την καταπολέμηση των κοινωνικών ανισοτήτων. Και αυτά γίνονται επί Κυβέρνησης της Νέας Δημοκρατίας, της υπεύθυνης δύναμης που δεν εγκατέλειψε ποτέ την προσπάθεια στα δύσκολα και δεν άφησε τη χώρα στο έλεος του Θεού, όπως έκαναν τα κόμματα της Αντιπολίτευσης που κυβέρνησαν κατά το παρελθόν, που άφησαν υποθήκη κρίσεων και χρεών.

Και πραγματικά, κάποιες φορές θέλεις να αγιάσεις, αλλά δεν σε αφήνουν. Και το λέω, γιατί άκουσα πριν από λίγο τον πρώην πρωθυπουργό, τον κ. Παπανδρέου, να μας κουνάει το δάχτυλο. Ο πρωθυπουργός που δραπέτευσε τρέχοντας από την εξουσία, στην οποία ανήλθε κοροϊδεύοντας τον ελληνικό λαό ότι «λεφτά υπάρχουν». Δυστυχώς, όμως, για το ΠΑΣΟΚ και ευτυχώς για την πατρίδα μας ο ελληνικός λαός έχει και μνήμη και κρίση και δεν ξεχνάει ποιος έβαλε την Ελλάδα στα μνημόνια.

Εμείς χτίζουμε, δεν γκρεμίσουμε και δημιουργούμε μια κληρονομιά ανάπτυξης και ευημερίας. Στην πολιτική μας η ανάπτυξη δεν είναι αυτοσκοπός, αλλά μέσο για την πρόοδο του ελληνικού λαού. Ο προϋπολογισμός του 2025 είναι το αποτύπωμα της συνέπειας και της υπευθυνότητας της Κυβέρνησης για ανάπτυξη για όλους χωρίς αποκλεισμούς. Είναι ένας προϋπολογισμός για τον πολίτη, η συνέχεια μιας πολιτικής που αποδίδει καρπούς, βάζοντας την Ελλάδα σε τροχιά ανάπτυξης και κοινωνικής δικαιοσύνης. Είναι η αποτύπωση των θετικών δεικτών της ανάπτυξης σε ένα χειροπιαστό κοινωνικό αποτέλεσμα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Το συνεκτικό αυτό σχέδιο των κρατικών μεταρρυθμίσεων είναι συνάμα και ένα σχέδιο φροντίδας για τις Ελληνίδες και τους Έλληνες. Η πατρίδα μας αλλάζει και αλλάζει γιατί τολμάμε, γιατί ξέρουμε, γιατί μπορούμε. Αλλάζει γιατί ό,τι υποσχόμαστε γίνεται πράξη.

Σας καλώ λοιπόν όλους να τον υπερψηφίσετε και να στηρίξετε μια πολιτική που έχει αποδείξει έμπρακτα ότι βάζει την πατρίδα πάνω από μικροπολιτικά συμφέροντα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει τώρα η Αντιπρόεδρος της Βουλής κ. Όλγα Γεροβασίλη.

**ΟΛΓΑ ΓΕΡΟΒΑΣΙΛΗ (Δ΄ Αντιπρόεδρος της Βουλής):** Ευχαριστώ, κύριε Πρόεδρε.

Κυρίες και κύριοι συνάδελφοι, θυμάμαι πριν από τρία χρόνια, με αφορμή τη συμπλήρωση διακοσίων ετών από την επανάσταση του 1821, δήλωσε στο Βήμα της Βουλής ο Κυριάκος Μητσοτάκης ότι η πρόκληση της επόμενης περιόδου είναι η ευτυχία. Μετά από τρία χρόνια κυρίαρχη αίσθηση, αλλά και η πραγματικότητα για τη συντριπτική πλειοψηφία των συμπολιτών μας, είναι η αδυναμία να ανταπεξέλθουν στις βασικές ανάγκες και ως συναισθήματα κυριαρχούν η απογοήτευση, η απελπισία, ο θυμός, ο φόβος. Αυτή είναι από χθεσινή μέτρηση.

Επίσης, υπάρχει μια αίσθηση για μια πραγματικότητα-ματαιότητα που συμπυκνώνεται στη φράση: «Δουλεύω, δουλεύω, δουλεύω και δεν μου φτάνουν», ο φτωχός εργαζόμενος δηλαδή.

Τι μας είπε ο κ. Γεωργιάδης; Κατηγόρησε -ποιον άλλον, την Αριστερά φυσικά- ότι τάχα κάνει τον κόσμο μίζερο. Η Αριστερά κάνει τον κόσμο μίζερο;

Κυρίες και κύριοι συνάδελφοι της Νέας Δημοκρατίας, μίζερες είναι οι πολιτικές σας. Και η ευτυχία στην οποία είχε αναφερθεί ο Πρωθυπουργός αφορά τα καρτέλ, τις εταιρείες ενέργειας, τις τράπεζες, τις αλυσίδες σούπερ μάρκετ, ευτυχία κερδών και υπερκερδών για τους λίγους και ισχυρούς και μιζέρια και χαμηλές προσδοκίες για τους πολλούς, για την πλειοψηφία του ελληνικού λαού. Αυτή δυστυχώς είναι η περίληψη, η εικόνα των αποτελεσμάτων της διακυβέρνησης της Νέας Δημοκρατίας επί έξι χρόνια.

Κυρίες και κύριοι Βουλευτές, η συζήτηση για τον προϋπολογισμό προφανώς δεν είναι ξεκομμένη από τις διεθνείς εξελίξεις. Είναι κρίσιμο όμως το πώς διαβάζουμε τις εξελίξεις και κυρίως πώς διαβάζει η Κυβέρνηση τις εξελίξεις. Για παράδειγμα δεν μπορούμε να χαιρετίζουμε μονόπλευρα τις εξελίξεις και την πτώση του δικτατορικού καθεστώτος στη Συρία, όπως έκανε η Κυβέρνηση, αλλά πρέπει ταυτόχρονα κυρίως πια να ανησυχούμε για την επόμενη μέρα που εντείνεται η αστάθεια στην ευρύτερη περιοχή, δίπλα στη γενοκτονία που διαπράττεται στη Γάζα και στην εύθραυστη εκεχειρία στον Λίβανο, αλλά και στην Ευρώπη, στη Γαλλία, μια κρίση που οφείλεται στην αλαζονεία του Μακρόν να ορίσει πρωθυπουργό της αρεσκείας του με ανοχή της Ακροδεξιάς, και παρά τη νίκη του λαϊκού μετώπου, παρά δηλαδή τη λαϊκή εντολή. Ή να ακούμε κι εδώ μέσα την ανιστόρητη θεωρία των δύο άκρων που ακούσαμε δυστυχώς από επίσημα χείλη από το ΠΑΣΟΚ.

Κυρίες και κύριοι συνάδελφοι, οι εξελίξεις στη Μέση Ανατολή, ο πόλεμος στην Ουκρανία, η εκλογή Τραμπ, η κρίση στη Γαλλία και τη Γερμανία, οι συνέπειες της κλιματικής κρίσης διαμορφώνουν ένα ευρύτερο σκηνικό ανασφάλειας και χρειάζεται να κάνουμε περισσότερα, αλλά κυρίως να κάνουμε διαφορετικά, ούτως ώστε να καταστήσουμε την κοινωνία ανθεκτική απέναντι στους κινδύνους και τους κραδασμούς.

Λέει βέβαια η Κυβέρνηση ότι η πολιτική της είναι δημοσιονομικά συνετή, ότι ενισχύει τα εισοδήματα και φέρνει ανάπτυξη. Μάλιστα. Είναι έτσι; Σε ακόμη έναν προϋπολογισμό ταυτίζει τη δημοσιονομική υπευθυνότητα με υπερφορολόγηση για τους πολλούς και φοροασυλία για τους λίγους. Αυξημένα κατά 2,5 δισεκατομμύρια ευρώ τα φορολογικά έσοδα από τους άδικους φόρους και οριζόντιο χαράτσι στους ελεύθερους επαγγελματίες, στο απυρόβλητο τα κέρδη των τραπεζών, πάνω από 3 δισεκατομμύρια ευρώ το εννιάμηνο, ενώ μόνο ημίμετρα για τον κατευνασμό της κοινωνικής δυσαρέσκειας είναι η απάντηση που θα δώσει ίσως ο Πρωθυπουργός την Κυριακή.

Εμείς έχουμε καταθέσει πρόταση νόμου για φορολόγηση 90% των υπερκερδών στην ηλεκτρική ενέργεια, τα διυλιστήρια και τις τράπεζες.

Στα εισοδήματα η Κυβέρνηση δίνει μια πενιχρή αύξηση, 2,5% στους συνταξιούχους, η οποία βεβαίως εξανεμίζεται από τον πληθωρισμό. Είναι σαν να μην υφίσταται. Και μόλις 2,5%-3% αναμένεται να είναι η αύξηση στον κατώτατο μισθό με τον νέο αλγόριθμο-κόφτη, θα τον πω εγώ. Για συλλογικές συμβάσεις και ουσιαστικές αυξήσεις στους μισθούς ούτε λόγος.

Η Κυβέρνηση επιμένει να ταυτίζει την ανταγωνιστικότητα με το χαμηλό μισθολογικό κόστος. Σας θυμίζουν λίγο τα μνημόνια οι συνταγές της αποτυχίας, χωρίς να είμαστε σε μνημόνια. Μήπως όμως αυξήθηκε η παραγωγικότητα της οικονομίας; Η απάντηση είναι προφανής, όχι. Η EUROSTAT κατατάσσει την Ελλάδα στην τρίτη χαμηλότερη θέση της Ευρωπαϊκής Ένωσης στις εξαγωγές αγαθών για το 2023 και όλα αυτά ενώ οι Ελληνίδες και οι Έλληνες εργάζονται πιο πολλές ώρες απ’ όλους στην Ευρώπη.

Μήπως αντί για θριαμβολογίες να δούμε πώς θα αποκτήσει η χώρα παραγωγικό μοντέλο, πέρα από τον τουρισμό και το real estate; Θυμίζω ότι ο τουρισμός δεν καταναλώνει εγχώρια προϊόντα, αλλά εισαγόμενα.

Πώς θα δώσουμε έμφαση στην τεχνολογία, στη βιομηχανία, στη μεταποίηση, στον πρωτογενή τομέα, στην υψηλή προστιθέμενη αξία; Και πώς θα τα κάνουμε όλα αυτά χωρίς μεταρρυθμίσεις; Χρειαζόμαστε μεταρρυθμίσεις όμως για μια ισχυρή πολιτεία, για ένα παρεμβατικό κράτος που θα δώσει κατευθύνσεις και δεν θα περιμένει η αγορά να αυτορυθμιστεί. Αυτό το μοντέλο μας καταστρέφει, απέτυχε, διότι διαφορετικά θα εγκλωβιστούμε σ’ έναν φαύλο κύκλο χαμηλής παραγωγικότητας, χαμηλών μισθών και χαμηλού βιοτικού επιπέδου, με ό,τι σημαίνουν αυτά για την οικονομία, τα δημοσιονομικά, την κοινωνική συνοχή, τη σταθερότητα της χώρας για την οποία κόπτεται ο κ. Μητσοτάκης.

Κυρίες και κύριοι συνάδελφοι, ο προϋπολογισμός είναι κατώτερος των απαιτήσεων της εποχής, κατώτερος των αναγκών της μεγάλης κοινωνικής πλειοψηφίας, αλλά και όχι μόνο, κατώτερος των αναγκών της χώρας υπαρξιακά. Η χώρα και η κοινωνία έχουν ανάγκη από εναλλακτική διακυβέρνηση.

Να σας ενημερώσω ότι ο ΣΥΡΙΖΑ - Προοδευτική Συμμαχία είναι εδώ, θα ασκήσει τον ρόλο του, αυτόν που του έδωσε ο ελληνικός λαός, και θα παίξει κρίσιμο ρόλο για την επόμενη μέρα στη χώρα, για την επόμενη προοδευτική διακυβέρνηση.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

 **ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει ο Υπουργός Δικαιοσύνης κ. Φλωρίδης.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ευχαριστώ, κύριε Πρόεδρε.

Κυρίες και κύριοι Βουλευτές, από το 2019 που ανέλαβε η Κυβέρνηση αυτή επιτελεί μια δύσκολη άσκηση στον χώρο της οικονομίας. Η δύσκολη άσκηση μπορεί να κατανοηθεί μόνο εάν ξαναθυμηθούμε ποιο ήταν το οικονομικό περιβάλλον το οποίο κληρονόμησε η Κυβέρνηση και το οποίο είχε προκύψει τα προηγούμενα χρόνια.

Το 2010 η χώρα χρεοκόπησε και ακολούθησε μια πολυετής βαθιά οικονομική κρίση. Στη συνέχεια, ακολούθησε η οικονομική κρίση από τον COVID, περίπου η διετής αναστολή της λειτουργίας της οικονομίας. Στη συνέχεια, ήρθαν δυο πόλεμοι στη γειτονιά μας.

Η Ελλάδα είναι δίπλα στη ζώνη της φωτιάς παρουσιάζοντας μια μοναδική πολιτική σταθερότητα και μια διαρκή οικονομική ανάπτυξη σε αυτό το περιβάλλον. Σε ένα παγκόσμιο περιβάλλον το οποίο επιβαρύνθηκε πάρα πολύ από την αύξηση του πληθωρισμού, εξαιτίας των όσων είχαν προηγηθεί ιδιαίτερα από την αναστολή της λειτουργίας της παγκόσμιας οικονομίας επί δύο χρόνια.

Άρα, η δύσκολη άσκηση έχει να κάνει με τα εξής δύο στοιχεία. Από τη μια μεριά υπάρχουν οι πραγματικές ανάγκες του κόσμου τις οποίες γνωρίζουμε πάρα πολύ καλά γιατί μέσα σ’ αυτόν τον κόσμο ζούμε, συνυπάρχουμε και συνδιαλεγόμαστε, είμαστε στους χώρους που δρα, εμφανίζεται και εκδηλώνεται.

Και από την άλλη μεριά, ενόψει όλης αυτής της ιστορίας που προηγήθηκε στις εξελίξεις της διεθνούς και της ελληνικής οικονομίας, υπάρχει το μεγάλο δίδαγμα από τη χρεοκοπία της χώρας, το οποίο είναι πάρα πολύ σκληρό, ότι αν η Ελλάδα θέλει να συνεχίσει να υπάρχει σε αυτόν τον πολιτισμένο κόσμο, θα πρέπει να προστατεύσει όσο τίποτε άλλο την οικονομική της σταθερότητα. Αυτό είναι το μεγάλο δίδαγμα από τη χρεοκοπία. Εάν αυτό το ξεχάσουμε, τότε είναι προφανές ότι σε ένα περιβάλλον διαρκών διεθνών κρίσεων η χώρα μπορεί να εκτροχιαστεί και πάλι.

Επομένως, σε αυτήν τη δύσκολη άσκηση ο μεγάλος στόχος ήταν να μπορεί η οικονομία να αναπτύσσεται, να παραμένουν τα δημόσια οικονομικά υπό έλεγχο και ταυτόχρονα οι καρποί αυτής της μεγάλης εθνικής προσπάθειας να μοιράζονται δίκαια στην ελληνική κοινωνία. Αυτή είναι η πολιτική που ασκεί η Κυβέρνηση Μητσοτάκη, η οποία κληρονόμησε ακριβώς αυτήν την οικονομία στην Ελλάδα.

Αυτό το περιβάλλον και αυτό το πλαίσιο επιβάλλει σε όλες τις πολιτικές δυνάμεις της χώρας όταν διατυπώνουν δημόσια τις απόψεις τους ή επιχειρούν να διατυπώσουν μια άλλη πρόταση διακυβέρνησης ή μία εναλλακτική οικονομική πρόταση, αυτή η πρόταση να είναι πρωτίστως σοβαρή και υπεύθυνη και προφανώς να είναι κοστολογημένη, να είναι μία πρόταση που δεν παρακολουθεί την επικαιρότητα και τι παίζει, αλλά κυρίως μια πρόταση, η οποία δίνει βάθος στα πραγματικά προβλήματα της χώρας και πείθει τον κόσμο ότι πράγματι θα μπορούσε να εφαρμοστεί στη θέση της κυβερνητικής πολιτικής. Όπως δεν υπάρχει μονοπώλιο πατριωτισμού, έτσι δεν υπάρχει και δεν πρέπει να υπάρχει μονοπώλιο κοινωνικής ευαισθησίας. Όλοι κρινόμαστε στην πράξη.

Και αυτή η Κυβέρνηση τώρα με τις διαδοχικές εκλογικές της επιτυχίες έχει κριθεί από τον ελληνικό λαό ότι αυτό το μείγμα της πολιτικής είναι αποδεκτό από αυτόν, γιατί κρατά τη χώρα σταθερά σε σταθερή πορεία, αναβαθμίζει τη διεθνή της θέση, έχει μία μοναδική πολιτική σταθερότητα όταν σοβαρές μεγάλες χώρες της Ευρώπης αυτήν τη στιγμή κλυδωνίζονται πολιτικά, που σημαίνει ότι αυτός ο πολιτικός κλυδωνισμός έχει επιπτώσεις και στην οικονομία τους. Βλέπετε τι γίνεται στη Γαλλία. Και από την άλλη μεριά δεν παραλείπει να έχει σταθερά το βλέμμα της προς τον ελληνικό λαό και τις δικές του ανάγκες.

Κυρίες και κύριοι Βουλευτές, το τέλος του 2024 βρίσκει την ελληνική δικαιοσύνη σε ένα καινούργιο τοπίο, σε μια νέα αρχιτεκτονική, στις ράγες μιας καινούργιας ποιοτικής και αποτελεσματικής πορείας. Μία μεγάλη μεταρρύθμιση, η οποία εκκρεμούσε στη χώρα μας εκατόν δεκατρία χρόνια και ήταν η ενοποίηση του πρώτου βαθμού δικαιοδοσίας με την κατάργηση των ειρηνοδικείων και την ένταξη των ειρηνοδικών στους πρωτοδίκες ειδικής επετηρίδας πραγματοποιήθηκε. Και παρά τις προβλέψεις εδώ τις δυσοίωνες από τα κόμματα της Αντιπολίτευσης, που δεν ψήφισαν αυτήν τη μεγάλη μεταρρύθμιση, που εκκρεμούσε εκατόν δεκατρία χρόνια και επιχειρήθηκε από πολύ μεγάλους ηγέτες και από πολλές κυβερνήσεις, η εφαρμογή της, που ξεκίνησε στις 16 Σεπτεμβρίου που μας πέρασε, εξελίσσεται ομαλότατα. Ούτε και εμείς πιστεύαμε ότι θα εξελιχθεί τόσο καλά, τόσο γρήγορα. Και βέβαια αυτή η μεγάλη αλλαγή θα δώσει πάρα πολύ γρήγορα τα αποτελέσματα της.

Στο αμέσως επόμενο τρίμηνο ή τετράμηνο θα έρθει στη Βουλή για να ψηφιστεί μία αναμόρφωση του Κώδικα Πολιτικής Δικονομίας. Για να μπορέσουμε να το κάνουμε αυτό έπρεπε να προηγηθεί αυτή η μεγάλη αλλαγή. Ο νέος Κώδικας Πολιτικής Δικονομίας θα οδηγήσει την έκδοση των δικαστικών αποφάσεων των τελεσίδικων να πραγματοποιείται σε εξακόσιες τριάντα ημέρες, όσες είναι ο μέσος όρος των χωρών του Συμβουλίου της Επικρατείας, αντί για χίλιες πεντακόσιες ημέρες, που είναι πριν την εφαρμογή της μεταρρύθμισης αυτής. Και για κάποιους που είχαν απορίες τι κάνουμε στον τομέα αυτό, η απάντηση, λοιπόν, είναι αυτή.

Αυτός ο κώδικας έχει και μία άλλη στόχευση. Θα επιτρέψει, επιτέλους, στους Έλληνες δικαστές να ασχοληθούν με την ουσία των υποθέσεων και όχι με τις νομοθετημένες διαδικαστικές υπεκφυγές. Τον περασμένο Σεπτέμβριο, στις 16 Σεπτεμβρίου πάλι, τέθηκε σε εφαρμογή ο νόμος που ψήφισε η Βουλή των Ελλήνων για το νέο Κώδικα της Δικονομίας του Συμβουλίου της Επικρατείας. Ξεκίνησε η εφαρμογή του ενενήντα πέντε χρόνια μετά από την ίδρυση του Συμβουλίου Επικρατείας από τον Ελευθέριο Βενιζέλο το 1929. Και η εφαρμογή αυτού του νέου κώδικα εισάγει το δικαστήριο σε μια τελείως νέα εποχή, που προμηνύεται εξίσου λαμπρή με την ιστορία του, γιατί θα επιταχύνει τα πράγματα και θα αυξήσει την ποιότητα των αποφάσεων του.

Από τον περασμένο Μάιο τέθηκαν σε ισχύ ο νέος Ποινικός Κώδικας και ο νέος Κώδικας Ποινικής Δικονομίας. Οι στόχοι αυτής της αλλαγής στο ποινικό σύστημα της χώρας ήταν βασικά τρεις. Πρώτον, να αντιμετωπίσουμε αποτελεσματικά την εγκληματικότητα και την ατιμωρησία. Το δεύτερο ήταν να υπάρξει προστασία επιτέλους των δικαιωμάτων των θυμάτων χωρίς να θίγονται τα δικαιώματα των κατηγορουμένων. Και ο τρίτος στόχος ήταν να επιταχύνουμε την ποινική δίκη. Σιγά-σιγά η αντίληψη θα αλλάξει στην κοινωνία με την εφαρμογή αυτού του συστήματος. Γιατί; Γιατί όλοι θα καταλάβουν γρήγορα ή αργά -κάποιοι γρήγορα, κάποιοι αργά, κακό του κεφαλιού τους γι’ αυτούς τους αργά- ότι δεν θα υπάρχει έγκλημα, το οποίο θα παραμένει ατιμώρητο.

Και με το νέο Κώδικα Ποινικής Δικονομίας οργανώσαμε την επιτάχυνση στην απονομή της δίκης. Ποια είναι τα αποτελέσματα μέχρι τώρα σε αυτούς τους λίγους μήνες; Οι περισσότερες ποινικές υποθέσεις με βάση τον Κώδικα εκδικάζονται από τα μονομελή πλέον δικαστήρια και στον πρώτο και στον δεύτερο βαθμό. Θα σας δώσω μερικούς αριθμούς, λίγους.

Στο Μονομελές Πλημμελειοδικείο Αθηνών που τώρα δικάζονται οι περισσότερες ποινικές υποθέσεις είχαμε διακόσια δέκα δικαστήρια σε μηνιαία βάση. Τώρα έχουμε τριακόσια τριάντα τέσσερα σε μηνιαία βάση. Σε επίπεδο χρονιάς το αποτέλεσμα είναι ότι θα εκδικάζονται είκοσι χιλιάδες υποθέσεις περισσότερες από ότι μέχρι τώρα. Στον Πειραιά από τριάντα οκτώ μηνιαίες δίκες, εκδικάσεις έχουμε τώρα εξήντα τρείς. Στον δεύτερο βαθμό στο Μονομελές Εφετείο Αθηνών, που είχαμε εκατόν ογδόντα πέντε δικαστήρια, τώρα έχουμε τριακόσια τριάντα τέσσερα. Στο Μονομελές Εφετείο Θεσσαλονίκης από τα εξήντα τέσσερα πήγαμε στα εκατόν δύο. Και στο Μονομελές Εφετείο Πειραιά από τα τριάντα ένα στα σαράντα επτά. Αυτά είναι τα πρώτα αποτελέσματα πριν ακόμα αναλάβουν οι ειρηνοδίκες και ποινικά καθήκοντα.

Με τις νέες διατάξεις, που ψηφίσαμε μαζί με τον Ποινικό Κώδικα και ισχύουν από το Μάιο για την ενδοοικογενειακή βία δημιουργήσαμε ένα πλαίσιο προστασίας και των θυμάτων, αλλά ένα πλαίσιο προστασίας και για όσους επαγγελματίες γιατρούς, νοσηλευτές, καθηγητές, δασκάλους, φυσιοθεραπευτές, κοινωνικούς λειτουργούς, ψυχιάτρους, ψυχολόγους βρίσκονται αντιμέτωποι με τέτοια περιστατικά, να μπορούν να τα καταγγέλλουν χωρίς να κινδυνεύουν από διώξεις. Δώσαμε ένα απόλυτο καθεστώς προστασίας σε όλους αυτούς για να μπορούν τα περιστατικά αυτά να έρχονται στο φως και να αντιμετωπίζονται από την πολιτεία και τη δικαιοσύνη με τον πιο κατάλληλο τρόπο και αυτό λειτουργεί. Αυτό το πλαίσιο θα ενισχυθεί ακόμα περισσότερο τον ερχόμενο μήνα, όπου η Βουλή θα συζητήσει συμπληρωματικές διατάξεις για την ενίσχυση του πλαισίου προστασίας των θυμάτων της ενδοοικογενειακής βίας, όπου θα ενσωματώσουμε ως η πρώτη χώρα στην Ευρώπη τη νέα ευρωπαϊκή οδηγία, που δημοσιεύτηκε τον περασμένο Μάιο για την ενδοοικογενειακή βία.

Από τον περασμένο Ιούνιο μπήκε σε εφαρμογή ο νόμος που ψηφίσαμε για τη μεταφορά δικαστηριακής ύλης στους δικηγόρους. Αν σκεφτείτε ότι μεσολάβησε το καλοκαίρι, που είναι περίοδος δικαστικών διακοπών, μέχρι τώρα που μιλάμε περισσότερες από είκοσι ή είκοσι πέντε χιλιάδες υποθέσεις, που αφορούν εξαλείψεις προσημειώσεων και υποθηκών, που αφορούν ίδρυση σωματείων, που αφορούν έκδοση κληρονομητηρίων αυτές έχουν μεταφερθεί από τα δικαστήρια στους δικηγόρους και έχουν οριστικοποιηθεί. Δηλαδή είκοσι πέντε χιλιάδες υποθέσεις που θα απασχολούσαν δικαστές και γραμματείς, τώρα απασχολούν μόνο δικηγόρους και τελειώνουν σε δύο μέρες μέσα.

Αυτό το πλαίσιο μεταφοράς της ύλης διευρύνεται το επόμενο διάστημα, επειδή θα μεταφέρουμε στους δικηγόρους την έκδοση των διαταγών πληρωμής, την έκδοση των διαταγών απόδοσης μισθίου και τη σύνταξη των ιδρυτικών εγγράφων για κεφαλαιουχικές εταιρείες.

Οι δικηγόροι ταυτόχρονα αυτήν την περίοδο έχουν εκδώσει ενδεχομένως και διακόσιες χιλιάδες ένορκες βεβαιώσεις που αφαιρέθηκαν από τα πρώην ειρηνοδικεία. Τώρα αν επιχειρήσετε να μετατρέψετε αυτά σε χρήματα, θα εκπλαγείτε. Αλλά ο στόχος δεν ήταν μόνο αυτός, ήταν να μπορούν πρώτα να εξυπηρετούνται οι πολίτες, να αφαιρείται η ύλη από τα δικαστήρια και από τους δικαστές και βεβαίως, να έχουν και ύλη δραστηριότητας οι δικηγόροι.

Στον σχεδιασμό μας για το 2025 υπάρχει η κατάθεση στη Βουλή ενός κώδικα, για πρώτη φορά στην Ελλάδα -κώδικα όμως-, δηλαδή ενός πλήρους νομοθετήματος για την εναλλακτική επίλυση των διαφορών σε όλα τα επίπεδα. Αυτό πιστεύουμε ότι θα αποτελέσει μια μεγάλη τομή στη δικαιοδοτική λειτουργία της χώρας, γιατί πολλές υποθέσεις, χιλιάδες υποθέσεις θα μπορούν να επιλύονται εξωδικαστικά προς όφελος των πολιτών και προς όφελος της ελληνικής οικονομίας.

Στον προγραμματισμό του 2025 είναι η πλήρης αναμόρφωση του κληρονομικού δικαίου, ογδόντα χρόνια αφότου ίσχυσε ο Αστικός Κώδικας, σε μια προσπάθεια να εξυπηρετηθούν καλύτερα οι πολίτες, οι επιχειρήσεις και η οικονομική δραστηριότητα της χώρας.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχει περάσει κατά πολύ η ώρα.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Τελειώνω αμέσως. Δεν το ήθελα, πιστέψτε με, αλλά ας τελειώσω.

Το 2025 θα ολοκληρωθεί σε πάρα πολύ μεγάλο βαθμό και η ψηφιακή μετάβαση της δικαιοσύνης. Οι αιχμές της είναι δύο: πρώτον οι τηλεματικές δίκες, δηλαδή οι δίκες από απόσταση -και είχαμε την πρώτη πιλοτική εφαρμογή προχθές στην Πάτρα με το Αργοστόλι- και η δημιουργία του ηλεκτρονικού φακέλου που όλα πια θα είναι ηλεκτρονικά από την πρώτη στιγμή, από το γραφείο του δικηγόρου έως την έκδοση τελεσίδικα των αποφάσεων στο ίδιο ηλεκτρονικό σημείο, χωρίς να πηγαινοέρχεται ο κόσμος, χωρίς δημοσιεύσεις, χωρίς τίποτα. Η ολοκλήρωση αυτού του έργου θα εισαγάγει οριστικά την ελληνική δικαιοσύνη πράγματι σε μια καινούργια εποχή.

Όλα αυτά και όχι μόνο αυτά, τα οποία προσπάθησα να σας περιγράψω σε αυτό το σύντομο χρονικό διάστημα, υπηρετούν με συνεκτικό τρόπο ένα σχέδιο, το οποίο είναι να μπορέσει η δικαιοσύνη να αποδίδεται σε γρηγορότερο χρόνο και με καλύτερη ποιότητα.

Σύντομα θα αρχίσουμε να μετράμε τα αποτελέσματα αυτά, πέρα από αυτά που σας είπα που συμβαίνουν ήδη στο ποινικό σύστημα της χώρας. Αυτό θα βοηθήσει πάρα πολύ ώστε να αξιολογηθεί η χώρα θετικά από τους διεθνείς οίκους αξιολόγησης.

Και επειδή κάποιες πολιτικές δυνάμεις ομνύουν στο όνομα του λαού ειδικά για το ποινικό δίκαιο και μας λένε: «Τι τα θέλετε τώρα αυτά με τους οίκους αξιολόγησης;» και «Τι μας ενδιαφέρουν αυτά;», έχω να τους πω το εξής. Το καινούργιο ποινικό σύστημα τον λαό προστατεύει από την καθημερινή εγκληματικότητα της κλεψιάς και της βίας. Οι πλούσιοι δεν έχουν ανάγκη τέτοιας προστασίας. Ο λαός υποφέρει καθημερινά από αυτά τα εγκλήματα, τα οποία τον τυραννάνε.

Όσον αφορά τη συμμετοχή της αξιολόγησης της δικαιοσύνης σε καλύτερο επίπεδο που θα βοηθήσει τη διεθνή αξιολόγηση της χώρας από τους οίκους αυτούς, έχω να σας πω ένα πράγμα που προφανώς το έχετε ξανακούσει. Το γεγονός ότι μπήκε η Ελλάδα σιγά σιγά στην επενδυτική βαθμίδα ήδη τις έχει δώσει 800 εκατομμύρια ευρώ από τη μείωση του δανεισμού και τη μείωση των επιτοκίων. 800 εκατομμύρια ευρώ αφορούν τον ελληνικό λαό και κανέναν άλλον. Και αυτή είναι η περίφημη αξιολόγηση που μας έρχεται απέξω, η οποία πολλές φορές να οι αγορές και καθίστε να σκεφτείτε κάποτε ποιες είναι οι αγορές.

Καθίστε να σκεφτείτε ποιες είναι οι αγορές, δηλαδή οι αγορές που δανείζουν την Ελλάδα και θα διαπιστώσετε ότι οι αγορές που δανείζουν την Ελλάδα είναι ασφαλιστικά ταμεία, δυνατά ασφαλιστικά ταμεία προηγμένων χωρών. Ασφαλισμένοι μας δανείζουν και όχι αυτοί που θέλετε να πείτε στον ελληνικό λαό ότι πίνουν το αίμα του ελληνικού λαού. Ασφαλιστικά ταμεία μας δανείζουν, γιατί προσπαθούν να βρουν καλύτερα επιτόκια.

Άρα, αυτή η προσπάθεια οδηγεί τη χώρα σε μια σταθερή πορεία η οποία ενισχύει την ανάπτυξη και κυρίως, ενισχύει τη δυνατότητα της χώρας να υποστηρίζει το κοινωνικό κράτος.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Δεληκάρη Αγγελική από τη Νέα Δημοκρατία και ώσπου να ανέβει η συνάδελφος στο Βήμα, να κάνω μια ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθήτριες και μαθητές και τρεις εκπαιδευτικοί συνοδοί τους από το 1ο Γυμνάσιο Μουζακίου Καρδίτσας.

Η Βουλή σας καλωσορίζει.

(Χειροκροτήματα από όλες τις πτέρυγες της Βουλής)

Κυρία Δεληκάρη, έχετε τον λόγο.

**ΑΓΓΕΛΙΚΗ ΔΕΛΗΚΑΡΗ:** Σας ευχαριστώ πολύ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, η συζήτηση για την κύρωση του κρατικού προϋπολογισμού είναι κορυφαία διαδικασία. Τόσο τις ημέρες που προηγήθηκαν όσο και σήμερα είχαμε την ευκαιρία να αναδείξουμε τους βασικούς άξονες στους οποίους θα κατανεμηθούν οι πόροι και τον τρόπο με τον οποίο θα βελτιωθεί η ζωή των Ελλήνων πολιτών.

Έχουν ήδη ειπωθεί πολλά τόσο από τους συναδέλφους εισηγητές και ειδικούς εισηγητές της Νέας Δημοκρατίας, αλλά και από τους αρμόδιους Υπουργούς, ο καθένας στο πεδίο ευθύνης του, οπότε θα μου επιτρέψετε να εστιάσω σε ορισμένες μόνο θετικές πτυχές του προϋπολογισμού του έτους 2025.

Πρόκειται για έναν προϋπολογισμό αποτέλεσμα υπεύθυνης και συνετής διαχείρισης, ορθής κατανομής των πόρων με επίκεντρο τα ζητήματα της καθημερινότητας, με αφετηρία τη σκληρή δουλειά και τις θυσίες των προηγούμενων ετών, έχοντας ως στέρεη βάση όλα τα μέτρα που έχουν ψηφιστεί τόσο κατά την πρώτη κυβερνητική περίοδο της Νέας Δημοκρατίας 2019-2023 όσο και κατά την τρέχουσα από το καλοκαίρι του 2023 έως σήμερα. Έτσι τώρα συζητούμε έναν προϋπολογισμό που αφουγκράζεται τις ανάγκες της κοινωνίας και επαναεπιβεβαιώνει τη μέριμνα για τη ζωή του κάθε πολίτη και τις προκλήσεις που ανακύπτουν.

Όσον αφορά την υγεία, έναν τομέα που απασχολεί συνεχώς τους συμπολίτες μας, ομολογώ ότι τόσο εγώ όσο και οι συνάδελφοί μου γινόμαστε αποδέκτες πολλών ερωτημάτων σχετικά με την περιφέρειά μου, την Καβάλα.

Σε σχέση λοιπόν με το 2019, το 2025 οι δαπάνες του κράτους για την υγεία θα έχουν αυξηθεί κατά 74%, δηλαδή θα έχουν σχεδόν διπλασιαστεί, κάτι που δείχνει και τη σημασία που δίνει η Κυβέρνηση στην ενίσχυση του ΕΣΥ σε όλα τα επίπεδα. Ευελπιστούμε σύντομα σε ακόμη καλύτερες υπηρεσίες, με νέες προσλήψεις, νέες υποδομές, ταχύτερη και αποτελεσματικότερη εξυπηρέτηση συνολικά.

Η παιδεία είναι επίσης ένας τομέας στον οποίο η Κυβέρνηση της Νέας Δημοκρατίας έδωσε και δίνει ιδιαίτερη βαρύτητα. Συγκεκριμένα, θα υπάρξει αύξηση των δαπανών κατά 141 εκατομμύρια ευρώ σε σχέση με το 2023 και 2024 και αυτή η αύξηση είναι συνδεδεμένη με τις χιλιάδες νέες προσλήψεις που πραγματοποιήθηκαν κατά το απερχόμενο έτος, τις επενδύσεις για υποδομές στα ανώτατα εκπαιδευτικά ιδρύματα, στο στεγαστικό επίδομα φοιτητών, αλλά και για την ενίσχυση των δημόσιων βιβλιοθηκών.

Κατά παρόμοιο τρόπο, στον τομέα της άμυνας η αύξηση των δαπανών κατά 73% σε σχέση με το 2019 υπογραμμίζει την προσήλωση της Κυβέρνησης και της παράταξης στην εμπέδωση του αισθήματος ασφάλειας των πολιτών, της διαφύλαξης των συνόρων και της εθνικής μας ανεξαρτησίας.

Με το πολυεπίπεδο εξοπλιστικό πρόγραμμα του Υπουργείου Εθνικής Άμυνας οι Ελληνίδες και οι Έλληνες να είναι σίγουροι πως τα στελέχη που βρίσκονται στην πρώτη γραμμή έχουν τα κατάλληλα μέσα για να φέρουν σε πέρας τη βαριά αποστολή που τους έχει ανατεθεί.

Κυρίες και κύριοι συνάδελφοι, είναι εμφανές πως με τον προϋπολογισμό του έτους 2025 μπαίνει ακόμη μεγαλύτερη τάξη στα δημόσια οικονομικά της χώρας σταθερά, αταλάντευτα, δίχως νέες επιβαρύνσεις, δίχως λαϊκισμούς, αλλά με ρεαλισμό. Παίρνουμε μέτρα χωρίς να υπονομεύουμε το μέλλον των παιδιών μας, το μέλλον της χώρας.

Η προσπάθεια αυτή αναγνωρίζεται από όλους τους διεθνείς οίκους αξιολόγησης. Είναι εμφανής σε κάθε δείκτη, ενώ καταγράφεται πως το 2025 η Ελλάδα θα έχει το τέταρτο υψηλότερο πρωτογενές πλεόνασμα σε ολόκληρη την Ευρωπαϊκή Ένωση, καθώς και έναν από τους ταχύτερους ρυθμούς μείωσης του δημόσιου χρέους στο σύνολο των είκοσι επτά κρατών-μελών της. Ως προς το τελευταίο, το χρέος θα μειωθεί σε 147,5% από 163,9% που ήταν το 2023.

Παράλληλα, ο ρυθμός ανάπτυξης αναμένεται να ανέλθει σε 2,2% φέτος, ενώ για το 2025 θα ανέβει στο 2,3%, με πρωτογενές πλεόνασμα που θα αγγίξει το 2,4% του χρόνου. Αυξητική τάση θα έχει και το ΑΕΠ το 2025, αυξημένο κατά 62 δισεκατομμύρια ευρώ, δηλαδή κατά 34% σε σχέση με το 2019.

Αναμφίβολα όλα τα ανωτέρω στοιχεία δείχνουν τη σαφή και ξεκάθαρη βελτίωση της εθνικής μας οικονομίας και την τακτοποίηση των δημοσιονομικών στοιχείων. Σε μια εποχή που οι ισχυρότερες χώρες της Ευρώπης κλυδωνίζονται από εσωτερικά προβλήματα, με την οικονομία να παίζει σημαντικό ρόλο, με τον κίνδυνο αποσταθεροποίησης να είναι ορατός, η Ελλάδα έχει εισέλθει σε τροχιά ανάπτυξης, σταθερότητας, με αισιοδοξία για το μέλλον, με ελπίδα για τις νέες γενιές, αφήνοντας οριστικά πίσω της την κατήφεια και την εσωστρέφεια.

Προκειμένου να συνεχίσουμε την πορεία δημιουργίας μιας ακόμη καλύτερης χώρας, σας καλώ να υπερψηφίσετε το σχέδιο του κρατικού προϋπολογισμού του έτους 2025.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Δεληκάρη.

Πριν περάσουμε στους επόμενους ομιλητές, να σας ανακοινώσω ότι η σημερινή συνεδρίαση θα ολοκληρωθεί στο νούμερο 99, στον κ. Μπαρτζώκα.

Πριν δώσουμε τον λόγο στον επόμενο ομιλητή από τον κατάλογο ζήτησαν τον λόγο -και δικαιούνται να κάνουν από μία ολιγόλεπτη παρέμβαση- ο Κοινοβουλευτικός Εκπρόσωπος της Ελληνικής Λύσης και στη συνέχεια ο κ. Δημητριάδης από τους Σπαρτιάτες.

Κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Κύριε Φλωρίδη, δεν προλάβαμε πριν να μιλήσουμε, λόγω κεκτημένης ταχύτητας να δώσει ο Προεδρεύων της Βουλής τον λόγο σε άλλο ομιλητή.

Κύριε Υπουργέ, άκουσα με προσοχή τα όσα είπατε. Ακούγοντάς σας αναρωτήθηκα περισσότερο. Έχω δύο σκέλη, δύο ερωτήσεις, δύο θέματα που θέλω να σας θέσω και αν θέλετε να τα σχολιάσετε και να απαντήσετε και εσείς.

Είπατε κάποια στιγμή, μιλώντας για τα δημοσιονομικά ότι η χώρα χρεοκόπησε και πρέπει να είμαστε προσεκτικοί και όλα αυτά. Ξέρετε, στα δικά μας αυτιά ηχεί λίγο παράξενο αυτό. Η χώρα δεν χρεοκοπεί, δεν χρεοκόπησε, την χρεοκοπήσατε εσείς. Δηλαδή καμμιά χώρα δεν χρεοκοπεί από μόνη της. Άρα πρέπει να λέτε: «Επειδή χρεοκοπήσαμε τη χώρα ως ΠΑΣΟΚ και ως Νέα Δημοκρατία όλα αυτά τα χρόνια…» και όχι χρεοκόπησε η χώρα. Τι έπαθε η χώρα και χρεοκόπησε; Συνάχι είναι η χρεοκοπία; Το κόλλησε κατά λάθος; Δεν γίνεται αυτό.

Χρεοκοπήσαμε θα λέτε τη χώρα. «Επειδή χρεοκοπήσαμε στο παρελθόν», τα δύο αποτυχημένα κόμματα της Νέας Δημοκρατίας και του ΠΑΣΟΚ τα οποία εσείς υπηρετείτε και τα δύο –έχετε τη χαρά αυτή και την ευτυχία να υπηρετείτε και τα δύο- «τη χώρα, πρέπει να είμαστε προσεκτικοί από δω και πέρα, την επόμενη μέρα, με τα δημοσιονομικά» κ.λπ..

Πάντως, κύριε Υπουργέ, να ξέρετε ότι είστε σε δρόμο χρεοκοπίας πάλι. Δηλαδή αυτή η εικόνα η ψεύτικη που παρουσιάζει όλη η Κυβέρνηση, όχι εσείς, για τα οικονομικά να ξέρετε ότι είναι μία τελείως ψεύτικη εικόνα.

Θα σας πω το εξής. Χρεοκοπήσαμε λοιπόν, όταν χρεοκοπήσατε εσείς, τα δύο κόμματα όλη τη χώρα. Χρεοκόπησε λοιπόν η Ελλάδα με 299 δισεκατομμύρια στο 127% του ΑΕΠ και τώρα είμαστε στα 420 δισεκατομμύρια το χρέος, ας πούμε στο 160% του ΑΕΠ. Άρα, λοιπόν, είμαστε στα ίδια και χειρότερα.

Και ξαναλέω ότι τα δύο κόμματα με τις δικές τους πολιτικές οδήγησαν τη χώρα στα βράχια, τα οικονομικά βράχια. Είναι δύο κόμματα που -μην το ξεχνάμε και αυτό, κύριε Υπουργέ, πρέπει να το λέμε αυτό στον κόσμο- τα ίδια τα κόμματα ουσιαστικά έχουν χρεοκοπήσει ως οργανισμοί. Δηλαδή και το ΠΑΣΟΚ και η Νέα Δημοκρατία χρωστάνε μαζί 1 δισεκατομμύριο, από 500 εκατομμύρια. Δηλαδή έχετε χρεοκοπήσει και τα κόμματά σας και έχετε χρεοκοπήσει και την Ελλάδα.

Και στο κομμάτι της δικαιοσύνης, εμείς θα θέλαμε να αναφερθείτε και στο εξής. Θέλουμε να επενδύσουν. Βλέπετε τι λένε οι ξένοι, αρκετοί. Το διαβάζουμε και το λένε. Τι λένε; Δύο είναι τα μεγάλα προβλήματα στην Ελλάδα που είναι, αν θέλετε, εμπόδιο για να έρθουν να επενδύσουν, η γραφειοκρατία και το προβληματικό κομμάτι στη δικαιοσύνη που υπάρχει πολύ μεγάλη καθυστέρηση σε αποφάσεις σε βαθμό αρνησιδικίας.

Αυτά όμως μας απασχολούν χρόνια. Η Νέα Δημοκρατία ανέλαβε το 2019. Πέρασαν από τότε σχεδόν έξι χρόνια. Θα μου πείτε έγιναν κάποια βήματα μπροστά, κάποια πράγματα βελτιώθηκαν. Πάλι υπάρχει μεγάλο πρόβλημα. Μην μιλάτε για να βγάζετε συμπεράσματα ότι έχουμε προβλήματα. Εδώ πρέπει να μιλάτε για τις λύσεις που έχετε δώσει.

Ξαναλέω, το πρόβλημα της δικαιοσύνης και της γραφειοκρατίας, αυτά τα δύο προβλήματα είναι πολύ σημαντικά και τα επικαλούνται μεγάλοι, αν θέλετε, επενδυτές οι οποίοι δεν θα έρθουν στην Ελλάδα για αυτούς τους δύο λόγους.

Και το δεύτερο κομμάτι είναι καλό να το λέτε, είναι και σαν αυτοκριτική. Θα νιώθετε και εσείς καλύτερα ψυχολογικά και θα λέτε «εμείς, η Νέα Δημοκρατία και το ΠΑΣΟΚ χρεοκοπήσαμε τη χώρα», δεν χρεοκόπησε η χώρα από μόνη της.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Δημητριάδης, Κοινοβουλευτικός Εκπρόσωπος από τους Σπαρτιάτες, για μια παρέμβαση.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, άκουσα με προσοχή τα όσα είπε ο κ. Φλωρίδης περί δικαιοσύνης. Θέλω να πω λοιπόν ορισμένα πράγματα που συμβαίνουν αυτή τη στιγμή στον χώρο της δικαιοσύνης και να μεταφέρω την εμπειρία τη δική μου, δηλαδή τι αντιμετωπίζει ένας δικηγόρος στην καθημερινότητά του.

Πρώτα απ’ όλα άκουσα τον κ. Υπουργό να μιλάει για ψηφιακή μετάβαση. Θέλω λοιπόν να ενημερώσω ότι σήμερα που μιλάμε η ψηφιακή πλατφόρμα solon gov.gr, από την οποία οι δικηγόροι ενημερωνόμαστε για την εξέλιξη των ποινικών και πολιτικών υποθέσεων, καλύπτει μόλις πέντε πρωτοδικεία.

Θέλω να ρωτήσω, αυτό θα ολοκληρωθεί το 2025; Θα συμπεριλάβει και αυτό η πλατφόρμα της ψηφιακής μετάβασης, διότι ξέρετε είναι μεγάλη ταλαιπωρία για έναν δικηγόρο Θεσσαλονίκης όπως εγώ, να χρειάζεται να πηγαίνει στη Δράμα, στις Σέρρες, στον Πολύγυρο για να ενημερωθεί για την υπόθεσή του. Είναι πάρα πολύ σημαντικό και το θέτω ως ένα ζήτημα.

Επίσης, μιλήσαμε για επιτάχυνση της δικαιοσύνης. Ξέρετε, μία βασική τροχοπέδη, μάλλον δύο βασικά εμπόδια για την επιτάχυνση της δικαιοσύνης είναι πρώτον, η έλλειψη σε δικαστικούς υπαλλήλους και δικαστές, η υποστελέχωση δηλαδή των δικαστηρίων και δεύτερον η έλλειψη δικαστικών αιθουσών. Και γι’ αυτό θα πούμε ένα παράδειγμα.

Πριν από δύο εβδομάδες πήγα στο Πρωτοδικείο των Σερρών γιατί εκδικαζόταν μια υπόθεσή μου. Επειδή λοιπόν δεν υπήρχαν αίθουσες και δεν υπάρχουν ούτε σε αυτό το πρωτοδικείο, εβδομήντα μία υποθέσεις -όπως το λέω!- χρειάστηκε να στοιβαχτούν σε μία αίθουσα και τις ανέλαβαν δύο δικαστές, γυναίκες. Θέλω λοιπόν να πω ότι αν δεν είχαμε ματαιώσεις και αναβολές, το πιο πιθανό, επειδή ήμουν τελευταίο πινάκιο, τελευταία η υπόθεσή μου δεν θα εκδικαζόταν. Θα γίνει κάτι γι’ αυτό;

Μάλιστα δεν αναφέρω ότι, επειδή τυγχάνει να είμαι και δικηγόρος Θεσσαλονίκης, μεγάλα προβλήματα σε κτηριακές υποδομές υπάρχουν και στο Δικαστικό Μέγαρο Θεσσαλονίκης. Το έχει αναφέρει πέρυσι ο κ. Φινοκαλιώτης και σε εσάς και στον κ. Μητσοτάκη όταν είχε επισκεφθεί τη Θεσσαλονίκη. Τι συνέβη με αυτό εδώ;

Επίσης θέλω να αναφέρω και κάτι άλλο. Αναφέρεται πως πρόκειται να γίνει κάποια αλλαγή στον Κώδικα Πολιτικής Δικονομίας. Εγώ λοιπόν ως δικηγόρος που ασχολούμαι με υποθέσεις κόκκινων δανείων, περιμένω να υπάρξουν δικλείδες ασφαλείας προς όφελος των ευάλωτων δανειοληπτών, διότι δυστυχώς, κύριε Υπουργέ, η προηγούμενη τροποποίηση του Κώδικα Πολιτικής Δικονομίας άφησε τις τράπεζες, κατ’ επέκταση τα funds και τους servicers ανεξέλεγκτους, με αποτέλεσμα σήμερα που μιλάμε, την τελευταία διετία να έχουν υπερδιπλασιαστεί οι πλειστηριασμοί και σύμφωνα με τα επίσημα στοιχεία να έχουν αυξηθεί κατά 206%.

Θα έπρεπε λοιπόν, εφόσον θέλετε να κάνετε κάποια παρέμβαση στον Κώδικα Πολιτικής Δικονομίας, να υπάρξει μια δικλείδα ασφαλείας και κυρίως να υπάρξει κάποια αυτοδίκαιη προστασία της πρώτης κατοικίας. Και αυτό ξέρετε δεν είναι λαϊκισμός. Το λέω γιατί το αντιμετωπίζω. Δυστυχώς σε πολλές περιπτώσεις τα funds και οι servicers, που πλέον έχουν καταστεί ανεξέλεγκτοι, δεν δέχονται καμία συμφωνία και κανένα συμβιβασμό και επιδιώκουν να υφαρπάξουν τα ακίνητα δυστυχώς και πολλών ευάλωτων συμπολιτών μας.

Αυτά λοιπόν είναι τα ζητήματα που πρέπει να αντιμετωπίσει η δικαιοσύνη. Τα θέτω ως προβληματισμό και περιμένω από το Υπουργείο Δικαιοσύνης να αναλάβει τις απαραίτητες πρωτοβουλίες, διότι ξέρετε διαφορετικά πολύ φοβάμαι ότι θα είμαστε μονίμως θεατές σε ένα φαύλο κύκλο καθυστερήσεων και κυρίως δεν θα υπάρχει προστασία των ευάλωτων δανειοληπτών, που για μένα στην παρούσα φάση είναι το πιο σημαντικό.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Δεν υπάρχει άλλος Κοινοβουλευτικός Εκπρόσωπος.

Κύριε Υπουργέ, θέλετε τον λόγο ή να συνεχίσουμε;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Δεν θέλω να πάρω τον λόγο από τους Βουλευτές.

**ΠΡΟΕΔΡΕΥΩΝ (Γεώργιος Λαμπρούλης):** Το λέω, επειδή υπήρξαν κάποιες ερωτήσεις. Το θέτω σε αυτό το πεδίο. Αν επιθυμείτε, να πάρετε τον λόγο. Αν όχι, δεν είναι με το ζόρι, να το πω έτσι. Πολύ ευχαρίστως να συνεχίσουμε.

Συνεχίζουμε, λοιπόν, με τον κατάλογο των ομιλητών και καλούμε στο Βήμα τον κ. Κωνσταντίνο Φλώρο, Ανεξάρτητο Βουλευτή.

**ΚΩΝΣΤΑΝΤΙΝΟΣ ΦΛΩΡΟΣ:** Ευχαριστώ πολύ, κύριε Πρόεδρε.

Κύριοι συνάδελφοι, σήμερα με τη δύναμη της ψήφου του ελληνικού λαού στο πλαίσιο της κρίσιμης συζήτησης για τα δημοσιονομικά και τον προϋπολογισμό του 2025 απευθύνομαι σε όλες τις Ελληνίδες και τους Έλληνες. Η μάχη που δίνουμε αφορά την πατρίδα και το έθνος και απαιτεί ενωμένη εθνική προσπάθεια σε όλα τα μέτωπα για την προστασία του εισοδήματος, της οικογένειας, της εθνικής παραγωγής και της ανάπτυξης, για την ενίσχυση της άμυνας, την ασφάλεια των πολιτών σε κάθε γωνιά της χώρας και την αντιμετώπιση εξωτερικών και εσωτερικών ισλαμιστικών κινδύνων.

Η χώρα παραμένει δέσμια ενός δυσβάστακτου δημόσιου χρέους που υπερβαίνει τα 400 δισεκατομμύρια ευρώ με πάνω από το 55% να ανήκει σε δανειακές συμβάσεις υπό αγγλικό δίκαιο. Όπως είχε δηλώσει ο Κλάους Ρέγκλινγκ, ο ESM και το EFSF είναι οι μεγαλύτεροι πιστωτές μας και άρα, τα συμφέροντά τους είναι ευθυγραμμισμένα με τα δικά μας. Είναι, όμως, έτσι στην πραγματικότητα ή πρόκειται για μια νέα μορφή αποικιοκρατικής εκμετάλλευσης των ενεργειακών μας πόρων; Οι ανησυχητικές εξελίξεις στη Μέση Ανατολή με τη Συρία να παραμένει στο επίκεντρο της μεγαλύτερης προσφυγικής κρίσης παγκοσμίως επηρεάζουν άμεσα τη χώρα μας.

Περισσότεροι από τριακόσιες χιλιάδες άνθρωποι, σύμφωνα πάντα με τα στοιχεία του ΟΗΕ, έχουν εκτοπιστεί και η Ελλάδα βρίσκεται επικίνδυνα κοντά στη φωτιά. Σε αυτό, λοιπόν, το ρευστό γεωπολιτικό περιβάλλον τα μακροοικονομικά μας και ο προϋπολογισμός του 2025 πρέπει να έχουν ξεκάθαρο εθνικό αποτύπωμα μακριά από μικροκομματικά συμφέροντα και αυταπάτες περί σταθερότητας, διότι όσοι τρέφουν ψευδαισθήσεις ότι όλα δήθεν βαίνουν καλώς πλανώνται πλάνην οικτράν.

Προσωπικά, δεν τρέφω καμμία ψευδαίσθηση ότι ο κ. Μητσοτάκης ή ο Ανδρουλάκης, ο οποίος πλέον μπαίνει και σε διάλογο με τον άνθρωπο τον οποίο τον παρακολουθούσε και επί της ουσίας τον νομιμοποιεί -καμμία αξιοπρέπεια-, οι δύο αυτοί κύριοι της εξουσίας θα κάτσουν να με ακούσουν. Και φυσικά, δεν έχω καμμία τέτοια φιλοδοξία. Ας ακούσουν, όμως, το επίσημο όργανο του κράτους, που είναι το Ελεγκτικό Συνέδριο. Και με την ευκαιρία αυτή, θέλω να συγχαρώ όλες και όλους τους δημόσιους λειτουργούς του θεσμικού οργάνου, που με την ανεξαρτησία και το έργο του φωτίζει τις μακροοικονομικές ανισορροπίες της ελληνικής οικονομίας.

Τι λέει, λοιπόν, στην τελευταία του έκθεση το Ελεγκτικό Συνέδριο για τη δημοσιονομική βιωσιμότητα του έτους 2023; Βγήκε στις 14 Νοέμβρη του 2024, πριν ένα μήνα ακριβώς.

Για τα μακροοικονομικά, δηλαδή εισαγωγές - εξαγωγές και αναπτυξιακές επενδύσεις: Παρά την ανάπτυξη σε πραγματικούς όρους, η οικονομία εξαρτάται υπερβολικά από την ιδιωτική κατανάλωση με χαμηλές επενδύσεις και αρνητικό εξωτερικό ισοζύγιο. Η διόρθωση ουσιαστικά αυτών των ανισορροπιών και η αύξηση των επενδύσεων αποτελούν καίριες προκλήσεις, για να προσεγγίσουμε τον μέσο όρο της Ευρωζώνης. Με λίγα λόγια δηλαδή, η Κυβέρνηση καταστρέφει την οικονομία με ψεύτικη ανάπτυξη βασισμένη στην υπερκατανάλωση, ανύπαρκτες επενδύσεις και εξάρτηση από ξένα προϊόντα. Αυτό που χρειάζεται αυτήν τη στιγμή η χώρα είναι ένα νέο κοινωνικό και αναπτυξιακό new deal, με έμφαση στον επενδυτικό προϋπολογισμό.

Για τα εξοπλιστικά προγράμματα και την εγχώρια αμυντική βιομηχανία: Το 2023 οι δαπάνες για τα εξοπλιστικά δεν επηρέασαν τη δημοσιονομική βιωσιμότητα. Όμως, οι γεωπολιτικοί κίνδυνοι απαιτούν ετοιμότητα. Η ανάπτυξη μιας ισχυρής εγχώριας αμυντικής βιομηχανίας με στρατηγικές συνεργασίες με χώρες της Ευρωπαϊκής Ένωσης, του ΝΑΤΟ αλλά και της Ρωσίας είναι κρίσιμη. Θα μείωνε την εξάρτηση από εισαγωγές, θα ενίσχυε τις εξαγωγές και θα διασφάλιζε την αμυντική μας αυτάρκεια. Δυστυχώς, όμως, η Κυβέρνηση παραμένει ανίκανη να υλοποιήσει αυτόν το στόχο.

Για το δημόσιο χρέος: Η Ελλάδα παραμένει πρώτη σε χρέος στην Ευρωπαϊκή Ένωση ως ποσοστό του ΑΕΠ. Η αντικατάσταση δανείων με νέο δανεισμό υπό όρους αγοράς πλέον εκθέτει τη χώρα σε επιτοκιακούς κινδύνους. Το 2025 μόνο η δαπάνη για τόκους θα φτάσει τα 7 δισεκατομμύρια ευρώ επιβαρύνοντας δραματικά τη δημοσιονομική σταθερότητα.

Για τη βιωσιμότητα της δημόσιας ασφάλισης γνωρίζουμε όλοι ότι το ελληνικό συνταξιοδοτικό σύστημα εξαρτάται σχεδόν αποκλειστικά στο 95% περίπου από τον πρώτο πυλώνα, που είναι αυτός της δημόσιας ασφάλισης, ενώ οι υπόλοιποι δύο πυλώνες -επαγγελματική και ιδιωτική ασφάλιση- καλύπτουν μόλις το 5%. Η βιωσιμότητά του απειλείται πλέον από τη δημογραφική γήρανση –γιατί πλέον δημογραφική γήρανση έχουμε- και την αύξηση των συνταξιούχων με ταυτόχρονη μείωση των ασφαλισμένων.

Για τις δαπάνες κοινωνικής προστασίας: Το σύστημα κοινωνικής προστασίας παραμένει κατακερματισμένο με διάσπαρτες δαπάνες και περιορισμένα οφέλη. Η Ελλάδα είναι η τέταρτη φτωχότερη χώρα στην Ευρωπαϊκή Ένωση με μεγάλο μέρος του πληθυσμού να κινδυνεύει από φτώχεια ή κοινωνικό αποκλεισμό. Η απουσία ενός αποτελεσματικού μηχανισμού παρακολούθησης και αξιολόγησης της κοινωνικής πολιτικής στερεί από τους πραγματικά δικαιούχους την αναγκαία στήριξη.

Πού πρέπει, λοιπόν, να εστιάζει η εθνική αναπτυξιακή προσπάθεια; Στη μείωση της εξάρτησης της οικονομίας από την κατανάλωση μέσω αλλαγής του παραγωγικού μοντέλου, στη δημιουργία ενός κράτους κοινωνικής επένδυσης που θα αντιμετωπίσει τη φτώχεια και τις ανισότητες με έμφαση σε παιδεία και υγεία. Αυτό απαιτεί έναν προϋπολογισμό μηδενικής βάσεως, που θα αφήνει εθνικά πλεονεκτήματα για έργα υποδομής, θα εξαιρεί το Πρόγραμμα Δημοσίων Επενδύσεων από μνημονιακές δεσμεύσεις, θα στοχεύει σε ρεαλιστικά πρωτογενή πλεονάσματα και όχι στο δυσβάσταχτο ύψος 2-3% που επιβάλλει η επιθετική πολιτική της Ευρωπαϊκής Ένωσης. Οι δανειακοί πόροι πρέπει να κατευθύνονται αποκλειστικά σε εθνικές επενδύσεις. Όλα θα αξιολογούνται, όλα θα κρίνονται. Καμμία δαπάνη δεν μπορεί να θεωρείται ως δεδομένη. Η εθνική αγροτική πολιτική χρειάζεται ριζική αναμόρφωση με διαγραφή αγροτικών χρεών βάσει αυστηρών κριτηρίων, όπως δάνεια για αγροτική παραγωγή, φυσικές καταστροφές και ειδικές νησιωτικές ή ορεινές περιοχές. Πρέπει να διαγραφούν πρόστιμα και προσαυξήσεις στις φορολογικές οφειλές, ενώ το κούρεμα βασικών απειλών, όπου αυτό χρειάζεται, να επεκταθεί και στα ασφαλιστικά ταμεία. Για την πρώτη κατοικία απαιτείται πλήρης απελευθέρωση από τα αρπακτικά funds με κοινωνικά κριτήρια και προστασία των οικογενειών.

Στον τομέα, λοιπόν, της αδιαφάνειας της δημοσιονομικής σας πολιτικής έχουμε ξανά την αναβίωση των ειδικών λογαριασμών. Από το 2020 ως το 2024 συστάθηκαν νέοι λογαριασμοί χωρίς αιτιολογήσεις στις αντίστοιχες νομοθετικές διατάξεις με υπόλοιπο 7,7 δισεκατομμύρια ευρώ, των οποίων οι κινήσεις δεν παρακολουθούνται. Απαιτούμε να μάθουμε πού πηγαίνουν αυτά τα χρήματα και για ποιον σκοπό χρησιμοποιούνται. Γιατί γνωρίζουμε, επίσης, ότι με το άρθρο 5 του ν.3697/2008 έχει απαγορευθεί ρητώς η σύσταση νέων ειδικών λογαριασμών τόσο στον δημόσιο όσο και στον ευρύτερο δημόσιο τομέα και στα νομικά πρόσωπα δημοσίου δικαίου.

Επί των δεδομένων του προϋπολογισμού υποτιμάται επικίνδυνα τους κινδύνους από τη λαθρομετανάστευση και την ισλαμοποίηση, που πλήττουν λαϊκές γειτονιές και περιοχές σε όλη τη χώρα. Τα κοινοτικά κονδύλια χρησιμοποιούνται κυρίως για επιδόματα λαθρομεταναστών, ενώ η πολιτική ποσοστώσεων της Ευρωπαϊκής Ένωσης υπονομεύει την εθνική συνοχή και δεν μπορεί να γίνει αποδεκτή.

Στη φορολογία η έμφαση στην είσπραξη ΦΠΑ παραμελεί την καταπολέμηση λαθρεμπορίας καυσίμων, καπνού και οινοπνεύματος. Παρά, λοιπόν, τις παραβάσεις που εντοπίζονται, τα πρόστιμα δεν συνοδεύονται από επιστροφή των παράνομων ποσών που αναλογούν στους πολίτες πέραν της αξίας ΦΠΑ προφανώς και του ειδικού φόρου κατανάλωσης. Προσπαθείτε να διατηρήσετε το status quo ενός κατεστημένου που πούλησε τη χώρα για τη δική του ευμάρεια και καλοπέραση. H πολιτική σας έχει οδηγήσει το δημόσιο χρέος σε επικίνδυνα ύψη.

Kαι εδώ αξίζει να θυμηθούμε τα λόγια του Ανδρέα Παπανδρέου, που το 1993 είχε προειδοποιήσει λέγοντας πως, αν το έθνος δεν εξαφανίσει την υπερχρέωση της χώρας, τότε εκείνη θα αφανίσει το έθνος. Εσείς, λοιπόν, που χρεοκοπήσατε τη χώρα επί δεκαετίες, δεν μπορείτε να μας σώσετε και σίγουρα δεν έχετε πια την εμπιστοσύνη και τη συναίνεση του λαού.

Όσες, λοιπόν, πολιτικές διώξεις και αντιδημοκρατικές εκτοπίσεις επιχειρήσετε, οι δυνάμεις του έθνους και του λαού θα επικρατήσουν. Η νέα γενιά με αλύγιστο αγωνιστικό φρόνημα θα διεκδικήσει την εθνική της ανεξαρτησία και υπερηφάνεια εμπνευσμένη από ένα νέο εθνικό ιδεώδες, ένα ιδεώδες κοινωνικής και οικονομικής δημοκρατίας, που αποβλέπει στην υλική, κοινωνική και πνευματική πρόοδο όλων των Ελλήνων και Ελληνίδων στην εν τοις πράγμασι ισότητα και δικαιοσύνη, που μπορεί να καταστεί η Μεγάλη Ιδέα του σύγχρονου Ελληνισμού.

Εμείς προχωρούμε ακάθεκτοι και αποφασισμένοι για τη μεγάλη ανατροπή. Όσο πιο σκληρός είναι ο πόλεμος που δεχόμαστε, τόσο σοφότεροι και ισχυρότεροι γινόμαστε, ενώ η συσπείρωση και η πίστη στον αγώνα μας μεγαλώνουν ακόμη περισσότερο.

Ευχαριστώ όλους όσοι στρατεύονται μαζί μας στηρίζοντας την εθνική προσπάθεια. Προχωράμε μπροστά για την κοινωνική δημοκρατία, το έθνος και μια ισχυρή Ελλάδα.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Ιωάννης - Μιχαήλ Λοβέρδος από τη Νέα Δημοκρατία.

Ώσπου να έρθει ο συνάδελφος στο Βήμα, σας ενημερώνω ότι θα ακολουθήσει ο κ. Ζαμπάρας, ο κ. Παππάς, ο κ. Κυριάκης, η κ. Δούρου και μετά θα ακολουθήσει ο Υφυπουργός Οικονομικών κ. Δήμας.

Ορίστε, κύριε Λοβέρδο, έχετε τον λόγο.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ πολύ, κύριε Πρόεδρε.

Σήμερα συζητάμε μέχρι και την Κυριακή το μείζον νομοσχέδιο, το οποίο φέρνει η Κυβέρνηση κάθε χρόνο και το οποίο αποτελεί, όπως σωστά ειπώθηκε, έμμεση ψήφο παροχής εμπιστοσύνης προς την εκάστοτε κυβέρνηση. Σας βεβαιώ ότι θα την πάρει την ψήφο εμπιστοσύνης η Κυβέρνηση την Κυριακή το βράδυ με μεγάλη πλειοψηφία και θα ήλπιζα μεταξύ αυτών που θα το ψήφιζαν να μην είναι μόνον οι Βουλευτές της Νέας Δημοκρατίας, αλλά να είναι και Βουλευτές άλλων κομμάτων, γιατί αυτό, κατά τη γνώμη μου, οφείλουμε υπεύθυνα να κάνουμε όλοι μας.

Όπως ειπώθηκε προηγουμένως, ο προϋπολογισμός του κράτους για το 2025 είναι ένας αναπτυξιακός προϋπολογισμός, που περιλαμβάνει μείωση φορολογικών συντελεστών και αύξηση φορολογικών εσόδων. Εδώ γίνεται επιπόλαια ή και ηθελημένα μια παρανόηση ανάμεσα στα φορολογικά έσοδα και τους φορολογικούς συντελεστές. Είναι άλλο πράγμα τα φορολογικά έσοδα, άλλο πράγμα οι φορολογικοί συντελεστές. Εμείς μειώνουμε τους φορολογικούς συντελεστές. Θα θέλαμε περισσότερο, αν μας το επέτρεπαν τα δημοσιονομικά δεδομένα της χώρας και αυξάνουμε τα φορολογικά έσοδα, γιατί αυτό χρειάζεται να κάνουμε για να μπορέσουμε να αντιμετωπίσουμε τις πολύ δύσκολες καταστάσεις, τις οποίες έχουμε μπροστά μας σε μια πολύ επικίνδυνη και ρευστή κατάσταση που επικρατεί διεθνώς.

Ο προϋπολογισμός, επίσης, αυτός προβλέπει και συγκεκριμένες παρεμβάσεις κυρίως στον τομέα των δημοσίων επενδύσεων, που θα βοηθήσουν ακόμα περισσότερο την ανάπτυξη της ελληνικής οικονομίας.

Κάποιοι -και σωστά το επισημαίνουν και εγώ αν ήμουν στην Αντιπολίτευση, ενδεχομένως θα προσπαθούσα να το εκμεταλλευτώ- λένε ότι η ακρίβεια είναι το μείζον θέμα, ναι μεν οι αριθμοί ευδοκιμούν, αλλά οι άνθρωποι δυστυχούν. Το είχε πει ο Γεώργιος Παπανδρέου αυτό πριν από πολλές δεκαετίες και το επαναλαμβάνουν οι διάδοχοί του μετά από εξήντα χρόνια.

Θα σας απαντήσω σε αυτό. Πράγματι πάμε καλύτερα, πολύ καλύτερα, αλλά δεν πάμε όπως θα θέλαμε ακόμα να πάμε, γιατί αυτή η Κυβέρνηση, επειδή είναι υπεύθυνη και δεν παίζει με το μέλλον της πατρίδας, όπως έπαιξαν στο παρελθόν άλλες κυβερνήσεις, τι λέει: Προχωράμε λελογισμένα, σοβαρά και με προσεκτικά βήματα. Γιατί ναι μεν ο προϋπολογισμός παρουσιάζει πρωτογενή πλεονάσματα, αλλά το δημόσιο χρέος συνεχίζει να αποτελεί τον μεγάλο μας εφιάλτη, όπως θα έπρεπε να αποτελεί τον μεγάλο εφιάλτη κάθε σωφρόνως σκεπτόμενου Έλληνα.

Γιατί, ναι, πράγματι ο Ανδρέας Παπανδρέου, αν και δεν το τήρησε ο ίδιος, είναι αυτός που είχε πει ότι αν δεν αντιμετωπίσουμε το δημόσιο χρέος, αυτό θα μας φάει, θα πνιγούμε από το δημόσιο χρέος. Δυστυχώς, αυτό δεν έγινε. Αντίθετα, επί κυβερνήσεων και του Ανδρέα Παπανδρέου και των επόμενων η λογική του «Τσοβόλα, δώστα όλα» και «λεφτά υπάρχουν» μας οδήγησαν στη χρεοκοπία του 2010. Από τις συνέπειες της χρεοκοπίας δεν έχουμε ακόμα συνέλθει. Ακόμα βλέπετε και σωστά επισημαίνετε ότι υπάρχουν προβλήματα με τον υπερδανεισμό των νοικοκυριών, υπάρχουν προβλήματα με τον υπερδανεισμό και του ίδιου του κράτους, που είναι πάνω από όλα.

Και αυτή τη στιγμή μας λέτε για την ακρίβεια. Η ακρίβεια υπάρχει. Η ακρίβεια είναι ένα πραγματικό γεγονός, ένα πραγματικό γεγονός που έχει και πολιτικές συνέπειες. Μη νομίζετε ότι κανείς είναι ευτυχής να αντιμετωπίζει αυτό το φαινόμενο της ακρίβειας. Έχουμε μπροστά μας πολύ δύσκολες ημέρες και γι’ αυτόν ακριβώς τον λόγο πρέπει να είμαστε πάρα πολύ προσεκτικοί σε ό,τι λέμε μέσα σε αυτήν την Αίθουσα. Είναι πολύ εύκολο να λέμε: «Ακρίβεια υπάρχει, άρα δώστε χρήματα στον κόσμο, δεν δίνετε χρήματα στον κόσμο, άρα ευνοείτε τους λίγους εις βάρος των πολλών». Αυτό είναι πάρα πολύ εύκολο. Αυτό, κατά τη γνώμη μου, είναι λαϊκισμός.

Το δύσκολο είναι να προτείνετε ρεαλιστικές λύσεις για να αντιμετωπιστούν αυτά τα φαινόμενα. Πείτε μας μία που έχω ακούσει εδώ μέσα που να έχει προταθεί από την Αντιπολίτευση, η οποία πράγματι να οδηγεί στη μείωση της ακρίβειας η οποία πλήττει τα ευάλωτα νοικοκυριά, πολλά εκ των οποίων βρίσκονται και στην εκλογική μου περιφέρεια, τη δυτική Αθήνα. Πείτε μου μία.

Τι έχω ακούσει; Έκτακτη φορολόγηση όποιων βγάζουν περισσότερα χρήματα. Το ΚΚΕ είναι πιο έντιμο. Το ΚΚΕ λέει να μην υπάρχουν ιδιώτες επιχειρηματίες, να τους κατάσχουμε πλήρως. Εσείς λέτε εμμέσως, να τους κατάσχουμε τα κέρδη, να μην βγάζουν κέρδος, να τους τα κατάσχουμε. Αυτό λέτε με την έκτακτη φορολόγηση. Είναι μια άλλη νοοτροπία. Είναι μια άλλη αντιμετώπιση της πραγματικότητας. Την αποδέχομαι. Το καταλαβαίνω ότι μπορεί να υπάρχει και αυτό, αλλά δεν είναι η δική μας νοοτροπία και δεν είναι η νοοτροπία κανενός στην Ευρώπη και στον κόσμο ολόκληρο πλέον, πλην ίσως της Βόρειας Κορέας όπου δεν υπάρχει ιδιωτικός τομέας.

Αντιθέτως, εμείς προσπαθούμε να συμβιβάσουμε και τη μείωση των φόρων που θα γίνει ακόμη μεγαλύτερη όταν το επιτρέψουν οι δημοσιονομικές συνθήκες και την αύξηση των φορολογικών εσόδων, ούτως ώστε η Ελλάδα να είναι θωρακισμένη στο ενδεχόμενο μιας νέας παγκόσμιας κρίσης που σήμερα είναι πιο ορατή από ποτέ. Και βλέπετε τι συμβαίνει σε ολόκληρο τον κόσμο ακόμα και στη γειτονιά μας, ακόμα και στο κέντρο της Ευρώπης. Οι δύο μεγάλες χώρες της Ευρωπαϊκής Ένωσης, η Γαλλία και η Γερμανία βρίσκονται σήμερα στην χειρότερη κατάσταση που βρίσκονταν τις τελευταίες δεκαετίες.

Μπροστά σε αυτή την πραγματικότητα η Κυβέρνηση της Νέας Δημοκρατίας και του Κυριάκου Μητσοτάκη με υπευθυνότητα και σοβαρότητα θωρακίζει τη χώρα για να αντιμετωπίσει τους νέους ενδεχόμενους κινδύνους που μπορεί να προκύψουν και να μπορέσει να συντηρήσει αυτή τη διαδικασία απομείωσης του δημοσίου χρέους, που είναι και παραμένει και θα παραμείνει για αρκετά χρόνια στο μέλλον ένα από τα μεγαλύτερα προβλήματα που αντιμετωπίζει η χώρα μας.

Χρειάζεται υπευθυνότητα, σοβαρότητα και όχι λαϊκισμοί. Λεφτόδεντρα δεν υπάρχουν. Πρώτα απ’ όλα, προέχει η πατρίδα και το κοινωνικό σύνολο και το μέλλον των παιδιών μας.

Να είστε καλά. Ευχαριστώ πολύ. Καλό σας απόγευμα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Μιλτιάδης Ζαμπάρας από τον ΣΥΡΙΖΑ.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, είναι φανερό ότι ο προϋπολογισμός του 2025 παρουσιάζει ισχυρές αντιφάσεις, καθώς ενώ η Κυβέρνηση υποστηρίζει ότι η οικονομία αναπτύσσεται και οι φόροι μειώνονται, η πραγματικότητα δείχνει υπερφορολόγηση και κοινωνικές ανισότητες.

Η ανάπτυξη των εσόδων κυρίως από ΦΠΑ, από τον ειδικό φόρο κατανάλωσης, την ίδια στιγμή που τα νοικοκυριά πλήττονται από την ακρίβεια και οι μικρές επιχειρήσεις εμφανίζουν αυξημένες φορολογικές επιβαρύνσεις είναι οι δύο όψεις του ίδιου νομίσματος. Από τη μία, η Κυβέρνηση παραδέχεται υπερπλεονάσματα, ενώ θα έπρεπε να ενισχύσει την κοινωνική πολιτική. Οι ελλείψεις στα δημόσια νοσοκομεία, στην υγεία, στην παιδεία, η αύξηση των ενοικίων και η δυσκολία απόκτησης κατοικίας καθιστούν τον προϋπολογισμό του 2025 μια ευκαιρία για πλουτισμό των λίγων και ισχυρών και όχι σε καμμία περίπτωση για την ανακούφιση των πολλών, της μεγάλης πλειοψηφίας της ελληνικής κοινωνίας.

Θα μπορούσα εύκολα να παρομοιάσω και αυτόν τον φετινό προϋπολογισμό ως ένα παγόβουνο. Στην πάνω πλευρά του παγόβουνου υπάρχει ένας μεγάλος τίτλος από την πλευρά της Κυβέρνησης: Ανάπτυξη. Και από κάτω από το παγόβουνο στο μεγαλύτερο μέρος αυτού υπάρχει η φτώχεια, υπάρχουν οι κοινωνικές ανισότητες, υπάρχουν τα καρτέλ, υπάρχει η υπερφορολόγηση, υπάρχει μια μη ανθεκτική κοινωνία και μια μη συνεκτική κοινωνία, μια κοινωνία που έχει χάσει τον συνεκτικό της ιστό.

Κυρίες και κύριοι συνάδελφοι, θα ήθελα να δώσω ειδικό βάρος στον προϋπολογισμό που αφορά το Υπουργείο Περιβάλλοντος και Ενέργειας. Ο τίτλος είναι «Περιβάλλον και Ενέργεια», δύο κρίσιμες λέξεις ζωτικής σημασίας για την πλειονότητα της κοινωνίας μας.

Όσον αφορά το περιβάλλον βλέπουμε μια άκρως αντιπεριβαλλοντική πολιτική από την πλευρά της Κυβέρνησης και σε σχέση με την άναρχη ανάπτυξη των ΑΠΕ και σε σχέση με τα μέτρα πρόληψης για την αντιμετώπιση της κλιματικής κρίσης που θα έπρεπε να είχε λάβει και δεν το έκανε.

Η λέξη «ενέργεια» είναι επίσης κρίσιμη και ζωτικής σημασίας. Ποιες είναι οι ενεργειακές πολιτικές που ακολουθεί αυτή η Κυβέρνηση; Υπέρ των λίγων, υπέρ των ισχυρών, υπέρ των καρτέλ που ενισχύουν την ενεργειακή φτώχεια.

Επομένως, συνάδελφοι, σήμερα συζητάμε για έναν προϋπολογισμό που αποκαλύπτει επίσης ένα ακόμη ανησυχητικό παράδοξο. Τα έσοδα του Υπουργείου Περιβάλλοντος και Ενέργειας προέρχονται σχεδόν αποκλειστικά από τη φορολογία των πολιτών, ενώ τα έξοδα κατευθύνονται κυρίως σε επιχορηγήσεις ιδιωτών.

Συγκεκριμένα, θα λέγαμε ότι οι πολίτες σήμερα καλούνται να πληρώσουν πάνω από 2,5 δισεκατομμύρια ευρώ έμμεσων φόρων, όπως είναι ο ΦΠΑ στα πετρελαιοειδή και στην ηλεκτρική ενέργεια, ο ειδικός φόρος κατανάλωσης, τα περιβαλλοντικά τέλη και άλλες εισφορές. Αυτά τα ποσά επιβαρύνουν άμεσα τον καταναλωτή, με την Κυβέρνηση όμως τις περισσότερες φορές και εδώ μέσα και στο δημόσιο λόγο να ισχυρίζεται ότι δεν υπάρχουν άλλες πηγές χρηματοδότησης.

Είναι λοιπόν αυτό νομοτελειακό, είναι μοιραίο, είναι μονόδρομος ότι σήμερα αυτές είναι –υποτίθεται- οι μοναδικές πηγές χρηματοδότησης; Αυτός ο ισχυρισμός προφανώς καταρρίπτεται όταν εξετάζουμε -και δεν χρειάζεται να το κάνουμε και εις βάθος, οι αριθμοί εδώ λένε την αλήθεια- τα υπερκέρδη των μεγάλων εταιρειών. Οι δύο μεγαλύτερες εταιρείες διύλισης σημείωσαν υπερκέρδη ύψους 898 εκατομμυρίων μόνο το 2023, ενώ η κερδοφορία των εταιρειών ηλεκτρισμού εκτοξεύθηκε –ακούστε- από 1,4 δισεκατομμύρια ευρώ το 2021 σε 2,2 δισεκατομμύρια το 2022 και αναμένονται υπερκέρδη 4 δισεκατομμυρίων το 2024.

Η Κυβέρνηση, λοιπόν, αντί να επιβάλει τη φορολόγηση των υπερκερδών, αντί να επιβάλει μια πιο δίκαιη φορολογία στα υπερκέρδη και συνολικά σε αυτές τις μεγάλες εταιρείες, περιορίστηκε σε μια ελάχιστη εισφορά μερικών εκατομμυρίων, την ίδια στιγμή και στον αντίποδα που οι πολίτες πληρώνουν όλο και περισσότερα για την ενέργεια, οδηγούμενοι στην ενεργειακή φτώχεια. Στην Ελλάδα, λοιπόν, το 30% του πληθυσμού είναι ενεργειακά φτωχό, όταν στην υπόλοιπη Ευρώπη αυτό το ποσοστό δεν ξεπερνά το 5%.

Επιπλέον, να πούμε ότι αυτοί που είναι δικαιούχοι κοινωνικών τιμολογίων αποκλείονται σήμερα από το επίδομα θέρμανσης, ενώ οι αυξήσεις στις τιμές συνεχίζονται, πλήττοντας νοικοκυριά και επιχειρήσεις.

Παράλληλα, αν θέλουμε να μπούμε ακόμα περισσότερο στο περιεχόμενο της ενεργειακής πολιτικής που εφαρμόζει αυτή η Κυβέρνηση, η ιδιωτικοποίηση της ΔΕΗ έχει σήμερα δημιουργήσει συνθήκες μονοπωλίου, με την εταιρεία να λειτουργεί με κερδοσκοπικές πρακτικές εις βάρος των καταναλωτών.

Αντίθετα, η επιστροφή της ΔΕΠΑ στο δημόσιο εγείρει για εμάς ορισμένα ερωτήματα. Γιατί δεν κάνετε το ίδιο και με τη ΔΕΗ που θα μπορούσε να προσφέρει σταθερές τιμές ενέργειας σε όλους; Αντί γι’ αυτό συνεχίζετε το ξεπούλημα των ΕΛΠΕ, αποδυναμώνοντας το δημόσιο έλεγχο στα διυλιστήρια.

Παράλληλα, θα λέγαμε ότι ο προϋπολογισμός του 2025 αποτυγχάνει και στους υπόλοιπους στρατηγικούς στόχους. Τα σχέδια διαχείρισης πλημμυρών και τα χωροταξικά σχέδια παρατείνονται για άλλη μια χρονιά, ενώ οι αναδασώσεις δεν προχωρούν με το ρυθμό που απαιτείται. Την ίδια στιγμή η ανεξέλεγκτη τοποθέτηση ανανεώσιμων πηγών ενέργειας γεμίζει τη χώρα μας με ΑΠΕ με άναρχο τρόπο, με φαραωνικό τρόπο, χωρίς διαβούλευση με τις τοπικές κοινωνίες, χωρίς συγκεκριμένο στρατηγικό σχεδιασμό, ενισχύοντας μόνο τις μεγάλες εταιρείες.

Επίσης, στον προϋπολογισμό του Υπουργείου Περιβάλλοντος και Ενέργειας δεν γίνεται καμμία αναφορά και δεν υπάρχει ούτε μία λέξη γι’ αυτό που ονομάζουμε ενεργειακή φτώχεια στη χώρα μας, ούτε μία. Επίσης, δεν υπάρχει ούτε μία λέξη, ούτε μισή αναφορά σε αυτό που ονομάζουμε απολιγνιτοποίηση των περιοχών της δυτικής Μακεδονίας που αυτή η Κυβέρνηση εξήγγειλε με έναν τεράστιο βερμπαλισμό ότι θα αναπτύξει ένα μεγαλόπνοο σχέδιο που αφορά την περιοχή και δεν έχει ξεκινήσει ακόμα τίποτα.

Η Κυβέρνηση λοιπόν -και τελειώνω, κύριε Πρόεδρε- επιλέγει να επιδοτεί ιδιώτες και να επιβαρύνει τους πολίτες αντί να αντιμετωπίσει την αισχροκέρδεια και να εφαρμόσει ένα δίκαιο φορολογικό σύστημα.

Ο προϋπολογισμός σας, λοιπόν, όχι μόνο δεν ανταποκρίνεται στις ανάγκες της κοινωνίας, αλλά ενισχύει τις ανισότητες, οδηγώντας τη χώρα σε ενεργειακή φτώχεια και αποτυχία στην περιβαλλοντική πολιτική.

Εμείς σας καλούμε διαρκώς να επανεξετάσετε τις επιλογές σας, να προτάξετε το δημόσιο συμφέρον και να προστατεύσετε τους πολίτες από αυτήν την πολύ μεγάλη αδικία που τους έχετε βάλει τα τελευταία χρόνια.

Καταψηφίζουμε προφανώς και τον φετινό προϋπολογισμό γι’ αυτούς τους λόγους, γιατί βασικά δεν ανταποκρίνεται στις πραγματικές ανάγκες της κοινωνίας. Ο ΣΥΡΙΖΑ είναι εδώ, είναι η από τη λαϊκή εντολή Αξιωματική Αντιπολίτευση, γιατί για εμάς η αντιπολίτευση στη Βουλή δεν είναι η αντίθεση για την αντίθεση, αλλά είναι η υπεράσπιση των συμφερόντων της κοινωνίας, είναι η διεκδίκηση της κοινωνικής δικαιοσύνης και η αναζήτηση πολιτικών που προάγουν την πραγματική ευημερία για όλους και όχι για τους λίγους και ισχυρούς.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Ανεξάρτητος Βουλευτής κ. Πέτρος Παππάς.

**ΠΕΤΡΟΣ ΠΑΠΠΑΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, έξι χρόνια μετά από την ολοκλήρωση των προγραμμάτων δημοσιονομικής προσαρμογής καλούμαστε να ψηφίσουμε ακόμα έναν προϋπολογισμό που έχει ως βασικό του χαρακτηριστικό την απουσία προοπτικής για τον μέσο Έλληνα πολίτη, ιδίως για τους εργαζόμενους, τα μεσαία στρώματα και τους πιο ευάλωτους. Μάλιστα, βρισκόμαστε σε μια περίοδο γενικευμένης ακρίβειας η οποία έχει πλήξει σημαντικά την αγοραστική δύναμη των πολιτών, καθιστώντας την Ελλάδα αρνητική πρωταθλήτρια.

Αλήθεια, για ποιους ρυθμούς ανάπτυξης και ποιο success story πανηγυρίζετε, κυρίες και κύριοι της Κυβέρνησης; Η μέση ελληνική οικογένεια και αυτές που ανήκουν στη λεγόμενη μεσαία τάξη δυσκολεύονται να βγάλουν τον μήνα και αυτό δεν είναι λαϊκισμός ούτε φτηνή αντιπολίτευση. Είναι, δυστυχώς, η ελληνική πραγματικότητα των μειωμένων προσδοκιών και των χαμηλών ελπίδων.

Απέναντι σε αυτήν τη συνθήκη η Κυβέρνηση παρακολουθεί ως άλλος Πόντιος Πιλάτος, αρνούμενη να εγκύψει πάνω στα προβλήματα και πολύ περισσότερο αρνούμενη την ίδια την πραγματικότητα.

Κύριοι της Κυβέρνησης, αυτοθαυμάζεστε και επιλέγετε συνειδητά να συγκρίνεστε με τις συγκυβερνήσεις των μνημονίων, παραβλέποντας ότι σήμερα δεν υφίστανται πλέον οι «βάρβαροι» των θεσμών, για να παραφράσω τον Κωνσταντίνο Καβάφη.

Κάνετε, μάλιστα, και μια λαθροχειρία. Ισχυρίζεστε ότι μειώνετε τη φορολογία, κρυπτόμενοι πίσω από ένα μείγμα άμεσων και έμμεσων φόρων, παραβλέποντας την αύξηση των έμμεσων φόρων. Τα έσοδα, για παράδειγμα, από τον ΦΠΑ από το 34,5% του συνόλου των φορολογικών εσόδων το 2019, έχουν φτάσει στο 38,1% το 2024. Αλήθεια, το 38 είναι μικρότερο από το 34; Βαφτίζετε την αύξηση μείωση, θυμίζοντας την παραβολή με το κρέας και το ψάρι, μόνο που οι δικές σας αυξήσεις είναι απολύτως αληθινές και έχουν ως αποτέλεσμα να έχουν ακριβύνει και το κρέας και το ψάρι στο τραπέζι της ελληνικής οικογένειας.

Στην Ελλάδα η αναλογία των άμεσων προς τους έμμεσους φόρους είναι 1 προς 1,8, την ώρα που στην υπόλοιπη Ευρώπη είναι ισομερής, περίπου 1 προς 1. Με αυτό το μείγμα άμεσων και έμμεσων φόρων κάνετε πράξη τη διεύρυνση των κοινωνικών ανισοτήτων, αφού ρίχνετε το μεγαλύτερο βάρος στους πιο άδικους φόρους, δηλαδή τους έμμεσους. Αλλά και η άμεση φορολογία χρησιμοποιείται άδικα και ισοπεδωτικά, όταν στο όνομα της πάταξης της φοροδιαφυγής μέσω του ενιαίου πλαφόν φορολόγησης στραγγαλίζετε οικονομικά και καταστρέφετε τους ελεύθερους επαγγελματίες και τις μικρές επιχειρήσεις.

Για να γίνει αντιληπτό το μέγεθος της λαθροχειρίας που διαπράττεται, ισχυριζόμενοι ότι δήθεν μειώνετε τους φόρους, αρκεί να δει κάποιος τη μεγάλη εικόνα. Το 2024 οι Έλληνες θα πληρώσουν 15 δισεκατομμύρια συνολικά περισσότερους φόρους από το 2019, δηλαδή μιλάμε για μία αύξηση 30%. Η ανάπτυξη την οποία κομίζετε είναι μια άδικη ανάπτυξη και τούτο διότι αφορά σε ορισμένους μεγάλους επιχειρηματικούς ομίλους που έχουν οικονομική πρόσβαση στους πόρους του κράτους και του τραπεζικού συστήματος.

Όμως, πέρα από τα εισοδήματα των πολιτών, μεγάλες ανισότητες υπάρχουν και σε αγαθά, όπως σε αυτό της ιατροφαρμακευτικής περίθαλψης, στο οποίο θα μου επιτρέψετε να σταθώ λίγο ως μάχιμος γιατρός επί σειρά ετών στο ΕΣΥ. Οι μεγάλες παθογένειες του ΕΣΥ, για τις οποίες καμμία θετική μέριμνα δεν λαμβάνεται, αφορούν σε τέσσερις βασικούς άξονες: την υποχρηματοδότηση του ΕΣΥ, την υποστελέχωση του ΕΣΥ, την ανεπαρκή διοίκηση του ΕΣΥ και την έλλειψη στρατηγικού σχεδιασμού. Χαρακτηριστικά, σας λέω μόνο ότι παρατηρείται τόσο σημαντική υποχώρηση στην Ελλάδα στη συνολική δαπάνη για την υγεία που η σωρευτική μεταβολή από το 2009 ως το 2021 είναι -22,1%. Στην Ευρωπαϊκή Ένωση είναι +28,6%.

Όσον αφορά στη νομοθέτηση των βαρέων και ανθυγιεινών, τουλάχιστον, για το νοσηλευτικό προσωπικό και την αυτοτελή φορολόγηση των εφημεριών των γιατρών, τα πήγατε στο 22%. Θα έπρεπε να δώσετε ένα μεγαλύτερο κίνητρο και να μειώσετε περισσότερο τη φορολόγηση των εφημεριών, αφού δεν αυξάνετε σημαντικά τους μισθούς των γιατρών και να υπολογίζονται τα δεκαεξάωρα των εφημεριών στον συντάξιμο χρόνο. Αυτά θα ήταν κάποια μέτρα προς μια θετική κατεύθυνση, προκειμένου να προσελκυστεί κόσμος στο ΕΣΥ.

Ναι, είναι ζητούμενο να περιγράψουμε μια χώρα όπου οι πολίτες θα αισθάνονται ασφαλείς, όπου θα υπάρχει το αίσθημα της ασφάλειας που συνδυάζεται με το όραμα μιας καλύτερης ζωής υψηλότερων προσδοκιών. Όπως είναι προφανές, αυτό το στοίχημα μπορεί να το κερδίσει μόνο μία παράταξη στον χώρο της σοσιαλδημοκρατίας, της οποίας σοσιαλδημοκρατίας το ιδεολογικό οπλοστάσιο δείχνει τον δρόμο για μια πραγματική πρόοδο.

Αυτό το στοίχημα έχει οκτώ βασικούς άξονες. Κατ’ αρχάς τη στήριξη της ελληνικής περιφέρειας και την ανάσχεση της ερημοποίησης ολόκληρων περιοχών της χώρας, έτσι ώστε και το ακριτικό Κιλκίς, που με τιμή αντιπροσωπεύω ενώπιόν σας, να μη γίνει εικόνα από το παρελθόν, αλλά μια εικόνα αισιοδοξίας από το μέλλον, έτσι ώστε η Μακεδονία και η βόρεια Ελλάδα να μην καταδικαστούν στη μιζέρια και τη ζωή με pass. Η Ελλάδα δεν μπορεί να εξελιχθεί σε μια πόλη-κράτος με ορισμένους μόνο τουριστικούς προορισμούς. Οι πολίτες της Μακεδονίας δεν μπορούν να είναι πολίτες δεύτερης κατηγορίας με όλους τους δείκτες να παρουσιάζουν μια αποκαρδιωτική εικόνα.

Δεύτερος άξονας είναι η πρόσβαση στην προσιτή και ποιοτική κατοικία με έμφαση στη νέα γενιά. Δεν μπορούμε να μιλάμε για ανάπτυξη σε αυτή τη χώρα, όταν οι τριαντάρηδες και οι σαραντάρηδες μένουν ακόμη στο παιδικό τους δωμάτιο. Η ύπαρξη μιας τολμηρής στεγαστικής πολιτικής είναι κοινωνικό, αλλά και εθνικό μας καθήκον.

Τρίτος πυλώνας και ιδιαίτερα σημαντικός είναι η οικοδόμηση ενός ισχυρού κοινωνικού κράτους. Τέτοιο κράτος προϋποθέτει την ύπαρξη ενός ισχυρού, ενιαίου συστήματος πρωτοβάθμιας φροντίδας υγείας με γενικούς οικογενειακούς γιατρούς και με γιατρούς όλων των ειδικοτήτων για όλους τους Έλληνες δωρεάν, αφού πληρώνουν ασφαλιστικές εισφορές.

Παράλληλα, χρειαζόμαστε ένα σχολείο του 21ου αιώνα που θα ασχολείται ουσιαστικά με την αγωγή των μαθητών εστιάζοντας και στα θέματα της παραβατικότητας, των εξαρτήσεων και του αποκλεισμού, αλλά ένα σχολείο που δεν θα αποβάλλει τους παραβατικούς μαθητές απομακρύνοντάς τους από το σχολείο, αλλά αντίθετα θα τους κρατάει πιο σφιχτά μέσα στην εκπαιδευτική διαδικασία.

Τέταρτος άξονας είναι η δημιουργία μιας ασπίδας απέναντι στην επιδημία της ακρίβειας με ένα κράτος που θα εκπληρώνει τον ρυθμιστικό του ρόλο απέναντι στην αγορά παρεμβαίνοντας καθοριστικά.

Πέμπτος άξονας είναι η δημιουργία ενός μηχανισμού προστασίας του εισοδήματος των μικρών και των μεσαίων στρωμάτων με αναπροσαρμογή της φορολογικής κλίμακας, με στήριξη της εργασίας και απόλυτη προστασία των εργασιακών δικαιωμάτων.

Έκτος άξονας είναι η οικοδόμηση του παραγωγικού προτύπου με έμφαση στον πρωτογενή τομέα. Χρειάζεται τροποποίηση της ΚΑΠ, προώθηση σε ευρωπαϊκό επίπεδο των δίκαιων αιτημάτων των Ελλήνων αγροτών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Ο έβδομος άξονας στηρίζεται στη στήριξη των μικρομεσαίων επιχειρήσεων. Εδώ δεσπόζει, ασφαλώς, το φλέγον θέμα του ιδιωτικού χρέους για το οποίο χρειάζεται πολιτική απόφαση για γενναίες πρωτοβουλίες. Το τραπεζικό σύστημα της χώρας δεν εκπληρώνει τον ρόλο του και λειτουργεί με τρόπο παρασιτικό στερώντας πολύτιμα κεφάλαια από την αγορά.

Τέλος, όγδοος και πολύ σημαντικός πυλώνας είναι η αποκατάσταση της εμπιστοσύνης των πολιτών στους θεσμούς και ιδίως στη δικαιοσύνη. Θέλουμε περισσότερη Ευρώπη, κάτι που σημαίνει ότι δεν μπορεί η ΕΥΠ να είναι ξέφραγο αμπέλι. Το σκάνδαλο των υποκλοπών πρέπει να καταλήξει σε απόδοση ευθυνών. Ταυτόχρονα, η τραγική υπόθεση των Τεμπών πρέπει να προχωρήσει χωρίς προσκόμματα και να πέσει άπλετο φως.

Αυτοί οι οκτώ άξονες συγκροτούν μια συνολική πρόταση, μια πρόταση εναλλακτική απέναντι στην πολιτική της Νέας Δημοκρατίας, μια πρόταση ρεαλιστική στιβαρά, ξεκάθαρα κυβερνητική. Ελπίζω σύντομα η πρόταση αυτή να αποτελέσει τον κορμό των προγραμματικών δηλώσεων μιας επόμενης κυβέρνησης που θα αποτελείται από προοδευτικές δυνάμεις της Κεντροαριστεράς και της σοσιαλδημοκρατίας. Υπάρχει εναλλακτική πρόταση και το μεγάλο στοίχημα είναι αυτή να καταστεί πλειοψηφική. Σε αυτή τη δημοκρατική υπόθεση είμαστε παρόντες.

Για όλους τους παραπάνω λόγους καταψηφίζω τον προϋπολογισμό με εξαίρεση τις αμυντικές δαπάνες, τις οποίες ψηφίζω ως πατριωτικό καθήκον.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Σπυρίδων Κυριάκης από τη Νέα Δημοκρατία. Επ’ ευκαιρία, κύριε συνάδελφε, σας εύχομαι χρόνια πολλά, πολύχρονος, για την ονομαστική σας εορτή.

Ορίστε, έχετε τον λόγο.

**ΣΠΥΡΙΔΩΝ ΚΥΡΙΑΚΗΣ:** Ευχαριστώ πολύ, κύριε Πρόεδρε.

Όποιος από τους Βουλευτές της Αντιπολίτευσης θέλει να μου κάνει δώρο, μπορεί πολύ απλά να ψηφίσει τον προϋπολογισμό!

Κυρίες και κύριοι συνάδελφοι, βρισκόμαστε για μία ακόμα φορά εδώ στη σημαντικότερη ίσως συζήτηση της χρονιάς, αυτής του προϋπολογισμού. Πρόκειται για μία συζήτηση που αφορά στα οικονομικά μεγέθη της χώρας και επηρεάζει τις ζωές όλων των Ελλήνων και όλων των Ελληνίδων.

Δεν σας κρύβω ότι στη σύντομη διάρκεια της κοινοβουλευτικής μου θητείας αισθάνομαι ιδιαίτερα ευτυχής, γιατί οι δύο προϋπολογισμοί που είχα στα χέρια μου προς ψήφιση, τόσο ο περσινός όσο και ο φετινός, είναι προϋπολογισμοί με θετικό πρόσημο, είναι προϋπολογισμοί που κατά βάση υπάρχει αύξηση του ΑΕΠ, κάτι που οδηγεί σε αύξηση των μισθών και των συντάξεων, ενώ ταυτόχρονα υπάρχουν μειώσεις φόρων και ενίσχυση των δαπανών σε μια σειρά από σημαντικούς τομείς, όπως είναι η παιδεία, η υγεία, το κοινωνικό κράτος, η ασφάλεια και η άμυνα.

Δεν μπορώ, λοιπόν, να μην αναλογιστώ τους συναδέλφους που υπήρξαν, ακριβώς, σ’ αυτά τα έδρανα τα παρελθόντα έτη, τα έτη της κρίσης, όταν μπροστά τους είχαν να ψηφίσουν προϋπολογισμούς οι οποίοι είχαν συρρίκνωση του ΑΕΠ, είχαν μειώσεις συντάξεων και μισθών και μια σημαντική εκτόξευση της ανεργίας. Βλέπετε, όλα αυτά τα οποία σήμερα είναι δεδομένα οικονομικά δεν ήταν πάντοτε δεδομένα και οι συνάδελφοί μας είχαν να κάνουν πολύ πολύ δύσκολες επιλογές.

Η Κυβέρνηση της Νέας Δημοκρατίας, η Κυβέρνηση του Κυριάκου Μητσοτάκη μέσα σε λίγα χρόνια έχει καταφέρει να κάνει ένα θαύμα στην οικονομία, αυτό το οποίο ο υπόλοιπος πλανήτης ονομάζει ως «ελληνικό θαύμα». Θα μπορούσε κάποιος να βρει ή να εφεύρει αρκετούς λόγους να αντιπολιτευθεί αυτήν την Κυβέρνηση. Όμως, η οικονομία και δη ο προϋπολογισμός δεν είναι ένας από αυτούς. Είμαι από εκείνους οι οποίοι πιστεύουν πως το σύνολο των Βουλευτών που υπάρχουν σε αυτήν την Αίθουσα θέλουν το καλύτερο δυνατόν για τη χώρα και θέλουν την ευημερία όλων των Ελλήνων πολιτών. Παρ’ όλα αυτά, όλες τις πολιτικές τα γεγονότα τις κρίνουν μέσα από ένα διαφορετικό πρίσμα που έχουν λόγω των ιδεολογικών τους αντιλήψεων.

Ωστόσο, από όποιο πρίσμα κι αν το δει κάποιος, δεν μπορώ να κατανοήσω για ποιον λόγο δεν ψηφίζει κάποιος έναν προϋπολογισμό στον οποίο η μείωση του χρέους σε σχέση με το ΑΕΠ είναι η μεγαλύτερη που έχει συντελεστεί ποτέ σε ευρωπαϊκή χώρα και θα φτάσει σε ποσοστά κάτω από το 150%.

Δεν μπορώ να κατανοήσω για ποιον λόγο δεν ψηφίζει κάποιος έναν προϋπολογισμό, όπου η χώρα μας είναι η τέταρτη στην ευρωπαϊκή ζώνη σε πρωτογενή πλεονάσματα.

Δεν μπορώ να κατανοήσω για ποιον λόγο δεν ψηφίζει κάποιος έναν προϋπολογισμό, όπου είμαστε πρωταθλητές τόσο στις μειώσεις των φόρων όσο και στις μειώσεις των spread.

Δεν μπορώ να κατανοήσω για ποιον λόγο δεν ψηφίζει κάποιος έναν προϋπολογισμό που προβλέπει ότι η ανεργία θα είναι στην προ κρίσεως εποχή, ενώ ο πληθωρισμός σταδιακά αποκλιμακώνεται.

Δεν μπορώ να κατανοήσω για ποιον λόγο δεν ψηφίζει κάποιος έναν προϋπολογισμό, όπου οι Έλληνες τα τελευταία χρόνια έχουν συσσωρεύσει στις τράπεζες περισσότερα από 55 δισεκατομμύρια ευρώ. Και αυτό αφορά στους ιδιώτες και όχι τις επιχειρήσεις.

Κυρίες και κύριοι συνάδελφοι, τα χρόνια του λαϊκισμού, που οι πολιτικοί έταζαν τα πάντα στους πάντες και εν συνεχεία δανείζονταν για να μπορέσουν να υλοποιήσουν αυτά τα οποία είχαν τάξει, έχουν περάσει ανεπιστρεπτί. Και ναι, πράγματι υπάρχει μια κατηγορία Ελλήνων πολιτών οι οποίοι στενάζουν υπό το βάρος της ακρίβειας των τροφίμων και των ειδών της βασικής διαβίωσης. Όμως, οφείλουμε να τους κοιτάξουμε στα μάτια και να τους πούμε την αλήθεια, να τους πούμε πως η χώρα μας την ίδια ώρα που στον υπόλοιπο πλανήτη έβρεχε χρήματα, είχε μία άνευ προηγουμένου κρίση που οδήγησε σε αποπληθωρισμό και μία άνευ προηγουμένου συρρίκνωση της αγοραστικής δύναμης των Ελλήνων.

Όταν, λοιπόν, μας βρήκαν η μία μετά την άλλη οι παγκόσμιες κρίσεις, αρχικά αυτή του κορωνοϊού και εν συνεχεία αυτή εξαιτίας του πολέμου Ρωσίας και Ουκρανίας, είναι λογικό πολλοί από τους Έλληνες πολίτες να μην ήταν προετοιμασμένοι να δεχθούν αυτό το πληθωριστικό κύμα που δημιουργήθηκε παγκοσμίως.

Πρέπει, όμως, να τους εξηγήσουμε ότι δεν υπάρχουν μαγικές λύσεις και ότι το πρόβλημα αυτό δεν διορθώνεται από τη μια μέρα στην άλλη. Για να μπορέσει να λυθεί, θα πρέπει να έχουμε αυξήσεις μισθών, αυξήσεις συντάξεων. Θα πρέπει να έχουμε μειώσεις φόρων, αύξηση, δηλαδή, του διαθέσιμου εισοδήματος των Ελλήνων πολιτών. Και ναι, αυτή είναι μια διαδικασία η οποία θα πάρει καιρό. Είναι μια χρονοβόρα διαδικασία. Δεν υπάρχει, όμως, άλλη. Και για να μπορέσουμε να την επιτύχουμε, χρειάζεται η οικονομία μας να πηγαίνει καλά. Χρειάζεται να έχουμε προϋπολογισμούς σαν τον σημερινό. Κυρίως, όμως, χρειάζεται κάτι το οποίο είναι ακόμα πιο σημαντικό. Χρειάζεται πολιτική σταθερότητα, γιατί, για να μη γελιόμαστε, αυτό το θαύμα το οποίο έχει επιτύχει η χώρα τα τελευταία πέντε χρόνια οφείλεται στην πολιτική σταθερότητα. Και αν -για οποιονδήποτε λόγο- αυτή η πολιτική σταθερότητα αμφισβητηθεί, η χώρα θα κλυδωνιστεί και οι συνέπειες θα είναι τεράστιες τόσο για την πατρίδα, όσο και για τους Έλληνες πολίτες.

Κλείνοντας, θα ήθελα να σταθώ σε δύο τομείς. Η χώρα μας έχει την τύχη να βρίσκεται γεωπολιτικά στο τελείωμα του νέου, του σύγχρονου δρόμου του μεταξιού, του IMEC. Ταυτόχρονα, έχει την ατυχία οι γείτονες που την περιβάλλουν να έχουν, αν θέλετε, μια κακή ιστορία. Γι’ αυτόν τον λόγο, η θωράκιση της πατρίδας μας μέσω των αμυντικών δαπανών πρέπει να είναι –και είναι- η βασική μας προτεραιότητα και πρέπει να συνεχίσει να είναι η βασική μας προτεραιότητα και για τα επόμενα χρόνια.

Το δεύτερο πράγμα στο οποίο θέλω να σταθώ είναι ότι καταφέραμε ως χώρα και για το 2024 και για το 2025 το έλλειμμα να είναι σχεδόν μηδενικό, κάτι το οποίο καταδεικνύει ένα νοικοκύρεμα στα οικονομικά του κράτους και οφείλουμε να αποδώσουμε τα εύσημα προς το οικονομικό επιτελείο.

(Στο σημείο αυτό κτυπά το κουδούνι λήξεως του χρόνου ομιλίας του κυρίου Βουλευτή)

Είμαι της άποψης ότι αυτό κάποια στιγμή θα πρέπει να θεσμοθετηθεί και νομικά, έτσι ώστε να βρούμε ένα σημείο πάνω από το οποίο θα απαγορεύεται η υπέρβαση του ορίου αυτού, για να διασφαλίσουμε ότι αν στο μέλλον υπάρξουν κυβερνήσεις οι οποίες είναι ανεύθυνες, η χώρα μας δεν θα κατρακυλήσει ποτέ ξανά στη δίνη των χρεών.

Όπως είπα, λοιπόν, αρχικά, έχουμε έναν προϋπολογισμό με θετικό πρόσημο. Καταλαβαίνω ότι ένα μεγάλο μέρος των Βουλευτών της Αντιπολίτευσης δεν θα τον ψηφίσει είτε για λόγους ιδεολογικούς είτε για λόγους κομματικής σκοπιμότητας. Το βάρος, λοιπόν, της υπερψήφισης του προϋπολογισμού πέφτει για μια ακόμα φορά σε εμάς, στους Βουλευτές της κυβερνητικής πλειοψηφίας. Εμείς υπερψηφίζοντας τον προϋπολογισμό θα πάμε τη χώρα μπροστά και θα διασφαλίσουμε την αταλάντευτη πορεία της προς το μέλλον.

Υπάρχει, όμως, ένα ακόμα βάρος το οποίο αναλογεί σε όλους μας. Είναι το βάρος της αποστροφής από τον λαϊκισμό, έτσι ώστε να διατηρήσουμε την πολιτική σταθερότητα στη χώρα, μέσα από την οποία θα καταφέρουμε να εφαρμόσουμε αυτόν τον προϋπολογισμό. Οφείλουμε να βάλουμε στην άκρη τα «εγώ» μας και τα «θέλω» μας και να προτάξουμε το καλό της πατρίδας μας.

Να είστε καλά. Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ωραία.

Κυρίες και κύριοι συνάδελφοι, έχω την τιμή να ανακοινώσω με ιδιαίτερη αγάπη, συγκίνηση και χαρά στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά μαθήτριες και μαθητές και δύο συνοδοί εκπαιδευτικοί από το 2ο Γυμνάσιο Λάρισας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Στο Γυμνάσιο αυτό είχα τη χαρά να φοιτήσω και στη συνέχεια στο 2ο Λύκειο, μιας και είμαι Λαρισαίος και εκεί είναι η γειτονιά μου.

Οπότε, επιτρέψτε μου, κυρίες και κύριοι συνάδελφοι, με ιδιαίτερη χαρά να καλωσορίσω το σχολείο, να ευχηθώ καλή πρόοδο στα παιδιά, καλή δύναμη στους εκπαιδευτικούς σας και καλές γιορτές.

Επόμενη ομιλήτρια είναι η κ. Ειρήνη Δούρου από τον ΣΥΡΙΖΑ, μετά είναι ο κ. Καράογλου και μετά ο κ. Δήμας.

Ορίστε, κυρία Δούρου, έχετε τον λόγο.

**ΕΙΡΗΝΗ (ΡΕΝΑ) ΔΟΥΡΟΥ:** Ευχαριστώ πολύ, κύριε Πρόεδρε.

Να καλωσορίσω κι εγώ με τη σειρά μου τους συντοπίτες σας και εύχομαι να του μοιάσετε όχι τόσο στα πολιτικά, όσο στην αξιοσύνη ως γιατρός και ως σοβαρός Πρόεδρος του ελληνικού Κοινοβουλίου.

Τι συζητάμε, λοιπόν, αγαπητά μου παιδιά από τη Λάρισα και αγαπητοί συνάδελφοι; Συζητάμε σήμερα για μια ακόμα χρονιά έναν προϋπολογισμό της Κυβέρνησης της Νέας Δημοκρατίας. Θα μου επιτρέψετε να πω ότι είτε πέρυσι είτε φέτος, η συνταγή παραμένει ίδια. Τι έχουμε; Έχουμε ευημερία των αριθμών, έχουμε, όμως, απόγνωση των νοικοκυριών. Έχουμε έναν ταξικό προϋπολογισμό ακρίβειας και εμβάθυνσης των ανισοτήτων, αυτόν τον φετινό, από μία Κυβέρνηση που συνεχίζει με τη βοήθεια και μέσων μαζικής ενημέρωσης να απορρίπτει τις τεκμηριωμένες αντιπροτάσεις του ΣΥΡΙΖΑ - Προοδευτική Συμμαχία, σαν κι αυτές που αφορούν στη φορολόγηση των υπερκερδών των τραπεζών ως την αντιμετώπιση της αισχροκέρδειας και της ακρίβειας.

Κυρίες και κύριοι συνάδελφοι, η μακαρίτισσα η μάνα μου είχε ένα αλάνθαστο κριτήριο να καταλαβαίνει, όπως έλεγε, πώς πάνε τα οικονομικά. Το κριτήριό της ήταν το καροτσάκι που πήγαινε στη λαϊκή αγορά στο Αιγάλεω. Άμα γέμιζε και ήταν ξέχειλο, για την κ. Νότα τα πράγματα πήγαιναν καλά. Αν ήταν μισοάδειο, ήταν κακά τα μαντάτα για μια γυναίκα συνταξιούχο, χήρα αστυνομικού. Έτσι είναι κακά τα μαντάτα για χιλιάδες συνταξιούχους, αλλά και για τους νέους και τις νέες, για τους γονείς και γι’ αυτούς που δεν είναι γονείς, για τους εργαζόμενους και τις εργαζόμενες που προσπαθούν να επιβιώσουν με μισθούς που δεν περιμένετε εμένα να σας πω, αλλά τα καθ’ ύλην αρμόδια ευρωπαϊκά όργανα ότι είναι από τους χαμηλότερους στην Ευρωζώνη.

Αναρωτιέμαι, λοιπόν, γιατί παρέλασαν κάποιοι Υπουργοί από το Βήμα, πώς μπορούν να αντιμετωπίσουν αυξήσεις σε βασικά είδη σ’ αυτήν την πενταετία 2019-2024, όταν μιλάμε για αυξήσεις της τάξης 127% στο λάδι –στο λάδι στην Ελλάδα, όχι στο λάδι στη Νορβηγία!- όταν μιλάμε για 52% στα λαχανικά, όταν μιλάμε για 47% στα τυριά, όταν μιλάμε για 38% στα φρούτα, 33% στα αυγά και στο ψωμί; Πώς να ανταποκριθούν στο κόστος του ρεύματος που έχει αυξηθεί κατά 46% στα καύσιμα και κατά 33% και περισσότερο στο ρεύμα;

Με αυτά τα νούμερα, που δεν είναι τα νούμερα που επικαλείται ο Νίκος Παππάς ή ο Παύλος Γερουλάνος, σύμμαχό τους πάντως δεν έχουν την Κυβέρνηση. Η Κυβέρνηση, κυρίες και κύριοι συνάδελφοι, είναι απέναντί τους, γιατί απλά αφήνει ανεξέλεγκτο το πάρτι κερδοσκοπίας των εταιρειών ηλεκτρικής ενέργειας, των διυλιστηρίων, των σουπερμάρκετ και των τραπεζών, γιατί την ίδια στιγμή αυτή η Κυβέρνηση επιβάλλει στους φορολογούμενους να πληρώσουν πάνω από 5 δισεκατομμύρια ευρώ κατά μέσο όρο τον μήνα το 2025 για άμεσους και έμμεσους φόρους, ώστε να επιτευχθεί ο στόχος –το ιερό δισκοπότηρο της Κυβέρνησης της Νέας Δημοκρατίας- του προϋπολογισμού για μία είσπραξη πάνω από 69 δισεκατομμύρια ευρώ.

Με τις επιλογές της αυτή η Κυβέρνηση συνθλίβει την αγοραστική μας δύναμη. Και δεν είναι ο ΣΥΡΙΖΑ - Προοδευτική Συμμαχία, αλλά η Εurostat η οποία μας βγάζει ως τη δεύτερη χαμηλότερη αγοραστική δύναμη στην Ευρωπαϊκή Ένωση το 2023, γιατί αυτή η Κυβέρνηση υπονομεύει την ποιότητα της ζωής και της καθημερινότητας των πολιτών και βασικά προσθέτει και τον εμπαιγμό. Μιλά για κάτι ψίχουλα. Παρέλασαν Υπουργοί και μας λέγανε για ψίχουλα αυξήσεων σε μισθούς και συντάξεις, τα οποία, λέει, «…πρόκειται να σαρωθούν από την ακρίβεια και τον πληθωρισμό που είναι υψηλότερος στην Ευρώπη», αλλά θα προσπαθήσουν.

Γι’ αυτό, κύριε Γερουλάνο, όταν πλησιάσατε στα έδρανα, ίσως είχατε και ένα δίκιο. Αυτά δεν ευσταθούν, για να το πω όπως το λέμε εμείς στο Αιγάλεω, γιατί αυτή η Κυβέρνηση δεν είναι σύμμαχος, αφού δεν έχει καμμία πρόνοια, καμμία στήριξη στους αδύναμους και στους πιο ευάλωτους, καμμία πρόνοια και καμμία στήριξη για το όνειρο των νέων ζευγαριών να αποκτήσουν αξιοπρεπή στέγη, καμμία πρόνοια και καμμία στήριξη για την πρόσβαση στο δημόσιο αγαθό της υγείας. Η Κυβέρνηση συνεχίζει να απαξιώνει και να διαλύει το ΕΣΥ προς όφελος του ιδιωτικού τομέα και συνεχίζει να αντιμετωπίζει την υγεία ως εμπόρευμα .

Κοιτάξτε, δεν μιλώ θεωρητικά, όπως έχετε καταλάβει με την επίκληση της μνήμης της μητέρας μου. Νοσοκομεία της δυτικής Αθήνας, αλλά και κέντρα υγείας στο Περιστέρι, στο Αιγάλεω, στο Χαϊδάρι έχουν εγκαταλειφθεί διότι δεν έχουν προσλήψεις προσωπικού, δεν έχουν χρηματοδότηση, δεν έχουν εκσυγχρονισμό των υποδομών. Γιατί μπορεί η ανάπτυξη να πηγαίνει «σβιν», αλλά δεν αφορά στην υγεία των πολιτών, για να μην πω ότι στα κυβερνητικά έδρανα λέτε «στην υγεία των κορόιδων» κυριολεκτικά.

Καμμία, λοιπόν, πρόνοια και καμμία στήριξη για την πρόσβαση στο δημόσιο αγαθό της παιδείας που και αυτή ιδιωτικοποιείται. Διαμαρτυρίες γονέων και κηδεμόνων, πάρα πολλές διαμαρτυρίες μπροστά στο τσουνάμι συγχωνεύσεων που ξεκίνησε μέσα στον Αύγουστο και αφορά σε νηπιαγωγεία, δημοτικά, γυμνάσια, λύκεια σε όλη τη χώρα και στη δυτική Αθήνα, συγκεκριμένα, στο Ίλιον, στο Αιγάλεω και στην Πετρούπολη.

Και ισχυριζόμαστε στον ΣΥΡΙΖΑ ότι αυτό δεν ήταν αστοχία υλικού. Αυτό είναι σχέδιο. Δεν έτυχε, πέτυχε. Έχουμε επιλογές της Κυβέρνησης που και σήμερα ανερυθρίαστα μπροστά μας από το πρωί προσπαθούν να βαφτίσουν ουσιαστικά το κρέας ψάρι. Σε αντίθεση, λοιπόν, με τα μέλη της Κυβέρνησης, κάποιοι πηγαίνουμε και στη λαϊκή και στα σουπερμάρκετ. Και κάποιοι –πολλοί- πληρώνουν και τους πιο άδικους και τους έμμεσους φόρους και αγωνιούν για ένα κεραμίδι πάνω απ’ το κεφάλι τους και τρέμουν μην αρρωστήσουν και φοβούνται για το μέλλον των παιδιών τους.

Αλλά, ξέρετε, δεν υποβαθμίζουν μόνο τις ζωές των συμπολιτών μας και την ποιότητα ζωής τους, υποβαθμίζουν και την προάσπιση των εθνικών συμφερόντων αυτοί οι «εξαίρετοι» Μακεδονομάχοι που φωτογραφιζόντουσαν εδώ έξω στα σκαλιά της Μεγάλης Βρετανίας με κάτι σκουπόξυλα από το Μοναστηράκι. Αυτοί, λοιπόν, στερούν από το Υπουργείο Εξωτερικών τα μέσα για την προώθηση της διεθνούς θέσης της πατρίδας μας, των προτεραιοτήτων της εξωτερικής μας πολιτικής σε διμερές και περιφερειακό επίπεδο.

Και προσέξτε, η χώρα μας πρόκειται να γίνει μη μόνιμο μέλος του Συμβουλίου Ασφαλείας του ΟΗΕ και την ίδια στιγμή, ο προϋπολογισμός του Υπουργείου Εξωτερικών δεν ανταποκρίνεται στα βασικά. Δεν είναι και η πρώτη φορά. Εγώ θέλω να σας θυμίσω εδώ, στους παλαιότερους ότι το 2021 ο τότε Υπουργός Εξωτερικών, ο κ. Δένδιας, παραδεχόταν ότι ο προϋπολογισμός του Υπουργείου Εξωτερικών ήταν ισχνός. Θέλω να σας πω ότι και φέτος ισχνός παραμένει.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Οι διεθνείς συνθήκες έχουν επιδεινωθεί. Οι ανάγκες έχουν μεγιστοποιηθεί. Έχεις μια Μέση Ανατολή -που ελπίζω να μην είμαι Κασσάνδρα- να αλλάζει άρδην, έχεις γεωπολιτικές ισορροπίες δεκαετιών να ανατρέπονται, έχεις την Τουρκία να επιχειρεί να καθιερωθεί ως καθοριστική δύναμη στην περιοχή και ο φετινός προϋπολογισμός αντιμετωπίζει το ΥΠΕΞ ως να μην είναι παραγωγικό Υπουργείο. Αυτά είναι τα στερεότυπα από παλιά, ότι οι διπλωματικοί μας υπάλληλοι περιφέρονται με ακριβές γραβάτες και μοιράζουν σοκολατάκια. Όμως, δεν είναι έτσι και είναι μέγα σφάλμα εις βάρος της χώρας. Το 2023 διατέθηκαν μόλις 266 εκατομμύρια ευρώ για τις ανάγκες της ελληνικής διπλωματίας. Μιλάμε για το 0,13% του γενικού προϋπολογισμού.

Και για να κλείσω με κάποια ερωτήματα, μπορεί να μας απαντήσει η Κυβέρνηση για τον φετινό προϋπολογισμό πόσα χρήματα που έχουν πιστωθεί στο ΥΠΕΞ θα δοθούν για την Ουκρανία; Πόσα χρήματα θα δοθούν, ως οφείλουμε, ως ετήσια συνδρομή σε διεθνείς οργανισμούς και πόσα, εν τέλει, αφορούν στην κάλυψη λειτουργικών δαπανών;

Κύριε Πρόεδρε, για να μην καταχραστώ τον χρόνο, θεωρώ ότι είναι, τουλάχιστον, παράδοξο το γεγονός ότι, ενώ δαπανούμε περίπου 6 δισεκατομμύρια για την άμυνα το 2024, για τη διπλωματία μας -με την οποία μόνο έτσι ξέρω εγώ ότι αποσοβείται ο πόλεμος, η φτώχεια, η οδύνη και η δυστυχία και που πρέπει να είναι στην πρώτη γραμμή της υπεράσπισης και προώθησης των εθνικών συμφερόντων- δαπανούμε, κυρίες και κύριοι συνάδελφοι, μόλις 384 εκατομμύρια ευρώ χωρίς να έχουν απαντηθεί τα τρία ερωτήματα που μόλις απεύθυνα.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, κυρία Δούρου.

**ΕΙΡΗΝΗ (ΡΕΝΑ) ΔΟΥΡΟΥ:** Βεβαίως, κύριε Πρόεδρε.

Άρα, τι έχουμε; Έχουμε ένα θλιβερό φαινόμενο με τις προξενικές και διπλωματικές μας αρχές να είναι υποστελεχωμένες, ουρές πολιτών να περιμένουν να εξυπηρετηθούν από λιγοστούς και κακοπληρωμένους διπλωματικούς και διοικητικούς υπαλλήλους. Και μάλιστα, προσέξτε, κύριοι συνάδελφοι, σε εγκαταστάσεις που πολλές φορές συχνά παραβιάζουν τα επιτόπια κριτήρια ως προς την καταλληλότητά τους.

Άρα, τι βλέπουμε την ίδια στιγμή; Ότι αυτό είναι το διπλωματικό σώμα που καλείται να προασπίσει τα εθνικά μας συμφέροντα και από την άλλη, έχεις χώρες στην ευρύτερη περιφέρεια να προσπαθούν και να επιτυγχάνουν να προωθήσουν αποτελεσματικά τις θέσεις και τις διεθνείς εμπορικές τους σχέσεις. Και εμείς τι τους παρέχουμε; Τίποτα.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Δούρου, θερμή παράκληση, ολοκληρώστε. Φτάσαμε δέκα λεπτά.

**ΕΙΡΗΝΗ (ΡΕΝΑ) ΔΟΥΡΟΥ:** Ναι, κύριε Πρόεδρε.

Γι’ αυτό λέω τώρα, λοιπόν, επειδή ακούστηκαν και διάφορες μεγαλορρημοσύνες. Σε μια περίοδο που η ιστορία επιταχύνεται από την Ουάσιγκτον ως τη Δαμάσκο, ο ΣΥΡΙΖΑ ως δημοκρατική και πάνω απ’ όλα συνεπής αριστερή πατριωτική δύναμη καλεί την ελληνική Κυβέρνηση να εγκαταλείψει το επικίνδυνο δόγμα της ακινησίας στις διπλωματικές σχέσεις, να συνδράμει το Υπουργείο Εξωτερικών, να σταματήσει να θεωρεί ότι είναι αρκετό να είναι δεδομένος σύμμαχος που ευθυγραμμίζεται με την Ουάσιγκτον γιατί τα πρώτα δείγματα του επόμενου ενοίκου δεν είναι τα καλύτερα και να αυξήσει σημαντικά τον προϋπολογισμό του ΥΠΕΞ και να στηρίξει τους λειτουργούς.

Είναι το ελάχιστο για μια σπουδαία υπόθεση όπως είναι η εξυπηρέτηση των συμφερόντων, είναι το ελάχιστο που δεν το κάνει η σημερινή Κυβέρνηση και γι’ αυτό εμείς θα καταψηφίσουμε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Θεόδωρος Καράογλου από τη Νέα Δημοκρατία και μετά ο Υφυπουργός, ο κ. Δήμας.

**ΘΕΟΔΩΡΟΣ ΚΑΡΑΟΓΛΟΥ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ο Προϋπολογισμός του 2025 επιβεβαιώνει τη σταθερότητα και την ανάπτυξη της ελληνικής οικονομίας. Περιλαμβάνει κοστολογημένες προτάσεις που είναι απολύτως τεκμηριωμένες και εκπέμπει δημοσιονομική σοβαρότητα. Γι’ αυτό, άλλωστε, η Ελλάδα είναι μία από τις οκτώ χώρες της Ευρωπαϊκής Ένωσης που ο προϋπολογισμός του νέου έτους εγκρίθηκε χωρίς καμμία επιφύλαξη από την Ευρωπαϊκή Επιτροπή, όπως πιστοποιήθηκε στην πρόσφατη συνεδρίαση του Eurogroup στις Βρυξέλλες, γεγονός που επιβραβεύει την πολιτική της Κυβέρνησής μας.

Η ψήφος εμπιστοσύνης της Κομισιόν δίνεται στην ελληνική οικονομία σε μια εποχή ανατροπών, ανακατατάξεων και παγκόσμιας αστάθειας, στη διάρκεια της οποίας μεγάλες ευρωπαϊκές χώρες αυξάνουν φόρους και εφαρμόζουν πολιτικές λιτότητας. Και, όμως, σε αυτό το γκρίζο περιβάλλον που προκαλεί αμφιβολία όσον αφορά στο αύριο, η Ελλάδα αποτελεί παράδειγμα προς μίμηση, προχωρώντας από τη μια πλευρά σε συνεχείς μειώσεις φόρων και από την άλλη σε μόνιμες αυξήσεις αποδοχών, ενώ αυξάνει τις δαπάνες σε κρίσιμους τομείς εθνικών και κοινωνικών προτεραιοτήτων.

Παράλληλα, την ορθότητα των παρεμβάσεών μας επιβραβεύουν και μεγάλοι οίκοι αξιολόγησης του εξωτερικού, όπως πρόσφατα ο οίκος «Scope Ratings», ο οποίος προ ημερών αναβάθμισε την αξιολόγηση εθνικής μας οικονομίας σε BBB εντός της επενδυτικής βαθμίδας. Τι σημαίνει αυτό; Ότι χάρη στη στοχευμένη και, πρωτίστως, αποτελεσματική πολιτική μας η Ελλάδα είναι απόλυτα ευθυγραμμισμένη με τις δημοσιονομικές συστάσεις, έχοντας καταφέρει από τη μια πλευρά να εκμηδενίζει τα ελλείμματα και από την άλλη να αυξάνει τις παροχές.

Υπενθυμίζω ότι το έλλειμμα υπολογίζεται φέτος σε 0,7%, του χρόνου, το 2025, σε 0,6%, ενώ στον προϋπολογισμό περιλαμβάνονται μισθολογικές παροχές 2,3 δισεκατομμυρίων για τη νέα χρονιά έναντι 1,7 δισεκατομμυρίου την τρέχουσα χρονιά και νέες φοροελαφρύνσεις 1,1 δισεκατομμύριο ευρώ που τίθενται σε ισχύ από το τελευταίο δεκαήμερο του 2024.

Με λίγα λόγια, κυρίες και κύριοι συνάδελφοι, κάνουμε πράξη όσα είχαμε δεσμευτεί προεκλογικά και σήμερα δικαιούμαστε να είμαστε υπερήφανοι, διότι η ελληνική οικονομία ανταποκρίνεται στις προκλήσεις και τις ανάγκες της εποχής. Πέρα από τη δημοσιονομική σοβαρότητα που ανέφερα στην αρχή της τοποθέτησής μου, η ελληνική οικονομία εκπέμπει και δημοσιονομική υγεία, γεγονός που μας επιτρέπει, δίχως υπερβολές και σπατάλες, να βελτιώνουμε το επίπεδο ευημερίας όλων των κοινωνικών ομάδων, όλου του ελληνικού λαού.

Αυξάνουμε, λοιπόν, τις συντάξεις κατά 2,4%. Αυξάνουμε οριζόντια τους μισθούς στον δημόσιο τομέα, ώστε ο εισαγωγικός μισθός να μην υπολείπεται του κατώτατου. Χορηγούμε έκτακτη οικονομική ενίσχυση από 100 έως 200 ευρώ σε συνταξιούχους με προσωπική διαφορά. Παρέχουμε μία επιπλέον δόση στους δικαιούχους επιδόματος παιδιού. Εξασφαλίζουμε επιπλέον 50% του μηνιαίου επιδόματος στους δικαιούχους του ελάχιστου εγγυημένου εισοδήματος.

Επιπρόσθετα, βάζουμε τέλος στην ακραία υπερφορολόγηση του παρελθόντος, με αποτέλεσμα σήμερα οι Ελληνίδες και οι Έλληνες να γνωρίζουν ότι θα καταβάλλουν λιγότερους φόρους και θα περιβάλλονται από περισσότερη φορολογική δικαιοσύνη. Για παράδειγμα, η μείωση δώδεκα φόρων που περιλαμβάνονται στον προϋπολογισμό του 2025 μεταφράζεται σε μειώσεις φορολογικών επιβαρύνσεων για 760.000 ατομικές επιχειρήσεις και ελεύθερους επαγγελματίες, για 250.000 ιδιοκτήτες ασφαλισμένων κατοικιών και για εκατοντάδες χιλιάδες κατά κύριο επάγγελμα αγρότες.

Πιο συγκεκριμένα, μειώνουμε 1% τις ασφαλιστικές εισφορές από την πρωτοχρονιά του 2025. Καταργούμε το τέλος επιτηδεύματος για τους ελεύθερους επαγγελματίες και μονιμοποιούμε την επιστροφή του ειδικού φόρου κατανάλωσης στο αγροτικό πετρέλαιο.

Παράλληλα, με χαμηλότερους φόρους καταγράφουμε περισσότερα έσοδα κι αυτό χάριν στους υψηλούς ρυθμούς ανάπτυξης που ξεπερνούν τους ευρωπαϊκούς μέσους όρους, χάριν στον περιορισμό της φοροδιαφυγής με την εμβάθυνση της μηχανοργάνωσης στο Υπουργείο Οικονομικών, αλλά και με την εκτεταμένη χρήση πιστωτικών καρτών και χάριν στα αυξημένα τουριστικά έσοδα που φέτος εκτιμάται ότι θα είναι γύρω στα 22 δισεκατομμύρια.

Ενδεικτικά αναφέρω ότι ο ρυθμός ανάπτυξης του 2024 θα κλείσει περίπου στο 2,4% υπερτριπλάσιος του μέσου όρου της Ευρωζώνης και στο 2,5% το 2025, έναντι 0,8% και 1,3% αντίστοιχα στην Ευρωζώνη, όπως εκτιμάται σύμφωνα με τις φθινοπωρινές προβλέψεις της Ευρωπαϊκής Επιτροπής.

Και μιας και ο λόγος για έσοδα, τα καθαρά δημόσια έσοδα θα ανέλθουν σε 74,6 δισεκατομμύρια ευρώ το 2025 από 66,7 δισεκατομμύρια ευρώ το 2024 και 66 δισεκατομμύρια ευρώ το 2023. Οι πληρωμές για τόκους θα μειωθούν σε 9,4 δισεκατομμύρια ευρώ το 2025, έναντι 9,9 δισεκατομμυρίων ευρώ το 2024, ενώ το πρωτογενές πλεόνασμα της γενικής κυβέρνησης του 2025 θα είναι στα 6 δισεκατομμύρια ευρώ.

Παραθέτω, κυρίες και κύριοι συνάδελφοι, τα παραπάνω στοιχεία γιατί θέλω να δείξω ότι ο προϋπολογισμός του 2025 συνδυάζει τη δημοσιονομική σύνεση με την ανάπτυξη. Μπορεί οι παραπάνω λέξεις να φαντάζουν σε ορισμένους αυτονόητος συνδυασμός, όμως, σας διαβεβαιώνω ότι δεν είναι έτσι. Πρωτογενή πλεονάσματα είχαμε και στο παρελθόν, από το 2015 ως το 2019, μόνο που δεν συνοδεύονταν από ανάπτυξη, όπως συμβαίνει τώρα.

Άρα, είναι προφανές ότι η Ελλάδα βάζει σε τάξη τα δημόσια οικονομικά της. Υπό τη διακυβέρνηση της Νέας Δημοκρατίας και με Πρωθυπουργό τον Κυριάκο Μητσοτάκη είναι μια νοικοκυρεμένη χώρα έχοντας το τέταρτο υψηλότερο πρωτογενές πλεόνασμα στο σύνολο των είκοσι επτά κρατών-μελών της Ευρωπαϊκής Ένωσης.

Έτσι, συγκριτικά με το 2019, καταφέραμε να καταγράφουμε ως εθνική οικονομία αύξηση κατά 34% του Ακαθάριστου Εγχώριου Προϊόντος, αύξηση κατά 28% του κατώτατου μισθού, αύξηση κατά 84% των επενδύσεων, αύξηση κατά 63% των δημοσίων επενδύσεων, αύξηση κατά 74% των δαπανών για την υγεία και αύξηση κατά 73% των δαπανών για την εθνική άμυνα. Την ίδια στιγμή μειώσαμε κατά 20% το χρέος ως ποσοστό του Ακαθάριστου Εγχώριου Προϊόντος και μειώσαμε ή καταργήσαμε ήδη εξήντα φόρους, ενώ έπεται για το 2025 μείωση σε άλλους δώδεκα φόρους.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Κυρίες και κύριοι συνάδελφοι, ο προϋπολογισμός του 2025 αποτυπώνει τη σταθερότητα της πατρίδας μας. Η Ελλάδα του 2025 είναι μια καλύτερη, μια ισχυρότερη χώρα από αυτήν που παραλάβαμε τον Ιούλιο του 2019. Αυτή η σταθερότητα πρέπει να είναι η απόλυτη προτεραιότητα όλων των κομμάτων που συμμετέχουν στη Βουλή των Ελλήνων.

Οι λαϊκιστικές πολιτικές υπόσχονται εύκολες λύσεις σε περίπλοκα προβλήματα. Μόνο που ενώ στην αρχή δείχνουν ότι αυτές οι λύσεις αποδίδουν, εν τέλει δημιουργούν μεγαλύτερα προβλήματα και οδηγούν σε δημοσιονομικό εκτροχιασμό.

Τα παραδείγματα είναι πολλά και πρόσφατα. Ως εκ τούτου, εκείνο που έχει μεγαλύτερη σημασία και βαρύτητα είναι η Κυβέρνηση που κρατά το τιμόνι της χώρας να είναι χρήσιμη και αποδοτική στην κοινωνία, να λέει αλήθειες και όχι εύηχα συνθήματα, να παράγει έργο και να μην αρκείται σε επικοινωνιακά πυροτεχνήματα, να ενισχύει την αξιοπιστία της χώρας στο εξωτερικό και να προσελκύει επενδύσεις, να δημιουργεί νέες θέσεις εργασίας, νέες ευκαιρίες για την επιχειρηματικότητα, να ενισχύει την καινοτομία και την εξωστρέφεια, να βάζει το εθνικό συμφέρον πάνω από το κομματικό.

Αυτό πράττουμε εμείς στη Νέα Δημοκρατία με υψηλό αίσθημα ευθύνης κι αυτό θα συνεχίσουμε να κάνουμε με την εμπιστοσύνη και τη στήριξη του ελληνικού λαού, γιατί αποστολή μας είναι η οικονομία να μην αναπτύσσεται μόνο στους δείκτες και στους αριθμούς, αλλά να αποτυπώνεται και να γίνεται αισθητή στην καθημερινότητα όλων των συμπολιτών μας. Θα το καταφέρουμε με σχέδιο, συνέπεια και συνεχή προσπάθεια.

Υπερψηφίζουμε, λοιπόν, τον προϋπολογισμό του νέου έτους, διότι μέσω αυτού κάνουμε πράξη την Ελλάδα της εθνικής αξιοπιστίας και της συλλογικής αξιοπρέπειας και ευημερίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει τώρα ο Υφυπουργός Εθνικής Οικονομίας και Οικονομικών κ. Δήμας.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, πριν από δέκα χρόνια σ’ αυτήν την Αίθουσα συζητούσαμε για το ενδεχόμενο κυβέρνησης «πρώτη φορά Αριστερά». Ήταν η εποχή που κάποιοι υπόσχονταν πως θα καταργήσουν το μνημόνιο με έναν νόμο και ένα άρθρο. Αντί αυτού, η λεγόμενη «σκληρή και περήφανη διαπραγμάτευση» οδήγησε στην πλήρη διεθνή απομόνωση και αναξιοπιστία της χώρας, στην επιβολή κεφαλαιακών ελέγχων, τα λεγόμενα capital controls, σε ένα δημοψήφισμα-παρωδία, στο τρίτο και αχρείαστο μνημόνιο, στη ραγδαία αύξηση της φορολογίας και στις μειώσεις των εισοδημάτων για όλους τους πολίτες, τους επαγγελματίες και τα νοικοκυριά. Θυμάστε τις εικόνες έξω από τις τράπεζες και τις ουρές για τα ATM; Θυμάστε τις εικόνες της χρεοκοπίας σε ζωντανή μετάδοση από τα ξένα ειδησεογραφικά πρακτορεία; Αυτά, στο μυαλό πολλών από εμάς, μπορεί να φαντάζουν μακρινές εικόνες από το παρελθόν, δεν είναι, όμως, τόσο παλιά, δεν είναι ούτε καν δέκα χρόνια.

Η Ελλάδα του 2025 έχει πολλές και σημαντικές διαφορές όσον αφορά στην πορεία της οικονομίας. Σημαντικότερο όλων είναι η επιστροφή στην κανονικότητα. Και μπορεί η κανονικότητα να μην είναι ευκαιρία για την Αριστερά -κατά δήλωσή σας- η κανονικότητα, όμως, είναι η μοναδική ευκαιρία για την κοινωνική και οικονομική πρόοδο όλων των πολιτών.

Στην ομιλία μου θα επικεντρωθώ σε «δώδεκα συν ένα» σημεία του προϋπολογισμού που αποδεικνύουν τα πολύ σημαντικά βήματα που έχουν γίνει τα πεντέμισι τελευταία χρόνια. Θα εξηγήσω τεκμηριωμένα πώς η Ελλάδα του 2025 είναι πολύ καλύτερη από την Ελλάδα του 2019 όσον αφορά στην οικονομία:

Πρώτον, περισσότερες από πεντακόσιες χιλιάδες νέες θέσεις εργασίας έχουν γεννηθεί. Η ανεργία το 2019 ήταν στο 17,9%, ενώ το 2025 θα είναι στο 9,7%. Έχουμε ακόμη δρόμο να διανύσουμε ώστε να φτάσουμε στα επίπεδα που όλοι επιθυμούμε. Όμως, νομίζω πως είναι ένα αδιαμφισβήτητο στοιχείο. Οι νέες θέσεις εργασίας, όμως, δεν ήρθαν από μόνες τους, καθώς υιοθετήσαμε πολιτικές που βελτίωσαν αισθητά το επενδυτικό περιβάλλον και κάναμε σημαντικές μεταρρυθμίσεις στη γραφειοκρατία, τη φορολογική πολιτική και σε άλλους τομείς. Προς αυτήν την κατεύθυνση θα συνεχίσουμε την πολιτική μας.

Δεύτερον, αυξήσαμε τους μισθούς. To 2019 ο κατώτατος μισθός ήταν στα 650 ευρώ. Σήμερα είναι στα 830 ευρώ. Έχουμε αύξηση κάθε χρόνο και θα έχουμε και το 2025. Και ο στόχος μας είναι μέχρι το τέλος της θητείας μας να έχει φτάσει τα 950 ευρώ. Επίσης, ο μέσος μισθός έχει αυξηθεί και μέχρι το τέλος της θητείας μας θα είναι στα 1.500 ευρώ.

Τρίτον, μειώσεις φόρων για πολίτες, νοικοκυριά και επιχειρήσεις. Έχουν γίνει εβδομήντα δύο μειώσεις ή καταργήσεις φόρων από το 2019 έως σήμερα.

Θέλω να καταθέσω στα Πρακτικά, για όλους τους συναδέλφους, τις μειώσεις των φόρων που έχουμε κάνει από το 2019 μέχρι σήμερα, που είναι εβδομήντα δύο στον αριθμό.

(Στο σημείο αυτό ο Υφυπουργός Εθνικής Οικονομίας και Οικονομικών κ. Χρίστος Δήμας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ενδεικτικά αναφέρω: Μείωση του εισαγωγικού φορολογικού συντελεστή από το 22% στο 9%. Μείωση φορολογίας εισοδήματος ειδικά για τις οικογένειες με παιδιά. Μείωση του ΕΝΦΙΑ μεσοσταθμικά στο 35%. Μείωση ασφαλιστικών εισφορών σωρευτικά από το 2019 κατά 5,4%. Κατάργηση ασφαλιστικής εισφοράς αλληλεγγύης για τους συνταξιούχους. Κατάργηση τέλους επιτηδεύματος για όλα τα φυσικά πρόσωπα, όλους τους ελεύθερους επαγγελματίες. Μονιμοποίηση επιστροφής ειδικού φόρου κατανάλωσης στο αγροτικό πετρέλαιο. Απαλλαγή φόρου εισοδήματος για κενά ακίνητα που θα ενοικιαστούν. Απαλλαγή από ΦΠΑ για νέα κτήρια. Κατάργηση τέλους σταθερής τηλεφωνίας για συνδέσεις με οπτική ίνα. Απαλλαγή από φόρο ασφαλίστρου 15% συμβολαίων υγείας για παιδιά έως δεκαοκτώ ετών. Φοροαπαλλαγή οικειοθελών παροχών επιχειρήσεων υπέρ νέων γονέων. Αυτοτελής φορολόγηση εφημεριών ιατρών ΕΣΥ με συντελεστή 22%. Κατάργηση τέλους χαρτοσήμου για πάνω από εξακόσιες συναλλαγές. Και πολλά ακόμα. Σύμφωνα με τα στοιχεία της Eurostat, η Ελλάδα το 2023 είχε τη μεγαλύτερη μείωση ως προς το ΑΕΠ ανάμεσα στα είκοσι επτά κράτη-μέλη όσον αφορά στο ποσοστό των φόρων. Από το 42,8% το 2022 στο 40,7% το 2023.

Τέταρτον, δημόσιο χρέος. Έχουμε πετύχει την ταχύτερη αποκλιμάκωση δημοσίου χρέους που έχει καταγραφεί ποτέ στην ιστορία της Ευρωζώνης. Κι αυτό είναι πραγματικά σημαντικό, διότι δεν θέλουμε να αφήσουμε στις επόμενες γενιές τα βάρη τα οποία κληρονομήσαμε από τις προηγούμενες.

Πιο συγκεκριμένα, ο λόγος δημοσίου χρέους προς το ΑΕΠ το 2020 ήταν στο 209,4%. Φέτος προβλέπεται να μειωθεί στο 154% και του χρόνου στο 147,5%. Μιλάμε δηλαδή, για μείωση της τάξεως του 61,9% του ΑΕΠ σε διάστημα μόλις πέντε ετών.

Πέμπτον, ρυθμός οικονομικής ανάπτυξης. Η Ελλάδα έχει υπερδιπλάσιους ρυθμούς οικονομικής ανάπτυξης σε σύγκριση με τον ευρωπαϊκό μέσο όρο. Δηλαδή 2,3% το 2023, 2,2% το 2024 και 2,3% το 2025, έναντι 0,4%, 0,9% και 1,5% για την Ευρωπαϊκή Ένωση. Η πατρίδα μας τρέχει με πολύ μεγαλύτερους ρυθμούς από ό,τι οι περισσότερες χώρες στην Ευρωπαϊκή Ένωση.

Έκτον, oι επενδύσεις. Από το 2019 έως το 2024 οι επενδύσεις σε τρέχουσες τιμές έχουν αυξηθεί κατά 84%, που είναι η μεγαλύτερη αύξηση σε όλη την Ευρωπαϊκή Ένωση. Ειδικά, οι δημόσιες επενδύσεις έχουν αυξηθεί κατά 150%. Το 2019 οι επενδύσεις ως ποσοστό του ΑΕΠ ήταν στο 11%. Το 2025 θα φτάσουν στο 17,5% έναντι 20,8% στην Ευρωζώνη. Δηλαδή, το επενδυτικό κενό της χώρας μας θα περιοριστεί στις 3,3 ποσοστιαίες μονάδες τη στιγμή που το 2019 ήταν πάνω από 10 ποσοστιαίες μονάδες.

Έβδομον, πραγματικό κατά κεφαλήν ΑΕΠ. Σύμφωνα με τα επίσημα στοιχεία της Eurostat αυξήθηκε κατά 8,5% στη χώρα μας έναντι 3,3% στην Ευρωπαϊκή Ένωση. Ναι, υπάρχει ακρίβεια και πληθωρισμός, όπως σε όλη την Ευρώπη, όμως, το πραγματικό κατά κεφαλήν εισόδημα αυξήθηκε με υπερδιπλάσιο ρυθμό στην Ελλάδα σε σχέση με την Ευρωπαϊκή Ένωση.

Όγδοον, μέσο διαθέσιμο εισόδημα. Αυξήθηκε κατά 22,9% έναντι 18% στην Ευρωπαϊκή Ένωση, ενώ η αύξησή του είναι αρκετά μεγαλύτερη από τη σωρευτική αύξηση των τιμών, που είναι στο 13,1%. Λαμβάνουμε όλες τις πρωτοβουλίες, ώστε κάθε χρόνο να έχουμε μια σταθερή και σημαντική αύξηση, ώστε να συγκλίνουμε ακόμα περισσότερο με την Ευρωπαϊκή Ένωση. Αυτό το λέω, διότι μέχρι το 2019 η πορεία της χώρας δεν ήταν στη σύγκλιση, αλλά στην απόκλιση από την Ευρωπαϊκή Ένωση.

Ένατον, αμοιβές εξαρτημένης εργασίας. Το 2025 προβλέπεται αύξηση κατά 3,4% και των αμοιβών ανά εργαζόμενο κατά 2,7%, δηλαδή με ρυθμό μεγαλύτερο του πληθωρισμού που αναμένεται.

Δέκατον, πρωτογενές πλεόνασμα. Θα έχουμε το τέταρτο υψηλότερο σε ολόκληρη την Ευρωπαϊκή Ένωση με το συνολικό έλλειμμα να αγγίζει το μηδέν, πράγμα πολύ σημαντικό σε περίοδο διεθνών αναταράξεων.

Ενδέκατον, πάταξη φοροδιαφυγής. Τα φορολογικά έσοδα αυξάνονται, χωρίς να αυξάνονται οι φόροι, επειδή το άκουσα από κάποιους από τους ομιλητές. Αυτό συμβαίνει επειδή η οικονομία αναπτύσσεται και η φοροδιαφυγή περιορίζεται με παρεμβάσεις, όπως παραδείγματος χάριν από την αρχή του έτους έχουμε συνδέσει πάνω από 430.000 POS με ταμειακές μηχανές και με την λειτουργία του myDATA της ΑΑΔΕ.

Με αυτόν τον τρόπο η Κυβέρνηση πετυχαίνει όχι μόνο θετικά οικονομικά αποτελέσματα, αλλά αντιμετωπίζει και την κοινωνική αδικία της φοροδιαφυγής, βελτιώνοντας την εμπιστοσύνη των πολιτών προς το κράτος. Επίσης, μας επιτρέπει να μειώνουμε τους φόρους. Συγκεκριμένα, το 2024 το δημόσιο εισέπραξε 1,8 δισεκατομμύρια, επιπλέον, από τον περιορισμό της φοροδιαφυγής.

Δωδέκατον, υγεία και άμυνα. Επειδή άκουσα πάρα πολλούς από εσάς να λέτε για υποχρηματοδότηση της υγείας -και όχι μόνο στη συζήτηση του προϋπολογισμού, αλλά και σε άλλες συζητήσεις- αρχικά θέλω να ξεκινήσω λέγοντας ότι όταν μιλάμε για τον προϋπολογισμό υπάρχει ένας βασικός κανόνας. Όταν λέμε ότι θέλουμε κάπου να αυξήσουμε τις δαπάνες, πρέπει την ίδια στιγμή να λέμε από πού θα τις περιορίσουμε τις δαπάνες και να είναι και κοστολογημένα, αλλιώς δεν είναι ρεαλιστικά αυτά τα οποία λέμε. Η εξυγίανση των οικονομικών του κράτους μας επιτρέπει να αυξήσουμε τις δαπάνες υγείας κατά 74% σε σχέση με το 2019 και τις δαπάνες άμυνας κατά 73%. Συγκεκριμένα, οι δαπάνες για τα νοσοκομεία αυξάνονται κατά 120% για το ίδιο διάστημα. Προς αυτήν την κατεύθυνση αξιοποιήθηκαν πόροι από τον περιορισμό της φοροδιαφυγής.

Στις δαπάνες άμυνας προχωράμε στην ενίσχυση των εξοπλιστικών προγραμμάτων και αναμένεται μεταξύ άλλων και η παραλαβή των φρεγατών Belharra. Άρα, στηρίζουμε έμπρακτα τις Ένοπλες Δυνάμεις και θωρακίζουμε την εθνική μας ασφάλεια.

Ανέφερα δώδεκα σημαντικά επιτεύγματα της ελληνικής οικονομίας. Πάμε τώρα στο συν ένα. Χάρη στη σημαντική οικονομική ανάπτυξη και την πάταξη της φοροδιαφυγής θα υπάρξουν έκτακτα μέτρα στήριξης πριν από τα Χριστούγεννα. Πιο συγκεκριμένα, έκτακτη οικονομική ενίσχυση σε συνταξιούχους με προσωπική διαφορά από 100 έως 200 ευρώ, μία επιπλέον δόση στους δικαιούχους επιδόματος παιδιού του ΟΠΕΚΑ, ενίσχυση 200 ευρώ για δικαιούχους επιδομάτων αναπηρίας του e-ΕΦΚΑ, ενίσχυση 200 ευρώ για δικαιούχους επιδόματος ΑΜΕΑ του ΟΠΕΚΑ, ενίσχυση 200 ευρώ για τους ανασφάλιστους υπερήλικες, επιπλέον, 50% του μηνιαίου επιδόματος στους δικαιούχους του ελάχιστου εγγυημένου εισοδήματος.

Παράλληλα, για το 2025 αναφέρω ενδεικτικά τις ακόλουθες αυξήσεις αποδοχών, αύξηση των συντάξεων κατά 2,4%, οριζόντια αύξηση των μισθών στο δημόσιο, ώστε ο εισαγωγικός να μην υπολείπεται του επιπέδου του κατώτατου μισθού, κίνητρο προσέλκυσης ιατρών σε προβληματικές και άγονες περιοχές, αύξηση του φοιτητικού στεγαστικού επιδόματος για τα περιφερειακά πανεπιστήμια, αύξηση των αποδοχών σπουδαστών στρατιωτικών σχολών και άλλα.

Κλείνοντας, ο προϋπολογισμός του 2025 αντικατοπτρίζει την σταθερή και συνεκτική πολιτική, στην οποία έχουμε προχωρήσει αυτά τα πέντε χρόνια, λαμβάνοντας υπ’ όψιν τόσο τις εθνικές όσο τις κοινωνικές ανάγκες, διορθώνοντας πολλές από τις συνέπειες της κρίσης της προηγούμενης δεκαετίας και ανεβάζοντας ψηλότερα την πατρίδα μας.

Δεν ισχυριζόμαστε πως όλα είναι τέλεια. Κανένας, όμως, δεν μπορεί να αμφισβητήσει το γεγονός ότι η Ελλάδα της οικονομικής κρίσης, των capital controls ανήκει οριστικά στο παρελθόν. Η χώρα έχει ανακτήσει την εμπιστοσύνη των διεθνών αγορών και των συμμάχων της. Δεν πρέπει να ξαναεπιτρέψουμε σε κανέναν να παίξει στα ζάρια την πατρίδα μας. Το οφείλουμε στους εαυτούς μας, στα παιδιά μας και στους γονείς μας. Σταθερά, προσεκτικά, μεθοδευμένα οδεύουμε προς την κοινωνική πρόοδο με σκοπό όχι μόνο να μην ξαναζήσουμε εφιαλτικές μέρες του παρελθόντος, αλλά να παραδώσουμε στις επόμενες γενιές μία πολύ καλύτερη χώρα.

Με αυτήν την λογική, σας καλώ να υπερψηφίσετε τον προϋπολογισμό.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ και για τη συνέπεια στον χρόνο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθήτριες και μαθητές και τρεις συνοδοί εκπαιδευτικοί από το 2ο Γυμνάσιο Λάρισας (δεύτερο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Έχει ζητήσει τον λόγο για την τρίτη παρέμβασή του ο Κοινοβουλευτικός Εκπρόσωπος του Κομμουνιστικού Κόμματος Ελλάδας, όπως και ο Κοινοβουλευτικός Εκπρόσωπος από την Πλεύση Ελευθερίας. Όποιος άλλος ζητήσει τον λόγο, θα τον αναφέρει το Προεδρείο.

Ορίστε, κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ας κρατήσουν οι χοροί, κύριε Υφυπουργέ, γιατί η πραγματικότητα είναι τελείως διαφορετική.

Επιτρέψτε μου να σας αναφέρω ένα-δύο παραδειγματάκια. Το 2008 το ΑΕΠ ήταν 240 δισεκατομμύρια ευρώ, τόσο θα είναι και το 2025, δηλαδή ίδια πίτα, ονομαστικά ίδια πίτα. Πόσα πλήρωναν φόροι το 2008; Στα 240 δισεκατομμύρια πλήρωναν 51 δισεκατομμύρια. Πόσο θα πληρώσουμε το 2025; Θα πληρώσουμε 70 δισεκατομμύρια. Για φανταστείτε από 21,2%, που ήταν το μερίδιο των φόρων στο ΑΕΠ φτάσαμε στο 28%, 20 δισεκατομμύρια παραπάνω για την ίδια πίτα.

Αυτή η πορεία φαίνεται και από τους έμμεσους φόρους 45% παραπάνω, αλλά πολύ περισσότερο από τους φόρους των φυσικών προσώπων, 127% περισσότερο φόρο θα πληρώσουν τα φυσικά πρόσωπα για την ίδια πίτα το 2025 από το 2008.

Αλήθεια, αυξήθηκαν τόσο πολύ τα εισοδήματά τους; Γιατί εδώ βλέπουμε ότι ο μέσος μισθός υπολείπεται κατά 15% με 20%. Από το δημόσιο έχει χαθεί ο 13ος και ο 14ος μισθός, από τους συνταξιούχους η 13η και η 14η σύνταξη. Αυτό είναι το αποτέλεσμα όλων των κυβερνήσεων αυτή η εικόνα που παρουσιάζεται εδώ, να έχουν αυξηθεί 20 δισεκατομμύρια παραπάνω οι φόροι. Γιατί; Για να εξυπηρετήσετε το κρατικό χρέος. Το 2024 για το κρατικό χρέος θα δώσετε 20.500.000.000 ευρώ, ένα το κρατούμενο.

Δεύτερον, λέτε ότι θέλετε να πατάξετε τη φοροδιαφυγή. Αυτό είναι ένα κυνήγι μαγισσών επί της ουσίας, γιατί στοχοποιείτε τα λαϊκά εισοδήματα και είναι ένα ακόμα εργαλείο για να χτυπήσετε τα λαϊκά εισοδήματα την ίδια ώρα που προκλητικά αφήνετε στο απυρόβλητο τους επιχειρηματικούς ομίλους, εφοπλιστές και άλλους. Και πρόσφατα προχωρήσατε και σε μια νέα φοροαπαλλαγή σκανδαλώδη, μειώσατε στους μερισματούχους των ενδοομιλικών μερισμάτων το φόρο, τον καταργήσατε, ήταν 5%, όσο είναι και για τα υπόλοιπα μερίσματα, δηλαδή για τους μεγαλομετόχους πληρώνουν 5% ή δεν πληρώνουν καθόλου φόρο, ενώ ο εργαζόμενος, ο συνταξιούχος πληρώνει πολλαπλάσια για πολύ μικρότερα εισοδήματα. Γιατί ακριβώς δεν το κάνετε αυτό; Να πληρώνει 5% και ο εργαζόμενος, 5% και ο συνταξιούχος των εισοδημάτων που έχει και που δεν μπορεί να τα βγάλει πέρα.

Και τέλος, μιας και λέτε ότι έχετε μειώσει όλα αυτά και έχετε κάνει, για παράδειγμα η μείωση του ΕΝΦΙΑ είναι αυτή που στέλνει επί της ουσίας τα λαϊκά στρώματα στα νύχια των ασφαλιστικών εταιρειών. 2,5 δισεκατομμύρια είναι ο φόρος από τον ΕΝΦΙΑ. Έτσι δεν είναι, κύριε Υπουργέ;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα σας κάνω μια ερώτηση και θέλω σαφέστατη απάντηση. Στην ειδική έκδοση, η οποία γίνεται στο πλαίσιο του κρατικού προϋπολογισμού για τις φορολογικές δαπάνες και το κόστος τους, υπάρχει στη σελίδα 20 ένας πίνακας, ο πίνακας 5 -θα τον καταθέσω- ο οποίος μιλάει για τη φορολογία κεφαλαίου και λέει για τον ειδικό φόρο επί ακινήτων (ΕΦΑ) ότι δεν πιστοποιήθηκαν φορολογικά έσοδα ύψους 6.100.000.000 εκατομμύρια ευρώ.

Αυτός ο φόρος δεν έχει επιβληθεί ποτέ από τότε που επιβλήθηκε το 2002. Καμμία κυβέρνηση. Πόσους αφορά, κύριε Υπουργέ, αυτός ο φόρος; Είναι για τα ακίνητα που κατέχουν εταιρείες: offshore εταιρείες, ναυτιλιακές εταιρείες, εταιρείες διαχείρισης ακινήτων, 11.932 ΑΦΜ. Θα έπρεπε δηλαδή αυτοί να πληρώσουν μεσοσταθμικά φόρο 510.000 ευρώ ο καθένας τους για τα ακίνητα που κατέχουν και δεν πληρώνουν δεκάρα τσακιστή. Και ο άλλος που έχει ένα κεραμίδι πάνω από το κεφάλι του πληρώνει για το σπίτι που απέκτησε με χίλιους κόπους και που μπορεί να μην το έχει αποπληρώσει κιόλας.

Γιατί δεν εφαρμόζετε αυτόν τον φόρο, κύριε Υπουργέ, 6 δισεκατομμύρια, να καταργήσετε τον ΕΝΦΙΑ; Γιατί καμία κυβέρνηση δεν τον έχει εφαρμόσει; Γιατί ακριβώς, όπως πάντα, όλες οι κυβερνήσεις αφήνουν στο απυρόβλητο τους επιχειρηματικούς ομίλους και τσακίζουν στη φορολογία τον λαό.

(Στο σημείο αυτό ο Βουλευτής κ. Νικόλαος Καραθανασόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Ο κ. Καζαμίας από την Πλεύση Ελευθερίας για τη δεύτερη παρέμβαση του κόμματος. Παρακαλώ, κύριε Καζαμία.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Υφυπουργέ, μας μιλήσατε λίγο πριν, επιστρέφοντας στο γνωστό πλέον μότο της Κυβέρνησης, ότι έχετε μειώσει εβδομήντα δύο φόρους. Αυτούς τους αριθμούς τους χρησιμοποιείτε με τρομερή ευκολία. Θυμάμαι ότι λίγες εβδομάδες πριν, όταν υποστηρίζατε την κατάργηση του τέλους χαρτοσήμου, μας είπατε ότι με αυτό το μέτρο καταργείται τριακόσιους φόρους. Πού πήγαν αυτοί οι τριακόσιοι φόροι; Γιατί δεν τους αναφέρατε; Ή μήπως δεν ήταν τριακόσιοι; Αλλά και από τους εβδομήντα δύο φόρους δεν είμαστε σίγουροι ότι όλοι είναι φόροι.

Εν πάση περιπτώσει, είπατε επίσης ότι δεν έχετε αυξήσει τους συντελεστές στους φόρους. Το τεκμαρτό εισόδημα που έχετε εισαγάγει για τους ελεύθερους επαγγελματίες δεν είναι αύξηση συντελεστή και σημαντική, μάλιστα, και με άδικο, κατά την άποψή μας, αντισυνταγματικό τρόπο;

Η φορολογική σας πολιτική δεν βασίζεται μόνο στις μειώσεις φόρων, βασίζεται στο γεγονός ότι εισπράττετε πολύ περισσότερα από τους πολίτες. Κι έρχεστε εδώ και δίνετε στοιχεία επιλεκτικά, όπως τον πίνακα της Eurostat που λέει ότι από το 2022 στο 2023 μειώσατε τους φόρους ως ποσοστό του ΑΕΠ.

Το 2018-2019 επί κυβερνήσεως ΣΥΡΙΖΑ, της οποίας την οικονομική πολιτική δεν υποστηρίζουμε καθόλου για την περίοδο εκείνη -μα, καθόλου- ήταν και αυτός δεύτερος στη μείωση φόρων για εκείνη τη χρονιά. Δεν σημαίνει τίποτα αυτό κι εσείς κάνατε κριτική σε αυτήν την πολιτική.

Η πραγματικότητα για την ελληνική οικονομία, κύριε Υφυπουργέ, είναι ότι από το 2005 μέχρι το 2015 -γιατί αναφερθήκατε και στο 2015- οι φόροι ως ποσοστό του Ακαθάριστου Εθνικού Προϊόντος αυξήθηκαν από 33,5% στο 40%, στα δέκα αυτά χρόνια. Έχω μάλιστα, κύριε Πρόεδρε, εδώ τον σχετικό πίνακα της Eurostat και θα τον καταθέσω στα Πρακτικά. Από 33,5% σε 40% το ποσοστό των φόρων σε σχέση με το ΑΕΠ. Από τα δέκα χρόνια αυτά, οκτώ χρόνια κυβερνούσε το κόμμα σας, το οποίο κατά τα άλλα διατείνεται ότι είναι υπέρ της μείωσης των φόρων και ότι είναι φιλελεύθερο. Εσείς πήγατε τη φορολογική δομή εκεί, κύριε Υφυπουργέ, και να τα λέτε αυτά για να είστε ειλικρινείς.

Κοιτάξτε να σας πω, ο προϋπολογισμός του 2025, όπως πολύ καλά γνωρίζετε, αυξάνει τις προβλεπόμενες εισπράξεις από φόρους από 63 δισεκατομμύρια στα 69,2, σύμφωνα με τις προβλέψεις. Αυτή είναι μια αύξηση 10% στους φόρους. Θα ανατρέψει εντελώς αυτά που λέτε και το ξέρετε, βεβαίως, επιλεκτικά για το 2022-2023, θα μας πάει στην αντίθετη κατεύθυνση.

Έχετε μια πολιτική η οποία φορολογεί τους πολίτες σκληρά, τους παίρνετε το μεδούλι του εισοδήματός τους με τον τρόπο που τους φορολογείτε, σε μια κατάσταση όπου υφίσταται μια διαρκής κρίση κόστους ζωής και ένα τεράστιο πρόβλημα ακρίβειας.

Μην έρχεστε και παριστάνετε ότι κάνετε πολιτική μείωσης φόρων και ότι βοηθάτε έτσι, ιδίως τις μεσαίες και ασθενέστερες τάξεις, διότι φοβόμαστε ότι δεν το κάνετε. Είστε πολύ επιλεκτικοί στον τρόπο που παρουσιάζετε τα στοιχεία, αναφέρετε τις μειώσεις φόρων με τρομερή ευκολία και η κοινωνία φοβάμαι ότι δεν σας πιστεύει.

Ευχαριστώ, κύριε Πρόεδρε.

(Χειροκροτήματα από την πτέρυγα της Πλεύσης Ελευθερίας)

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Παρακαλώ, κύριε Υπουργέ, για τις απαντήσεις σας.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Αρχικά θέλω να πω ότι με την κατάργηση του τέλους χαρτοσήμου, πράγματι, για εξακόσιες και περισσότερες συναλλαγές δεν θα υπάρχει χαρτόσημο. Επίσης, θέλω να πω ότι όταν ψηφίσαμε το νόμο, είχαμε πει ότι την 1η Δεκεμβρίου θα λειτουργεί η πλατφόρμα, το ψηφιακό τέλος συναλλαγής. Πράγματι λειτουργεί από 1η Δεκεμβρίου η πλατφόρμα.

Κύριε συνάδελφε, θα μπορούσαμε ενδεχομένως να είχαμε βάλει μέσα στις εβδομήντα δύο μειώσεις φορολογίας καθεμία από την κατάργηση του τέλους χαρτοσήμου. Όχι, δεν το κάναμε. Το θεωρούμε ως μία. Θέλω να σας πω, όμως, μιας και λέτε για τις μειώσεις της φορολογίας, ότι και στην επιτροπή κατέθεσα τις εβδομήντα δύο μειώσεις και εδώ. Συνεπώς, αν έχετε απορία, νομίζω ότι πολύ εύκολα μπορείτε από τα Πρακτικά να πάρετε να δείτε τις εβδομήντα δύο μειώσεις, γιατί εμείς δεν μιλάμε με τα λόγια μας μόνο, αλλά και με τις πράξεις.

Αυτό το οποίο, όμως, πραγματικά θέλω να ρωτήσω και τους δύο συναδέλφους του Κομμουνιστικού Κόμματος Ελλάδας και της Πλεύσης Ελευθερίας είναι ότι με τις παρεμβάσεις σας καταλαβαίνω ότι είστε κατά των μέτρων της πάταξης της φοροδιαφυγής. Είναι έτσι τα πράγματα; Διαφωνείτε με την πάταξη φοροδιαφυγής; Νομιμοποιείτε τη φοροδιαφυγή ή συμφωνείτε ότι πρέπει να πατάξουμε τη φοροδιαφυγή για λόγους κοινωνικής δικαιοσύνης;

Πραγματικά θα ήθελα μια ξεκάθαρη απάντηση, διότι εγώ από τις δικές σας παρεμβάσεις καταλαβαίνω ότι το Κομμουνιστικό Κόμμα Ελλάδας και Πλεύση Ελευθερίας διαφωνούν με την πάταξη της φοροδιαφυγής.

(Θόρυβος στην Αίθουσα)

**ΝΙΚΟΛΑΟΣ ΚΑΡΑΘΑΝΑΣΟΥΠΟΥΛΟΣ:** Όταν φορολογήσετε τους εφοπλιστές…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, ακουστήκατε. Αφήστε να ακουστεί ο Υπουργός.

**ΑΛΕΞΑΝΔΡΟΣ ΚΑΖΑΜΙΑΣ:** …(Δεν ακούστηκε)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Καζαμία, παρακαλώ!

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Τα επιπλέον φορολογικά έσοδα προέρχονται από την πάταξη της φοροδιαφυγής. Εάν εσείς διαφωνείτε με την πάταξη φοροδιαφυγής, να το πείτε ξεκάθαρα και να μην κρύβεστε πίσω από λόγια.

(Χειροκροτήματα από την πτέρυγα της Νέας Δημοκρατίας)

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν απαντήσατε στο ερώτημα. Απαντήστε το ερώτημα.

**ΠΡΟΕΔΡΕΥΩΝ (Γεώργιος Γεωργαντάς):** Περνάμε στον κατάλογο των ομιλητών.

Έχουμε τώρα την κ. Λιακούλη από το ΠΑΣΟΚ - Κίνημα Αλλαγής και ακολουθεί ο κ. Κελέτσης από τη Νέα Δημοκρατία. Οι Κοινοβουλευτικοί έχετε τη δυνατότητα να έχετε ομιλίες, θα πείτε αυτά που θέλετε να πείτε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κι αυτός δεν απαντάει. Απαντήστε σε αυτά που σας ρωτήσατε.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Καραθανασόπουλε, παρακαλώ. Ο καθένας αξιολογείται και για την ερώτηση και για την απάντηση. Δεν νομίζω ότι έχει κάποιο νόημα να συνεχίζεται αυτή η κουβέντα. Παρακαλώ, δεν έχετε τον λόγο, τον έχει η κ. Λιακούλη.

Παρακαλώ, κυρία Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, σας ακούω τώρα δύο ημέρες να κουβεντιάζετε διαρκώς για τον πολύ μεγάλο άθλο σας που έχετε καταφέρει στην οικονομία, στην ανάπτυξη της χώρας, όλα αυτά τα σπουδαία και έχω πλέον πειστεί. Το αφήγημά σας είναι ένα παραμύθι με δράκους πολλούς, αλλά και κακούς.

Mάλλον είναι non paper της Νέας Δημοκρατίας γιατί δεν είναι δυνατόν να το λέτε όλοι κατά σειρά όσοι ανεβαίνετε σε αυτό το Βήμα για το περιβόητο άρθρο του «Economist» που σας κατατάσσει τρίτους: «Πήραμε το χάλκινο μετάλλιο στην οικονομία». Μπράβο σας! Και το πήρατε και να το χαίρεστε! Όταν βγείτε έξω από αυτή την Αίθουσα, να ψάξετε να βρείτε καφενείο, να πάτε να καθίσετε σε τραπέζι, γιατί βάζω στοίχημα ότι τραπέζι δεν θα βρείτε, καρέκλα δεν θα σας δοθεί, σε καφενείο δεν μπορείτε να καθίσετε.

Βιωματικά δεν είναι αυτά που γνωρίζω, αλλά και αυτά που έζησα, άντε να πω τις τελευταίες ημέρες, τα τελευταία εικοσιτετράωρα, γυρνώντας στην Κοζάνη με το ΠΑΣΟΚ παντού και μετά γυρνώντας και στη Λάρισα, στη Θεσσαλία, στην πολύπαθη, στη βουλιαγμένη Θεσσαλία, στην παρατημένη Θεσσαλία. Έπαθαν «πλάκα» οι συνάδελφοί μου με αυτά που είδαν. Όχι ότι δεν τα υποψιάζονταν, πίστευαν ότι ίσως ήμουν υπερβολική για τη γενέτειρά μου.

Είδα γκρεμισμένα γεφύρια, απεγνωσμένους ανθρώπους, έργα ημιτελή και στο τέλος της ημέρας ούτε 1 ευρώ. Ούτε 1 ευρώ δεν έχει δοθεί από τα 540 εκατομμύρια ευρώ για τις πρώτες τεχνικές εργασίες, προκειμένου να καθαριστούν τα ρέματα. Δεν έχει δοθεί ούτε 1 ευρώ. Μόνο η περιφέρεια έδωσε 41 εκατομμύρια ευρώ. Από τα 900 εκατομμύρια ευρώ για τα τεχνικά έργα ούτε 1 ευρώ!

Και το 1,2 δισεκατομμύριο ευρώ που είναι για να κάνουν τα μεγάλα αντιπλημμυρικά έργα, που ο κ. Μητσοτάκης στις 4 του Σεπτέμβρη εξήγγειλε στη Θεσσαλία, πού βρίσκονται; Βρίσκονται στα αρμόδια Υπουργεία. Και πώς ανατίθενται τα έργα; Ναι, καλά ακούτε, ανατίθενται! Τα έργα δεν είναι αντικείμενο διαγωνισμού. Γίνονται με την άμεση διαπραγμάτευση. Γιατί; Γιατί αυτή η Κυβέρνηση των αρίστων έχασε ενάμιση ολόκληρο χρόνο. Ούτε προμελέτησε ούτε μελέτησε ούτε έκανε διαγωνισμό. Μηδέν εις το πηλίκο! Αυτό είναι το χάλκινο μετάλλιο το οποίο σας δίνει ο «Economist».

Όμως υπάρχουν κι άλλα. Τα άλλα δεν τα διαβάζετε; Δεν διαβάζετε τη Eurostat; Μόνο εμείς τα διαβάζουμε; ΟΟΣΑ δεν διαβάζετε; Μόνο εμείς τα διαβάζουμε; Μη σκύβετε, κοιτάξτε. Οι αριθμοί τα λένε, όλοι. Εμείς τα κάνουμε και στα Πρακτικά τα δίνουμε και αυτά. Γιατί αυτοί λένε βασανιστικά για εσάς πράγματα.

Μιλάνε για κατακόρυφη αύξηση του κόστους ζωής, υψηλότατες ιδιωτικές δαπάνες υγείας, τρίτοι στην Ευρωπαϊκή Ένωση. Η Eurostat το λέει αυτό. Πρωτοφανή μείωση της παραγωγής του πρωτογενούς τομέα. Ο ΟΟΣΑ το λέει αυτό. Δραματικό αντίκτυπο του δημογραφικού, που μόνο στον έκτο προϋπολογισμό σας σκεφτήκατε να θέσετε παραμέτρους αντιμετώπισης. Η Eurostat το λέει αυτό. Απόλυτη κατρακύλα αγοραστικής δύναμης. Η Eurostat το λέει αυτό. Κατρακύλα της αγοραστικής δύναμης, ακόμη και χειρότερη από το τρίτο μνημόνιο του ΣΥΡΙΖΑ. Αυτά λένε, δεν τα λέω εγώ.

Και εσείς τι μας λέτε; Αμφισβητείτε το δείκτη PPS, τον πιο αξιόπιστο δείκτη, που λέει ότι αν συνεχίσετε έτσι να το πάτε το πράγμα, θα βουλιάξουμε από τη λιτότητα; Αμφισβητείτε αυτό που ανακοίνωσε ο ΕΦΚΑ; Δικός σας δεν είναι; Δικός μας είναι ο ΕΦΚΑ, διοικήσεις, διευθυντές, παραδιευθυντές; Εκεί τι είπαν; Ότι χάθηκαν όλες οι ρυθμίσεις πάνω από το 60% για τις ασφαλιστικές εισφορές. Για ποιον λόγο; Γιατί ήταν λεόντειες οι συμβάσεις, διότι δεν μπορούσε κανένας να πληρώσει τους εξοντωτικούς τόκους. Σας τα λέγαμε.

Στον παραγωγικό πρωτογενή τομέα τι κάνατε με τον ΕΛΓΑ και τον ΟΠΕΚΕΠΕ; Καλά, εκεί είναι το μεγάλο πανηγύρι του αιώνα! Δεν μπορείτε να βρείτε διοίκηση και ανακαλεί την προκήρυξη ο ίδιος ο Υπουργός Αγροτικής Ανάπτυξης; Πρωτοφανές στα πρακτικά! Θα σας γράψει η πολιτική ιστορία του τόπου. Δεν υπάρχετε!

Και περαιτέρω για τις προμήθειες των τραπεζών, τη στεγαστική κρίση, τι έχετε να μας πείτε; Αυτά που σύρεστε τώρα να πείτε μετά τις πρωτοβουλίες που έκανε το ΠΑΣΟΚ. Είναι έτσι ή δεν είναι έτσι;

Και βεβαίως για τη χρεοκοπία του 50% των δήμων που τους βάζετε τώρα να ιδιωτικοποιήσουν και τις ΔΕΥΑ, είναι, δεν είναι υγιείς, με ένα νόμο, με ένα άρθρο κάνοντας όμως και την ΕΥΔΑΠ Α.Ε., αποχετεύσεις, σωλήνες, ύδρευση. Θα βάλετε και την άρδευση σε λίγο στον ΟΔΥΘ Α.Ε. στη Θεσσαλία. Τα έχετε βάλει κερκόπορτα μεγάλη για το νερό ιδιωτικοποίησης και τα δίνετε σε ανώνυμη εταιρεία, όπως και στον ΟΔΥΘ.

Η άλλη πραγματικότητα, αγαπητοί μου, είναι ότι το 2024 οι Έλληνες πληρώνουν 15 δισεκατομμύρια συνολικά περισσότερους φόρους από το 2019, μέσα σε μόλις πέντε χρόνια 30% παραπάνω. Πώς το εξηγείτε εσείς αυτό, όταν η αύξηση του ΑΕΠ του 2024 θα είναι αυξημένο μόλις κατά 10%; Δικαιολογείστε το. Πώς δικαιολογείτε τη σχέση των έμμεσων και άμεσων φόρων 1,6% με 1% στο μέσο όρο της Ευρωπαϊκής Ένωσης.

Και, βεβαίως, δεν μιλάει κανείς για την ταμπακιέρα. Ποια είναι η ταμπακιέρα; Ότι το 2027 τελείωσαν τα ψέματα, τελείωσε μαζί και το πάρτι σας. Γιατί το 2027 τέλος το Ταμείο Ανάκαμψης, αν απορροφήσατε όσα απορροφήσατε μέχρι τότε. Το 2032 γιατί είναι επίσης ορόσημο; Γιατί τότε διπλασιάζεται το κόστος εξυπηρέτησης του δημόσιου χρέος. Πώς θα τα βγάλουμε πέρα; Κανείς δεν μιλάει γι’ αυτό. Άρα, ο καιρός της οικονομικής σας άπλας, που είναι σαν την άπλα που σας βλέπω τώρα να κάθεστε, δυστυχώς θα τελειώσει και το πάρτι θα λάβει τέλος.

Ένα σχόλιο μόνο για τον κοινωνικό φιλελευθερισμό που το λέτε όλοι σαν καραμέλα. Δεν είναι κοινωνικός φιλελευθερισμός. Είναι νέος φιλελευθερισμός και θα σας πω και τον τίτλο. Είναι υβριδικός βαλκανικός νεοφιλελευθερισμός. Αυτό έχετε καταφέρει να φέρετε στη χώρα.

Κάτι άλλο, γιατί άκουσα και τον καθ’ ύλην αρμόδιο του τομέα μου Υπουργό. Έχω την τιμή να υπηρετώ στην παράταξή μου τον τομέα της Δικαιοσύνης.

Κύριε Φλωρίδη, αγαπητέ κύριε Φλωρίδη, είναι δυνατόν να μιλάτε εσείς για μία Ελλάδα καινούργια, για μία κουλτούρα, ένα νέο τοπίο, νέα αρχιτεκτονική, νέα πράγματα και νέα πορεία -τα σημείωσα όλα για να μην κάνω λάθος σε αυτά που είπε ο κ. Υπουργός- όταν έχουμε ξεκαθάρισμα λογαριασμών μαφιών Ελλήνων και ξένων στο κέντρο της Αθήνας, που μας θυμίζει ταινία του Σκορτσέζε ή του Κόπολα, με φόντο όχι τη Νέα Υόρκη, αλλά την Αθήνα του 2024; Έγκλημα και τιμωρία.

Μιλάτε εσείς και για νέους δικαστικούς χάρτες, λέει. Ξεχάσατε την επανορθωτική δικαιοσύνη που είναι το μομέντουμ να γίνει αυτή τη στιγμή και την διεκδικούν όλοι; Είναι πανανθρώπινο οικουμενικό αίτημα η επανένταξη. Και εσείς όχι μόνο δεν ακούτε, αλλά ψελλίζετε αυτά τα κλασικά που ξέρετε, μόνο και μόνο για να γίνεστε αρεστός στα αυτιά που εσείς υπηρετείτε.

Να μην πω για το δικαστικό χάρτη, κουβέντα δεν θα πω ούτε για την επιτάχυνση της δικαιοσύνης. Επιτρέψτε μου, συνάδελφοι, να πω μόνο το εξής. Προσδιόριση ανακοπής στο Πρωτοδικείο της Αθήνας το 2033, το 2033! Το χαρίζω αυτό στον κ. Φλωρίδη που μας λέει τα πολλά.

Ακούστε! Τα πράγματα είναι απλά και κρυστάλλινης διαύγειας. Παίζετε με τη φωτιά, καίγεστε. Ποσώς αυτό μπορεί να μας ενδιαφέρει, αν δεν καιγόταν και η χώρα μαζί σας. Εμείς λέμε, λοιπόν, ότι το παραμύθι σας, αυτό που έλεγα στην αρχή με τους κακούς και πολλούς δράκους, πρέπει να λάβει τώρα τέλος για να ανασάνει ο λαός μας, για να ζήσει ξανά ελεύθερος, για να ζήσει δυνατός, κυρίως, όμως, για να ζήσει αξιοπρεπής.

Είμαστε εδώ, λοιπόν, στο ΠΑΣΟΚ, στην πρώτη γραμμή του αγώνα για να φέρουμε ξανά την πραγματική ελευθερία και δημοκρατία. Τους δράκους θα τους εμφανίσουμε, μετά θα τους εξοντώσουμε και μετά θα ανασάνουμε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα από τη Νέα Δημοκρατία ο κ. Κελέτσης.

Ορίστε, κύριε συνάδελφε.

**ΣΤΑΥΡΟΣ ΚΕΛΕΤΣΗΣ:** Μετά από τους δράκους και τα άλλα παραμύθια της Αντιπολίτευσης, ας πάμε στην πραγματικότητα.

Κύριε Πρόεδρε, η συζήτηση για τον προϋπολογισμό αποτελεί πάντοτε μια ευκαιρία παράθεσης κάποιων σκέψεων σχετικά με την πορεία της χώρας, την εκτίμηση της σημερινής κατάστασης, τις στοχεύσεις για το μέλλον, τις προκλήσεις που βρίσκονται μπροστά μας.

Κυρίες και κύριοι συνάδελφοι, η χώρα σήμερα έχει κάνει τεράστια βήματα σε σχέση με το 2019. Στην πραγματικότητα η Ελλάδα του 2024 δεν έχει καμμία σχέση με εκείνη του 2019. Σήμερα έχουμε μια χώρα που έχει επιστρέψει πλήρως στην κανονικότητα, από την εικόνα που δίνουμε ως χώρα στο εξωτερικό μέχρι και σε όλους τους τομείς στο εσωτερικό.

Για να πάμε στην οικονομία όλοι οι δείκτες δείχνουν αυτήν τη συνεχώς ανοδική πορεία, αυτή τη θετική πορεία και αυτό δεν είναι ισχυρισμοί ή κάποια προπαγάνδα της Κυβέρνησης, γιατί επιβεβαιώνονται συστηματικά και από όλες τις διεθνείς οργανώσεις, τους οργανισμούς που είναι αρμόδιοι, όπως την Ευρωπαϊκή Επιτροπή, όπως τον ΟΟΣΑ, αλλά και από άλλα διεθνή φόρα και από τον διεθνή οικονομικό Τύπο που προαναφέρθηκε σχετικά με τις επιδόσεις της ελληνικής οικονομίας.

Σε πολλές περιπτώσεις, μάλιστα, οι εκτιμήσεις που κάνουν οι διεθνείς οίκοι, ο ΟΟΣΑ και η Ευρωπαϊκή Επιτροπή είναι πιο ευνοϊκές και από αυτές που κάνει το οικονομικό επιτελείο της ελληνικής Κυβέρνησης. Αξιοσημείωτοι ρυθμοί ανάπτυξης πάνω από τον ευρωπαϊκό μέσο όρο, αύξηση έστω και συγκρατημένη μισθών και συντάξεων, αύξηση του κατώτατου μισθού επανειλημμένα, μείωση της ανεργίας. α μου πείτε: Ξαφνικά μεταμορφωθήκαμε σε έναν επίγειο παράδεισο;

Ασφαλώς, κυρίες και κύριοι συνάδελφοι, δεν είμαστε ούτε αφελείς ούτε αλαζόνες για να υποστηρίξουμε κάτι τέτοιο. Ξέρουμε πολύ καλά ότι οι πολίτες αντιμετωπίζουν προβλήματα, αισθάνονται την πίεση της καθημερινότητας και η Κυβέρνηση το γνωρίζει αυτό και το συναισθάνεται. Η ακρίβεια χτυπά το μέσο νοικοκυριό, η ακρίβεια στο σουπερμάρκετ, αλλά κυρίως, η ακρίβεια στην ενέργεια με συνέπειες και σε άλλους τομείς, όπως είναι η θέρμανση.

Βεβαίως, η Κυβέρνηση με στοχευμένες παρεμβάσεις προσπαθεί όλα αυτά τα μεγάλα προβλήματα να τα αντιμετωπίσει. Φαίνεται πως οι παρεμβάσεις αυτές από μόνες τους δεν επαρκούν.

Οι μικρές επιχειρήσεις παρά τη μείωση της φορολογίας, των εισφορών και άλλων επιβαρύνσεων -με τον προϋπολογισμό που ψηφίζουμε σήμερα καταργούμε άλλες δώδεκα τέτοιες επιβαρύνσεις- ξέρουμε ότι με δυσκολία ανταπεξέρχονται ή δεν μπορούν να ανταπεξέλθουν στο ενεργειακό κόστος, κυρίως οι μικρές και οι μικρομεσαίες επιχειρήσεις, όπως είναι τα εμπορικά καταστήματα, όπως είναι μικρές βιοτεχνίες, αρτοποιεία, ζαχαροπλαστεία, εστίαση. Ξέρουμε ότι αντιμετωπίζουν αυτές τις δυσκολίες και γνωρίζουμε ότι αυτό το ενεργειακό κόστος επιβαρύνει τη λειτουργία αυτών των επιχειρήσεων. Και πάλι η Κυβέρνηση κάνει παρεμβάσεις και αυτές, όμως, φαίνεται ότι από μόνες τους δεν είναι αρκετές.

Το ίδιο συμβαίνει και με τους αγρότες και την πρωτογενή παραγωγή. Έχουμε υψηλό κόστος παραγωγής, χαμηλές τιμές παραγωγού. Τα γνωρίζουμε, λοιπόν, όλα αυτά και αποτελούν τη μεγάλη πρόκληση που έχει να αντιμετωπίσει αυτή η Κυβέρνηση για τα επόμενα χρόνια.

Πρέπει, λοιπόν, να αναζητήσουμε τρόπους ώστε να υπάρξει διάχυση όλων αυτών των καλών πραγματικών επιδόσεων της ελληνικής οικονομίας στην κοινωνία και κυρίως προς εκείνους που πραγματικά το έχουν ανάγκη. Αυτή είναι ασφαλώς μια σημαντική πρόκληση για την Κυβέρνηση τα επόμενα χρόνια.

Όμως, υπάρχουν και τεράστιες άλλες προκλήσεις, κυρίες και κύριοι συνάδελφοι. Μια τεράστια πρόκληση είναι πραγματικά το δημογραφικό. Τα στοιχεία που δημοσιεύτηκαν για το 2023 είναι πράγματι ανησυχητικά. Το ισοζύγιο γεννήσεων-θανάτων για τη χώρα είναι αρνητικό, ξεπερνά τις πενήντα πέντε χιλιάδες ανθρώπους.

Μια πόλη του μεγέθους της Αλεξανδρούπολης, αγαπητέ κύριε συνάδελφε, από την Αλεξανδρούπολη και συνάδελφε και στη δικηγορία, μια πόλη πράγματι του μεγέθους Αλεξανδρούπολης ουσιαστικά εξαφανίστηκε από τον χάρτη της Ελλάδας μέσα σε ένα χρόνο, το 2023. Είναι ανησυχητικό και, δυστυχώς, για το 2024 οι προβλέψεις δεν είναι καλύτερες, με τις συνέπειες αυτής της πορείας το δημογραφικό να είναι αυτονόητες τόσο για την πορεία μας ως έθνος, ως κοινωνίας στο μέλλον, αλλά και για το ασφαλιστικό σύστημα και την οικονομία της χώρας, για το ασφαλιστικό σύστημα, η βιωσιμότητα του οποίου ασφαλώς με τέτοιες συνθήκες είναι αμφίβολη.

Εδώ, λοιπόν, χρειάζονται στοχευμένες πολιτικές, που θα αφορούν στη στήριξη της ελληνικής οικογένειας. Η ίδρυση του Υπουργείου Οικογένειας ήταν μια πολύ σημαντική πολιτική απόφαση και η δουλειά που γίνεται εκεί είναι σημαντική, πράγμα που οφείλω να το εξάρω.

Χρειάζονται, λοιπόν, στοχευμένες πολιτικές για την οικογένεια και ιδιαίτερα τις ακριτικές και απομακρυσμένες περιοχές της χώρας που καταρρέουν δημογραφικά με μέτρα όχι περιστασιακά, μέτρα μόνιμου χαρακτήρα, όπως φοροαπαλλαγές, όπως, παραδείγματος χάριν, μειωμένο ΕΝΦΙΑ σε συγκεκριμένες περιοχές, όπως έχουμε τον βόρειο Έβρο, κάτι που κάναμε στο Σουφλί για την επόμενη τριετία. Θα πρέπει, όμως, να αφορούν συνολικά περισσότερες περιοχές που βρίσκονται υπό δημογραφική κατάρρευση και να έχουν μόνιμο χαρακτήρα για να έχουν και αποτέλεσμα, μέτρα -εκτός από τα φορολογικά- επιδότησης της στέγης, εργασιακών ευκαιριών, εκπαίδευσης νέων υποδομών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό θα χρειαστώ ακόμη, κύριε Πρόεδρε.

Μια ακόμα μεγάλη πρόκληση είναι ασφαλώς η κλιματική αλλαγή. Πέραν του κόστους στην οικονομία για την αποκατάσταση των ζημιών -το ζήσαμε στη Θεσσαλία και στον Έβρο- πρέπει να παρέμβουμε προληπτικά και να σχεδιάσουμε την οργάνωση του κράτους με βάση τα νέα δεδομένα για το μέλλον με επενδύσεις στις υποδομές για την ασφάλεια και την προστασία της κοινωνίας. Πρέπει να προχωρήσουμε άμεσα στην εκπόνηση περιφερειακών σχεδίων αναδιάρθρωσης του πρωτογενούς τομέα, στον σχεδιασμό για νέες καλλιέργειες με βάση τα καινούργια δεδομένα της κλιματικής αλλαγής και προσαρμογής σε αυτά, παράλληλα σε έργα αποταμίευσης και ορθολογικής διαχείρισης των υδάτινων πόρων για αστική, αλλά κυρίως για αγροτική χρήση. Χαρακτηριστικό είναι το παράδειγμα της αγωνίας των αγροτών του βορείου Έβρου, που μόλις προχθές σε μια σύσκεψη που κάναμε στο Υπουργείο Περιβάλλοντος το μετέφεραν στην Κυβέρνηση για την πορεία των διαπραγματεύσεων με τη Βουλγαρία για την επίτευξη συμφωνίας σχετικά με τη διαχείριση των υδάτων του Άρδα.

Χρειάζεται, λοιπόν, συνεργασία για να επιτευχθούν όλα αυτά όλων των επιπέδων διακυβέρνησης, προκειμένου να υπάρξει προτεραιοποίηση και επιτάχυνση έργων με περιβαλλοντικό χαρακτήρα, όπως φράγματα, ταμιευτήρες και σύγχρονα δίκτυα άρδευσης.

Κυρίες και κύριοι συνάδελφοι, κλείνοντας πιστεύω ακράδαντα ότι η χώρα μπορεί να απαντήσει και να ανταπεξέλθει σε αυτές τις προκλήσεις. Για να γίνει αυτό χρειάζεται πολιτική βούληση και αυτή την έχει η Κυβέρνησή μας. Πρέπει, όμως, να υπάρχει και πολιτική σταθερότητα.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώστε, κύριε συνάδελφε.

**ΣΤΑΥΡΟΣ ΚΕΛΕΤΣΗΣ:** Όσα συμβαίνουν στις δύο μεγάλες χώρες σήμερα της Ευρώπης, στη Γαλλία και στη Γερμανία, είναι ανησυχητικά για την πορεία της Ευρώπης και πρέπει να μας διδάξουν, πρέπει να μας παραδειγματίσουν. Ο τόπος χρειάζεται συναίνεση, χρειάζεται σταθερότητα, συνέργεια και συνεργασία, όχι μόνον των πολιτικών δυνάμεων, αλλά και με την κοινωνία. Έτσι μπορούμε να προχωρήσουμε μπροστά.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει από τον ΣΥΡΙΖΑ, η κ. Τσαπανίδου.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, κυρίες και κύριοι Υπουργοί, συζητάμε από χθες και τις επόμενες ημέρες για τον προϋπολογισμό της επόμενης χρονιάς, δηλαδή για το πώς θα διαμορφωθεί η ζωή, η καθημερινότητα των ελληνικών νοικοκυριών και των Ελλήνων πολιτών για τις επόμενες τριακόσιες εξήντα πέντε ημέρες, των πολιτών οι οποίοι είναι αντιμέτωποι σε καθημερινή βάση σε όλα τα χρόνια της διακυβέρνησής σας με την ακρίβεια, με τον πληθωρισμό, με τη στεγαστική κρίση, είναι αντιμέτωποι με ένα κράτος δικαίου που καταρρέει, με μια υγεία και με μια παιδεία που κάθε άλλο παρά στηρικτική είναι.

Γιατί; Γιατί εδώ και πέντε χρόνια παρακολουθούμε να συντελείται η μεγαλύτερη αναδιανομή πλούτου σε βάρος των ελληνικών νοικοκυριών και των εισοδημάτων τους.

Σας βλέπω που γελάτε, δυστυχώς, και είναι και η πρώτη φορά που συζητάω για τον προϋπολογισμό και προβληματίζομαι αν έχετε εικόνα του τι συμβαίνει σε αυτή τη χώρα και αν αυτό σας κάνει να ανησυχείτε και να δουλεύετε με άλλη ενσυναίσθηση για την κάλυψη των αναγκών του ελληνικού λαού.

Γιατί; Γιατί έχουμε τη δεύτερη υψηλότερη φορολογία στην κατανάλωση, την έκτη υψηλότερη φορολογία στους έμμεσους φόρους, για τη στέγασή του ο μέσος Έλληνας πολίτης πληρώνει το 35,2% του εισοδήματός του όταν μέσος όρος στην Ευρώπη είναι στο 19,7%. Ο ένας στους δύο Έλληνες αδυνατεί και γι’ αυτό καθυστερεί να πληρώσει πάγιους λογαριασμούς, όπως είναι το ενοίκιο, τα κοινόχρηστα, τη δόση του δανείου του. Δηλαδή, στο 47,3% είμαστε στην Ελλάδα, όταν μέσος ευρωπαϊκός όρος είναι στο 9,3%. Ο ένας στους τρεις δυσκολεύεται να νοικιάσει το σπίτι του, να το πληρώσει και να το νοικιάσει στη χώρα, στο 26,1, ενώ ο ευρωπαϊκός μέσος όρος είναι το 13, είναι στο μισό. Ας μη μιλήσουμε για τη δυνατότητα αποταμίευσης. Εκεί μάλλον θα βάλουμε τα γέλια ή θα έπρεπε να βάλουμε και τα κλάματα όλοι μαζί. Ο μέσος όρος στην Ευρώπη είναι 13,2. Αρνητικό πρόσημο στην Ελλάδα στο -1,9%.

Πάμε λίγο στα στοιχεία της EUROSTAT για την υποκειμενική φτώχεια, η οποία έχει γίνει γνωστός ως δείκτης σε κάθε Έλληνα μετά τον χλευασμό που έχουν υποστεί οι Έλληνες από σπουδαία στελέχη της Κυβέρνησης της Νέας Δημοκρατίας. Στην υποκειμενική φτώχεια είναι στο νούμερο ένα η χώρα μας.

Οι δύο στους τρεις δυσκολεύονται να τα βγάλουν πέρα. Δύσκολα, πολύ δύσκολα τα φέρνουν πέρα με το εισόδημά τους, λένε οι Έλληνες πολίτες. Και αυτά τα στοιχεία δεν είναι ούτε για αστειάκια ούτε για πλάκα ούτε για να γελάμε. Είναι η καθημερινότητα του μέσου Έλληνα πολίτη που προσπαθεί να τα βγάλει πέρα και να συντηρήσει την οικογένειά του, να μεγαλώσει τα παιδιά του σε αυτή τη χώρα, όταν η τιμή του ελαιολάδου έχει ανέβει 138% την τελευταία τετραετία, όταν τα βασικά προϊόντα, τα βασικά τρόφιμα έχουν πάρει αυξήσεις της τάξης του 30%. Και βγαίνουν οι Υπουργοί σας και μας λένε ότι δεν είμαστε φτωχοί, ρε παιδιά, νομίζουμε ότι είμαστε. Γιατί; «Γιατί μας μπόλιασε η Αριστερά με τη μιζέρια της.» Μας προσβάλλει δηλαδή, μας χαρακτηρίζει μίζερους. Αντί να βγάλετε τα μολύβια και τα στυλό και να βοηθήσετε τους Έλληνες να τα φέρνουν πέρα, να τα βγάλουν πέρα σε αυτή τη χώρα που είναι τελευταία στην Ευρώπη, ή πιο ψηλή στους αρνητικούς δείκτες ή τελευταία στους θετικούς, μας κοροϊδεύετε κιόλας. Μας ζητάτε και τα ρέστα, δηλαδή, από πάνω!

Σας ακούω να μιλάτε τόσες μέρες στα κανάλια, εδώ στη Βουλή τώρα από τα έδρανα. Σας ακούω πάρα πολύ προσεκτικά –ως «ψάρακας» στην πολιτική, πρέπει να πω- και περιγράφετε δείκτες που ανεβαίνουν, μισθούς που πηγαίνουν στα ύψη, ανεργίες που πέφτουν στα πατώματα. Βγάζετε πίνακες. Μας δείχνετε διαγράμματα. Μας μιλάτε για επενδύσεις, για το brain gain. Στα σύνορα και στα αεροδρόμια ουρές είναι που επιστρέφουν στην Ελλάδα!

Και αναρωτιέμαι: Ποια χώρα είναι αυτή που περιγράφετε; Αύριο το πρωί θα μετακομίζω κι εγώ σε αυτήν, γιατί στη χώρα που ζούμε εμείς, οι περισσότεροι δηλαδή, ειλικρινά δεχόμαστε επίθεση στο εισόδημα, στον προϋπολογισμό μας, σε καθετί που προσπαθούμε να κάνουμε. Επιτίθεστε στον μέσο Έλληνα πολίτη, στο νοικοκυριό. Και τι κάνετε; Στους οικονομικά ισχυρούς, όσο μπορείτε, κατιτίς, στήριγμα δίνετε. Δεύτερος χαμηλότερος συντελεστής -για όσους έχουν μερίσματα- στην Ευρώπη. Δεν έχει ο μέσος Έλληνας μέρισμα, για να ωφεληθεί από αυτό. Προνομιακή φορολόγηση στα stock options. Προνομιακή φορολόγηση στα bonus. Τι προνομιακή; Αφορολόγητο για κάθε μέλος οικογένειας που έχει ακίνητη περιουσία άνω των 800.000. Ο μέσος Έλληνας πολίτης έχει 800.000 ακίνητη περιουσία; Αφορολόγητη πια η μεταβίβασή τους. ΕΝΦΙΑ με επίσης ελαφρύνσεις μεγάλες προς αυτήν την κατεύθυνση και μια αδιανόητη ανοχή στα υπερκέρδη των σουπερμάρκετ, των εταιρειών ενέργειας, διύλισης, κινητής τηλεφωνίας -και εκεί είμαστε στα ύψη- και των τραπεζών.

Πάμε λίγο στις τράπεζες. Ελπίζουμε ότι αυτή η συνάντηση, αυτή η εξαγγελία του κ. Μητσοτάκη κάτι θα έχει να μας πει. Στην Πορτογαλία -τώρα το διάβαζα ένα δημοσίευμα- ο Πορτογάλος φορολογούμενος δεν πληρώνει ούτε μισό ευρώ ούτε ένα λεπτό, για να κάνει ογδόντα διαφορετικές συναλλαγές, ακόμη και για να πληρώσει λογαριασμούς στο εξωτερικό. Ξέρετε τι έκαναν εκεί; Ενοποίησαν όλες τις τράπεζές τους -που είναι τέσσερις, όσες και οι δικές μας συστημικές- και έβαλαν τον πολίτη να μπαίνει και να κάνει τις συναλλαγές μέσα από μια άλλη πλατφόρμα, στην οποία ακουμπάνε όλες οι τράπεζες. Τρομερή ιδέα, δηλαδή, και πολύ δύσκολο να το εφαρμόσουμε στην Ελλάδα!

Αλλά θα πρέπει αυτήν τη φορά ο κ. Μητσοτάκης όχι να τους μπινελικώσει, όπως έκανε ανεπιτυχώς παλιά ο κ. Σταϊκούρας ούτε να κάνει παρεμβάσεις, όπως έκανε από την πρώτη στιγμή που ανέλαβε τη διακυβέρνηση ο Μητσοτάκης. Το 2019 Οκτώβρης ήταν και είχε φωνάξει τους τραπεζίτες. Δεν ξέρω αν τους κέρασε πράσινο τσάι. Μάλλον εσείς έχετε προνόμιο να πίνετε πράσινο τσάι. Κάτι τους κέρασε πάντως. Αποτέλεσμα; Είδαμε να ανεβαίνουν οι προμήθειες. Οι τράπεζες κέρδισαν 56% επιπλέον από αυτό.

Περιμέναμε να δούμε τις προτάσεις του ΣΥΡΙΖΑ. Ποιες ήταν αυτές; Να φορολογηθούν τα υπερκέρδη. Το αγκάλιασε πρόσφατα και το ΠΑΣΟΚ, με λίγο στενό κουστουμάκι, η αλήθεια είναι. Ήσασταν λιγάκι τσιγκούνηδες. Αλλά εν πάση περιπτώσει, κάνατε μια καλή αρχή. Περιμέναμε να το δούμε στον προϋπολογισμό Δεν είδαμε τίποτα απολύτως. Ζητάμε καιρό τώρα να μειωθεί ο ΦΠΑ στα βασικά τρόφιμα σαν το μοντέλο της Ισπανίας. Τι κάνατε; Λέτε στον κόσμο. Απέτυχε η Ισπανία, το παίρνουν πίσω. Μα, δεν τους λέτε ότι το παίρνουν πίσω, γιατί το πρόγραμμά τους έληξε. Είχαν πει ότι θα το βάλουν για συγκεκριμένο χρονικό διάστημα. Έφεραν τα αποτελέσματα που έφεραν, γύρισε χρήμα στην κατανάλωση, ανάσαναν οι Ισπανοί ένα διάστημα και τώρα επιστρέφει στα κανονικά. Κάντε το και εσείς. Τίποτα από όσα λέει ο ΣΥΡΙΖΑ τόσον καιρό δεν υιοθετείτε.

Τι λέτε τώρα; Θα αρχίσετε τώρα να λέτε ότι λαϊκίζουμε. Το έχουμε ακούσει το παραμύθι. Λέτε ότι «εμείς εδώ ανεβάσαμε μισθούς, δίνουμε συντάξεις, το ένα, το άλλο». Ξέρετε ποια είναι αλήθεια; Για να την πω σε απλά, πάρα πολύ απλά μαθηματικά, νούμερα δηλαδή, να την καταλάβει όποιος μας ακούει. Δίνετε πράγματι 400 εκατομμύρια στις συντάξεις. Δίνετε και 143 εκατομμύρια σε μισθούς. Άριστα! Συγχαρητήρια! Δίνετε 543 εκατομμύρια στη μία τσέπη των Ελλήνων εργαζομένων και συνταξιούχων και τους παίρνετε 3 δισεκατομμύρια από την άλλη! Και δεν το λέτε; Και αυτό το λέτε επιτυχία σε ένα περιβάλλον που τα τελευταία χρόνια έχουν αυξηθεί 50% οι φόροι; Και ξέρετε πόσο έχει αυξηθεί το εισόδημα αντίστοιχα στο αντίστοιχο διάστημα; Κατά 14% την τελευταία σας τετραετία.

Αλλάξτε ρότα, διότι με μαθηματική ακρίβεια στα βράχια θα τα ρίξετε τα ελληνικά νοικοκυριά. Και μιλάω για το επόμενο χρονικό διάστημα, όσο θα διαρκέσει αυτός ο προϋπολογισμός.

Τώρα θα ήθελα -δεν έχω χρόνο και θα το σεβαστώ- να μιλήσω και για τον τομέα ψηφιακής διακυβέρνησης που έχω την τιμή να παρακολουθώ. Θα σας πω μόνο ένα πράγμα. Είμαστε ψηφιακά αναλφάβητοι και δεν έχετε αναφέρει τίποτα γι’ αυτό μέσα στον προϋπολογισμό. Δεν δίνετε ούτε ένα ευρώ να επιμορφώσετε τον κόσμο. Ο ψηφιακός αναλφαβητισμός, ξέρετε, δεν είναι κερασάκι σε μια τούρτα, μια πολυτέλεια, δηλαδή, για τον Έλληνα πολίτη. Όποιος είναι ψηφιακά αναλφάβητος σήμερα δεν μπορεί να βρει δουλειά, δεν μπορεί να βρει καλύτερη δουλειά από αυτήν που έχει, δεν μπορεί να μετέχει σε κοινωνικές, οικονομικές, πολιτικές διεργασίες, είναι πίσω. Είμαστε τελευταίοι στην Ευρώπη και πάλι το κρύβετε κάτω από το χαλί. Συγχαρητήρια και σε αυτό.

Αυτός ο προϋπολογισμός που καταθέτετε αφήνει απ’ έξω αυτούς στους οποίους πραγματικά απευθύνεται, τους Έλληνες πολίτες, τους τσακίζει και πάλι. Αφήνετε απ’ έξω τις ευάλωτες ομάδες. Δεν ενισχύετε παιδεία και υγεία. Δεν δίνετε καμία προοπτική για δράσεις για ανάπτυξη. Είναι μόνο στη θεωρία. Δυστυχώς, όμως, δεν είναι μόνο ότι δεν μπορείτε, είναι ότι δεν θέλετε και αυτό είναι το χειρότερο.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει η Αναπληρώτρια Υπουργός Υγείας, η κ. Αγαπηδάκη.

Παρακαλώ, κυρία Υπουργέ.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ, κύριε Πρόεδρε.

Κυρίες και κύριοι συνάδελφοι, κάθε ετήσια συζήτηση για την κύρωση του κρατικού προϋπολογισμού οφείλει να περιλαμβάνει δύο βασικά ερωτήματα: πρώτον, αν έχουμε έναν προϋπολογισμό καλύτερων οικονομικών δεδομένων για τη χώρα από αυτόν που είχαμε το προηγούμενο έτος, και δεύτερον, αν τα καλύτερα οικονομικά δεδομένα μεταφράζονται σε υψηλότερη ευημερία για τους πολίτες.

Όσον αφορά, λοιπόν, το πρώτο ερώτημα, το αν έχουμε τελικά έναν προϋπολογισμό που απεικονίζει καλύτερη εικόνα στην οικονομία, είναι σαφές ότι αυτό είναι έτσι, καθώς σε σύγκριση με το περσινό βλέπουμε πολύ βελτιωμένα μεγέθη. Και αυτό παρά το δυσμενές και αβέβαιο διεθνές οικονομικό περιβάλλον και λόγω των εξελίξεων στη Μέση Ανατολή, τον παρατεταμένο και κλιμακούμενο πόλεμο στην Ουκρανία, τις αυξανόμενες επιπτώσεις της κλιματικής αλλαγής. Παρ’ όλα αυτά η ελληνική οικονομία αντέχει, με ρυθμό ανάπτυξης που αναμένεται να ανέλθει σε 2,3% το 2025 έναντι 1,3%, επενδύσεις που αναμένεται να αυξηθούν στο 8,4% το 2025 από 6,7% το 2024, ποσοστό ανεργίας που μειώνεται από 10,3% σε 9,7%, ενώ σε βάθος πενταετίας εκτιμάται ότι θα έχουμε τη μεγαλύτερη μείωση της ανεργίας σε όλη την Ευρωπαϊκή Ένωση.

Ναι, αυτά δεν είναι για γέλια, όπως μας είπε πριν η κ. Τσαπανίδου. Είναι πολύ σοβαρά πράγματα που έχει καταφέρει μια πολύ άξια και εργατική κυβέρνηση. Το ΑΕΠ προσδοκάται να αυξηθεί κατά περίπου 10 δισεκατομμύρια το 2025. Το δημόσιο χρέος θα μειωθεί από 163,9% το 2023 σε 147,5% το 2025. Η Ελλάδα είναι η χώρα που έχει σημειώσει τη μεγαλύτερη μείωση δημόσιου χρέους ως προς το ΑΕΠ σε ολόκληρη την Ευρωπαϊκή Ένωση, αν βάλουμε το 2019 σε σύγκριση με το 2023, και είναι πλέον η χώρα με το τέταρτο υψηλότερο πρωτογενές πλεόνασμα στην Ευρωπαϊκή Ένωση. Ναι, αυτό είναι απόδειξη νοικοκυρέματος των δημόσιων οικονομικών. Ταυτόχρονα, αναμένουμε αποκλιμάκωση του πληθωρισμού σε 2,1% το 2025 από 2,7% το 2024.

Τις θετικές προοπτικές της ελληνικής οικονομίας αποδεικνύουν οι αλλεπάλληλες αναβαθμίσεις της πιστοληπτικής ικανότητας της χώρας που έγιναν μέσα στο 2024 με τελευταία αυτή του οίκου «Scope Ratings» προ ημερών. Έτσι η Ελλάδα γίνεται μία από τις λίγες χώρες που είδαν την αξιολόγησή τους να βελτιώνεται εντός του ίδιου έτους, ανοίγοντας τον δρόμο για τις επόμενες αναβαθμίσεις το 2025.

Την ίδια ώρα η χώρα μας είναι μία από τις οκτώ στην Ευρωπαϊκή Ένωση που ο προϋπολογισμός του 2025 εγκρίθηκε χωρίς καμμία επιφύλαξη από την Ευρωπαϊκή Επιτροπή, κάτι που πιστοποιήθηκε στη συνεδρίαση του Eurogroup στις Βρυξέλλες.

Όλα αυτά, ξέρετε, δεν είναι θετικά αποτελέσματα που έγιναν τυχαία. Δεν ήταν δεδομένα ούτε ήρθε απλά το πλήρωμα του χρόνου για να συμβούν. Είναι αποτέλεσμα μιας δημοσιονομικής πολιτικής με διπλό στόχο, αφενός τη δημοσιονομική σύνεση και αφετέρου τη στοχευμένη ενίσχυση των πολιτών και τη μείωση των κοινωνικών ανισοτήτων.

Και βέβαια τίποτε από αυτά δεν μπορεί να συμβεί σε περιβάλλον πολιτικής αστάθειας. Την ώρα που οι περισσότερες χώρες της Ευρωζώνης κλυδωνίζονται σημαντικά από κυβερνήσεις που καταρρέουν και έχουμε ένα ρευστό πολιτικό σκηνικό, στην Ελλάδα έχουμε την περηφάνια να λέμε ότι είμαστε σημείο αναφοράς και πόλος οικονομικής, πολιτικής και γεωπολιτικής σταθερότητας. Είναι ακριβώς αυτή η σταθερότητα που έφερε το πριν από λίγα χρόνια αδιανόητο, Ελλάδα και Γαλλία να έχουν το ίδιο spread επιτοκίων δεκαετών ομολόγων από τη Γερμανία, 0,76 μονάδες μόλις.

Ο φετινός προϋπολογισμός είναι ένας προϋπολογισμός καλύτερων οικονομικών δεδομένων για τη χώρα από αυτόν του προηγούμενου έτους. Είναι όμως και ένας προϋπολογισμός καλύτερων κοινωνικών παροχών για τους πολίτες; Πώς μεταφράζονται αυτά τα οικονομικά μεγέθη για κάθε Ελληνίδα και κάθε Έλληνα;

Για την επίτευξη αυτών των στόχων νομίζω ότι τα παρακάτω στοιχεία δίνουν την εικόνα. Έχουμε δώδεκα μειώσεις φόρων και δώδεκα μέτρα ενίσχυσης του εισοδήματος. Οριστική κατάργηση του τέλους επιτηδεύματος για όλα τα φυσικά πρόσωπα. Μόνιμη επιστροφή του ενιαίου φόρου κατανάλωσης για το αγροτικό πετρέλαιο. Μείωση κατά μία ποσοστιαία μονάδα των ασφαλιστικών εισφορών. Αυξήσεις στις απολαβές των γιατρών. Τριετείς φοροαπαλλαγές για όσα κλειστά ακίνητα επιστρέφουν στη μακροχρόνια μίσθωση. Αύξηση του κατώτατου μισθού, τον οποίον παραλάβαμε στα 650 ευρώ και σήμερα βρίσκεται στα 850 ευρώ και ο στόχος μας είναι να φτάσει τα 950 ευρώ. Τρίτη διαδοχική αύξηση των συντάξεων χωρίς προσωπική διαφορά κατά 2,4%. Να θυμίσουμε ότι οι συντάξεις τα τελευταία δύο χρόνια έχουν αυξηθεί κατά 11%. Δεν θα δώσω περαιτέρω λεπτομέρειες, άλλωστε αυτά θα τα αναλύσουν και οι αρμόδιοι Υπουργοί.

Πέρα όμως από τα επιμέρους στοιχεία, αν θέλει κάποιος να δει τις προθέσεις και την κατεύθυνση που έχει αυτή η Κυβέρνηση …

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Γεωργαντάς):** Συγγνώμη, κυρία Υπουργέ.

Διαπιστώνω μια ανησυχία στην Αίθουσα. Σας παρακαλώ, σεβαστείτε όλους τους ομιλητές.

Συνεχίστε, παρακαλώ, κυρία Υπουργέ.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ, κύριε Πρόεδρε. Δεν ξέρω αν αυτά που λέω προκαλούν ανησυχία, είναι όμως δεδομένα τα οποία δεν αμφισβητούνται.

Πέρα λοιπόν από τα επιμέρους στοιχεία, θέλουμε να δούμε τη μεγάλη εικόνα και το πού οδηγεί τη χώρα αυτή η Κυβέρνηση.

Πρέπει να σταθούμε στο εξής: Εξαιρουμένου του Υπουργείου Οικονομικών που φέρει το βάρος των πληρωμών φυσικά, τα τέσσερα πρώτα κατά σειρά προϋπολογισμού Υπουργεία είναι το Υπουργείο Εργασίας και Κοινωνικής Ασφάλισης, το Υπουργείο Υγείας, το Υπουργείο Παιδείας, το Υπουργείο Εθνικής Άμυνας. Και στα τέσσερα αυτά Υπουργεία που συνιστούν προτεραιότητα για την Κυβέρνηση της Νέας Δημοκρατίας προβλέπεται αύξηση της χρηματοδότησης σε σχέση με το προηγούμενο έτος είτε του τακτικού προϋπολογισμού είτε των δημοσίων επενδύσεων.

Ειδικώς όσον αφορά το Υπουργείο Υγείας, στο οποίο έχω την τιμή να υπηρετώ, ο τακτικός προϋπολογισμός αυξάνεται από 5,7 δισεκατομμύρια στο ’24 σε 6,6 δισεκατομμύρια για το ’25. Αν το δούμε σε σύγκριση με το ’19, έχουμε μια αύξηση της τάξεως του 75%. Το Πρόγραμμα Δημοσίων Επενδύσεων αυξάνεται από 322 εκατομμύρια σε 570 για το 2025. Από 6,7 δισεκατομμύρια συνολικό προϋπολογισμό πάμε σε 7,1 δισεκατομμύρια, συνολική αύξηση χρηματοδότησης για την υγεία σε σχέση με το προηγούμενο έτος κατά 20%.

Όσον αφορά την πρωτοβάθμια, αρκούν δύο αριθμοί: 2019, 92 εκατομμύρια, 2024, 157 εκατομμύρια. Αυτό νομίζω ότι δείχνει πολλά σε σχέση με το κομμάτι που έχει να κάνει με την πρόληψη και την πρωτοβάθμια.

Ποια είναι λοιπόν η Κυβέρνηση που επιδιώκει, όπως λέτε, την ιδιωτικοποίηση της υγείας και ακούμε εδώ για δράκους, παραμύθια και δεν ξέρω εγώ τι άλλο; Είναι και η εποχή των Χριστουγέννων. Σε λίγο θα βγουν και οι καλικάντζαροι! Είναι αυτή που αυξάνει κάθε χρόνο τις δαπάνες για την υγεία; Αυτή είναι μια Κυβέρνηση που θέλει να ιδιωτικοποιήσει το ΕΣΥ; Αυτή που αυξάνει κάθε χρόνο τις προσλήψεις του μόνιμου προσωπικού; Αυτή που δίνει ισχυρά κίνητρα στους γιατρούς για να στελεχώσουν το ΕΣΥ; Αυτή που δημιουργεί το πρώτο οργανωμένο σύστημα πρόληψης στη χώρα και σώζονται ζωές; Αυτή που εκσυγχρονίζει ενενήντα έξι νοσοκομεία και πάνω από εκατόν πενήντα έξι κέντρα υγείας; Αυτή που δημιούργησε το δίκτυο τηλεϊατρικής με πάνω από τρεις χιλιάδες πεντακόσια σημεία κατ’ οίκον νοσηλείας σε όλη τη χώρα; Αυτή που φέρνει τις κινητές ομάδες της πρωτοβάθμιας, τον γιατρό στο σπίτι του πολίτη, είτε μένει σε ορεινά χωριά είτε στα νησιά;

Ο διακηρυγμένος στόχος της Κυβέρνησης, του Πρωθυπουργού, αλλά και της πολιτικής ηγεσίας του Υπουργείου Υγείας είναι η μείωση των κοινωνικών ανισοτήτων στην υγεία, η εξασφάλιση ισότιμης πρόσβασης στην υγεία για κάθε πολίτη. Στόχος μας είναι να σπάσουμε τον φαύλο κύκλο που ξεκινάει από τη φτώχεια και οδηγεί σε κακή υγεία, σε χειρότερη και συντομότερη ζωή, με αποτέλεσμα να σε καθορίζει το σπίτι που γεννήθηκες, το αν δηλαδή γεννιέσαι ή όχι σε μια φτωχή οικογένεια.

Παλεύουμε για καλύτερη υγεία και για περισσότερη πρόληψη, γιατί καλύτερη υγεία για όλους σημαίνει κοινωνική δικαιοσύνη. Επιδιώκουμε τη δικαίωση και την πραγμάτωση του ονόματος του Υπουργείου Υγείας, από ένα υπουργείο ασθενείας να δίνει πράγματι περισσότερα και καλύτερα χρόνια ζωής για όλους. Ήδη την προηγούμενη εβδομάδα ξεκίνησαν και οι προσλήψεις για την πρωτοβάθμια, με την πρώτη να αφορά τριακόσιους είκοσι δύο γιατρούς.

Πώς μεταφράζεται αυτή η αύξηση των δαπανών για την υγεία σε σχέση με τον προϋπολογισμό; Τι σημαίνουν όλα αυτά πρακτικά για τους πολίτες; Αυτά, κύριοι συνάδελφοι, παρακαλώ πολύ να τα προσέξετε, γιατί δεν είναι μόνο απτή πραγματικότητα που δεν αμφισβητείται, αλλά είναι και κάτι που πραγματικά αναρωτιέμαι πώς γίνεται να σας βρίσκει αντίθετους.

Αυτός λοιπόν ο προϋπολογισμός σημαίνει ότι για κάθε εκατομμύριο άτομα που θα συμμετάσχουν στο δωρεάν πρόγραμμα για τις καρδιαγγειακές εξετάσεις γλυτώνουμε είκοσι χιλιάδες θανάτους, εγκεφαλικά και εμφράγματα. Σημαίνει ότι πάνω από εξακόσιες χιλιάδες γυναίκες έχουν κάνει δωρεάν μαστογραφία, υπερηχογράφημα και τριάντα τρεις χιλιάδες από αυτές έχουν εντοπιστεί έγκαιρα με συμπτώματα και έχουν καλύτερη πρόγνωση. Ήδη μέσα σε τρεις εβδομάδες πάνω από είκοσι χιλιάδες γυναίκες έχουν κάνει εξετάσεις για τον καρκίνο του τραχήλου της μήτρας και τριακόσιες από αυτές προχωρούν σε κολποσκόπηση με βιοψία, που σημαίνει ότι υπάρχει εύρημα. Τις τρεις πρώτες εβδομάδες έχουμε μισό εκατομμύριο πολιτών να χρησιμοποιούν το self test και δύο χιλιάδες ανθρώπους να κάνουν κολονοσκόπηση με πεντακόσιες βιοψίες. Έχουμε μαρτυρίες από τους πολίτες και από τους εκπαιδευτικούς και από τους γονείς και από τα παιδιά ότι αγκαλιάζουν τα προγράμματα πρόληψης της παχυσαρκίας.

Κυρίες και κύριοι συνάδελφοι, όλα αυτά δείχνουν ότι ο προϋπολογισμός δεν υπηρετεί απλά τον στόχο για μια ισχυρή και κοινωνικά δίκαιη Ελλάδα. Δεν έχουμε δημιουργήσει τον παράδεισο επί γης, αλήθεια είναι αυτό, γιατί εμείς δεν πιστεύουμε και δεν πουλάμε παραμύθια. Στα προβλήματα απαντάμε πάντα με ρεαλιστικές λύσεις και αυτό σημαίνει ένα πράγμα, ότι πρέπει να κάνουμε περισσότερα πιο γρήγορα, ούτως ώστε τα μακροοικονομικά μεγέθη ολοένα και πιο γρήγορα να αποτυπώνονται σε βελτιωμένα οικονομικά για κάθε νοικοκυριό.

Έχουμε λοιπόν τον πυρήνα εργασία – υγεία – παιδεία - εθνική άμυνα και πραγματικά οι αριθμοί είναι εκεί και δεν μπορούν να αμφισβητηθούν. Το έργο μας είναι απτή πραγματικότητα και δεν αμφισβητείται και δεν το λέω εγώ αυτό. Το λένε χιλιάδες ανασφάλιστοι που έκαναν δωρεάν προληπτικές εξετάσεις και σώθηκαν από τον καρκίνο. Το λένε οι γονείς και τα παιδιά που έχουν αγκαλιάσει τα προγράμματα για την παιδική παχυσαρκία. Το λένε οι κάτοικοι των απομακρυσμένων περιοχών που προσβλέπουν στις κινητές ομάδες της πρωτοβάθμιας για να έχουν γιατρό στο σπίτι και να νιώθουν ασφαλείς. Το λέει η πραγματικότητα που δείχνει ότι η Κυβέρνηση του Κυριάκου Μητσοτάκη παλεύει συνεχώς από το 2019 για να μπορέσει η μεσαία τάξη να σηκώσει ξανά το κεφάλι, για να μπορέσουν οι φτωχότεροι συμπολίτες μας να έχουν καλύτερη ζωή, γιατί για εμάς, για τη Νέα Δημοκρατία, ο μόχθος είναι ιερός και η κοινωνική δικαιοσύνη είναι η απόλυτή μας προτεραιότητα.

Αυτό ακριβώς υπηρετεί και ο φετινός προϋπολογισμός και επειδή ακριβώς αποδεικνύεται αυτό, σας καλώ να τον υπερψηφίσετε.

Ευχαριστώ θερμά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία Υπουργέ.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία εξήντα τρεις μαθήτριες και μαθητές και πέντε συνοδοί εκπαιδευτικοί από το 2ο Γυμνάσιο Ναυπάκτου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο κ. Μπαραλιάκος από τη Νέα Δημοκρατία.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Ευχαριστώ πολύ, κύριε Πρόεδρε.

Κυρία και κύριοι Υπουργοί, κυρίες και κύριοι συνάδελφοι, ο κρατικός προϋπολογισμός που συζητείται αυτές τις μέρες στην Ολομέλεια της Βουλής, ο έκτος κατά συναπτά έτη προϋπολογισμός από την ανάληψη της διακυβέρνησης της χώρας από την Κυβέρνηση της Νέας Δημοκρατίας και του Πρωθυπουργού Κυριάκου Μητσοτάκη, αποτυπώνει με ενάργεια όλη την πρόοδο που έχει συντελεστεί στην οικονομία της πατρίδας μας, κυρίως όμως επιβραβεύει τις θυσίες των Ελλήνων πολιτών οι οποίοι στήριξαν το οικονομικό μας πρόγραμμα, προκειμένου να θέσουμε σε αναπτυξιακή τροχιά την ελληνική οικονομία. Βασικό μας μέλημα πλέον αποτελεί το πώς αυτή η υπεραπόδοση των μακροοικονομικών δημοσιονομικών μεγεθών θα έχει μεγαλύτερο αντίκτυπο στην καθημερινότητα των συμπολιτών μας, των επιχειρήσεων και της μεσαίας τάξης. Και όλα αυτά, μάλιστα, σε καιρούς έντονων διεθνών προκλήσεων και γεωπολιτικών ανακατατάξεων που προκαλούν αναστάτωση στις αγορές και εντείνουν το πρόβλημα του πληθωρισμού, με αποτέλεσμα να μειώνεται η αγοραστική δύναμη.

Κυρίες και κύριοι, ο περσινός προϋπολογισμός ήταν ο πρώτος μετά από δεκατρία έτη που καταρτίστηκε με το αξιόχρεο της χώρας να έχει αναχθεί στην επενδυτική του βαθμίδα. Ο φετινός προϋπολογισμός αντανακλά τις προτεραιότητες της κυβερνητικής πολιτικής, η οποία εστιάζεται στην αντιμετώπιση των προβλημάτων της καθημερινότητας, όπως είναι η υγεία, η παιδεία, ο περιορισμός των συνεπειών της κλιματικής αλλαγής με την ενίσχυση της Πολιτικής Προστασίας, αλλά και η περαιτέρω θωράκιση της εθνικής μας κυριαρχίας με την αναβάθμιση των Ενόπλων Δυνάμεων.

Ταυτόχρονα, όμως, η Ελλάδα την επόμενη χρονιά θα σημειώσει το τέταρτο υψηλότερο πρωτογενές πλεόνασμα στην Ευρωπαϊκή Ένωση, θα μειώσει το συνολικό της έλλειμμα κοντά στο 0 και θα καταγράψει τον ταχύτερο ρυθμό μείωσης του δημοσίου χρέους ανάμεσα στα είκοσι επτά κράτη μέλη σε συνδυασμό με την αύξηση των φορολογικών εσόδων χωρίς να αυξάνονται οι φόροι, αλλά λόγω της ανάπτυξης της οικονομίας και του περιορισμού της φοροδιαφυγής.

Από το νέο έτος θα έχουμε τον περιορισμό δώδεκα επιπλέον φόρων, αλλά και αύξηση αποδοχών σε τουλάχιστον δώδεκα περιπτώσεις αθροιστικά προς όσες ήδη εφαρμόζονται από το 2019. Άλλωστε, η δική μας ιδεολογική προσέγγιση ευνοεί τη μείωση των φορολογικών συντελεστών, ενώ ταυτόχρονα δεν παραγνωρίζει την ανάγκη στοχευμένων αυξήσεων στις δημόσιες δαπάνες. Με αυτό το μείγμα η οικονομική ανάπτυξη αποβαίνει προς όφελος των πολλών και ο πλούτος που δημιουργείται διαχέεται στο σύνολο της κοινωνίας.

Κυρίες και κύριοι, όλα τα αριθμητικά δεδομένα του προϋπολογισμού παρουσιάζουν μεγέθυνση. Ειδικότερα, ο ρυθμός ανάπτυξης αυξάνεται από το 2,2% στο 2,3%, οι επενδύσεις από το 6,7% στο 8,4% και το πρωτογενές πλεόνασμα από το 2,4% στο 2,5%. Σημειώνεται ότι εκτός των φόρων που προανέφερα, μειώνεται το δημόσιο χρέος από το 153,7% στο 149,1%%, ο πληθωρισμός από το 2,7% στο 2,1% και η ανεργία από το 10,3% στο 9,7%.

Κυρίες και κύριοι συνάδελφοι, η Ελλάδα αλλάζει. Χτίζει γερά θεμέλια και αναπτύσσεται. Οι μέρες ανασφάλειας είναι πίσω μας και μπορούμε πλέον να είμαστε αισιόδοξοι ότι έχουμε γυρίσει οριστικά σελίδα. Εφαρμόζουμε ένα νέο παραγωγικό μοντέλο με ισόρροπη ανάπτυξη σε όλη τη χώρα με βασικό στόχο το δημογραφικό και την ενίσχυση της υπαίθρου. Και επιτρέψτε μου να σταθώ σε αυτό μιας και η Πιερία είναι ένα από τα χαρακτηριστικά παραδείγματα. Τόσο τα μοναδικής ποιότητας αγροτικά προϊόντα που κατακλύζουν τις αγορές σε Ελλάδα και εξωτερικό όσο και το ποιοτικό τουριστικό προϊόν με τον μυθικό Όλυμπο να δεσπόζει και τη θάλασσα να περιβρέχει τα παράλιά της έχουν προσδώσει στην Πιερία, στην πατρίδα μου, αναπτυξιακή ώθηση.

Όμως, δεν αρκούμαστε σε αυτό. Δεν αρκούμαστε μόνο στον πρωτογενή τομέα και τον τουρισμό, αλλά στοχεύουμε και στην εκβιομηχάνιση της περιοχής σε ένα ακόμα πιο παραγωγικό μοντέλο ανάπτυξης. Άλλωστε, υπάρχει ήδη θεσμοθετημένο με ΦΕΚ εδώ και δεκαετίες επιχειρηματικό πάρκο, βιομηχανική περιοχή στο Αιγίνιο Πιερίας επτακοσίων πενήντα στρεμμάτων εφαπτόμενο στην ΠΑΘΕ τριάντα εννέα χιλιόμετρα από τη Θεσσαλονίκη, το οποίο όμως λόγω των εκατοντάδων μικροϊδιοκτησιών δεν έχει αξιοποιηθεί ακόμα, παρά το έντονο ενδιαφέρον επενδυτών που έχουν ήδη αγοράσει πάνω από το ήμισυ της έκτασης και μάλιστα σε τιμές πολύ υψηλότερες της αγοράς.

Αποτελεί στόχο μας μαζί με τα συναρμόδια Υπουργεία να προχωρήσουμε σε ειδικές νομοθετικές παρεμβάσεις, ώστε αυτή η βιομηχανική περιοχή, ένα όραμα δεκαετιών για τη Βόρεια Πιερία, να γίνει πράξη προς όφελος πρωτίστως της τοπικής κοινωνίας και οικονομίας.

Παράλληλα, θα συντελέσει και στη συνολική αναβάθμιση της Πιερίας, η οποία θα ξεκολλήσει από την τελευταία θέση των εξαγωγών και της βιομηχανικής παραγωγής στην Περιφέρεια Κεντρικής Μακεδονίας και θα ανασχέσει και τη δημογραφική καθίζηση που αποτελεί ανοιχτή πληγή για τη συγκεκριμένη γεωγραφική περιοχή με μείωση πληθυσμού κατά την τελευταία απογραφή κατά 17,4%, μία από τις μεγαλύτερες μειώσεις πληθυσμού στην Ελλάδα. Έτσι, οι νέοι θα έχουν έναν σπουδαίο λόγο για να μην εγκαταλείψουν την περιφέρεια, τον τόπο μας, και να αναπτύξουν εκεί τις οικογένειές τους και τις δραστηριότητές τους.

Κυρίες και κύριοι συνάδελφοι, ο νέος προϋπολογισμός συνδυάζει τη δημοσιονομική σύνεση με την αναπτυξιακή προοπτική και τη φιλοεπενδυτική προσέγγιση. Το μέλημά μας είναι η καθημερινότητα των πολιτών, ώστε οι θετικοί δείκτες της οικονομίας να έχουν τον αντίστοιχο αντίκτυπο και στον προϋπολογισμό όλων των οικογενειών της μεσαίας τάξης και της υγιούς επιχειρηματικότητας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα χρειαστώ ένα λεπτό ακόμα.

Η μείωση κατά 1% των ασφαλιστικών εισφορών από τον Ιανουάριο, η κατάργηση του τέλους επιτηδεύματος για τους ελεύθερους επαγγελματίες, η μόνιμη επιστροφή του ειδικού φόρου κατανάλωσης στο αγροτικό πετρέλαιο, τα πολλά μέτρα στήριξης για τη στέγη και την επιχειρηματικότητα, η αύξηση των συντάξεων, αλλά και η οριζόντια αύξηση των μισθών στο δημόσιο είναι μόνο κάποια από τα μέτρα άμεσης απόδοσης για την ενίσχυση του εισοδήματος και την ελάφρυνση των βαρών των Ελλήνων πολιτών.

Ο νέος προϋπολογισμός επιβεβαιώνει ότι η Ελλάδα διαθέτει μια ισχυρή και ανθεκτική οικονομία, καρπό της συνέπειας στο οικονομικό πρόγραμμα της Νέας Δημοκρατίας, του οράματος του Κυριάκου Μητσοτάκη και των προσπαθειών της ηγεσίας του Υπουργείου Οικονομικών και του οικονομικού επιτελείου.

Με εθνική ευθύνη σάς καλώ να υπερψηφίσουμε τον προϋπολογισμό για το έτος 2025, για να πάμε την πατρίδα μας με ασφάλεια ακόμα πιο ψηλά.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει ζητήσει για την παρέμβασή του ο Πρόεδρος της Κοινοβουλευτικής Ομάδας του ΣΥΡΙΖΑ κ. Σωκράτης Φάμελλος.

Παρακαλώ, κύριε Πρόεδρε, έχετε τον λόγο.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Κυρία και κύριοι Υπουργοί, κυρίες και κύριοι Βουλευτές, ζήτησα τον λόγο για να κάνω μία πολύ συγκεκριμένη πρόταση και παρέμβαση, επειδή τις τελευταίες ημέρες αναπτύσσεται ένας πολύ ενδιαφέρον διάλογος. Στο πεντάλεπτο που ζήτησα θα επικεντρωθώ μόνο στο θέμα των τραπεζών κάνοντας μια συγκεκριμένη πρόταση, για την οποία θα περιμένουμε απαντήσεις.

Δεν πρέπει να κρύβουμε, νομίζω, άλλο τον ελέφαντα στο δωμάτιο, γιατί το πρόβλημα με τις τράπεζες είναι το ολιγοπώλιο που έχει διαμορφωθεί, ο αθέμιτος ανταγωνισμός και η λειτουργία καρτέλ και σε αυτόν τον κλάδο. Πρέπει να είμαστε πάρα πολύ συγκεκριμένοι για να βρούμε λύσεις. Έχουμε υπερβολικές χρεώσεις και προμήθειες με πολύ μεγάλη ψαλίδα επιτοκίων και σε πολύ μεγάλη απόσταση από την υπόλοιπη Ευρώπη. Το αποτέλεσμα φαίνεται στα αποτελέσματα χρήσης. Τα καθαρά κέρδη των τραπεζών το 2022 ήταν περίπου 3,3 δισ., το 2023 ήταν 4,3 δισ. και το 2024 για τις συστημικές στο εννεάμηνο ήταν 4,7 δισεκατομμύρια. Αυτά είναι πάρα πολλά δισεκατομμύρια.

Η κερδοφορία αυξάνεται, όπως επίσης και τα μερίσματα, κάτι που είναι εις βάρος των νοικοκυριών και των επιχειρήσεων, γιατί με τα μερίσματα των μετοχών, κυρία και κύριοι Υπουργοί, δεν πληρώνονται οι λογαριασμοί στα σουπερμάρκετ, δεν πληρώνονται οι λογαριασμοί του ρεύματος, όπως δεν πληρώνεται και το κόστος των καυσίμων. Μπορεί να υπάρχουν μερίσματα και να μη θέλει ο κ. Χατζηδάκης να τα ακουμπήσει, αλλά αυτό δεν αφορά την πλειοψηφία της κοινωνίας και της οικονομίας. Και το πρόβλημα δεν είναι καινούργιο. Το επισημαίνουμε συστηματικά εδώ και δύο χρόνια. Όσον αφορά τα υπερκέρδη σε κάποιους κλάδους, το έχει επισημάνει ο ΣΥΡΙΖΑ - Προοδευτική Συμμαχία εδώ και τρία χρόνια, ενώ για τις τράπεζες το είπαμε και πέρυσι στον προϋπολογισμό.

Ο πρόεδρος του Επαγγελματικού Επιμελητηρίου Αθήνας σήμερα δήλωσε ότι η ετήσια επιβάρυνση μιας μεσαίας επιχείρησης μόνο από τις προμήθειες τραπεζών είναι 2.500 ευρώ. Λείπουν από τα ταμεία των επιχειρήσεων και είναι στα ταμεία τεσσάρων τραπεζών. Αυτό λέγεται «καρτέλ» και «ολιγοπώλιο». Οι επιχειρήσεις φωνάζουν εδώ και δύο χρόνια, αλλά η Κυβέρνηση δεν ακούει ούτε την κοινωνία ούτε την επιχειρηματικότητα. Ένα το κρατούμενο.

Δεύτερον, ο κ. Μητσοτάκης μετά από δύο χρόνια παραδέχθηκε εδώ στη Βουλή όχι μόνο ότι υπάρχουν υπερκέρδη, αλλά ότι η Κυβέρνηση δεν μπορεί να τα διαχειριστεί, δεν μπορεί να τα αντιμετωπίσει. Αυτό παραδέχθηκε ο κύριος Πρωθυπουργός, δηλαδή ότι δεν μπορεί να βάλει φρένο στην αισχροκέρδεια. Το ίδιο παραδέχθηκε και για άλλους κλάδους της οικονομίας τα τελευταία δύο χρόνια. Το παραδέχθηκε για το ρεύμα. Δεν τα πίστευε τα υπερκέρδη. Εδώ ζητούσε να του φέρουμε αποδείξεις. Τις φέραμε. Αναγκάστηκε να μπει σε μια ρύθμιση. Το ίδιο έλεγε και για τα διυλιστήρια. Υφυπουργός σας, ο κ. Θεοχάρης, έλεγε ότι δεν θα τα φορολογήσουν τη δεύτερη χρονιά. Αναγκαστήκατε μετά τις Ευρωεκλογές και το κάνατε. Και όλα τα ανακαλύπτετε εκ των υστέρων.

Πότε τα ανακαλύπτει η Κυβέρνηση εκ των υστέρων, κυρίες και κύριοι Βουλευτές; Τα ανακαλύπτει όταν εκτίθεται, διότι όταν έχει το πάνω χέρι επικοινωνιακά, μας μιλάει για λεφτόδεντρα.

Να το ξεκαθαρίσουμε λοιπόν. Κυρίες και κύριοι Βουλευτές, λεφτόδεντρα υπάρχουν. Είναι, όμως, στις αυλές των καρτέλ και τα προστατεύει ο κ. Μητσοτάκης. Εκεί είναι τα λεφτόδεντρα! Και είναι πολλά δισεκατομμύρια!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Βλέπουμε, λοιπόν, πάλι το ίδιο σκηνικό. Όπως στο ρεύμα, όπως στα διυλιστήρια, έτσι και στις τράπεζες. Έρχεται ο κ. Μητσοτάκης χωρίς να έχει σχέδιο και προσπαθεί να καθυστερήσει την επιβολή μέτρων και να είναι όσο γίνεται πιο απαλά τα μέτρα. Το έκανε και στο ρεύμα, το έκανε και στα διυλιστήρια. Δηλαδή, έρχεται να γλυκάνει την όποια φορολόγηση. Αυτό είναι το δεύτερο κρατούμενο.

Τρίτον, το ΠΑΣΟΚ πολύ καλά έκανε, έστω και αργά, και ήρθε σε αυτή τη συζήτηση και το ΠΑΣΟΚ και ο κ. Ανδρουλάκης. Προσέξτε όμως κάτι. Και αυτά θέλουμε να τα μεταφέρουμε και επαναλαμβάνω ότι εμείς τη συζήτηση θα την κάνουμε εδώ δημόσια και ξεκάθαρα. Στις 28 Νοεμβρίου ο κ. Ανδρουλάκης μίλησε –κι έχω δει το δελτίο Τύπου- για φορολόγηση των εσόδων των τραπεζών, όχι των κερδών. Μίλησε και για ποσά τα οποία κυμαίνονται από 400 ως 800 εκατομμύρια τον χρόνο. Στη συνέχεια, με μια τροπολογία επί των κερδών και μετά από μια συζήτηση που έγινε εδώ με ειλικρίνεια, καταλήξαμε ότι αυτό το ποσό είναι 240 εκατομμύρια τον χρόνο στην καλύτερη των περιπτώσεων.

Άρα, όταν πήγαμε εμείς τη συζήτηση στο συγκεκριμένο που είναι το ύψος της φορολόγησης, το αποτύπωμα δηλαδή, φέρνει το ΠΑΣΟΚ μια πρόταση για δέκα τραπεζικές χρεώσεις. Δεν τοποθετείται, όμως, ούτε για το Ταμείο Εγγυοδοσίας για τις μικρομεσαίες επιχειρήσεις και τη στέγη υπό την ομπρέλα της Αναπτυξιακής Τράπεζας, δηλαδή τι θα γίνουν τα λεφτά αυτά, ούτε για έναν συντελεστή ο οποίος δεν θα είναι 5%, αλλά θα είναι όσο έχει προτείνει η Κομισιόν, δηλαδή τουλάχιστον 33% για τα υπερκέρδη στα διυλιστήρια. Έχουμε έναν κανονισμό.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Προέδρου του ΣΥΡΙΖΑ - Προοδευτική Συμμαχία)

Έτσι, όμως, για να κλείσω –αυτό είναι το τρίτο δεδομένο- δεν λύνεται το βασικό πρόβλημα, κυρίες και κύριοι Βουλευτές. Και το βασικό πρόβλημα είναι τα καρτέλ, οι ολιγοπωλιακές πρακτικές, η στρέβλωση του ανταγωνισμού, γιατί υπάρχουν αυτή τη στιγμή τέτοιες πρακτικές εις βάρος όλων των καταναλωτών και των επιχειρήσεων και των νοικοκυριών.

Η πρόταση, λοιπόν, που φέρνουμε εμείς ως ΣΥΡΙΖΑ είναι πάρα πολύ συγκεκριμένη: Προφανώς φορολόγηση των υπερκερδών, προφανώς Ταμείο Εγγυοδοσίας, αλλά πρέπει να σπάσουν τα καρτέλ και αυτό μπορεί να γίνει μόνο αν ενισχυθεί ο ρόλος της πολιτείας.

Εμείς αυτήν την πρόταση ήρθαμε να καταθέσουμε. Για να μιλάμε συγκεκριμένα, τι σημαίνει λοιπόν αυτό; Σημαίνει, πρώτον, ενίσχυση των λειτουργιών της πολιτείας, δηλαδή στρατηγική παρουσία του δημοσίου, για να υπάρξει ανταγωνισμός σε όλα τα επίπεδα, θεσμικά, Επιτροπή Ανταγωνισμού, πολιτικές Υπουργείων. Δεν βλέπουμε να τα κάνετε. Σημαίνει, δεύτερον, ενεργητική παρουσία του κράτους στην Εθνική Τράπεζα –και αναφέρομαι και στο μετοχικό κεφάλαιο της Εθνικής Τράπεζας- ώστε να παίξει έναν εξυγιαντικό ρόλο στην αποκατάσταση του υγιούς ανταγωνισμού στις τράπεζες.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Τι σημαίνει αυτό, για να είμαστε ξεκάθαροι και να μην αρχίσει και η σπέκουλα; Πρώτον, ενισχυμένος ρόλος της πολιτείας δεν σημαίνει «θαλασσοδάνεια», δεν σημαίνει προσλήψεις ρουσφετολογικές, δεν σημαίνει κρατισμός, δεν σημαίνει λειτουργία τραπεζών εκτός της Ευρωπαϊκής Κεντρικής Τράπεζας. Σε αυτά ήσασταν εξπέρ εσείς, στα «θαλασσοδάνεια» και στα ρουσφέτια στις τράπεζες. Παλαιότερα ήταν και το ΠΑΣΟΚ εξπέρ!

Όχι, λοιπόν, δεν σημαίνει αυτό. Αυτό που εμείς λέμε είναι να λειτουργεί η τράπεζα με ιδιωτικοοικονομικά κριτήρια, να έχει ενισχυμένη παρουσία και έλεγχο το δημόσιο έτσι ώστε να εξασφαλίζεται ότι δεν θα υπάρχει καρτέλ. Και αυτό μπορεί να γίνει τόσο όσο χρειάζεται για να υπάρχει ανταγωνισμός.

Εμείς θέλουμε την ελεύθερη αγορά και τον υγιή ανταγωνισμό, αλλά τον υγιή ανταγωνισμό προς όφελος των καταναλωτών, όχι προς όφελος των ολιγοπωλίων. Αυτό πραγματικά εμείς θέλουμε, να ανταγωνίζονται οι τράπεζες προς όφελος των καταναλωτών και της αγοράς. Αν δεν σπάσουμε το τραπεζικό καρτέλ, όσες νομοθετικές ασπιρίνες και αν μας φέρετε, η ολιγοπωλιακή κατάσταση θα παραμείνει η ίδια. Και όσους ελέγχους και αν κάνει εκ των υστέρων η Επιτροπή Ανταγωνισμού και όσα ημίμετρα και αν φέρετε για λίγα εκατομμύρια, τα δισεκατομμύρια είναι ήδη στα ταμεία των τραπεζών, όπως είναι των διυλιστηρίων και των εταιρειών ρεύματος.

Γι’ αυτό, λοιπόν, εμείς περιμένουμε –και ολοκληρώνω, κύριε Πρόεδρε- την τοποθέτηση όλων των κομμάτων στα συγκεκριμένα. Και ξέρετε, στα συγκεκριμένα δεν υπάρχει χώρος ούτε για ταγκό ούτε για συναίνεση.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Έχει ζητήσει τον λόγο ο Υφυπουργός κ. Πετραλιάς για μια μικρή παρέμβαση.

Παρακαλώ, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κατ’ αρχάς αναμένω ως την Κυριακή και τις προτάσεις και των άλλων έξι, επτά κομμάτων για τις τράπεζες. Είναι διασκεδαστικό αυτό που γίνεται.

Ωραία, προτείνετε δηλαδή την κρατικοποίηση της Εθνικής.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Κάνετε λάθος. Είπα ακριβώς το αντίθετο.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, αφήστε τον να ακουστεί.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Να συμμετέχει το δημόσιο στο κεφάλαιο της Εθνικής και να ελέγχει με αποφάσεις το δημόσιο…

**ΓΕΩΡΓΙΟΣ ΚΑΡΑΜΕΡΟΣ:** Συμμετέχει ήδη.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Να έχει λόγο, δηλαδή, το δημόσιο στις αποφάσεις των επιτοκίων που βάζει η Εθνική Τράπεζα.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Όχι. Είπα, ιδιωτικοοικονομικά κριτήρια κάτω από την Ευρωπαϊκή Κεντρική Τράπεζα.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Αυτή τη στιγμή αυτό ισχύει.

Κοιτάξτε, λέτε λοιπόν να μπορεί να έχει το δημόσιο λόγο επειδή θα συμμετέχει στο μετοχικό κεφάλαιο στα επιτόκια που προσδιορίζει μία ιδιωτική τράπεζα με βάση τους κανόνες της ECB.

(Θόρυβος - διαμαρτυρίες από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριοι συνάδελφοι!

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Κοιτάξτε, ο ανταγωνισμός ενισχύεται βάζοντας κι άλλους παίκτες στο τραπεζικό σύστημα. Γι’ αυτό προσπαθούμε και τον πέμπτο πόλο και είναι και άλλες τράπεζες, όπως η Optima, η Attica, κ.λπ. και επεκτείνονται. Είναι και οι εταιρείες παροχής πιστώσεων που κάναμε τώρα τις παρεμβάσεις με τον νόμο.

Δεν μπορεί κράτος να επέμβει στις αποφάσεις επιτοκίων τράπεζας. Απαγορεύεται από τους κανόνες της Ευρωπαϊκής Κεντρικής Τράπεζας. Αν συμβεί αυτό, πολύ απλά θα πάρουν την άδεια της Εθνικής.

(Θόρυβος - διαμαρτυρίες από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Αν κάνετε φασαρία, δεν ακούγεται τίποτα! Παρακαλώ!

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Αν συμβεί αυτό, λοιπόν, παίρνει την άδεια του πιστωτικού ιδρύματος. Δεν μπορεί να επέμβει λοιπόν κανείς στις αποφάσεις της τράπεζας. Πρέπει, λοιπόν, να λειτουργήσει ο ανταγωνισμός. Θέλουμε να περιμένετε ακόμα δύο ημέρες και θα δείτε τις πρωτοβουλίες μας την Κυριακή.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, αν μου επιτρέπετε, έχει ζητήσει τον λόγο η Κοινοβουλευτική Εκπρόσωπος της Νέας Δημοκρατίας για ένα λεπτό και αμέσως μετά θα τον έχετε τον λόγο.

Ορίστε, κυρία Ευθυμίου, έχετε τον λόγο.

(Θόρυβος - διαμαρτυρίες από την πτέρυγα του ΣΥΡΙΖΑ - Προοδευτική Συμμαχία)

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Γιατί, κύριε Πρόεδρε; Ο κ. Φάμελλος έχει ζητήσει τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Τον είχε ζητήσει νωρίτερα η κ. Ευθυμίου.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Άλλα λέει ο Κανονισμός, κύριε Πρόεδρε. Εφαρμόστε τον Κανονισμό!

**ΠΡΟΕΔΡΕΥΩΝ (Γεώργιος Γεωργαντάς):** Ακούστε λίγο. Ο κύριος Πρόεδρος αντιλαμβάνεται. Τον είχε ζητήσει νωρίτερα η κ. Ευθυμίου.

**ΝΙΚΟΛΑΟΣ ΠΑΠΠΑΣ:** Μα, είναι δυνατόν, κύριε Πρόεδρε; Ο Κανονισμός τι λέει;

**ΠΡΟΕΔΡΕΥΩΝ (Γεώργιος Γεωργαντάς):** Να σας πω κάτι; Το κάνω για να γίνει ο κύκλος και να ακουστούν όλοι!

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κατά παράβαση του Κανονισμού!

**ΠΡΟΕΔΡΕΥΩΝ (Γεώργιος Γεωργαντάς):** Χωρίς λόγο κάνετε φασαρία. Θα ακουστούν όλοι με τη σειρά.

Η κ. Ευθυμίου έχει τον λόγο για δύο λεπτά και αμέσως μετά ο κ. Φάμελλος για να απαντήσει συνολικά. Αν χρειαστεί, θα πει μια κουβέντα ο Υπουργός στο τέλος, όπως γίνεται.

(Θόρυβος - διαμαρτυρίες από την πτέρυγα του ΣΥΡΙΖΑ - Προοδευτική Συμμαχία)

Παρακαλώ! Η κ. Ευθυμίου τον είχε ζητήσει τον λόγο προηγουμένως! Παρακαλώ!

Ορίστε, κυρία Ευθυμίου, έχετε τον λόγο.

**ΑΝΝΑ ΕΥΘΥΜΙΟΥ:** Ένα λεπτό μόνο. Την απάντηση για την ουσία της παρέμβασης του κ. Φάμελλου την έδωσε ο αρμόδιος Υπουργός. Εγώ θέλω όμως να παρατηρήσω…

**ΓΕΩΡΓΙΟΣ ΚΑΡΑΜΕΡΟΣ:** Την Optima την ξέρετε;

**ΑΝΝΑ ΕΥΘΥΜΙΟΥ:** Μη με διακόπτετε, κύριε Καραμέρε.

Θέλω να παρατηρήσω δύο πολιτικά στοιχεία. Κατ’ αρχάς, δεν μπορεί ο ΣΥΡΙΖΑ να μιλάει για τράπεζες, όταν όλοι θυμόμαστε εκείνες τις μέρες της αλήστου μνήμης των capital controls.

(Θόρυβος στην Αίθουσα)

**ΓΕΩΡΓΙΟΣ ΚΑΡΑΜΕΡΟΣ:** Πάμε είκοσι χρόνια πίσω. Δεν είχαμε καρτέλ.

**ΔΙΟΝΥΣΙΟΣ ΧΑΤΖΗΔΑΚΗΣ:** Μη μιλάς!

**ΠΡΟΕΔΡΕΥΩΝ (Γεώργιος Γεωργαντάς):** Δεν μου λέτε, θα κάνουμε λογοκρισία τώρα σε όποιον μιλάει; Σας παρακαλώ πολύ όλους από την πλευρά του ΣΥΡΙΖΑ.

**ΜΑΚΑΡΙΟΣ ΛΑΖΑΡΙΔΗΣ:** Επειδή σας ενοχλεί;

**ΑΝΝΑ ΕΥΘΥΜΙΟΥ:** Δεν μπορείτε να μιλάτε εσείς για τις τράπεζες, όταν έχετε επιβάλλει capital controls. Δεν γίνεται αυτό, το θυμούνται. Κοντέψατε να τινάξετε όλο το χρηματοπιστωτικό σύστημα στον αέρα και όλη την ελληνική κοινωνία στον αέρα.

**ΧΡΗΣΤΟΣ ΓΙΑΝΝΟΥΛΗΣ:** Για τα δάνεια της Νέας Δημοκρατίας μπορούμε να μιλάμε;

**ΠΡΟΕΔΡΕΥΩΝ (Γεώργιος Γεωργαντάς):** Κύριε Γιαννούλη, παρακαλώ. Κύριε Καραμέρο, παρακαλώ.

**ΓΕΩΡΓΙΟΣ ΚΑΡΑΜΕΡΟΣ:** Εγώ δεν μίλησα, κύριε Πρόεδρε.

**ΑΝΝΑ ΕΥΘΥΜΙΟΥ:** Αλλά το δεύτερο σημείο που θέλω να τονίσω είναι και κάτι άλλο. Διακρίνω μία τεράστια αγωνία σήμερα στον ΣΥΡΙΖΑ. Μία τεράστια αγωνία να προλάβετε τις δηλώσεις του Πρωθυπουργού την Κυριακή. Μη βιάζεστε τόσο, μην έχετε τόσο άγχος. Θα τις κάνει. Κυριακή, κοντή γιορτή.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Λοιπόν, τον λόγο τώρα έχει ο κ. Παππάς, για να μιλήσει τελευταίος ο Υπουργός. Ο κ. Παππάς θέλει τον λόγο. Ο κ. Παππάς, Κοινοβουλευτικός Εκπρόσωπος του ΣΥΡΙΖΑ, έχει τον λόγο, όπως και δικαιούται.

**ΝΙΚΟΛΑΟΣ ΠΑΠΠΑΣ:** Σας ακούσαμε με πάρα πολύ ενδιαφέρον, κύριε Υπουργέ. Τώρα, αυτά που είπε η Κοινοβουλευτική σας Εκπρόσωπος νομίζω ότι μπορούν να περάσουν και ασχολίαστα. Δεν ξέρω, εάν υπονοεί το γεγονός ότι μας έκλεισαν τις τράπεζες και περιόρισαν τη ρευστότητα, θα πρέπει να τιμωρούνται οι Έλληνες καταναλωτές και επιχειρήσεις με ψηλά επιτόκια επιπέδου καρτέλ…

**ΑΝΝΑ ΕΥΘΥΜΙΟΥ:** Εσείς τις κλείσατε τις τράπεζες. Κριθήκατε από τον ελληνικό λαό.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ όλους.

**ΝΙΚΟΛΑΟΣ ΠΑΠΠΑΣ:** …αυτό είναι κάτι το οποίο μπορεί να το κρίνει ο κόσμος.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ από την πλευρά της Νέας Δημοκρατίας, παρακαλώ.

**ΝΙΚΟΛΑΟΣ ΠΑΠΠΑΣ:** Πάμε λίγο, πάμε λίγο τώρα. Ηρεμήστε και θα τα ακούσετε μια χαρά. Δεν καταλαβαίνω πραγματικά γιατί ερεθίζεστε τόσο, όταν λέμε ότι το δημόσιο πρέπει να έχει παρέμβαση στις τράπεζες και συμμετοχή. Μάλλον, δικαιούμεθα να υποθέσουμε, επειδή κουβαλάτε το αμάρτημα της απώλειας 40 δισεκατομμυρίων από τις ιδιωτικοποιήσεις που κάνατε την τελευταία χρονιά. Γι’ αυτό είναι.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και έρχεστε εδώ, παρελαύνετε από το Βήμα της Βουλής και κουνάτε το δάχτυλο στον ΣΥΡΙΖΑ για δημοσιονομική υπευθυνότητα. Έχει υπάρξει μεγαλύτερη δημοσιονομική ανευθυνότητα από το να περάσετε στην πλάτη του Έλληνα φορολογούμενου 40 δισεκατομμύρια από την ιδιωτικοποίηση των τραπεζών; Δεν καταλαβαίνω, πραγματικά, γιατί τινάζεστε απάνω, όταν το λέμε. Πριν λίγα χρόνια είχε πολύ μεγάλη συμμετοχή το δημόσιο στις τράπεζες.

**ΣΤΑΥΡΟΣ ΚΑΛΑΦΑΤΗΣ:** Διότι καταστρέψατε τη χώρα! Γι’ αυτό τιναζόμαστε! Και μιλάτε κιόλας!

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Καλαφάτη. Σας παρακαλώ όλους.

(Θόρυβος στην Αίθουσα)

**ΝΙΚΟΛΑΟΣ ΠΑΠΠΑΣ:** Καλά, εντάξει.

Επίσης, κύριε Πετραλιά, να ενημερώσω για το εξής.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, να ακουστεί ο κ. Παππάς.

**ΝΙΚΟΛΑΟΣ ΠΑΠΠΑΣ:** Για να δείτε πόσο offside είστε και με βάση τα ευρωπαϊκά δεδομένα. Έχει δημόσιες τράπεζες η Γερμανία;

(Θόρυβος στην Αίθουσα)

**ΝΙΚΟΛΑΟΣ ΠΑΠΠΑΣ:** Σας ρωτάω. Έχει δημόσιες τράπεζες η Γαλλία; Έχουν. Έχουν σύνδεσμο οι δημόσιες τράπεζες στην Ευρώπη;

**ΔΗΜΗΤΡΙΟΣ ΜΑΡΚΟΠΟΥΛΟΣ:** Δεν είχαν capital controls, όμως!

**ΠΡΟΕΔΡΕΥΩΝ (Γεώργιος Γεωργαντάς):** Σας παρακαλώ όλους.

**ΝΙΚΟΛΑΟΣ ΠΑΠΠΑΣ:** Επιτρέψτε μου.

Υπάρχουν δημόσιες τράπεζες στην Ευρώπη; Υπάρχουν. Υπάρχουν πάρα πολλές.

**ΜΑΡΙΑ ΣΥΡΕΓΓΕΛΑ:** Αλλά πληρώνουμε τους εργαζόμενους.

**ΠΡΟΕΔΡΕΥΩΝ (Γεώργιος Γεωργαντάς):** Σας παρακαλώ, ο διάλογος δεν προσφέρει κάτι αυτήν τη στιγμή. Γίνεται μέσα από την ομιλία που κάνει ο καθένας.

**ΝΙΚΟΛΑΟΣ ΠΑΠΠΑΣ:** Κύριοι της Νέας Δημοκρατίας, μην εκπλήσσεστε. Έχει και η παράταξή σας στο απώτερο παρελθόν κατηγορηθεί για «σοσιαλμανία». Ηρεμήστε λίγο.

Οι δημόσιες τράπεζες, λοιπόν, στην Ευρώπη, πριν λίγες μέρες ο σύνδεσμός τους είχε μια διάσκεψη. Πρόκειται για ενενήντα τραπεζικά ιδρύματα, τα οποία έχουν κεφαλαιοποιήσει 3,5 τρισεκατομμύρια ευρώ και στην κορυφή της ατζέντας τους ήταν η αντιμετώπιση της στεγαστικής κρίσης. Αυτά κάνουν στην Ευρώπη.

Στην Ελλάδα τι έχουμε; Την επιδότηση της αισχροκέρδειας μέσα από τα προγράμματά σας και επαίρεστε ότι επτά και δέκα χιλιάδες νοικοκυριά έχουν γίνει υποδοχείς αυτών των καταπληκτικών προγραμμάτων, τα οποία εμπνέεστε. Όταν μιλάμε για την ουσία, όμως, σφυρίζετε αδιάφορα. Δεν υπάρχουν υπερκέρδη στις τράπεζες; Γιατί αρνείστε να τα φορολογήσετε; Γιατί έχετε ταυτιστεί με αυτά τα συμφέροντα, διότι τα αξιοποιείτε, διότι έχετε γίνει ένα πλέγμα με όσους ενθυλακώνουν υπερκέρδη εις βάρος του ελληνικού λαού τα χρόνια της διακυβέρνησής σας.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ο κ. Πετραλιάς έχει τον λόγο για ένα λεπτό και νομίζω ολοκληρώνεται αυτός ο κύκλος των παρεμβάσεων.

Παρακαλώ, κύριε Πετραλιά.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Όπως και εμείς είχαμε και μέχρι πρόσφατα -και ακόμα έχουμε σε κάποιες τράπεζες- μετοχές σε μια τράπεζα, δεν σημαίνει ότι μπορεί ο μέτοχος -είτε είναι δημόσιο είτε κ.λπ.**-** να αποφασίζει επί των επιτοκίων που χρεώνει μια τράπεζα. Εάν αντιληφθεί η Ευρωπαϊκή Τράπεζα και ο επόπτης και η ECB ότι ο μέτοχος παρεμβαίνει στις αποφάσεις των επιτοκίων, επαναλαμβάνω, παίρνει την άδεια της τράπεζας.

Άρα, το ότι έχει μετοχές το κράτος -και τώρα έχει μιας τράπεζας- δεν σημαίνει ότι μπορεί να επέμβει στις αποφάσεις για τα επιτόκια. Υπάρχει ο εποπτικός μηχανισμός και το ΔΣ προς το συμφέρον των μετόχων και των υπολοίπων μετόχων που αποφασίζει για τα επιτόκια ανάλογα με τον ανταγωνισμό. Άρα, επαναλαμβάνω, μπερδεύετε την έννοια του μετόχου με την έννοια του διοικητικού συμβουλίου και ποιος αποφασίζει για τα επιτόκια και πώς λειτουργεί ο ανταγωνισμός.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Το ΔΣ όμως…

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ξαναλέω, λοιπόν, μπορεί να έχει μετοχές. Δεν είπα ότι δεν μπορεί. Δεν μπορεί να αποφασίζει για τα επιτόκια ο μέτοχος. Προσοχή λίγο στις λεπτομέρειες.

Δεύτερη παρατήρηση. Επειδή ήθελα να το αναφέρω και πριν που ειπώθηκε, που λέτε ότι χάσαμε από τις τράπεζες 30 και 40 δισεκατομμύρια.

**ΝΙΚΟΛΑΟΣ ΠΑΠΠΑΣ:** Δεν τα λέμε εμείς. Το ΚΕΠΕ τα λέει.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ναι, το ΚΕΠΕ.

Τον Νοέμβριο του 2014 που παραλάβατε τις τράπεζες τα νοικοκυριά είχαν καταθέσεις στις τράπεζες 136 δισεκατομμύρια. Το 2017, μετά τα capital controls, οι τράπεζες είχαν καταθέσεις 98 δισεκατομμύρια. Χάθηκαν 40 δισεκατομμύρια, 38 δισεκατομμύρια καταθέσεις.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Το 2019;

**ΝΙΚΟΛΑΟΣ ΠΑΠΠΑΣ:** Το 2019;

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Και το 2019 είχαν 110.

Από το 2014, λοιπόν, ως το 2019 με 110, χάθηκαν 26 δισεκατομμύρια. Πέσαμε στο χαμηλό του ’98 μέσα στην κρίση. Από τα 110 δισεκατομμύρια, λοιπόν, το 2019, φέτος έχουν τα νοικοκυριά 147 και σύνολο έχουν 200 στις τράπεζες, συν 36 δισεκατομμύρια. Αυτό δεν έγινε τυχαία. Έγινε γιατί πρέπει τα νοικοκυριά και ο κόσμος να έχουν εμπιστοσύνη στο τραπεζικό σύστημα ότι είναι υγιές, ότι λειτουργεί και ότι δεν θα ξαναχάσει ποτέ τα λεφτά του. Αυτό είναι η ουσία.

Το να λέτε, λοιπόν, ότι θα έρθουμε και θα πάρουμε τη διοίκηση μιας τράπεζας και θα αποφασίζουμε για επιτόκια, ώστε να τη «βάζουμε μέσα» ή να λειτουργούμε με αποφάσεις εκτός EBA και ECB…

**ΧΡΗΣΤΟΣ ΓΙΑΝΝΟΥΛΗΣ:** Αυτό που κάνετε είναι προπαγάνδα.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Γιαννούλη.

**ΧΡΗΣΤΟΣ ΓΙΑΝΝΟΥΛΗΣ:** ...(Δεν ακούστηκε)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Γιαννούλη.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Μεταβιβάστε το. Ρωτήστε τον επόπτη, την Τράπεζα της Ελλάδος. Παρακαλώ, κάντε ερώτημα εάν μπορεί να επεμβαίνει το κράτος ή οποιοσδήποτε μέτοχος στις αποφάσεις των επιτοκίων μιας τράπεζας.

**ΧΡΗΣΤΟΣ ΓΙΑΝΝΟΥΛΗΣ:** Ρωτήστε κι εσείς τον Άρειο Πάγο. Παρακαλούμε για αλήθεια.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Λοιπόν, παρακαλούμε λίγο για ρεαλισμό στις προτάσεις σας. Τίποτα άλλο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Λοιπόν, ακούστηκαν όπως πρέπει αυτά που ακούστηκαν. Βέβαια, θα ήταν πιο καλό να μη μιλάμε ταυτοχρόνως όλοι.

Λοιπόν, συνεχίζουμε με τη Νέα Δημοκρατία, με τον κ. Παπασωτηρίου.

Παρακαλώ, κύριε συνάδελφε, έχετε τον λόγο.

**ΔΙΟΝΥΣΙΟΣ ΧΑΤΖΗΔΑΚΗΣ:** Τον Γιαννούλη στο μπαλαούρο!

**ΧΡΗΣΤΟΣ ΓΙΑΝΝΟΥΛΗΣ:** Θα μου επιβάλετε κυρώσεις;

**ΔΗΜΗΤΡΙΟΣ ΜΑΡΚΟΠΟΥΛΟΣ**: Με την καλή έννοια, το καλό μπαλαούρο.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, ξεκινήστε, κύριε συνάδελφε.

**ΣΤΑΥΡΟΣ ΠΑΠΑΣΩΤΗΡΙΟΥ:** Κύριε Πρόεδρε, κυρίες και κύριοι συνάδελφοι, ο προϋπολογισμός του 2025 υλοποιεί το σχέδιο της Νέας Δημοκρατίας για μια καλύτερη Ελλάδα.

Είναι μια μεγάλη προσπάθεια που ξεκίνησε πριν από πεντέμισι χρόνια και συνεχίζεται με σιγουριά και με σταθερά βήματα προς τα εμπρός, γιατί ο συζητούμενος προϋπολογισμός αποτελεί συνέχεια των πέντε προηγούμενων που κατέθεσε και εφάρμοσε με επιτυχία η Κυβέρνηση του Κυριάκου Μητσοτάκη. Πρόκειται για ένα πολιτικό πρόγραμμα που ακολούθησε με συνέπεια η Νέα Δημοκρατία από το 2019 βγάζοντας τη χώρα μας από τα μνημόνια επί της ουσίας και όχι απλά στα χαρτιά, με την ευθύνη και τη σοβαρότητα που διαχρονικά χαρακτηρίζει τη μεγάλη φιλελεύθερη παράταξη.

Φυσικά, αυτό δεν σημαίνει ότι λύθηκαν όλα τα προβλήματα. Επίσης, δεν θα πούμε ποτέ ότι επιστρέφουμε 100% στην προ μνημονίων εποχή, γιατί δεν θέλουμε να ξαναζήσουμε το περίφημο «λεφτά υπάρχουν» που οδήγησε την Ελλάδα στα βράχια. Δουλεύουμε συστηματικά για να επανέλθει η πατρίδα μας στα καλά που άφησε η διακυβέρνηση του Κώστα Καραμανλή, ιδιαίτερα στον τομέα της κοινωνικής προστασίας.

Ως μέλος της Επιτροπής Κοινωνικών Υποθέσεων της Βουλής ξεχωρίζω δύο πολύ μεγάλες επιτυχίες της Κυβέρνησης Μητσοτάκη, τις οποίες ενσωματώνει ο παρών προϋπολογισμός.

Πρώτον, το γεγονός ότι, δεκαπέντε χρόνια μετά, μειώνουμε το 2025 την ανεργία σε μονοψήφιο νούμερο. Με σκληρή δουλειά αυτή εδώ η Κυβέρνηση στοχεύει να ρίξει την ανεργία στο 9,7, μία επίδοση που είχαμε να δούμε από την περίοδο διακυβέρνησης του Κώστα Καραμανλή.

Δεύτερον, ένα ακόμα κρίσιμο μέγεθος για το κοινωνικό κράτος είναι η δημόσια χρηματοδότηση της υγείας. Και εδώ η Νέα Δημοκρατία με τον συζητούμενο προϋπολογισμό αυξάνει στα προμνημονιακά επίπεδα το σχετικό κονδύλι, το οποίο υπερβαίνει κατά 74% την αντίστοιχη πρόβλεψη του ΣΥΡΙΖΑ για το 2019.

Πρόκειται για τη μεγαλύτερη, από το 2025, αύξηση σε σχέση με όλα τα υπόλοιπα Υπουργεία που επιβεβαιώνει την προεκλογική δέσμευση του Κυριάκου Μητσοτάκη ότι αυτή η τετραετία είναι πρώτη προτεραιότητα της Νέας Δημοκρατίας και θα είναι η δημόσια υγεία. Αυτά, για να δούμε ποιος πραγματικά δουλεύει για το γενικό καλό, γιατί άλλα τα μεγάλα λόγια για περισσότερο κοινωνικό κράτος που ακούμε από την Αντιπολίτευση και άλλη η πραγματικά κοινωνική πολιτική που εφαρμόζει η Νέα Δημοκρατία στην πράξη και όχι στα λόγια.

Κυρίες και κύριοι συνάδελφοι, ως οικονομολόγος γνωρίζω ότι οι συνέπειες της δεκαετούς κρίσης που έζησε η πατρίδα μας είναι πολύ βαθιές και δεν μπορούν να διαγραφούν με μια μόνο λέξη. Απαιτούνται δομικές παρεμβάσεις, λόγου χάρη στο φορολογικό σύστημα, τις οποίες μόνο μια υπεύθυνη κυβέρνηση, όπως η σημερινή, μπορεί να κάνει.

Ξεχωρίζω μερικά από τα μέτρα εξορθολογισμού που λαμβάνει η Νέα Δημοκρατία σ’ αυτή την κατεύθυνση, όπως είναι ο περιορισμός της φοροδιαφυγής με τη διασύνδεση των ταμειακών μηχανών με τα POS, η εφαρμογή του myDATA και η συστηματική μείωση ή κατάργηση δεκάδων φόρων.

Έτσι, από την πρώτη τετραετία μειώσαμε πενήντα φόρους και άλλους δέκα τον πρώτο χρόνο μετά τις εκλογές του 2023. Το 2025 προχωρούμε στη μείωση άλλων δώδεκα φόρων συνολικού ύψους 900 εκατομμυρίων ευρώ, μεταξύ των οποίων είναι και η πλήρης κατάργηση του Τέλους Επιτηδεύματος για τους ελεύθερους επαγγελματίες, η μονιμοποίηση της επιστροφής του Ειδικού Φόρου Κατανάλωσης στο αγροτικό πετρέλαιο, η μείωση του ΕΝΦΙΑ κατά 20% για κατοικίες που ασφαλίζονται έναντι φυσικών καταστροφών, η αυτοτελής φορολόγηση εφημεριών των ιατρών ΕΣΥ, αλλά και η μείωση των φόρων χαρτοσήμου σε πλήθος συναλλαγών.

Κύριε Υπουργέ, η δικαιότερη φορολόγηση είναι ένα μόνο σκέλος της κοινωνικής διάστασης του συζητούμενου προϋπολογισμού. Ο δεύτερος πυλώνας πάνω στον οποίο στηρίζεται το οικονομικό σχέδιο της Κυβέρνησης για το 2025 είναι η διατηρήσιμη ανάπτυξη. Για τη Νέα Δημοκρατία ανάπτυξη αποτελεί μια συνειδητή επιλογή, γιατί γνωρίζουμε ότι η κοινωνική πολιτική δεν γίνεται ούτε με δανεικά αλλά ούτε και με νέους φόρους.

Κι εδώ ακριβώς είναι η διαχρονική μας διαφωνία με όλα τα κόμματα της Αντιπολίτευσης και ιδιαίτερα με το ΠΑΣΟΚ και τον ΣΥΡΙΖΑ που επίσης κυβέρνησαν τη χώρα. Το μεν ΠΑΣΟΚ ήδη από τη δεκαετία του 1980 είχε επιλέξει τον πρώτο δρόμο, οδηγώντας την πατρίδα μας στην υπερχρέωση και τελικά στα μνημόνια, ενώ ο ΣΥΡΙΖΑ επέλεξε επίσης συνειδητά τον δεύτερο δρόμο, την υπερφορολόγηση, που οδήγησε στο περιβόητο «μαξιλάρι» των 37 δισεκατομμυρίων ευρώ.

Η Νέα Δημοκρατία απορρίπτει αυτές τις πολιτικές ως κόμμα ευθύνης που προστατεύει τα μακροπρόθεσμα συμφέροντα του συνόλου του ελληνικού λαού. Γι’ αυτό ακολουθούμε τον δρόμο της ανάπτυξης της εθνικής οικονομίας με πραγματικά αυτοδύναμη ανάπτυξη που δεν μπορεί να συνυπάρξει με φορολεηλασίες και υπερδανεισμό. Αυτή ακριβώς η ανάπτυξη μας δίνει τη δυνατότητα να ενισχύσουμε μέσα στο 2025 και τα εισοδήματα με δώδεκα αυξήσεις που αφορούν τη μεγάλη κοινωνική πλειοψηφία.

Τελείως ενδεικτικά αναφέρω την αύξηση των συντάξεων κατά 2,4 από 1-1-2025, την οριζόντια αύξηση των μισθών στο δημόσιο, ώστε ο εισαγωγικός να μην υπολείπεται του κατώτατου μισθού, τη χορήγηση επιπλέον κινήτρου προσέλκυσης γιατρών σε άγονες γραμμές και περιοχές και την αύξηση του φοιτητικού στεγαστικού επιδόματος για τα περιφερειακά πανεπιστήμια. Ιδιαίτερα τα τελευταία μέτρα αφορούν άμεσα τη Φλώρινα, η οποία, πέραν του ακριτικού της χαρακτήρα, είναι και ένας νομός που λόγω του τοπικού κλίματος απαιτούνται ειδικές κρατικές παρεμβάσεις στον τομέα της θέρμανσης και της εξοικονόμησης ενέργειας.

Όπως γνωρίζετε, κύριε Υπουργέ, η Φλώρινα είναι ένας τόπος ευλογημένος από τον Θεό, που όμως βρίσκεται σε μετάβαση λόγω της εξελισσόμενης απολιγνιτοποίησης. Είναι μια Περιφερειακή Ενότητα –και τελειώνω, κύριε Πρόεδρε- που έχει συμπεριληφθεί στη λεγόμενη «Δίκαιη Αναπτυξιακή Μετάβαση» στο πλαίσιο του νέου ΕΣΠΑ. Πρόκειται για ένα πρωτοποριακό χρηματοδοτικό πρόγραμμα ύψους 1,6 δισεκατομμυρίων ευρώ που εισηγήθηκε ο ίδιος ο Πρωθυπουργός Κυριάκος Μητσοτάκης και πέτυχε για τη χώρα μας. Το 2025 πλέον θα γίνει η εφαρμογή του προγράμματος αυτού στη δυτική Μακεδονία με τη χρηματοδότηση δημοσίων έργων αλλά και των ιδιωτικών επενδύσεων στον νομό μας.

Αυτές ακριβώς τις αναπτυξιακές πρωτοβουλίες έρχεται να συστηματοποιήσει και να εμπλουτίσει η Κυβέρνηση της Νέας Δημοκρατίας μέσα στο 2025 με την εκπόνηση ενός ειδικού τοπικού σχεδίου ανάπτυξης για τη Φλώρινα, μια πρωτοβουλία αιχμής για τον νομό μας που θα συγκεντρώσει πόρους και από άλλα χρηματοδοτικά μέσα με έναν και μόνο σκοπό, ο προϋπολογισμός του 2025 να αποκτήσει, πέραν του εθνικού, και ένα στοχευμένα τοπικό χαρακτήρα.

Στο πλαίσιο του παραπάνω ολοκληρωμένου αναπτυξιακού σχεδιασμού, θα ενταχθούν και κοινωνικά επενδυτικά μέτρα, όπως το εμβληματικό έργο του κάθετου οδικού άξονα Φλώρινας - Πτολεμαΐδας, συνολικού προϋπολογισμού 180 εκατομμυρίων ευρώ, που θα συνδέσει την περιοχή μας με την Εγνατία Οδό, τοπικά έργα υποδομών, όπως η κατασκευή διασύνδεσης της νέας μεθοριακής διασύνδεσης και διάβασης Λαιμού με το οδικό δίκτυο στις Πρέσπες και διαμόρφωση του περιβάλλοντος χώρου των μεθοριακών σταθμών Νίκης και Κρυσταλλοπηγής.

Πρόκειται για έργα προϋπολογισμού 5,5 εκατομμυρίων ευρώ που θα ολοκληρωθούν μέσα στο 2025, τοπικά προγράμματα απασχόλησης στις ΔΥΠΑ, η οποία, πέραν της αναβάθμισης δεξιοτήτων και επανακατάρτισης του ανθρώπινου δυναμικού του νομού, προχωρά και στην εφαρμογή ειδικών δράσεων απασχόλησης ανέργων στο πλαίσιο της απολιγνιτοποίησης.

Μια τέτοια δράση είναι και η προεργασία για τρεις χιλιάδες ανέργους.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώστε, κύριε συνάδελφε.

**ΣΤΑΥΡΟΣ ΠΑΠΑΣΩΤΗΡΙΟΥ:** Μάλιστα, κύριε Πρόεδρε.

Αυτές, όπως και άλλες πρωτοβουλίες τοπικής ανάπτυξης αλλά και εθνικής σημασίας, περιλαμβάνονται στον νέο κρατικό προϋπολογισμό. Πρόκειται για έργα και δράσεις που χτίζουν μια καινούργια Ελλάδα οικονομικής ανάπτυξης και ανθεκτικότητας. Αυτή είναι η ελπιδοφόρα προοπτική που σχεδιάζουμε και υλοποιούμε καθημερινά. Κι αυτήν την καλύτερη Ελλάδα έρχεται να στηρίξει o παρών προϋπολογισμός, τον οποίο φυσικά υπερψηφίζω.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα η κ. Αυγερινοπούλου από τη Νέα Δημοκρατία. Θα ακολουθήσει η κ. Παπαϊωάννου, Ανεξάρτητη Βουλευτής.

Κυρία Αυγερινοπούλου, έχετε τον λόγο.

**ΔΙΟΝΥΣΙΑ - ΘΕΟΔΩΡΑ ΑΥΓΕΡΙΝΟΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το 2024 κλείνει για τη χώρα μας με τις πλέον καλές ειδήσεις καθώς ο οίκος αξιολόγησης «Scope Ratings» αναβάθμισε την πιστοληπτική ικανότητα της ελληνικής οικονομίας εντός της ίδιας επενδυτικής βαθμίδας, γεγονός που έγινε για πρώτη φορά μετά από μια δεκαετία. Άλλωστε, τα ίδια τα δημοσιονομικά μεγέθη αποδεικνύουν ότι η ελληνική οικονομία ανεβαίνει ψηλότερα, πλησιάζοντας πλέον τις προηγμένες οικονομίες, και επιβεβαιώνεται αφ’ ενός η ανθεκτικότητά της, αφ’ ετέρου η ορθότητα της οικονομικής πολιτικής της Κυβέρνησης, γεγονός που είναι ιδιαίτερα σημαντικό στη συζήτησή μας σήμερα για τον Προϋπολογισμό.

Αναγνωρίζεται ότι η ελληνική οικονομία σημείωσε ρυθμό ανάπτυξης 4,2%, υπερβαίνοντας τον ευρωπαϊκό μέσο όρο, χάριν στις στρατηγικές επενδύσεις, την καινοτομία και τη στήριξη του ιδιωτικού τομέα. Υπογραμμίζεται η μείωση του δημοσίου χρέους κατά 57,3 ποσοστιαίες μονάδες του ΑΕΠ. Από το 212,6% το 2020 το δημόσιο χρέος μειώθηκε φέτος στα 155,3%, χαμηλότερα ακόμα και από τα προ πανδημίας επίπεδα, ενώ εντός πενταετίας εκτιμάται ότι το δημόσιο χρέος θα περιοριστεί ακόμη περισσότερο, στο 132%, δηλαδή θα κινηθεί σε χαμηλότερα επίπεδα και από εκείνα προ της έναρξης της οικονομικής κρίσης του 2010.

Αντιστοίχως, για τους πολίτες τα εισοδήματα και το 2025 θα αυξηθούν με μεγαλύτερο ρυθμό απ’ ό,τι ο πληθωρισμός. Εντός αυτού του πλαισίου έχουν ήδη συνυπολογιστεί οι αυξήσεις σε συντάξεις κατά 2,4% και η νέα αύξηση του κατώτατου μισθού, καθώς η μείωση του πληθωρισμού από το 2,7% το 2024 αναμένεται να κινηθεί στο 2,1% το 2025, με καθοδική πορεία και για τον πληθωρισμό των τροφίμων, γεγονός που θα ανακουφίσει τα νοικοκυριά. Πρόκειται, επίσης, να μειωθούν τουλάχιστον δώδεκα φόροι ύψους άνω του ενός δισεκατομμυρίου ευρώ, όπως η κατάργηση του Τέλους Επιτηδεύματος, η μείωση ασφαλιστικών εισφορών και του Ειδικού Φόρου για τα καύσιμα των αγροτών.

Σημαντική συμβολή στην ανάπτυξη έχουν και οι επενδύσεις σε υποδομές και πράσινη ενέργεια. Για το 2025 προβλέπεται η συνέχιση αυτού του έργου με προγραμματισμένες επενδύσεις, ύψους 12 δισεκατομμυρίων ευρώ σε κρίσιμους τομείς, όπως οι μεταφορές, η κυκλική οικονομία και η ψηφιακή μετάβαση.

Προβλέπονται σημαντικές δαπάνες για την ανάπτυξη έργων Ανανεώσιμων Πηγών Ενέργειας, συμπεριλαμβανομένης της αποθήκευσης, τη δημιουργία υποδομών για τη μείωση των εκπομπών άνθρακα, καθώς και τη στήριξη της βιοποικιλότητας και της διαχείρισης φυσικών πόρων, καθιστώντας την Ελλάδα ηγέτιδα στη μάχη κατά της κλιματικής κρίσης.

Ακόμη, προβλέπεται η αύξηση των πόρων του προγράμματος «Φυσικών Καταστροφών» κατά 600 εκατομμύρια ευρώ για την αποκατάσταση των πληγέντων περιοχών μέσω της κρατικής αρωγής, όσο και για σημαντικά έργα υποδομών στις πληγείσες περιοχές, που αφορούν τόσο την αποκατάσταση όσο και την πρόληψη.

Το δε νέο ταμείο για την απανθρακοποίηση των νησιών θα προσθέσει περίπου 1,6 δισεκατομμύριο ευρώ, ενώ η μόχλευση κονδυλίων και από τον ιδιωτικό τομέα θα επιφέρει συνολικά άνω των 3,5 δισεκατομμυρίων ευρώ για τα έργα απανθρακοποίησης και προστασίας του φυσικού περιβάλλοντος και των υδατικών πόρων. Πρόκειται για ένα ταμείο που ακόμα και στον συμβολισμό του είναι ιδιαιτέρως επιδραστικό και πρωτοπόρο. Άλλωστε, η χώρα μας, με αφορμή την 9η Διεθνή Διάσκεψη για τους Ωκεανούς, που πραγματοποιήθηκε τον Απρίλιο στην Αθήνα, έχει ήδη δεσμευθεί ενώπιον της διεθνούς κοινότητας για τη δρομολόγηση έργων αξίας 780 εκατομμυρίων ευρώ για την προστασία του θαλασσίου περιβάλλοντος και τη γαλάζια οικονομία. Η Ελλάδα βρίσκεται στην πρώτη γραμμή της πράσινης και της μπλε μετάβασης, με τον προϋπολογισμό του Υπουργείου Περιβάλλοντος να αποτελεί κρίσιμο εργαλείο για τη διατήρηση της ηγετικής αυτής θέσης.

Σε άλλους κρίσιμους τομείς της καινοτομίας, της ψηφιακής οικονομίας και της τεχνητής νοημοσύνης, κατά τα προηγούμενα έτη, το ελληνικό οικοσύστημα καινοτομίας γνώριζε άνθιση. Πάνω από εκατόν πενήντα νεοφυείς επιχειρήσεις εξασφάλισαν χρηματοδότηση, ενώ η Ελλάδα ανέβηκε πέντε θέσεις στον παγκόσμιο δείκτη ανταγωνιστικότητας. Μάλιστα, η χώρα μας, αφού υιοθέτησε την εθνική στρατηγική για την τεχνητή νοημοσύνη, είναι πλέον μία από τις επτά χώρες της Ευρωπαϊκής Ένωσης που επιλέχθησαν από την Ευρωπαϊκή Επιτροπή για τη δημιουργία ενός εκ των πρώτων εργοστασίων τεχνητής νοημοσύνης, με συνολικό προϋπολογισμό 30 εκατομμύρια ευρώ. Το «Pharos» αποτελεί, ίσως, την πλέον σημαντική επένδυση, στην οποία επέλεξε να προβεί η χώρα μας τα τελευταία έτη, διότι όχι μόνο αποδεικνύει τη στρατηγική μας δέσμευση στην καινοτομία, αλλά κυρίως εμπεδώνει την πορεία της Ελλάδας στο μέλλον και τη νέα ψηφιακή οικονομία.

Όσον αφορά στον Νομό Ηλείας αποτελεί ένα χαρακτηριστικό παράδειγμα περιοχής, όπου ο κρατικός προϋπολογισμός του 2025 φιλοδοξεί να ενισχύσει την τοπική ανάπτυξη και τη βιωσιμότητα. Με την πρόβλεψη κονδυλίων για την αποκατάσταση των πυρόπληκτων περιοχών και των φυσικών οικοσυστημάτων μας εντός του μεγαλύτερου μέχρι σήμερα εθνικού προγράμματος αναδάσωσης, την ανάδειξη των πολιτιστικών μας μνημείων με νέα προγράμματα και κονδύλια, τη στήριξη της αγροτικής παραγωγής, τον εκσυγχρονισμό του οδικού δικτύου, το ειδικό πολεοδομικό σχέδιο και την ολοκληρωμένη χωρική επένδυση του παράκτιου μετώπου, την υπογειοποίηση των αρδευτικών συστημάτων και την αναβάθμισή τους, τις επενδύσεις σε Ανανεώσιμες Πηγές Ενέργειας, την ενίσχυση του κοινωνικού κράτους με την ίδρυση νέων δομών υγείας και την ένταξη των νοσοκομείων μας στην άγονη ζώνη, καθώς και το συνεκτικό κυβερνητικό πρόγραμμα «Ηλεία 2030» ο προϋπολογισμός αυτός μπορεί να επαναδημιουργήσει τη βάση για τη στρατηγική ανασυγκρότησης της περιοχής μας, έναν στόχο που απαιτεί τη συστράτευση όλων μας. Σημειωτέον δε ότι στην Περιφέρεια Δυτικής Ελλάδας ο προϋπολογισμός για το 2025 αγγίζει τα 530 εκατομμύρια ευρώ, σημειώνοντας διαρκή αύξηση, που φτάνει στο 133% την τελευταία πενταετία.

Αγαπητοί συνάδελφοι, ο προϋπολογισμός του 2025 ανταποκρίνεται στις ανάγκες της χώρας και των συμπολιτών μας, προωθεί την οικονομική ανθεκτικότητα και την κοινωνική συνοχή. Η Ελλάδα καλείται να συνεχίσει την ανοδική πορεία της οικονομίας της και να δημιουργήσει τις προϋποθέσεις για τη βελτίωση της ποιότητας ζωής όλων των Ελλήνων.

Συνεπώς, υπερψηφίζω τον προϋπολογισμό του 2025.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, εμείς ευχαριστούμε για τη συνέπεια στον χρόνο.

Τον λόγο τώρα έχει η κ. Παπαϊωάννου, Ανεξάρτητη Βουλευτής, η οποία θα προηγηθεί επειδή έχει μια υποχρέωση σχετική με τα βουλευτικά της καθήκοντα και αμέσως μετά έχει τον λόγο η κ. Ασημακοπούλου.

Ορίστε, κυρία συνάδελφε, έχετε τον λόγο.

**ΑΡΕΤΗ ΠΑΠΑΪΩΑΝΝΟΥ:** Είμαστε αυτές τις ημέρες εδώ για τη συζήτηση και ψήφιση του κρατικού προϋπολογισμού του 2025, του σημαντικότερου νόμου του έτους, που αποτυπώνει ανάγλυφα την οικονομική πορεία και κατεύθυνση της χώρας, περιλαμβάνει όλο τον προγραμματισμό, αλλά και τις προβλέψεις για τα έσοδα και έξοδα του κράτους της επόμενης χρονιάς, τους φόρους που θα εισπραχθούν, τις δαπάνες για μισθούς και συντάξεις, για κοινωνικές παροχές, για δημόσιες επενδύσεις, αλλά και για εξοπλισμούς.

Η ψήφιση ή καταψήφιση του ετήσιου κρατικού προϋπολογισμού επέχει θέση ψήφου εμπιστοσύνης ή όχι στην Κυβέρνηση για την πολιτική της και αυτό δημιουργεί μεγάλη ευθύνη σε κάθε έναν από εμάς τους Βουλευτές για προσεκτική μελέτη των στοιχείων και ψήφιση όχι με στείρα, αλλά με καλόπιστα κριτική διάθεση. Η πρόβλεψη για τον ρυθμό ανάπτυξης το 2024 ήταν 2,9% και τελικά κλείνει φέτος στο 2,2%, δηλαδή 24% περίπου χαμηλότερα απ’ ό,τι υπολογίστηκε. Η απόκλιση προς τα κάτω ήταν λίγο πολύ αναμενόμενη, δεδομένων και των γεωπολιτικών εξελίξεων κυρίως στην Ευρώπη, αλλά και στον υπόλοιπο κόσμο.

Εδώ κάπου, όμως, θα έπρεπε ήδη να είχε ανοίξει για τα καλά η συζήτηση για το ποιο είναι από εδώ και πέρα το καλύτερο για τη χώρα μείγμα πολιτικής, διότι το μεγαλύτερο μέρος της ανάπτυξης οφείλεται στην ιδιωτική κατανάλωση και όχι στην παραγωγή. Η ανάπτυξη είναι υγιής όταν οφείλεται σε αύξηση της παραγωγής και όχι της κατανάλωσης, αλλιώς μιλάμε για ανάπτυξη με πήλινα πόδια και για διαρκή λιτότητα για τους πολλούς και κέρδη για τους λίγους. Δυστυχώς, προς τα εκεί πάει ο φετινός προϋπολογισμός με προβλεπόμενο ρυθμό ανάπτυξης 2,3%, αλλά και με πληθωρισμό αναμενόμενο στο 2,4%.

Από την άλλη, στον ίδιο προϋπολογισμό υπάρχει πρόβλεψη για αύξηση των φόρων, οι οποίοι στο κλείσιμο του 2025 υπολογίζεται να ανέλθουν στα 69,2 δισεκατομμύρια ευρώ με υπερπλεόνασμα 3,7 δισεκατομμύρια ευρώ. Για να φανταστούμε το μέγεθος, όλος ο ετήσιος ΕΝΦΙΑ που εισπράττεται από το κράτος είναι 2,5 δισεκατομμύρια ευρώ. Τα έσοδα, λοιπόν, πάνε πολύ καλά και οι λόγοι είναι πολύ συγκεκριμένοι. Είναι, βέβαια, η αύξηση των ηλεκτρονικών συναλλαγών, αλλά κυρίως αυτό το υπερπλεόνασμα είναι αποτέλεσμα του πληθωρισμού και της υπερφορολόγησης. Αυξάνονται διαρκώς οι τιμές των προϊόντων, κυρίως στα βασικά είδη ευρείας κατανάλωσης λόγω του πληθωρισμού και λόγω της αισχροκέρδειας. Πάνω σε αυτούς τους αυξημένους τζίρους είναι αναλογικά αυξημένος και ο ΦΠΑ και έτσι προκύπτει το μεγάλο πλεόνασμα και έρχεται ύστερα η Κυβέρνηση και μοιράζει ένα ποσοστό από τα πλεονάσματα αυτά με κάποια επιδόματα. Και τώρα στις γιορτές θα δοθούν επιδόματα σε ευάλωτες ομάδες να περάσουν τα Χριστούγεννα. Και πρέπει παίρνοντας το επίδομα να είναι και ευχαριστημένοι, να πουν και ευχαριστώ. Μέσα, όμως, στο 2025 θα το επιστρέψουν με το παραπάνω λόγω του αυξημένου ΦΠΑ, αγοράζοντας απλώς τα απαραίτητα.

Επιπλέον, μετά από τη συρρίκνωση, την εξαφάνιση -θα έλεγα- των μικρομεσαίων ελληνικών επιχειρήσεων, οι περισσότεροι από αυτούς τους φόρους εισπράττονται από την κατανάλωση προϊόντων που δεν παράγονται στη χώρα μας, με αποτέλεσμα την αύξηση των εισαγωγών, την επιβάρυνση του ισοζυγίου τρεχουσών συναλλαγών και την αυξητική πορεία του ελλείμματος, που είναι ένα από τα πιο ανησυχητικά μεγέθη του προϋπολογισμού που εισηγείστε.

Το ζήτημα είναι ότι αν και εισρέει πακτωλός χρημάτων στη χώρα μας από το Ταμείο Ανάκαμψης και το ΕΣΠΑ, η Κυβέρνηση αρνείται να επενδύσει στην αλλαγή του παραγωγικού μοντέλου. Ήδη δεκαέξι από τα κράτη της Ευρώπης των 27 έχουν συμφωνήσει και έχουν συστήσει Διακομματική Επιτροπή Παρακολούθησης της απορρόφησης και της διοχέτευσης των κονδυλίων του Ταμείου Ανάκαμψης στη χώρα τους.

Υπάρχει εκεί προτεραιοποίηση των αναγκών, δίκαιη διασπορά στις επιμέρους περιφέρειες και διαφάνεια στη διαχείριση και εδώ; Μαύρο σκοτάδι. Έτσι εμείς εξακολουθούμε να βασιζόμαστε μόνο στον τουρισμό που φέρνει έσοδα σε κάποιες περιοχές της χώρας -και εδώ είναι το θέμα-, όχι σε όλες.

Ό,τι δεν αγγίζει ο τουρισμός δεν μπορεί να επιβιώσει σήμερα στην Ελλάδα. Αυτή είναι η αλήθεια. Ολόκληρες περιοχές έχουν οδηγηθεί στη συρρίκνωση και την παρακμή. Αυτή την πραγματικότητα ζει σήμερα ένα μεγάλο μέρος της χώρας κυρίως στη βόρεια Ελλάδα, όπου, λόγω του πολέμου στην Ουκρανία και των κυρώσεων που ακολούθησαν, κατέρρευσαν πολλές τουριστικές, αλλά και εξαγωγικές επιχειρήσεις στη Μακεδονία και τη Θράκη. Τα ξέρουμε αυτά, αλλά δεν κάνουμε τίποτα γι’ αυτό.

Η κλιμάκωση των γεωπολιτικών αλλαγών, με αναταράξεις μάλιστα, επιβάλλει να διασφαλίσουμε και να στηρίξουμε πρώτα αυτά που θεωρητικά εξακολουθούν να είναι στον έλεγχό μας, δηλαδή κυρίως τον πρωτογενή τομέα παραγωγής. Βλέπουμε όμως ότι η κυβερνητική πολιτική δεν αλλάζει, αν και με τον πόλεμο στην Ουκρανία η επισιτιστική επάρκεια βρέθηκε ξαφνικά στα τοπ της παγκόσμιας πολιτικοοικονομικής ατζέντας.

Η διαχείριση πρέπει να προσαρμοστεί στις εξελίξεις και ένας δρόμος μόνο υπάρχει για τη χώρα μας: η επιδίωξη όχι απλά της τόνωσης, αλλά της ανάκαμψης του πρωτογενούς τομέα που φθίνει συνεχώς, ώστε να επιδιώξουμε επισιτιστική επάρκεια. Αν συνεχίσουμε να εισάγουμε τα περισσότερα που οι μόνιμοι κάτοικοι αλλά και οι τουρίστες καταναλώνουν και αν φυτεύουμε μόνο ανεμογεννήτριες και καλλιεργούμε φωτοβολταϊκά, σύντομα θα βρεθούμε σε εξαιρετικά δύσκολη θέση.

Για τις επενδύσεις, η πρόβλεψη για την αύξηση προϋπολογίζεται για το 2025 σε 8,4% με τον λόγο προς ΑΕΠ να είναι αρκετά χαμηλότερος από τον μέσο όρο της Ευρωζώνης, αλλά το σπουδαιότερο μη θετικό είναι ότι το μεγαλύτερο μέρος αυτών των επενδύσεων από ξένους επιχειρηματίες κατευθύνεται στον υπερκορεσμένο τουρισμό, τις ανεμογεννήτριες και τα φωτοβολταϊκά, το real estate που φέρνουν κέρδη στους ξένους επενδυτές, χωρίς να δημιουργούν σταθερές και καλά αμειβόμενες θέσεις εργασίας για τον πληθυσμό.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Οι ξένοι επενδυτές -το βάζουμε καλά στο μυαλό μας- ψάχνουν το γρήγορο και εύκολο κέρδος, ανεξάρτητα αν αυτό οδηγεί σε καταστροφή της παραγωγικής βάσης της χώρας. Βεβαίως επενδύουν και στις τράπεζες με τα γνωστά υπερκέρδη που ετοιμάζονται να μοιράσουν τα υπερμερίσματά τους.

Για τις τράπεζες -και κλείνω- τις τελευταίες μέρες εκπλήττομαι διαρκώς. Καθημερινά. Ακούω τον κ. Μητσοτάκη, τον κ. Χατζηδάκη, τους Βουλευτές της Συμπολίτευσης να δηλώνουν πλαγίως, είναι αλήθεια, για τις αθέμιτες πρακτικές των κακών τραπεζών που είναι αχόρταγες και αρμέγουν τους πάντες και αναρωτιέμαι: Τώρα το καταλάβατε; Πού βρίσκονται αυτές οι τράπεζες; Σε άλλη χώρα από αυτή που ζείτε εσείς; Πέντε χρόνια Κυβέρνηση δεν το είχατε καταλάβει;

Μιλάτε για πέμπτο πυλώνα και μιλάτε για ανταγωνισμό, κύριε Υπουργέ. Εάν δεν μπορεί το κράτος να παρέμβει στα επιτόκια των τραπεζών -και δέχομαι ότι αυτός είναι ο κανονισμός-και αν δεν λειτουργεί ο ανταγωνισμός, γιατί ο τέταρτος μέχρι τον πέμπτο πυλώνα δεν έχουν και καμμιά διαφορά σημαντική, εμείς τι θα κάνουμε;

Μετά από όλα αυτά, εννοείται ότι θα καταψηφίσω τον προϋπολογισμό, εκτός από κάποια Υπουργεία τα οποία τα θεωρώ βασικά και θετικά για τη χώρα.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, προς ενημέρωσή σας θα ακολουθήσουν τώρα τρεις Βουλευτές από τον κατάλογο: η κ. Ασημακοπούλου, ο κ. Πασχαλίδης και ο κ. Οικονόμου και αμέσως μετά θα πάρει τον λόγο ο Υπουργός Εσωτερικών κ. Λιβάνιος.

Η κ. Ασημακοπούλου από την Ελληνική Λύση έχει τον λόγο.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κύριοι Υπουργοί, κυρία Υπουργέ, κυρίες και κύριοι συνάδελφοι, σύμφωνα με το σχέδιο του κρατικού προϋπολογισμού για το 2025, στο Υπουργείο Παιδείας, Θρησκευμάτων και Αθλητισμού θα διατεθούν συνολικά 6.606.000.000 ευρώ.

Μπορεί ο κρατικός προϋπολογισμός για την παιδεία να είναι αυξημένος κατά 141 εκατομμύρια ευρώ, όμως αν δεχτούμε τις προβλέψεις σας ότι το ΑΕΠ το 2025 σε τρέχουσες τιμές θα διαμορφωθεί σε 246,3 δισεκατομμύρια, το ποσοστό του ΑΕΠ που προορίζεται για το ΥΠΕΘΑ δεν ξεπερνά το 2,7%, δηλαδή για μια ακόμη φορά είμαστε στις τελευταίες θέσεις της Ευρωπαϊκής Ένωσης και του ΟΟΣΑ.

Σύμφωνα με την ετήσια Έκθεση του ΟΟΣΑ «Η εκπαίδευση με μια ματιά 2023», τα χρήματα που δαπανώνται ανά μαθητή συνολικά στη δευτεροβάθμια εκπαίδευση στη χώρα μας είναι 6.901 δολάρια. Η επίδοση αυτή μας κατατάσσει στην τριακοστή Τρίτη θέση σε τριάντα εννέα χώρες. Στη δευτεροβάθμια επαγγελματική εκπαίδευση βρισκόμαστε στην εικοστή τέταρτη θέση με 8.127 δολάρια στις είκοσι οκτώ χώρες που δίνουν στοιχεία στον ΟΟΣΑ για την επαγγελματική εκπαίδευση. Ο μέσος όρος των χωρών του ΟΟΣΑ είναι 13.216 δολάρια και της Ευρωπαϊκής Ένωσης των είκοσι πέντε είναι στα 13.072 δολάρια. Δηλαδή στην Ευρώπη δίνουν κατά μέσο όρο για την επαγγελματική εκπαίδευση 60,84% παραπάνω χρήματα από αυτά που επενδύουμε εμείς.

Στην πιο πρόσφατη Έκθεση του ΟΟΣΑ «Η εκπαίδευση με μια ματιά 2024», ενώ οι δαπάνες για την πρωτοβάθμια ως την τριτοβάθμια εκπαίδευση αντιπροσωπεύουν κατά μέσο όρο το 10% των συνολικών δημόσιων δαπανών στις χώρες του ΟΟΣΑ, στην Ελλάδα το ποσοστό αυτό ανέρχεται μόλις στο 6,1%. Για το 2022 το ποσοστό των κρατικών δαπανών που αφιερώνεται στην εκπαίδευση στην Ελλάδα, συμπεριλαμβανομένης της μη τυπικής μάθησης, φτάνει περίπου το 7%, παραμένοντας στο χαμηλότερο επίπεδο μαζί με την Ιταλία. Κατά μέσο όρο οι χώρες του ΟΟΣΑ αφιερώνουν περίπου το 12% των κρατικών δαπανών τους στην εκπαίδευση, δηλαδή είμαστε περίπου 42% κάτω από τον μέσο όρο.

Ταυτόχρονα, οι καθηγητές στη χώρα μας είναι από τους πιο κακοπληρωμένους. Η Ελλάδα ήταν μία από τις έντεκα μόνο χώρες του ΟΟΣΑ όπου μειώθηκαν οι πραγματικοί μισθοί, δηλαδή προσαρμοσμένοι στον πληθωρισμό των εκπαιδευτικών κατώτερης δευτεροβάθμιας εκπαίδευσης την περίοδο 2015-2023, με τη χώρα μας να καταγράφει μάλιστα τη μεγαλύτερη μείωση στο 9%, όταν κατά μέσο όρο στον ΟΟΣΑ καταγράφηκε αύξηση 4%. Σε ονομαστικούς όρους, δηλαδή σε τρέχουσες τιμές, χωρίς να λαμβάνονται υπ’ όψιν ο πληθωρισμός, οι μισθοί στην Ελλάδα παρέμειναν σταθεροί μεταξύ 2015 και 2023.

Όσον αφορά στην παιδική μέριμνα, η έκθεση λέει ότι η Ελλάδα έχει ένα κενό τριών ετών μεταξύ της λήξης της γονικής άδειας μετ’ αποδοχών και της έναρξης της δωρεάν υποχρεωτικής εκπαίδευσης. Προφανώς το κενό αυτό σχετίζεται άμεσα με το δημογραφικό και γι’ αυτό θα πρέπει να παρθούν άμεσα μέτρα ώστε να καλυφθεί.

Τα προβλήματα που δημιουργεί η υποχρηματοδότηση της εκπαίδευσης έγιναν ακόμα πιο έντονα με την κατάργηση των σχολικών επιτροπών πρωτοβάθμιας και δευτεροβάθμιας εκπαίδευσης, άρθρο 28 του ν.5056/2023. Σε πολλά σχολεία δεν έχει ακόμα καταβληθεί ούτε η πάγια εντολή των 500 ευρώ για κάθε σχολείο για τρέχοντα έξοδα, όπως προβλέπεται από την υπουργική απόφαση 45118/13-06-2024.

Η αποτυχία του εκπαιδευτικού μας συστήματος είναι μεγαλειώδης, όπως δείχνουν όλες οι έρευνες, και οφείλεται κυρίως στο ότι δεν υπάρχει σχέδιο και συναίνεση του πολιτικού προσωπικού στην υλοποίησή του και δεν δίνονται τα χρήματα που απαιτούνται για την ανάπτυξη της εκπαίδευσης. Χωρίς σχέδιο και χρήματα, εκπαίδευση δεν γίνεται.

Στην Ελληνική Λύση πιστεύουμε ότι ένας από τους βασικούς πυλώνες του κράτους μας είναι η παιδεία, η οποία οφείλει να εξασφαλίζει τη συνέχεια του Ελληνισμού και της Ορθοδοξίας μας. Η εκπαίδευση μπορεί και πρέπει να αποτελέσει μοχλό ανάπτυξης για την ελληνική οικονομία.

Προφανώς και στην υγεία τα πράγματα δεν είναι καλύτερα. Η δημόσια δαπάνη της Ελλάδας για την υγεία υστερεί δραματικά σε σχέση με τον μέσο όρο της Ευρωπαϊκής Ένωσης. Η Ελλάδα έχει πάγια τη χαμηλότερη δημόσια χρηματοδότηση της υγείας από οποιαδήποτε χώρα της Ευρωπαϊκής Ένωσης.

Πάντως είμαστε και κάπου πρώτοι. Έχουμε τις υψηλότερες ιδιωτικές δαπάνες για την υγεία. Οι κατά κεφαλήν δαπάνες των Ελλήνων για την υγεία είναι περί τις 3,5 μονάδες του ΑΕΠ ετησίως, νούμερο σχεδόν διπλάσιο από τον μέσο όρο των δαπανών στους είκοσι επτά της Ευρωπαϊκής Ένωσης.

Όσον αφορά στο Κρατικό Νοσοκομείο της Νίκαιας που εξυπηρετεί περισσότερο από μισό εκατομμύριο κατοίκους των Δήμων Κορυδαλλού, Πειραιά, Νίκαιας, Κερατσινίου, Δραπετσώνας, Περάματος, Σαλαμίνας και των νησιών του Αργοσαρωνικού, τα προβλήματα είναι τεράστια.

Χαρακτηριστικό είναι ότι ενώ έχουν κατατεθεί δεκάδες ερωτήσεις στο πλαίσιο κοινοβουλευτικού ελέγχου για το Νοσοκομείο Νίκαιας απ’ όλα τα κόμματα της νέας Βουλής, δηλαδή από τον Ιούνιο του 2023, έχει δοθεί η απάντηση μόνο σε μία ερώτηση που αφορούσε την προσβασιμότητα στον ιστότοπο του νοσοκομείου για ΑΜΕΑ και έλεγε ότι θα είναι προσβάσιμη στο μέλλον. Δεν θα πρέπει να μας δώσετε μια εξήγηση γιατί δεν απαντάτε στις ερωτήσεις;

Έχετε καταργήσει την κοινοβουλευτική διαδικασία. Κάνετε ό,τι θέλετε χωρίς να δίνετε λογαριασμό σε κανέναν, αλλά αυτό είναι προφανώς το λιγότερο. Οι γιατροί του Νοσοκομείου Νίκαιας έχουν επανειλημμένα ενημερώσει τη διοίκηση ότι τόσο οι ασθενείς, όσο και οι ίδιοι εκτίθενται σε σοβαρό κίνδυνο λόγω της συσσώρευσης πολλών προβλημάτων και των σοβαρών ελλείψεων.

Ο αριθμός υπηρετούντων ειδικευόμενων παθολόγων παραμένει αναλογικά πάρα πολύ χαμηλός σε σχέση με άλλα νοσοκομεία αντίστοιχης κίνησης ασθενών. Τεράστιες είναι οι καθυστερήσεις που δημιουργούνται λόγω της έλλειψης τραυματιοφορέων. Στην παθολογική κλινική δίνονται κρεβάτια διάσπαρτα σε όλο το νοσοκομείο. Αυτό θέτει υπό αίρεση τη σωστή παρακολούθηση και τη δυνατότητα έγκαιρης παρέμβασης σε ένα επείγον περιστατικό. Χθες συγκεκριμένα έκλεισε το ίντερνετ και δημιούργησε τεράστια προβλήματα σε όλα τα τμήματα του νοσοκομείου. Αυτό γίνεται συχνά.

Διαλύετε τις δημόσιες δομές υγείας, προκειμένου να κατευθύνετε τους πολίτες στους ιδιώτες. Το σύστημα υγείας χρειάζεται μόνιμο προσωπικό, προσλήψεις, αναμόρφωση του μισθολογίου των γιατρών και των υπολοίπων υγειονομικών και μία νέα δέσμη κινήτρων για τη στελέχωση των δομών του ΕΣΥ σε άγονες και νησιωτικές περιοχές. Και δεν αναφερόμαστε στα γνωστά κίνητρα που σχετίζονται με την υλοποίηση της κινητικότητας των υγειονομικών μεταξύ των δημόσιων μονάδων υγείας, δηλαδή της πολιτικής «μισοκλείνω μία τρύπα, ανοίγω πάρα πολλές».

Τα στοιχεία της έλλειψης συγκεκριμένων ειδικοτήτων προειδοποιούν πως πρέπει σήμερα να επενδύσει η πολιτεία στην παραγωγή επαγγελματιών υγείας βάσει των αναγκών του πληθυσμού. Γι’ αυτό είναι κρίσιμη η σύνδεση του εκπαιδευτικού μας συστήματος με την αγορά εργασίας, μέσω της συνεργασίας των Υπουργείων Παιδείας και Υγείας, για να δούμε τα πρώτα αποτελέσματα σε πέντε έως δέκα χρόνια, λαμβάνοντας υπ’ όψιν τα απαιτούμενα έτη σπουδών. Εμείς, ως Ελληνική Λύση, το είπαμε, το λέμε και θα το ξαναπούμε. Δεν χωρούν άλλες εκπτώσεις ούτε στην παιδεία ούτε στην υγεία των Ελληνίδων και των Ελλήνων.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο έχει από τη Νέα Δημοκρατία ο κ. Πασχαλίδης.

**ΙΩΑΝΝΗΣ ΠΑΣΧΑΛΙΔΗΣ:** Ευχαριστώ, κύριε Πρόεδρε.

Κυρία και κύριοι Υπουργοί, κυρίες και κύριοι συνάδελφοι, είναι αδιαμφισβήτητο ότι το σημερινό διεθνές περιβάλλον είναι ιδιαιτέρως ρευστό και χαρακτηρίζεται από τους πολέμους σε γειτονικές μας περιοχές, από τη συνέχιση των πληθωριστικών πιέσεων που δημιουργεί η ενεργειακή κρίση, αλλά και από τις συνεχείς φυσικές καταστροφές που προκαλεί η κλιματική αλλαγή. Είναι ωστόσο εξίσου αδιαμφισβήτητο ότι η ελληνική οικονομία παραμένει ισχυρή, ανθεκτική και σταθερή σε ρυθμούς ανάπτυξης και προόδου.

Ο υπό συζήτηση λοιπόν προϋπολογισμός είναι ένας προϋπολογισμός που εκπέμπει δημοσιονομική υγεία και ανταποκρίνεται στις προκλήσεις, αλλά και στις ανάγκες της εποχής, διατηρώντας τα θεμέλια της οικονομίας μας γερά και ισχυρά. Συγχρόνως συνδυάζει τις κοινωνικές παροχές με την οικονομική ανάπτυξη.

Είναι αξιοσημείωτο ότι ο προϋπολογισμός του 2025 περιλαμβάνει το σύνολο των κυβερνητικών παρεμβάσεων, συμπεριλαμβανομένων και όσων είχε εξαγγείλει ο Πρωθυπουργός μας κατά τη διάρκεια της φετινής Διεθνούς Έκθεσης Θεσσαλονίκης, ενισχύοντας μόνιμα το μέσο ετήσιο διαθέσιμο εισόδημα και εκπληρώνοντας τις δεσμεύσεις της Κυβέρνησης έναντι του ελληνικού λαού.

Οι αριθμοί μιλούν από μόνοι τους. Ενδεικτικά αναφέρω ότι ο ρυθμός ανάπτυξης για το 2024 αναμένεται να κλείσει περίπου στο 2,3%, ενώ εκτιμάται ότι το 2025 θα είναι περίπου στο 2,5% έναντι 0,8% για το 2024 και 1,3% για το 2025 αντίστοιχα στην Ευρωζώνη, όπως εκτιμάται σύμφωνα με τις φθινοπωρινές προβλέψεις της Ευρωπαϊκής Επιτροπής.

Με βάση τα στοιχεία τα δημόσια έσοδα για το 2024 αναμένεται να φτάσουν στα 66,71 δισεκατομμύρια ευρώ αυξημένα κατά 375 δισεκατομμύρια ευρώ ή 6% έναντι του στόχου του προϋπολογισμού. Η αύξηση αυτή οφείλεται στις καίριες παρεμβάσεις του Υπουργείου Οικονομικών, οι οποίες είχαν ως συνέπεια τη μείωση της φοροδιαφυγής κατά 1,8 δισεκατομμύριο ευρώ και την αύξηση κατά 1,03 δισεκατομμύριο ευρώ σε σχέση με τον προϋπολογισμό του φόρου εισοδήματος από παρακράτηση λόγω της αύξησης των εισοδημάτων. Αξίζει μάλιστα να σημειωθεί ότι με χαμηλότερους φορολογικούς συντελεστές, με χαμηλότερους φόρους επιτυγχάνεται αύξηση εσόδων λόγω των υψηλών ρυθμών ανάπτυξης που ξεπερνούν τους ευρωπαϊκούς μέσους όρους.

Οι δημοσιονομικές παρεμβάσεις για τα έτη 2024 και 2025 στοχεύουν στην ενίσχυση του διαθέσιμου εισοδήματος, στην αντιμετώπιση του δημογραφικού, του στεγαστικού, των φυσικών καταστροφών, ενώ παράλληλα με τις παρούσες δημοσιονομικές παρεμβάσεις λαμβάνονται μέτρα θεσμικού χαρακτήρα και προωθούνται σημαντικές μεταρρυθμίσεις.

Αναλυτικότερα, προς αντιμετώπιση του δημογραφικού προβλήματος προβλέπεται η αύξηση του επιδόματος γέννησης από 2.000 ευρώ σε 2.400 έως 3.500 ευρώ αναλόγως του αριθμού των τέκνων, με αναδρομική ισχύ από 1-1-2023, αλλά και η αύξηση του επιδόματος μητρότητας στους ελεύθερους επαγγελματίες και στους αγρότες από τους τέσσερις στους εννέα μήνες, καθώς και αύξηση από το νέο ακαδημαϊκό έτος του φοιτητικού στεγαστικού επιδόματος για τα περιφερειακά πανεπιστήμια κατά 500 ευρώ.

Επιπλέον, με στόχο την ενίσχυση των εισοδημάτων των πολιτών συνολικού ύψους 1,1 δισεκατομμυρίου ευρώ προβλέπονται αυξήσεις στις συντάξεις κατά 2,45%, μείωση των ασφαλιστικών εισφορών κατά 1% και κατάργηση του τέλους επιτηδεύματος για τους μη μισθωτούς σε συνέχεια της μείωσης κατά 50% το 2024.

Πολύ σημαντική για τον αγροτικό κόσμο και η πρόβλεψη για επέκταση της επιστροφής του ειδικού φόρου κατανάλωσης στο αγροτικό πετρέλαιο για το 2024 και η μονιμοποίησή της για το 2025 με το νέο σύστημα το οποίο βασίζεται στη πραγματική κατανάλωση, με κόστος 82 εκατομμύρια ευρώ για το 2024 και 100 εκατομμύρια ευρώ για το 2025.

Επίσης, θα πραγματοποιηθεί νέα αύξηση στους βασικούς μισθούς όλων των δημοσίων υπαλλήλων, έτσι ώστε ο εισαγωγικός μισθός στο δημόσιο να μην υπολείπεται του επιπέδου του κατώτατου μισθού του ιδιωτικού τομέα. Ακόμη ενισχύεται το εισόδημα των γιατρών του ΕΣΥ μέσω της αύξησης της αποζημίωσής τους κατά τις εφημερίες κατά 20%, ενώ αυξάνεται από 1-1-2025 και η αποζημίωση για τη νυκτερινή απασχόληση του ένστολου προσωπικού.

Ιδιαίτερης αναφοράς τυγχάνει και η καταβολή πριν τα Χριστούγεννα της έκτακτης οικονομικής ενίσχυσης σε συνταξιούχους που δεν έχουν αύξηση στη σύνταξή τους λόγω προσωπικής διαφοράς, αλλά και στους δικαιούχους επιδομάτων όπως του ελάχιστου εγγυημένου εισοδήματος.

Επιπλέον, προβλέπεται η δημιουργία νέου προγράμματος «ΣΠΙΤΙ ΜΟΥ 2» με συνολικό προϋπολογισμό 2 δισεκατομμύρια. ευρώ, όπως επίσης και δημιουργία νέου προγράμματος «Αναβαθμίζω το σπίτι μου», με κύριο σκοπό την ενεργειακή βελτίωση παλαιών κατοικιών.

Εκτός από τις προαναφερθείσες παρεμβάσεις που στοχεύουν στην ενίσχυση του εισοδήματος και στην αντιμετώπιση του δημογραφικού και του στεγαστικού προβλήματος, εφαρμόζεται πλήθος παρεμβάσεων για την αντιμετώπιση των οικονομικών επιπτώσεων από τις φυσικές καταστροφές, οι οποίες έχουν ενταθεί τα τελευταία χρόνια λόγω της κλιματικής αλλαγής.

Αξίζει τέλος να αναφερθεί ότι όσον αφορά το επίπεδο των δαπανών οι μεγαλύτερες αυξήσεις έχουν υπολογιστεί για την υγεία, όπου το 2025 θα δοθούν συνολικά 7,177 δισεκατομμύρια. ευρώ από 6 δισεκατομμύρια. φέτος.

Επίσης, στο Υπουργείο Άμυνας οι δαπάνες θα φθάσουν τα 6,13 δισεκατομμύρια ευρώ από 3,6 δισεκατομμύρια ευρώ λόγω και της αύξησης παραλαβών αμυντικού υλικού το 2025.

Συνοψίζοντας, θα ήθελα να τονίσω ότι με τον προϋπολογισμό του 2025 η Κυβέρνηση προχωρά σε νέες τομές με στόχο την αντιμετώπιση καίριων ζητημάτων όπως το δημογραφικό και το στεγαστικό, αλλά και την ενίσχυση του εισοδήματος των πολιτών. Υπό την καθοδήγηση του Κυριάκου Μητσοτάκη η χώρα μας κατάφερε να αντιμετωπίσει αποτελεσματικά όλες τις προκλήσεις χτίζοντας γερά θεμέλια. Η Ελλάδα, όμως, είναι πλέον μια χώρα νοικοκυρεμένη, που δικαιούται να κοιτά στα μάτια της τις υπόλοιπες ευρωπαϊκές χώρες.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, και για τη συνέπεια στον χρόνο.

Τον λόγο τώρα έχει από τη Νέα Δημοκρατία ο κ. Γιάννης Οικονόμου.

Παρακαλώ κύριε συνάδελφε.

**ΙΩΑΝΝΗΣ (ΓΙΑΝΝΗΣ) ΟΙΚΟΝΟΜΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, συζητώντας τον προϋπολογισμό είναι χρήσιμο να δούμε σε τι περιβάλλον, σε τι πλαίσιο γίνεται η συζήτηση αυτή. Η πολιτική αστάθεια κυριαρχεί στην Ευρώπη. Παρατηρείται είτε σε χώρες που εμφανίζουν προβλήματα δημοσιονομικής φύσεως, είτε σε χώρες που δεν έχουν ισχυρές αυτοδύναμες πλειοψηφίες από κόμματα με ρίζες στην κοινωνία και στην ιστορία τους, είτε ως συνδυασμός και των δύο αυτών εκδοχών. Στην Ελλάδα η Κυβέρνηση πέτυχε τη σταθεροποίηση της χώρας, πέτυχε την επιστροφή στην ανάπτυξη, μείωσε σημαντικά φόρους, ανεργία, περιόρισε την φοροδιαφυγή, ενίσχυσε σε τεράστιο βαθμό την αποτρεπτική ικανότητα των Ενόπλων Δυνάμεων, εξασφάλισε την επενδυτική βαθμίδα, έδωσε αυξήσεις στον κατώτατο μισθό, στις συντάξεις και στις αποδοχές γενικότερα.

Δεν είναι για πέταμα, κυρίες και κύριοι, οι επιδόσεις αυτές, όταν μάλιστα χώρες οικονομικά μεγαθήρια κλονίζονται και βεβαιότητες δεκαετιών κλυδωνίζονται μέσα στην ίδια την Ευρώπη. Από την άλλη πλευρά, χρειάζεται ακόμη πολύ μεγάλη προσπάθεια, για να εκσυγχρονίσουμε το κράτος μας θεσμικά, διοικητικά, σε υπηρεσίες κοινής ωφέλειας, σε υποδομές, πολλές από τις οποίες σχεδιάστηκαν και κατασκευάστηκαν όταν επικρατούσαν τελείως διαφορετικές συνθήκες από αυτές που επικρατούν σήμερα. Ταυτόχρονα, η ακρίβεια σε αγαθά και υπηρεσίες, παρά τις σημαντικές προσπάθειες που έχουν γίνει, εξακολουθεί να πιέζει σημαντικά τους πολίτες, τόσο επειδή επηρεάζεται από εξωγενείς παράγοντες, όσο και γιατί έχει τις ρίζες της σε δομικές στρεβλώσεις του παραγωγικού μας μοντέλου, όπως είναι η τεράστια εξάρτηση από την εισαγωγή τροφίμων, πρώτων και δεύτερων υλών, αλλά και ο περιορισμένος ανταγωνισμός σε βασικούς πυλώνες της οικονομίας και της αγοράς.

Τέλος και παρά τα σημαντικά βήματα που έχουν γίνει, ισχυρό ζητούμενο παραμένει η αναδιανομή του πλούτου κυρίως με στόχο την ενίσχυση της μισθωτής εργασίας και της μεσαίας τάξης. Με βάση αυτό το πλαίσιο, με αντίληψη του διεθνούς περιβάλλοντος, των υποχρεώσεων που δημιουργούν οι κανόνες, αλλά και των ευκαιριών που δημιουργούν οι επιτυχίες μας και κυρίως με συναίσθηση της κατάστασης για το τι συμβαίνει στη χώρα οφείλουμε να πούμε στους πολίτες πού θα βρισκόμαστε το 2027 και κυρίως με ποιον τρόπο θα φτάσουμε μέχρι εκεί. Γι’ αυτό και χρειάζεται να μη διαβάσουμε τον προϋπολογισμό απλώς ως ένα λογιστικό κείμενο, αλλά να τον δούμε ως εργαλείο πολιτικής και κοινωνικής μόχλευσης.

Για τις δημοκρατίες, κυρίες και κύριοι συνάδελφοι, οι λύσεις με προοπτική είναι πάντοτε οι πολιτικές λύσεις, που βασίζονται σε ιδεολογία και αρχές, όχι τεχνοκρατικές λύσεις, και επιβάλλουν στρατηγικές επιλογές, που σε αντίθεση με αποσπασματικές πολιτικές έχουν εύρος, αντίκρισμα και βάθος. Οι συντηρητικές αξίες και οι φιλελεύθερες αρχές της παράταξής μας, της ιστορικότερης παράταξης στην Ελλάδα, επιβάλλουν να μεριμνούμε αδιάκοπα για την ευημερία και τη μακροημέρευση του έθνους και μέσα για τον στόχο αυτό είναι ένα ισχυρό και αποτελεσματικό κράτος, είναι η κοινωνική δικαιοσύνη, είναι η αναδιανομή του πλούτου που δημιουργείται με την ανάπτυξη, είναι το πολύ καλό εκπαιδευτικό σύστημα, είναι η μείωση των ανισοτήτων, η αλληλεγγύη των γενεών και η στήριξη των παραδοσιακών πυλώνων της κοινωνίας και του έθνους, δηλαδή μια σειρά από πολιτικές οι οποίες αποτυπώνονται και στον υπό συζήτηση προϋπολογισμό και δείχνουν τη συνέπειά μας με όλα αυτά.

Οι δαπάνες για την άμυνα το 2025 θα είναι αυξημένες κατά 73% και οι αντίστοιχες για την υγεία κατά 74% σε σχέση με πέρυσι. Για την παιδεία ο τακτικός προϋπολογισμός θα είναι ενισχυμένος κατά 141 εκατομμύρια σε σχέση με πέρσι. Τα πέντε τελευταία χρόνια πεντακόσιες χιλιάδες άνθρωποι μπήκαν στην αγορά εργασίας. Τέλος, η χώρα μας πέτυχε τη γρηγορότερη μείωση του δημοσίου χρέους που έχει καταγραφεί ποτέ στην ιστορία της Ευρωζώνης.

Απέναντι σε αυτή την πολιτική έχουμε μια αντιπολίτευση δύο ταχυτήτων. Κοινός παρονομαστής της προσέγγισής τους είναι ότι η Κυβέρνησή μας δεν θέλει να αντιμετωπίσουμε τα προβλήματα που υπάρχουν, γιατί δήθεν ο τρόπος, για να τα λύσουμε, θα έθιγε την οικονομική ολιγαρχία και τα καρτέλ. Το ακούσαμε και σήμερα όλο αυτό. Προσπερνάω αυτή την ιστορικά απολύτως ανακριβή για την παράταξή μας μομφή ως προδήλως παράλογη, αφού, κυρίες και κύριοι συνάδελφοι, σε μια Κοινοβουλευτική Δημοκρατία δεν θα υπήρχε το οποιοδήποτε όφελος για ένα κυβερνητικό κόμμα να ασχολείται με τους λίγους και να μη νοιάζεται με τους πολλούς. Ανέφερα, άλλωστε, παραπάνω πως οι αξίες και οι αρχές μας αποτυπώνονται σε μια σειρά από πολιτικές.

Για τα κόμματα της μίας ταχύτητας, για τα κόμματα διαμαρτυρίας, που ο λόγος τους ξεχειλίζει πολλές φορές από το παράλογο και κάποιες φορές και από το μίσος, το μόνο που έχω να σημειώσω είναι ότι σαν κι αυτά πέρασαν κατά καιρούς και άλλα από το ελληνικό Κοινοβούλιο. Και όταν οι συνθήκες που τα δημιούργησαν, που τα εξέθρεψαν, εξέλειψαν, μαζί τους εξέλειψαν κι αυτά. Και αυτό ήταν το αποτύπωμά τους. Τίποτα περισσότερο και τίποτα λιγότερο.

Υπάρχουν, όμως, και τα κόμματα που κυβέρνησαν την Ελλάδα, που εμφανίζονται ως κήνσορες, που επιδιώκουν να ξαναπάρουν στα χέρια τους την ευθύνη της χώρας. Μέχρι εδώ καλά, θα έλεγε κανείς. Άλλωστε, αυτός είναι και ο ρόλος της αντιπολίτευσης. Μόνο που η συγκεκριμένη Αντιπολίτευση, ΠΑΣΟΚ και Αριστερά και ό,τι προέρχεται από τα κόμματα αυτά, είναι εκείνη που με τις πολιτικές τους συνέτριψαν την κοινωνία και οδήγησαν σε μια καραβοτσακισμένη χώρα. Και αυτά πλέον δεν είναι μόνο εκτιμήσεις δικές μας, δεν είναι μόνο πράγματα που ιστορικά έχουν επιβεβαιωθεί, αλλά και παραδοχές ξένων πολιτικών που διαδραμάτισαν καθοριστικό, κρίσιμο ρόλο σε κρίσιμες για την πατρίδα μας περιόδους. Είναι η Αντιπολίτευση που απαξιώνει την πρόοδο που έχει γίνει στη χώρα. Τους φαίνεται λίγη, τους φαίνεται μικρή, αποκρύπτοντας όμως υποκριτικά ότι αφετηρία μας, για να το πετύχουμε όλα αυτά, είναι μια Ελλάδα, που μέσα από τα μνημόνια και τη χρεοκοπία είχε μια φτωχοποιημένη κοινωνία και μια διάλυση σε κρίσιμους πυλώνες του κράτους. Ισχυρίζεται ότι τα ελλείμματα που εξακολουθούμε να έχουμε, οι αδυναμίες που περιέγραψα και παραπάνω μπορούν να αντιμετωπιστούν με εύκολους, με απλοϊκούς τρόπους. Μπερδεύουν τη διαπίστωση και την ευχή με την πρόταση. Τους λείπει, όμως, εκείνο το στοιχείο που διαφοροποιεί την πρόταση από την εύκολη κριτική και ξεχωρίζει τον έτοιμο και υπεύθυνο κυβερνήτη από όσους έχουν δομική αδυναμία, για να κατανοήσουν το πλαίσιο διακυβέρνησης, τις προτεραιότητες και τις ακολουθίες που πρέπει να έχουν οι πολιτικές.

Γιατί, κυρίες και κύριοι συνάδελφοι, όταν σε κάθε πολιτική προσλήψεων σε βασικούς βραχίονες του κράτους η αντίδραση είναι «πάρτε κι άλλους», όταν σε κάθε ενίσχυση ευάλωτων συμπολιτών μας ο αντίλογος είναι «δώστε κι άλλα», όταν σε κάθε προσπάθεια αντιμετώπισης κρίσιμων παθογενειών που έχει το βαθύ κράτος η εύκολη κριτική είναι «μα, καλά τόσα χρόνια τι κάνατε;», τότε αναδεικνύεται πεντακάθαρα η μεγάλη τομή ανάμεσα στην πολιτική με σχέδιο και προοπτική για τον τόπο και στους πολιτικούς, που, για να ψηλώσουν οι ίδιοι, σηκώνουν συνεχώς σημαίες ευκαιρίας. Γιατί στη διακυβέρνηση του 21ου αιώνα σημασία δεν έχει μόνο ο στόχος αλλά και ο τρόπος και το μέσο, για να φτάσεις στο στόχο, και κυρίως η διάρκεια και η ανθεκτικότητα των επιτυχιών.

Κυρίες και κύριοι, η Κυβέρνησή μας μέσα σε μια πενταετία πέτυχε πολλά. Σε αυτή τη δεύτερη τετραετία μας οφείλουμε να απαντήσουμε σε δύο σημαντικές υπαρξιακού, θα έλεγα, χαρακτήρα προκλήσεις: Πρώτον, η Ελλάδα να ξαναγίνει χώρα παραγωγική μετασχηματίζοντας τη γεωργία και την κτηνοτροφία της. Η πρωτογενής παραγωγή πρέπει να αυξήσει το μερίδιό της στο ΑΕΠ της χώρας. Πρέπει να πετύχουμε πιο στέρεα ανάπτυξη μέσα από αυτόν τον τρόπο, γιατί έτσι θα δώσουμε πνοή στην περιφέρεια και θα αυξήσουμε δραστικά βραχυπρόθεσμα το ΑΕΠ μας. Και δεύτερον, να αντιμετωπίσουμε πειστικά το αίσθημα ματαίωσης που νιώθει το πιο δυναμικό κομμάτι της ελληνικής κοινωνίας, ότι δηλαδή δεν θα μπορέσει να προσφέρει στα παιδιά του αυτά που έδωσαν σε εμάς οι δικοί μας γονείς.

Ο προϋπολογισμός που συζητούμε σήμερα, κυρίες και κύριοι συνάδελφοι, μέσα σε ένα δύσκολο, πολύπλοκο και απαιτητικό διεθνές περιβάλλον, που δεν μπορούμε να αγνοούμε ή να προσποιούμαστε ότι δεν υπάρχει, δημιουργεί τις προϋποθέσεις και διαμορφώνει τις συνθήκες, για να προχωρήσει η χώρα προς την κατεύθυνση που περιέγραψα. Γι’ αυτό και τον υπερψηφίζω.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο Υπουργός Εσωτερικών κ. Λιβάνιος.

Παρακαλώ, κύριε Υπουργέ.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Ευχαριστώ, κύριε Πρόεδρε.

Κυρίες και κύριοι Βουλευτές, αυτές τις μέρες η Βουλή των Ελλήνων συζητά τον κρατικό προϋπολογισμό για το έτος 2025, έναν προϋπολογισμό ο οποίος συνδυάζει με τον καλύτερο δυνατό τρόπο τη δημοσιονομική σταθερότητα της χώρας, την ανάπτυξη και τη στήριξη όσων έχουν πραγματικά ανάγκη. Είναι ένας προϋπολογισμός ευθύνης, αλλά και ένας προϋπολογισμός ανταπόδοσης. Πρόκειται για τον πρώτο προϋπολογισμό που συντάσσεται σύμφωνα με τους νέους δημοσιονομικούς κανόνες της Ευρωπαϊκής Ένωσης.

Η Κυβέρνηση έχει κάνει μια στρατηγική επιλογή. Δεν πρόκειται σε καμμία περίπτωση να τεθεί ξανά η εθνική οικονομία σε καθεστώς επιτήρησης. Οι μέρες που ζούσαμε υπό τον ασφυκτικό έλεγχο της τρόικας, που η χώρα μας ήταν παράδειγμα προς αποφυγή στην Ευρωπαϊκή Ένωση δεν πρόκειται πλέον να επαναληφθούν με αυτή την Κυβέρνηση.

Ο προϋπολογισμός υπηρετεί και τον στόχο της ισχυρής Ελλάδας, ενισχύει την αποτρεπτική ικανότητα των Ενόπλων Δυνάμεων, τις εκσυγχρονίζει και θωρακίζει τη θέση της Ελλάδας ως σημείου σταθερότητας και πυλώνα ασφάλειας στην ευρύτερη ταραγμένη περιοχή μας.

Ταυτόχρονα είναι ένας προϋπολογισμός κοινωνικής δικαιοσύνης. Για πρώτη φορά μπορούμε να πούμε ότι κάνουμε ουσιαστικά βήματα σε κάτι το οποίο απ’ όσο θυμάμαι τον εαυτό μου ήταν ζητούμενο: την καταπολέμηση της φοροδιαφυγής. Δεν είναι πλέον οι μισθωτοί και οι συνταξιούχοι οι μόνοι οι οποίοι συνεισφέρουν στα φορολογικά έσοδα, αλλά πλέον πληρώνουν και όσοι έχουν εισόδημα. Και προσέξτε μια φαινομενική αντίφαση. Την ίδια στιγμή που μειώνονται οι φόροι και οι εισφορές την ίδια στιγμή αυξάνονται τα φορολογικά έσοδα. Για ποιο λόγο; Γιατί πλέον πολεμάται το «μαύρο χρήμα». Και γι’ αυτό τον λόγο ενισχύεται και το δημόσιο ταμείο, αλλά ενισχύονται και τα ασφαλιστικά ταμεία.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Συζητάμε για έναν προϋπολογισμό που δίνει έμφαση στη δημόσια παιδεία και στη δημόσια υγεία, που δημιουργεί τις προϋποθέσεις περαιτέρω ανάπτυξης με την προσέλκυση περισσότερων επενδύσεων σε ένα ιδιαίτερα ανταγωνιστικό διεθνές περιβάλλον, που στοχεύει στη δημιουργία ακόμα περισσότερων και καλύτερα αμειβόμενων θέσεων εργασίας, που αξιοποιεί κάθε ευρώ του Ταμείου Ανάκαμψης και άλλων χρηματοδοτικών πόρων. Και φυσικά ο στόχος μας είναι και η περαιτέρω ανάπτυξη του ψηφιακού κράτους, του ψηφιακού μετασχηματισμού του κράτους και να γίνει επιτέλους η Ελλάδα πρωτοπόρος στις νέες τεχνολογίες και όχι ουραγός παρακολουθώντας τις εξελίξεις.

Πολλά πράγματα έχουν γίνει τα τελευταία πέντε χρόνια και πολλά πράγματα έχουν να γίνουν ακόμα ως τις εκλογές του 2027. Στο Υπουργείο Εσωτερικών εργαζόμαστε προκειμένου να μπορέσουμε να ανταποκριθούμε στις προσδοκίες των πολιτών, δημιουργώντας ένα καλύτερο δημόσιο, μια ισχυρότερη αυτοδιοίκηση, μειώνοντας τη γραφειοκρατία και διασφαλίζοντας σταθερά το καλύτερο επίπεδο παροχής υπηρεσιών προς τους πολίτες.

Στη δημόσια διοίκηση πρώτος και κύριος στόχος είναι η επιτάχυνση των προσλήψεων μέσω του ΑΣΕΠ. Σε συνέχεια του νόμου που ψηφίστηκε πριν δύο μήνες, το ΑΣΕΠ εντός του Φεβρουαρίου του 2025 θα εκδώσει νέα προκήρυξη, στην οποία δικαίωμα συμμετοχής θα έχουν αποκλειστικά όσοι υποψήφιοι του γραπτού διαγωνισμού του 2023 πέρασαν την προβλεπόμενη βάση. Στον διαγωνισμό αυτό θα είναι διαθέσιμο το σύνολο των θέσεων πανεπιστημιακής και τεχνολογικής εκπαίδευσης, οι οποίες έχουν ενταχθεί στον προγραμματισμό προσλήψεων του 2024, του 2025, καθώς και τα κενά που υπάρχουν από τον προγραμματισμό προσλήψεων του 2022 και 2023. Υπενθυμίζω ότι οι επιτυχόντες του γραπτού διαγωνισμού του 2023 είχαν δικαίωμα μόνο για τις θέσεις του 2023 και 2024. Το 2025 δόθηκε με νομοθετική ρύθμιση στο νομοσχέδιο που ψηφίστηκε τον περασμένο Οκτώβριο.

Από εκεί και πέρα, σε συνεργασία με το ΑΣΕΠ προχωράμε σε μια πολύ σημαντική αλλαγή. Ο νέος γραπτός διαγωνισμός για τις θέσεις πλέον που θα εγκριθούν για το 2026 και μετά δεν θα γίνει με τον παραδοσιακό τρόπο, στυλό και μολύβι σε σχολεία, σε τυπικά εξεταστικά κέντρα, αλλά θα είναι ένας ηλεκτρονικός διαγωνισμός μπροστά σε ηλεκτρονικό υπολογιστή. Έτσι, με αυτόν τον τρόπο και τα αποτελέσματα θα είναι πολύ πιο γρήγορα και θα έχουμε καλύτερη αξιολόγηση των υποψηφίων με βάση τις πραγματικές ανάγκες του δημόσιου τομέα.

Ταυτόχρονα, τις επόμενες ημέρες ετοιμάζεται ο νέος διαγωνισμός με σειρά προτεραιότητας για υποψηφίους δευτεροβάθμιας και υποχρεωτικής εκπαίδευσης, ώστε να μπορέσουν να στελεχωθούν κρίσιμες υπηρεσίες για το ελληνικό δημόσιο, όπως είναι η αποκομιδή απορριμμάτων. Υπενθυμίζω ότι φέτος εγκρίθηκε το σύνολο των αιτημάτων των δήμων, των νομικών τους προσώπων και των ΔΕΥΑ, που αφορούν ανταποδοτικές υπηρεσίες όσον αφορά τις προσλήψεις. Δεν υπάρχει μια θέση ανταποδοτικής υπηρεσίας η οποία δεν δόθηκε για πρόσληψη.

Όλοι οι ανωτέρω διαγωνισμοί θα γίνουν με μια μεγάλη αλλαγή, την ενίσχυση της εντοπιότητας. Πλέον οι μόνιμοι κάτοικοι ορεινών, νησιωτικών και μικρομεσαίων σε πληθυσμό δήμων έχουν προτεραιότητα στην κάλυψη των θέσεων που «ανοίγουν» στον τόπο που διαμένουν. Σε λίγες μέρες, μέσα στην περίοδο των γιορτών οι πρώτες διαλειτουργικότητες θα είναι διαθέσιμες για τους υποψηφίους που επιθυμούν να υποβάλουν αίτηση για πρόσληψη στο δημόσιο. Η εργασιακή εμπειρία κι η βεβαίωση μόνιμης κατοικίας θα συμπληρώνονται αυτόματα και σε λίγες ημέρες, στις αρχές του νέου έτους, και τα πτυχία πανεπιστημιακής και τεχνολογικής εκπαίδευσης από το ptyxia gov.gr θα είναι και αυτά άμεσα διαθέσιμα μέσω διαλειτουργικότητας, χωρίς να χρειαστεί η επέμβαση ανθρώπου για να ελέγξει το περιεχόμενο του εγγράφου. Μεγαλύτερη αξιοπιστία δεδομένων, λιγότεροι έλεγχοι, λιγότερες ενστάσεις, συντομότεροι διαγωνισμοί.

Εντός του 2025 συνολικά δεκαπέντε επιπλέον διαλειτουργικότητες θα αναπτυχθούν. Δεδομένα όπως είναι οι τίτλοι ξένης γλώσσας -αγγλικής, γαλλικής και άλλων ξένων γλωσσών-, τα απολυτήρια λυκείου, οι βεβαιώσεις αναπηρίας θα είναι και αυτά πλέον διαθέσιμα αυτόματα και ηλεκτρονικά, χωρίς να χρειαστεί να τα επισυνάψει ο υποψήφιος.

Δίνουμε βάση και στον άλλο μεγάλο τομέα του Υπουργείου Εσωτερικών, στην αυτοδιοίκηση. Αυτή τη στιγμή βρίσκεται υπό πλήρη αναθεώρηση όλο το νομοθετικό πλαίσιο που αφορά τους δήμους και τις περιφέρειες της χώρας. Ήδη η επιτροπή σύνταξης του νέου Κώδικα Αυτοδιοίκησης, στην οποία συμμετέχουν πρόσωπα υψηλού κύρους, εκπρόσωποι της πρωτοβάθμιας και δευτεροβάθμιας αυτοδιοίκησης, στελέχη του Υπουργείου Εσωτερικών, έχει πραγματοποιήσει τις πρώτες συνεδριάσεις και ταυτόχρονα τέσσερις υποεπιτροπές εργάζονται προκειμένου να ενσωματώσουμε τις διατάξεις για να δημιουργηθεί ο νέος Κώδικας Αυτοδιοίκησης. Οι τέσσερις υποεπιτροπές έχουν αντικείμενο τις αρμοδιότητες, την εποπτεία των ΟΤΑ, το σύστημα διακυβέρνησης και την οικονομική διαχείριση των δήμων.

Στόχος είναι το σύνολο των διατάξεων που αφορούν την αυτοδιοίκηση να κωδικοποιηθούν, να βελτιωθούν και να μας οδηγήσουν σε μία ώριμη αυτοδιοίκηση, αυτόνομη, η οποία μπορεί να ανταποκριθεί στις προσδοκίες των πολιτών και βεβαίως με τα απαραίτητα εργαλεία, έτσι ώστε αυτοί που επιλέγονται από τους δημότες τους να μπορούν να υλοποιήσουν το όραμά τους.

Θα κάνω τρεις επιμέρους παρατηρήσεις που αφορούν την τοπική αυτοδιοίκηση.

Η πρώτη αφορά τη χρηματοδότησή της. Δεν θα αναφερθώ στα σχεδόν 7 δισεκατομμύρια ευρώ που έχουν διατεθεί τα τελευταία πέντε χρόνια από κάθε χρηματοδοτικό εργαλείο, όπως είναι το πρόγραμμα «Αντώνης Τρίτσης», το Ταμείο Ανάκαμψης, το ΕΣΠΑ, το Εθνικό Πρόγραμμα Ανάπτυξης, για τη δημιουργία και υλοποίηση μικρών και μεγάλων έργων σε όλους τους δήμους της χώρας. Θα αναφερθώ όμως στους Κεντρικούς Αυτοτελείς Πόρους, οι οποίοι αυξήθηκαν μέσα σε πέντε χρόνια κατά 38%. Από το 1,8 δισεκατομμύριο το 2019 είμαστε πλέον στα 2,5 δισεκατομμύρια το 2025 και αυτά είναι χρήματα για την κάλυψη των λειτουργικών δαπανών και με την υπενθύμιση ότι όπως το 2024 οι Κεντρικοί Αυτοτελείς Πόροι αυξήθηκαν κατά 245 εκατομμύρια ευρώ για να καλύψουν το σύνολο της αύξησης του μισθολογικού κόστους των δημοτικών υπαλλήλων, έτσι και τώρα αυξάνονται αντίστοιχα οι Κεντρικοί Αυτοτελείς Πόροι για τις νέες αυξήσεις από 1η Απριλίου στους δημοσίους υπαλλήλους, αλλά και για την αύξηση του συνολικού κόστους του επιδόματος επικίνδυνης και ανθυγιεινής εργασίας στους δημοτικούς υπαλλήλους.

Η δεύτερη παρατήρηση αφορά τις αρμοδιότητες. Έκανα πριν μια αναφορά, ότι υπάρχει η υποεπιτροπή η οποία ασχολείται με το ξεκαθάρισμα των αρμοδιοτήτων, το οποίο είναι πραγματικά ένα τιτάνιο έργο. Πεδία πολιτικής όπως είναι η Πολιτική Προστασία, η διαχείριση του οδικού δικτύου, ο καθαρισμός των ρεμάτων, η διαχείριση των όμβριων υδάτων θα εξεταστούν αναλυτικά και θα αποδοθούν σε εκείνο το επίπεδο του κράτους το οποίο μπορεί να την εκτελέσει και να την ασκήσει καλύτερα. Και βεβαίως για ό,τι είναι τοπικού επιπέδου προβάδισμα θα έχουν οι δήμοι, ό,τι είναι περιφερειακού επιπέδου θα είναι στις περιφέρειες και για ό,τι είναι εθνικού επιπέδου ή αρμοδιότητα που βάσει Συντάγματος δεν μπορεί να ανατεθεί στην αυτοδιοίκηση θα είναι αρμοδιότητα του κεντρικού κράτους ή των αποκεντρωμένων διοικήσεων και με αυτόν τον τρόπο θα υπάρχει και ξεκάθαρος ρόλος και θα δοθούν οι απαραίτητοι πόροι για την άσκηση της αρμοδιότητας, αλλά θα υπάρχει και δημόσια λογοδοσία για τον τρόπο που την ασκεί ο κάθε φορέας, ξεκάθαρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Σε ένα λεπτό, κύριε Πρόεδρε, ολοκληρώνω.

Και μια που ανέφερα τη λογοδοσία, σαν τρίτο σημείο τις αμέσως επόμενες ημέρες αρχίζει η παραγωγική λειτουργία των δεικτών ποιότητας των δήμων και των περιφερειών, ένα σύνθετο έργο το οποίο θα έχει σχεδόν οκτακόσια διαφορετικά στοιχεία που αφορούν τους δήμους και τις περιφέρειες της χώρας, αρκετά από τα οποία -σχεδόν τα μισά- θα αντλούνται αυτόματα από διαλειτουργικότητες και από αυτά τα στοιχεία θα προκύψουν εκατόν εννιά δείκτες αξιολόγησης για τους δήμους, τριάντα δείκτες για τις περιφέρειες και θα έχουμε στοιχεία όπως είναι οι δείκτες εκτελεστέων έργων, οι δείκτες διαχείρισης απορριμμάτων, πόσο τοις εκατό ανακυκλώνει ένας δήμος, οι δείκτες ψηφιακής μετάβασης, οι δείκτες ενεργειακής κατανάλωσης. Θα είναι άμεσα διαθέσιμοι, μαζί με την οικονομική διαχείριση, ώστε να μπορεί ο πολίτης και ο ενδιαφερόμενος να κρίνει, να συγκρίνει είτε τον δήμο του με κάποιον γειτονικό δήμο, είτε τον δήμο του με κάποιον άλλον δήμο της χώρας.

Υπάρχουν πολλά πράγματα που πρέπει να δουλέψουμε μαζί με την αυτοδιοίκηση και ειδικά σε κάποιες κατηγορίες, όπως είναι η διαχείριση των ζώων συντροφιάς και η αυτοδιοίκηση ειδικά πρέπει να δείξει μεγαλύτερη προσπάθεια.

Θα κλείσω λέγοντας ότι ο προϋπολογισμός του 2025 δεν είναι ένας ουτοπικός προϋπολογισμός, είναι ένας προϋπολογισμός που ενισχύει την εθνική μας οικονομία, βάζει τις βάσεις για την περαιτέρω μείωση του δημοσίου χρέους, δυναμώνει την Ελλάδα και μειώνει τις ανισότητες. Είναι ένας προϋπολογισμός με έντονο κοινωνικό πρόσημο, δικαιοσύνη και προοπτική και γι’ αυτόν τον λόγο σάς καλώ να τον υπερψηφίσετε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Έχει ζητηθεί ο λόγος για κάποιες παρεμβάσεις από Κοινοβουλευτικούς Εκπροσώπους. Θα δώσω πρώτα τον λόγο στον Κοινοβουλευτικό Εκπρόσωπο του ΠΑΣΟΚ - Κινήματος Αλλαγής, στον κ. Γερουλάνο, και αμέσως μετά στον κ. Χήτα, προς το παρόν.

Κύριε Γερουλάνε, έχετε τον λόγο.

**ΠΑΥΛΟΣ ΓΕΡΟΥΛΑΝΟΣ:** Κύριε Υπουργέ, ισχύει ή δεν ισχύει ότι οι δαπάνες της κεντρικής κυβέρνησης στην Ελλάδα είναι 92% -περίπου 93%- των συνολικών; Είμαστε η πιο συγκεντρωτική χώρα στην Ευρώπη. Μέσα σε αυτή την λίστα είναι και το Λουξεμβούργο που είναι, δεν είναι μια πόλη, άντε μια περιφέρεια της Ελλάδας. Αυτό σημαίνει ότι τα χρήματα που πληρώνουν οι Έλληνες φορολογούμενοι έρχονται στην κεντρική κυβέρνηση και από εκεί πηγαίνουν γύρω και ενώ λέτε εσείς ότι αυξήθηκαν τα χρήματα τα οποία δίνετε στους δήμους κατά περίπου 38%, αν αποπληθωρίσετε αυτά τα νούμερα, δεν είναι και εντυπωσιακή η αύξηση.

Εσείς δίνετε στους δήμους 2,5 δισεκατομμύρια ευρώ. Η ΚΕΔΕ σάς ζητάει 3,8 δισεκατομμύρια ευρώ. Ακόμη και αν τα δώσετε όλα, υπολείπεσθε πολύ του 11% του ευρωπαϊκού μέσου όρου για μια ισχυρή τοπική αυτοδιοίκηση. Έτσι δεν είναι;

Ο κ. Κυρίζογλου, ο οποίος τα λέει και ευγενικά κιόλας για να μην σας στενοχωρήσει, φαντάζομαι, μιλάει για δήμους οι οποίοι κινδυνεύουν οι οποίοι κινδυνεύουν να μπουν στο κόκκινο.

Η ΚΕΔΕ μιλάει για δήμους σε παρατεταμένη οικονομική ασφυξία. Παρατεταμένη οικονομική ασφυξία σημαίνει ότι τα προβλήματα που αντιμετωπίζουν είναι διαχρονικά και τώρα απλώς έχουν φτάσει στα όριά τους.

Θα μου πείτε -το ακούω ως επιχείρημα- ότι όλοι ζητούν χρήματα αυτόν τον καιρό. Εδώ όμως το πρόβλημα είναι λίγο διαφορετικό, διότι είναι στρατηγικό.

Πόσοι και πόσοι Υπουργοί πέρασαν από εδώ να μας πουν ότι θα αλλάξει το παραγωγικό μοντέλο της χώρας, ότι αυτός είναι ο στόχος, ότι αυτό θέλει να κάνει η Κυβέρνηση; Μερικοί μάλιστα μάς είπαν ότι αυτοί θα το κάνουν με ένα νομοσχέδιο.

Να ρωτήσω το εξής: Η αλλαγή του παραγωγικού μοντέλου θα γίνει χωρίς την τοπική αυτοδιοίκηση σε οποιονδήποτε βαθμό; Θα πάμε δηλαδή να αλλάξουμε το παραγωγικό μοντέλο χωρίς παίκτες στην τοπική κοινωνία; Θα το κάνουμε χωρίς τεχνικές υπηρεσίες στους δήμους και στις περιφέρειες; Την αλλαγή του παραγωγικού μοντέλου θα την κάνουμε χωρίς κοινωνικές υπηρεσίες στους δήμους και τις περιφέρειες; Η αλλαγή παραγωγικού μοντέλου χωρίς σχέδιο και χωρίς ασφάλεια δεν γίνεται. Και ξέρετε ότι η τοπική αυτοδιοίκηση παίζει σημαντικό ρόλο σε αυτό.

Δεύτερο το οποίο θεωρώ σημαντικό είναι το εξής: Αυτή τη στιγμή τι κάνουν οι δήμοι που βρίσκονται στο κόκκινο; Αυξάνουν τα δημοτικά τέλη. Όλο και περισσότεροι δήμαρχοι αποφασίζουν ότι δεν μπορούν να κάνουν αλλιώς και θέλουν να αυξήσουν τα δημοτικά τέλη.

Μα πόσοι και πόσοι Υπουργοί ήρθαν εδώ να μας πούνε ότι η μεγάλη επιτυχία της Νέας Δημοκρατίας είναι η μείωση των φόρων; Ένα λεπτό. Αν είναι να μειώνετε τους φόρους από τη μία τσέπη για να τους αυξάνετε από την άλλη, σημαίνει ότι απλώς παίζετε κρυφτό με τους φορολογούμενους, διότι αν ουσιαστικά μετακυλίεται μια κυβέρνηση που είναι κεντρογενής, που βασίζεται στο Μαξίμου, και έχει αποφασίσει να μεταδώσει τη φοροείσπραξη στους δήμους και τις περιφέρειες, τότε καταλαβαίνετε ότι όταν έρχονται εδώ Υπουργοί και λένε «μα κοιτάξτε πώς μειώσαμε τους φόρους!», απλά μας λένε ψέματα.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Γερουλάνο.

Τον λόγο τώρα έχει ο Κοινοβουλευτικός Εκπρόσωπος της Ελληνικής Λύσης, ο κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Θα είμαι πάρα πολύ σύντομος, κύριε Υπουργέ.

Δύο θέματα θα ήθελα να θίξω, πιο πολύ ζητώντας ενημέρωση.

Πρώτον, επειδή αλλάζει τελείως ο εκλογικός νόμος στις αυτοδιοικητικές, θα ήθελα να ενημερώσετε το Σώμα αν υπάρχει σκέψη, τι σκοπεύετε να κάνετε με τον εκλογικό νόμο γιατί ακούγονται διάφορα, αν είναι στις προθέσεις του Υπουργείου και της Κυβέρνησης να αλλάξει τον εκλογικό νόμο.

Δεύτερον, θα ήθελα να μας ενημερώσετε τι γίνεται με τους εκλογικούς καταλόγους, για την εκκαθάριση των εκλογικών καταλόγων, ένα θέμα άρα πολύ σημαντικό. Αν δεν κάνω λάθος, τον Φεβρουάριο, ψηφίσαμε την εκκαθάριση των εκλογικών καταλόγων οι οποίοι θα ίσχυαν τελικά μετά τις εκλογές, τον Νοέμβριο. Ο Νοέμβριος πέρασε και υπάρχουν πάνω από εκατό χιλιάδες αποβιώσαντες στους εκλογικούς καταλόγους. Έχει προχωρήσει αυτή η διαδικασία η οποία έχει ψηφιστεί εδώ και μήνες;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον Χήτα. Δεν βλέπω άλλον Κοινοβουλευτικό Εκπρόσωπο.

Κύριε Υπουργέ, έχετε τον λόγο, προκειμένου να απαντήσετε στους δύο συναδέλφους.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Ευχαριστώ πολύ, κύριε Πρόεδρε.

Θα ξεκινήσω με αντίστροφη σειρά, από τον κ. Χήτα.

Πρώτον, για τον εκλογικό νόμο έχει, νομίζω, δεσμευτεί και ο Πρωθυπουργός, το έχει πει ο κυβερνητικός εκπρόσωπος, το έχω πει και εγώ, ότι δεν υπάρχει κανένα θέμα αλλαγής του εκλογικού νόμου. Άρα οι επόμενες εκλογές την άνοιξη του 2027 θα γίνουν με τον εκλογικό νόμο με τον οποίο διεξήχθησαν και οι δεύτερες εκλογές του 2023.

Δεύτερον, τον Φεβρουάριο στον ν.5083 ψηφίσαμε τη διάταξη για την εκκαθάριση των εκλογικών καταλόγων. Υπενθυμίζω ότι τρία ήταν τα κριτήρια: πρώτον, κάποιος να είναι άνω των ογδόντα ετών, δεύτερον να μην έχει υποβάλει φορολογική δήλωση το τρέχον ή το προηγούμενο έτος και, τρίτον, να μην έχει ελληνικό διαβατήριο σε ισχύ.

Ποιος είναι ο λόγος που υπήρχαν άτομα στους εκλογικούς καταλόγους μεγαλύτεροι σε ηλικία; Το έχω πει πολλές φορές, το είπα και στην Ολομέλεια όταν συζητιόταν το συγκεκριμένο νομοσχέδιο. Τη δεκαετία του ’50, του ’60 και του ’70 άνθρωποι φτωχοί μετανάστευσαν -επειδή κατάγεστε από τη Μακεδονία, να πω ότι πολλοί από την Μακεδονία μετανάστευσαν στη Γερμανία που ήταν ο κύριος πυλώνας υποδοχής των ξένων- στο εξωτερικό και δεν είχαν περιουσιακά στοιχεία στην Ελλάδα. Όταν, λοιπόν, έφυγαν από αυτή τη ζωή, ουδέποτε ενημερώθηκαν οι ελληνικές αρχές για τη διαγραφή τους. Και επειδή στην Ελλάδα έχουμε το σύστημα, εν αντιθέσει με άλλες χώρες, που υπάρχει αυτόματη εγγραφή στους εκλογικούς καταλόγους μετά το 2000, που έγινε αυτή η σημαντική αλλαγή, αυτοί οι άνθρωποι έμειναν στους εκλογικούς καταλόγους χωρίς βέβαια να μπορέσει να ασκήσει κανένας εξ ονόματός τους το εκλογικό τους δικαίωμα.

Πράγματι, λοιπόν, τρέξαμε αυτή την άσκηση. Βγάλαμε και ένα δελτίο τύπου πρόσφατα. Οι άνω των ογδόντα ετών οι οποίοι τίθενται προς διαγραφή στους εκλογικούς καταλόγους είναι τετρακόσιες τέσσερις χιλιάδες. Είναι όλοι αυτοί αποβιώσαντες; Πιθανότατα όχι. Υπάρχει μερικές φορές μια αναντιστοιχία στα μητρώα. Στην εφορία μπορεί να είναι γραμμένος -θα μου επιτρέψετε να χρησιμοποιήσω το μικρό σας όνομα- ως «Κωνσταντίνος» με συντομογραφία και στο μητρώο πολιτών είναι «Κωνσταντίνος» Άρα δεν υπάρχει ταύτιση να δούμε αν υπεβλήθη φορολογική δήλωση. Γι’ αυτόν τον λόγο έχει ενεργοποιηθεί το «Μάθε πού ψηφίζεις» και μπορεί κάποιος να δει αν τίθεται προς διαγραφή και, εφόσον προφανώς βρίσκεται εν ζωή, μπορεί να πάει σε ένα ΚΕΠ, στον δήμο είτε σε προξενείο είτε να κάνει χρήση των ψηφιακών υπηρεσιών του myKEPlive και του myConsulLive και να ζητήσει να μην διαγραφεί από τους εκλογικούς καταλόγους. Η συντριπτική πλειοψηφία πάντως είναι αποβιώσαντες.

Και επειδή σας ενδιαφέρουν και τα στατιστικά στοιχεία, να πω ότι πράγματι υπάρχουν κάποιες εκλογικές περιφέρειες με μεγάλη μεταναστευτική ροή τις δεκαετίες ’50 και ’70 που έχουν αρκετά μεγάλο αριθμό για διαγραφή, όπως είναι, για παράδειγμα, η Λακωνία, όπως είναι η Φλώρινα ή όπως είναι κάποιες άλλες περιφέρειες, οι οποίες έχουν ελάχιστο αριθμό διαγραμμένων, όπως είναι η ανατολική Αττική.

Άρα η άσκηση αυτή είχε ολοκληρωθεί. Ήταν μια πάρα πολύ απαιτητική άσκηση να μιλήσουν όλα τα μητρώα μαζί τους και είναι πολύ ενθαρρυντικό ότι θα έχουμε μια ακριβέστερη εικόνα για την πραγματική αποχή, τουλάχιστον σε ό,τι αφορά τους άνω των ογδόντα ετών.

Έρχομαι σε αυτά που είπε ο Κοινοβουλευτικός Εκπρόσωπος του ΠΑΣΟΚ, ο κ. Γερουλάνος.

Πρώτον, για τη στήριξη της αυτοδιοίκησης, να πω ότι σε συνεργασία με τον κ. Πετραλιά δόθηκαν 350 εκατομμύρια τον Οκτώβριο του 2024 για τους δήμους. Πώς κατανεμήθηκαν; Τα 140 εκατομμύρια ευρώ, μία δόση ΚΑΠ έξτρα, 90 εκατομμύρια ευρώ για ληξιπρόθεσμες οφειλές, 100 εκατομμύρια ευρώ για δικαστικές αποφάσεις, αποφάσεις δηλαδή τις οποίες έχουν κερδίσει αντίδικοι στα δικαστήρια και έπρεπε οι δήμοι να τα καταβάλουν και 28 εκατομμύρια ευρώ, μία έξτρα επιχορήγηση για τα λειτουργικά έξοδα των σχολείων. Εκεί που είχαμε τέσσερις δόσεις των 28 εκατομμυρίων για τα σχολεία, δώσαμε πέντε δόσεις για τα σχολεία.

Από εκεί και πέρα ο πληθωρισμός δεν είναι τόσο μεγάλος ώστε να εξομοιωθεί το 40% μέσα σε πέντε χρόνια. Για όνομα του Θεού! Όλα τα στοιχεία είναι αντλημένα και αναρτημένα στο παρατηρητήριο της αυτοδιοίκησης.

Προφανώς δεν υπάρχει παραγωγικό μοντέλο χωρίς την ενεργό συμμετοχή της αυτοδιοίκησης και όπως είπα και πριν κατά τη διάρκεια της ομιλίας μου για ό,τι αφορά το τοπικό επίπεδο θα έχει τον κύριο λόγο η τοπική αυτοδιοίκηση. Μάλιστα το κάναμε με κάποια μικρά βήματα. Οποιαδήποτε αρμοδιότητα μεταφέρεται προς τους δήμους ή προς τις περιφέρειες από το κεντρικό κράτος θα συνοδεύεται από τρία πράγματα: τους πόρους -οικονομικούς πόρους κυρίως-, εφόσον υπάρχει το ανθρώπινο δυναμικό και βεβαίως θα υπάρχει και ένα επιχειρησιακό σχέδιο για την ομαλή μετάβαση της αρμοδιότητας γιατί σε μια νύχτα να γυρίσει το κουμπί -το ζήσατε, ήσασταν Υπουργός τότε- και να φύγει μια αρμοδιότητα από το κεντρικό κράτος και να πάει στην αυτοδιοίκηση δεν γίνεται ένα συντεταγμένο σχέδιο.

Σε κάθε περίπτωση, οι τοπικές κοινωνίες, τοπική διοίκηση, τοπική αυτοδιοίκηση θα έχει σημαντικό ρόλο στα τοπικών υποθέσεων, όπως και οι περιφέρειες θα έχουν σημαντικό ρόλο στα περιφερειακών υποθέσεων.

Τα νούμερα που θέσατε είναι ενδεικτικά, αλλά κάθε αυτοδιοίκηση στην Ευρώπη έχει διαφορετικά μοντέλα. Να πω ένα χαρακτηριστικό παράδειγμα: Το μετρό στην Αγγλία είναι αρμοδιότητα της αυτοδιοίκησης, στο Παρίσι της τοπικής αυτοδιοίκησης, εδώ οι σχετικές δαπάνες επιβαρύνουν τον κρατικό προϋπολογισμό, τον προϋπολογισμό της κεντρικής κυβέρνησης.

Σε κάθε περίπτωση αυτό που εξετάζουμε μαζί με τους δήμους και τις περιφέρειες και μια εξαιρετική ομάδα επιστημόνων, είναι πώς θα γίνει μια σημαντική ανακατανομή των αρμοδιοτήτων, όπου και θα διευκολύνει την πρόσβαση των πολιτών στις διάφορες υπηρεσίες, αλλά κυρίως θα ξεκαθαρίσει τους ρόλους, που είναι το μεγάλο ζητούμενο. Το ζούμε σε έκτακτες συνθήκες που ζούμε λόγω της κλιματικής κρίσης. Πρέπει να είναι ακόμα πιο ξεκαθαρισμένοι οι ρόλοι. Σε κάποια πράγματα θέλει σοβαρή δουλειά για να ξεκαθαριστούν και κυρίως θέλει μια σοβαρή μελέτη για να γίνει όλο αυτό.

Στόχος μας είναι την άνοιξη του 2025 στο κοινό συνέδριο που θα κάνει η Ένωση Περιφερειών και η Κεντρική Ένωση Δήμων Ελλάδας να γίνει η τελική συζήτηση επί του διαμορφωμένου πλέον κειμένου του κώδικα. Και βεβαίως, θέλουμε αυτό να έρθει στη Βουλή προς ψήφιση μετά από όλα τα στάδια της διαβούλευσης που θα προηγηθούν, πριν το καλοκαίρι του 2025.

Σε κάθε περίπτωση το νομοθετικό πλαίσιο χρειάζεται επικαιροποίηση. Οι νομαρχίες καταργήθηκαν το 2010. Το μισό νομοθετικό πλαίσιο των περιφερειών βασίζεται στον ενιαίο Κώδικα Νομαρχιακών Αυτοδιοικήσεων που φτιάχτηκε το 1994. Άρα, λοιπόν, υπάρχουν σοβαρά κενά.

Προσωπικά είμαι σε καθημερινή επικοινωνία με πολλούς δημάρχους και περιφερειάρχες και μαζεύουμε όλα αυτά που συναντούνε στην καθημερινή τους ζωή, προκειμένου να γίνει αυτή η σημαντική αλλαγή. Κυρίως, όμως, προς όφελος των τοπικών κοινωνιών, γιατί η αυτοδιοίκηση έχει ίσως το μεγαλύτερο βάρος στην βελτίωση της ποιότητας ζωής.

Κι ένα τελευταίο σχόλιο, επειδή είπατε για τα δημοτικά τέλη. Από το 1975 τα δημοτικά τέλη είναι ανταποδοτικά, είναι η καθαριότητα και ο ηλεκτροφωτισμός. Άρα, λοιπόν, οι δήμοι προσαρμόζουν τα ανταποδοτικά τέλη -αν μου επιτρέψετε κι ένα σχόλιο- κάθε χρόνο και όχι κάθε χρόνο πριν τον χρόνο που έχουμε εκλογές, προκειμένου να ισοσκελίζονται ότι οι δαπάνες. Έχουν τη δυνατότητα να κάνουν καλύτερη κατανομή των δαπανών στην καθαριότητα και στον φωτισμό. Έχουν τη δυνατότητα να κάνουν καλύτερη αξιοποίηση του προσωπικού.

Επαναλαμβάνω ότι καλύφθηκε πλήρως μισθολογική αύξηση στο σύνολο της αυτοδιοίκησης, 245 εκατομμύρια ευρώ συμπεριλαμβανομένου και του κόστους μισθοδοσίας ανταποδοτικών υπηρεσιών. Από εκεί πέρα είναι στην ευχέρεια της αυτοδιοίκησης πώς θέλουν να κρίνουν την οικονομική τους διαχείριση, πώς θα σχεδιάσουν οικονομική διαχείριση, την τοπική φορολογία αν θέλετε, και εν τέλει λογοδοτούν αυτοί απέναντι στους δημότες.

Εμείς στηρίξαμε την αυτοδιοίκηση με ένα σημαντικό ποσό, όπως σας ανέφερα πριν, και κυρίως προσπαθούμε να πιέσουμε και την αυτοδιοίκηση να ολοκληρωθούν και μεγάλα έργα υποδομής, τα οποία βρίσκονται σε εξέλιξη σε όλη τη χώρα. Δεν πάνε όλα με την ταχύτητα που θέλαμε. Μπορούμε να πάμε και πιο γρήγορα ως αυτοδιοίκηση. Και μπορούμε να έχουμε ένα καλύτερο μέλλον με την ενεργό συμμετοχή του πιο ζωντανού κυττάρου, που είναι η τοπική αυτοδιοίκηση.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κύριο Υπουργό.

Συνεχίζουμε με τον κατάλογο και θα καλέσω στο Βήμα τον Βουλευτή της Νέας Δημοκρατίας, τον κ. Δημήτριο Μαρκόπουλο.

Ορίστε, κύριε Μαρκόπουλε, έχετε τον λόγο.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, άλλα θέλω και άλλα κάνω. Αλλιώς ήθελα να ξεκινήσω τη σημερινή μου παρέμβαση για τον προϋπολογισμό. Ήθελα να μιλήσω για τη βαρύτητα που υπάρχει πάντοτε στις ομιλίες μας, στις τοποθετήσεις μας, σε αυτήν την κοινοβουλευτική διαδικασία, για το στοιχείο της λογοδοσίας κ αν θέλετε ενίοτε και της απολογίας, για πεπραγμένα, αλλά και για τη δέσμευση, καθώς πρόκειται για μία διαδικασία η οποία ενέχει και το στοιχείο της ψήφου εμπιστοσύνης. Όμως σας είπα ότι άλλα θέλω και άλλα κάνω.

Δεν με αφήνετε να αγιάσω, αγαπητοί συνάδελφοι του ΣΥΡΙΖΑ. Δεν μπορώ να μην σχολιάσω την απίστευτη αυτή πρόταση που ακούσαμε και μάλιστα είχε καλλιεργηθεί -σας το λέω γιατί ως πρώην δημοσιογράφος έχω και μια εικόνα, μια αίσθηση αναμονής να ειπωθεί κάτι σοβαρό από τον ΣΥΡΙΖΑ-, την απίστευτη αυτή πρόταση, την οποία καταθέσατε πριν από λίγο και απαντήθηκε εξαιρετικά από τον κ. Πετραλιά, τον αρμόδιο Υφυπουργό των Οικονομικών.

Κοιτάξτε να δείτε, άκουσα τον κ. Φάμελλο να μιλάει για καρτέλ και ολιγοπώλια στις τράπεζες. Για ποιον λόγο, λοιπόν, αφού υπάρχει αυτή η ασφυκτική -όπως περιγράφηκε- κατάσταση στο τραπεζικό μας σύστημα, δεν τοποθετηθήκατε διαφορετικά στην προοπτική του deal για την Τράπεζα Αττικής; Τι καλύτερο από το οι τέσσερις τράπεζες να γίνουν πέντε. Τι καλύτερο για να σπάσει ένα καρτέλ; Εκτός βέβαια, αν είχατε το ψυχόδραμα της «κασσελακίου περιόδου», οπότε άλλα έλεγε τότε αρχηγός σας, άλλα εσείς -βουβά όμως και όχι μιλώντας στον δημόσιο διάλογο, όπως μας τα είχε περιγράψει και ο Βουλευτής σας ο κ. Ζαχαριάδης τηλεοπτικά- δεν τα λέγατε.

Κι επειδή ακούω πολλά και για το εμπόριο τροφίμων και για τη βιομηχανία τροφίμων και για τα σουπερμάρκετ, να μην θυμίσω πότε επήλθε η μεγάλη καρτελοποίηση στα σουπερμάρκετ, όταν κατά τις δικές σας ημέρες, με τους δικούς σας πειραματισμούς, η εταιρεία «ΜΑΡΙΝΟΠΟΥΛΟΣ», μια από τις μεγαλύτερες αλυσίδες σουπερμάρκετ για να μην κλείσει, αναγκάστηκε να συγχωνευθεί. Να μην θυμίσω μια διαδικασία μνημονιακών συγχωνεύσεων στο σουπερμάρκετ.

Κυρίες και κύριοι συνάδελφοι, είμαι από το πρωί εδώ και άκουσα πλήθος τοποθετήσεων που είχαν πραγματικά πολύ μεγάλο ενδιαφέρον. Και παρά τις ρητορικές κορώνες οι οποίες, κακά τα ψέματα, δίνουν ενίοτε και ένα χρώμα στον πολιτικό λόγο, παρά τις διαφωνίες, δεν είδα κάποια σοβαρή αντίδραση ως προς την ακολουθούμενη οικονομική πολιτική. Και για να εξηγηθώ: Διαφωνίες προφανώς υπάρχουν, όμως, αυτό το οποίο ακούμε από το πρωί και αυτές τις μέρες, είναι: «Γιατί δεν γίνεται και άλλα; Δώστε και άλλα». Κανένας, όμως, δεν τολμάει να πει ότι δεν δώσαμε ή ότι δεν δίνουμε ή ότι δεν έχουμε διάθεση να αποδώσουμε στον ελληνικό λαό αυτό το οποίο του αντιστοιχεί ως μέρισμα από μια επιτυχημένη οικονομική πολιτική.

Δεν θα είμαι αφοριστικός απέναντι στην κριτική. Στο Σώμα ήρθαμε να τοποθετηθούμε και να ακούσουμε. Προέρχομαι από λαϊκή περιοχή και είμαι και πάρα πολύ υπερήφανος και για την προσωπική μου λαϊκή καταγωγή. Ξέρετε τα Μανιάτικα του Πειραιά δεν είναι Μπάκιγχαμ. Είναι μια περιοχή με τα δικά της ζόρια και τις δικές της ομορφιές. Την ακρίβεια εμείς στην περιοχή μας τη νιώθουμε στο πετσί μας, δεν την υποτιμούμε. Αυτό, όμως, που δεν μπορεί κανείς να υποτιμήσει -και αναφέρομαι στην Αντιπολίτευση- είναι έναν συνολικό πενταετή αγώνα για καλύτερη μοίρα στη χώρα μας.

Η ανεργία έπεσε. Δεν το λέω εγώ, το λένε τα στοιχεία, το λέει ο προϋπολογισμός, το λέτε κι εσείς. Δεν τολμάτε να πείτε ότι η ανεργία δεν έχει πέσει. Ο Έλληνας, που ταπεινωμένος έψαχνε δουλειά δεξιά και αριστερά, αυτή τη στιγμή είναι σε πολύ καλύτερη θέση από το 2015, από το 2016, από το 2017, από το 2018, από το 2019. Και αν θέλετε και καταληκτικά, γιατί συμπληρώσαμε μία τετραετία, είναι καλύτερα σήμερα.

Το αίτημα της αντιπολίτευσης και για άλλες αυξήσεις, για ακόμα καλύτερο εισόδημα, δεν μπορεί να κρύψει ότι υπήρξαν αυξήσεις και καλυτέρευσε το εισόδημα. Τέσσερις αυξήσεις του κατώτατου μισθού, αρχικές αυξήσεις των συντάξεων, μειώσεις του ΕΝΦΙΑ. Άκουσα την κ. Τσαπανίδου πριν - δεν είναι τώρα εδώ στα έδρανα- να λέει «πω, τι γίνεται στα σπίτια μας». Εμείς μειώσαμε τον ΕΝΦΙΑ, δεν τον μειώσατε εσείς, δεν τον μείωσε κανένας άλλος. Η Κυβέρνηση του Κυριάκου Μητσοτάκη τον μείωσε.

Δεν μπορεί η κριτική να κρύψει το ποια Ελλάδα παρελήφθη από τη Νέα Δημοκρατία το 2019 και ποια Ελλάδα έχουμε σήμερα. Θα συμφωνήσουμε, τα προβλήματα είναι εδώ. Η ακρίβεια εμμένει. Οι τράπεζες πρέπει να το δουν αλλιώς. Είναι υπαρκτά τα προβλήματα. Έχουμε, αν θέλετε, επίγνωση των δυσκολιών, όμως, έχουμε και επίγνωση ότι θαύματα δεν γίνονται. Αγώνα θέλουν τα προβλήματα. Δουλειά και όχι λαϊκισμό.

Μπορώ να πω μια σειρά δράσεων από το παρελθόν. Πετύχαμε ως Κυβέρνηση τη μεγαλύτερη μείωση ανεργίας σε όλη την Ευρωπαϊκή Ένωση, τη μεγαλύτερη αύξηση επενδύσεων στην Ευρωπαϊκή Ένωση κατά 65%, τη μεγαλύτερη αύξηση εξαγωγών, τη μεγαλύτερη μείωση δημοσίου χρέους, πλήθος μειώσεων φόρων. Έρχονται και άλλες δώδεκα στον προϋπολογισμό.

Δεν είμαστε, όμως, εδώ για να θριαμβολογήσουμε. Το λέω για να δείξω πως έχουμε επίγνωση. Το 2019 οι πολίτες ψήφισαν σταθερότητα και επειδή τη φέραμε τη σταθερότητα, το 2023 μας υπερψήφισαν. Τώρα είμαστε μπροστά σε ένα μεγάλο στοίχημα, να μην κάνουμε βήματα, αλλά να κάνουμε άλματα. Το έχω ξαναπεί: Ως Νέα Δημοκρατία, η σταθερότητα απλά δεν μας καλύπτει και δεν πρέπει προφανώς, προς Θεού, και δεν θα γίνει, να εξελιχθεί σε στασιμότητα. Πρέπει να κάνουμε την Ελλάδα πραγματικά αυτό το οποίο θέλουμε, μια ισότιμη ευρωπαϊκή χώρα σε όλα τα επίπεδα. Και στους μισθούς και στις συντάξεις και στις παροχές και στην καθημερινότητα και στην κοινωνία να δώσουμε αυτά που πρέπει.

Αυτά λέει και περιγράφει αυτόν τον οδικό χάρτη ο προϋπολογισμός, μια σειρά δράσεων. Τα έχουν πει οι συνάδελφοι, και άλλες μειώσεις στον ΕΝΦΙΑ, παροχές στο ιατρικό δυναμικό. Είναι εδώ και η αρμόδια Αναπληρώτρια Υπουργός κ. Αγαπηδάκη. Μια σειρά από παρεμβάσεις θα υπάρξουν σε ό,τι αφορά τους ένστολους. Θα κάνουμε μια σειρά παρεμβάσεων σε ό,τι αφορά την αύξηση των επενδύσεων. Θα μπορούσα να προσθέσω και μια-δυο ιδέες. Θα αναφερθούν οι συνάδελφοι και ήδη αναφέρονται σε ευεργετικά μέτρα.

Λέμε για το πρόγραμμα της στέγης. Είχα πάει πρόσφατα στο πλαίσιο του ΟΑΣΕ στην Τουρκία και παρακολούθησα την τουρκική μεγάλη κατασκευαστική κρατική εταιρεία «TOKI», η οποία κατασκευάζει κτήρια για μια σειρά πληγέντες από μεγάλες καταστροφές. Υπάρχουν κάποια ωραία παραδείγματα.

Ακολουθούμε εθνική πολιτική για το δημογραφικό πρόβλημα. Θα μπορούσαμε ίσως να βάλουμε και έναν τίτλο, «η τριτεκνία είναι η νέα πολυτεκνία» και θα πρέπει όσοι είναι δίτεκνοι να υπάρξουν προγράμματα για να κάνουν το τρίτο παιδί, μια εθνική πολιτική.

Μπορούμε να πούμε πάρα, πάρα πολλά. Αυξήσεις στις συντάξεις έρχονται, περαιτέρω περιορισμός της φοροδιαφυγής, αυξήσεις στην άμυνα. Ελπίζω να μην δούμε και καμμιά παραφωνία, να καταψηφίζονται οι αυξήσεις στην άμυνα, γιατί τα έχουμε δει και αυτά.

Κυρίες και κύριοι συνάδελφοι, ο χρόνος είναι λιγοστός και αδυσώπητος και δεν θα μακρηγορήσω. Θέλω απλά να επιμείνω σε κάτι το οποίο λέω εδώ και περίπου μισό χρόνο. Έχω μάλιστα και τη σχετική ρητορική, κατά κάποιον τρόπο την έχω προσαρμόσει και λόγω και των πρόσφατων ημερών. Κάνω μία πρόταση σε ό,τι αφορά τις τράπεζες. Ο Πρωθυπουργός θα περιγράψει το πλαίσιο δράσεων. Είναι να δούμε και το τι γίνεται με την ανυπαρξία ΑΤΜ. Δεν είναι δυνατόν οι τράπεζες να βάζουν σε τέτοια ταλαιπωρία τους πολίτες, να πηγαίνουν χιλιόμετρα μακριά, για να μπορέσουν να πάρουν τη σύνταξή τους, το εισόδημά τους, για να μπορέσουν να πάρουν κάποιο ρευστό.

Οι τράπεζες λοιπόν θα πρέπει να σκύψουν. Δεν είναι δυνατόν. Εμένα δεν μου αρέσει να μιλάω κατά τη διάρκεια μιας τόσο μεγάλης συζήτησης σαν τον προϋπολογισμό «κλειστά» για την περιφέρειά μου. Απλά θα σας δώσω ένα παράδειγμα. Δεν ανέχομαι ως πολίτης, στον πέμπτο μεγαλύτερο δήμο της Αττικής, τη Νίκαια, με εκατόν είκοσι χιλιάδες περίπου κατοίκους, κύριε Υπουργέ, ως αρμόδιος Υπουργός των Εσωτερικών που είστε, να υπάρχουν δύο με τρία ΑΤΜ. Οι τράπεζες θα πρέπει να υποχρεωθούν να αυξήσουν τον αριθμό των ΑΤΜ για να μπορέσουμε να εξυπηρετήσουμε τους κατοίκους.

Είναι ένα αίτημα το οποίο απευθύνω και εγώ προς το επιτελείο μας. Έχω καταθέσει σχετικό ερώτημα προ μηνών. Έχω ενημερώσει την Κεντρική Τράπεζα της Ελλάδος. Πιστεύω ότι πρέπει να σκύψουμε και σε αυτό το πρόβλημα, πέραν του τι άλλο θα πει ο Πρωθυπουργός.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε συνάδελφε.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Κλείνοντας, κύριε Πρόεδρε, αυτό που καταληκτικά θα πω είναι πως εμείς δεν θα τάξουμε ούτε πως η Ελλάδα θα γίνει Δανία του νότου -τα θυμόσαστε στο ΠΑΣΟΚ- ούτε πως με έναν νόμο και ένα άρθρο θα έρθει η ευημερία και θα λυθούν τα πάντα.

Εμείς θα τάζουμε και θα εφαρμόζουμε πάντα το εφικτό. Εμείς παλεύουμε για μια Ευρώπη της Ελλάδας, για μια Ελλάδα στην Ευρώπη, για μια καλύτερη Ελλάδα, και προφανώς γι’ αυτούς τους λόγους σας καλώ να υπερψηφίσετε τον προϋπολογισμό.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Μαρκόπουλο.

Τον λόγο έχει ζητήσει ο Πρόεδρος της Κοινοβουλευτικής Ομάδας Νίκη για μια παρέμβαση που δικαιούται των πέντε λεπτών.

Κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κυρίες και κύριοι συνάδελφοι, μια και ακούμε σπαραξικάρδιες αναφορές για τη νέα γενιά, για τα παιδιά, για το μέλλον τους και επειδή έχω πει επανειλημμένως ότι το μέλλον της πατρίδας όντως κρίνεται μέσα στις σχολικές αίθουσες, θα διαβάσω μια επιστολή που μου εστάλη σήμερα από μια συνάδελφο εκπαιδευτικό. Δεν είναι μεμονωμένο γεγονός. Είναι κάτι το οποίο συμβαίνει δυστυχώς σε πολλά σχολεία της πατρίδας.

Γράφει λοιπόν αυτή η εκπαιδευτικός: «Είμαι είκοσι χρόνια θεολόγος σε γενικά λύκεια της Κορινθίας. Από πέρυσι υπηρετώ σε ένα μεγάλο κεντρικό ΓΕΛ -γενικό λύκειο δηλαδή- της πόλεως της Κορίνθου με τριακόσιους μαθητές. Στο τμήμα Β4 έχω τρεις Αλβανούς μαθητές χαμηλοτάτου μαθησιακού επιπέδου, οι οποίοι ενοχλούν το μάθημα, μιλάνε μεταξύ τους αλβανικά ή σύμμεικτα ελληνικά με αλβανικές λέξεις και φράσεις. Σε κάθε παρατήρηση που τους κάνω απαντάει ο ένας χαμηλόφωνα κάτι στα αλβανικά, τον ακούν οι άλλοι και γελάνε. Προφανώς λέει βρισιές. Το ίδιο και όταν περνάω από τον διάδρομο για να μπω στην τάξη. Ακούω πίσω μου προκλητικά γέλια, ειρωνικά βλέμματα και απρεπή συμπεριφορά.» Επαναλαμβάνω, μου έχει καταγγελθεί σε πολλά σχολεία αυτό.

Και συνεχίζει: «Πρόσφατα ένας έβρισε χυδαία στη γλώσσα του, ενώπιον καθηγητή φιλολόγου ο οποίος καταλαβαίνει αλβανικά και τον πήγε στο γραφείο. Η διευθύντρια τού έδωσε μία ημέρα αποβολή, αλλά ήρθε ο πατέρας και φώναζε να μην του χρεώσουν την αποβολή. Χθες στο μάθημα τούς άκουσα πάλι να συνομιλούν μεταξύ τους αλβανικά. Τους διέκοψα και τους απαγόρευσα. Είπα ότι εδώ είναι ελληνικό σχολείο και επίσημη γλώσσα μας είναι η ελληνική. Αντέδρασαν λέγοντας ότι εφόσον επιτρέπονται τα αγγλικά, γιατί να μην μιλάνε και τη γλώσσα τους; Τους είπα ότι δεν προβλέπεται από το αναλυτικό πρόγραμμα και ο πατέρας προσήλθε απειλώντας διευθύντρια και εκπαιδευτικούς για ρατσισμό. Ενημερώθηκαν οι προϊστάμενοι, ο σύμβουλος θεολόγων, ο περιφερειακός επόπτης.».

Αυτό επαναλαμβάνω ότι συμβαίνει σε πολλά σχολεία, υβρίζονται απροκάλυπτα εκπαιδευτικοί από μαθητές, αλβανικής καταγωγής στο συγκεκριμένο συμβάν. Και ξέρετε γιατί συμβαίνουν αυτά; Γιατί κάθε ανισόρροπος, γιατί πήγε ο πατέρας και τους κατηγορούσε; Γιατί υπάρχει ατιμωρησία. Και γιατί; Θυμόμαστε φέτος δύο φορές καλέσατε, δεχθήκατε, ο πρωθυπουργός της Αλβανίας κ. Ράμα να μιλήσει και στην Αθήνα και στη Θεσσαλονίκη. Του στρώσατε κόκκινα χαλιά για να εξεμέσει αθλιότητες εναντίον της πατρίδας μας.

Σας θυμίζω φράση του: «Η Ελλάδα ανήκει στους Έλληνες όσο ανήκει στους Αλβανούς.». Δεν απαντήσατε τότε. Κάνατε τη δίαιτα που δεν παχαίνει. Ξέρετε ποια είναι αυτή; Κατάπιατε τα λόγια σας.

Να σας πω και κάτι άλλα που είπε; Αυτά τα είπε έξω, στο Μιλάνο. «Πολλοί από εσάς αλλάξατε τα ονόματα» -απευθυνόμενος στους Αλβανούς- «που σας έδωσαν η μητέρα και ο πατέρας σας για να πάρετε τα έγγραφα εργασίας και να εγγράψετε τα παιδιά στο σχολείο. Εσείς οι Αλβανοί της Ελλάδας είδατε το παιδί σας να πνίγεται στα κλάματα επειδή ήταν ο καλύτερος στο σχολείο, αλλά δεν του δόθηκε δικαίωμα στην τελετή της σημαίας.».

Επιτέλους ξυπνήστε από τον λήθαργο που βρίσκεστε. Προστατέψτε τους Έλληνες εκπαιδευτικούς. Τους πληρώνετε με ψίχουλα. Τους διορίζετε με 850 ευρώ και τους αφήνετε στο έλεος του κάθε ανεγκέφαλου, που εκμεταλλεύεται το ξέφραγο αμπέλι, που λέγεται δυστυχώς Ελλάδα.

Σήμερα είχαμε πορεία των συνταξιούχων. Δεν μπορούν να αντιδράσουν αλλιώς αυτοί οι άνθρωποι. Τους ονομάζετε «ευάλωτες ομάδες». Αυτό είναι το αξιοπερίεργο στην Ελλάδα, οι λεγόμενες «ευάλωτες ομάδες» επιβεβαιώνουν το προσωνύμιό τους. Έχουν ακριβώς αλωθεί, αυτό σημαίνει «ευάλωτος», που μπορεί να αλωθεί εύκολα από το αδηφάγο και αποστεωμένο κράτος. Οι συμβασιούχοι, οι ΑΜΕΑ, οι πολύτεκνοι, τα παιδιά, οι νέοι, όλες αυτές οι ομάδες τελούν υπό καθεστώς άλωσης.

Και προσθέτω τους νέους, γιατί και εκπατρίζονται, και ανεργία βιώνουν, και δεν έχουν δυστυχώς ελληνική παιδεία. Τα αιτήματά τους, εμείς αυτούς ακούμε. Δεν ακούμε τους δικούς σας εξωραϊσμούς και το αλληλολιβάνισμα στο οποίο επιδίδεστε.

Κλείνω με αυτό, κύριε Πρόεδρε. Τι έλεγαν και τι λένε οι συνταξιούχοι; Σε αυτά να απαντήσετε. Για δύο συναπτά έτη οι αυξήσεις ήταν κατώτερες του επίσημου πληθωρισμού. Είχαμε δηλαδή και νέες εισοδηματικές απώλειες, καθώς το 2023 η αναπροσαρμογή περιορίστηκε στο 7,75 με Δείκτη Τιμών Καταναλωτή στο 9,6 και το 2024 στο 3% έναντι πληθωρισμού 3,6%.

Δυστυχώς τα ίδια προβλέπονται και για το 2025. Οι αυξήσεις στο 2,4% και ο εκτιμώμενος πληθωρισμός στο 3% και ειδικά ο δείκτης τροφίμων, που αφορά τους συνταξιούχους, στο 5,7%. Από τις κατώτερες του πληθωρισμού ονομαστικές αυξήσεις μόνο ένα μέρος καταλήγει στους δικαιούχους, ενώ το υπόλοιπο παρακρατείται από την εφορία και την εισφορά αλληλεγγύης.

Πρόσθετα, με το εφεύρημα του ν.4387/2016, της λεγόμενης «προσωπικής διαφοράς», επτακόσιες πενήντα χιλιάδες συνταξιούχοι δεν έλαβαν φέτος αύξηση, ενώ το 2023 εξαιρέθηκαν περισσότεροι από εννιακόσιες πενήντα χιλιάδες, όπως θα συμβεί και το 2025 για πάνω από εξακόσιες χιλιάδες συνταξιούχους.

Την ίδια περίοδο, οι τιμές στα είδη πρώτης ανάγκης αυξήθηκαν άνω του 35%. Στον τομέα της υγείας, ήδη πληρώνουν εισφορές 6% μας λένε οι συνταξιούχοι, τόσο στις κύριες όσο και στις επικουρικές συντάξεις. Με το τέχνασμα της ασφαλιστικής τιμής των σκευασμάτων αυξήθηκε η συμμετοχή στα φάρμακα από το επίσημο 25% σε 35% και 40%, ενώ περισσότεροι από εκατόν είκοσι χιλιάδες ασθενείς, πολλοί εκ των οποίων είναι συνταξιούχοι, αναμένουν στις λίστες για μήνες ή για χρόνια για ένα χειρουργείο.

Και να κλείσω, λέγοντας το εξής: Αγαπητοί μου, αν θυμάμαι καλά, ένας συγγραφέας ο Μίλαν Κούντερα, γνωστός από το βιβλίο του «Η αβάσταχτη ελαφρότητα του είναι», έλεγε το εξής: Η αξιοπιστία και η ποιότητα ενός κράτους κρίνεται από το πώς φέρεται κυρίως, στους ανθρώπους που έχουν μεγάλη ανάγκη, αναφερόμενος στους γέροντες, στους συνταξιούχους. Και εσείς έχετε αποτύχει απολύτως στο θέμα της αντιμετώπισης των συνταξιούχων. Προστατεύστε τους, βοηθήστε τους, γιατί πάνω στις πλάτες τους, στους κόπους τους, στους ιδρώτες τους και στους αγώνες τους σήμερα στηρίζεται η Ελλάδα.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Νατσιό.

Καλώ στο Βήμα τον Βουλευτή του ΠΑΣΟΚ - Κινήματος Αλλαγής τον κ. Γεώργιο Μουλκιώτη.

Ορίστε, κύριε Μουλκιώτη, έχετε τον λόγο.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ο προϋπολογισμός αυτός κινείται για μια ακόμα φορά στην κατεύθυνση διαχείρισης εσόδων και κυρίως ευρωπαϊκών κονδυλίων, για την εξυπηρέτηση κάλυψης αποκλειστικά και μόνο ελλειμμάτων και όχι στη βάση ενός μακροπρόθεσμου αναπτυξιακού παραγωγικού μοντέλου ανασυγκρότησης που έχει ανάγκη η χώρα.

Τώρα, όσον αφορά το Υπουργείο Προστασίας του Πολίτη, που έχω την τιμή να έχω την ευθύνη του κοινοβουλευτικού τομέα. Από το 2021 ο τακτικός προϋπολογισμός του Υπουργείου Προστασίας του Πολίτη μοιράζεται πλέον σε ενενήντα επτά ειδικούς φορείς για την εκτέλεσή του κατά μείζονα κατηγορία, αλλά απουσιάζει ο κεντρικός σχεδιασμός, ο έλεγχος και η συγκρίσιμη λειτουργία και εκταμίευση. Αυτό οδηγεί σε μια συνεχιζόμενη παθογένεια, όπου ένα αρκετά μεγάλο ποσοστό δαπανών μετακυλίεται στο επόμενο οικονομικό έτος, επιβαρύνει αυτό, δημιουργώντας έτσι ένα σπιράλ επαναλαμβανόμενων ελλειμμάτων, με επανεγγραφή πιστώσεων και τελικό εκτροχιασμό των στόχων, με υποχρηματοδότηση του τρέχοντος προϋπολογισμού, του πραγματικού προϋπολογισμού.

Διαπιστώνεται στο Υπουργείο μείωση των ανώτατων ορίων δαπανών από 269 εκατομμύρια που είναι η εκτίμηση δαπανών για την εκτέλεση του τρέχοντος προϋπολογισμού, σε 2.218 εκατομμύρια στην πρόβλεψη προϋπολογισμού του 2025. Αντίστοιχα στο Πρόγραμμα Δημοσίων Επενδύσεων προβλέπεται σημαντική μείωση 13%, από 78 εκατομμύρια σε 68 εκατομμύρια, αλλά δεν υφίσταται καμμία πρόβλεψη εγγραφής από το Ταμείο Ανάκαμψης και Ανθεκτικότητας.

Σε προϋπολογιζόμενες δαπάνες του γενικού κράτους ανά πρόγραμμα εμφανίζονται ελάχιστες διαφοροποιήσεις, σε σχέση με το παρελθόν στα επιμέρους προγράμματα. Όμως, κυρίες και κύριοι συνάδελφοι, αυτό δεν λύνει τα προβλήματα του Υπουργείου 1) σε επίπεδα της αντεγκληματικής πολιτικής 2) τις εξάρσεις της βίας και κυρίως των νέων και 3) του εκπαιδευτικού συστήματος των αστυνομικών. Και γι’ αυτό πιστεύουμε στην ανάγκη αναδιάταξης και αναμόρφωσης πλήρως του σχεδίου αντεγκληματικής πολιτικής, με στόχευση στην ορθολογική ανάπτυξη μέτρων πρόληψης και κοινωνικής επανένταξης.

Για την αυξανόμενη βία, κυρίως των νέων ανθρώπων, θα μπορούσε στον προϋπολογισμό να προβλεφθεί στην ταξινόμησή του ειδικός κωδικός για ανάπτυξη προγραμμάτων ενημέρωσης και εκπαίδευσης, διαχείριση της νεανικής παραβατικότητας, σε συνεργασία με τα Υπουργεία Παιδείας και Οικογένειας και Κοινωνικής Συνοχής.

Στο επίπεδο εκπαίδευσης των αστυνομικών, οι προτεινόμενες δαπάνες θα πρέπει να καλύπτονται για τη σύγχρονη εκπαίδευση και μετεκπαίδευση των αστυνομικών με την πραγματική αναβάθμιση των σχολών και εκσυγχρονισμό του προγράμματός τους. Προς την κατεύθυνση αυτή θα συνέβαλε και ο εκσυγχρονισμός των μέσων που χρησιμοποιούν οι υπηρεσίες, όπως σύγχρονο τηλεπικοινωνιακό σύστημα, επικοινωνίες, αυτοπροστασία, ηλεκτρονική διασύνδεση, προκειμένου να διασφαλίζονται οι εργαζόμενοι με διαφάνεια, αλλά και να διερευνώνται φαινόμενα υπέρβασης νομιμότητας.

Οι ιδιαίτερες συνθήκες που εκτελούν οι αστυνομικοί τα καθήκοντά τους, θα πρέπει να ευαισθητοποιήσουν την πολιτεία προς την κατεύθυνση της διασφάλισης του περιβάλλοντος που εργάζονται και αφορούν την υγεία, ασφάλεια - επικινδυνότητα.

Από την εκτίμηση των στοιχείων του προϋπολογισμού προκύπτει ότι η υπέρβαση των δαπανών που υπάρχουν για τις μετακινήσεις των αστυνομικών, είναι το σημαντικότερο πρόβλημα στην εκτέλεση του προϋπολογισμού. Και ουδείς ομιλεί, σιωπή βροντερή του Υπουργείου. Αυτό είναι αποτέλεσμα της ελλειμματικής στρατηγικής στη διαχείριση και οργάνωση του προσωπικού ανάλογα με τις ανάγκες και τις συνθήκες κάθε περιοχής.

Γνωρίζει άρα ο κύριος Υπουργός Προστασίας του Πολίτη, πώς οι αστυνομικοί και πόσοι αστυνομικοί δεν τα βγάζουν έως τα μισά του μήνα, να μην πω και λιγότερο; Γιατί εάν γνωρίζει ότι η αύξηση που έκανε για την νυχτερινή αποζημίωση, είναι εμπαιγμός τουλάχιστον. Αυξήσατε, πόσο κύριοι Υπουργοί; Κατά 0,20 ευρώ την ώρα στους ανθρώπους που δουλεύουν τη νύχτα. Αντιλαμβάνεστε τι κάνατε; Για την επικινδυνότητα του επαγγέλματος κουβέντα. Γιατί;

Ο προηγούμενος Υπουργός είχε πει το 2023 επί λέξει «στηρίζουμε την Αστυνομία και τους αστυνομικούς μας, λύνοντας χρόνια προβλήματα και συνεχίζοντας την προσπάθεια να αναγνωριστεί το επάγγελμα του αστυνομικού ως επικίνδυνο». Έγινε ποτέ; Για δε τον χαρακτηρισμό του επαγγέλματος ως επικίνδυνου, όχι αυτό δεν έγινε μόνο, αλλά δεν έχουμε δει και καμία ενέργεια από πλευράς Υπουργείου. Γιατί δεν υπάρχει ακόμα μέχρι τώρα μια νομοθετική πρόβλεψη της Κυβέρνησης; Γιατί το αρνείστε; Γιατί σε κάθε περίπτωση το καθυστερείτε; Μήπως περιμένετε να αυξηθεί ο κατάλογος των αστυνομικών που έχασαν τη ζωή τους σε ώρα καθήκοντος;

Από την άλλη πλευρά τώρα, έρχομαι στις μάχιμες υπηρεσίες που παραμένουν κυρίως υποστελεχωμένες. Πόσοι αστυνομικοί επέστρεψαν στη φύλαξη δημόσιων προσώπων; Αυτό που είχε πει ο κύριος Πρωθυπουργός τέτοιες μέρες, πέρσι στον προϋπολογισμό. Το θυμάστε όλοι; Πόσοι επέστρεψαν; Τίποτα και υπάρχει και μεγάλο πρόβλημα.

Παρατηρούμε όλοι μας ένα πρωτοφανές κρεσέντο περιστατικών ενδοοικογενειακής βίας στη χώρα και σύμφωνα με τα στοιχεία της ΕΛ.ΑΣ. είναι περίπου στο 87% η αύξηση στις καταγγελίες για περιστατικά βίας σε σχέση με το 2023. Οι αστυνομικοί της άμεσης δράσης είναι αυτοί που επιλαμβάνονται πρώτοι των περιστατικών.

Ερώτημα: Έχει μεριμνήσει το Υπουργείο για την εκπαίδευση τους πάνω σε αυτό το τόσο ευαίσθητο ζήτημα για τα περιστατικά; Διότι συνήθως το Υπουργείο λειτουργεί κατόπιν εορτής. Και να σας πω γιατί. Θυμάστε το θέμα στους Αγίους Αναργύρους με την κοπέλα. Αυτό ανάγκασε το Υπουργείο να κάνει τότε την ανανέωση του εγχειριδίου διαχείρισης περιστατικών ενδοοικογενειακής βίας. Τόση προχειρότητα αυτό το Υπουργείο.

Ελπίζουμε, λοιπόν, να υλοποιήσει τουλάχιστον, το σύστημα του risk tool έγκαιρα και όχι να γίνει και κάποιο άλλο επεισόδιο και να τρέχουμε πάλι.

Πέραν τούτων το ελληνικό δημόσιο, κυρίες και κύριοι συνάδελφοι, έχει δημιουργήσει και μία μαύρη τρύπα στις δαπάνες της χώρας που αναφέρεται σε συστηματική παραβίαση των ανθρωπίνων δικαιωμάτων στους χώρους κράτησης. Το Ευρωπαϊκό Δικαστήριο Δικαιωμάτων του Ανθρώπου μέχρι τα τέλη του 2023 είχε εκδώσει εκατόν τριάντα εννέα καταδικαστικές αποφάσεις για τη χώρα μας, λόγω κακών συνθηκών κράτησης στις φυλακές, στα αστυνομικά κρατητήρια κ.λπ.. Και δυστυχώς είμαστε η πέμπτη χώρα στις σαράντα έξι του Συμβουλίου της Ευρώπης με τον μεγαλύτερο βαθμό υποθέσεων για τις εξευτελιστικές συνθήκες κράτησης.

Και δεν είναι μόνο η διεθνής αμαύρωση της χώρας μας από αυτά τα στοιχεία τα οποία αναφέρω, που εμφανίζει την Ελλάδα σαν συστηματικό παραβάτη, αλλά είναι και η οικονομική επιβάρυνση του Έλληνα πολίτη, διότι οι αποζημιώσεις που καλούμαστε όλοι μας να καταβάλουμε σαν χώρα σε προσφεύγοντες κατηγορούμενους με αποφάσεις από το ΕΔΔΑ, μόλις το 2023 ανήλθαν σε 2.686.520 ευρώ. Το ακούει η Κυβέρνηση αυτό; Τι κάνει η Κυβέρνηση για αυτό το θέμα;

Και να ξέρετε και κάτι ακόμα, τροποποιήθηκε ο σωφρονιστικός κώδικας με το άρθρο 6α. Όμως όπως τροποποιήθηκε δυστυχώς δεν δίνει καμμία λύση. Προσφεύγουν οι κρατούμενοι. Δεν δικαιώνονται ποτέ από τα συμβούλια πλημμελειοδικών και προσφεύγουν στο Δικαστήριο Δικαιωμάτων του Ανθρώπου, το οποίο μας καταδικάζει. Και τώρα είμαστε σε διαδικασία να μας καταδικάσει. Έχει κατατεθεί και σχετική ερώτηση και ακόμα δεν έχει απαντηθεί για το συγκεκριμένο θέμα.

Εγώ, κύριε Πρόεδρε, θα καταθέσω, έχω υποχρέωση να καταθέσω, την εγκύκλιο αριθμός «8», του αντεισαγγελέα του Αρείου Πάγου, η οποία αναφέρει, πέρα από αυτά που λέω εγώ, πάρα πολύ περισσότερα.

(Στο σημείο αυτό ο Βουλευτής κ. Γεώργιος Μουλκιώτης καταθέτει για τα Πρακτικά την προαναφερθείσα εγκύκλιο, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και ρωτάω και ζητάμε απάντηση σε αυτό το ερώτημα, γιατί ο προϋπολογισμός δεν προβλέπει καμμία βελτίωση των συνθηκών κράτησης και γιατί ανέχεστε να καταπατώνται τα ανθρώπινα δικαιώματα και να έχουμε καταδικαστικές αποφάσεις; Μπορούσαμε αυτά και τα 2.866.520 ευρώ να τα δώσετε στην Ελληνική Αστυνομία για διαφορετική αξιοποίηση και όχι να καταδικαζόμαστε σαν χώρα. Δεν είμαστε υπερήφανοι γι’ αυτό. Αυτό είναι πρόβλημα και πρέπει η Κυβέρνηση, εν πάση περιπτώσει, να απαντήσει και να ξεκαθαρίσει.

Κύριοι Υπουργοί, δεν είστε άβουλοι, όπως κάποιοι σας κατηγορούν. Έχετε σχέδιο και υπηρετείτε συγκεκριμένα συμφέροντα, είτε σας αρέσει είτε όχι. Αποδεικνύεστε όμως εμμονικοί και εγκλωβισμένοι σε μία νεοφιλελεύθερη επικοινωνιακή γυάλα, στην οποία είστε μόνοι με αυτούς τους λίγους τους οποίους εξυπηρετείτε.

Εμείς, κύριε Πρόεδρε, ως ΠΑΣΟΚ - Κίνημα Αλλαγής, είμαστε με τον λαό, με τους πολλούς, τους μη προνομιούχους. Προσπαθούμε και γι’ αυτό η επιλογή μας είναι μία και αυτή είναι και η παρακαταθήκη μας.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Μουλκιώτη.

Θα καλέσω στο Βήμα τη Βουλευτή της Νέας Δημοκρατίας κ. Μαρία Συρεγγέλα.

Κυρία Συρεγγέλα, έχετε τον λόγο.

**ΜΑΡΙΑ ΣΥΡΕΓΓΕΛΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, στον προϋπολογισμό του 2025 βλέπουμε πως η Κυβέρνηση της Νέας Δημοκρατίας, υπό την ηγεσία του Κυριάκου Μητσοτάκη, καταφέρνει να ισορροπήσει αποτελεσματικά τη δημοσιονομική υπευθυνότητα με την οικονομική ανάπτυξη.

Πέντε χρόνια μετά την πρώτη εκλογή της η Κυβέρνηση αποδεικνύει ότι διαχειρίζεται την πορεία της χώρας με υπευθυνότητα και με σιγουριά. Αυτό το αποδεικνύουμε καθημερινά στη δύσκολη μάχη με την καθημερινότητα. Το αποδεικνύουμε στην ανάδειξη της προοπτικής της Ελλάδας ως σημαντικού παράγοντα στη διεθνή σκηνή. Αποδεικνύεται διατηρώντας τη σταθερότητα από αυτή την Κυβέρνηση μέσα σε αμέτρητες κρίσεις. Το αποδεικνύουμε με τον παρόντα προϋπολογισμό, που επιβεβαιώνει την εθνική ανάπτυξη και την προσεκτική, κοστολογημένη στρατηγική.

Βλέπουμε από την Αντιπολίτευση να υποτιμά το γεγονός ότι η Ελλάδα την επόμενη χρονιά θα σημειώσει το τέταρτο υψηλότερο πρωτογενές πλεόνασμα στην Ευρωπαϊκή Ένωση. Υποτιμά ότι θα μειώσουμε το συνολικό έλλειμμα της χώρας κοντά στο μηδέν. Υποτιμά ότι η πατρίδα μας θα καταγράψει τον ταχύτερο ρυθμό μείωσης του δημοσίου χρέους ανάμεσα στα είκοσι επτά κράτη-μέλη.

Υποτιμά τις αυξήσεις στις αποδοχές. Υποτιμά τη φιλοεπενδυτική πολιτική που συνεχίζεται δυναμικά. Υποτιμά την αύξηση των δαπανών για την υγεία κατά 74% και για την άμυνα κατά 73% σε σχέση με το 2019. Υποτιμά τη μείωση των φόρων που εφαρμόζονται τα τελευταία πέντε χρόνια.

Είδαμε από την πλευρά του ΠΑΣΟΚ, που είναι η νυν τις τελευταίες ημέρες Αξιωματική Αντιπολίτευση, να λέει ότι είναι ένας προϋπολογισμός φορολογικής αφαίμαξης και αναδιανομής εις βάρος των πολλών. Αναρωτιέμαι αν ξέρει το ΠΑΣΟΚ τι σημαίνει αφαίμαξη. Καλώ να μας εξηγήσει αν την εντοπίζει στους εξήντα φόρους που έχουμε ήδη μειώσει και στους δώδεκα νέους φόρους που μειώνουμε με αυτόν τον προϋπολογισμό.

Από την πλευρά της νυν -τώρα λίγες μέρες- Αξιωματικής Αντιπολίτευσης ακούμε διάφορες προτάσεις. Θα φορολογήσουμε τα υπερκέρδη, είπε ο κ. Ανδρουλάκης σε τηλεοπτική εκπομπή. Μετά φέρνει τροπολογία για τη φορολόγηση των κερδών. Αλλά λέμε τη Δευτέρα, αλλά την Τρίτη, αλλά την Τετάρτη και άλλωστε το ίδιο γίνεται πάντα από την πλευρά του ΠΑΣΟΚ όταν είναι αξιωματική αντιπολίτευση. Λέει τώρα για τον διοικητικό καθορισμό των επιτοκίων, που από τη μία δεν επιτρέπεται από την Ευρωπαϊκή Κεντρική Τράπεζα, από την άλλη, όμως, το έχει καταργήσει ήδη η κυβέρνηση του ΠΑΣΟΚ τη δεκαετία του ’80 και συγκεκριμένα ο Ανδρέας Παπανδρέου το 1987. Είτε, λοιπόν, κοροϊδεύετε είτε θέλετε να δείχνετε το καλό το πρόσωπο. Άλλωστε το κάνατε και στο παρελθόν αυτό και στο πρόσφατο παρελθόν, όταν λέγατε το «λεφτά υπάρχουν».

Εδώ έχω να καταθέσω και μια οικονομετρική ανάλυση, γιατί στον προϋπολογισμό που είχατε φέρει τότε, το 2009, ήταν ο προϋπολογισμός που έφερε την Ελλάδα στην οικονομική κρίση. Αυτό το λέει -θα το καταθέσω και για τα Πρακτικά- η οικονομοτεχνική ανάλυση από την πλευρά του Αργύρου και του Κοντονίκα, κάτι που αποδεικνύει ότι η άνοδος των spread ξεκίνησε τον Νοέμβριο του 2009, εξαιτίας του λανθασμένους σήματος που έστειλε τότε η κυβέρνηση του ΠΑΣΟΚ με τις προγραμματικές της δηλώσεις.

Δεν ισχυριζόμαστε εμείς ότι δεν υπήρχε δημοσιονομική κρίση το φθινόπωρο του 2009. Όμως, αυτό αποδεικνύει ότι η ελληνική κατάσταση ξέφυγε τότε από τον έλεγχο και έγινε κρίση, επειδή η κυβέρνηση ΠΑΣΟΚ τον Νοέμβριο του 2009 κατέθεσε έναν προϋπολογισμό που έστειλε στις αγορές το μήνυμα ότι δεν καταλαβαίνουμε την κατάσταση, δεν θέλουμε να κάνουμε μη δημοφιλείς κινήσεις προς τον λαό.

Είναι ανεύθυνο, λοιπόν, να έρχεστε και να κουνάτε αυτή τη στιγμή το δάχτυλο με μη κοστολογημένες πάλι ρητορικές.

(Στο σημείο αυτό η Βουλευτής κ. Μαρία Συρεγγέλα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Από την πλευρά της πρώην, μέχρι πριν λίγες μέρες αξιωματικής αντιπολίτευσης, ακούσαμε ότι στην Πορτογαλία γίνονται κάποιες -τέλος πάντων- τραπεζικές συναλλαγές, οι οποίες είναι μηδενικές για τον Πορτογάλο πολίτη. Είχε η Πορτογαλία capital control; Υπήρχαν τότε capital control στην Πορτογαλία; Ποιος τα έφερε αυτά τα capital control; Υπήρχε αξιωματική αντιπολίτευση τότε στην Πορτογαλία, όταν υπήρχε η κρίση, όταν υπήρχαν τα μνημόνια, να λέει ότι θα σκίσει τα μνημόνια με έναν νόμο και ένα άρθρο; Γιατί έξω εγώ, στη δυτική Αθήνα όπου ζω και εκλέγομαι, δεν έβλεπα τους μεγαλοεπιχειρηματίες έξω από τα ΑΤΜ. Τον παππού και τη γιαγιά έβλεπα, τον συνταξιούχο, τον χαμηλοσυνταξιούχο. Έβλεπα τον εργαζόμενο και την εργαζόμενη που ήθελαν να σηκώσουν κάποια λεφτά για να μπορέσει να ζήσει τα παιδιά.

Οπότε να είμαστε λίγο προσεκτικοί και να μην κουνάμε το δάχτυλο για την οικονομική κατάσταση και για τις τράπεζες. Άλλωστε ας αφήσουμε να έρθει και ο Πρωθυπουργός να μας πει τις δικές του θέσεις και τι ακριβώς πρέπει να γίνει.

Αναφέρεστε από την πλευρά της Αντιπολίτευσης, το άκουσα κυρίως από το ΠΑΣΟΚ, στο δημογραφικό. Μιλάτε για το πόρισμα της Διακομματικής Επιτροπής της Βουλής για το δημογραφικό. Δείτε ότι πάρα πολλές δράσεις που αναφέρονται σε αυτό το πόρισμα -και θα το καταθέσω και για τα Πρακτικά-, στο οποίο είχαμε συμφωνήσει τότε όλοι το 2018, ήρθαν στη Βουλή προς ψήφιση και δεν τις έχετε ψηφίσει, ούτε από την πλευρά του ΠΑΣΟΚ ούτε από την πλευρά του ΣΥΡΙΖΑ.

(Στο σημείο αυτό η Βουλευτής κ. Μαρία Συρεγγέλα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θέλετε να πούμε για το πρόγραμμα «Νταντάδες της γειτονιάς»; Πρόγραμμα «Νταντάδες της γειτονιάς», σελίδα 197. Θέλετε να σας πω τι έκανε το ΠΑΣΟΚ τον Σεπτέμβριο; Καταψήφισε και το άρθρο 44. Δηλώσατε «παρών» στο άρθρο 45 του ν.4837/2021, σε κάτι το οποίο είχατε συμφωνήσει. Δεν το κάνατε, όμως, δεν το ψηφίσατε. Άρα όχι τώρα που φέραμε συγκεκριμένη στρατηγική για το δημογραφικό, μέσα σε αυτό τον προϋπολογισμό, τώρα να θυμηθείτε το δημογραφικό.

Κυρίες και κύριοι συνάδελφοι, τα Πρακτικά πάντα μένουν στην ιστορία. Ο καθένας και η καθεμία από εμάς κρίνεται για τις πράξεις, τις αποφάσεις και τη στάση που τήρησε προς όφελος του ελληνικού λαού.

Η υπερψήφιση, λοιπόν, του προϋπολογισμού είναι καθήκον μας προς την πατρίδα και προς τις επόμενες γενιές. Ενισχύει την ανάπτυξη, μειώνει το δημόσιο χρέος.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε για την οικονομία του χρόνου, γιατί καταναλώσατε λιγότερο χρόνο από αυτόν που δικαιούστε.

Να καλέσω τώρα στο Βήμα την Ανεξάρτητη Βουλευτή κ. Ουρανία Θρασκιά.

Ορίστε, κυρία Θρασκιά, έχετε τον λόγο.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Ευχαριστώ, κύριε Πρόεδρε.

Κυρίες και κύριοι Βουλευτές, πίσω, πέρα και πάνω από τους αριθμούς είναι οι άνθρωποι και οι ιστορίες τους. Είναι δικό μας χρέος όταν θέτουμε προτεραιότητες, όταν χαράσσουμε πολιτικές να προτάσσουμε την ενσυναίσθηση και τη φροντίδα στον άνθρωπο.

Ζούμε σε μια χώρα που ολοένα και καταγράφει αρνητικά ρεκόρ: βρίσκεται στην τελευταία θέση μεταξύ των χωρών της Ευρωπαϊκής Ένωσης ως προς τους μισθούς ανά ώρα εργασίας, δεύτερη από το τέλος σε αγοραστική δύναμη, έχει τη δεύτερη χειρότερη αναλογία έμμεσων - άμεσων φόρων, κατέχει τη δεύτερη χειρότερη θέση όσον αφορά στις ακάλυπτες ανάγκες υγείας, από τις τελευταίες θέσεις ως προς τις δαπάνες για την εκπαίδευση, την τρίτη χειρότερη θέση όσον αφορά στους νέους που βρίσκονται εκτός εργασίας, εκπαίδευσης ή κατάρτισης… Και η λίστα δυστυχώς είναι μακρά.

Ακούμε τις θριαμβολογίες της Κυβέρνησης, ενώ ήδη από την κατάθεση του προσχεδίου του κρατικού προϋπολογισμού ο Πρωθυπουργός μάς ενημέρωσε με ανάρτησή του ότι αυτός ο προϋπολογισμός «κάνει καλό στην τσέπη μας», «νοικοκυρεύει το δημόσιο χρέος», «υπερδιπλασιάζει τις δημόσιες επενδύσεις σε υγεία, παιδεία, ασφάλεια» κ.λπ..

Τι θα περίμενε, λοιπόν, κανείς να δει από τον προϋπολογισμό του 2025; Να υπάρξουν έσοδα στα ταμεία του κράτους, κυρίως από τα υπέρογκα κέρδη στις τράπεζες, στην αγορά ενέργειας, στα διυλιστήρια. Να υπάρξει ουσιαστική στήριξη του εισοδήματος και ανακούφιση των πολιτών που αδυνατούν να τα βγάλουν πέρα.

Τι συμβαίνει, όμως, πραγματικά; Σε όλα όσα αγγίζουν την καθημερινότητα του πολίτη και δίνουν πρόσημο στη ζωή του η Κυβέρνηση επιφυλάσσει τις χειρότερες εκπλήξεις.

Βάσει του προϋπολογισμού, τα έσοδα από φόρους θα αυξηθούν κατά 2,49 δισεκατομμύρια ευρώ το 2025. Με ποιον τρόπο, όμως, αυτά αντλούνται; Ποσά από αυτά προέρχονται από τον ΦΠΑ, από τον φόρο εισοδήματος φυσικών προσώπων; Πάνω από 60% είναι οι έμμεσοι φόροι, κάτω από 40% οι άμεσοι. Αυτό είναι που δημιουργεί και τη μεγαλύτερη κοινωνική αδικία, όταν οι πολίτες δεν πληρώνουν με βάση το εισόδημά τους, όταν επιβαρύνονται δυσανάλογα τα λαϊκά και μεσαία στρώματα και επιφυλάσσεται, φυσικά, ευνοϊκότερη μεταχείριση του πλούτου.

Ως προς το επίπεδο διαβίωσης του πολίτη, τι να πει κανείς; Για άλλη μία φορά η Κυβέρνηση δεν αντιμετωπίζει την ακρίβεια και την αισχροκέρδεια, που τσακίζουν τον οικογενειακό προϋπολογισμό. Το σουπερμάρκετ παραμένει μια στρεσογόνος εμπειρία, με τις τιμές των βασικών προϊόντων διατροφής, όπως τα λαχανικά, τα τυριά, το ελαιόλαδο να έχουν αυξηθεί δραματικά. Το ρεύμα και τα καύσιμα, επίσης.

Και ξέρετε ότι το αυξανόμενο κόστος ζωής και η αδυναμία ανταπόκρισης στις βασικές ανάγκες είναι ένα κρίσιμο θέμα και ψυχικής υγείας. Ας μην αναρωτιόμαστε μετά γιατί καταγράφουμε άλλο ένα θλιβερό ρεκόρ, κατέχοντας το τρίτο υψηλότερο ποσοστό στην Ευρωπαϊκή Ένωση ως προς την εμφάνιση προβλημάτων ψυχικής υγείας.

Βέβαια, για την Κυβέρνηση, η ψυχική υγεία δεν αποτελεί εξίσου απαραίτητο συστατικό για τη συνολική ευημερία και την ποιότητα της ζωής μας. Την απαξιώνει, όπως απαξιώνει και δεν κάνει τίποτα αποτελεσματικό που να στοχεύει στην πρόληψη και στην αντιμετώπιση της ολοένα και αυξανόμενης βίας μέσα στις οικογένειες ή στα σχολεία μας. Κωφεύετε στις εκκλήσεις που εκπέμπονται από την επιστημονική κοινότητα σε διεθνές και ευρωπαϊκό επίπεδο, ενώ με την κατ’ ευφημισμό ψυχιατρική μεταρρύθμιση γράφετε μια μαύρη σελίδα στην ιστορία της ψυχικής υγείας και της απεξάρτησης στη χώρα μας.

Ο προϋπολογισμός που συζητούμε δεν ενισχύει την ψυχική υγεία, αλλά ούτε την υγεία γενικά, την ώρα που το ΕΣΥ υποφέρει. Σε τι να πρωτοαναφερθεί κανείς; Στις τραγικές ελλείψεις σε προσωπικό, στις μετακινήσεις διά «εντέλλεσθαι», που λειτουργούν μπαλώματα, προκειμένου να καλύψουν πάγιες και διαρκείς ανάγκες;

Ένα μόνο παράδειγμα από την πόλη μου, τη Θεσσαλονίκη. Το «Θεαγένειο», το μόνο αντικαρκινικό νοσοκομείο της βορείου Ελλάδος, παρουσιάζει ελλείψεις σε προσωπικό που αγγίζουν το 30%. Υπάρχουν τμήματα όπου μια νοσηλεύτρια καλείται να φροντίσει παραπάνω από τριάντα ογκολογικούς ασθενείς.

Να αναφερθούμε στις ελλείψεις σε υλικοτεχνική υποδομή ή στα κτηριολογικά προβλήματα, στα χειρουργεία που αναστέλλονται, στην τραγική κατάσταση στο 424 Στρατιωτικό Νοσοκομείο της Θεσσαλονίκης, στις μεγάλες λίστες αναμονής των ασθενών για εξετάσεις και χειρουργεία, στην κρίσιμη ανθρώπινη ανάγκη που μοιραία οδηγεί στα απογευματινά χειρουργεία και ιατρεία ή στα ιδιωτικά νοσοκομεία;

Τι γίνεται, όμως, για όποιον δεν έχει να πληρώσει; Αυτό θα έπρεπε να είναι το σημείο εκκίνησης για όλους. Και, επιτέλους, δεν μπορούμε να καταχρόμαστε άλλο τον ηρωισμό και την αυτοθυσία των ιατρών και των νοσηλευτών μας.

Και επιτρέψτε μου, κυρίες και κύριοι συνάδελφοι, να εστιάσω στον τομέα της εκπαίδευσης. Ακούμε για την αναβάθμιση του εκπαιδευτικού συστήματος, τη στιγμή που η Κυβέρνηση συστηματικά το απαξιώνει και το υποβαθμίζει. Να σημειωθεί εδώ ότι η Κομισιόν επισημαίνει, επίσης, το χαμηλό επίπεδο της εκπαίδευσης στη χώρα μας, τονίζοντας διαρθρωτικά προβλήματα όσον αφορά στην ποιότητα και την ισότητα του εκπαιδευτικού συστήματος και αναδεικνύοντας την υποχρηματοδότησή του.

Πώς μπορούμε, λοιπόν, να μιλάμε για αναβάθμιση του εκπαιδευτικού συστήματος, όταν το ποσοστό επί του συνόλου των κρατικών δαπανών, αλλά και σε σχέση με το ΑΕΠ στη χώρα μας απέχει κατά πολύ από τον μέσο ευρωπαϊκό δείκτη. Μιλάτε για αύξηση της χρηματοδότησης στην παιδεία, όταν επί της ουσίας είναι μείωση ως ποσοστό του ΑΕΠ σε 2,92%, όταν οι δαπάνες παραμένουν καθηλωμένες. Πώς ακριβώς, λοιπόν, θα υπερδιπλασιάσει ο κρατικός προϋπολογισμός το 2025 τις δημόσιες επενδύσεις στην παιδεία;

Διαβάζουμε στο Μεσοπρόθεσμο ότι η αναβάθμιση του εκπαιδευτικού συστήματος κινείται σε τρεις κατευθύνσεις: Τα μη κρατικά πανεπιστήμια, την ανακαίνιση σχολικών κτηρίων και τα προγράμματα επαγγελματικής εκπαίδευσης και κατάρτισης. Μάλιστα.

Αρχικά, δεν είχαμε καμμία αμφιβολία ότι για την Κυβέρνηση, αποτελεί ξεκάθαρη προτεραιότητα η ίδρυση και η λειτουργία των ιδιωτικών πανεπιστημίων. Το έχουμε εμπεδώσει. Είναι, όμως, φαιδρό να ακούμε για ανακαινίσεις σχολικών κτηρίων, όταν καθημερινά πληροφορούμαστε για σοβάδες που πέφτουν εν ώρα μαθήματος, για ζητήματα ασφαλείας που επιδεινώνονται περαιτέρω, μετά και από τις συγχωνεύσεις τμημάτων ή και ολόκληρων σχολικών μονάδων, για τα σημαντικότατα κτηριακά προβλήματα των ειδικών σχολείων, που, αντί να επιλύονται, οδηγούν σε αναστολή της λειτουργίας τους.

Επίσης, είναι εντελώς ασαφές με ποιον τρόπο η Κυβέρνηση θα εγκύψει στα προγράμματα επαγγελματικής εκπαίδευσης και κατάρτισης. Και, βέβαια, για ποια συμπεριληπτική εκπαίδευση μπορούμε να μιλάμε άραγε, όταν οι τραγικές συνθήκες στην ειδική αγωγή είναι, δυστυχώς, γνωστές, όταν σήμερα, στη μέση πια της σχολικής χρονιάς, τα εκπαιδευτικά κενά είναι ακόμα ακάλυπτα, όταν δεν υπάρχει καμμία μέριμνα για στελέχωση των σχολείων με επαρκές μόνιμο προσωπικό όλων των αναγκαίων ειδικοτήτων, όταν για την ειδική αγωγή προκρίνονται πάντα προσωρινές λύσεις, όταν δεν λειτουργεί ουσιαστικά ο θεσμός της παράλληλης στήριξης, όταν η Κυβέρνηση ουσιαστικά παρεμποδίζει το δικαίωμα των μαθητών με αναπηρία στη μόρφωση, καθώς δεν λαμβάνει πρόνοια για τα αυτονόητα, όταν ακόμα περιμένουμε να υλοποιηθεί η δέσμευση του Υπουργού Παιδείας και να φέρει στη Βουλή ένα συνολικό νομοσχέδιο για την ειδική αγωγή.

Κλείνοντας απέναντι στο αρνητικό πρόσημο που σήμερα βάζει η Κυβέρνηση στη ζωή των πολιτών, φέρνοντας προς ψήφιση αυτόν τον προϋπολογισμό, οφείλουμε να κοιτάξουμε μπροστά, διεκδικώντας το θετικό πρόσημο, με προοδευτικές λύσεις στα πραγματικά προβλήματα της ελληνικής κοινωνίας, αγωνιζόμενοι όχι μόνο για την επιβίωση, αλλά για την ευημερία όλων των πολιτών, μια ευημερία που σε καμμία περίπτωση δεν επιτυγχάνεται με αυτόν τον προϋπολογισμό.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Θρασκιά.

Θα δώσω τώρα τον λόγο στον Βουλευτή του Κομμουνιστικού Κόμματος Ελλάδας και Αντιπρόεδρο της Βουλής κ. Γιώργο Λαμπρούλη.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Προϋπολογισμός του 2025 κομμένος και ραμμένος στη δεδομένη στρατηγική της Κυβέρνησης και παράλληλα, υποταγής του, αλλά και όσων προβλέπονται στον προϋπολογισμό στην υποχρεωτική δημοσιονομική πειθαρχία του νέου Συμφώνου Σταθερότητας και Ανάκαμψης, προκειμένου να υπηρετηθούν οι ανάγκες της καπιταλιστικής οικονομίας και ανάπτυξης υπέρ των επιχειρηματικών ομίλων.

Σε αυτόν τον στόχο υποτάσσονται και τα μέτρα που αφορούν στην ιατροφαρμακευτική περίθαλψη του λαού, με αποτέλεσμα τη συνεχιζόμενη διεύρυνση της αντίθεσης ανάμεσα στις ανάγκες του λαού και στον βαθμό και όρους ικανοποίησής τους, με βάση τις σύγχρονες δυνατότητες της επιστήμης, της τεχνολογίας και της παραγωγικότητας.

Ουσιαστικά, δεν μιλάμε για μια έστω βελτίωση, αλλά για επιδείνωση της ιατροφαρμακευτικής περίθαλψης, λαμβάνοντας υπ’ όψιν μια σειρά μέτρων, όπως την επέκταση της επιχειρηματικής δράσης των δημόσιων νοσοκομείων, με την προσθήκη βέβαια και των ιδιωτικών απογευματινών χειρουργείων, την επέκταση και παγιοποίηση των συμπράξεων με τον ιδιωτικό τομέα υγείας, τις ανατιμήσεις στα φάρμακα, στα πρόσθετα χαράτσια για εργαστηριακές και απεικονιστικές εξετάσεις κ.ά., επιβαρύνοντας με εκατομμύρια ευρώ τον λαό.

Είναι μέτρα, όμως, που γεννήθηκαν μέσα από τη διαχρονική πολιτική των κυβερνήσεων Νέας Δημοκρατίας, ΠΑΣΟΚ, ΣΥΡΙΖΑ και τη στήριξη των άλλων αστικών κομμάτων, που θεωρούν τη λαϊκή υγεία ως κόστος. Και αυτό συμβαίνει, διότι, ανεξάρτητα του μίγματος διαχείρισης, που όλο και λιγότερο διαφοροποιείται, όλοι σας, μα όλοι σας, έχετε έναν κοινό παρονομαστή, βασικό σημείο συμφωνίας και δέσμευσης: Τη στήριξη της καπιταλιστικής ανάπτυξης, την ανταγωνιστικότητα, την τήρηση των δημοσιονομικών στόχων και των ματωμένων πλεονασμάτων.

Με αυτό το κριτήριο διαμορφώνετε και τον κρατικό προϋπολογισμό, βάζοντας ως προτεραιότητα το οικονομικό στοιχείο των αναγκών της καπιταλιστικής οικονομίας και όχι τις λαϊκές κοινωνικές ανάγκες, όπως αυτές της υγείας. Να γιατί τα ζητήματα, όπως της αυτοχρηματοδότησης των νοσοκομείων, η περίφημη «αυτοτέλεια» -που, ειρήσθω εν παρόδω, την επικαλείστε και τώρα για την προσαρμογή σε αυτή την κατεύθυνση και των στρατιωτικών νοσοκομείων- η πληρότητα των κλινών, το κόστος-όφελος αποτελούν βασικά κοινά κριτήρια όλων των αστικών κομμάτων που διαμόρφωσαν την προσαρμογή της λειτουργίας των δημόσιων μονάδων υγείας με εμπορευματικά και επιχειρηματικά κριτήρια.

Και ακριβώς σε αυτό το έδαφος ωρίμασε ως πιο καθαρή λύση η προώθηση και των νομικών προσώπων ιδιωτικού δικαίου, είτε σε νοσοκομεία είτε σε κρίσιμους τομείς, όπως των μεταμοσχεύσεων και του παιδικού καρκίνου. Και, βέβαια, έπεται συνέχεια.

Είναι η ίδια ακριβώς εγκληματική πολιτική του κόστους-οφέλους που είχε ως αποτέλεσμα τις τεράστιες καταστροφές στη Θεσσαλία, αφού διαχρονικά όλες οι κυβερνήσεις δεν προώθησαν τα αναγκαία αντιπλημμυρικά, αντίστοιχα μέτρα αντισεισμικής θωράκισης και πυροπροστασίας.

Είναι η ίδια εγκληματική πολιτική κόστους-οφέλους που οδήγησε στο έγκλημα των Τεμπών. Και, βέβαια, ο κατάλογος είναι μακρύς. Εξάλλου, το σύνολο του αντιλαϊκού νομοθετικού έργου της Κυβέρνησης αποτελεί στην ουσία προσαρμογή των μέτρων όλων των προηγούμενων κυβερνήσεων στις σημερινές συνθήκες των αναγκών του κεφαλαίου και της προσαρμογής στην πολεμική βιομηχανία.

Την ίδια ώρα, όμως, αντί να μπαίνει σε προτεραιότητα, για παράδειγμα, το βασικότερο πρόβλημα, αυτό δηλαδή της ενίσχυσης σε υγειονομικό προσωπικό των δημόσιων μονάδων, των δημόσιων νοσοκομείων και της πρωτοβάθμιας φροντίδας υγείας, όπου η κατάσταση είναι διαλυτική και να χρηματοδοτηθούν όλες οι αναγκαίες προσλήψεις, τι επικρατεί; Το κριτήριο των αντοχών της οικονομίας, κριτήριο που όχι μόνο δεν έχει οδηγήσει στη βελτίωση έστω της υποστελέχωσης των δημόσιων μονάδων υγείας, αλλά αντίθετα, στην επιδείνωσή τους.

Όμως, ακόμα και μια αύξηση του προϋπολογισμού σε έναν τομέα της υγείας του λαού που προβάλλετε, υπερθεματίζετε και ακούμε ποσοστά επανειλημμένως -βέβαια, τα ίδια- συνοδεύεται με πολλαπλάσια αύξηση της αφαίμαξης του εισοδήματος μέσω των φόρων, των αυξήσεων των τιμών. Αυτό τι σημαίνει; Ότι μια υποτιθέμενη παροχή πληρώνεται πολλαπλάσια από τον λαό.

Έτσι, για παράδειγμα, το σύνολο αύξησης της χρηματοδότησης στην υγεία που αποτυπώνεται στον προϋπολογισμό, αποτελεί χρηματοδότηση του Υπουργείου Υγείας για τον ΕΟΠΥΥ, κυρίως, λόγω απωλειών από τη μείωση των ασφαλιστικών εισφορών κατά 1% του κλάδου υγείας. Δηλαδή οι εργαζόμενοι, μέσω της φορολογίας, θα πληρώσουν τη δική τους και των εργοδοτών την εισφορά. Έτσι το 0,5% αύξηση, μετατρέπεται, μέσω της άμεσης και έμμεσης φορολογίας, σε μείον 1%. Σου παίρνουν, λοιπόν, δύο και σου δίνω ένα. Συνεπώς έχουμε μείωση της χρηματοδότησης σε σχέση με το 2024, μέρος φυσικά της οποίας αφορά και απλήρωτες υποχρεώσεις των δημόσιων μονάδων και όχι κάλυψη νέων αναγκών.

Αντίστοιχα η πρόσθετη χρηματοδότηση νοσοκομείων και πρωτοβάθμιας φροντίδας υγείας κατά 110 εκατομμύρια ευρώ, δεν αφορά δαπάνη για νέες προσλήψεις, παρά μεγάλο μέρος τους αφορά τα γνωστά σε όλους κίνητρα υλοποίησης της κινητικότητας -δηλαδή το: κλείνω μια τρύπα, ανοίγω περισσότερες- ή της προσέλκυσης υγειονομικών στις προβληματικές περιοχές ή το ζήτημα της υπερεφημέρευσης. Και τι κάνετε; Το πολύ μία διαχείριση της γνωστής απαράδεκτης κατάστασης στη δημόσια υγεία, μαζί με την υποχρηματοδότηση των προηγούμενων ετών και τις τεράστιες ελλείψεις σε προσωπικό, σε υποδομές, σε εξοπλισμό και σε άλλα, όπως και τις συνεχώς αντίστοιχα διευρυνόμενες ανικανοποίητες λαϊκές ανάγκες. Το μόνο, λοιπόν, που εγγυάστε με αυτή τη χρηματοδότηση είναι ποιο; Είναι η περαιτέρω επιδείνωση της κατάστασης των δημόσιων μονάδων υγείας. Για δε το πρόγραμμα δημοσίων επενδύσεων, τα χρήματα αυτά και τα κονδύλια για πού προορίζονται; Προορίζονται για τα αποσπασματικά και ληξιπρόθεσμα προγράμματα πρόληψης για τις αντιλαϊκές μεταρρυθμίσεις, ιδιαίτερα στην ψυχική υγεία, και για τον καλλωπισμό των μονάδων υγείας.

Φυσικά, στη βάση όλων αυτών, έρχονται και τα στοιχεία της ΕΛΣΤΑΤ που είναι αποκαλυπτικά, του 2022 τουλάχιστον που είναι διαθέσιμα, για την κατανομή της δαπάνης για την υγεία, με το κράτος να συμμετέχει κατά 30,2%, ενώ οι ιδιωτικές δαπάνες, άμεσες δηλαδή από την τσέπη των ασθενών, και έμμεσες μέσω των ασφαλιστικών ταμείων, που πάλι χρηματοδοτούνται από τους ασφαλισμένους, από τον λαό, χρηματοδοτούνται κατά 70%, και συγκεκριμένα 69,8%. Είναι μια κατανομή που ακριβώς αντανακλά την πολιτική περιορισμού της κρατικής δαπάνης και ανάληψης όλο και μεγαλύτερου βάρους από τον λαό, πολιτική που υπηρετεί την ανταγωνιστικότητα και που προϋποθέτει τη συμπίεση της τιμής της εργατικής δύναμης, που μέρους της φυσικά αφορά την πρόληψη, τη θεραπεία και την αποκατάσταση.

Σε αυτή την πολιτική οφείλεται και το γεγονός πως η δημόσια φαρμακευτική δαπάνη, μεταξύ του 2009 και 2023, μειώθηκε κατά 45%, με αποτέλεσμα κράτος και ασφαλιστικά ταμεία να πληρώνουν πλέον κατά 57,7% λιγότερο, ενώ οι ασφαλισμένοι να πληρώνουν συμμετοχή κατά 43% περισσότερο σε σχέση με το 2009. Την ίδια ώρα, όμως, για τους φαρμακοβιομήχανους προβλέπεται τζάμπα χρήμα, για επενδύσεις στην έρευνα, μέσω της απαλλαγής από το clawback και το rebate, δημιουργώντας όμως τρύπα στον ΕΟΠΥΥ, που μέρος της θα καλυφθεί από τον κρατικό προϋπολογισμό, δηλαδή από τη φορολογία του λαού. Έτσι, πέρα από τον ταξικό αντιλαϊκό προσανατολισμό του προϋπολογισμού και στο ζήτημα του φαρμάκου, αναδεικνύεται η κυνικότητα αυτού του συστήματος της εκμετάλλευσης, που όλα υποτάσσονται στον νόμο του κέρδους, που είναι αδιαπραγμάτευτος, ανεξάρτητα από την όποια πολιτική διαχείρισης, φιλελεύθερη, σοσιαλδημοκρατική ή γιαλαντζί αριστερή. Ένας κυνισμός και συγχρόνως ωμός εκβιασμός στον λαό που αποτυπώθηκε στις δηλώσεις του Υπουργού Υγείας το καλοκαίρι, ότι είναι προτιμότερο, λέει, να αυξηθούν οι τιμές των φαρμάκων, παρά να αποσυρθούν από τους φαρμακοβιομήχανους ως ασύμφορα. Εν ολίγοις, θέλεις φάρμακο; Πλήρωσε για να έχεις.

Κλείνω με αυτό. Και, ναι, χρήμα βρέχει. Υπάρχουν λεφτόδεντρα, αλλά για τους μονοπωλιακούς ομίλους. Χρήμα, όμως, που το πληρώνει πολλαπλάσια ο λαός και ως αιμοδότης, μέσω της βαριάς άμεσης και έμμεσης φορολογίας και φοροληστείας που επιβάλλετε όλες οι κυβερνήσεις, αλλά και ως πελάτης του εμπορευματοποιημένου συστήματος υγείας, και αντίστοιχα στην παιδεία και στις άλλες κοινωνικές παροχές. Χρήμα, όμως, που δίνει φτερά στην ένταση της εκμετάλλευσης των εργαζομένων και στην επιδείνωση των όρων δουλειάς και της ζωής τους.

Και απέναντι σε αυτή τη βαρβαρότητα ο μόνος που μπορεί να αναμετρηθεί με αξιώσεις ενάντια σε αυτό το σύστημα, την Ευρωπαϊκή Ένωση, την εξουσία των μονοπωλίων, είναι ο λαός με την πάλη του, απορρίπτοντας Νέα Δημοκρατία, ΠΑΣΟΚ, ΣΥΡΙΖΑ και τα άλλα κόμματα, που όλοι τους έχουν κοινό πρόγραμμα την εμπορευματοποίηση της υγείας, και συγχρόνως με ένα πολύ πιο δυνατό ΚΚΕ. Διότι δεν νοείται υγεία με κέρδος, κόστος και επιχειρηματική δράση. Δεν νοείται η υγεία, ένα ζήτημα ζωής, να είναι εμπόρευμα. Οι ζωές και οι ανάγκες του λαού μας, όπως αυτή για καθολικά δημόσια δωρεάν υγεία ως κοινωνικό αγαθό χωρίς καμμία επιχειρηματική δράση, είναι η μόνη πραγματική διέξοδος με τον λαό κυρίαρχο του πλούτου που παράγει. Γι’ αυτούς τους λόγους καταψηφίζουμε τον προϋπολογισμό.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Λαμπρούλη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθήτριες και μαθητές και έξι εκπαιδευτικοί συνοδοί τους από το Εσπερινό Επαγγελματικό Λύκειο Περάματος.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Λέω την παραπάνω ανακοίνωση με αυτή την ικανοποίηση, γιατί είναι από την ιδιαίτερη εκλογική μου περιφέρεια. Βεβαίως, στην Αίθουσα, εκτός από εμένα, βρίσκονται άλλοι δύο Βουλευτές, ο κ. Λιάκος και ο κ. Τσοκάνης. Σας καλωσορίζουμε όλοι εγκαρδίως, αλλά εμάς θα μας επιτρέψετε να σας καλωσορίσουμε ιδιαιτέρως, να σας συγχαρούμε και να σας ευχηθούμε καλή δύναμη. Αναγνωρίζουμε -και εγώ ιδιαίτερα που η επαγγελματική μου διαδρομή υπήρξε στον χώρο της εκπαίδευσης- και θέλουμε να σας συγχαρούμε ιδιαιτέρως, γιατί είστε και εσπερινό και επαγγελματικό λύκειο και καταλαβαίνουμε όλοι τις δυσκολίες που αντιμετωπίζετε, για να μπορέσετε να αποκτήσετε επάγγελμα, κατ’ αρχάς, και μόρφωση ταυτόχρονα με το επάγγελμα. Καλές γιορτές!

(Χειροκροτήματα από όλες τις πτέρυγες της Βουλής)

Να συγχαρώ και τους εκπαιδευτικούς -μου επιτρέπετε αυτή την παρέκκλιση-, όπως και τη διευθύντρια του σχολείου, που τη βλέπω πάνω στα θεωρεία, την κ. Ρήγα, και όλους τους καλούς συναδέλφους. Έκανα κατάχρηση του Κανονισμού, αλλά δεν τυχαίνει συχνά.

Εύχομαι καλή πρόοδο παιδιά. Καλά Χριστούγεννα και καλές γιορτές σε όλους! Να είστε καλά!

Τον λόγο τώρα θα δώσω στον κ. Παύλο Χρηστίδη, τον Βουλευτή του ΠΑΣΟΚ - Κινήματος Αλλαγής. Αμέσως μετά τον λόγο θα πάρει ο Υπουργός Ψηφιακής Διακυβέρνησης κ. Παπαστεργίου.

Κύριε Χρηστίδη, έχετε τον λόγο τώρα, αφού ακούσατε και εσείς την ανακοίνωση του σχολείου από το Πέραμα.

**ΠΑΥΛΟΣ ΧΡΗΣΤΙΔΗΣ:** Κύριε Πρόεδρε, ευχαριστώ πολύ. Τον ενάμιση χρόνο που είμαι Βουλευτής, να σας πω ότι είναι η καλύτερη ομιλία που έχει γίνει για φιλοξενούμενους. Επομένως το δικαιούστε και το δικαιούνται φυσικά και οι άνθρωποι οι οποίοι βρίσκονται εδώ.

Γίνεται η συζήτηση για τον προϋπολογισμό και το μισό Υπουργικό Συμβούλιο περιοδεύει εκτός Αττικής, στην Κρήτη. Αυτή είναι η αξία που δίνει η Κυβέρνηση στο δικό της πόνημα. Αυτή είναι η ομολογία του κ. Μητσοτάκη ότι κρατάμε στα χέρια μας ένα κείμενο το οποίο είναι μάλλον αδιάφορο και συγκρίνεται μόνο με την αδιαφορία της Κυβέρνησης για τους θεσμούς, μεταξύ των οποίων και του Κοινοβουλίου, της συζήτησης του προϋπολογισμού που κάνουμε σήμερα και θεωρείται κορυφαία.

Τι υπόσχεται, όμως, αυτός ο προϋπολογισμός, συνάδελφοι; Σε ποιον άξονα δεσμεύεται να κινηθεί η Κυβέρνηση με τον έκτο αυτόν προϋπολογισμό που καταθέτει; Τι διαφορετικό και καλύτερο μπορεί να περιμένει ο ελληνικός λαός από τον πολιτικό σχεδιασμό που έχουμε στα χέρια μας; Αυτά είναι τα βασικά ερωτήματα που πρέπει να απαντήσει ο καθένας και η καθεμία από εμάς, αιτιολογώντας και την ψήφο του, πέρα και πάνω από συλλογικές προσεγγίσεις που έχουν τα κόμματα, οι παρατάξεις μας. Δεν είναι ένα ζήτημα μικροκομματικής προσέγγισης, αλλά ένα θέμα πραγματικής πολιτικής.

Θα βελτιωθεί ή όχι η ζωή για κάθε πολίτη; Θα αλλάξουν και σε ποια κατεύθυνση οι συνθήκες της ζωής του; Υπόσχεται αυτός ο προϋπολογισμός επαρκή εισοδήματα για τους Έλληνες; Προφανώς όχι. Δεσμεύεται για λιγότερους φόρους; Το αντίθετο. Υπόσχεται επαρκείς συντάξεις για τους μικροσυνταξιούχους, μείωση των τιμών στα τρόφιμα ή στην ενέργεια; Δεσμεύεται για την ενίσχυση του κοινωνικού κράτους, των σχολείων ή των νοσοκομείων, ώστε να μειωθούν έστω οι ιδιωτικές δαπάνες για υγεία και παιδεία; Ούτε κατά διάνοια. Προβλέπει μήπως κάποιον μηχανισμό αναδιανομής, ώστε να συνεισφέρουν, για παράδειγμα, οι τράπεζες στην κοινωνία ή για να σταματήσει το ράλι στις τιμές των ενοικίων και των ακινήτων; Ρητορικό το ερώτημα.

Μήπως, εν τέλει, αποτυπώνεται κάποια προσπάθεια, έστω να αλλάξει η σχέση έμμεσων και άμεσων φόρων, ώστε να ελαφρυνθούν οι πιο αδύναμες οικονομικά ομάδες; Προφανώς και όχι.

Όπως είπε και ο Πάρις Κουκουλόπουλος ως εισηγητής, αυτό που είναι καθαρό στον προϋπολογισμό, είναι ότι το 2025 οι Έλληνες θα πληρώσουν 15 δισεκατομμύρια συνολικά περισσότερους φόρους από το 2019. Είναι αύξηση άνω του 29%, τη στιγμή που το πραγματικό ΑΕΠ την ίδια χρονιά θα είναι αυξημένο μόλις κατά 10% περίπου, σε σχέση με το 2019. Επομένως καθίσταται σαφές ότι τα συνολικά φορολογικά έσοδα αυξάνονται με τριπλάσια ταχύτητα σε σχέση με το εθνικό εισόδημα.

Και αυτή η πολιτική συνεχίζεται. Η Κυβέρνηση δεσμεύεται στην άδικη φορολόγηση, στη διατήρηση ενός παραγωγικού μοντέλου που οδήγησε στη χρεοκοπία, στην υποβάθμιση του κοινωνικού κράτους, στη συρρίκνωση της μεσαίας τάξης και στη διαιώνιση του μοντέλου «φτωχοί εργαζόμενοι, εργαζόμενοι σε δύο δουλειές, συνταξιούχοι εργαζόμενοι και συνταξιούχοι σε ανέχεια».

Αυτό είναι το μοντέλο της σταθερότητας και της κανονικότητας της Νέας Δημοκρατίας εδώ και έξι χρόνια: σταθερά πιο φτωχοί, σταθερά πιο στάσιμοι οι περισσότεροι Έλληνες.

Όλη αυτή η κυβερνητική πολιτική, αποτυπώνεται με σαφήνεια σε επίσημα στοιχεία. Δεν τα λέμε εμείς, κύριοι συνάδελφοι. Η νέα έκθεση του ΟΟΣΑ κατατάσσει τη χώρα μας στην τρίτη θέση από το τέλος μεταξύ των τριάντα οκτώ χωρών του ΟΟΣΑ, όσον αφορά στο ύψος της ανεργίας τον Οκτώβριο του 2024. Η Ελλάδα με ανεργία στο 9,8% βρέθηκε πίσω μονάχα από την Ισπανία και την Κολομβία και ο αντίστοιχος μέσος όρος είναι στο 4,9%.

Προφανώς μπορούμε να μπούμε και στη συζήτηση που έχει να κάνει με τον προϋπολογισμό. Σύμφωνα με όσα προβλέπει το Υπουργείο Οικονομικών, ο πληθωρισμός του 2024 θα είναι στο 2,7%. Όμως, οι αυξήσεις που λέτε ότι θα δώσετε στις συντάξεις θα είναι στο 2,4%. Αυτή, όμως, η αύξηση, ακόμα και αυτή η μικρή αύξηση δεν θα δοθεί σε όλους, αφού εξαιρούνται όσοι έχουν προσωπική διαφορά και θα περιοριστούν σε αυτό το «δωράκι», το οποίο δίνει η Κυβέρνηση. Σήμερα ένας συνταξιούχος εδώ έξω, στην πλατεία Συντάγματος, μου έλεγε: «Μας αντιμετωπίζει η Κυβέρνηση, όπως τα περιστέρια οι περαστικοί. Μας πετάνε τα ίδια ψίχουλα κάθε τέλος του χρόνου».

Οι αυξήσεις που θα δώσετε, λοιπόν, είναι κατώτερες της αύξησης του κόστους ζωής το 2024. Θα μειωθούν μήπως οι τιμές; Ακριβώς το αντίθετο, θα αυξηθούν. Αυτό το 2,1%, λοιπόν, το προβλέπετε εσείς στη δική σας έκθεση. Άρα η αγοραστική δύναμη για τους συνταξιούχους θα έχει περαιτέρω επιδείνωση.

Αυτή η περαιτέρω επιδείνωση έχει να κάνει και με άλλα ζητήματα, που μας απασχολούν εδώ και πέντε χρόνια. Η Κυβέρνηση της Νέας Δημοκρατίας είναι μία Κυβέρνηση, από την οποία ο ελληνικός λαός περιμένει να καταργήσει τον νόμο Κατρούγκαλου, εκείνες τις πολλαπλές ψεύτικες προεκλογικές δεσμεύσεις του κ. Μητσοτάκη σε πολλούς και διαφορετικούς χρόνους.

Καταθέτω για τα Πρακτικά δημοσιεύματα με δηλώσεις του κ. Μητσοτάκη τον Σεπτέμβριο του 2018, τον Αύγουστο του 2018 και φυσικά τον Σεπτέμβριο του 2018.

(Στο σημείο αυτό ο Βουλευτής κ. Παύλος Χρηστίδης καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όλα αυτά, λοιπόν, είναι ζητήματα που προξενούν πολύ μεγάλα θέματα και ταλαιπωρούν τους ασφαλισμένους και τους συνταξιούχους, αφού είναι σαφές ότι ο νόμος Κατρούγκαλου επικυρώθηκε με τον νόμο Βρούτση. Όλα αυτά που ζήσαμε, είναι ζητήματα τα οποία απασχολούν τους πολίτες.

Φυσικά, οφείλω να κάνω και μια σύντομη αναφορά στο κομμάτι των fast track διαδικασιών γύρω από αυτό, το οποίο θεωρείτε ότι είναι η ταχύτερη απονομή των συντάξεων. Πόσες είναι εκείνες που εκδίδονται λανθασμένα και με μειωμένα ποσά, παραπέμποντας τους δικαιούχους στο απώτερο μέλλον για έκδοση οριστικών συντάξεων; Τι κάνετε γι’ αυτό; Τι κάνετε για τις επικουρικές συντάξεις και φυσικά για όλες αυτές τις αναμονές; Τι κάνετε για τους εργαζόμενους και τους ελεύθερους επαγγελματίες, οι οποίοι βλέπουν τα εισοδήματά τους να μη φτάνουν για βασικά θέματα;

Επομένως, και το 2025 θα έχουμε μήνες να μπαίνουν, οι οποίοι θα είναι εξαιρετικά επίπονοι για τους εργαζόμενους, τους συνταξιούχους, τους ανθρώπους, οι οποίοι είναι μικρομεσαίοι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η δική σας πολιτική είναι μια πολιτική, η οποία είναι αδιέξοδη. Άκουγα την κ. Συρεγγέλα να αναφέρεται σε μια σειρά ζητημάτων που αφορούν στο ΠΑΣΟΚ και την άκουγα να αναφέρεται και στον τρόπο με τον οποίο ζητάμε τις ρυθμίσεις για τις τράπεζες. Αναρωτιέμαι: ειλικρινά, η κ. Συρεγγέλα ή οι Βουλευτές της Νέας Δημοκρατίας δεν νιώθουν κάπως, όταν βλέπουν τα επιτόκια της Ευρωπαϊκής Κεντρικής Τράπεζας να αυξάνουν και μαζί να αυξάνουν και τα δικά μας επιτόκια, αλλά όταν αυτά μειώνονται, τα δικά μας να μη μειώνονται; Τι νιώθουν, όταν συμβαίνει το ίδιο με τον Euribor και όταν περιμένουμε τόσο καιρό να έχουμε ρυθμίσεις για τις χρεώσεις; Τώρα που το ΠΑΣΟΚ πήρε αυτές τις πρωτοβουλίες, ακούμε ότι θα έρθει ο κ. Μητσοτάκης την Κυριακή και θα ανακοινώσει μέτρα. Καλώς ήρθατε στην πραγματικότητα. Καλώς τους και ας άργησαν!

Σας ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Χρηστίδη.

Καλώ στο Βήμα τον Υπουργό Ψηφιακής Διακυβέρνησης κ. Παπαστεργίου.

Κύριε Υπουργέ, έχετε τον λόγο.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε.

Κυρίες και κύριοι Υπουργοί, κυρίες και κύριοι Βουλευτές, βλέποντας ένα διεθνές περιβάλλον, το οποίο διαρκώς κινείται μέσα σε αναταράξεις, με τεράστιες τεχνολογικές και άλλες αλλαγές, που κανείς δεν μπορούσε μέχρι πρότινος να προβλέψει, η Ελλάδα παραμένει μια όαση σταθερότητας, μια χώρα χωρίς εποπτεία, όπως ήταν πριν από λίγα χρόνια.

Αντιθέτως, είναι μια χώρα με πολύ υψηλούς ρυθμούς ανάπτυξης, υγιή δημόσια οικονομικά, μια χώρα στιβαρή που καινοτομεί, προχωρά στον δρόμο των μεταρρυθμίσεων, προκειμένου η πρόοδος να συνεχιστεί.

Βλέπουμε μεγάλες οικονομίες εντός της Ευρωπαϊκής Ένωσης να κλυδωνίζονται. Τίποτα δεν θεωρείται δεδομένο, κάτι το οποίο είχαμε ζήσει εμείς τα προηγούμενα χρόνια και τώρα παρατηρούμε άλλες χώρες, με πολύ ισχυρότερο οικονομικό αποτύπωμα από εμάς, να εμφανίζονται ασταθείς μετά από δεκαετίες ευμάρειας.

Η Ελλάδα εμφανίζει πρωτογενές πλεόνασμα που θα διαμορφωθεί στο 2,5% του ΑΕΠ για φέτος και στο 2,4% για το 2025. Ο ρυθμός ανάπτυξης αναμένεται να ανέλθει στο 2 2% για το 2024 και στο 2,3% για το 2025. Το ΑΕΠ του 2025 σε σχέση με το 2019, θα σημειώσει αύξηση κατά 62 δισεκατομμύρια ευρώ, 34% δηλαδή.

Ο λόγος του δημόσιου χρέους προς το ΑΕΠ το 2020 ήταν δυσθεώρητος, ήταν 209,4% και το 2025 θα υποχωρήσει κατά 55,4 ποσοστιαίες μονάδες. Μιλούμε για μια τεράστια μεταβολή που δεν έγινε από τύχη, ούτε από σύμπτωση. Ήταν η προνοητικότητα, η εργασία -η συγκυρία, προφανώς δεν συμμετείχε σε όλα αυτά- και όλα αυτά έγιναν από την Κυβέρνηση του Κυριάκου Μητσοτάκη, την Κυβέρνηση που έχει κατορθώσει να διατηρεί σταθερότητα αξιοθαύμαστη πλέον σε ευρωπαϊκό επίπεδο, στα μάτια άλλων κυβερνήσεων και οδηγεί τη χώρα στην επιτυχία και τη σταθερή ανάπτυξη.

Η σταθερότητα είναι πολύ σημαντικός παράγοντας για τις επενδύσεις, που αναμένεται να αυξηθούν κατά 6,7% το 2024 και 8,4% το 2025. Αυτό σημαίνει ότι και το ποσοστό ανεργίας αναμένεται να μειωθεί από το 10,3% το 2024 σε 9,7% το 2025.

Η Ελλάδα αλλάζει, κυρίες και κύριοι Βουλευτές, ξεφεύγει από τις αγκυλώσεις του παρελθόντος, προχωρά μπροστά. Το είδαμε πολύ δυναμικά στην περίπτωση του ψηφιακού μετασχηματισμού, που ουδείς περίμενε το 2019 ότι θα φτάσει σήμερα σε αυτά τα επίπεδα.

Μόλις προχθές ανακοινώθηκε από την Ευρωπαϊκή Επιτροπή μια πολύ μεγάλη επιτυχία για τη χώρα μας, η συμμετοχή μας σε ένα από τα επτά σχήματα για τα εργοστάσια τεχνητής νοημοσύνης. Στην ουσία, φέρνουμε κοντά νεοφυείς επιχειρήσεις, δεδομένα, υπολογιστική ισχύ, με τα προβλήματα του δημόσιου και του ιδιωτικού τομέα.

Ο Πρωθυπουργός Κυριάκος Μητσοτάκης ανέφερε ότι είναι από τα έργα που μας γεμίζουν υπερηφάνεια, διότι, η Ελλάδα τοποθετείται στην πρωτοπορία της Ευρωπαϊκής Ένωσης.

Η πρωτοπορία, η καινοτομία, δεν είναι απλώς κάτι το οποίο λέγεται, είναι αυτό που δημιουργεί τις συνθήκες για τη βελτίωση της ποιότητας ζωής των πολιτών, για την άνοδο του εισοδήματος και του βιοτικού επιπέδου, για την αλλαγή παραδείγματος στην Ευρώπη αλλά και την εδραίωση ενός παραγωγικού μοντέλου του σήμερα και για το χτίσιμο του αύριο.

Πέρυσι, από το Βήμα αυτό, έλεγα ότι πρέπει να προχωρήσουμε ακόμα πιο αποφασιστικά, πιο ουσιαστικά στον ψηφιακό μετασχηματισμό, να βάλουμε στόχο η χώρα μας να γίνει μία από τις πρώτες στην Ευρώπη στην τεχνητή νοημοσύνη στη δημόσια διοίκηση και το κάναμε πράξη. Και δεν είναι μόνο αυτό. Το Υπουργείο Ψηφιακής Διακυβέρνησης καθιερώθηκε ως αρωγός, τεχνικός σύμβουλος και συμπαραστάτης σε πολλά άλλα Υπουργεία, δίνοντας ψηφιακές λύσεις στα προβλήματα που προκύπτουν στο κράτος.

Πέρυσι, μιλούσαμε για τις αλλαγές που φέρνει η τεχνητή νοημοσύνη στο δημόσιο και το κάναμε πράξη με τον ψηφιακό βοηθό, ο οποίος μάλιστα σήμερα κλείνει έναν χρόνο ζωής, απαντώντας σε ένα εκατομμύριο εξακόσιες χιλιάδες ερωτήματα Ελλήνων πολιτών.

Συνεχίσαμε το έργο το οποίο ξεκίνησε το 2019 με τον ίδιο ρυθμό, όλο το κράτος στο κινητό μας. Μόνο την τελευταία διετία έχουμε προσθέσει πεντακόσιες νέες ψηφιακές υπηρεσίες στο gov.gr και μέχρι τέλος του χρόνου θα φτάσουμε τις δύο χιλιάδες. Μάλιστα, από την προηγούμενη εβδομάδα το ίδιο μοντέλο του gov.gr υλοποιείται και στην Κύπρο, με την οποία μέσα στο 2025 θα ανταλλάσσουμε κανονικά ψηφιακά έγγραφα και ταυτότητες και θα είμαστε τα δύο πρώτα ευρωπαϊκά κράτη που συνδέουν τα πληροφοριακά τους συστήματα.

Η τεχνητή νοημοσύνη μπήκε και στο Κτηματολόγιο. Πλέον ο έλεγχος των νομικών τίτλων γίνεται προφανώς πάντα από άνθρωπο, αλλά με τη βοήθεια τεχνητής νοημοσύνης, επιταχύνοντας πάρα πολύ την όλη διαδικασία.

Όμως, στο σημείο αυτό θα μου επιτρέψετε να αναφερθώ και σε πολλά άλλα σημαντικά -εμβληματικά θα έλεγα- έργα τα οποία τρέχει η χώρα μας, έργα που αλλάζουν την εικόνα της Ελλάδας, ενισχύουν τη θέση της στους διεθνείς δείκτες και την κάνουν ακόμα πιο ελκυστική για επενδύσεις.

Η δικαιοσύνη αλλάζει με το σύστημα «e-Justice» και τις υπηρεσίες τηλεδιάσκεψης σε δικαστήρια και σωφρονιστικά καταστήματα. Η διαδικασία απονομής δικαιοσύνης επιταχύνεται. Μάλιστα χθες και προχθές έγιναν οι δύο πρώτες πιλοτικές δοκιμές αυτού του συστήματος της απομακρυσμένης εξέτασης μαρτύρων.

Το δημόσιο αλλάζει με το «ΣΥΖΕΥΞΙΣ ΙΙ», ένα έργο διασύνδεσης των δημόσιων υποδομών, αλλά και με το σύστημα διαχείρισης του ανθρωπίνου δυναμικού, με τις διαλειτουργικότητες, προκειμένου τα συστήματα του δημοσίου να «μιλούν» μεταξύ τους με απόλυτη ασφάλεια και με σεβασμό στα προσωπικά δεδομένα, με το CRM, την ενιαία ψηφιακή πλατφόρμα εξυπηρέτησης πολιτών και επιχειρήσεων, με τον «govERP», που ανοίγει μία νέα μεταρρυθμιστική σελίδα στη διαφάνεια και τη λογοδοσία στο δημοσιονομικό σύστημα της χώρας.

Επανασχεδιάζουμε το σύστημα ηλεκτρονικών δημόσιων συμβάσεων, ένα έργο με προϋπολογισμό 12 εκατομμύρια ευρώ.

Στην υγεία ψηφιοποιούμε τα ιατρικά αρχεία του δημόσιου συστήματος υγείας, ένα έργο 118 εκατομμυρίων ευρώ και ομογενοποιούμε τα πληροφοριακά συστήματα των νοσοκομείων, έτσι ώστε να αποκτήσουμε τον έναν, ενιαίο, μεγάλο ιατρικό φάκελο με τα δεδομένα μας. Αναβαθμίζουμε το σύστημα της ηλεκτρονικής συνταγογράφησης, επεκτείνουμε το εθνικό δίκτυο τηλεϊατρικής, ένα έργο 30 εκατομμυρίων ευρώ.

Στη γεωργία περνάμε στον ψηφιακό μετασχηματισμό του αγροδιατροφικού τομέα, ένα έργο 56 εκατομμυρίων ευρώ.

Εμβληματικό έργο για εμάς είναι και οι ψηφιοποιήσεις με πόρους του Ταμείου Ανάκαμψης, όπως και για τα προηγούμενα έργα. Συνεχίζουμε ένα έργο το οποίο είναι τεράστιο με προϋπολογισμό 590 εκατομμύρια ευρώ. Πάμε να ψηφιοποιήσουμε 1,2 δισεκατομμύριο σελίδες στο Κτηματολόγιο, στην υγεία, στη δικαιοσύνη, στα Γενικά Αρχεία του Κράτους. Έως σήμερα έχουμε ψηφιοποιήσει 278 εκατομμύρια σελίδες. Οι μηχανές δουλεύουν στο φουλ και ελπίζουμε ότι τους επόμενους τρεις μήνες να έχουμε φτάσει στο 30% του συνόλου του έργου.

Οφείλω να αναφερθώ και στο φιλόδοξο πρόγραμμα των ελληνικών μικροδορυφόρων, ένα εμβληματικό έργο το οποίο χρηματοδοτείται από το Ταμείο Ανάκαμψης με προϋπολογισμό 200 εκατομμύρια ευρώ και στόχο έως το 2026 να έχουμε δεκατρείς δικούς μας μικροδορυφόρους, τα δεδομένα των οποίων θα είναι εξαιρετικά χρήσιμα στη Μετεωρολογία, στην αγροτική ανάπτυξη.

**ΘΕΟΦΙΛΟΣ ΞΑΝΘΟΠΟΥΛΟΣ:** Μικροδορυφόρους είπατε, κύριε Υπουργέ;

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Μικροδορυφόρους.

Και σκοπό έχουμε να στηρίξουμε την αγροτική ανάπτυξη, τη διάσωση των δασών, την Πολιτική Προστασία. Είναι εικόνες οι οποίες δεν θα είναι μόνο για χρήση του Υπουργείου μας, αλλά θα πάνε και στο Κτηματολόγιο, την Πολιτική Προστασία και φορείς όπως το ΓΕΕΘΑ, το ΤΕΕ, τον ΟΦΥΠΕΚΑ , τον ΟΠΕΚΕΠΕ.

Επιστρέφω στην καθημερινότητα των πολιτών, όπου το Υπουργείο Ψηφιακής Διακυβέρνησης πάντοτε προτείνει και υλοποιεί λύσεις που δίνουν ευκολία, αλλά και απλότητα στους πολίτες, όπως τα Pass, οι διάφορες άυλες ψηφιακές κάρτες, με τις πλατφόρμες, όπως αυτή για τα ζώα συντροφιάς, με εργαλεία καταγραφής και ελέγχου, όπως η πλατφόρμα για τα ακαθάριστα οικόπεδα, η οποία αποτελεί πολύτιμο εργαλείο για το κράτος και τον έλεγχο στην Πολιτική Προστασία, με έξυπνες εφαρμογές, όπως το «MyCoast», που εκτιμήθηκε ιδιαιτέρως από τον κόσμο φέτος το καλοκαίρι, ενώ ταυτόχρονα διευκολύνθηκε πολύ ο ελεγκτικός μηχανισμός, ώστε να δρα στοχευμένα και γρήγορα. Και συνεχίζουμε με το «MyStreet» για τον ελεύθερο κοινόχρηστο χώρο στις πόλεις μας, με μοναδικές σε ευρωπαϊκό επίπεδο εφαρμογές, όπως η ψηφιακή ταυτοποίηση των γηπέδων και των φιλάθλων σε αυτά. Έχει καμμία σχέση πραγματικά η εικόνα των γηπέδων σήμερα με αυτή πριν από έναν χρόνο; Και τότε κάποιοι έλεγαν πως δεν θα πετύχει και πέτυχε και δούλεψε και σήμερα όλα δουλεύουν εξαιρετικά.

Επίσης, ενισχύουμε τις επιχειρήσεις με την ψηφιακή τους αναβάθμιση με δράσεις, όπως το Πρόγραμμα Ψηφιακού Μετασχηματισμού Μικρομεσαίων Επιχειρήσεων προϋπολογισμού 442 εκατομμυρίων ευρώ, για να προχωρήσουμε με ψηφιακά εργαλεία σε μια νέα εποχή πολύ πιο ανταγωνιστική για εμάς και τις επιχειρήσεις μας.

Κυρίες και κύριοι Βουλευτές, όλα τα παραπάνω αποτελούν δεδομένα τα οποία θέλουν ασφαλείς και επαρκείς χώρους για την αποθήκευσή τους. Για τον λόγο αυτό προχωράμε στον εκσυγχρονισμό και την ενίσχυση των υφιστάμενων υποδομών, αλλά και την ανάπτυξη νέων πάντοτε με σεβασμό στο περιβάλλον και υλοποιώντας πράσινες στρατηγικές και πράσινα κέντρα δεδομένων. Για το «G-Cloud» ο προϋπολογισμός φτάνει τα 176 εκατομμύρια ευρώ.

Παράλληλα, όπως πιθανώς έχετε ακούσει, η χώρα μας πλέον γίνεται ένας εξαιρετικός χώρος για επενδύσεις σε αντίστοιχα κέντρα δεδομένων, εταιρείες όπως η «Microsoft», η «Google», η «Data4», η «Digital Realty», η «Amazon», αλλά και πολλές άλλες, η «Sparkle» και η ΔΕΗ έχουν πλέον επιλέξει τη χώρα μας ως ένα μοναδικό κέντρο ανάπτυξης τέτοιων υποδομών, προκειμένου να δουλέψουν και να εκμεταλλευτούμε και τις ανανεώσιμες πηγές στη χώρα μας.

Στις τηλεπικοινωνίες έργα όπως το «Ultra-Fast Broadband» ανοίγουν την ευρυζωνικότητα σε περιαστικές περιοχές, αλλά και τα δύο vouchers που πρόσφατα ανακοινώσαμε και ήδη υλοποιούνται, το «Gigabit Voucher» και το «Smart Readiness» έρχονται να ενισχύσουν τη δυνατότητα ευρυζωνικών συνδέσεων στην Αθήνα, τη Θεσσαλονίκη, αλλά και όλες τις μεγάλες και μικρότερες ελληνικές πόλεις.

Για τους δήμους μας το έργο των «Smart Cities», τριακόσιες δώδεκα προτάσεις από δήμους της χώρας, 250 περίπου εκατομμύρια από το ΕΣΠΑ, αλλά και άλλα 90 εκατομμύρια από το Ταμείο Ανάκαμψης για τους δεκαεπτά μεγάλους δήμους της χώρας.

Βεβαίως, οι ανάγκες όλων αυτών θέλουν κυβερνοασφάλεια. Δημιουργήσαμε την Εθνική Αρχή Κυβερνοασφάλειας και πριν από λίγες μέρες νόμος του κράτους έγινε και η νομοθεσία NIS2 για την κυβερνοασφάλεια.

Μιλήσαμε για τεχνητή νοημοσύνη και το κάναμε πράξη και πλέον με τις νέες αυτές εξελίξεις στο κομμάτι των εργοστασίων τεχνητής νοημοσύνης μπορούμε με σαφήνεια να πούμε πως είμαστε πολύ μπροστά.

Θέλω να τονίσω κλείνοντας πως είμαστε μεγαλύτεροι και ίσως έχουμε αντιστάσεις στη χρήση του διαδικτύου. Όμως, πρέπει να λάβουμε μέριμνα για τα παιδιά και εδώ πέρα ερχόμαστε με στοχευμένες δράσεις να προστατέψουμε την πολύ ευαίσθητη αυτή ηλικία των παιδιών μας σε σχέση με τον εθισμό στην οθόνη.

Κυρίες και κύριοι, μιλήσαμε για επανεκκίνηση πέρυσι στην τεχνολογία, στον ψηφιακό σχηματισμό και το κάναμε πράξη. Φέτος μιλάμε για παρεμβάσεις που μας αλλάζουν επίπεδο και μας αλλάζουν και εποχή. Το Υπουργείο Εθνικής Οικονομίας και Οικονομικών κατέθεσε έναν προϋπολογισμό στη βάση της δημοσιονομικής σύνεσης και σας καλώ να τον υπερψηφίσετε.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κύριο Υπουργό και συνεχίζουμε τον κατάλογο των ομιλητών συναδέλφων Βουλευτών, καλώντας στο Βήμα τον Βουλευτή της Νέας Δημοκρατίας, τον κ. Γιάννη Λαμπρόπουλο. Θα μιλήσουν πέντε, έξι Βουλευτές και στη συνέχεια θα πάρει τον λόγο ο Αναπληρωτής Υπουργός Παιδείας, Θρησκευμάτων και Αθλητισμού κ. Γιάννης Βρούτσης.

Ορίστε, κύριε Λαμπρόπουλε, έχετε τον λόγο.

**ΙΩΑΝΝΗΣ ΛΑΜΠΡΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, η συζήτηση και ψήφιση στη Βουλή του προϋπολογισμού αποτελεί και ψήφο εμπιστοσύνης στην Κυβέρνηση.

Σύμφωνα με όλα τα στοιχεία, η οικονομία μας βρίσκεται σε σταθερή αναπτυξιακή πορεία. Από το 2019 η Κυβέρνηση της Νέας Δημοκρατίας με Πρωθυπουργό τον Κυριάκο Μητσοτάκη αντιμετώπισε με επιτυχία την πανδημία, το μεταναστευτικό, τις προκλήσεις της Τουρκίας και έβαλε τη χώρα σε πορεία ανάπτυξης και σταθερότητας.

Σε μία περιοχή όπου οι πολεμικές συγκρούσεις μαίνονται και επεκτείνονται, η χώρα μας είναι παράγοντας σταθερότητας και ειρήνης. Η Κυβέρνηση ενίσχυσε την αποτρεπτική ικανότητα των Ενόπλων Δυνάμεων με σύγχρονα οπλικά συστήματα και παράλληλα, αναβάθμισε τις διμερείς σχέσεις με τις ισχυρές δυνάμεις στον κόσμο, υπογράφοντας συμφωνίες στρατιωτικής συνεργασίας και με άλλες σημαντικές χώρες της Μέσης Ανατολής. Η χώρα μας, πιστή σε αρχές και τους κανόνες του Διεθνούς Δικαίου, είναι πάντοτε στο πλευρό των συμμάχων, των δυνάμεων της ελευθερίας και της δημοκρατίας.

Σήμερα η Ελλάδα διαθέτει υψηλό κύρος, σεβασμό και χαίρει εμπιστοσύνης. Καταστήσαμε και ευρωπαϊκά τα εθνικά μας θέματα και επανεκκινήσαμε σε συνεργασία με την κυπριακή ηγεσία τις συνομιλίες για την επίλυση του Κυπριακού. Συνομιλούμε με την Τουρκία και πασχίζουμε για μόνιμη ηρεμία και ειρήνη μεταξύ των δύο χωρών, αναγνωρίζοντας ως μόνη διαφορά την ΑΟΖ και την υφαλοκρηπίδα, όπου η προσφυγή στη Χάγη θα αποτελούσε θετική εξέλιξη.

Τα τελευταία χρόνια η Κυβέρνηση έχει καταβάλει σοβαρές προσπάθειες για την αντιμετώπιση του επίσης μεγάλου εθνικού προβλήματος, που είναι το δημογραφικό και η γήρανση του πληθυσμού. Ενδεικτικοί -και ανησυχητικοί- της μείωσης των γεννήσεων στην Ελλάδα είναι οι αριθμοί που αποτυπώνονται στις στρατιωτικές κλάσεις, όπως προκύπτουν από τους εγγεγραμμένους στα μητρώα αρρένων των δήμων. Για παράδειγμα, η κλάση του 2001, γεννηθέντες του 1980, είχε αποδώσει 86.385 στρατεύσιμους. Στη δεκαετία του ’80 υπήρξε κάθετη πτώση, αφού η κλάση 2011, γεννηθέντες το 1990, είχε αποδώσει μόλις 56.702 στρατεύσιμους. Η κλάση 2021, γεννηθέντες το 2000, απέδωσε 50.719 στρατεύσιμους. Η κλάση 2032, γεννηθέντες το 2011, θα αποδώσει 49.058 στρατεύσιμους. Από τα παραπάνω στοιχεία προκύπτει ότι από την 2001 κλάση, γεννηθέντες το 1980, μέχρι το 2032, γεννηθέντες το 2011, θα υπάρξει μείωση της απόδοσης των κλάσεων κατά 37.287 στρατεύσιμους.

Για την επιβίωση του έθνους μας -γιατί περί αυτού πρόκειται- οφείλουμε να συνεργαστούμε όλοι, Κυβέρνηση, κόμματα, τοπική αυτοδιοίκηση, Εκκλησία, κοινωνία, οικονομικοί παράγοντες, να σχεδιάσουμε πολιτικές που θα εφαρμοστούν άμεσα για την αντιμετώπιση του δημογραφικού. Να δοθούν γενναία κίνητρα για δεύτερο παιδί, να στηριχθούν ακόμη περισσότερο όλες οι μητέρες, εργαζόμενες και μη, με παιδικούς σταθμούς, καθώς και οι αδύναμες οικονομικά οικογένειες που μεγαλώνουν και σπουδάζουν παιδιά, με γενναίο στεγαστικό πρόγραμμα.

Προς την κατεύθυνση αυτή προτείνω τη σύσταση εθνικού ταμείου, στο οποίο θα συνεισφέρουν το κράτος, με την αξιοποίηση της τεράστιας δημόσιας περιουσίας, οι οικονομικοί παράγοντες, η Εκκλησία, και οι πολίτες με δωρεές. Να αντιστραφεί η περαιτέρω ερήμωση της υπαίθρου, με ευρωπαϊκά προγράμματα, αφού η υπογεννητικότητα και η έλλειψη εργατικών χεριών είναι το μεγαλύτερο πρόβλημα όλης της Ευρώπης. Πρέπει να στηριχθούν αποτελεσματικά ο πρωτογενής τομέας και οι νέοι αγρότες. Όσα παράγουμε σήμερα στη χώρα μας δεν επαρκούν για την κάλυψη των διατροφικών αναγκών του εγχώριου πληθυσμού και των εκατομμυρίων τουριστών που μας επισκέπτονται κάθε χρόνο. Μολονότι η Ελλάδα είναι μια εύφορη χώρα με μεσογειακό, εύκρατο κλίμα, εισάγει οπωροκηπευτικά από τις βόρειες χώρες.

Να δημιουργήσουμε σχολές και υποδομές για σπουδές και κατάρτιση των νέων μας στις τέχνες και στα επαγγέλματα που σπανίζουν.

Η κλιματική κρίση απειλεί πλέον την ανθρωπότητα και ιδιαίτερα τις μεσογειακές χώρες. Ειδικότερα, η λειψυδρία πρέπει να αντιμετωπιστεί με ευρωπαϊκή χρηματοδότηση και τη δημιουργία πολλών μικρών φραγμάτων και λιμνοδεξαμενών στους νομούς που επηρεάζονται από την ξηρασία.

Για την τουριστική και οικονομική ανάπτυξη της χώρας μας πρέπει να προγραμματιστούν και να ολοκληρωθούν και άλλα έργα υποδομής όπως, για παράδειγμα, ο δυτικός άξονας από την Τσακώνα μέχρι τον Πύργο, που θα συνδέσει την Καλαμάτα με τα Ιωάννινα με έναν σύγχρονο και ασφαλή αυτοκινητόδρομο.

Κυρίες και κύριοι Βουλευτές, η Ελλάδα σήμερα βρίσκεται στον σωστό δρόμο. Με ενότητα και συνεννόηση όλων των δυνάμεων στα μεγάλα και σημαντικά θέματα, με κυβερνητική σταθερότητα, με συνεχώς βελτιούμενη οικονομία, με ισχυρές Ένοπλες Δυνάμεις να αντιμετωπίσουμε τις προκλήσεις της εποχής μας και να συνεχίσουμε να είμαστε παράγοντας σταθερότητας και προόδου σε μια περιοχή που συνεχώς αποσταθεροποιείται. Οι δύο ισχυρότερες οικονομίες της Ευρώπης, η Γερμανία και η Γαλλία, κλυδωνίζονται λόγω κυβερνητικής αστάθειας. Για την Ελλάδα δεν επιτρέπεται κανένα πισωγύρισμα. Στο πολυδιασπασμένο ελληνικό πολιτικό σύστημα, όπως σήμερα έχει διαμορφωθεί, μόνο η Κυβέρνηση της Νέας Δημοκρατίας εγγυάται την πολιτική σταθερότητα, την οικονομική ανάπτυξη, την ειρήνη και την πρόοδο.

Σας καλώ να υπερψηφίσουμε τον προϋπολογισμό του 2025.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Λαμπρόπουλο.

Θα καλέσω τώρα στο Βήμα τον Βουλευτή της Νέας Δημοκρατίας κ. Κωνσταντίνο Σκρέκα και μετά ζήτησε για μια παρέμβαση τον λόγο η Πρόεδρος της Πλεύσης Ελευθερίας, η κ. Ζωή Κωνσταντοπούλου. Κατόπιν θα συνεχίσουμε με τον κατάλογο.

Κύριε Σκρέκα, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ:** Ευχαριστώ, κύριε Πρόεδρε.

Αναμφισβήτητα κυρίες και κύριοι συνάδελφοι, σήμερα η Ελλάδα βρίσκεται σε μία κρίσιμη καμπή. Μετά από χρόνια θυσιών που έχουν υποστεί οι Έλληνες πολίτες και τα ελληνικά νοικοκυριά και εν μέσω συνεχιζόμενων οικονομικών προκλήσεων, γεωπολιτικών αναταραχών, κλιματικών κρίσεων, η χώρα μας γίνεται για πέμπτο συνεχόμενο έτος μία χώρα που η οικονομία της αναπτύσσεται με ρυθμούς ισχυρότερους από τον μέσο όρο της Ευρώπης, πολύ ισχυρότερους από πολύ μεγαλύτερες οικονομίες, όπως είναι αυτή της Γερμανίας και της Γαλλίας.

Ο προϋπολογισμός του 2025, τον οποίο συζητάμε σήμερα, αποτελεί ακόμη ένα θεμέλιο θετικής πορείας και ενσωματώνει στρατηγικές που διασφαλίζουν ότι και την επόμενη χρονιά η ελληνική οικονομία θα συνεχίσει να αναπτύσσεται με ισχυρότερους ρυθμούς. Και όπως είπαν και οι προλαλήσαντες, σε μία περίοδο που κλυδωνίζονται οι ισχυρές οικονομίες της Ευρώπης, που δοκιμάζεται η πολιτική τους σταθερότητα και η κοινωνική τους συνοχή με δραματικές προεκτάσεις, την ώρα που η μεγαλύτερη οικονομία της Ευρώπης, η Γερμανία, αλλά και η δεύτερη μεγαλύτερη, αυτή της Γαλλίας, αντιμετωπίζουν τον κίνδυνο της ύφεσης, η Κυβέρνησή μας, η Κυβέρνηση του Κυριάκου Μητσοτάκη, η ελληνική Κυβέρνηση, έχει καταφέρει να μετασχηματίσει την εθνική μας οικονομία από παράγοντα κινδύνου κάποτε σε έναν πυλώνα σταθερότητας.

Όμως πρέπει να πούμε και κάποια άλλα πράγματα, κυρίες και κύριοι συνάδελφοι. Δεν έχουμε αυταπάτες. Έχουμε πλήρη συνείδηση των δυσκολιών που αντιμετωπίζουν τα ελληνικά νοικοκυριά και οι Έλληνες πολίτες. Έχουμε πλήρη συνείδηση για το τι συμβαίνει στη μέση οικογένεια ή για το πώς αισθάνονται οι συνάνθρωποί μας. Γιατί είναι πραγματικά δύσκολο να αντιμετωπίσεις έναν παγκόσμιο πληθωρισμό, ο οποίος έχει ξεκινήσει από τον κορωνοϊό και μετά. Είναι εξαντλητικό να βλέπεις τα ενοίκια να παίρνουν την ανηφόρα και να χρειάζεται να δαπανάς ένα μεγάλο τμήμα του μισθού σου για να μπορείς να νοικιάζεις ένα αξιοπρεπές διαμέρισμα. Είναι βαρύ να δυσκολεύεται να ζεστάνεις το σπίτι σου τον χειμώνα.

Όλα αυτά προφανώς, κυρίες και κύριοι Βουλευτές, τα αντιλαμβανόμαστε και γι’ αυτό παλεύουμε με όλες μας τις δυνάμεις να ανακουφίσουμε τα νοικοκυριά, και με ισχυρές κρατικές παρεμβάσεις που τονώνουν τον ανταγωνισμό και προστατεύουν τον καταναλωτή, και με οικονομική στήριξη, ιδιαίτερα των πιο αδύναμων, αλλά και με αύξηση των εισοδημάτων, που τελικά είναι ο μόνιμος και μοναδικός τρόπος αντιμετώπισης του αυξημένου κόστους διαβίωσης.

Η δημοσιονομική συνέπεια, το σταθερό πολιτικό περιβάλλον και η κυβερνητική αξιοπιστία έχουν δημιουργήσει για πρώτη φορά, μετά από πολλά χρόνια, ένα σταθερό επενδυτικό περιβάλλον που έχει μετατρέψει την Ελλάδα σε ελκυστικό προορισμό ξένων αλλά και εγχώριων επενδύσεων. Νέες επενδύσεις σημαίνει νέες δουλειές και υψηλότεροι μισθοί. Γι’ αυτό η Νέα Δημοκρατία, η Κυβέρνησή της έχει καταφέρει να δημιουργήσει πεντακόσιες χιλιάδες νέες θέσεις εργασίας και γι’ αυτό, σύμφωνα με την ΕUROSTAT, έχουν επιστρέψει τριακόσιες πενήντα χιλιάδες νέοι από τους εξακόσιους ογδόντα χιλιάδες οι οποίοι είχαν μεταναστεύσει τον καιρό της κρίσης. Την οικονομία φτιάξαμε, κυρίες και κύριοι Βουλευτές, πρώτα και γι’ αυτό καταφέραμε να μειώσουμε δεκάδες φόρους μέχρι σήμερα, εξήντα πέντε, αλλά και επιπλέον δώδεκα την επόμενη χρονιά και να αυξήσουμε για πρώτη φορά, μετά από μία δεκαετία, μισθούς και συντάξεις.

Σε αυτή την Αίθουσα πολλοί από τους Βουλευτές των αντιπολιτευόμενων κομμάτων έχουν κυβερνήσει. Έχετε κυβερνήσει, κυρίες και κύριοι συνάδελφοι. Και όταν κυβερνήσατε, 650 ευρώ πήρατε τον κατώτατο μισθό το 2015, 650 ευρώ τον παραδώσατε το 2019. Ούτε μία αύξηση δεν κάνατε στις συντάξεις, αλλά τις μειώσατε κιόλας, και καμμία αύξηση στους μισθούς του δημοσίου και σε κανέναν άλλον. Αυτή είναι μια πραγματικότητα. Τα λόγια τα εύκολα δυστυχώς καταρρίπτονται όταν έρχεται η ώρα να κυβερνήσετε και εσείς έχετε κυβερνήσει.

Γιατί δεν καταφέρατε να φτιάξετε την οικονομία; Ασκείτε κριτική. Θα φέρω ένα παράδειγμα που αφορά τον επιχειρηματικό κόσμο. Λέτε ότι η Κυβέρνηση της Νέας Δημοκρατίας ασχολείται με τους λίγους, ασχολείται με τις μεγάλες επιχειρήσεις.

Θα δανειστώ κάποια στοιχεία από τη σκοπιά της προηγούμενης ιδιότητάς μου ως Υπουργού Ανάπτυξης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μη δανείζεστε άλλα. Χρωστάτε 500 εκατομμύρια.

**ΠΑΝΑΓΙΩΤΗΣ (ΝΟΤΗΣ) ΜΗΤΑΡΑΚΗΣ:** Σεβαστείτε τον ομιλητή.

**ΚΩΝΣΤΑΝΤΙΝΟΣ ΣΚΡΕΚΑΣ**: Ακούστε, κυρία Κωνσταντοπούλου, ποια ήταν η κατάσταση σε ό,τι αφορά τις επιχειρήσεις, όταν κυβερνούσατε εσείς, όταν εσείς ήσασταν Πρόεδρος στη Βουλή των Ελλήνων, με την κυβέρνηση ΣΥΡΙΖΑ και Πρωθυπουργό τον Αλέξη Τσίπρα. Και εσείς κυβερνήσατε.

Από το 2020 έως το 2024 έχουν ιδρυθεί στην Ελλάδα 153.133 νέες πολύ μικρές επιχειρήσεις.

Το 2016 με κυβέρνηση ΣΥΡΙΖΑ, όταν δεν είχαμε κορωνοϊό, δεν είχαμε «Ντάνιελ», δεν είχαμε κλιματικές καταστροφές, δεν είχαμε πληθωριστική κρίση, δεν είχαμε ενεργειακή κρίση, πτώχευσαν και έκλεισαν 3.755 περισσότερες επιχειρήσεις.

Το 2020 με κυβέρνηση Νέας Δημοκρατίας, με κορωνοϊό, το 70% των επιχειρήσεων είχαν αναστείλει τη λειτουργία τους. Όχι μόνο αυτές δεν έκλεισαν, όχι μόνο επιβίωσαν, όχι μόνο συνέχισαν τη λειτουργία τους και έτσι δημιούργησαν και νέες θέσεις εργασίας, αλλά 22.082 καινούργιες επιχειρήσεις άνοιξαν.

Αυτή είναι η διαφορά όταν κυβερνά η Νέα Δημοκρατία σε σχέση με την κυβέρνηση του ΣΥΡΙΖΑ.

**ΧΡΗΣΤΟΣ ΓΙΑΝΝΟΥΛΗΣ:** Τα πιστεύετε αυτά που λέτε;

**ΚΩΝΣΤΑΝΤΙΝΟΣ ΣΚΡΕΚΑΣ:** Καταθέτω, λοιπόν, τα στοιχεία επειδή έχουμε και άπιστους Θωμάδες από τον ΣΥΡΙΖΑ.

(Στο σημείο αυτό ο Βουλευτής κ. Κωνσταντίνος Σκρέκας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πρέπει πρώτα να διαβάσετε, να ενημερωθείτε για να μπορείτε να μιλάτε.

Κατέθεσα τα στοιχεία από το ΓΕΜΗ, όπως θα δείτε, που αποδεικνύουν ότι έχουν προχωρήσει σε έναρξη 153.000 επιχειρήσεις από το 2020 και μετά. Τι μεγαλύτερη απόδειξη, ότι όλη η οικονομική στρατηγική της Κυβέρνησής μας είναι προσηλωμένη και εστιασμένη ακριβώς στο να στηρίξουμε την μικρομεσαία επιχείρηση, τον νέο Έλληνα και την Ελληνίδα, που θέλουν να ρισκάρουν και να ανοίξουν μία νέα δουλειά για να μπορέσουν να κυνηγήσουν το όνειρό τους και να έχουν μια καλύτερη ζωή; Αυτή είναι η διαφορά. Φυσικά δεν μπορείς να αλλάξεις τα πάντα από τη μία στιγμή στην άλλη. Χρειάζεται χρόνος.

Ασκήσατε κριτική και για τις ΑΠΕ. Άκουσα κάποιους να λένε ότι βοηθάμε μόνο τους επενδυτές που επενδύουν σε μεγάλα φωτοβολταϊκά πάρκα, σε μεγάλες ΑΠΕ.

**ΧΡΗΣΤΟΣ ΓΙΑΝΝΟΥΛΗΣ:** Βεβαίως.

**ΚΩΝΣΤΑΝΤΙΝΟΣ ΣΚΡΕΚΑΣ:** Βεβαίως λέτε. Θα σας καταθέσω κι άλλα στοιχεία, γιατί, ξέρετε, υπάρχει τεράστια αναντιστοιχία αυτών που λέτε με αυτά που συμβαίνουν. Ο κόσμος πρέπει να μάθει την αλήθεια.

Το 2019 η εγκατεστημένη ισχύς φωτοβολταϊκών πάνω από 1 μεγαβάτ ήταν 733,5 μεγαβάτ, εγκατεστημένη ισχύς φωτοβολταϊκών που είναι μικρά, κάτω από 1 μεγαβάτ, 1.638. Τη χρονιά εκείνη είχαμε πάνω από 60% των φωτοβολταϊκών σε ισχύ, τα οποία ήταν μικρά φωτοβολταϊκά, αγροτικά φωτοβολταϊκά, φωτοβολταϊκά από ενεργειακές κοινότητες.

Για να δούμε τι έγινε πέντε χρόνια μετά, το 2024. Μήπως τελικά το 2019 ξεκινήσαμε έτσι, αλλά μετά άλλαξε στην πορεία το πράγμα; Η εγκατεστημένη ισχύς από μεγάλα φωτοβολταϊκά ήταν 2.575 μεγαβάτ, η εγκατεστημένη ισχύς μικρών φωτοβολταϊκών 5.132 μεγαβάτ, πάνω από 60% της ισχύος των φωτοβολταϊκών στη χώρα μας σήμερα σωρευτικά είναι φωτοβολταϊκά που αφορούν μικρούς επενδυτές.

Το καταθέτω στα Πρακτικά.

(Στο σημείο αυτό ο Βουλευτής κ. Κωνσταντίνος Σκρέκας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και κατηγορείτε τη Νέα Δημοκρατία, την Κυβέρνηση, που για πρώτη φορά έφερε το φωτοβολταϊκό στη στέγη, για πρώτη φορά δημιούργησε πρόγραμμα για το φωτοβολταϊκό στον αγρότη, στο ποιμνιοστάσιο, στο αντλιοστάσιο. στην πομόνα.

Αυτά, κυρίες και κύριοι συνάδελφοι, είναι μια πραγματικότητα την οποία πρέπει να δείτε. Αυτά δεν κάνατε και δεν μπορέσατε να βοηθήσετε τον τόπο σας.

Πιστεύω ότι όλοι θέλουν να βοηθήσουν τον τόπο τους, όλοι οι Βουλευτές, όλοι οι πολιτικοί. Δεν υπάρχει κανείς που θέλει να βλέπει την Ελλάδα να κατρακυλάει. Το θέμα είναι τι πετυχαίνει όταν κυβερνά και τι πετυχαίνει όταν μιλάει.

Γι’ αυτόν τον λόγο, κυρίες και κύριοι συνάδελφοι, τολμούμε να αναμετρηθούμε με τις παθογένειες δεκαετιών, δίνουμε τη μάχη, εντοπίζουμε λάθη, τα διορθώνουμε, συνεχίζουμε με όραμα και σκληρή δουλειά, γιατί προτιμούμε τον ανηφορικό δρόμο των πράξεων, που διευρύνει τον εθνικό πλούτο και τον αναδιανέμει με δίκαιο τρόπο, από τον κατήφορο των δήθεν εύκολων υποσχέσεων που υπονομεύει την εθνική οικονομία και δυναμιτίζει το μέλλον αδικώντας στην πράξη τους πολλούς. Γι’ αυτό, κυρίες και κύριοι Βουλευτές, σας καλώ να υπερψηφίσετε τον προϋπολογισμό για το 2025, για να έχουμε μια ισχυρή Ελλάδα για όλες τις Ελληνίδες και όλους τους Έλληνες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «Ελευθέριος Βενιζέλος» τριάντα επτά μαθήτριες και μαθητές και τρεις συνοδοί εκπαιδευτικοί από το Μουσικό Γυμνάσιο Καστοριάς.

(Χειροκροτήματα από όλες τις πτέρυγες της Βουλής)

Σας καλωσορίζουμε στη Βουλή.

Σας ευχόμαστε καλή πρόοδο και καλές γιορτές!

Καλώ στο Βήμα την Πρόεδρο της Πλεύσης Ελευθερίας κ. Ζωή Κωνσταντοπούλου για μια παρέμβαση πέντε λεπτών.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ πολύ.

Χαίρομαι που συνέπεσε η παρέμβασή μου με τα παιδιά του Μουσικού Γυμνασίου της Καστοριάς, που τα συνάντησα και στον διάδρομο της Βουλής και τους είπα «μη φύγετε, να με ακούσετε», γιατί είναι και για μας σημαντικό ότι οι συνεδριάσεις της Βουλής μπορεί πολλές φορές να μην έχουν τους Βουλευτές παρόντες και παρούσες. Συνήθως είναι και εντελώς άδεια τα έδρανα της κυβερνητικής πλειοψηφίας. Τώρα είναι παρόντες επτά…

Και εσείς, κύριε Μηταράκη! Είναι παρόντες οκτώ από τους εκατόν πενήντα πέντε Βουλευτές του κυβερνώντος κόμματος.

**ΠΑΝΑΓΙΩΤΗΣ (ΝΟΤΗΣ) ΜΗΤΑΡΑΚΗΣ:** Είναι και άλλοι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι κι άλλοι; Πολύ ωραία.

Αυτό εδώ το αναγνωρίζετε, κύριε Σκρέκα και κύριε Μηταράκη, τι είναι; Είναι ένα κοράκι.

**ΠΑΝΑΓΙΩΤΗΣ (ΝΟΤΗΣ) ΜΗΤΑΡΑΚΗΣ:** Δεν βλέπω τόσο μακριά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν βλέπετε μακριά; Να το κοιτάξετε. Εγώ φανταζόμουν ότι δεν θα βλέπετε κοντά πλέον.

Αυτό, λοιπόν, είναι ένα κοράκι και είναι ταυτόχρονα το σήμα και η μασκότ της Ενωτικής Πρωτοβουλίας κατά των Πλειστηριασμών, των ανθρώπων που αγωνίζονται για να προστατεύσουν τα σπίτια των απλών ανθρώπων από τους ηλεκτρονικούς πλειστηριασμούς -δεν μας είπατε κάτι γι’ αυτό, κύριε Υπουργέ Ψηφιακής Πολιτικής,- με τους οποίους παίρνουν τα σπίτια των απλών ανθρώπων, κύριοι.

Σας άκουσα να λέτε «όλοι οι πολιτικοί θέλουν να βελτιώσουν τη ζωή των ανθρώπων». Δεν συμφωνώ. Κάποιοι θέλετε να βελτιώσετε τη δική σας ζωή και την τσέπη σας και δεν σας νοιάζει για τους απλούς ανθρώπους.

Κύριε Σκρέκα, είχατε την οικογένειά σας μισθοσυντήρητη από τη «ΛΑΡΚΟ» και τον πεθερό και τη σύζυγο, με δυσθεώρητους μισθούς. Έτσι δεν είναι;

(Χειροκροτήματα από την πτέρυγα της Πλεύσης Ελευθερίας)

Έκλεισε η «ΛΑΡΚΟ», απολύθηκε ο κόσμος κι έρχεστε εδώ να μας λέτε πώς κυβερνάει η Νέα Δημοκρατία. Έτσι κυβερνάει, με παχυλούς μισθούς για την πάρτη σας και με απολύσεις και ανέχεια για τον απλό κόσμο. Έτσι κυβερνάει η Νέα Δημοκρατία, με διαφθορά, διαπλοκή και αναλγησία, με τη Δήμητρα Καλδή, τη γυναίκα που της πήρανε το σπίτι για οφειλή 800 ευρώ κοινόχρηστα και ήταν σήμερα στα δικαστήρια της Ευελπίδων για να συμπαρασταθεί στους ανθρώπους που μαζί με τον συνάδελφό μου τον Δημήτρη Σαραφιανό υπερασπιζόμαστε, γιατί και αυτοί υπερασπίζονται τους ανθρώπους που χάνουν τα σπίτια τους.

Όταν, λοιπόν, λέτε ότι όλοι οι πολιτικοί θέλουν το καλό της κοινωνίας, δεν λέτε αλήθεια, γιατί κυβερνάτε πάνω από το μισό χρόνο της Μεταπολίτευσης και δεν έχετε βελτίωση της ζωής των πολιτών.

Κι επειδή αναφερθήκατε στη δική μου θητεία ως Προέδρου της Βουλής, να σας θυμίσω ότι η δική μου θητεία διήρκεσε έξι μήνες, τελείωσε διότι συγκρουστήκαμε με την κυβέρνηση, κάτι που κανείς σας δεν διανοείται να κάνει -να συγκρουστεί δηλαδή με το κόμμα του και να αποσείσει θέσεις εξουσίας και αποζημιώσεις και προνόμια- και αρνήθηκα βεβαίως να ψηφίσω από τη θέση της Προέδρου της Βουλής, από την οποία κατέβηκα, το τρίτο μνημόνιο του κ. Τσίπρα, τον οποίο επικαλείστε, με τον οποίο ψηφίσατε όλοι μαζί -όλοι μαζί ψηφίσατε!- τέσσερα νομοσχέδια: την εξουσιοδότηση, τα τρία προαπαιτούμενα και το μνημόνιο.

Θα το αφήσω εδώ αυτό το όμορφο κοράκι και θα το καταθέσω στα Πρακτικά, μου φαίνεται. Θα το σκεφτώ.

**ΠΑΝΑΓΙΩΤΗΣ (ΝΟΤΗΣ) ΜΗΤΑΡΑΚΗΣ:** Θα δημιουργήσετε διαδικαστικό πρόβλημα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν νομίζω! Δεν έχουν κανένα πρόβλημα οι πρακτικογράφοι! Δεν έχουν τέτοια προβλήματα διότι δεν διακατέχονται από την αγκύλωση της γραφειοκρατίας. Αντίθετα παρακολουθούν με πολύ μεγάλη ενσυναίσθηση αυτά που συμβαίνουν.

Τα δεύτερα προαπαιτούμενα του τρίτου μνημονίου -τα οποία τα ψήφισαν και η Νέα Δημοκρατία και ο ΣΥΡΙΖΑ και όλα τα κόμματα τα οποία στήριξαν μνημόνια- προέβλεψαν τους τους πλειστηριασμούς με τον νέο Κώδικα Πολιτικής Δικονομίας, προέβλεψαν ότι προέχουν ιεραρχικά οι τράπεζες από τους εργαζόμενους και από το ελληνικό δημόσιο στις διαδικασίες αναγκαστικής εκτέλεσης, πράγμα που σημαίνει ότι αν κάποιος χρωστούσε και χρωστάει στις τράπεζες, στους εργαζόμενους και στο ελληνικό δημόσιο, πρώτες θα ικανοποιηθούν οι τράπεζες. Πρώτες θα ικανοποιηθούν οι τράπεζες!

Αυτά ψηφίσατε 22 Ιουλίου του 2015 και είναι τιμή μου και καμάρι μου που δεν το ψήφισα, που αντισταθήκαμε στο να ψηφιστεί, που αρνήθηκα να προεδρεύσω της συνεδρίασης και που δεν αποτέλεσα κομμάτι αυτού του συστήματος το οποίο δεν είχε κανένα πρόβλημα να παίρνει τα σπίτια των απλών ανθρώπων, γιατί ακριβώς αντιλαμβάνεται τον εαυτό του ως προνομιούχο.

Και πώς να μην αντιλαμβάνεται τον εαυτό του ως προνομιούχο, όταν, κύριοι, χρωστάτε -χρωστάει το κόμμα σας- 500 εκατομμύρια ευρώ στις τράπεζες και δεν σας πειράζουν οι τράπεζες, την ίδια ώρα που τον απλό πολίτη για 500 και για 1.000 ευρώ τον εξουθενώνουν και τον καταστρέφουν και την ίδια ώρα που στέλνετε ΜΑΤ, δηλαδή δυνάμεις ασφαλείας, για να διευκολύνουν εξώσεις και πλειστηριασμούς.

Απέναντι σε αυτά είναι τιμή μου και καμάρι μου να κάνω κοινωνική δικηγορία και να υπερασπίζομαι εκείνους που ανθίστανται. Και, βεβαίως, είναι τιμή μου και καμάρι μου να σας μιλώ με τη γλώσσα της αλήθειας την ώρα που εσείς μιλάτε τη γλώσσα των διαρκών ψεμάτων.

Σας άκουσα να λέτε, κύριε Σκρέκα, ποιοι έχουν κυβερνήσει. Ήθελα να σας θυμίσω ότι ήσασταν Υπουργός Ανάπτυξης και σας είπα στην τελευταία σας ομιλία πριν τον ανασχηματισμό, εδώ που γινόταν η προ ημερησίας διατάξεως συζήτηση για την ακρίβεια, που είχατε παραμείνει μόνος σας στα έδρανα και απαντούσατε σε μένα και ήταν άδεια η Βουλή και επί είκοσι λεπτά μου κάνατε μάθημα για το πόσο καλά τα κάνετε. Σας είπα ότι κάνετε λάθος να το κάνετε αυτό. Και θα σας πω και τώρα ότι κάνετε λάθος με αυτό που κάνετε.

Και στον κ. Μηταράκη που πήγε για μπάνιο την κρίσιμη στιγμή, θα πω ότι κάνει λάθος, όταν μου λέει: «σεβαστείτε». Εσείς να σεβαστείτε και να σεβαστείτε τους πολίτες. Αυτός ο σεβασμός που αναγνωρίζετε μόνο στους εαυτούς σας είναι προσβλητικός για τους πολίτες, οι οποίοι έχουν στενάξει.

Κύριε Υπουργέ Ψηφιακής Πολιτικής, δεν μπορώ να αντισταθώ. Ερχόμουν από τα δικαστήρια της Ευελπίδων και σας άκουγα να λέτε για τις εκπληκτικές προόδους και μεταρρυθμίσεις στον τομέα της δικαιοσύνης, e-justice. Έχουμε ηλεκτρονική δικαιοσύνη.

Να σας ενημερώσω, κύριε Παπαστεργίου, ότι σήμερα μπροστά στα δικαστήρια της Ευελπίδων, στο κτίριο 3 που είναι καλυμμένο και με μουσαμάδες, γιατί γίνεται κάποια ανακαίνιση, ήταν ένα τεράστιο φορτηγό ιδιωτικής εταιρείας. Ιδιωτικοί υπάλληλοι της εταιρείας, μεταξύ των οποίων και ένα ανήλικο παιδί, μετέφεραν -χωρίς κανενός είδους εποπτεία- φακέλους δικαστικούς. Τους ρώτησα: «Από πού τους φέρνετε;» και μου απάντησαν: «Από το Εφετείο». Από το Εφετείο, λοιπόν, η ιδιωτική εταιρεία, με παιδική εργασία, έφερνε φακέλους πολιτών που δικάζονται οι υποθέσεις τους και δεν έχουν ιδέα πού βρίσκονται οι φάκελοι και τους μετέφερε σε καρότσια σούπερ μάρκετ -με καρότσια σούπερ μάρκετ εξάλλου μεταφέρουν οι γραμματείς εδώ και δεκαετίες τις δικογραφίες ακόμη και στα πιο σοβαρά αδικήματα-…

Συγκατανεύετε, κύριε Υπουργέ. Δεν τα ξέρετε; Σας έχει πει ο κ. Φλωρίδης για e-justice και το πιστέψατε; Ή τα λέτε εσείς και θέλετε να το πιστέψουμε εμείς;

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Ψηφιοποιούν φακέλους.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ψηφιοποιούν φακέλους ποιοι; Οι υπάλληλοι της μεταφορικής;

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Η εταιρεία που έχει αναλάβει το έργο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η εταιρεία που έχει αναλάβει το έργο ψηφιοποιεί τους φακέλους των διαδίκων χωρίς οι διάδικοι να το γνωρίζουν; Τους ψηφιοποιεί με καρότσια του σούπερ μάρκετ;

Κυρία Καραγεωργοπούλου, σημειώστε το παρακαλώ. Είναι νέα μέθοδος ψηφιοποίησης!

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε. Ολοκληρώνω.

Είναι η νέα μέθοδος ψηφιοποίησης σε καρότσια σούπερ μάρκετ, με παιδική εργασία και με μεταφορείς και ιδιωτικές μεταφορικές εταιρείες.

Θα σας αφιερώσω, κύριε Παπαστεργίου, μαζί με τον κ. Φλωρίδη, το επόμενο TikTok που θα κάνουμε για τις συνθήκες απονομής της δικαιοσύνης.

Είναι –νομίζω- πολύ ειρωνικό να έρχεστε σε αυτή τη χρονική στιγμή να παρουσιάζετε μία εικονική πραγματικότητα που παραβιάζει το βίωμα των πολιτών. Είναι ίσως πολύ άδικο που έφερα αυτό το συμπαθές κοράκι σκεπτόμενη για τη δικαιοσύνη και για όσα δεν είπε ο κ. Φλωρίδης ότι «κόρακας κοράκου μάτι δεν βγάζει» και αυτή είναι η επιτομή της πολιτικής σας. Η αλήθεια είναι ότι τελικά συμμερίζομαι την άποψη των φιλοζωικών οργανώσεων ότι δεν πρέπει να προσβάλουμε τα κοράκια, τα γαϊδούρια, τα συμπαθή ζωάκια.

Τελικά το μόνο που θα ήταν ίσως νοητό να πείτε σήμερα στους πολίτες θα ήταν μια «συγγνώμη», αλλά χρειάζεται και φιλότιμο για να πει κανείς συγγνώμη.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

**ΚΩΝΣΤΑΝΤΙΝΟΣ ΣΚΡΕΚΑΣ:** Κύριε Πρόεδρε, θα ήθελα τον λόγο για ένα λεπτό παρακαλώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Σκρέκα, μισό λεπτό. Εγώ προσωπικό θέμα δεν διέκρινα. Γιατί, κοιτάξτε, αναφέρθηκε σε κάποια πράγματα που υπήρξαν.

**ΚΩΝΣΤΑΝΤΙΝΟΣ ΣΚΡΕΚΑΣ:** Κύριε Πρόεδρε, για ένα λεπτό.

**ΠΡΟΕΔΡΕΥΩΝ (Αθανάσιος Μπούρας):** Για ένα λεπτό. Μην μου υποδεικνύετε, ξέρω τι θα κάνω εγώ. Λοιπόν εξηγήστε μου σε τι έγκειται το προσωπικό για ένα λεπτό. Εάν υπάρχει προσωπικό, θα το κρίνω εγώ. Γιατί πρέπει να διαβάσετε όλοι το άρθρο 68 του Κανονισμού για να διακρίνετε τι σημαίνει προσωπικό θέμα.

Κύριε Σκρέκα, έχετε ένα λεπτό να εξηγήσετε ποιο είναι το προσωπικό θέμα, όχι να απαντήσετε.

**ΚΩΝΣΤΑΝΤΙΝΟΣ ΣΚΡΕΚΑΣ:** Κύριε Πρόεδρε, επιτρέψτε μου ένα λεπτό και θα τελειώσω ούτως ή άλλως.

Γιατί θα συμφωνήσω με την κ. Κωνσταντοπούλου ότι προέχει η αλήθεια και όλα πρέπει να είναι στο φως. Επειδή νομίζω ότι δεν τα ξέρετε όλα καλά, επιτρέψτε μου, στην αναφορά την προσωπική που κάνατε σε μένα και σε κάποια μέλη της οικογένειάς μου, να σας πω ότι καταρχήν όλοι κρινόμαστε από αυτά τα οποία κάνουμε και επειδή κυβερνούμε, όπως κι εσείς κυβερνήσατε, κρινόμαστε όταν κυβερνούμε, όταν έχουμε εξουσία στα χέρια μας.

Θα σας πω λοιπόν γι’ αυτά που είπατε, για τις συγκεκριμένες αναφορές, ότι προφανώς ο πεθερός μου είχε φύγει χρόνια πριν ασχοληθώ με την πολιτική εγώ από εκεί που δούλευε. Η δε σύζυγός μου πραγματικά ήταν υπάλληλος στη «ΛΑΡΚΟ». Όταν εγώ ανέλαβα εποπτεύων Υπουργός, παραιτήθηκε από τη δουλειά της.

Συμφωνώ λοιπόν με αυτό το οποίο είπατε. Από την άλλη όμως νομίζω ότι είναι εντελώς απρεπής η αναφορά που κάνατε, και σε εμένα και στον συνάδελφο Νότη Μηταράκη. Δεν νομίζω ότι κερδίζετε από αυτά. Γιατί αυτά τα κάνατε και όταν ήσασταν και Πρόεδρος της Βουλής και όταν ήσασταν Βουλεύτρια, Ελληνίδα Βουλευτής τα προηγούμενα χρόνια.

Δεν κερδίσατε κάτι από προσωπικές αναφορές. Δεν κερδίζεις κάτι από μια προσπάθεια να πλήξεις τον αντίπαλο σε προσωπικό επίπεδο. Εδώ κρινόμαστε από αυτά τα οποία κάνουμε όταν έρχεται η ώρα να κυβερνήσουμε και πόσο βοηθάμε τον τόπο μας. Εσείς δεν ξέρω γιατί είσαστε περήφανη. Ούτε ζητάω συγγνώμη ούτε κανείς από εμάς εδώ ζητάει συγγνώμη.

Εμείς εδώ πέρα κάνουμε ό,τι μπορούμε, ό,τι περνά από τα χέρια μας με τις δυνάμεις που έχουμε για να βοηθήσουμε τον τόπο μας και μετά θα πάμε σπίτι μας, όταν το αποφασίσει ο ελληνικός λαός, όπως θα πάτε κι εσείς κάποια στιγμή, όπως όλοι εδώ μέσα. Κανείς δεν πρόκειται να είναι για πάντα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε και θα συνεχίσουμε τον κατάλογο των συναδέλφων καλώντας στο Βήμα τον Βουλευτή του Κομμουνιστικού Κόμματος Ελλάδας κ. Νικόλαο Έξαρχο.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Ευχαριστώ, κύριε Πρόεδρε.

Και για να επανέλθουμε στα του προϋπολογισμού, υπευθυνότητα και σοβαρότητα είναι τα χαρακτηριστικά, κατά τον κ. Χατζηδάκη και κατά την Κυβέρνηση, του φετινού προϋπολογισμού και μάλιστα για να αποδείξουν του λόγου το αληθές φέρνουν εδώ και καταθέτουν στα Πρακτικά διάφορους πίνακες, διάφορα χαρτιά, τόσο τοις εκατό η ανάπτυξη, τόσο η αύξηση του ΑΕΠ, τάδε θέση η χώρα μας στον κατάλογο των χωρών της Ευρωπαϊκής Ένωσης και πάει λέγοντας, όλα καλά.

Δεν είναι έτσι, λένε τα κόμματα της βολικής Αντιπολίτευσης, της σοσιαλδημοκρατίας, ΠΑΣΟΚ, ΣΥΡΙΖΑ και λοιποί, και μάλιστα για να αποδείξουν και τη δική τους αλήθεια καταθέτουν κι αυτοί στα Πρακτικά πίνακες και διάφορα χαρτιά.

Όλες λοιπόν οι αλήθειες σας, ολωνών σας, όλοι οι πίνακές σας, όλες οι συγκρίσεις σας είναι κάλπικες, είναι ψεύτικες. Γιατί; Γιατί αποφεύγετε όλοι σας, σαν ο διάολος το λιβάνι, τη σύγκριση που πρέπει να γίνει και είναι μία: πώς δηλαδή ζουν σήμερα οι εργαζόμενοι, πώς έπρεπε να ζήσουν με βάση τις δυνατότητες της εποχής μας και με βάση φυσικά τον πλούτο που παράγουν.

Εδώ λοιπόν κρίνεται, με αυτά συγκρίνεται κατά τη γνώμη μας ο προϋπολογισμός και όχι με χαρτιά τα οποία δεν έχουν καμία αξία. Γιατί υπάρχουν ορισμένα δεδομένα και πάνω σε αυτά τα δεδομένα πρέπει να γίνουν οι συγκρίσεις, για να δούμε ποιος κερδίζει και ποιος χάνει, για να δούμε από πού τα παίρνετε και σε ποιους τα δίνετε. Γιατί σε μια ταξική κοινωνία δεν μπορεί να υπάρχουν, δεν γίνεται να είμαστε όλοι κερδισμένοι.

Και φυσικά μπορεί η Κυβέρνηση να βαφτίζει τον φετινό προϋπολογισμό «κοινωνικά προσανατολισμένο», όμως τα στοιχεία δεν τη βοηθάνε. Από την συζήτηση που έγινε εδώ την προηγούμενη εβδομάδα, με αφορμή το τερατούργημα της κ. Κεραμέως για τον κατώτερο μισθό, αναδείχθηκαν στοιχεία τα οποία δεν μπορούν να προσπεραστούν.

Για παράδειγμα, τα τελευταία δώδεκα χρόνια ο κατώτερος μισθός αυξήθηκε 29 ευρώ, ενώ ο μέσος μισθός μειώθηκε κατά 146, σε κόντρα όλων όσων λέτε εδώ πέρα. Οι εκτεταμένες μορφές μερικής και προσωρινής απασχόλησης είναι εξακόσιες χιλιάδες, αυτοί που παίρνουν δηλαδή λιγότερα και από αυτόν τον κατώτερο μισθό.

Τα πανάκριβα ενοίκια, τα δάνεια στέγασης, που τρώνε το 40% του εισοδήματος και που μπορεί ο κ. Χατζηδάκης εδώ να μας είπε ότι είναι η έγνοια του, όμως η έγνοια του κ. Χατζηδάκη ούτε κεραμίδι γίνεται ούτε μειώνει τα ενοίκια. Είναι οι τράπεζες, τα κοράκια, που αρπάζουν στο τέλος τα λαϊκά σπίτια, αφού πρώτα έχουν στραγγίξει ό,τι έχουν και δεν έχουν οι εργαζόμενοι.

Είναι τα πανάκριβα εμπορεύματα, γιατί τέτοια είναι, της υγείας, της παιδείας, η μεγάλη ακρίβεια που κατατρώει το λαϊκό εισόδημα, το πανάκριβο ρεύμα, που τρέμει ο κόσμος να ανοίξει τον λογαριασμό, και μέσα στον χειμώνα τα λαϊκά σπίτια είναι ψυγεία.

Αυτή λοιπόν είναι η κανονικότητα, η εργασιακή ζούγκλα, που μεθοδικά όλοι σας φτιάξατε εδώ και χρόνια, όλες οι κυβερνήσεις, για χατίρι των κερδών των επιχειρηματικών ομίλων, μια πολιτική που πάνω στα συντρίμμια των δικαιωμάτων των εργαζομένων, στην κλεμμένη, στην απλήρωτη δουλειά, χτίζει το ένα ρεκόρ μετά το άλλο για τους ομίλους σε κέρδη.

Τι λέει λοιπόν ο προϋπολογισμός σας για όλα αυτά; Πώς μπορείτε να μιλάτε για κοινωνικό προϋπολογισμό με μισθό 707 ευρώ καθαρά; Γιατί, κύριε Χατζηδάκη, με τα 707 ευρώ πηγαίνει στο σούπερ μάρκετ του ο εργαζόμενος και όχι με τα 830 που λέτε εσείς, που στην κατώτερη περίπτωση το 2027 θα γίνει 820, αν δηλαδή, γιατί είναι αμφίβολο αυτό.

Γι’ αυτό βάλατε και τα επτά «αν», τους κόφτες δηλαδή, που μπορεί να οδηγήσουν και σε μειώσεις μισθών, κάτι που είναι πολύ πιθανό, παίρνοντας υπ’ όψιν -γιατί δεν ζούμε σε γυάλα ούτε η ελληνική οικονομία είναι σε γυάλα- τη Γαλλία και τη Γερμανία, που έχουν μπει ήδη στα κόκκινα.

Όσο για τις περιβόητες αυξήσεις στους δημοσίους υπαλλήλους, αυτούς δηλαδή που στα τελευταία χρόνια έχουν χάσει περίπου το 40% των αποδοχών τους σε πραγματικούς όρους, που θάψατε για μια ακόμη φορά μαζί με το ΠΑΣΟΚ, την προηγούμενη εβδομάδα, τον δέκατο τρίτο και δέκατο τέταρτο μισθό, θα δώσετε αύξηση 12,5 ευρώ καθαρά τον μήνα. Τι άλλο είναι αυτό εκτός από κοροϊδία;

Όπως τι άλλο εκτός από κοροϊδία είναι ότι οι συνταξιούχοι θα πρέπει να πουν κι ευχαριστώ για 2,5% αύξηση, τη στιγμή που 2,7% θα είναι ο προϋπολογισμός και επτακόσιες χιλιάδες από αυτούς δεν πρόκειται να τους πάρουν λόγω προσωπικής διαφοράς, όπως επίσης και οι άνεργοι στον ΟΑΕΔ, εκατοντάδες χιλιάδες, δεν προβλέπεται ούτε μία δεκάρα επιπλέον -39 εκατομμύρια, ασήμαντο ποσό; Το μόνο που προβλέπεται είναι 109 εκατομμύρια, που φυσικά προορίζονται για τους διάφορους μεσίτες και τα γνωστά προγράμματα απασχόλησης και κατάρτισης.

Εδώ λοιπόν θα είναι όλα αυτά, και μετά την ψήφιση του προϋπολογισμού σας, εδώ θα είναι οι τσακισμένοι μισθοί και οι συντάξεις, εδώ θα είναι η ακρίβεια. Γιατί εδώ θα είναι οι αιτίες που τη γεννάνε, παρά τον αμείλικτο πόλεμο που τους έχει κηρύξει ο Υπουργός Ανάπτυξης, ο κ. Θεοδωρικάκος, που δε θα τους σταματήσει ποτέ -έτσι είπε τουλάχιστον- για χατίρι των νοικοκυριών που τα βγάζουν δύσκολα πέρα. Μάλιστα, λέει, ο πληθωρισμός στα σούπερ μάρκετ είναι αρνητικός. Έχουμε, λέει, τον μισό πληθωρισμό διατροφής απ’ ό,τι έχει ο μέσος όρος της Ευρωζώνης. Αυτό τουλάχιστον ισχυρίστηκε.

Όμως, την ίδια ώρα –και αυτά είναι απλά μαθηματικά, δεν χρειάζεται να είναι κανείς οικονομολόγος για να τα καταλάβει, τουλάχιστον εγώ δεν είμαι- ο τζίρος σε τρόφιμα, αναλώσιμα, γενικά αγαθά -αυτά δηλαδή τα καθημερινά- έχει ανέβει σε 10 δισεκατομμύρια το πρώτο εννεάμηνο του 2024, όταν πέρυσι την ίδια περίοδο ήταν 9,6. Εκτός κι αν ισχυρίζεται ο κ. Χατζηδάκης ότι ψωνίζουμε περισσότερο. Δεν ψωνίζουμε περισσότερο. Λιγότερο και πιο ακριβά, αυτή είναι η αλήθεια.

Όπως εδώ θα είναι και η πανάκριβη ενέργεια, γιατί εδώ θα είναι όλες οι αιτίες που τη γεννάνε, η πράσινη μετάβαση, τα πράσινα χαράτσια, το χρηματιστήριο ενέργειας, η απολιγνιτοποίηση, οι κυρώσεις στο ρωσικό φυσικό αέριο, το πανάκριβο υγροποιημένο LNG, όλα αυτά δηλαδή που όλοι σας μαζί, Νέα Δημοκρατία, ΠΑΣΟΚ και ΣΥΡΙΖΑ, με τις κατευθύνσεις της Ευρωπαϊκής Ένωσης υπηρετήσατε όλα τα προηγούμενα χρόνια για να δίνετε τη δυνατότητα σε μία χούφτα ομίλους της ενέργειας να θησαυρίζουν, και ο λαός να ζει σε παγωμένα σπίτια και να δίνει τη μάχη του αναμμένου θερμοσίφωνα. Γιατί γίνεται μάχη στα λαϊκά νοικοκυριά, αν ξεχάσεις πέντε λεπτά επιπλέον τον θερμοσίφωνα.

Κι εδώ να ανοίξω μια παρένθεση, αγαπητοί κύριοι. Εσείς οι διάφοροι σοβιετολόγοι κάνετε πως δεν βλέπετε ορισμένα πράγματα. Δεν βλέπετε τον χάρτη, που λέει ότι η πλειοψηφία των σπιτιών αυτήν τη στιγμή είναι στους έντεκα βαθμούς. Όμως στη Ρωσία -αυτά δεν τα λέτε- όταν οι μείον δεκαπέντε βαθμοί ήταν μια μέση θερμοκρασία στη Σοβιετική Ένωση δεν υπήρχε σπίτι, δεν υπήρχε δημόσιος χώρος που να μην θερμαίνεται κατάλληλα. Αυτή λοιπόν είναι η διαφορά, γιατί ακριβώς εκεί η ενέργεια ήταν αγαθό και εδώ είναι εμπόρευμα. Κλείνει λοιπόν η παρένθεση.

Και δεν είναι μόνο αυτά. Είναι η φοροληστεία 3 δισεκατομμύρια επιπλέον, την ίδια στιγμή που οι τράπεζες έχουν τον αναβαλλόμενο φόρο, οι εφοπλιστές τα αφορολόγητα πετρέλαια και μάλιστα οι τραπεζίτες έχουν και το θράσος να μοιράζουν και μερίσματα από τη ληστεία σε βάρος των λαϊκών νοικοκυριών.

Τελειώνω, κύριε Πρόεδρε.

Αυτός είναι, λοιπόν, ο προϋπολογισμός. Φτώχεια για τον λαό. Κέρδη για το κεφάλαιο, βαθύτερη εμπλοκή στα ιμπεριαλιστικά σχέδια που καμαρώνετε ότι φέτος θα προσεγγίσουν οι πολεμικές δαπάνες το 3% του ΑΕΠ για χατίρι των νατοϊκών σχεδιασμών και φυσικά κάτι που είναι προφανώς με το αζημίωτο για την ελληνική αστική τάξη. Σύμπνοια, λοιπόν στην εξωτερική πολιτική, συναίνεση και ήπιους τόνους, σταθερότητα. Αυτά ειπώθηκαν στο περιβόητο πλέον ταγκό για δύο.

Κλείνοντας, κύριε Πρόεδρε, Τίποτα θετικό δεν πρέπει να περιμένουν οι εργαζόμενοι και συνολικά τα λαϊκά στρώματα από αυτή τη σταθερότητα του κεφαλαίου. Να την απορρίψουν και τη σταθερότητα και τα κόμματα που την προωθούν. Μπορεί ο λαός να κατακτήσει τη δική του σταθερότητα μόνον, όμως, σε σύγκρουση με τη στρατηγική του κεφαλαίου και των κυβερνήσεών του, στηριγμένο στις δικές του δυνάμεις, στην οργάνωσή του, στον αγώνα, στις διεκδικήσεις του μέσα από τα συνδικάτα του.

Ο προϋπολογισμός που ψηφίζουν οι εργαζόμενοι είναι ένας. Οι εργαζόμενοι προϋπολογίζουν πόσα νέα συνδικάτα θα φτιάξουν, πόσοι εργαζόμενοι θα μπουν στον αγώνα, πόσες ομοσπονδίες και εργατικά κέντρα θα αλλάξουν το συσχετισμό δύναμης υπέρ των ταξικών δυνάμεων, όπως έγινε πρόσφατα στο Εργατικό Κέντρο Πειραιά, στο Εργατικό Κέντρο Πάτρας, στο Εργατικό Κέντρο Τρικάλων, τη μεγαλύτερη ομοσπονδία των ιδιωτικών υπαλλήλων. Πόσες περισσότερες συλλογικές συμβάσεις θα υπογράψουν, κόντρα και πετάγοντας στα καλάθια των αχρήστων τον νόμο Βρούτση, Αχτσιόγλου, Κεραμέως.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε συνάδελφε.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Εκεί, λοιπόν, βρίσκεται η διέξοδος για τον λαό, στην ανάπτυξη των αγώνων που θα βάζουν εμπόδια σε αυτή την βάρβαρη πολιτική, αλλά θα έχουν προοπτική την ανατροπή του σάπιου συστήματος, για να κατακτήσει και να απολαμβάνει ο λαός τον πλούτο που ο ίδιος παράγει και τον κλέβουν τα παράσιτα. Αυτόν, λοιπόν, τον προϋπολογισμό ψηφίζουμε. Σε αυτή την κατεύθυνση το ΚΚΕ, θα δώσουμε όλες μας τις δυνάμεις.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Και να καλέσω στο Βήμα τον Βουλευτή της Νέας Δημοκρατίας, τον κ. Ευστάθιο Κωνσταντινίδη και αμέσως μετά τον λόγο θα πάρει ο Αναπληρωτής Υπουργός Παιδείας Θρησκευμάτων και Αθλητισμού, ο κ. Γιάννης Βρούτσης.

Κύριε Κωνσταντινίδη, έχετε τον λόγο.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, εξελίσσεται τούτες τις μέρες η συζήτηση για τον προϋπολογισμό του 2025 και βεβαίως, είναι μια συζήτηση ευρύτερη που δεν αφορά μόνο την οικονομική κατάσταση της χώρας, αλλά αναπόφευκτα, αναμφίβολα, η καρδιά αυτής της συζήτησης είναι η οικονομική πορεία, είναι η οικονομία της Ελλάδας, αφού αυτή θα κληθεί να τροφοδοτήσει τις κυβερνητικές πολιτικές για την επόμενη χρονιά. Και όπως και αν το δούμε, όπως και αν το αναγνώσουμε, νομίζω ότι είναι σαφές και αδιαμφισβήτητο ότι η πορεία της χώρας και η πορεία της ελληνικής οικονομίας τα τελευταία πέντε χρόνια είναι ανοδική, είναι θετική, είναι αναπτυξιακή, είναι προοδευτική.

Και βεβαίως μπορεί ο καθένας να επιδίδεται σε πολιτικαντισμούς, σε αυθαίρετα συμπεράσματα, δήθεν βγαλμένα ατόφια αυθεντικά μέσα από τη ζωή και την κοινωνία, όμως από την άλλη υπάρχουν τα αμείλικτα μεγέθη, υπάρχουν τα στοιχεία, υπάρχουν τα οικονομικά δεδομένα, υπάρχουν οι συγκρίσεις χρονιάς χρονιάς, χώρας με την άλλη χώρα, με την ευρωπαϊκή οικογένεια στην οποία ανήκουμε. Και μπορεί μέσα από αυτή την επίκληση αυτών των δεδομένων ο ακροατής και ο πολίτης, ο ακροατής, ο τηλεθεατής αυτής της συζήτησης και φυσικά ο πολίτης να αξιολογήσει ποιος τελικά υπηρετεί τα εθνικά συμφέροντα, ποιος υπηρετεί τα συμφέροντα των πολιτών.

Το γεγονός ότι είναι θετική βεβαίως, η πορεία της χώρας, έχει αναμφίβολα μια αξία του τι άποψη έχουμε εμείς γι’ αυτό, το τι άποψη έχει η Αντιπολίτευση γι’ αυτό, δεν το λέμε μόνο οι κυβερνητικοί βουλευτές που ήρθαν εδώ με στοιχεία και παρέθεσαν στοιχεία και δεδομένα έναντι –ξαναλέω- αυθαίρετων κινδυνολογιών και αιτιάσεων, αλλά το λέει όλος ο κόσμος. Το λένε οι διεθνείς οίκοι, το λένε οι τράπεζες, το αναγνωρίζουν οι ξένοι επενδυτές, τα μεγάλα μέσα ενημέρωσης σε ολόκληρο τον κόσμο. Το πιστοποιούν οι διεθνείς κατατάξεις, το βεβαιώνει η συνεχής αναβάθμιση του αξιόχρεου και της αξιοπιστίας της πατρίδας μας. Όποιος μιλάει οικονομικά, σε όποια γλώσσα κι αν το κάνει, μας λέει ότι πάμε καλά.

Ίσως μάλιστα εμείς, οι κυβερνητικοί Βουλευτές, να είμαστε και οι πιο φειδωλοί σε αυτές τις αξιολογήσεις και έτσι πρέπει να είμαστε για να μην ξεχνάμε αυτά που πέρασε η χώρα τα προηγούμενα χρόνια, αλλά και τις προκλήσεις της μακροοικονομικές και μικροοικονομικές που έχουμε να αντιμετωπίσουμε στο μέλλον, τις προκλήσεις τις εσωτερικές και εξωγενείς σε ένα ασταθές και απρόβλεπτο διεθνές περιβάλλον. Από την άλλη η Αντιπολίτευση με ενιαίο λίγο πολύ λόγο, μη έχοντας άλλη επιλογή, αποφεύγει τα θεμελιώδη στοιχεία και τελικά επιδίδεται σε γενικεύσεις και ανυπόστατες κινδυνολογίες.

Όμως, δεν μπορεί κανείς τελικά να αμφισβητήσει, όπως προείπα, αυτά τα δεδομένα, όπως προκύπτουν από στοιχεία που επικαλέστηκαν και άλλοι συνάδελφοι.

Και για την ενότητα του λόγου θα επικαλεστώ και εγώ τη δραστική αποκλιμάκωση του δημοσίου χρέους, την εξέλιξη δηλαδή, όπως προκύπτει μέσα από γραφήματα από το 2019 μέχρι το 2025, από το 209% του ΑΕΠ στο 147,5% του ακαθάριστου εθνικού προϊόντος. Το γεγονός ότι η Ελλάδα έγινε πρωταθλήτρια στη μείωση του spread, του δεκαετούς ομολόγου. Η Ελλάδα των μνημονίων, της πτώχευσης, της κατάρρευσης, δανείζεται πλέον φθηνότερα από την Ιταλία και τη Γαλλία. Η Ελλάδα αναπτύσσεται ταχύτερα. Η Ελλάδα της ύφεσης, της οικονομικής συρρίκνωσης, αναπτύσσεται ταχύτερα από τον μέσο ευρωπαϊκό όρο. Το 2023 η Ελλάδα 2,3%, η Ευρώπη 0,4%. Το 2024 η Ελλάδα 2,2%, η Ευρώπη 0,9%. Το 2025 η Ελλάδα 2,3%, η Ευρώπη 1,5%.

Μείωση της ανεργίας. Την πήραμε στο 17,9% και βρίσκεται σήμερα στο 10,3% και θα πάει το 2025 στο 9,7%. Η εύρεση εργασίας για ένα άτομο μιας οικογένειας, για έναν νέο άνθρωπο, αποτελεί πραγματική στήριξη, αύξηση του οικογενειακού εισοδήματος.

Η Ελλάδα πρωταθλήτρια στην αύξηση όγκου επενδύσεων με σωρευτική αύξηση 63,7% το διάστημα 2019-2024. Η Ελλάδα στις πρώτες θέσεις στην απορρόφηση του ΕΣΠΑ, κοινοτικά χρήματα που έρχονται εδώ να παράξουν νέο κύκλο οικονομικών, νέα δραστηριότητα και αύξηση μισθών. Γιατί αναφερθήκατε στο κατά πόσο αυτή τελικά η μεγέθυνση των θεμελιωδών στοιχείων της ελληνικής οικονομίας συνιστά στο τέλος κοινωνική μεταβίβαση. Αύξηση μισθού κατά 25%, αρκετά πάνω από τον αντίστοιχο πληθωρισμό 16,5%. Αύξηση του κατώτατου μισθού από 650 ευρώ στα 830 ευρώ. Έτσι μετριέται σε όλο τον κόσμο για την αντίστοιχη περίοδο.

Αύξηση στις συντάξεις. Νέοι επενδυτικοί πόροι. Τι μπορεί να αντιλέξει κανείς πειστικά σε όλα αυτά τα στοιχεία, σε όλα αυτά τα μεγέθη; Αύξηση στον νέο προϋπολογισμό -ειπώθηκε και θα το επαναλάβω- 73% για την άμυνα. Και ξέρετε κάτι; Δεν είναι άσχετο αυτό με ό,τι είχε προηγηθεί τα προηγούμενα χρόνια, γιατί ερχόμαστε να καλύψουμε αυτό το κενό. Για την υγεία επίσης 74%. Νέοι πόροι για την παιδεία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι συνάδελφοι, θα μπορούσε πολλά να πει κανείς, πολλά στοιχεία να επικαλεστεί και όλα αυτά τελικά θα οδηγούσαν στο ένα συμπέρασμα ότι η Ελλάδα βρίσκεται σε σωστή τροχιά. Και αυτό δεν είναι συμπτωματικό, δεν είναι τυχαίο.

Οφείλεται σε μία στρατηγική. Οφείλεται σε μία συνεκτική πολιτική που έχει στόχο, που έχει χαρακτηριστικά τη μείωση των φόρων, την αύξηση των ενισχύσεων, των παροχών προς την κοινωνία μέσα από την ανάπτυξη που προκύπτει μέσα από την ενίσχυση της οικονομικής ελευθερίας. Γιατί αυτό είναι το ζητούμενο, όχι απλώς υποσχόμαστε ότι θα δώσουμε πόρους στην κοινωνία και ενισχύσεις, αλλά πρώτα να πούμε πώς αυτό θα το πετύχουμε.

Αυτό η Νέα Δημοκρατία δεν το υπόσχεται απλά. Το έχει κάνει πράξη και το έχει αποδείξει τα προηγούμενα χρόνια. Γι’ αυτό έχει μια αξιοπιστία και μια συνέπεια στον λόγο της απέναντι στην ελληνική κοινωνία.

Η νέα χρονιά, όμως, δεν θα είναι μία ακόμα χρονιά προόδου για τη χώρα συνολικά, αλλά θα είναι και μια χρονιά ανάταξης για τις περιοχές σε απολιγνητοποίηση, που υπέστησαν πραγματικά αναπτυξιακό έλλειμμα τα προηγούμενα χρόνια, ακριβώς λόγω της ενεργειακής μετάβασης.

Σήμερα που μιλάμε σε πολύ σύντομο χρόνο, αν σκεφτεί κανείς τι θα έπρεπε να είχε προηγηθεί και τι έχει γίνει τα προηγούμενα χρόνια, έχουν ήδη εγκριθεί και έχουν, ήδη αξιολογηθεί εξακόσια εβδομήντα έξι επενδυτικά σχέδια για αυτές τις περιοχές, για μικρομεσαίες, για μικρές επιχειρήσεις, έξι σχέδια για μεγάλες επιχειρήσεις. Τη Δευτέρα πάμε με τον Υπουργό κ. Παπαθανάση στη δυτική Μακεδονία, στον Νομό Κοζάνης να ανακοινώσουμε και τις νέες επενδύσεις που έχουν αξιολογηθεί και θα γίνουν στην περιοχή, ακριβώς γιατί υπάρχει αίσθημα κοινωνικής ευθύνης, ακριβώς γιατί στόχος μας είναι η συμπεριληπτική ανάπτυξη, η ισόρροπη ανάπτυξη για όλη την Ελλάδα, για κάθε Ελληνίδα και κάθε Έλληνα.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, παρακαλώ.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Γι’ αυτό με τιμή και πλήρη συνείδηση δίνουμε εμπιστοσύνη για μία ακόμα φορά σε τούτη την Κυβέρνηση ψηφίζουμε και αυτόν τον προϋπολογισμό.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Κωνσταντινίδη. Όπως ήδη έχω προαναγγείλει, τον λόγο τώρα έχει ο Αναπληρωτής Υπουργός Παιδείας, Θρησκευμάτων και Αθλητισμού κ. Γιάννης Βρούτσης.

Ορίστε, κύριε Υπουργέ, έχετε τον λόγο.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κυρίες και κύριοι συνάδελφοι, στον λίγο χρόνο που ως εισηγητές οι Υπουργοί έχουμε, καταθέτω μερικές σκέψεις αρχικά για τον προϋπολογισμό και στη συνέχεια για τον αθλητισμό.

Έχω πολλές φορές την τύχη από αυτό εδώ το Βήμα να μιλάω τη συγκεκριμένη ημερομηνία, δηλαδή στο κορυφαίο νομοσχέδιο που λέγεται προϋπολογισμός και παλαιότερα ως Υπουργός και ως Βουλευτής, σήμερα πάλι εκ νέου ως Υπουργός. Θέλω, λοιπόν, να σας πω ότι η συσσωρευμένη εμπειρία λέει ότι ένας προϋπολογισμός κρίνεται από τρία στοιχεία. Αν είναι κοινωνικός, αναπτυξιακός και κυρίως αν είναι αξιόπιστος.

Δηλώνω, λοιπόν, ενώπιον σας ότι είναι πολύ κρίσιμο στοιχείο κάθε φορά που συζητάμε τον προϋπολογισμό εκάστοτε έτους να έχουμε στα χέρια μας και τον προϋπολογισμό του προηγούμενου έτους, να βλέπουμε τα στοιχεία του προηγούμενου έτους. Να είμαστε εδώ να δούμε την αξιοπιστία όσων λέγαμε το προηγούμενο έτος οι Υπουργοί και οι κυβερνήσεις. Σας λέω, λοιπόν, κυρίες και κύριοι συνάδελφοι, ότι αυτός ο προϋπολογισμός είναι απόλυτα αξιόπιστος και επιβεβαιώνεται και η αξιοπιστία του προηγούμενου προϋπολογισμού που ψηφίσαμε εδώ, δείχνει μια σταθερότητα, υπευθυνότητα, κρίσιμα μεγέθη για την πολιτική.

Σήμερα, λοιπόν, αυτός ο προϋπολογισμός εμπεριέχει στοιχεία, τα οποία ενσωματώνουν αύξηση συντάξεων, μείωση εισφορών, μείωση συντελεστών φόρων, αύξηση εσόδων από φόρους, αύξηση του ΑΕΠ, μείωση της ανεργίας, αύξηση της πλήρους απασχόλησης -όλα αυτά είναι μεγέθη, αποτυπώνονται στον προϋπολογισμό-, μείωση του δημόσιου χρέους.

Ενσωματώνει και ένα κρίσιμο μέγεθος, κάτι το οποίο το βίωσα και ως Υπουργός παλιότερα και ως Βουλευτής: πρωτογενές πλεόνασμα. Το πιο κρίσιμο μέγεθος, που δείχνει το νοικοκύρεμα.

Σε έναν κόσμο που μεταβάλλεται, κυρίες και κύριοι συνάδελφοι, στον κόσμο μας ακούει, σε έναν κόσμο που γύρω από εμάς, από τα σύνορά μας, είναι γεμάτος πολέμους, αναστάτωση και κινδύνους, είναι προνόμιο για την ελληνική Βουλή που σήμερα κάθεται ο κάθε ένας από την πλευρά του κόμματός του και μιλάει με την άνεση που έχει να λέει ελεύθερα ό,τι θέλει, είτε αποδεικνύονται, είτε επιβεβαιώνονται, είτε είναι λαϊκίστικες κορώνες, είτε οτιδήποτε. Είναι μεγάλο προνόμιο ότι διαθέτουμε μια δημοκρατία και μια σταθερότητα στον τόπο μας.

Μέσα σε αυτόν τον προϋπολογισμό, κυρίες και κύριοι συνάδελφοι, υπάρχει και το στοιχείο που είναι οι δαπάνες. Όπου βρίσκομαι πολιτικά και θα βρίσκομαι, λέω συνεχώς το ίδιο στερεότυπο: Ως λαός είμαστε καταδικασμένοι, εμείς, τα παιδιά μας, τα παιδιά των παιδιών μας, τα παιδιά των παιδιών των παιδιών μας ένα κομμάτι του πλούτου μας, του βιοτικού μας επιπέδου, να το καταθέτουμε για τις αμυντικές δαπάνες της χώρας.

Και ναι, αυτή η Κυβέρνηση του Κυριάκου Μητσοτάκη επενδύει στην άμυνα, σε αυτό το μεγάλο εθνικό αγαθό που ενώνει όλους τους Έλληνες και σήμερα η Ελλάδα διαθέτει Rafale, διαθέτει φρεγάτες, έρχονται τα F-35, παίρνει τα πιο σύγχρονα οπλικά συστήματα. Αυτό είναι που κάνει τη διαφορά.

Πριν μπω στον αθλητισμό, κυρία Κωνσταντοπούλου, επειδή η ιστορική αναδρομή που κάνατε, θα με κάνει να πω ότι συμφωνώ απόλυτα μαζί σας. Τον Ιούλιο του 2015 ήμουν Βουλευτής. Σας δηλώνω, λοιπόν, σας περιγράφω από τη δική μου οπτική την ιστορική περιπέτεια της χώρας.

Πράγματι, η Νέα Δημοκρατία βρέθηκε μπροστά σε ένα μεγάλο δίλημμα, το οποίο τελικά μέσα σε λίγες ώρες δεν ήταν δίλημμα, αλλά μία απλή συζήτηση μεταξύ των κορυφαίων της εκτελεστικής επιτροπής, τότε με Βαγγέλη Μεϊμαράκη Αρχηγό. ΣΥΡΙΖΑ Κυβέρνηση, φέρνει ένα αχρείαστο μνημόνιο. Θυμάστε, πού πηγαίνει η χώρα. Η Νέα Δημοκρατία μπορούσε να έχει τρεις επιλογές με τη λογική τη δική σας: ή να βγει έξω με την Κοινοβουλευτική της Ομάδα ή να καταψηφίσει ή να ρίξει λευκό.

Η Νέα Δημοκρατία, κυρία Κωνσταντοπούλου -και το λέω για όλους τους συναδέλφους-, είναι αυτό που με κάνει περήφανο να λέω ότι ανήκω σε αυτή την παράταξη, επέλεξε να στηρίξει τη νομοθετική εκείνη πρωτοβουλία του μνημονίου για να κρατηθεί η χώρα όρθια. Γιατί στο αξιακό μας σύστημα έχουμε πάντα ως πρόσταγμα ότι το εθνικό συμφέρον είναι πάντα πάνω από το κομματικό. Αυτή είναι η διαφορά μας.

Γι’ αυτό ψηφίσαμε, κυρία Κωνσταντοπούλου, όταν άλλοι έφευγαν από τις πόρτες, για να μην πάρουν πάνω τους το κόστος. Γι’ αυτό νιώθω την περηφάνια για αυτή την παράταξη, που ποτέ δεν δείλιασε στα δύσκολα, αλλά κρατούσε πάντα την παράταξη ψηλά και το συμφέρον της πατρίδας πιο ψηλά.

Ας πάμε τώρα σε κάτι το οποίο μας ενώνει. Μας ενώνει όλους, χωρίς κομματικά και ιδεολογικά πρόσημα και λέγεται «αθλητισμός». Η Ελλάδα το 2024 στην αποτίμηση των διακρίσεων στους Ολυμπιακούς Αγώνες, με είκοσι ένα μετάλλια συνολικά, οκτώ χρυσά, δεκατρία από τους Ολυμπιονίκες και δεκατρία από τους Παραολυμπιονίκες, μια πολύ καλή συγκομιδή, είναι μπροστά στις διεθνείς, παγκόσμιες αθλητικές απειλές. Απειλές παγκόσμιες, που ξεπερνούν τα σύνορα της χώρας. Το λέω αυτό, γιατί πολλές φορές έχω πει ότι ο αθλητισμός ενώνει, δεν μπαίνουν ιδεολογικά πρόσημα στη συζήτηση για τον αθλητισμό. Οι τρεις μεγάλες παγκόσμιες απειλές: Πρώτον, χειραγώγηση αγώνων, δεύτερον, ντόπινγκ και τρίτον, αθλητική βία.

Είμαι στην ευχάριστη θέση να σας πω, χωρίς θριαμβολογίες, ότι στην Ελλάδα από αποπαίδι στο ζήτημα της χειραγώγησης των αγώνων, που είναι παγκόσμιο φαινόμενο και εξελίσσεται με μεγάλη ταχύτητα, γιατί ξεπερνάει τα γεωγραφικά όρια μιας χώρας, είμαστε σήμερα σε μια στιγμή που μπορούμε να πούμε ότι με την έπαθλα που δημιουργήσαμε εδώ στην Ελλάδα, πρωταγωνιστούμε στην Ευρώπη.

Είμαι στην ευχάριστη θέση να σας πω ότι εκεί που πήγε να γίνει Grexit στο ντόπινγκ για τη χώρα και να αποπεμφθούμε από τους Ολυμπιακούς Αγώνες, η Ελλάδα γύρισε τα πράγματα ανάποδα και σήμερα πρωταγωνιστούμε στο παγκόσμιο σύστημα με τη WADA. Ο ομιλών έχω την τιμή πριν δύο μήνες να εκλεγώ ομόφωνα από τους Ευρωπαίους ομολόγους μου Υπουργούς Αθλητισμού μέλος του Παγκόσμιου Διοικητικού Συμβουλίου της WADA.

Τρίτον, το μεγάλο μέγεθος, που λέγεται «βία στον αθλητισμό». Είμαστε όλοι ενωμένοι απέναντί της. Ευχαριστώ άλλη μία φορά τα κόμματα που στον κρίσιμο νόμο, τον ν.5085/2024, δώσατε ψήφο υπεράσπισης και στήριξης αυτού του νόμου. Δεν σας κρύβω ότι ήταν ένας νόμος ο οποίος είχε πολύ δύσκολα σημεία μέσα. Τον στηρίξατε και ευχαριστώ.

Ευχαριστώ για αυτή τη στήριξη και τον Πρωθυπουργό, τον Κυριάκο Μητσοτάκη, που και εκείνος από τη δική του οπτική ως πρωθυπουργός έφερε έναν νόμο που του εισηγήθηκα με πολύ μεγάλες δυσκολίες. Όμως, είπε «ναι, πάμε να αντιμετωπίσουμε την αθλητική βία» και σήμερα είμαι στην ευχάριστη θέση να σας πω κάτι που είναι κοινή διαπίστωση, ότι αυτός ο νόμος είναι η πρώτη φορά ιστορικά στην αθλητική ζωή της πατρίδας μας που δείχνει ότι έχει θετικό αποτύπωμα. Το λένε όλοι. Βλέπουμε τον κόσμο που απέφευγε τα γήπεδα και λαχταρούσε να πάει με την οικογένειά του, τώρα να επιστρέφει. Αυτό είναι το θετικό επίτευγμα.

Η δεύτερη μεγάλη δομική αλλαγή ήταν αυτό που με ικανοποίηση σάς έχω παρουσιάσει. Για πρώτη φορά η ψηφιοποίηση του ελληνικού αθλητισμού.

Ο «Kouros» αποτελεί ένα μοναδικό εργαλείο, είναι η «Εργάνη» του αθλητισμού, μοναδικό εργαλείο στην Ευρώπη που μάθαμε για πρώτη φορά τα στοιχεία του αθλητισμού στη χώρα μας και φυσικά, από εκεί και πέρα, οι μεγάλες προκλήσεις για τις αθλητικές εγκαταστάσεις.

Δεν θριαμβολογεί κανείς ότι τα πάντα είναι γύρω μας τέλεια. Βεβαίως, τα πράγματα θέλουν βελτιώσεις, αναβαθμίσεις, αλλά ναι, από πέρυσι, εδώ, με τον Θάνο Πλεύρη, με τον Θάνο Πετραλιά -τον εξαιρετικό Θάνο Πετραλιά- και τη χρηματοδότηση που έδωσε στο Υπουργείο Αθλητισμού, σήμερα μπορώ να πω ότι είμαστε στη χρονική στιγμή να πούμε ότι σε χρονοδιάγραμμα δύο ετών, οι αθλητικές εγκαταστάσεις της χώρας, τα ΕΑΚ δηλαδή, θα ξαναγίνουν στολίδια.

Και δεν είναι γενικές και αφηρημένες έννοιες. Το ξέρετε πάρα πολύ καλά. Και μιλάω για μία προς μία. Παραδείγματος χάριν, στο ΟΑΚΑ, τα έργα τα οποία συντελούνται αυτή τη στιγμή σε χρονοδιάγραμμα δύο με δυόμισι ετών, θα έχει μεταμορφωθεί το ΟΑΚΑ, το εμβληματικό Εθνικό Αθλητικό Κέντρο, σε κάτι που δεν ήταν ούτε όταν δημιουργήθηκε. Θυμάστε την απόφαση που το έκλεισα. Άνοιξε με ασφάλεια. Σήμερα, γίνονται έργα της τάξεως των 150 εκατομμυρίων ευρώ, μαζί με το ΦΠΑ. Ξεχωριστά άλλες παρεμβάσεις, οι οποίες γίνονται για το ταρτάν, για το πιο σύγχρονο στην Ευρώπη εργοδυναμικό.

Γι’ αυτό, το κλειστό προπονητήριο -που δικαιολογημένα ο Τεντόγλου και ο Μανόλο φώναζαν και το φτιάξαμε σε τρεις μήνες- ήθελε πολιτική απόφαση. Ναι, το κάναμε. Για τη Βόρεια Ελλάδα, τη Θεσσαλονίκη, που πραγματικά είχε δίκιο που φώναζε και στέναζε, σήμερα, οι αυξήσεις των πόρων στο ΕΑΚ Θεσσαλονίκης και στο Καυταντζόγλειο έχουν 150% αύξηση. Και σήμερα για πρώτη φορά, μπαίνει ο ΗΡΑΚΛΗΣ μέσα. Μπαίνει όχι από τα κάγκελα. Μπαίνει κανονικά από την πόρτα. Δώσαμε στατική επάρκεια στο μισό γήπεδο -δεν υπήρχε τίποτα μέχρι τότε- πυρασφάλεια παντού. Η ασφάλεια είναι προτεραιότητα για εμάς σε όλες τις αθλητικές εγκαταστάσεις.

Τα ΕΑΚ φτιάχνουν το «Σπίτι του μπάσκετ», το «Σπίτι του βόλεϊ», το «Σπίτι της γυμναστικής» στη Θεσσαλονίκη. Η Θεσσαλονίκη αξίζει και θα αποκτήσει σύγχρονες αθλητικές εγκαταστάσεις στον βαθμό που μπορούμε και καταβάλλουμε δυνατές προσπάθειες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Το ίδιο και με το ΣΕΦ: Με μια πολύ γενναία αύξηση που δόθηκε -ανοίγω παρένθεση, γιατί όλα πρέπει να είναι στη συζήτηση- βεβαίως και το ΣΕΦ πρέπει να δοθεί στον βαθμό που του αναλογεί στον Ολυμπιακό, όπως δόθηκε και το ΟΑΚΑ το κλειστό στον Παναθηναϊκό. Ναι, πρέπει να γίνει. Ο Παναθηναϊκός μετέτρεψε σε ένα στολίδι το κλειστό του ΟΑΚΑ που πήρε. Το ίδιο στολίδι θα γίνει και το κλειστό του ΣΕΦ, αλλά όλα θα γίνουν και εδώ, στη Βουλή, με διαφάνεια. Ναι, αυτές είναι οι πολιτικές μας και είμαστε εδώ να τις υπερασπιστούμε, να τις κάνουμε με ενότητα στον αθλητισμό.

Τον Μάρτιο του 2025, κυρίες και κύριοι συνάδελφοι, φιλοδοξώ να έρθει το τέταρτο νομοσχέδιο επί ημερών μου, ως Υπουργού, το οποίο θα είναι η κατακλείδα των νομοθετικών πρωτοβουλιών, που θα είναι για πρώτη φορά η κωδικοποίηση της αθλητικής νομοθεσίας.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Υπουργέ, παρακαλώ.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Ολοκληρώνω, κύριε Πρόεδρε.

Μετά τον εμβληματικό νόμο του Ανδρέα Φούρα του 1999, είκοσι έξι χρόνια μετά, ήδη το νομοσχέδιο ετοιμάζεται, η αθλητική νομοθεσία και η κωδικοποίησή της θα είναι πλέον γεγονός.

Ταυτόχρονα, δεν μπορώ να παραλείψω ότι για τη χρηματοδότηση του ελληνικού αθλητισμού, το 2021, η Κυβέρνηση του Κυριάκου Μητσοτάκη αποφάσισε το εξής. Δεν το ξέρετε αυτό, πρέπει να το λέω, γιατί αξίζει. Δόθηκαν για πρώτη φορά στην ιστορία του ελληνικού αθλητισμού -μέσα σε τρία χρόνια και αυτή είναι η τέταρτη χρονιά, το έχει ο προϋπολογισμός μέσα, στα τέσσερα χρόνια- δόθηκαν σε επαγγελματικό και ερασιτεχνικό αθλητισμό 266 εκατομμύρια ευρώ. Τα λεφτά αυτά μοιράζονται με κριτήρια, με συγκεκριμένη διαφάνεια, με αριθμοδείκτες σε όλο το αθλητικό σύστημα της χώρας μας, αρκεί να είναι πλέον σε αυτή τη μεγάλη μεταρρύθμιση που λέγεται «Kouros», που είναι κατάκτηση του ελληνικού αθλητισμού και όλα θα πορεύονται στο μέλλον με βάση την ψηφιοποίησή του.

Θέλω να σας ευχαριστήσω, να ευχηθώ «Καλές Γιορτές» στα σπίτια μας, στις οικογένειές μας και ωραία να συζητάμε εδώ, αλλά στο τέλος, το μυαλό μας να είναι σε μια λέξη που μας ενώνει όλους και λέγεται «Ελλάδα» και ξέρουμε όλοι τις δυσκολίες που υπάρχουν γύρω μας και πόσο σημαντικό είναι να την κρατήσουμε δυνατά και ψηλά.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Έχει ζητηθεί ο λόγος για μια παρέμβαση από τον κ. Κόντη, από τον Κοινοβουλευτικό Εκπρόσωπο των Σπαρτιατών και στη συνέχεια…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και ο κ. Καζαμίας έχει ζητήσει τον λόγο!

**ΑΛΕΞΑΝΔΡΟΣ ΚΑΖΑΜΙΑΣ:** Και εγώ έχω ζητήσει τον λόγο!

**ΠΡΟΕΔΡΕΥΩΝ (Αθανάσιος Μπούρας):** Να σας πω κάτι. Μη μου κάνετε παρατήρηση…

**ΑΛΕΞΑΝΔΡΟΣ ΚΑΖΑΜΙΑΣ:** Δεν κάνουμε παρατήρηση!

**ΠΡΟΕΔΡΕΥΩΝ (Αθανάσιος Μπούρας):** …γιατί ο κ. Κόντης έχει δύο ώρες…

**ΑΛΕΞΑΝΔΡΟΣ ΚΑΖΑΜΙΑΣ:** Δεν κάνουμε παρατήρηση!

**ΠΡΟΕΔΡΕΥΩΝ (Αθανάσιος Μπούρας):** …δύο ώρες που ήρθε και μου είπε ότι, όταν μιλήσει ο κ. Βρούτσης, θέλει τον λόγο.

Κύριε Κόντη, εσείς θα πάρετε τον λόγο, αν θέλετε και μετά ο κ. Κεχαγιάς. Δεν θα αδικηθεί κανένας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο κ. Καζαμίας! Άλλοι είναι οι «κεχαγιάδες»!

**ΠΡΟΕΔΡΕΥΩΝ (Αθανάσιος Μπούρας):** Ο κ. Καζαμίας. Μπλέξαμε τον συνάδελφο από τον ΣΥΡΙΖΑ!

Ορίστε, κύριε Κόντη, έχετε τον λόγο.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, σας άκουσα με προσοχή και πραγματικά, παρ’ όλες τις διαφωνίες μας, ξέρω ότι έχετε θέληση για να κάνετε αυτά που λέτε και είναι προς τιμήν σας.

Να πω, όμως, ότι από πέρυσι, επειδή αναφέρατε τους Παραολυμπιονίκες, σας είχα αναφέρει την επίσκεψή μου στην «Ελπίδα», τον Σύλλογο Παραολυμπιονικών του Καυταντζογλείου που γυμνάζονται εκεί, στη Θεσσαλονίκη. Είναι ένας από τους μεγαλύτερους συλλόγους. Είχε πρόβλημα ο σύλλογος με μια ράμπα, αν θυμάστε, που σας είχα πει για να κατεβαίνουν οι αθλητές, τους οποίους κουβαλούσαν οι προπονητές με τα αναπηρικά καροτσάκια στην πλάτη.

Μέχρι σήμερα, κύριε Υπουργέ, παρ’ όλα τα χρήματα που διατέθηκαν, δεν έχει γίνει αυτή η ράμπα -και μιλάμε για ένα μέτρο τσιμέντο- και η απάντηση που παίρνουν είναι ότι περιμένουν τα χρήματα από το ΕΣΠΑ.

Μου το ζήτησαν οι άνθρωποι προχθές. Νομίζουμε ότι είναι κάτι το οποίο δεν κοστίζει καθόλου να γίνει, να μπει λίγο τσιμέντο εκεί να κατεβαίνουν να προπονούνται. Το Καυταντζόγλειο, όντως, παραδόθηκε στον ΗΡΑΚΛΗ και ευχαριστούν, όντως και οι φίλαθλοι του ΗΡΑΚΛΗ, γιατί ήταν ένα έργο που περίμεναν.

Να πάμε, όμως, τώρα στα άλλα θέματα, στο θέμα ειδικά που απασχολεί τη Θεσσαλονίκη τον τελευταίο καιρό και έχει να κάνει με τη ΔΕΑΒ. Η ΔΕΑΒ είναι μια αρχή η οποία προϋπήρχε του νομοσχεδίου και είχαμε αντιδράσει τότε, αν θυμάστε. Σας είχα πει ότι δεν μπορεί στον αθλητισμό, στο ποδόσφαιρο να επιβάλλονται ποινές από δύο φορείς, γιατί υπεύθυνη είναι η ΕΠΟ για τις ποινές και υπάρχει και η ΔΕΑΒ, στην οποία εσείς δώσατε το δικαίωμα να τιμωρεί.

Προ μηνός, προ είκοσι ημερών, έπεσε ένα μπουκαλάκι στο γήπεδο του ΑΡΗ, ούτε καν γεμάτο και ο υπεύθυνος της ΔΕΑΒ επέβαλε μια ποινή δύο αγωνιστικών κεκλεισμένων στο γήπεδο. Εγώ να ξεπεράσω ότι επεβλήθη η ποινή, ότι υπάρχει η ΔΕΑΒ, οκ.

Αυτή τη στιγμή έχει προσφύγει στο Διοικητικό Δικαστήριο η ΠΑΕ ΑΡΗΣ, έπαιξε ένα παιγνίδι χωρίς θεατές την περασμένη εβδομάδα, ενώ ήταν σε αναστολή. Κανείς δεν ξέρει αν ίσχυε η ποινή ή όχι. Παίζει την Κυριακή άλλο παιγνίδι και δεν ξέρουν, περιμένοντας την απόφαση, τελικά ισχύει η ποινή; Θα έχει εκτίσει τις δύο ποινές, όταν βγει η απόφαση ή θα του προσθέσουν άλλες δύο αγωνιστικές κεκλεισμένων;

Είναι ένα θέμα το οποίο απασχολεί εκατοντάδες χιλιάδες ανθρώπους στη Θεσσαλονίκη, όσο και να φαίνεται ότι είναι κάτι δευτερεύον το ποδόσφαιρο και θέλουν να ξέρουν οι άνθρωποι: Τελικά, τιμωρείται ο κόσμος για μια παράβαση ενός ατόμου, τον οποίο και η ίδια η ΠΑΕ ΑΡΗΣ ψάχνει να βρει και έχει ζητήσει και από την Αστυνομία να τον βρει για να μην τον ξαναβάλει στο γήπεδο για ένα μπουκάλι που έπεσε. Θα εξοντώσουμε τις ομάδες με αυτόν τον τρόπο και θεωρούν ότι υπάρχει αδικία.

Είδατε τι συνέβη και με την αδικία της εκφώνησης από την Αστυνομία της κατηγορίας ότι πιθανόν, οι φίλαθλοι του ΑΡΗ να πήγαιναν να συγκεντρωθούν στο μετρό, για να προβούν σε πράξεις ενάντια της ζωής των ανθρώπων, δηλαδή να κάνουν μέχρι και δολοφονίες. Είναι κάτι τρομακτικό.

Έχετε βάλει τον κόσμο του ΑΡΗ απέναντι για ένα μπουκάλι, κύριε Υπουργέ! Έπεσε ένα μπουκάλι στο γήπεδο και έχουν ξεσηκωθεί οι άνθρωποι από τότε, περιμένουν και την ποινή. Το διοικητικό δικαστήριο είκοσι μέρες, από τις 28 Νοεμβρίου δεν έχει βγάλει απόφαση ούτε θα βγάλει αυτή την απόφαση. Έπρεπε ήδη να έχει βγει και να ξέρει ο ΑΡΗΣ αν έχει τιμωρηθεί, αν εξέτισε τις ποινές, αν έχει ακόμα ποινή. Έπαιξαν προχθές μόνοι τους, άφησαν το γήπεδο κενό.

Είναι θέματα που πρέπει να λύνονται, γιατί πάμε πλέον σε ανισονομία στο πρωτάθλημα και είναι κάτι το οποίο επιφέρει πολλές συνέπειες. Αυτό είναι ένα θέμα, σας παρακαλώ, που πρέπει να δείτε. Ειδικά με το Διοικητικό Δικαστήριο στη Θεσσαλονίκη κυκλοφορεί φήμη ότι κάποιοι είπαν στο Διοικητικό Δικαστήριο από εδώ να μη βγει απόφαση. Και θέλουμε να δούμε αν ισχύει τελικά: Εξέτισε τις ποινές ή έχει ακόμα άλλες δύο, όταν βγει και κακώς ο ΑΡΗΣ άφησε το γήπεδο κλειστό από μόνος του προχθές; Διότι αυτό έγινε. Δεν τους ενημέρωσε κανείς αν είναι κλειστό στα πλαίσια της ποινής ή αν το έκαναν καλή τη πίστει.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Πρόεδρε, μπορώ να έχω τον λόγο;

Μισό λεπτό. Θα απαντήσετε συνολικά, κύριε Υπουργέ.

**ΑΛΕΞΑΝΔΡΟΣ ΚΑΖΑΜΙΑΣ:** Δεν θα πάρω τον λόγο, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Όχι; Μα, δεν θέλετε το λόγο;

**ΑΛΕΞΑΝΔΡΟΣ ΚΑΖΑΜΙΑΣ:** Θα μιλήσω μετά τον κύριο Υπουργό.

**ΠΡΟΕΔΡΕΥΩΝ (Αθανάσιος Μπούρας):** Δεν θα αλλάξουμε τώρα τις διαδικασίες. Όταν μιλάει ένας Υπουργός και θέλουν παρεμβάσεις, τότε όποιος Κοινοβουλευτικός Εκπρόσωπος θέλει τον λόγο, παίρνει τον λόγο. Εάν δεν πάρετε τώρα τον λόγο, στη συνέχεια, θα προχωρήσω στον κατάλογο των Βουλευτών.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να προχωρήσει.

**ΠΡΟΕΔΡΕΥΩΝ (Αθανάσιος Μπούρας):** Γι’ αυτό, αν θέλετε τον λόγο, κύριε Καζαμία, μπορείτε να έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Δεν θα μιλήσω, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Δεν θέλετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να απαντήσει.

**ΠΡΟΕΔΡΕΥΩΝ (Αθανάσιος Μπούρας):** Γι’ αυτό, κύριε Υπουργέ, απαντήστε στον κ. Κόντη, για να συνεχίσουμε τον κατάλογο των Βουλευτών.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Πρόεδρε, θα είμαι πολύ σύντομος, συγκεκριμένος και ξεκάθαρος.

Ο Άρης είναι μια ομάδα την οποία σεβόμαστε για την ιστορία της, τις επιδόσεις τις αθλητικές. Είναι μεγάλη ιστορική ομάδα. Δεν τη χαρίζουμε σε κανέναν. Όπως το ίδιο σεβόμαστε και τον Παναθηναϊκό, τον Ολυμπιακό, την ΑΕΚ, τον ΠΑΟΚ, τον Ηρακλή, όλες τις ομάδες. Η μεγάλη δομική αλλαγή που έγινε, είναι ότι όλα αυτά που λέτε δεν ισχύουν. Υπάρχει απόλυτη ισονομία, απόλυτη διαφάνεια.

Η ΔΕΑΒ είναι ανεξάρτητη. Αυτή ήταν μεγάλη καινοτομία. Εισαγγελέας στο τιμόνι της. Δεν επηρεάζεται από τίποτα. Αυτό ήταν μεγάλο. Και, πρώτον, είναι μία από τις τρεις δομικές αλλαγές του νόμου Βρούτση, ο ν.5085. Δύο, οι κυρώσεις οι οποίες επιβάλλονται. Θυμάστε που φωνάζατε για τις κυρώσεις ότι θα έρθει η FIFA και UEFA να με καθαιρέσει; Τίποτα δεν έγινε από αυτά. Κλείνω την παρένθεση.

Οι κυρώσεις που επιβάλλονται, κύριοι συνάδελφοι, δεν είναι υποκειμενικές. Δεν τις αποφασίζει κάποιος Υπουργός ή κάποιος πρόεδρος ενός οργάνου. Είναι δέσμια αρμοδιότητα. Γράφονται στον νόμο. Πέφτει το μπουκάλι, κλείνει το γήπεδο. Έτσι έκλεισε και ο Παναθηναϊκός και δεν διαμαρτυρήθηκαν. Και η ΑΕΚ. Συνολικά έκλεισαν σαράντα δύο γήπεδα, πρώτης και δεύτερης εθνικής, και μπάσκετ. Με κανέναν δεν έχουμε τίποτα.

Και εύχομαι το 2025 να μην κλείσει κανένα. Έπεσαν πρόστιμα αξίας 770.500 ευρώ. Αυτά όλα είναι με αντικειμενικό τρόπο. Τα γράφει ο νόμος. Δεν έχουμε τίποτα με τον Άρη. Ο Άρης είναι στην καρδιά μας. Είναι μια ιστορική ομάδα με μεγάλη αξία, όπως όλες οι ομάδες. Δεν θέλουμε να κλείνουν τα γήπεδα. Αλλά πάνω από όλα είναι η υπεράσπιση αυτού που λέγεται δικαιώματος, να πάει κάποιος στο γήπεδο και να χαρεί την ομάδα του, να χαρεί τον αθλητισμό. Γιατί ο αθλητισμός είναι χαρά και όχι βία. Και έπρεπε να το επαινέσετε, παρ’ ότι δεν ψηφίσατε τον νόμο. Η Πλεύση Ελευθερίας τον ψήφισε, το ΠΑΣΟΚ τον ψήφισε. Αναγκάζομαι και λέω. Εσείς δεν τον ψηφίσατε τον νόμο. Και σήμερα έπρεπε να πείτε ότι ναι κάνατε λάθος, γιατί αυτός ο νόμος έρχεται σήμερα και επιβεβαιώνεται από την ίδια τη ζωή.

Το βλέπουν και οι φίλαθλοι, οι υγιείς που πάνε στα γήπεδα με τις οικογένειές τους. Και οι μέτοχοι των ΠΑΕ βλέπουν να αυξάνουν οι συμμετοχές, και τους συμφέρει. Και η πολιτεία βλέπει πραγματικά ότι τα πράγματα μπαίνουν σε ένα αυλάκι. Δεν αλλάζουμε τη ρότα της υπευθυνότητας, ο νόμος είναι νόμος. Πάνω από όλα είναι η διασφάλιση της ασφάλειας των φιλάθλων και όλων αυτών που θέλουν να πάνε στο γήπεδο να χαρούν το ποδόσφαιρο.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Συνεχίζουμε με τον κατάλογο των συναδέλφων Βουλευτών. Καλώ στο Βήμα τον Βουλευτή της Νέας Αριστεράς κ. Χουσεΐν Ζεϊμπέκ. Αμέσως μετά, τον λόγο θα πάρει ο Βουλευτής της Νέας Δημοκρατίας κ. Γεώργιος Σταμάτης. Στη συνέχεια, θα μιλήσει ο Βουλευτής του ΚΚΕ κ. Χρήστος Τσοκάνης και μετά ο κ. Ιωάννης Καλλιάνος, Βουλευτής της Νέας Δημοκρατίας και πάει λέγοντας.

**ΕΥΑΓΓΕΛΟΣ ΛΙΑΚΟΣ:** Κύριε Πρόεδρε, θα μιλήσουν και άλλοι Υπουργοί;

**ΠΡΟΕΔΡΕΥΩΝ (Αθανάσιος Μπούρας):** Υπουργό δεν έχουμε άλλον. Άρα, από εδώ και πέρα θα υπάρχει μόνο ο κατάλογος των συναδέλφων. Θα φτάσουμε μέχρι και το νούμερο 99 του καταλόγου, όπως έχετε ήδη από νωρίς ενημερωθεί όλοι.

Έχετε τον λόγο, κύριε Ζεϊμπέκ.

**ΧΟΥΣΕΪΝ ΖΕΪΜΠΕΚ:** Ευχαριστώ, κύριε Πρόεδρε.

Κυρίες και κύριοι συνάδελφοι, προϋπολογισμός της κοινωνικής αναλγησίας και λεηλασίας του εισοδήματος των πολιτών, θα έπρεπε να είναι και φέτος ο τίτλος για τον προϋπολογισμό της Νέας Δημοκρατίας για το 2025. Για να μην σας αδικώ, περνάω κατευθείαν στο προκείμενο.

Στοιχεία Eurostat: Μακράν πρώτη η Ελλάδα στα συγκριτικά στοιχεία για την υποκειμενική φτώχεια. Δηλαδή είμαστε πρώτοι από την ανάποδη δηλαδή, στον πάτο του βαρελιού. Δύο στους τρεις Έλληνες δηλώνουν ότι δεν μπορούν να καλύψουν τις βασικές τους ανάγκες με το εισόδημά τους. Ο πραγματικός μέσος μισθός στη χώρα μας βρίσκεται στην τελευταία θέση μεταξύ των ευρωπαϊκών χωρών του ΟΟΣΑ. Το πραγματικό ωρομίσθιο είναι στην τελευταία θέση εντός της Ευρωπαϊκής Ένωσης. Στο 2,92% είναι οι δαπάνες για την παιδεία στον προϋπολογισμό, τη στιγμή που ο ευρωπαϊκός μέσος όρος για το 2022 ήταν στο 4,7% του ΑΕΠ. Τελευταία είναι η Ελλάδα με Κυβέρνηση Νέα Δημοκρατία στον ΟΟΣΑ στις δαπάνες και για την παιδεία. Μετά δεν είναι να απορείς που κάθε τόσο διαβάζουμε πως σε ένα ακόμη σχολείο έπεσαν σοβάδες την ώρα του μαθήματος.

Σας κατέθεσα και επίκαιρη ερώτηση για το κτηριακό μειονοτικό δημόσιο Γυμνάσιο και Λύκειο Ξάνθης που τις επόμενες ημέρες θα συζητήσουμε στη Βουλή. Πρέπει επιτέλους να γίνει το βήμα και να πάμε σε ένα νέο σύγχρονο κτήριο που θα ανταποκρίνεται στις ανάγκες. Όπως βεβαίως μεγάλες είναι οι ανάγκες και σε άλλες σχολικές μονάδες στον νομό.

Για την υγεία στο 5,43% του ΑΕΠ είναι οι δαπάνες στον προϋπολογισμό, μειωμένες ως ποσοστό σε σχέση με πέρυσι, τη στιγμή που στην Ευρώπη βρίσκονται στο 7,6%. Είμαστε μακράν πρώτοι σε όλη την Ευρώπη στις ιδιωτικές δαπάνες περίθαλψης, μακράν πρώτοι και στις ακάλυπτες ανάγκες από την υγεία. Επτά χιλιάδες λιγότεροι είναι οι μόνιμοι εργαζόμενοι στο ΕΣΥ, από ό,τι πριν πέντε χρόνια. Μόνο την τετραετία 2023-2025 οι αποχωρήσεις στον τομέα της υγείας εκτιμάται ότι θα ξεπεράσουν τους οκτώ χιλιάδες πεντακόσιους εργαζόμενους. Αυτά όλα είναι δικά σας έργα, γιατί τέτοια είναι η απαξίωση και η υποβάθμιση στην οποία έχει καταδικάσει το ΕΣΥ. Και δεν χρειάζονται καν τα νούμερα, αρκεί να πάτε μια βόλτα στο Νοσοκομείο Ξάνθης και θα καταλάβετε. Αν δεν υπήρχε ο ηρωισμός των γιατρών και των νοσηλευτών το νοσοκομείο θα είχε ήδη καταρρεύσει.

Εσείς, όμως, που πανηγυρίζετε, πανηγυρίζετε γιατί δήθεν οδηγείτε τη χώρα σε μια σταθερότητα. Αυτή ακριβώς η δήθεν σταθερότητά σας είναι που λεηλατεί τα εισοδήματα των πολιτών, που αδειάζει τις τσέπες τους και που διαλύει το ΕΣΥ. Γιγαντώνετε τις ανισότητες. Οδηγείτε τη χώρα με μαθηματική ακρίβεια ξανά στα βράχια, με ένα στρεβλό μοντέλο ανάπτυξης.

Και μιας και είπα εισόδημα, τα στοιχεία είναι και εδώ αποστομωτικά. Το 2023 η Ελλάδα ήταν στην τρίτη θέση από το τέλος στον ονομαστικό ετήσιο μισθό, 17.000 ευρώ. Ο μέσος μισθός στην Ευρωπαϊκή Ένωση ήταν 37.860 ευρώ. Οι εργαζόμενοι στη χώρα λαμβάνουν δηλαδή κάτω από τον μισό του ευρωπαϊκού μέσου μισθού. Στη χώρα μας αυτή τη στιγμή έχουμε τιμές Ελβετίας, μισθούς Βουλγαρίας και εργασιακές συνθήκες Κίνας. Φάνηκε και από την επιλογή σας να παγώσετε νομοθετικά τις συλλογικές συμβάσεις εργασίας. Και λέτε ότι θα τα αντιμετωπίσετε όλα αυτά με αύξηση 20 ευρώ μεικτά στους δημοσίους υπαλλήλους. Μα, καλά πηγαίντε στο σούπερ μάρκετ. Έχετε καθόλου εικόνα πού έχουν φτάσει οι τιμές και οι λογαριασμοί ρεύματος; Εμπαίζετε με τους πολίτες.

Θέλετε να μιλήσουμε για τους φόρους που πανηγυρίσατε ότι δήθεν τους μειώσατε; Από το 2021 ως το 2025 οι πολίτες θα έχουν πληρώσει πάνω από 20 δισεκατομμύρια ευρώ περισσότερα σε φόρους από ό,τι πλήρωναν προηγουμένως. Είναι έργο της Νέας Δημοκρατίας και αυτό. Μόνο το 2025 τα έσοδα από φόρους θα αυξηθούν κατά 2,5 δισεκατομμύρια ευρώ, με την πλειοψηφία αυτών να προέρχονται από τον ΦΠΑ. Τον ΦΠΑ που σε μια περίοδο ακρίβειας και αισχροκέρδειας, όπως αυτή που διανύουμε με τις ευλογίες σας, τσακίζει τα εισοδήματα των νοικοκυριών. Κανονικό χαράτσι. Γι’ αυτό και εσείς αρνείστε πεισματικά να τον μειώσετε, έστω στα βασικά είδη πρώτης ανάγκης, όπως σας έχουμε ζητήσει επανειλημμένα. Και αυτό το χαράτσι από τον ΦΠΑ, το κάνετε μετά δωράκια στους έχοντες φίλους σας, μειώνοντας τους φόρους στα κέρδη των μεγάλων εταιρειών και στα μερίσματα, μειώνοντας τον ΕΝΦΙΑ στις μεγάλες περιουσίες, χαρίζοντας υπερκέρδη στο εγχώριο ενεργειακό λόμπι.

Τα ίδια βλέπουμε, όμως, και στην αναλογία άμεσων και έμμεσων φόρων. Αποκλίνει και εδώ η Κυβέρνησή σας από τις ευρωπαϊκές πρακτικές. Είστε υπεύθυνοι και υπόλογοι για αυτή την πρωτοφανή αφαίμαξη που βιώνει ο ελληνικός λαός. Και αυτό έχει αρχίσει να αποτυπώνεται και στις δημοσκοπήσεις. Γι’ αυτό θα περίμενε κάποιος τουλάχιστον να μετριάσετε την αλαζονεία σας. Από το να έρχεστε εδώ και να πανηγυρίζετε για το ότι στην πραγματικότητα καταδικάζετε τα δύο τρίτα της ελληνικής κοινωνίας στη φτώχεια και στην εξαθλίωση, δηλαδή εκτός των άλλων και τους ελεύθερους επαγγελματίες, πανηγυρίζετε δήθεν για την κατάργηση του τέλους επιτηδεύματος, τη στιγμή που με τον τεκμαρτό τρόπο φορολόγησης που εισαγάγατε, παίρνατε έξι φορές πάνω φόρο από τους ελεύθερους επαγγελματίες, που τους τσακίζετε στην κυριολεξία. Βγείτε στην αγορά να μιλήσετε με τον κόσμο και να ακούσετε τι λένε.

Εκτός, όμως, από τα ακραία, νεοφιλελεύθεροι είστε και κοινωνικά ανάλγητοι. Από τότε που αναλάβατε ως Κυβέρνηση το 2019, έχετε μειώσει τις πραγματοποιηθείσες δαπάνες του ΟΠΕΚΑ για κοινωνική προστασία ως ποσοστό του ΑΕΠ κατά 17,5%. Αρνείστε να αναπροσαρμόσετε τα κριτήρια βάσει πληθωρισμού ή με βάση την τεκμαρτή φορολόγηση που επιβάλλετε και πετάτε χιλιάδες συμπολίτες μας εκτός επιδομάτων. Τον τελευταίο μόνο χρόνο πετάξατε εκατόν επτά χιλιάδες συμπολίτες μας εκτός επιδόματος παιδιού, σαράντα χιλιάδες από το επίδομα στέγασης και είκοσι πέντε χιλιάδες από το ελάχιστο εγγυημένο. Αυτά είναι πράξεις ντροπής εν μέσω κρίσης ακριβείας.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Κυρίες και κύριοι συνάδελφοι, εκεί που η Κυβέρνηση έχει αποτύχει στην κυριολεξία παταγωδώς, είναι στον αγροτικό τομέα, στην πρωτογενή παραγωγή. Εφαρμόσατε τις κοντόφθαλμες και αντι-αναπτυξιακές πολιτικές και καταδικάζετε τον αγροτικό κόσμο σε μείωση του αγροτικού εισοδήματος, υποβάθμιση δημογραφική, συρρίκνωση της υπαίθρου και εγκατάλειψη των μικρών και μεσαίων εκμεταλλεύσεων και σε μείωση της ανταγωνιστικότητας των αγροτικών προϊόντων. Δεν είναι τυχαία η δραματική μείωση της γεωργικής παραγωγής στην Ελλάδα το 2023, μείον 16%. Πρόκειται για την χειρότερη επίδοση μεταξύ των χωρών της Ευρωπαϊκής Ένωσης

Οι παράνομες ελληνοποιήσεις και τα κυκλώματα εμπορίας αγροτικών προϊόντων, η έλλειψη εργατικών χεριών, η μείωση του κόστους παραγωγής, η διατήρηση του αρδευτικού νερού που δεν επαρκεί, τα πιστωτικά τιμολόγια και οι ανοικτές τιμές, η εκτόξευση των τιμών από το χωράφι στο ράφι με θύματα παραγωγούς και καταναλωτές είναι μερικά μόνο από τα αδιέξοδα που αντιμετωπίζουν σήμερα οι αγρότες.

Σας έχουμε καταθέσει, ως Νέα Αριστερά, συγκεκριμένες προτάσεις για την καταπολέμηση των αθέμιτων εμπορικών πρακτικών σε βάρος των παραγωγών. Μπορώ, εάν θέλετε, να τις καταθέσω και στα Πρακτικά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό ακόμα, κύριε Πρόεδρε.

Η αποτυχία σας στον αγροτικό τομέα είναι καθολική. Στον ΕΛΓΑ, μετά από μια αποτυχημένη προσπάθεια ιδιωτικοποίησης του γεωργικού-ασφαλιστικού συστήματος, ακόμη να αναμορφώσετε τον κανονισμό του ΕΛΓΑ. Ούτε, βεβαίως, έχετε προχωρήσει στην ψηφιοποίηση της εκτιμητικής διαδικασίας, ώστε να επιταχυνθούν οι χρόνοι καταβολής των αποζημιώσεων.

Στον ΟΠΕΚΕΠΕ, όσον αφορά στις ενισχύσεις, τις έχετε οδηγήσει σε μια απερίγραπτη κατάσταση, με τις καθυστερήσεις, τις μειωμένες πληρωμές, τους καταλογισμούς και την επιτήρηση από την Ευρωπαϊκή Ένωση, αλλά και την αδυναμία του πληροφοριακού συστήματος να υποστηρίξει τα αναπτυξιακά προγράμματα.

Θεωρούμε πως στην τροποποίηση του Στρατηγικού Σχεδίου της ΚΑΠ θα πρέπει να υιοθετηθεί μια νέα προσέγγιση που στοχεύει στην επισιτιστική αυτονομία της χώρας, στην επισιτιστική μας ασφάλεια και στη στήριξη του αγροτικού εισοδήματος.

Έχουμε καταθέσει, ως Νέα Αριστερά, επτά συγκεκριμένες προτάσεις πάνω σε αυτό. Τις καταθέτω στα Πρακτικά.

(Στο σημείο αυτό ο Βουλευτής κ. Χουσεΐν Ζεϊμπέκ καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, έχουμε παρέμβει επανειλημμένα, υπό τη μορφή του κοινοβουλευτικού ελέγχου, ειδικά για τα σκάνδαλα και τα όσα απίστευτα συμβαίνουν στον ΟΠΕΚΕΠΕ. Να γνωρίζετε ότι θα συνεχίσουμε. Δεν πρόκειται να σας αφήσουμε σε χλωρό κλαρί.

Για τις ζωονόσους, η Κυβέρνησή σας παρακολουθεί αμέτοχη την ελληνική κτηνοτροφία, στην κυριολεξία, να αποδεκατίζεται. Αν έχετε αμφιβολίες, ελάτε να πάμε μαζί στην Ξάνθη, όπως και στην υπόλοιπη ανατολική Μακεδονία και Θράκη, για να καταλάβετε το μέγεθος του προβλήματος.

Δεν λαμβάνετε κανένα μέτρο για την ανάσχεση και την αντιμετώπιση των ζωονόσων, κανένα μέτρο για τη στήριξη των κτηνοτρόφων. Η απουσία ελέγχων στα σύνορα, όπως και προληπτικών ελέγχων στις εκτροφές, οδήγησε σε μια πρωτοφανή εξάπλωση των ζωονόσων.

Όσο συνεχίζετε πιστοί στο νεοφιλελεύθερο δόγμα, να μην προσλαμβάνετε κτηνιάτρους για τη στελέχωση των υπηρεσιών, τόσο η κτηνοτροφία στη χώρα μας θα αποδεκατίζεται.

Η χώρα πιστεύουμε ότι χρειάζεται ένα τελείως διαφορετικό μοντέλο ανάπτυξης από αυτό που εφαρμόζει η Νέα Δημοκρατία και έχει ως συνέπεια τη λεηλασία του εισοδήματος των πολιτών, τη γιγάντωση των ανισοτήτων, τη διάλυση του ΕΣΥ, τη φτωχοποίηση της κοινωνίας.

Προς αυτή την κατεύθυνση, της δημιουργίας ενός μετώπου που θα απαντήσει και θα αντιπαρατεθεί συνολικά με τις νεοφιλελεύθερες λογικές της Νέας Δημοκρατίας, εργαζόμαστε και θα εργαστούμε με όλες μας τις δυνάμεις στη Νέα Αριστερά.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Σταμάτης από τη Νέα Δημοκρατία έχει τον λόγο.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κύριε Πρόεδρε.

Πριν μπω στο κύριο μέρος της ομιλίας μου, πιστεύω πως σήμερα είναι μια πολύ μεγάλη μέρα για τον Ελληνισμό. Μετά τις ανακοινώσεις για την τελευταία προσωπογραφία του τελευταίου αυτοκράτορα στο Αίγιο, νομίζω ότι πρέπει να μνημονεύσουμε την επιστημονική ομάδα, που κατάφερε να το φέρει στο φως, δεικνύοντας, προφανώς, και την καταγωγή μας και την προέλευσή μας.

Για εμάς, που μπήκαμε στην πολιτική για το Κυπριακό, είναι μια πολύ μεγάλη μέρα σήμερα, διότι σαν σήμερα έφυγε, πριν δεκαέξι χρόνια, ένας πολύ μεγάλος Έλληνας. Αυτός ο μεγάλος Έλληνας λεγόταν Τάσσος Παπαδόπουλος.

Ακούγοντας και τους συναδέλφους από την Αντιπολίτευση, θα πίστευε κανένας ότι η χώρα είναι σε μια άλλη εποχή από ό,τι είναι πραγματικά. Ξέρετε, αν κάτι εμείς που στηρίζουμε αυτή την Κυβέρνηση πιστώνουμε στον Κυριάκο Μητσοτάκη, είναι ότι ο Κυριάκος Μητσοτάκης δεν θέλει η χώρα μας να γυρίσει πίσω, να γυρίσει εκεί που οδηγήθηκε, με λάθη προφανώς και του πολιτικού συστήματος. Λάθη, τα οποία την έφεραν πού; Την έφεραν στη χρεοκοπία και την έφεραν, προφανώς, σε πολύ κακούς δείκτες, που κάποιοι τους αναφέρατε. Όμως, ξεχνάτε από πού ξεκίνησε η χώρα μας το 2019, που την συγκρίνετε με τη Βουλγαρία και τη Ρουμανία.

Αυτός ο προϋπολογισμός, τι είναι; Είναι ένας προϋπολογισμός που έχει τρία χαρακτηριστικά. Σταθερότητα της χώρας. Δεν ξέρω, αν βλέπετε ή δεν βλέπετε ειδήσεις, όμως αλλάζει ο κόσμος αυτή τη στιγμή και αλλάζει γύρω μας. Δεν αλλάζει κάπου μακριά. Το να απολαύσει αυτή τη σταθερότητα η χώρα μας –και χαίρομαι που το είπε και ο Υπουργός, ο κ. Βρούτσης- είναι και μία κατάκτηση όλου του πολιτικού συστήματος.

Από την άλλη, όμως, την ώρα που όλοι ευαγγελιζόμαστε και θέλουμε τη σταθερότητα, άρα και να έχουμε ανάπτυξη και μέσω της ανάπτυξης να έρθει η ευημερία –άρα, να μπορούμε να φτιάξουμε ένα μεγαλύτερο κοινωνικό κράτος, πιο αποτελεσματικό, αν θέλετε-, ακούμε ποσά και κατακρίνετε την Κυβέρνηση να κάνει το ένα, να κάνει το άλλο, να κάνει το παράλλο. Αν η Κυβέρνηση υιοθετούσε όλα αυτά τα αναποτελεσματικά, τα οποία λέτε, η Ελλάδα –νομίζω, θα μας το πιστοποιήσει και ο κύριος Υφυπουργός- θα πήγαινε αύριο, πριν καν ψηφίσουμε τον προϋπολογισμό, στην επιτροπεία. Μετά δεν ξέρω και πού αλλού θα πήγαινε.

Εμείς, λοιπόν, δεν έχουμε μνήμη χρυσόψαρου. Θυμόμαστε τι ακριβώς συνέβη στη χώρα και το 2010 και το 2011 και το 2012 και το 2015 και δεν θέλουμε να γυρίσουμε εκεί. Κυρίως, όμως, δεν θέλουν να γυρίσουν οι συμπολίτες μας. Ναι, προφανώς, υπάρχει ένα κομμάτι της κοινωνίας, το οποίο αυτή τη στιγμή, λόγω της ακρίβειας, περνάει δύσκολα. Όμως, όταν η Κυβέρνηση πριν ενάμιση περίπου χρόνο, διέθεσε 9,6 δισεκατομμύρια, για να καλύψει τις ανάγκες που προήλθαν από το ενεργειακό κόστος, δεν ακούσαμε μπράβο. Δεν θέλαμε μπράβο, αλλά αυτά τα χρήματα από πού προήλθαν; Προήλθαν μέσω της ανάπτυξης. Προήλθαν μέσω του παραγωγικού μοντέλου, που αρχίζει σιγά-σιγά -δεν είναι προφανώς αυτό που θα θέλαμε- να διαμορφώνεται στη χώρα. Ταυτόχρονα, όμως, δεχόμαστε και κριτική. Δεν αυξήσαμε τις δαπάνες για την υγεία; Δεν αυξήσαμε τις δαπάνες για το κοινωνικό κράτος; Δεν αυξήσαμε τις πολιτικές που δίνει τη δυνατότητα σε νέου είδους επαγγέλματα;

Κυρίες και κύριοι συνάδελφοι, υπάρχει ο προσωπικός βοηθός για τα άτομα με αναπηρία. Υπάρχουν και χίλιοι εξακόσιοι αυτή τη στιγμή στο πιλοτικό πρόγραμμα του προσωπικού βοηθού, συμπολίτες μας που δουλεύουν και γίνονται κοινωνοί του δικαιωματικού μοντέλου, για να αλλάξει ζωή. Είμαστε η μοναδική χώρα στην Ευρωπαϊκή Ένωση που, πέραν του ποσοστού ποσοστώσεων στις προκηρύξεις για εργασία, έχουμε προκήρυξη μόνο για τα άτομα με αναπηρία.

Είμαστε η χώρα, η οποία μέσω του Ταμείου Ανάκαμψης, που προφανώς δημιουργεί έναν πρόσθετο πλούτο στη χώρα, δημιουργεί νέα δεδομένα. Τα νέα δεδομένα πρέπει να τα δούμε πολύ πιο προσεκτικά. Ταυτόχρονα, κάποιοι μας κατηγορούν για την άμυνα. Ναι, θέλουμε μια ισχυρή Ελλάδα, για να μπορεί να διαπραγματεύεται, για να μπορεί ακόμα και ό,τι ακούγεται ως απειλή να το αποτρέπει.

Ξέρετε κάτι; Προφανώς, δεν υπάρχει καμία τουρκική μειονότητα. Οι πολιτικές της χώρας έχουν δείξει πόσο ποσοστό της μειονότητας ακολουθεί πλέον τη δημόσια εκπαίδευση και πηγαίνει στα ελληνικά πανεπιστήμια. Αυτό είναι μία απάντηση, είναι κάτι το οποίο το έχουμε καταφέρει όλοι μαζί. Εκεί, νομίζω, πρέπει να εστιάσουμε, δηλαδή και στο κομμάτι της ομοψυχίας αλλά και στο κομμάτι του ποια είναι η Ελλάδα που θέλουμε.

Εμείς έχουμε αποφασίσει τι θέλουμε. Θέλουμε μια Ελλάδα που θα πηγαίνει με βάση τις δυνατότητές της, με βάση συγκεκριμένα μοντέλα, που θα μπορεί ακόμα και σε οποιαδήποτε κοινωνική, ενεργειακή, οικονομική και οποιαδήποτε κρίση, να έχει στο μπαούλο της ένα διαθέσιμο, για να μπορεί να στηρίξει τους ευάλωτους συμπολίτες μας και ταυτόχρονα να μπορεί να διαθέσει χρήματα για έναν αμυντικό εξοπλισμό. Νομίζω ότι αυτό δεν το πιστώνεται η Κυβέρνηση, το πιστώνεται η χώρα.

Ποια κυβέρνηση είχε κάνει πρόγραμμα για το στεγαστικό; Διότι, αν αναφέρουμε κυβερνήσεις που έκαναν στο παρελθόν προγράμματα για το στεγαστικό, ας μην κάνουμε συζήτηση για τι και τι έγινε. Ποια κυβέρνηση έβαλε πρώτη το θέμα του δημογραφικού; Προφανώς, μπορεί να γίνουν πολλά ακόμα πράγματα. Ποια κυβέρνηση είναι αυτή που στηρίζει την οικογένεια;

Ως προς την έμφαση στο κοινωνικό κράτος, στα επόμενα χρόνια, κύριε Υπουργέ, θα πρέπει να κάνουμε μια επαναξιολόγηση όλου αυτού και να δούμε και νέα μοντέλα κοινωνικής και συμπεριληπτικής πολιτικής, ώστε να κάνουμε καλύτερη, αν θέλετε, διασύνδεση. Νομίζω ότι είναι σημαντική και η συνταγματική Αναθεώρηση και ο ρόλος που πρέπει να παίξει η τοπική αυτοδιοίκηση στην αποκέντρωση του κράτους. Όμως, να γίνει όπως το είπε ο Υπουργός Εσωτερικών. Θα τους δίνουμε αρμοδιότητες και θα τους δίνουμε και τα αντίστοιχα χρήματα. Στο παρελθόν τι είχαμε; Αρμοδιότητες χωρίς χρήματα και πού καταλήξαμε; Να έρχεται το κεντρικό κράτος να δίνει, να δίνει, να δίνει και τα χρήματα να μην φτάνουν ποτέ.

Πιστεύω ότι αυτός ο προϋπολογισμός και με βάση το πόσο έχει αυξηθεί το ΑΕΠ της χώρας με πολύ συγκεκριμένους αριθμούς από το 2019 μέχρι σήμερα δείχνει και τη φιλοσοφία της Κυβέρνησης και το πού θέλουμε να πάμε και κυρίως πού δεν θέλουμε να ξαναγυρίσουμε, γιατί αν ξαναγυρίσουμε, τα πράγματα θα είναι πολύ χειρότερα από ό,τι ήταν το 2011, το 2012 και το 2015 και δεν νομίζω ότι πρέπει να μας κουνάνε αυτοί το δάχτυλο, όταν τους πατεράδες μας, τους παππούδες μας τους ανάγκασαν να πηγαίνουν να ζητιανεύουν ένα εικοσάρικο έξω από τα ATM, γιατί τις τράπεζες δεν τις έκλεισαν οι ξένοι, τις τράπεζες τις κλείσαμε εμείς και το πολιτικό σύστημα που κυβερνούσε εκείνη την περίοδο.

Εν κατακλείδι, αυτός ο προϋπολογισμός είναι ένας προϋπολογισμός που με σωστά και σταθερά βήματα βγάζει ακόμη περισσότερο πιο μπροστά την ελληνική κοινωνία, την ελληνική οικονομία και νομίζω ότι αυτό θα το αναγνωρίσουν και οι επόμενες γενιές που θα έρθουν και οι επόμενοι συνάδελφοι μετά από πολλά χρόνια, γιατί θα είναι οι χρονιές-ορόσημο όπου η χώρα μας σιγά σιγά επανήλθε σε μια κανονική δημοκρατία με βάση τις ανάγκες και με βάση τον πλούτο που παράγει.

Είμαστε εδώ και το οικονομικό επιτελείο να ακούσουμε προτάσεις, να παράξουμε ακόμα περισσότερο πλούτο και εκεί νομίζω ότι μπορούμε να είμαστε όλοι σύμφωνοι.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κ. Τσοκάνης από το Κομμουνιστικό Κόμμα έχει τον λόγο.

**ΧΡΗΣΤΟΣ ΤΣΟΚΑΝΗΣ:** Ευχαριστώ, κύριε Πρόεδρε.

Τρία μνημόνια το ΠΑΣΟΚ, δύο μνημόνια η Νέα Δημοκρατία, ένα μνημόνιο ο ΣΥΡΙΖΑ, για να μην ξεχνιόμαστε, γιατί κοντεύουμε να ξεχάσουμε και την ιστορία εδώ πέρα. Χρηματιστήριο ενέργειας και διαμαρτύρεστε γιατί είναι στα ύψη οι τιμές της ενέργειας. Το στηρίξατε ή δεν το στηρίξατε; Σύνδεση του αφορολόγητου με τις κάρτες και το πλαστικό χρήμα. Το στηρίξατε και είχατε όλοι την αγωνία πώς θα λειτουργήσει; Να οι προμήθειες, πώς τα τσεπώνουν οι τράπεζες και από τους ελεύθερους επαγγελματίες και από τους μισθωτούς, συνταξιούχους. Ψηφιοποίηση υπηρεσιών, έλεγχος των κινήσεων, παρακολούθηση των πάντων. Τα στηρίξατε ή δεν τα στηρίξατε όλοι σας; Ηλεκτρονικοί πλειστηριασμοί. Τι βγαίνετε και κλαίτε τώρα που πετάνε τον κόσμο έξω από τα σπίτια του; Όμως, το ΚΚΕ είναι πανταχού παρών, για να μην χάσει κανένας την πρώτη κατοικία του. Χαρτί μιλήσει, καρδιά ραγίσει!

Τον ΕΝΦΙΑ, κύριοι της Κυβέρνησης, τον αυξήσατε, δεν τον μειώσατε. Δεν λέτε ότι όποιος πληρώσει και κάνει ιδιωτική ασφάλεια για φυσικά φαινόμενα θα έχει έκπτωση; Για κάντε μια άθροιση, ιδιωτική ασφάλεια, μείον 20% από τον ΕΝΦΙΑ, πάμε σχεδόν 40% πάνω. Να μιλήσω για την υποχρέωση ασφάλισης -γιατί όλα είναι για τις ασφαλιστικές εταιρείες- των οχημάτων που είναι σε ακινησία; Να μιλήσω για τον κίνδυνο στον οποίο βάζετε τα ασφαλιστικά ταμεία, μειώνοντας κατά μία μονάδα, κάνοντας χάρη στους εργοδότες;

Λέτε για εκατόν πενήντα τρεις χιλιάδες επιχειρήσεις που άνοιξαν. Πάνω από το 40% είναι εργαζόμενοι με μπλοκάκι στη «Wolt», στην «e-Food», οδηγοί που ανοίγουν βιβλία, τους υποχρεώνουν οι εταιρείες για να κόβουν τιμολόγιο παροχής υπηρεσιών, ακριβώς για να τους έχουν να δουλεύουν ήλιο με ήλιο, χωρίς ασφαλιστικά δικαιώματα, χωρίς τη δυνατότητα να πάρουν ταμείο ανεργίας αν απολυθούν.

Για να μην πούμε το περιβόητο, που διαχρονικά όλοι σας βάζετε τον ΦΠΑ πάνω στον ειδικό φόρο κατανάλωσης στα καύσιμα, στον καπνό, στην ενέργεια! Ναι ή όχι; Φόρος πάνω στον φόρο!

Ο κρατικός προϋπολογισμός, για να πατάμε και στην πραγματικότητα, βρίσκει τα λαϊκά νοικοκυριά να στενάζουν από την ακρίβεια, βλέποντας τα εισοδήματά τους να εξανεμίζονται τη δέκατη έκτη μέρα και όχι τη δέκατη ένατη μέρα του μήνα, τα βασικά είδη στη διατροφή να γίνονται απλησίαστα στα ράφια των σούπερ μάρκετ και τα ενεργειακά προϊόντα με τους φουσκωμένους λογαριασμούς να αποτελούν καθημερινό εφιάλτη. Μισθωτοί, συνταξιούχοι, βιοπαλαιστές αγρότες και αυτοαπασχολούμενοι έρχονται να σηκώσουν για μία ακόμη φορά το βάρος του 95% των φόρων -έμμεσων και άμεσων- με τα στοιχεία της Κυβέρνησης να προβλέπουν 7 δισεκατομμύρια περισσότερους φόρους από αυτούς που είχαν πει ότι θα εισπράξουν το 2024 και 2,5 δισεκατομμύρια περισσότερα από όσα τελικά ληστέψατε από τον ελληνικό λαό.

Την ίδια στιγμή, όμως, όλοι σας τσιμουδιά για το κεφάλαιο, για τα μονοπώλια, τις πολυεθνικές, από όλα τα κόμματα που χρόνια τώρα καθένας από το πόστο του ή τον ρόλο που του ανατίθεται διαχειρίζεται την κερδοφορία τους, πετώντας καθένας με διαφορετικό πάντα τρόπο τα ψίχουλα στον ελληνικό λαό. Σου λέει το κεφάλαιο «αυτά θα μοιράσεις» και καθένας από εσάς προσπαθεί να ξεγελάσει τον ελληνικό λαό, δίνοντάς του μία παροχή παραπάνω ή ένα ψίχουλο παραπάνω.

Έτσι, λοιπόν, οι λατρεμένοι σας εφοπλιστές απολαμβάνουν οικειοθελή φορολόγηση, δηλαδή δεν πληρώνουν φόρο. Γιατί δεν μιλάτε για τις φοροαπαλλαγές στο εφοπλιστικό κεφάλαιο; Σας κρατάνε, όμως, γιατί διαχειρίζεστε το σύστημα που φουσκώνει την κερδοφορία του κεφαλαίου και λέγεται καπιταλισμός. Οι αγαπημένοι σας τραπεζίτες μετά τις γενναίες ανακεφαλαιοποιήσεις που στηρίξατε όλοι συνεχίζουν να απολαμβάνουν τον αναβαλλόμενο φόρο, τα εκατομμύρια από τις προμήθειες, τους πλειστηριασμούς και τις κατασχέσεις. Οι αγαπημενολατρεμένοι σας βιομήχανοι, στρατηγικοί επενδυτές και μονοπωλιακοί όμιλοι, απολαμβάνουν φοροαπαλλαγές, εισφοροαπαλλαγές, επιδοτήσεις και προνόμια που δεν το χωράει ο ανθρώπινος νους. Όλες διαχρονικά οι κυβερνήσεις φορτώνουν στις πλάτες του λαού τα φορολογικά βάρη με πολιτικές που έχουν κοινό παρονομαστή το πιο άδικο, σκληρό και απάνθρωπο καπιταλιστικό σύστημα που έχει τις ρίζες του στην εκμετάλλευση ανθρώπου από άνθρωπο, στο DNA του την αδικία, τη φτώχεια, τους πολέμους και την προσβολή της ανθρώπινης αξιοπρέπειας.

Μιλάτε για ποιότητα ζωής, τη στιγμή που τα αντικαταθλιπτικά φάρμακα φιγουράρουν πρώτα σε κατανάλωση στον ελληνικό λαό λόγω άγχους και κατάθλιψης; Ο αλκοολισμός έχει μπει σε κάθε σπίτι, πάνω από 15% με 20% των συμπολιτών μας είναι αλκοολικοί.

Για άλλη μία φορά ο προϋπολογισμός στοχοποιεί τους μικρούς αυτοαπασχολούμενους, οι οποίοι αντιμετωπίζουν ξανά οξυμένα προβλήματα, επιβεβαιώνοντας, όπως προειδοποιούσε το ΚΚΕ, ότι τα αδιέξοδα και η ανασφάλεια παρά την πολύωρη καθημερινή εργασία είναι πλέον η νέα κανονικότητα. Η δουλειά σκοτάδι με σκοτάδι για τους αυτοαπασχολούμενους. Σήμερα μόλις μία στις τέσσερις μικρές επιχειρήσεις σημειώνει αύξηση του τζίρου και αυτό λόγω της αύξησης των τιμών, ενώ μία στις δύο παρουσιάζουν, σύμφωνα με επίσημα στοιχεία, μείωση του κύκλου εργασιών. Το πληθωριστικό κύμα των τελευταίων ετών έχει αυξήσει το λειτουργικό κόστος των μικρών επιχειρήσεων πάνω από 40%, με το 30% αυτών να έχουν ληξιπρόθεσμες αρρύθμιστες οφειλές σε ΕΦΚΑ, εφορία και προμηθευτές και το 50% να μην έχει ταμειακά διαθέσιμα για πάνω από έναν μήνα λειτουργίας, με τους πλειστηριασμούς να αποτελούν την ταφόπλακα για τους μικρούς ελεύθερους επαγγελματίες, αφού αποτελούν σχεδόν το 50% των οφειλετών σε funds και τράπεζες. Να οι μπαταχτσήδες, τους παίρνουν τα σπίτια επειδή χρεώθηκαν και πτώχευσαν.

Μάλιστα, με τον τελευταίο νόμο που ψηφίσατε τετρακόσιες δύο χιλιάδες ελεύθεροι επαγγελματίες φορολογήθηκαν με τεκμαρτό εισόδημα και επιβαρύνθηκαν από 2.000 έως 3.000 ευρώ το 2023 και δεν μειώνετε τον φόρο στους ελεύθερους επαγγελματίες. Αντιθέτως τον αυξάνετε, γιατί τους επιβάλλετε πρόσθετη προκαταβολή φόρου 55% από 27,5%, γιατί στους ελεύθερους επαγγελματίες λόγω των τεκμηρίων που επιβάλατε την προηγούμενη χρονιά -τι άλλο πετύχατε;- πετύχατε σε έναν ελεύθερο επαγγελματία που βγάζει 8.000 ευρώ -για να το καταλάβουν και πολλοί συνάδελφοι εδώ πέρα- ενώ τον υποχρεώνετε να δηλώνει 18.000, του λέτε «αποδείξεις μάζεψες για 8.000 ή για 18.000;», «για 18.000». Μα, δεν τα έβγαλε τα λεφτά ο συνάδελφος, ο μικρός αυτοαπασχολούμενος, νέος πρόσθετος φόρος. Γιατί δεν μιλάτε για αυτόν; Ισχύει ή δεν ισχύει; Ας βγει κάποιος να με διαψεύσει. Ο φόρος που μπαίνει πάνω στη μη συλλογή των αποδείξεων!

Έτσι, λοιπόν, η συγκεκριμένη κατηγορία φορολογικών εσόδων έδωσε στον κρατικό προϋπολογισμό 440 επιπλέον εκατομμύρια. Έτσι προκύπτουν και τα ματωμένα πλεονάσματα.

Γι’ αυτό, λοιπόν, οι επιπλέον επιβαρύνσεις οι οποίες επιβάλλονται στους μικρούς αυτοαπασχολούμενους πρέπει να τους βγάλουν στον δρόμο, πρέπει να τους οργανώσουν στους συλλόγους, στις ομοσπονδίες και τις ενώσεις τους και μαζί με τους εργαζόμενους που προσπαθείτε να τους βάλετε τεχνητά σε αντιπαράθεση. Λέτε ότι ο βασικός μισθός συνδέεται με την τεκμαρτή φορολόγηση, προκειμένου να βάλετε τον μικρό αυτοαπασχολούμενο να συγκρούεται με τον εργαζόμενο. Όμως, οι μικροί αυτοαπασχολούμενοι έχουν διαλέξει στρατόπεδο στο πλευρό της εργατικής τάξης της χώρας μας, στο πλευρό των μικρών αυτοαπασχολούμενων και βιοπαλαιστών αγροτών και χτίζουν το μέτωπο καθημερινά ενάντια στις πολιτικές που γεννούν οι επιλογές όλων αυτών των κυβερνήσεων.

Έτσι, λοιπόν, τι άλλο κερδίσατε από τους μικρούς αυτοαπασχολούμενους με τον τεκμαρτό τρόπο φορολόγησης; Έχασαν το Α21, έχασαν το επίδομα ενοικίου, έχασαν το επίδομα διακοπών, έχασαν το κοινωνικό τιμολόγιο, έχασαν το επίδομα αλληλεγγύης και τόσα άλλα επιδόματα τα οποία τα καρπώθηκε η Κυβέρνηση για να κάνει κοινωνική πολιτική. Πήρε, λοιπόν, τρία και μοιράζει σήμερα ένα στον ελληνικό λαό.

Και η ανάπτυξη που ευαγγελίζεστε, η ποιότητα ζωής; Θέλετε να δείτε ποια είναι η ανάπτυξή σας; Ελάτε στις περιοχές της Δυτικής Αττικής -Ασπρόπυργος, Μέγαρα, Λιόσια, Ελευσίνα, Μαγούλα, Μάνδρα- να δείτε εκεί που γιγαντώνονται τα μεγαθήρια των «στρατηγικών επενδυτών», όλων αυτών που έρχονται και επενδύουν σε βάρος της ζωής των κατοίκων, που ζουν χωρίς υποδομές, εκτός σχεδίου τεράστιες περιοχές, όπου ζουν Έλληνες ομογενείς από την πρώην Σοβιετική Ένωση, χωρίς να ενταχθούν στο σχέδιο, χωρίς αποχετευτικό δίκτυο και ομβρίων λυμάτων και την ίδια στιγμή σύγχρονο αποχετευτικό σχέδιο όπου επενδύει το κεφάλαιο, τα μονοπώλια και οι πολυεθνικές.

Κινδυνεύει να πνιγεί η Δυτική Αττική, δεν μπορείς να κυκλοφορήσεις από τη μία πλευρά στην άλλη, με τον κίνδυνο μεγάλου βιομηχανικού ατυχήματος να ελλοχεύει και την ίδια στιγμή σφίγγετε το χέρι και γεμίζετε τις τσέπες, τα πορτοφόλια όλων αυτών των επενδυτών με επιδοτήσεις και ζεστό χρήμα.

Ο λαός δεν έχει άλλον δρόμο, παρά μόνο αυτόν της ρήξης, της σύγκρουσης και της ανατροπής αυτού του σάπιου, εκμεταλλευτικού και άδικου συστήματος, στο πλευρό του ΚΚΕ, για να μπορέσει να χτίσει μια κοινωνία στη βάση της ικανοποίησης των σύγχρονων αναγκών.

Κλείνοντας -και ευχαριστώ πολύ για την ανοχή, κύριε Πρόεδρε-, να πω σε όλους ότι όσα και να μας λέτε τα όνειρά μας δεν πρόκειται ποτέ να χωρέσουν σε πλειστηριασμό. Δεν έχει παίξει ο λαός την παρτίδα του ακόμα!

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα ο κ. Καλλιάνος και αμέσως μετά ο κ. Σαρακιώτης.

**ΙΩΑΝΝΗΣ ΚΑΛΛΙΑΝΟΣ:** Ευχαριστώ πολύ, κύριε Πρόεδρε.

Αγαπητές και αγαπητοί συνάδελφοι, ο προϋπολογισμός του 2025 είναι ένα μήνυμα αισιοδοξίας και προοπτικής για τη χώρα μας. Σε ένα διεθνές περιβάλλον γεμάτο προκλήσεις η ελληνική οικονομία συνεχίζει να αναπτύσσεται ταχύτερα από τον ευρωπαϊκό μέσο όρο, αποδεικνύοντας την ανθεκτικότητα και την ισχύ της.

Με έναν ρυθμό ανάπτυξης που εκτιμάται περίπου στο 2,3% για το 2025 και με συνεχόμενη μείωση της ανεργίας, η οποία έχει φτάσει κάτω από το 10%, σε μονοψήφια νούμερα ήδη, ο προϋπολογισμός αυτός εδραιώνει την Ελλάδα στον δρόμο της ευημερίας. Η ανεργία από το 17,9% το 2019 προβλέπεται να πέσει περίπου στο 9,7% τους επόμενους μήνες, γεγονός που αντικατοπτρίζει τις πεντακόσιες χιλιάδες νέες θέσεις εργασίας που δημιουργήθηκαν τα τελευταία χρόνια, ένα νούμερο αρκετά μεγάλο.

Επιπλέον οι επενδύσεις και οι εξαγωγές, δύο βασικοί πυλώνες της οικονομίας μας, αναμένεται να αυξηθούν κατά 8,4% και 4% αντίστοιχα. Αυτές οι επιδόσεις δεν είναι τυχαίες, είναι το αποτέλεσμα στοχευμένων πολιτικών, όπως οι αποκρατικοποιήσεις και η ενίσχυση της εξωστρέφειας της ελληνικής οικονομίας.

Ο προϋπολογισμός, όπως πολύ καλά γνωρίζετε, περιλαμβάνει δώδεκα νέες αυξήσεις αποδοχών και δώδεκα νέες μειώσεις φόρων. Οι αυξήσεις αφορούν συντάξεις, μισθούς του δημοσίου και φοιτητικά επιδόματα, ενώ στις μειώσεις φόρων περιλαμβάνονται η κατάργηση του τέλους επιτηδεύματος και η περαιτέρω μείωση των ασφαλιστικών εισφορών.

Ο περιορισμός της φοροδιαφυγής σε συνδυασμό με την αύξηση των αμοιβών και τη μείωση της ανεργίας οδήγησε σε αύξηση των συνολικών φορολογικών εσόδων το 2024 κατά 3,7 δισεκατομμύρια ευρώ, πολύ πάνω δηλαδή από τον στόχο μας και, συγκεκριμένα, 66,7 δισεκατομμύρια έναντι 63 δισεκατομμυρίων που ήταν ο στόχος. Αυτά τα χρήματα ήδη έχουν επιστρέψει στην κοινωνία με αύξηση των δημοσίων επενδύσεων σε κρίσιμα έργα υποδομών, την ενίσχυση της παιδείας και τη στήριξη των ασθενέστερων.

Αυτές οι παρεμβάσεις, αγαπητές και αγαπητοί συνάδελφοι, είναι μια απτή απόδειξη της δέσμευσής μας να στηρίξουμε την κοινωνία, ενώ ταυτόχρονα διατηρούμε τη δημοσιονομική ισορροπία. Η χώρα μας καταγράφει τη μεγαλύτερη μείωση του δημόσιου χρέους στην Ευρωπαϊκή Ένωση, από το 207% του ΑΕΠ το 2020 σε 149,1% του ΑΕΠ το 2025. Αυτό είναι το αποτέλεσμα μιας συνεπούς και αξιόπιστης δημοσιονομικής πολιτικής, που αποσκοπεί όχι μόνο στη βιωσιμότητα του χρέους, αλλά και στην ενίσχυση της πιστοληπτικής ικανότητας της χώρας μας.

Αυτός ο προϋπολογισμός ανταποκρίνεται στις σύγχρονες προκλήσεις, επενδύει στην αντιμετώπιση του στεγαστικού, του δημογραφικού και της κλιματικής κρίσης και παράλληλα διασφαλίζει τις απαραίτητες δαπάνες για την εθνική άμυνα.

Θέλω στο σημείο αυτό να υπογραμμίσω ότι ο προϋπολογισμός του 2025 δεν είναι απλώς ένας οικονομικός σχεδιασμός, είναι ένα εργαλείο που ενισχύει την ανάπτυξη, την κοινωνική δικαιοσύνη και την εθνική ισχύ.

Και θέτω το ερώτημα: Λύθηκαν όλα τα προβλήματά μας ως χώρα; Είμαστε όλοι ικανοποιημένοι; Ασφαλώς και όχι. Τα έκανε όλα σωστά η Νέα Δημοκρατία; Ασφαλώς και όχι. Έγιναν και λάθη τα οποία τα αναγνωρίσαμε και προσπαθήσαμε να τα διορθώσουμε και προσπαθήσαμε να δώσουμε λύσεις.

Δεν λύθηκαν, λοιπόν, όλα τα προβλήματά μας. Η ακρίβεια που πιέζει τα νοικοκυριά, είναι ένα πρόβλημα. Οι ανισότητες στις κοινωνικές τάξεις, που παραμένουν, είναι ένα πρόβλημα. Η ανάγκη για περαιτέρω βελτίωση του συστήματος υγείας και παιδείας είναι ακόμα ένα θέμα σημαντικό, ένα ζήτημα για το οποίο πρέπει να βοηθήσουμε όλοι μας. Επίσης η κλιματική αλλαγή και οι φυσικές καταστροφές, ένα αντικείμενο το οποίο σπουδάζω -αυτό κάνω τώρα στη διδακτορική μου διατριβή-, θέλουν πιο φιλόδοξες πολιτικές, πιο φιλόδοξες επενδύσεις.

Άρα έχουν γίνει πάρα πολλά και σωστά πράγματα από την Κυβέρνηση της Νέας Δημοκρατίας όλα αυτά τα πέντε χρόνια. Έχουμε σκύψει πάνω από τα προβλήματα των πολιτών. Έχουμε δώσει μάχες για να μπορέσουμε να δώσουμε λύσεις σε πολλά και σημαντικά προβλήματα που απασχολούν τους Έλληνες πολίτες. Από τον Έβρο μέχρι και τη Γαύδο και από την Κέρκυρα μέχρι και το Καστελόριζο είμαστε δίπλα σε όλους τους Έλληνες. Κάποια όμως προβλήματα παραμένουν, για τα οποία ασφαλώς δίνουμε μεγάλες μάχες για να βελτιωθεί η κατάσταση και να επιλυθούν το επόμενο χρονικό διάστημα και είμαι σίγουρος ότι αυτό θα γίνει.

Κλείνοντας, δεν μπορώ να μην τονίσω την καθοριστική συμβολή του Πρωθυπουργού Κυριάκου Μητσοτάκη σε όλη αυτήν την καλή και θετική πορεία της χώρας μας. Με την αποφασιστικότητά του, με το όραμά του για μία Ελλάδα που εξελίσσεται, μία Ελλάδα που καινοτομεί, μία Ελλάδα που ενισχύει τη θέση της στην Ευρώπη -και ασφαλώς και στον κόσμο όχι μόνο στην Ευρώπη, το ξέρουμε πάρα πολύ καλά- ο Κυριάκος Μητσοτάκης απέδειξε ότι οι μεταρρυθμίσεις, όταν συνδυάζονται με υπευθυνότητα, όταν συνδυάζονται με κοινωνική ευαισθησία, μπορούν να φέρουν ουσιαστικά αποτελέσματα για τον τόπο μας. Ο προϋπολογισμός του 2025 αποτελεί έναν ακόμη σταθμό σε αυτήν τη μεγάλη πορεία, σε αυτήν τη μεγάλη εθνική προσπάθεια. Και βεβαίως υπερψηφίζω.

Σας ευχαριστώ θερμά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε και για την τήρηση του χρόνου.

Τον λόγο έχει ο κ. Σαρακιώτης και αμέσως μετά ο κ. Λιάκος.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, η σχέση της Κυβέρνησης της Νέας Δημοκρατίας με την πραγματικότητα είναι ανάλογη της σχέσης της με τις λέξεις «συνέπεια» και «αξιοπιστία».

Από αυτό εδώ το Βήμα, πριν από έναν χρόνο, στις 17 Δεκεμβρίου του 2023 ο Έλληνας Πρωθυπουργός, ο κ. Μητσοτάκης, στη συζήτηση για τον προϋπολογισμό δήλωνε τα ακόλουθα: «Ο Προϋπολογισμός του 2024 ενισχύει πραγματικά το διαθέσιμο εισόδημα των πολιτών».

Τι καταγράφεται όμως στην έκθεση του ΟΟΣΑ, η οποία είδε το φως της δημοσιότητας πριν από λίγες ημέρες; Το πραγματικό διαθέσιμο εισόδημα των νοικοκυριών μειώθηκε στην Ελλάδα κατά 1,7% σε ετήσια βάση. Αναμένουμε, λοιπόν, με αγωνία την επιτυχία και των φετινών σας προβλέψεων!

Καταθέτετε έναν προϋπολογισμό, έχοντας χάσει κάθε ίχνος αξιοπιστίας. Ενδεικτικά, για το 2024 προβλέπατε αύξηση των επενδύσεων κατά 15% και δεν πετύχαμε τον στόχο ούτε κατά το ήμισυ, όπως και αύξηση των εξαγωγών των αγαθών κατά 5,6% και τελικά σημειώθηκε πτώση.

Και το ερώτημα που τίθεται σε αυτές τις τόσο κρίσιμες συζητήσεις του προϋπολογισμού είναι ένα: εάν απαντά στα προβλήματα της καθημερινότητας, στα προβλήματα των πολιτών. Και σίγουρα η απάντηση είναι μία: όχι. Και δυστυχώς για τους πολίτες, έχετε και ένα κακό προηγούμενο, καθώς είναι ο έκτος προϋπολογισμός που καταθέτετε και πρέπει να δούμε τα αποτελέσματα των προηγουμένων.

Η πατρίδα μας βρίσκεται στην προτελευταία θέση της Ευρωπαϊκής Ένωσης σε έναν από τους πιο κρίσιμους δείκτες, όσον αφορά δηλαδή το κατά κεφαλήν Ακαθάριστο Εγχώριο Προϊόν, με επίδοση στο 67% του μέσου όρου της Ευρωπαϊκής Ένωσης, με τη Βουλγαρία να είναι η μοναδική χώρα με χαμηλότερη επίδοση, στο 64%.

Το ποσοστό της ιδιοκατοίκησης έχει μειωθεί στο 69%, όταν το 2019 έφτανε το 75%.

Οι οφειλές του Δημοσίου προς φυσικά και νομικά πρόσωπα αυξήθηκαν στα 3,5 δισεκατομμύρια ευρώ. Προφανώς κατ’ εσάς είναι και αυτό ένα δείγμα της καλής πορείας της οικονομίας μας.

Η Ελλάδα το 2024 είναι εκατοστή ενδέκατη μεταξύ εκατόν δεκαοκτώ χωρών σε έλλειμμα ισοζυγίου τρεχουσών συναλλαγών και έχουμε το μεγαλύτερο έλλειμμα ακόμη και από την εμπόλεμη Ουκρανία. Σίγουρα αξίζουν συγχαρητήρια και γι’ αυτό!

Σημειώνεται εκρηκτική αύξηση των οφειλών των πολιτών προς τον ΕΦΚΑ κατά 700 εκατομμύρια ευρώ μόνο σε ένα τρίμηνο, λόγω απλήρωτων εισφορών και προσαυξήσεων, την στιγμή που ένας στους δύο οφειλέτες χάνει τις ρυθμίσεις.

Θα ήταν καλό να εξηγήσετε, κυρίες και κύριοι της Νέας Δημοκρατίας, εσείς που παρουσιάζετε μια εξιδανικευμένη εικόνα της κοινωνίας και της οικονομίας σαν να ζείτε σε άλλη χώρα, πώς είναι δυνατόν στην έκθεση του ΟΟΣΑ να επισημαίνεται ότι η Ελλάδα είναι τρίτη από το τέλος στο ζήτημα των μισθών, με επιδείνωση την περίοδο 2019-2022, πρώτη στο ποσοστό πολιτών που δεν τα βγάζουν πέρα, αγγίζοντας το τραγικό 87%, πρώτη στην Ευρώπη στο ποσοστό ληξιπρόθεσμων δόσεων ενοικίων και λογαριασμών.

Και επειδή σας αρέσουν και επικαλείστε συχνά τις δημοσκοπήσεις, τι λένε οι πρόσφατες δημοσκοπήσεις; Λένε ότι το 90% των πολιτών δηλώνουν ότι δεν είναι ικανοποιημένοι από τις επιδόσεις της Κυβέρνησης στην αντιμετώπιση της ακρίβειας, παρά το γεγονός ότι και σήμερα από αυτό εδώ το Βήμα πανηγύριζε ο Υπουργός Ανάπτυξης. Δεν ξέρω πραγματικά γιατί πανηγύριζε.

Όμως και το 82% δηλώνουν ότι δεν είναι ικανοποιημένοι σε ό,τι αφορά την αντιμετώπιση της εγκληματικότητας. Και αναφέρω αυτόν τον δείκτη γιατί ειδικά το 2019 προεκλογικά επικαλούσασταν διαρκώς το δόγμα του νόμου και της τάξης. Βεβαίως είναι νωπές ακόμη σε όλους μας οι εικόνες στη Γλυφάδα, όπου εγκληματίες κυνηγούσαν ο ένας τον άλλον πρωί, δίπλα σε νηπιαγωγεία, δίπλα σε σχολεία, ενώ ο κόσμος περπατούσε σε μια ήρεμη κατά τα άλλα γειτονιά. Και πώς να είναι ικανοποιημένοι οι πολίτες στο ζήτημα της ασφάλειας, όταν ο Υπουργός Προστασίας του Πολίτη εμπαίζει τους κατοίκους της ελληνικής περιφέρειας αναφερόμενος σε μια όαση μη εγκληματικότητας;

Εδώ βεβαίως οφείλω -για να είμαι δίκαιος- να σας δώσω και μία παγκόσμια πρωτιά που κατέχετε. Βλέπουμε σε άλλες χώρες όταν ιδρύονται υπηρεσίες και λειτουργούν, κάποια στιγμή ενδεχομένως να διαρρέουν κάποια στοιχεία κ.λπ.. Για πρώτη φορά παγκοσμίως διέρρευσαν τα στοιχεία του ελληνικού FBI, πριν καν αυτό ιδρυθεί! Αυτό πρέπει να σας το δώσουμε, να σας το πιστώσουμε.

Και για να μιλήσουμε και για τα κρίσιμα εργασιακά ζητήματα, στη μελέτη του Ινστιτούτου Εργασίας της ΓΣΕΕ, μεταξύ άλλων, καταγράφονται τα εξής: Το 2023 το ωριαίο εισόδημα, το οποίο δημιούργησε η ελληνική οικονομία και αποτελεί και έναν δείκτη παραγωγικότητας, είχε τη χαμηλότερη αγοραστική δύναμη σε ολόκληρη την Ευρωπαϊκή Ένωση. Την περίοδο 2019-2023 το πραγματικό εισόδημα από εργασία μειώθηκε κατά 8,3%.

Προηγουμένως, αποκαλυπτική μελέτη του ΚΕΠΕ αποτύπωσε τη συνεχή πτώση των ωρομισθίων, ακόμη και κατά την περίοδο μετά την οικονομική ανάκαμψη που σημειώθηκε μετά την πανδημία. Και τι ανέφερε συγκριτικά με τις χώρες της Ευρωπαϊκής Ένωσης των 27; Ότι η ελληνική οικονομία κατέχει πλέον την τελευταία θέση του μέσου μισθού ανά δεδουλευμένη ώρα εργασίας, ωρομισθίου. Μέχρι και το 2023 η μέση αύξηση των ωρών εργασίας ανά εργαζόμενο στην Ευρωπαϊκή Ένωση των 27 εκτιμήθηκε σε 3,4% έναντι του υπερδιπλάσιου ποσοστού 9,25% στην Ελλάδα.

Ενδεικτικά, βεβαίως των επιτυχιών σας είναι και τα στοιχεία του Κέντρου Οικονομικών Ερευνών της Ελλάδος και για την ενεργειακή κρίση! Η άνοδος του ποσοστού των νοικοκυριών με οικονομική αδυναμία για ικανοποιητική θέρμανση τον χειμώνα ανήλθε το 2022 στο 19,2% όταν μεταξύ των ασθενέστερων νοικοκυριών το εν λόγω ποσοστό άγγιξε το 40%. Έτσι φτάσαμε στη Στερεά Ελλάδα το ποσοστό που αφορά νοικοκυριά τα οποία δεν μπόρεσαν να εξασφαλίσουν ικανοποιητική θέρμανση το 2022 να αυξάνεται κατά 22,5 ποσοστιαίες μονάδες και να φτάνει το 46,6%.

Ένα σχόλιο να κάνω και για το θέμα των τραπεζών. Φαντάζομαι ότι ο κύριος Πρωθυπουργός θα μας απαντήσει την Κυριακή, όταν θα κάνει και τις εξαγγελίες, για ποιον λόγο δεν έλαβε νωρίτερα τα όποια μέτρα λάβει την Κυριακή. Δεν είχε αντιληφθεί τι λάμβανε χώρα στο τραπεζικό σύστημα, δεν είχε αντιληφθεί τις επιβαρύνσεις των πολιτών στις συναλλαγές; Μπορούμε να αντιληφθούμε όλοι τις δυσκολίες τού να επιβάλει ένα κόμμα το οποίο οφείλει μισό δισεκατομμύριο ευρώ τον οποιονδήποτε φόρο ή οποιαδήποτε επιβάρυνση στις τράπεζες, αλλά θα ήταν καλό να μας απαντήσει ο κ. Μητσοτάκης γιατί τώρα και όχι πριν από έναν-ενάμιση χρόνο.

Θα απευθύνω και μια απορία προς τους Βουλευτές της Νέας Δημοκρατίας. Θα συμφωνήσω μαζί σας ότι τα 750 εκατομμύρια κοινωνικού μερίσματος το 2017 ήταν ψίχουλα. Θα συμφωνήσω μαζί σας ότι το 2018 τα 800 εκατομμύρια ήταν και αυτά, όπως έλεγε ο κύριος Πρωθυπουργός, ψίχουλα. Όμως πείτε μου, βρείτε μια λέξη, ένα επίθετο να χαρακτηρίσετε τα 240 εκατομμύρια που δίνετε ως κοινωνικό μέρισμα και πανηγυρίζετε. Είναι πλούσια η ελληνική γλώσσα. Εγώ, παρότι της θεωρητικής κατεύθυνσης, δεν μπορώ να βρω ένα ουσιαστικό ή ένα επίθετο να χαρακτηρίσω τα 240 εκατομμύρια όταν τα 800 ήταν ψίχουλα. Εσείς που είστε και άριστοι και εφευρετικοί φαντάζομαι ότι μέχρι το τέλος της συζήτησης θα μας πείτε ή ο Πρωθυπουργός θα μας πει πώς θα χαρακτηρίσει το κοινωνικό μέρισμα.

Καταληκτικά, καταψηφίζω τον προϋπολογισμό, με εξαίρεση τις αμυντικές δαπάνες, αν και οφείλω να σημειώσω τη μηδαμινή μέριμνα της Κυβέρνησης για τα στελέχη των Ενόπλων Δυνάμεων, η οποία οδηγεί σε διαρκείς αποχωρήσεις, όπως και τη μηδαμινή μέριμνα για την ελληνική αμυντική βιομηχανία.

Όσον αφορά τα στελέχη τώρα, είναι χαρακτηριστικό το πρόσφατο παράδειγμα της «σαλαμοποίησης» της εκπαίδευσης των πληρωμάτων των Belharra, με τα διαρκή πήγαινε έλα στην Γαλλία, μόνο και μόνο για να μη συμπληρώνονται τριάντα συνεχόμενες ημέρες παρουσίας των στελεχών στο εξωτερικό, καθώς ενδεχόμενη υπέρβαση αυτού του διαστήματος θα σήμαινε ημερήσια αποζημίωση 100 ευρώ αντί των 34 που λαμβάνουν σήμερα.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κι εμείς ευχαριστούμε για τη συνέπεια στον χρόνο.

Τον λόγο έχει ο κ. Λιάκος από τη Νέα Δημοκρατία και ακολουθεί ο κ. Παρασύρης από το ΠΑΣΟΚ.

**ΕΥΑΓΓΕΛΟΣ ΛΙΑΚΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα τον προϋπολογισμό για το έτος 2025. Έχουν ήδη προηγηθεί δύο πολύ σημαντικά νομοσχέδια: ένα που αφορά τον νέο τρόπο υπολογισμού του κατώτατου μισθού και ένα που αφορά δώδεκα νέες φοροελαφρύνσεις.

Ο προϋπολογισμός αυτός σχεδιάστηκε μέσα σε ένα ασταθές και δυναμικά μεταβαλλόμενο διεθνές περιβάλλον, το οποίο επηρεάζεται από πολεμικές συγκρούσεις κοντά μας, από σοβαρές επιπτώσεις φυσικών καταστροφών που επιδεινώνει η κλιματική κρίση, καθώς και από πληθωριστικές πιέσεις που προέκυψαν λόγω της ενεργειακής κρίσης.

Πρόκειται για έναν προϋπολογισμό που θέτει τις βάσεις για την ανθεκτικότητα, την ανάπτυξη αλλά και την κοινωνική δικαιοσύνη.

Ο προϋπολογισμός του 2025 δεν είναι μόνο ένας οικονομικός προγραμματισμός, είναι ένα σχέδιο με ξεκάθαρη φιλοσοφία: Την ισχυρή οικονομία με κοινωνική διάσταση, το μόνο κλειδί για σταθερότητα και πρόοδο. Αυτό άλλωστε είναι το σημαντικότερο ζητούμενο για κάθε δυτική οικονομία σήμερα.

Θέλω να σταθώ όμως σε κάποιες πολύ συγκεκριμένες έννοιες τις οποίες υπηρέτησε ευλαβικά το οικονομικό επιτελείο και η πολιτική ηγεσία του Υπουργείου Οικονομικών:

Πρώτον, δημοσιονομική ισορροπία, ο μόνος τρόπος για να διατηρηθεί η ανθεκτικότητα της εθνικής οικονομίας. Ο κρατικός προϋπολογισμός του 2025 αντικατοπτρίζει τη σταθερή και αισιόδοξη πορεία της χώρας, στηριζόμενος σε ισχυρές βάσεις. Πρωταρχικά δίνεται έμφαση στην εξυγίανση των δημόσιων οικονομικών και στην επίτευξη ισχυρής, βιώσιμης ανάπτυξης για όλους.

Η Ελλάδα αναμένεται να κατακτήσει την τέταρτη υψηλότερη θέση στην Ευρωπαϊκή Ένωση ως προς το πρωτογενές πλεόνασμα, με σχεδόν μηδενικό έλλειμμα και τους ταχύτερους ρυθμούς μείωσης του δημόσιου χρέους ως ποσοστό του ΑΕΠ. Το πρωτογενές πλεόνασμα προβλέπεται στο 2,5% του ΑΕΠ για το 2024 και στο 2,4% για το 2025.

Δεύτερον, ανάπτυξη. Η οικονομική ανάπτυξη της Ελλάδας προβλέπεται να φτάσει το 2,2% φέτος και το 2,3% το 2025, ποσοστά που είναι υπερδιπλάσια από το μέσο όρο της Ευρωζώνης σύμφωνα με τις τελευταίες εκτιμήσεις. Επιπλέον, το ΑΕΠ της χώρας αναμένεται να αυξηθεί κατά περίπου 10 δισεκατομμύρια ευρώ το 2025, σηματοδοτώντας το κλείσιμο μιας δύσκολης περιόδου για την οικονομία, λόγω της κρίσης χρέους.

Τρίτον, αύξηση των εισοδημάτων. Ο προϋπολογισμός του 2025 περιλαμβάνει μέτρα στήριξης ύψους 1,1 δισ. ευρώ που στοχεύουν στην αύξηση του διαθέσιμου εισοδήματος και στη βελτίωση των συνθηκών διαβίωσης. Οι μισθοί και οι συντάξεις αυξάνονται με ρυθμούς μεγαλύτερους από τον πληθωρισμό, οδηγώντας σε πραγματική ενίσχυση των εισοδημάτων για τρίτη συνεχόμενη χρονιά. Οι αμοιβές εξαρτημένης εργασίας αυξάνονται κατά 3,4% και οι μισθοί αναμένεται να φτάσουν τα 950 ευρώ ο κατώτατος και τα 1.500 ευρώ μέσος έως το 2027, ενώ από τον Απρίλιο 2025 προβλέπεται γενική αύξηση στους βασικούς μισθούς των δημοσίων υπαλλήλων.

Επιπλέον, η οριστική κατάργηση του τέλους επιτηδεύματος, σε συνδυασμό με μειώσεις στις ασφαλιστικές εισφορές, ενισχύουν περαιτέρω τα καθαρά εισοδήματα των ελευθέρων επαγγελματιών και των μισθωτών.

Τέταρτον, ψηφιακή μετάβαση. Το 2025 θα συνεχιστεί η επιτυχής εφαρμογή ψηφιακών συστημάτων στη φορολογία και στην παρακολούθηση της αγοράς με στόχο την περαιτέρω αποτελεσματικότητά τους. Οι νέες τεχνολογίες αξιοποιούνται για την αντιμετώπιση χρόνιων προβλημάτων που προκαλούσαν δυσκολίες στους πολίτες και αύξηση σε κόστος και χρήμα. Χαρακτηριστικό παράδειγμα είναι η κατάργηση του τέλους χαρτοσήμου για περισσότερες από εξακόσιες συναλλαγές, ένας θεσμός που είχε καθιερωθεί από το 1931.

Επιπλέον, η εισαγωγή του ψηφιακού τέλους συναλλαγών εκσυγχρονίζει τη φορολογική νομοθεσία, απλοποιεί τις διαδικασίες, μειώνει τα διοικητικά βάρη και διευκολύνει τόσο τα φυσικά πρόσωπα όσο και τις επιχειρήσεις, απαλλάσσοντάς τους από περιττή γραφειοκρατία.

Πέμπτον, επενδύσεις. Οι επενδύσεις και οι εξαγωγές αναμένονται να αυξηθούν το 2025, ενώ η αύξηση θα ισχύσει και για τις δημόσιες επενδύσεις, οι οποίες το 2024 έχουν υπερδιπλασιαστεί σε σχέση με το 2019 και θα σημειώσουν περαιτέρω άνοδο την επόμενη χρονιά.

Τον Σεπτέμβριο του 2024 ψηφίστηκε νέος νόμος για το αναπτυξιακό πρόγραμμα δημοσίων επενδύσεων, που στοχεύει σε έναν καλύτερο προγραμματισμό και παρακολούθηση των έργων, στην έγκαιρη και αποδοτική εξασφάλιση χρηματοδότησής τους, στη χρήση ψηφιακών τεχνολογιών και στη μείωση της γραφειοκρατίας. Παράλληλα, λαμβάνονται ειδικά μέτρα για την αντιμετώπιση των επιπτώσεων της κλιματικής κρίσης. Επίσης, θέτει τις βάσεις για την ενίσχυση της επιχειρηματικότητας, αναγνωρίζοντας πως οι επενδύσεις στην τεχνολογία είναι το κλειδί για τη βελτίωση της ανταγωνιστικότητας. Σε μια εποχή παγκόσμιων προκλήσεων είναι κρίσιμο να ενισχύουμε συνεχώς την τεχνολογική ανάπτυξη και τεχνολογική εικόνα της χώρας μας.

Κυρίες και κύριοι συνάδελφοι, είναι σημαντικό και πολιτικά ορθό να είμαστε ρεαλιστές, αναγνωρίζοντας δυνατότητες της χώρας μας και προσαρμόζοντας τις ενέργειες μας στις πραγματικές μας δυνατότητες και τους πόρους που διαθέτουμε. Πιστεύω ότι αυτό είναι το μεγάλο στοίχημα που θέτει συστηματικά αυτή η Κυβέρνηση και αποτυπώνεται κάθε χρόνο στους προϋπολογισμούς της και μέρα με τη μέρα, χρόνο με το, χρόνο το πετυχαίνει.

Σας καλώ, να υπερψηφίσετε τον προϋπολογισμό και το 2025.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Παρασύρης από το ΠΑΣΟΚ έχει τον λόγο και ακολουθεί ο κ. Τσιλιγγίρης από τη Νέα Δημοκρατία.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η εξέλιξη της συζήτησης για τον προϋπολογισμό του 2025 αναδεικνύει την κυβερνητική πολιτική που δεν είναι άλλη από την αλχημεία οικονομικών και επικοινωνιακών τεχνασμάτων. Επιστροφή στην κανονικότητα δεν υπάρχει, γιατί όσοι μιλούν για μια κοινωνία ευημερούσα, μάλλον δεν έχουν επίγνωση της πραγματικότητας. Η κοινωνία είναι κουρασμένη, γιατί η Κυβέρνηση θέλει εξαρτημένη, φοβική και κυρίως υπό την πίεση και την παγίδα των ισχυρών ολιγοπωλίων. Γι’ αυτό το μεγάλο πρόβλημα της χώρας, ενώ συνίσταται στην οικονομία, μετατοπίζεται στο θεσμικό επίπεδο και μεταβολίζεται σε πολιτικό πρόβλημα. Γι’ αυτό και εμείς λέμε ότι η χώρα χρειάζεται πολιτική αλλαγή.

Κυρίες και κύριοι της Κυβέρνησης, επιζητείτε εθνική συναίνεση, αλλά δεν την καλλιεργείτε. Εμείς ως ΠΑΣΟΚ τις τελευταίες βδομάδες σας δείχνουμε τον δρόμο από την άρνηση για τα εργασιακά των υγειονομικών, που αποδεχθήκατε εν μέρει τη θέση μας, από το χάιδεμα των τραπεζιτών μέχρι χθες, τρέχετε ένα βήμα πίσω από εμάς, προαναγγέλλοντας κόφτη στις χρεώσεις προς τους καταναλωτές. Και μιλώντας σήμερα ο κοινοβουλευτικός υπεύθυνος του τομέα ενέργειας, είμαστε βέβαιοι ότι θα σας ρυμουλκήσουμε σε όλα τα προβληματικά πεδία πολιτικής στις προτάσεις μας, διότι είναι στοχευμένες, είναι σοβαρές, αλλά κυρίως διότι είναι δίκαιες. Ετοιμαστείτε, λοιπόν, διότι η ενέργεια θα είναι το επόμενο μεγάλο μέτωπο του ΠΑΣΟΚ, για να αποδείξουμε ότι ακόμη και από τη θέση της Αξιωματικής Αντιπολίτευσης θα επιβάλλουμε την ατζέντα μας, όχι από κάποια εμμονή, αλλά διότι δεν αποδεχόμαστε το ολιγοπώλιο της ενέργειας να απομυζά τους κόπους και την περιουσία του ελληνικού λαού.

Κυρίες και κύριοι συνάδελφοι, τα τελευταία δύο χρόνια δύο Υπουργοί -ήταν και ο κ. Σκρέκας εδώ- μιλώντας για τον προϋπολογισμό αναλώθηκαν πάνω από 60% της ομιλίας του στην αντιμετώπιση των υψηλών τιμών ρεύματος. Κοινός παρονομαστής, οι επιδοτήσεις. Κι εδώ κάπου πεθαίνει ο φιλελευθερισμός, ο Χάγεκ και ο Φρίντμαν και τα textbooks του φιλελευθερισμού που έχετε, γιατί αν δούλευε η αγορά, δεν θα πηγαίναμε σε επιδοτήσεις.

Τουλάχιστον ο προκάτοχος του κ. Σκυλακάκη, ο κ. Σκρέκας είπε ότι αγοράζουμε κατά τι ακριβότερα από ότι πριν την κρίση. Ο κ. Σκυλακάκης είπε ότι: «Να ξέρετε κάτι, ο ανταγωνισμός δουλεύει. Οι τιμές θα πάνε προς τα κάτω και ορθώς θα πάνε προς τα κάτω». Η πραγματικότητα, όμως, σας έχει διαψεύσει. Ο καταναλωτής αγοράζει πολύ ακριβότερα σε σχέση με πριν την κρίση.

Και επειδή τα μαθηματικά δεν εφεσιβάλλονται, ορίστε ποιες ήταν οι τιμές το 2019 που αναλάβατε. Αυτή είναι η πορεία. Και σήμερα έχουμε 53% μεγαλύτερες τιμές στο ανταγωνιστικό μέρος του τιμολογίου για τις τιμές του ρεύματος.

Το νέο δόγμα που ξεκινά από την Ευρώπη και εσείς μεταφέρετε είναι πράγματι οι χαμηλές τιμές ρεύματος. Το πρόβλημα, προφανώς, δεν είναι ευρωπαϊκό, όπως εσείς προσπαθείτε να το επικοινωνήσετε. Έχετε λάβει και συγκεκριμένες απαντήσεις από την Ευρωπαϊκή Επιτροπή. Σε πολύ μεγάλο βαθμό είναι ελληνικό. Θέλετε να μετατοπίσετε όλη την ατζέντα ότι είναι πρόβλημα της Ευρώπης. Ε, δεν είναι πρόβλημα της Ευρώπης!

Προχθές ανακοινώσατε μια μείωση 15% από ένα ινστιτούτο που λειτουργεί στην Κεντρική Ευρώπη και σας παραθέσαμε τα επίσημα στοιχεία από την Eurostat και σας είπαμε ότι είναι δυόμισι φορές χαμηλότερη, είναι 6% η μείωση των τιμών. Να συμφωνήσουμε, λοιπόν, κατ’ αρχάς ότι θα βλέπουμε τα στοιχεία της Eurostat. Να συμφωνήσουμε ότι τα στατιστικά είναι ένα εργαλείο πολιτικής, αλλά ότι όλοι πρέπει να λαμβάνουμε υπόψη μας τα επίσημα στοιχεία και αυτά της Eurostat, τα οποία είναι τα πλέον επίσημα, τα πιο διαφανή.

Αλλά, αγαπητοί συνάδελφοι, δεν είναι αυτό το θέμα, ούτε το θέμα είναι να έρχεστε εδώ και να μας λέτε ότι έχουμε την όγδοη φθηνότερη τιμή στην Ευρώπη, διότι όλα αυτά τα στοιχεία όταν τα σταθμίσουμε με βάση το εισόδημα, τότε οι δείκτες ευαλωτότητας του νοικοκυριού σε σχέση με το ρεύμα είναι ακριβώς αυτή όπως δείχνουν. Το 44,2% δίνει πάνω από 10% του προϋπολογισμού του νοικοκυριού του σε δαπάνες ρεύματος. Έχουμε διπλάσιο σχεδόν δείκτη ενεργειακής φτώχειας από ότι έχει ο μέσος όρος στην Ευρώπη.

Αυτά όλα τι αποδεικνύουν; Και δεν έχει νόημα να μιλάμε μόνο με τα στατιστικά. Αποδεικνύουν ότι σε μία χώρα που είναι προτελευταία στη θέση αγοραστικής δύναμης, οι τιμές του ρεύματος πρέπει να πέσουν πάρα πολύ. Και εμείς τι λέμε; Λέμε ότι από δικές σας αστοχίες δεν το πετυχαίνουμε, αφήνοντας τους τελικούς καταναλωτές απροστάτευτους μέσα από τις πολιτικές σας στις διακυμάνσεις χονδρικής τιμής του ρεύματος, με την επιλογή των χρωματιστών τιμολογίων, με τις επιπτώσεις που έχει συνολικά η τιμή του ρεύματος στην οικονομία, όταν η Δ΄ Βιομηχανική Επανάσταση είναι παρούσα με την εξέλιξη της τεχνητής νοημοσύνης και άρα με την ανάγκη για ενεργοβόρα και πολλά data centers, όπου η τιμή της ενέργειας θεωρείται νούμερο ένα συντελεστής ανταγωνιστικότητας για να έχεις κομμάτι στον διεθνή καταμερισμό.

Η τιθάσευση, επομένως, των υψηλών τιμών ρεύματος μέσα από διαρθρωτικές αλλαγές θα μπορούσε να αποτελέσει μια από τις σημαντικότερες θετικές παρεμβάσεις για τη μείωση του κόστους ζωής. Είναι η μόνη αλλαγή ενδεχομένως που μπορούμε να κάνουμε το επόμενο διάστημα στο πλαίσιο του Μεσοπρόθεσμου.

Αποδεχτείτε, λοιπόν, την αστοχία σας, και έχετε δύο επιλογές άμεσες. Πρώτον, να καταργήσετε τα χρωματιστά τιμολόγια και να προχωρήσετε στην αλλαγή των πράσινων κυμαινόμενων σε σταθερά, ετήσια και διετούς διάρκειας, βάζοντας μπροστά και νομοθετικές ρυθμίσεις αλλά και εκμεταλλευόμενοι την καταστατική μειοψηφία που έχουμε ως δημόσιο στη ΔΕΗ. Και το δεύτερο είναι να προχωρήσουμε σε μια εφεδρική παράλληλη αγορά διαθεσιμότητας ισχύος, την οποία την έχετε καθυστερήσει και θα μπορούσε να λειτουργεί μέσα στο 2025.

Είναι πάρα πολλά τα θέματα. Να κλείσω λέγοντας ότι η Τοπική Αυτοδιοίκηση, το 50% των δήμων, με μόνο το ενεργειακό κόστος, έχουν βρεθεί να είναι μπροστά στο φάσμα της χρεοκοπίας, με μόνο συντελεστή να αυξάνεται τόσο πολύ το ενεργειακό κόστος.

Λέει κάποιος: «Ξεκάθαρα δεν βγαίνει η εξίσωση, ούτε στους δήμους ούτε στις ΔΕΥΑ, οι οποίες μέχρι σήμερα δεν έχουν στηριχθεί ουσιωδώς. Δεν είμαι σίγουρος ότι έχει γίνει κατανοητό το οικονομικό κενό.».

Ξέρετε ποιες είναι αυτές οι δηλώσεις, κύριοι Υπουργοί; Είναι οι δηλώσεις του κ. Παπαστεργίου, του αγαπητού Υπουργού, όταν ήταν Δήμαρχος Τρικάλων και Πρόεδρος της ΚΕΔΕ. Αυτά έλεγε.

Και βεβαίως γνωρίζετε σχετικά με το πρόγραμμα «Απόλλων», το οποίο κι αυτό έχει πάει πίσω, έχει καθυστερήσει, παρά τη διαφωνία που είχαμε σε αυτό, έστω και αυτό που πάτε να προχωρήσετε, το είχε καθυστερήσει.

Και φτάνουμε -και κλείνω με αυτό, κύριε Πρόεδρε- στα προγράμματα «Εξοικονομώ». Η απόλυτη, η πλήρης αποτυχία. Δεν έχετε κλείσει ούτε ένα πρόγραμμα «Εξοικονομώ» στη χώρα, υποτιμώντας έναν πολύ μεγάλο τομέα, που αφορά τα κτίρια, που είναι ο δεύτερος σημαντικότερος τομέας στις εκπομπές αερίων.

Μιλάτε για πολύ μεγάλες ιδέες, για μεγάλα αφηγήματα, για διασυνδέσεις από την Αίγυπτο, για πλωτά αιολικά, για διασυνδέσεις με την Κεντρική Ευρώπη και χάνετε τη μάχη στα απλά, στα μικρά. Το «Εξοικονομώ-Επιχειρώ» δεν προχωράει, το «Ηλέκτρα» στα δημόσια κτίρια δεν προχωράει, το «Εξοικονομώ» του 2021 ακόμα είναι ανοιχτό, του 2023.

Στο αναπτυξιακό είναι εκτός οι επενδύσεις που αφορούν την πράσινη ανάπτυξη, εκτός επιλέξιμων δαπανών. Ακόμα και το πρόγραμμα «Αλλάζω θερμοσίφωνα», ακόμα και σε αυτό το πρόγραμμα οι δικαιούχοι δεν έχουν ακόμα αποπληρωθεί.

Και όλα αυτά τα περιγράφετε στα σχέδια δράσης του Υπουργείου του 2023, του 2024, φαντάζομαι στο 2025 θα είναι μέσα, όπως και το χωροταξικό για τις ΑΠΕ, το ειδικό χωροταξικό, που σας έχουμε κάνει πλειάδα ερωτήσεων πολλοί συνάδελφοι από εδώ. Διότι με τον τρόπο με τον οποίο πάτε πότε θα το φέρετε; Πότε θα έρθει σε διαβούλευση; Πότε θα το συζητήσουμε; Πότε θα το δουν οι τοπικές κοινωνίες; Όταν θα γεμίσουν πλέον οι βουνοκορφές με ανεμογεννήτριες;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κλείστε, κύριε συνάδελφε.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Και μη ψέγετε μετά την Αντιπολίτευση ή τις τοπικές κοινωνίες για τη δαιμονοποίηση που έχετε επιφέρει, όταν δεν υπάρχει πλαίσιο, όταν δεν υπάρχουν κανόνες, και φτιάχνετε κανόνες με βάση το 2008, έναν κανονισμό του κ. Σουφλιά τότε.

Τέλος -και κλείνω- παρακολουθούμε στενά τις εξελίξεις στα ΕΛΠΕ και μας προβληματίζουν οι ενέργειές σας, σε μια εταιρεία που το Δημόσιο έχει καταστατική μειοψηφία, αλλά με εγκαταστάσεις κρίσιμης σημασίας για την εθνική ασφάλεια. Θα επανέλθουμε σε αυτό.

Δεν ψηφίζουμε, επομένως, τον προϋπολογισμό, όχι μόνο γιατί είναι άδικος για τους πολλούς και παγιώνει ανισότητες, αλλά διότι δεν βλέπουμε, ακόμη και εκεί που θα μπορούσατε, εν μέσω Μεσοπρόθεσμου, να κάνετε κάποια πραγματική προσπάθεια για τη βελτίωση της οικονομικής κατάστασης των πολιτών. Αυτή η προσπάθεια δεν φαίνεται.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κι εμείς ευχαριστούμε.

Ακολουθεί ο κ. Τσιλιγγίρης από τη Νέα Δημοκρατία, η κ. Γρηγοράκου και μετά ο κ. Παπάς, ο κ. Ψυχογιός και κλείνουμε με τον κ. Μπαρτζώκα στο νούμερο 99.

Κύριε Τσιλιγγίρη, έχετε τον λόγο.

**ΣΠΥΡΙΔΩΝ (ΣΠΥΡΟΣ) ΤΣΙΛΙΓΓΙΡΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ο κρατικός προϋπολογισμός του 2025 κατατίθεται προς ψήφιση την στιγμή που στο διεθνές περιβάλλον επικρατεί περιορισμός της δημοσιονομικής στήριξης, κλιματική κρίση, γεωπολιτικοί παράγοντες, στοιχεία αρνητικά για την οικονομική ανάκαμψη και πρόοδο.

Η ελληνική οικονομία, όμως, όχι μόνο αποδεικνύεται ανθεκτική έναντι των διεθνών πιέσεων, αλλά παρουσιάζει θετικές προοπτικές ανάπτυξης σε βασικούς τομείς, εν αντιθέσει με άλλες ισχυρές οικονομίες της Ευρώπης. Αυτό, κυρίες και κύριοι, είναι αποτέλεσμα της στοχευμένης κυβερνητικής πολιτικής που εφαρμόζει η Νέα Δημοκρατία, μια κυβερνητική πολιτική με στοχευμένα οικονομικά μέτρα και παρεμβάσεις, που ενισχύουν την ανθεκτικότητα, προάγουν τη σταθερότητα και δημιουργούν κατάλληλες συνθήκες για ανάπτυξη και επαναφορά της ελληνικής οικονομίας στο πεδίο εμπιστοσύνης των διεθνών επενδυτών, με τιμές κάποιων βασικών οικονομικών δεικτών σε επίπεδα προ κρίσης.

Ο προϋπολογισμός του 2025 είναι η έμπρακτη απόδειξη της επιτυχημένης διαχείρισης από την Κυβέρνηση του Κυριάκου Μητσοτάκη. Έρχεται να συνεχίσει και να ενισχύσει την επιτυχημένη κυβερνητική πολιτική του 2024, μέσα από ένα πλαίσιο επιπρόσθετων δημοσιονομικών και αναπτυξιακών ενεργειών το 2025. Παρεμβάσεις που διατηρούν τα επιτεύγματα της πρότερης πορείας, αλλά και υλοποιούν εκ νέου ανάπτυξη και εξέλιξη, με στόχο την προστασία των Ελλήνων πολιτών από διεθνείς κινδυνογόνους παράγοντες και ασφαλώς την αναβάθμιση του βιοτικού τους επιπέδου.

Η χώρα μας, μετά την ανάκτηση της επενδυτικής βαθμίδας, βρίσκεται σήμερα με τον Προϋπολογισμό του 2025 ως προς τη δημοσιονομική πολιτική, να καταγράφει το δημόσιο χρέος πρώτη φορά σε τόσο χαμηλό ποσοστό, αν δεν κάνω λάθος 147,5%, μετά από πάρα πολλά χρόνια.

Ταυτόχρονα, παρουσιάζει ανάπτυξη 2,3%. Να τονίσουμε εδώ ότι το ποσοστό αυτό είναι υπερδιπλάσιο από τον μέσο όρο της Ευρωπαϊκής Ένωσης. Το πρωτογενές πλεόνασμα είναι 2,4% για το 2025 και το δημοσιονομικό έλλειμμα περιορίζεται στο 0,6% του ΑΕΠ.

Πορεία αποκλιμάκωσης ακολουθεί και ο πληθωρισμός στο 2,1%, με εκτιμήσεις ακόμη και κάτω του 2%, ενώ παράλληλα έχουμε αύξηση των πρωτογενών δαπανών κατά 3,6%.

Ο τομέας της εργασίας καταγράφει επιδόσεις ανάλογες του 2001. Η ανεργία μειώθηκε κατά 8,2%, επίπεδα που συναντάμε πίσω, το 2009, με πυλώνες της ελληνικής οικονομίας τις επενδύσεις, τις εξαγωγές αγαθών και υπηρεσιών, καθώς και την ιδιωτική κατανάλωση. Κατακτούμε την πέμπτη θέση στην Ευρωζώνη και ο ελληνικός μεταποιητικός τομέας παραμένει πρώτος σε επίδοση σε όλη την Ευρωζώνη. Αν αυτό δεν είναι επιτυχημένη κυβερνητική πολιτική, που έχει κατορθώσει η Κυβέρνηση του Κυριάκου Μητσοτάκη, τότε τι είναι;

Αγαπητοί συνάδελφοι, είναι γεγονός ότι στον προϋπολογισμό του 2025, εκτός από τα παραπάνω που καταγράφουν πετυχημένη πορεία, καταγράφεται αυξητική τάση και στα έσοδα από φόρους. Όμως δεν πρέπει να συγχέουμε την αύξηση αυτή με αρνητικές μεταφράσεις, όπως μερικοί θα σπεύσουν. Η απάντηση για αυτό το αποτέλεσμα είναι από τη μείωση της φοροδιαφυγής, που παρουσιάζει, πέραν της προβλεπόμενης αύξησης 1,8 δισεκατομμυρίου, η απόδοση του ΦΠΑ που προκύπτει από τα παραπάνω, η αύξηση των αμοιβών.

Άλλο ένα σημείο που χρήζει διευκρίνισης είναι το δημοσιονομικό αποτέλεσμα για τα νοσοκομεία, την πρωτοβάθμια υγεία και τους ΟΤΑ. Παρουσιάζεται αύξηση των δαπανών στον Προϋπολογισμό του 2025 λόγω της στοχευμένης ενισχυτικής κυβερνητικής πολιτικής της Νέας Δημοκρατίας και των παρεμβάσεών της, με αυξήσεις σε μισθούς και αμοιβές, και όχι μόνο σε άλλες αποδόσεις, που κάποιοι θα επιχειρήσουν να χρεώσουν.

Κυρίες και κύριοι συνάδελφοι, ο Προϋπολογισμός του 2025, μέσα από σύνολο μέτρων και μεταρρυθμίσεων, επιτυγχάνει ενέργειες που ενισχύουν άμεσα το διαθέσιμο εισόδημα των Ελλήνων, όπως μείωση των ασφαλιστικών εισφορών κατά 1% για εργαζόμενους και εργοδότες του κλάδου της υγείας, κατάργηση του τέλους επιτηδεύματος στους ελεύθερους επαγγελματίες και φυσικά πρόσωπα με μπλοκάκι, μονιμοποίηση της επιστροφής του ειδικού φόρου κατανάλωσης στο αγροτικό πετρέλαιο με βάση την πραγματική κατανάλωση, αύξηση συντάξεων με βάση τον ρυθμό ανάπτυξης και τον πληθωρισμό, αύξηση 20% της αποζημίωσης των γιατρών του ΕΣΥ για τις εφημερίες, όπως και αυτοτελή φορολόγηση για την αποζημίωση των εφημεριών τους με συντελεστή 22%. Αύξηση αποζημίωσης της νυχτερινής απασχόλησης στους ένστολους, καθώς επίσης αυξήσεις και των μισθών για τους δημοσίους υπαλλήλους από τον Απρίλιο του 2025, με στόχο ο εισαγωγικός μισθός στο δημόσιο να μην υπολείπεται απ’ αυτόν τον κατώτατο του ιδιωτικού τομέα.

Στο πλαίσιο των θεσμικών παρεμβάσεων ξεπάγωσαν οι τριετίες για να διαμορφώνονται τα κοινωνικά επιδόματα, με στοχευμένα κριτήρια επιλεξιμότητας, έτσι ώστε να επωφελούνται αυτοί που έχουν πραγματικά ανάγκη.

Όπως ήδη αναφέραμε οι επενδύσεις αποτελούν σημαντικό πυλώνα της εθνικής οικονομίας για την Κυβέρνηση της Νέας Δημοκρατίας. Ο προϋπολογισμός του 2025 υλοποιεί την προσέγγιση αυτή, μεταξύ άλλων, με καλά αμειβόμενες θέσεις εργασίας, με σημαντικά κίνητρα καινοτομίας και φορολογικά αντίστοιχα, ενώ προβλέπεται χορήγηση Golden Visa και σε startup επιχειρήσεις για παραγωγικές επενδύσεις και σε ακίνητα ύψους 250.000 ευρώ. Καθώς και τη δημιουργία νέου επενδυτικού ταμείου για επενδύσεις υψηλής προστιθέμενης αξίας.

Ο προϋπολογισμός του 2025 συνεχίζει αυτόν του 2024 και παρουσιάζει μια σειρά νέων παρεμβάσεων για αντιμετώπιση του στεγαστικού προβλήματος, όπως το νέο διευρυμένο πρόγραμμα «Σπίτι μου ΙΙ», που δίνει τη δυνατότητα σε πολύ περισσότερους συμπολίτες μας να αποκτήσουν τη δική τους κατοικία και να απαλλαγούν από το δυσβάσταχτο βάρος των ενοικίων ή μέσω της αύξησης του επιδόματος στέγασης και να τους ενισχύσει σημαντικά ως προς αυτό σε συμπλήρωση του παραπάνω προσανατολισμού και με στόχο την αντιμετώπιση των υψηλών τιμών των ενοικίων, ο προϋπολογισμός του 2025 ενισχύει τα διαθέσιμα ακίνητα με φοροαπαλλαγή σε όσα διατεθούν άμεσα στην αγορά για μακροχρόνια μίσθωση και απαγορεύει νέα δραστηριοποίηση βραχυχρόνιας μίσθωσης σε συγκεκριμένες περιπτώσεις. Ακόμη και για τις κατοικίες που ήδη χρησιμοποιούνται, διπλασιάζεται το πρόγραμμα «Ανακαινίζω».

Βλέπετε, κύριοι, είναι σημαντικό για τη Νέα Δημοκρατία και την Κυβέρνηση του Κυριάκου Μητσοτάκη, οι Ελληνίδες και οι Έλληνες να εξασφαλίσουν ένα καλό βιοτικό επίπεδο. Και αυτό σχετίζεται άμεσα με το διαθέσιμο εισόδημα και μεταφέρεται οριστικά στην κατοικία και αντιστρόφως.

Για την Κυβέρνηση της Νέας Δημοκρατίας είναι πρωταρχικό μέλημα η δημιουργία προϋποθέσεων ενός εγκυούς μέλλοντος και για επόμενες γενιές. Έτσι, λοιπόν, ο προϋπολογισμός του 2025 έρχεται έμπρακτα με στοχευμένες ενέργειες να συμβάλλει στην αντιμετώπιση του δημογραφικού προβλήματος με βάση το εθνικό σχέδιο δράσης, με σημαντικές αυξήσεις σχετικών επιδομάτων, με αύξηση αφορολογήτου κατά 1.000 ευρώ για φορολογούμενους με εξαρτώμενα τέκνα. Τη φοροαπαλλαγή υπέρ νέων γονέων. Τη Δημιουργία προγράμματος «Μαριέττα Γιαννάκου-Κουτσίκου» προς αναβάθμιση σχολικών υποδομών. Την ενίσχυση του θεσμού «νταντάδες της γειτονιάς-πρώιμη παρέμβαση», που συμβάλλουν σημαντικά σε πρακτικές δυσκολίες της σύγχρονης ελληνικής οικογένειας, καθώς και σε δωρεάν ελέγχους γονιμότητας.

Κυρίες και κύριοι συνάδελφοι, όπως προανέφερα, αρχικά, αποτελεί πλέον παγκοσμίως κίνδυνο η κλιματική αλλαγή, η οποία έχει ήδη εξελιχθεί σε κλιματική κρίση και κάνει την παρουσία της αισθητή μέσα από φυσικές καταστροφές. Η χώρα μας έχει έρθει αντιμέτωπη με ανάλογα καταστροφικά γεγονότα, όπως στις περιοχές της Θεσσαλίας και πρόσφατα στη Ρόδο. Ο προϋπολογισμός του 2025 σπεύδει να αντιμετωπίσει τις οικονομικές επιπτώσεις από τις φυσικές καταστροφές, με το να συνεχίσει τη συμβασιοποίηση των έργων του «ΑΙΓΙΣ», να αποζημιώνει τους πληγέντες μέσω κρατικής αρωγής και ΕΛΓΑ, να συνεχίζει έργα στο οδικό και σιδηροδρομικό δίκτυο.

Όμως, ο προϋπολογισμός του 2025, εκτός των παραπάνω, δίνει έμφαση και στην έννοια της πρόληψης. Υποχρέωση ασφάλισης για φυσικές καταστροφές στις επιχειρήσεις και οχήματα ιδιωτικής και επαγγελματικής χρήσης. Υλοποιείται νέο πρόγραμμα ορεινής υδρονομίας. Μειώνει επιπλέον από το 2025 τον ΕΝΦΙΑ σε 20% για τις κατοικίες που ασφαλίζονται για φυσικά φαινόμενα. Καθώς επίσης, αυξάνεται το τέλος ανθεκτικότητας στην κλιματική κρίση σε ξενοδοχεία και βραχυχρόνιες μισθώσεις, με στόχο τα έσοδα να δαπανηθούν προς αποκατάσταση πληγέντων μέσω κρατικής αρωγής για έργα υποδομών, στο πλαίσιο πρόληψης και αποκατάστασης φυσικών καταστροφών.

Κυρίες και κύριοι συνάδελφοι, κλείνοντας θα ήθελα να επισημάνω πως η Κυβέρνηση του Κυριάκου Μητσοτάκη και η Νέα Δημοκρατία έχει αντιμετωπίσει επιτυχώς κάθε αντιξοότητα και κυρίως είναι σε θέση να συνεχίσει να το πράττει με άμεσες στοχευμένες και ορθολογικά σχεδιασμένες παρεμβάσεις και μεταρρυθμίσεις.

Μέσα από τον προϋπολογισμό του 2025 είναι παρούσα και συγκεκριμένη. Αντιμετωπίζει τα ζητήματα που υπάρχουν. Έχει όμως και το βλέμμα στο μέλλον στραμμένο και στη δημιουργία των προϋποθέσεων που χρειάζονται έτσι ώστε να διατηρείται και να επιτυγχάνεται μέσω της αανθεκτικότητας και αξιοπιστίας η ελληνική οικονομία και η ανάπτυξη, την στιγμή που σε ευρωπαϊκό και διεθνές επίπεδο υπάρχει μεταβλητότητα και μη προβλεπόμενες προκλήσεις με ό,τι αυτό μπορεί να συνεπάγεται. Γι’ αυτούς τους λόγους σας καλώ να υπερψηφίσετε τον Κρατικό Προϋπολογισμό του 2025.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Γρηγοράκου από το ΠΑΣΟΚ. Ακολουθεί ο κ. Παπάς από την Νέα Δημοκρατία και ο κ. Ψυχογιός από τον ΣΥΡΙΖΑ.

Παρακαλώ, κυρία Γρηγοράκου, έχετε τον λόγο.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, αν είχα μόνο μια φράση για να χαρακτηρίσω τον Προϋπολογισμό του 2025, αυτή θα ήταν «εισιτήριο χωρίς επιστροφή προς την κοινωνική ανισότητα». Η Κυβέρνηση χαμένη στη στατιστική και στους αριθμούς, πανηγυρίζει για τα έσοδα, ενώ την ίδια στιγμή παραμένουμε πρωταθλητές στους έμμεσους φόρους και ουραγοί στους μισθούς.

Από το 2019 έως το 2024 η συνεισφορά του ΦΠΑ αυξήθηκε κατά 3,6 ποσοστιαίες μονάδες, ενώ οι φορολογικές ελαφρύνσεις παραμένουν ψίχουλα μπροστά στην εκτίναξη της ακρίβειας.

Ο μέσος ετήσιος μισθός στην Ελλάδα βρίσκεται πλέον στην τρίτη θέση από το τέλος στην Ευρωπαϊκή Ένωση παρά τις αυξήσεις που λέει η Νέα Δημοκρατία και η αγοραστική δύναμη των Ελλήνων είναι η δεύτερη χειρότερη στην Ευρώπη μετά από τη Βουλγαρία. Τα νέα ζευγάρια αδυνατούν να βρουν στέγη, καθώς οι τιμές των ενοικίων βρίσκονται στον ουρανό και όλοι νέοι στην ηλικία μου είναι στο πατρικό τους σπίτι, στο παιδικό τους δωμάτιο και σκέφτονται ότι μάλλον δεν θα φύγουν ποτέ από εδώ μέσα για τις δικές τους οικογένειες.

Τι να πούμε άλλωστε για την υγεία, για την παιδεία, για τον πρωτογενή τομέα; Τα λόγια νομίζω είναι φτωχά μπροστά στη βιωμένη πραγματικότητα των πολιτών. Έχουμε, λοιπόν, στα χέρια μας έναν προϋπολογισμό λιτότητας που κρατά ένα μέλλον σε ομηρία και φυσικά το παρόν σε απόγνωση.

Ως κοινοβουλευτική υπεύθυνη του τομέα του πολιτισμού, θα μπορούσα και θα ήθελα να μιλήσω πάρα πολύ για τον προϋπολογισμό του Υπουργείου Πολιτισμού, ο οποίος φυσικά δεν διαφοροποιείται από το γενικότερο αφήγημα της Κυβέρνησης που επιμένει να επιδεικνύει την ευημερία των αριθμών και όχι των ανθρώπων. Παρουσιάζεται μια αύξηση του προϋπολογισμού του Υπουργείου Πολιτισμού για το 2025 της τάξεως των 175 εκατομμυρίων ευρώ περίπου, αύξηση η οποία οφείλεται κυρίως στο Πρόγραμμα Δημοσίων Επενδύσεων, ενώ ο τακτικός προϋπολογισμός του Υπουργείου έχει μειωθεί ελαφρώς. Η αύξηση βέβαια αυτή οφείλεται στον ΕΚΟΜΕ ή ΕΚΚΟΜΕΔ, όπως τον λέμε τώρα. Ο ΕΚΟΜΕ που ήταν ένας φορέας του Υπουργείου Ψηφιακής Πολιτικής, αυτήν την στιγμή έχει μπει στο Υπουργείο Πολιτισμού και εκεί που πέρσι είχε 30 εκατομμύρια περίπου προϋπολογισμό, τώρα στο Υπουργείο Πολιτισμού έχει περίπου 102 εκατομμύρια.

Ρωτήσαμε βέβαια τον αρμόδιο Υπουργό στο πλαίσιο του κοινοβουλευτικού ελέγχου πόσο είναι το ύψος των υπαχθέντων επενδυτικών σχεδίων, των οποίων εκκρεμεί η ολοκλήρωση και άρα η πληρωμή. Η απάντηση ήταν, λέξη προς λέξη, πως το σύνολο της δημόσιας δαπάνης των υπαγωγών αυτήν την στιγμή είναι περίπου 132 εκατομμύρια και αφορά σε εκατόν δώδεκα επενδυτικά σχέδια. Όμως τα νούμερα δεν βγαίνουν με τον προϋπολογισμό, ούτε φυσικά είδαμε και στον προϋπολογισμό και τη σκέψη την οποία λέγανε για ένα plus 50% στον προϋπολογισμό και στα κονδύλια, σχετικά με τον ελληνικό κινηματογράφο και το ελληνικό σινεμά.

Επαίρεται φυσικά το Υπουργείο Πολιτισμού και εδώ δικαίως, ότι τα έργα που έχει εντάξει στο Ταμείο Ανάκαμψης και Ανθεκτικότητας είναι τα περισσότερα από όλα τα υπόλοιπα Υπουργεία. Και πράγματι, αυτό είναι, διακόσια δεκατέσσερα έργα. Όμως από την ένταξη μέχρι την υλοποίηση των έργων, ο δρόμος είναι μακρύς και οι προθεσμίες στενές. Και μάλιστα ήδη, πάλι στο πλαίσιο του κοινοβουλευτικού ελέγχου, τον Μάρτιο του 2024, κατόπιν ενός δημοσιεύματος στην Εφημερίδα των Συντακτών, είχαμε κάνει ερώτηση για τα εβδομήντα ένα ενταγμένα έργα στο Ταμείο Ανάκαμψης και Ανθεκτικότητας, συνολικού προϋπολογισμού 210 εκατομμυρίων ευρώ, τα οποία μέχρι τότε είχαν απορρόφηση από 0% έως 1,6%. Έχουμε, λοιπόν, ένα Υπουργείο που έχει τα έργα και λειτουργεί με αποσπασματική υλοποίηση και φυσικά ασάφεια στην υλοποίηση των έργων αυτών.

Και φυσικά έχουμε και την υποστελέχωση και τα λειτουργικά προβλήματα, τα οποία νομίζω όλοι τα είδαμε ειδικά στα μεγάλα μουσεία της χώρας, τα πέντε μεγάλα μουσεία, τα οποία μετατράπηκαν σε Νομικά Πρόσωπα Δημοσίου Δικαίου, ακριβώς για να είναι πιο λειτουργικά. Και δεν μιλάμε φυσικά για τα ΔΗΠΕΘΕ της χώρας τα οποία εκπέμπουν SOS και ουδέποτε αυτή η Κυβέρνηση έχει δείξει κάποιο κίνητρο, προκειμένου να έχουμε τη λεγόμενη περιφερειακή πολιτιστική ανάπτυξη.

Για το ΑΚΡΟΠΟΛ δε, που στην κυριολεξία παλιώνει καινούργιο, παρά το γεγονός ότι έχουμε άπειρες κοινοβουλευτικές ερωτήσεις και φυσικά και νομοθετικές ρυθμίσεις από την πλευρά της Νέας Δημοκρατίας, δυστυχώς δεν βλέπουμε φως στο τούνελ. Πολιτισμός, λοιπόν, χωρίς όραμα, πολιτισμός χωρίς στρατηγικό σχεδιασμό, πολιτισμός για τους αριθμούς και όχι φυσικά για τους ανθρώπους του πολιτισμού.

Και φυσικά δεν θα μπορούσαμε να αφήσουμε απ’ έξω στην σημερινή ομιλία και την ιδιαίτερη πατρίδα μου τη Λακωνία, όπου όπως και οι υπόλοιποι Έλληνες αισθανόμαστε πραγματικά την αποτυχία της Κυβέρνησης να αντιμετωπίσει τα κρίσιμα ζητήματα της καθημερινότητας. Το πρόβλημα είναι ότι εμείς οι Λάκωνες το βιώνουμε και λίγο πιο έντονα αυτό, γιατί στις προηγούμενες εκλογές, τις εθνικές το 2023, η Νέα Δημοκρατία έλαβε ποσοστό της τάξεως του 51%. Και νομίζω ότι όσα έχει κάνει η Νέα Δημοκρατία για τη Λακωνία μάλλον δεν ανταποκρίνονται σε αυτό το ποσοστό. Και μάλιστα η αδιαφορία της Νέας Δημοκρατίας για τη Λακωνία νομίζω ότι τουλάχιστον θα μπορούσε να χαρακτηριστεί προκλητική. Όμως ας είμαστε λίγο πιο συγκεκριμένοι.

Οι αγρότες, λοιπόν, της Λακωνίας σε σχέση και με τους υπόλοιπους αγρότες στην Ελλάδα που πέρα από το κόστος παραγωγής και πέρα από την ενεργειακή ακρίβεια, έχουμε και το μεγάλο πρόβλημα της λειψυδρίας και της ανομβρίας. Ενδεικτικά στις περισσότερες περιοχές της Λακωνίας είχε να βρέξει από τον προηγούμενο Μάρτιο και είδαμε τις πρώτες βροχές τον περασμένο Οκτώβριο. Όμως σημασία έχει να δούμε και τι απαντάει το Υπουργείο στις αλλεπάλληλες προσπάθειες τις οποίες κάνουμε σχετικά με το κομμάτι αυτό.

Σε ερώτηση, λοιπόν, που κατατέθηκε στις 30 Οκτωβρίου 2024 προς τον Υπουργό Αγροτικής Ανάπτυξης, σχετικά με την ανομβρία και τη λειψυδρία που απειλούν την αγροτική και κτηνοτροφική παραγωγή της Λακωνίας, η απάντηση που λάβαμε από την Ειδική Υπηρεσία Συντονισμού του Ταμείου Ανάκαμψης για τα έργα τα οποία θα γίνουν, ήταν για δέκα έργα. Ένα ήταν το Φράγμα Μιναγιώτικο στην Μεσσηνία, το ΤΟΕΒ Ταυρωπού Καρδίτσας, Λιμνοδεξαμενή Χοχλακίων στο Λασίθι, μεταφορά και διανομή νερού στον Ποταμό Νέστο στην Ξάνθη, αρδευτικό δίκτυο Λάρισας και Καρδίτσας και αρδευτικό δίκτυο Αλμωπαίου Πέλλας. Για τη Λακωνία τίποτα. Όμως, μας απάντησαν ότι αυτά έχουν κάνει για τη Λακωνία.

Φυσικά δεν χρειάζεται να μιλήσουμε για τα υπόλοιπα έργα, τα οποία κάποτε θα γίνουν, κάποτε το φράγμα της Κελεφίνας, κάποτε το δίκτυο Τρινάσου.

Κάποτε, όμως, θα πρέπει όλη αυτή η καραμέλα να τελειώσει, διότι αυτήν την στιγμή οι Λάκωνες παραγωγοί θέλουν τώρα να ποτίσουν, θέλουν τώρα να δώσουν νερό στα ζωντανά τους. Δεν μπορεί να περιμένουν το «κάποτε» της Νέας Δημοκρατίας.

Φυσικά, βέβαια, τα προβλήματα δεν έχουν λυθεί και στους υπόλοιπους τομείς. Να μιλήσουμε για την υγεία; Εδώ έχω επιστολή διαμαρτυρίας των πολιτών του Κέντρου Υγείας Καστορείου, με την οποία κηρύχθηκαν άγονες οι υπόλοιπες υγειονομικές της Λακωνίας, αλλά το Καστόρι τίποτα. Αναπάντητη από 11 Οκτωβρίου. Θα την καταθέσω για τα Πρακτικά.

Πάμε στην παιδεία; Υποβάθμιση του Δημοτικού Σχολείου Σελλασίας-Θεολόγου-Βουτανίων από διθέσιο σε μονοθέσιο. Επιστολή διαμαρτυρίας του Συλλόγου Γονέων και Κηδεμόνων. Θα την καταθέσω.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Ερώτηση 4-10-2024, αναπάντητη. Αναφορά ίδια στις 18-11-2024, αναπάντητη. Επιστολή διαμαρτυρίας του Συλλόγου Γονέων και Κηδεμόνων Δημοτικού Σχολείου Συκιάς-Μεταμόρφωσης με τέσσερα παιδιά τα οποία χρήζουν, με βάση εγκρίσεις ΚΕΔΑΣΥ και παράλληλης στήριξης, αναπάντητη.

Φυσικά, δεν πάμε πίσω -κύριε Πρόεδρε, ζητώ ένα λεπτό την ανοχή σας- στο κομμάτι του πολιτισμού για τη Λακωνία. Ερώτηση για την κλοπή στον αρχαιολογικό χώρο της Πελλάνας «Για ποιον λόγο δεν έχει φύλαξη;». Μας λένε, είκοσι πέντε θέσεις αρχαιοφυλάκων, αλλά η Εφορεία Αρχαιοτήτων απαντάει ότι «η κατανομή του ως άνω προσωπικού στον αρχαιολογικό χώρο πραγματοποιείται σύμφωνα με τις προτεραιότητες που θέτει η οικεία υπηρεσία του Υπουργείου Πολιτισμού».

Επίσης, πρόβλημα στον αρχαιολογικό χώρο Γερακίου.

Καλά, σε ερώτηση για το καμπαναριό της Υπαπαντής στην Πλατάνια η απάντηση ήταν ότι έχει εγκριθεί η μελέτη, αλλά το Υπουργείο Πολιτισμού διά της Εφορείας Αρχαιοτήτων δύναται να συνδράμει διά τεχνογνωσίας σχετικά με το θέμα αυτό.

(Στο σημείο αυτό η Βουλευτής κ. Παναγιώτα (Νάγια) Γρηγοράκου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Φυσικά, να κλείσουμε με το νέο Αρχαιολογικό Μουσείο της Σπάρτης. Εδώ υπάρχει δέσμευση του Πρωθυπουργού για 32 εκατομμύρια από εθνικούς πόρους, τα οποία θα τα βλέπαμε στο τέλος της χρονιάς. Εκτός, λοιπόν, από το θαύμα της γέννησης του Θεανθρώπου την άλλη εβδομάδα, ελπίζω να γιορτάσουμε και το θαύμα της δημοπράτησης του νέου Αρχαιολογικού Μουσείου της Σπάρτης.

Σχετικά τώρα με όλα τα υπόλοιπα, θα κλείσω λέγοντας αυτό το οποίο πολύ πετυχημένα είπε χθες και η συνάδελφος Μιλένα Αποστολάκη. Το ΠΑΣΟΚ με πολύ μεγάλη χαρά καταψηφίζει τον παρόντα προϋπολογισμό.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε τώρα με τον κ. Παπά. Να ετοιμάζεται ο κ. Ψυχογιός.

**ΘΕΟΦΑΝΗΣ (ΦΑΝΗΣ) ΠΑΠΑΣ:** Ευχαριστώ, κύριε Πρόεδρε.

Αξιότιμοι, κύριοι Υπουργοί, αγαπητές και αγαπητοί συνάδελφοι, ο Προϋπολογισμός του 2025 δεν αποτελεί απλώς μια αριθμητική αποτύπωση οικονομικών μεγεθών αλλά ένα όραμα για μια Ελλάδα που πρωταγωνιστεί στην ανάπτυξη, ενισχύει την κοινωνική συνοχή και δημιουργεί μια καλύτερη επόμενη μέρα για όλους.

Η χώρα μας έχει καταγράψει σημαντική πρόοδο τα τελευταία πέντε χρόνια, παρά τις εξωγενείς κρίσεις, όπως η πανδημία, ο πόλεμος στην Ουκρανία και οι συγκρούσεις στη Μέση Ανατολή. Όμως, καταφέραμε τη μεγαλύτερη μείωση δημοσίου χρέους στην ιστορία της Ευρωζώνης, από 209% του ΑΕΠ το 2020 στο 154% σήμερα, με στόχο το 147% το 2025. Καταφέραμε ρυθμούς ανάπτυξης διπλάσιους του ευρωπαϊκού μέσου όρου, με το ΑΕΠ να αυξάνεται κατά 2,3% το 2025, το τέταρτο υψηλότερο πρωτογενές πλεόνασμα στην Ευρωπαϊκή Ένωση 2,4% στο ΑΕΠ το 2025, μείωση της ανεργίας στο 9,7%, η χαμηλότερη από την αρχή της κρίσης, με μισό εκατομμύριο Έλληνες να βρίσκουν εργασία τα τελευταία χρόνια. Πρόκειται για τη μεγαλύτερη μείωση ανεργίας σε όλη την Ευρωπαϊκή Ένωση. Όλα αυτά επιτεύχθηκαν χωρίς αύξηση φόρων, αλλά μέσω έξυπνων πολιτικών, που περιόρισαν τη φοροδιαφυγή και ενίσχυσαν τις επενδύσεις.

Την τελευταία πενταετία σημειώσαμε τη μεγαλύτερη αύξηση επενδύσεων κατά 64% και εξαγωγών στην Ευρωπαϊκή Ένωση, ενώ τα φορολογικά έσοδα αυξήθηκαν κατά 3,7 δισεκατομμύρια ευρώ, χάρη στις μεταρρυθμίσεις, όπως η διασύνδεση ταμειακών μηχανών με τα POS και το σύστημα myData. Το 2025 αναμένονται, επίσης, αυξημένα έσοδα ύψους 69,2 δισεκατομμυρίων ευρώ.

Ωστόσο έχουμε επίγνωση των δυσκολιών που αντιμετωπίζουν τα νοικοκυριά, λόγω της ακρίβειας. Για το 2025 προβλέπουμε ενίσχυση αμοιβών και εισοδημάτων με νέα αύξηση στον κατώτατο μισθό, ο οποίος από 650 ευρώ το 2019 θα ξεπεράσει τα 850 ευρώ και τρίτη διαδοχική αύξηση συντάξεων κατά 2,4%.

Για πρώτη φορά στον προϋπολογισμό του κράτους υπάρχει διακριτό τμήμα για το δημογραφικό και αυτό γιατί το δημογραφικό αποτελεί τη μεγαλύτερη πρόκληση του μέλλοντος. Αυξάνονται τα επιδόματα τέκνων κατά 12%. Δημιουργούμε πέντε χιλιάδες νέες θέσεις σε βρεφονηπιακούς σταθμούς, στηρίζοντας τους εργαζόμενους γονείς. Δίνουμε φορολογικά κίνητρα για τη χρήση ή ενοικίαση κενών ακινήτων και υλοποιούμε πρόγραμμα, όπως το πρόγραμμα «Το σπίτι μου» για την στήριξη νέων οικογενειών που αναζητούν πρώτη κατοικία.

Επενδύουμε 200 εκατομμύρια ευρώ σε κίνητρα επιστροφής νέων από το εξωτερικό. Έχουμε καθήκον να επαναπατρίσουμε τη νεολαία μας, παρέχοντας ευκαιρίες για εργασία και ένταξη στην παραγωγική διαδικασία. Ήδη η επιτυχημένη λειτουργία της πλατφόρμας Rebrain Greece του Υπουργείου Απασχόλησης δείχνει τον δρόμο.

Το δημογραφικό δεν είναι απλά ένα κοινωνικό ζήτημα. Είναι η βάση της βιώσιμης ανάπτυξης. Κάθε πολιτική μας, είτε αφορά την στέγαση είτε την στήριξη της οικογένειας, συνδέεται με αυτή την πρόκληση.

Δεν σταματάμε εδώ. Ταυτόχρονα, με τα επιπλέον έσοδα που θα δημιουργηθούν και από τον περαιτέρω περιορισμό της φοροδιαφυγής, θα τα επιστρέψουμε στην κοινωνία σε πόρους. Σε πόρους για την έκτακτη ενίσχυση των ευάλωτων συμπολιτών μας, καθώς και για νέες επιπλέον αυξήσεις στις δαπάνες για την υγεία και την παιδεία, που σε σχέση με το 2019 θα έχουν αυξηθεί περίπου λίγο περισσότερο από το 70%.

Ο Προϋπολογισμός του 2025 μάς δίνει τη δυνατότητα να επενδύσουμε πιο στοχευμένα σε κρίσιμους τομείς της οικονομίας μας. Ένας από αυτούς τους τομείς είναι και ο πρωτογενής. Ο πρωτογενής τομέας παραμένει θεμέλιο της οικονομίας μας και μοχλός ανάπτυξης, ιδιαίτερα σε περιοχές όπως η Β΄ Θεσσαλονίκης, όπου εκλέγουμε που παράγει το 25% της αγροτικής παραγωγής της χώρας.

Για να ενισχύσουμε την παραγωγικότητα και την ανταγωνιστικότητα του πρωτογενή τομέα στον Προϋπολογισμό του 2025 προβλέπουμε 1,2 δισεκατομμύρια ευρώ για αρδευτικά έργα που διασφαλίζουν την επάρκεια νερού και μειώνουν το κόστος παραγωγής. Σε τεχνολογικές επενδύσεις, Υπουργέ, όπως η χρήση ψηφιακών εργαλείων αισθητήρων και αυτοματισμών σε γεωργικές καλλιέργειες και κτηνοτροφικές εγκαταστάσεις, που αυξάνουν την αποδοτικότητα. Στην αναβάθμιση του αγροτικού εξοπλισμού και στην προώθηση θερμοκηπιακών καλλιεργειών.

Πέρα από την παραγωγή, δίνουμε έμφαση στη σύνδεση του πρωτογενούς τομέα με τη μεταποίηση και τις εξαγωγές. Επενδύουμε 450 εκατομμύρια ευρώ στους αγροτικούς συνεταιρισμούς για εξαγωγές. Από το ΕΣΠΑ 600 εκατομμύρια ευρώ κατευθύνονται στη στήριξη μικρομεσαίων επιχειρήσεων που δραστηριοποιούνται στον αγροδιατροφικό τομέα. Επιπλέον, μονιμοποιούμε την επιστροφή του ειδικού φόρου κατανάλωσης στο αγροτικό πετρέλαιο, μειώνοντας τα λειτουργικά έξοδα των παραγωγών μας.

Όλα αυτά δεν αφορούν μόνο τους αγρότες αλλά ολόκληρη την κοινωνία, καθώς στηρίζουν τη δημιουργία περισσότερων και καλύτερων αμειβόμενων θέσεων εργασίας, ενισχύοντας τη σταθερότητα στις αγροτικές περιοχές.

Ο πρωτογενής τομέας μπορεί να αποτελέσει τον καταλύτη για την αναβίωση της ελληνικής υπαίθρου και την ενίσχυση της ελληνικής οικογένειας, διότι με τέτοιου είδους στοχευμένες πολιτικές μπορούν να δοθούν ρεαλιστικές απαντήσεις τόσο στο δημογραφικό και το στεγαστικό ζήτημα όσο και σε άλλα ζητήματα που απασχολούν την ελληνική κοινωνία. Διότι κάθε ευρώ, με κάθε ευρώ που επενδύουμε στοχευμένα είναι δεδομένο ότι φέρνει πίσω πολλαπλάσια αξία για την κοινωνία.

Αγαπητές και αγαπητοί συνάδελφοι, ο Προϋπολογισμός του 2025 είναι ένας προϋπολογισμός ευκαιριών. Ας ενώσουμε τις δυνάμεις μας, για να κάνουμε την Ελλάδα μια χώρα που όχι μόνο αντέχει, αλλά ακμάζει και ευημερεί. Σας καλώ να τον υπερψηφίσουμε, ώστε να οικοδομήσουμε μια Ελλάδα ανθεκτική, δυναμική και κοινωνικά δίκαιη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Ψυχογιός έχει τον λόγο από τον ΣΥΡΙΖΑ και κλείνουμε με τον κ. Μπαρτζώκα.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, συζητάμε τον Προϋπολογισμό του 2025, ένα κείμενο το οποίο παραδοσιακά συμπυκνώνει τις βασικές πολιτικές μιας Κυβέρνησης -εν προκειμένω, της Νέας Δημοκρατίας- ένας Προϋπολογισμός που, για μας, είναι κοινωνικά άδικος, είναι βαθιά ταξικός και αυξάνει τις ανισότητες. Και αυτά δεν είναι λόγια ή συνθήματα. Είναι η πραγματικότητα, ενώ μπορούσαμε να κάνουμε πολύ διαφορετικά βήματα, αφού υπάρχει παραγόμενος πλούτος και είμαστε έξω από τα μνημόνια.

Ενώ η Κυβέρνηση, λοιπόν, υπερηφανεύεται για την οικονομική ανάπτυξη, αυτή είναι αναιμική και δεν ωφελεί το μεγαλύτερο μέρος του πληθυσμού, καθώς δεν καθοδηγείται και δεν υπηρετεί τις παραγωγικές δυνάμεις, ακόμα και σε προνομιακά πεδία. Στην κατηγορία των άμεσων ξένων επενδύσεων, που επαίρεστε ότι υπάρχουν, υπάρχει μείωση και αυτές εστιάζονται κυρίως σε ακίνητα και σε εξαγορά κόκκινων δανείων, επιχειρήσεις που δεν δημιουργούν θέσεις εργασίας.

Η Ελλάδα κατατάσσεται τελευταία μεταξύ των είκοσι επτά σε επενδύσεις, ως ποσοστό του ΑΕΠ και μάλιστα -να αναφέρω ένα χαρακτηριστικό παράδειγμα- και στην περιφέρειά μου, επί κυβέρνησης ΣΥΡΙΖΑ, δύο επιχειρήσεις μεγάλες σε μέγεθος είχαν κάνει επενδύσεις με την προϋπόθεση να δημιουργήσουν θέσεις εργασίας που ακόμα και σήμερα υλοποιούνται και καλύπτουν ανάγκες.

Επίσης και το έλλειμμα τρεχουσών συναλλαγών είναι στο -7,7 δισεκατομμύρια, που είναι, όπως καταλαβαίνετε, βόμβα στο παραγωγικό μοντέλο της χώρας και στην πραγματική ανάπτυξη.

Κατά συνέπεια, η Ελλάδα βρίσκεται και βασίζεται στην κατανάλωση των νοικοκυριών και στις ετήσιες αυξήσεις φόρων για έσοδα. Οι πολίτες, δηλαδή, θα κληθούν να πληρώσουν περίπου 2,5 δισεκατομμύρια ευρώ επιπλέον φόρους, 1,5 δισεκατομμύριο από τον ΦΠΑ και 1 δισεκατομμύριο από τον φόρο εισοδήματος, κάτι το οποίο, όπως καταλαβαίνετε, επιβαρύνει κυρίως τα μεσαία και χαμηλά εισοδήματα, οδηγώντας περαιτέρω σε φτωχοποίηση.

Και ξέρετε, παραπάνω από τους μισούς ελεύθερους επαγγελματίες και μικρομεσαίους πλήρωσαν αυτήν την στιγμή, αυτήν τη χρονιά, παραπάνω από διπλάσιο και τριπλάσιο φόρο λόγω του τεκμαρτού υπολογισμού του εισοδήματος, κάτι το οποίο ήταν μια πολύ μεγάλη αδικία. Και επειδή μιλάτε για φοροδιαφυγή, φοροδιαφυγή υπάρχει. Τα πληροφοριακά συστήματα μπορούν να τη βρουν, μπορούν να την πιάσουν. Ξέρετε πολύ καλά ποιοι χρωστούν, ποιοι είναι οι μεγαλοοφειλέτες, οι στρατηγικοί κακοπληρωτές. Μπορείτε να τους πιάσετε. Δεν το κάνετε. Αντ’ αυτού, πηγαίνετε σε αυτούς οι οποίοι χρωστούν μέχρι 3.000 ευρώ, για παράδειγμα, στην εφορία και αντιπροσωπεύουν ένα πολύ μεγάλο κομμάτι των οφειλετών. Αυτό δεν αντιμετωπίζει τη φοροδιαφυγή.

Όμως, σε κάθε περίπτωση, ο Πρωθυπουργός φαίνεται πως, έστω στα λόγια, αναγνωρίζει τη λανθασμένη στρατηγική, ανακοινώνοντας όμως μειώσεις ΦΠΑ από το 2026 και 2027. Πολύ λίγα, πολύ αργά, όταν άλλες κυβερνήσεις, όπως η Ισπανία -που επιμένετε να μη δέχεστε την επιτυχία της μείωσης του ΦΠΑ, όπως είπε η έκθεση της Κεντρικής Τράπεζας της Ισπανίας- το έκαναν πολύ νωρίτερα και απέδωσε.

Οι ισχυρισμοί της Κυβέρνησης για καλύτερες μέρες για μισθωτούς, συνταξιούχους και ανέργους το 2025 είναι παραπλανητική και εκτός πραγματικότητας. Οι μικρές αυξήσεις του κατώτατου μισθού εξαφανίζονται, στην ουσία, από την ακρίβεια των σούπερ μάρκετ λόγω των καρτέλ, των ληστρικών χρεώσεων των τραπεζών, των υψηλών λογαριασμών ενέργειας, των αυξήσεων των ενοικίων, αλλά και των αυξήσεων στα φάρμακα κατά 370%. Σχεδόν εξακόσιες πενήντα χιλιάδες συνταξιούχοι, ένας στους τρεις δηλαδή, δεν θα δουν καμία αύξηση. Και ξέρετε ότι καθοριστικό ρόλο στο οικογενειακό εισόδημα πλέον παίζουν οι συντάξεις, διότι συμβάλλουν και στην κάλυψη των αναγκών των παιδιών τους και των εγγονών τους.

Η δέκατη τρίτη σύνταξη, την οποία είχαμε θεσμοθετήσει και εξασφαλίσει την χρηματοδότησή της, την καταργήσατε. Ζητάμε να επανέλθει. Τα αναδρομικά τα οποία, αναμένοντας και την απόφαση του δικαστηρίου, πρέπει να δοθούν και σε αυτούς που προσέφυγαν και σε αυτούς που δεν προσέφυγαν, όπως επίσης τους καλέσατε να μην προσφύγουν, αλλά και το κοινωνικό μέρισμα που έδωσε η Κυβέρνηση του ΣΥΡΙΖΑ μέσα σε μνημόνια, σε πολύ δύσκολες συνθήκες που εσείς μας παραδώσατε τη χώρα χρεοκοπημένη, έδινε πάνω από 800 εκατομμύρια ευρώ. Και αυτήν την στιγμή μιλάμε για ψίχουλα, ενώ έχετε τη δυνατότητα να δίνετε πολύ περισσότερα και σας καλούμε να το κάνετε, να αυξήσετε το κοινωνικό μέρισμα. Διότι, έτσι και αλλιώς, πέφτει στην αγορά και κινείται η αγορά από αυτούς οι οποίοι θα το λάβουν.

Η Ελλάδα, λοιπόν, είναι η μόνη χώρα στην Ευρώπη αυτήν την στιγμή που, με βάση τα στοιχεία της Eurostat, μειώνεται ο πραγματικός μέσος μισθός, όταν χώρες, όπως η Κύπρος ή η Πορτογαλία που ήταν σε μνημόνια, έχουν αύξηση πραγματικών μέσων μισθών κατά 13 ή 35% αντίστοιχα.

Στην αγοραστική μας δύναμη το ξέρετε ότι είμαστε στο ναδίρ, λίγο πάνω από τη Βουλγαρία, η οποία μας πλησιάζει ολοταχώς και αυτό είναι αποτέλεσμα πολιτικών. Δεν έρχεται τυχαία ούτε είναι μόνο εξωγενών, επιλογών και αυτό θα φέρει και ο Προϋπολογισμός του 2025.

Θα μπορούσε, όμως, να είναι ένας προϋπολογισμός επί της ουσίας εκτός μνημονίων, που η κυβέρνηση του ΣΥΡΙΖΑ έβγαλε τη χώρα από τα μνημόνια με τις θυσίες του ελληνικού λαού. Όμως, δεν είναι. Είναι, εν τοις πράγμασι, ένας μνημονιακός προϋπολογισμός, με τα υπερπλεονάσματα και τις πολύ χαμηλές κοινωνικές δαπάνες, κάτι το οποίο είναι ξεκάθαρο, όπως είπα, με τις πολιτικές επιλογές για λιτότητα για τους πολλούς και υπερκέρδη για τους λίγους.

Στεγαστική κρίση: Το ένα τρίτο του εισοδήματος, σύμφωνα με τα στοιχεία του ΟΟΣΑ -είμαστε πρώτοι στις χώρες της Ευρωπαϊκής Ένωσης- για το εισόδημα που πηγαίνει στα έξοδα του σπιτιού. Το ένα τρίτο του εισοδήματος, επαναλαμβάνω, τεράστιο ποσό και οι δεσμεύσεις σας και οι δράσεις σας δεν απαντούν σε αυτές τις ανάγκες, όπως έγινε σε άλλες χώρες, Πορτογαλία, Ισπανία, με αξιοποίηση μεγάλου μέρους του Ταμείου Ανάκαμψης.

Το brain drain που άκουσα -γιατί είμαστε και σε μια γενιά που οι μισοί μας φίλοι ή συμφοιτητές είναι εκτός- συνεχίζεται με ταχείς ρυθμούς. Κάναμε και μια σχετική τροπολογία τις προηγούμενες μέρες. Σας καλούμε να τη δείτε προσεκτικά για τα κίνητρα που πρέπει να δοθούν για να μείνει κόσμος εδώ και να επανέλθουν και κάποιοι.

Στον τομέα του προσφυγικού-μεταναστευτικού, που τον υπηρετώ χρόνια, η κατάσταση στο πεδίο, στις δομές είναι τραγική, κύριοι Υπουργοί. Εξειδικευμένο προσωπικό έχει απολυθεί, έχουν υποβαθμιστεί και δεν μπορούν να ανταποκριθούν σε βασικές ανάγκες, οδηγώντας μάλιστα και σε τραγικά περιστατικά, όπως αυτό στο Σχιστό ή στη Μαλακάσα πρόσφατα, γιατί προγράμματα όπως το «Philos» καταργήθηκαν και απολύθηκε εξειδικευμένο και έμπειρο προσωπικό. Διεθνείς οργανισμοί που ήξεραν το πεδίο έφυγαν και δόθηκαν σε ιδιώτες, οι οποίοι δεν είχαν ιδέα του τι συμβαίνει εκεί. Το «Estia», οι συμβασιούχοι της Υπηρεσίας Ασύλου καρκινοβατούν για το αν ανανεωθούν οι συμβάσεις τους. Και όλα αυτά δημιουργούν μια κατάσταση πάρα πολύ δύσκολη.

Το Σύμφωνο Μετανάστευσης της Ευρωπαϊκής Ένωσης που αποδεχθήκατε οδηγεί τη χώρα στο να είναι αποθήκη ψυχών και δεσμοφύλακας για την Ευρώπη. Οι μετανάστες, οι οποίοι ζουν για δεκαετίες στη χώρα, παίρνουν βεβαιώσεις για τη διαμονή τους και όχι άδειες, αφού αυτές καθυστερούν δύο και τρία χρόνια. Η ιθαγένεια είναι προνόμιο για λίγους, ενώ τα παιδιά τους έχουν πάρει, της δεύτερης γενιάς και έχετε στρατιές μετακλητών στο αρμόδιο Υπουργείο και outsourcing υπηρεσιών και έργων εκατομμυρίων σε ιδιώτες.

Στην Πολιτική Προστασία πάμε στο 1,1 δισεκατομμύριο τον χρόνο, όταν πέρυσι ήταν 937 εκατομμύρια ευρώ. Πολύ μικρή αύξηση για τα δεδομένα των αναγκών πρόληψης που υπάρχουν σε όλη την Ελλάδα. Οι στόχοι που έχετε βάλει στο Μεσοπρόθεσμο έχουν ορίζοντα το 2027 και αν κρίνουμε από την απορροφητικότητα του 1% που υπάρχει μέχρι τώρα από τα έργα, καταλαβαίνετε ότι και εκεί είναι πολύ λίγα, πολύ αργά.

Και η ανάγκη για την αξιοποίηση των εποχικών πυροσβεστών παραμένει αδήριτη από ανθρώπους οι οποίοι έχουν δείξει την αυταπάρνησή τους και τον επαγγελματισμό τους και δεν το κάνετε. Θα πρέπει να το κάνετε, όπως και την ενίσχυση των δασικών υπηρεσιών, που με πολλές παρεμβάσεις μας έχουμε φέρει στη Βουλή.

Στους αγρότες, το κόστος παραγωγής παραμένει εξαιρετικά υψηλό. Η προκλητική διαφορά των τιμών από το χωράφι στο ράφι συνεχίζεται. Οι εισαγωγές και οι αθρόες ελληνοποιήσεις είναι εις βάρος της ελληνικής παραγωγής. Υπάρχει η έλλειψη νερού που άκουσα για αρδευτικά έργα. Το φράγμα του Ασωπού στον νομό μου πέντε χρόνια έχει βαλτώσει, ενώ θα έπρεπε να έχει ολοκληρωθεί και οι ασθένειες στα ζώα που έχουμε και στην ορεινή Κορινθία δεν αποζημιώνονται έγκαιρα και δεν υπάρχει το προσωπικό στις υγειονομικές και κτηνιατρικές υπηρεσίες.

Κυρίες και κύριοι συνάδελφοι, μια κουβέντα και για τους επιστημονικούς συνεργάτες τους δικούς μας στη Βουλή. Θέλω να το καταθέσω αυτό. Ξέρω ότι και άλλα κόμματα έχουν κάνει παρεμβάσεις. Θεωρώ ότι πρέπει να εγκύψουμε στις συνθήκες εργασίας τους, στην αναβάθμιση και στην αναγνώριση του ρόλου τους, που είναι πάρα πολύ κρίσιμος και για το έργο μας, αλλά και για το επίπεδο της Βουλής. Και τα εξεζητημένα καθήκοντα θα πρέπει να ανταμειφθούν.

Κλείνω, κύριε Πρόεδρε, λέγοντας ότι στην πρόσφατη δημοσκόπηση της ALCO είδαμε την τεράστια δυσαρέσκεια των πολιτών σε σειρά τομέων, στην ακρίβεια, στην υγεία, στην παιδεία, στην εγκληματικότητα, στους μισθοί. Εμείς να είστε σίγουροι ότι θα επιμείνουμε, όπως εσείς εμμονικά στις νεοφιλελεύθερες συνταγές, εμμονικά στο άλλο μοντέλο, στον άλλο δρόμο που υπάρχει. Το αποδείξαμε σε πολύ δύσκολες συνθήκες ως Κυβέρνηση. Άλλες κυβερνήσεις ευρωπαϊκές αποδεικνύουν ότι υπάρχει άλλος δρόμος. Και θα πάμε μέχρι τέλους μέσα και έξω από τη Βουλή ο ΣΥΡΙΖΑ - Προοδευτική Συμμαχία, σε συνεργασία και με τις άλλες προοδευτικές δυνάμεις, σε αυτό που αξίζει και δικαιούται ο ελληνικός λαός, που έχει περάσει τόσα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία )

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με τον Βουλευτή της Νέας Δημοκρατίας κ. Αναστάσιο Μπαρτζώκα.

**ΑΝΑΣΤΑΣΙΟΣ ΜΠΑΡΤΖΩΚΑΣ:** Ευχαριστώ, κύριε Πρόεδρε.

Αξιότιμοι κύριοι Υπουργοί, αγαπητοί συνάδελφοι, η συζήτηση για την κύρωση του προϋπολογισμού συνιστά την καλύτερη ευκαιρία κάθε χρόνο και πάντα, όχι μόνο για να μιλήσουμε αναλυτικά για τα οικονομικά μεγέθη, αλλά και για να δούμε τη συνολική εικόνα της ελληνικής οικονομίας. Βάζουμε, λοιπόν, στο μικροσκόπιο όλες τις δαπάνες του κράτους, όλα τα έσοδα και όλες τις προοπτικές. Έτσι ο ελληνικός λαός έχει τη δυνατότητα να συγκρίνει, να ακούσει αναλυτικά και τελικώς να κρίνει σε τι πορεία βρίσκεται σήμερα η ελληνική οικονομία, χάρη στην διακυβέρνηση της Νέας Δημοκρατίας και του Πρωθυπουργού Κυριάκου Μητσοτάκη.

Όλες αυτές τις μέρες που διεξάγεται η συζήτηση εδώ στην Ολομέλεια, έχουμε ακούσει πλήθος από αριθμούς και στατιστικά δεδομένα. Από όλα αυτά τα πολύ χρήσιμα και σημαντικά δεν μπορούμε να μη συγκρατήσουμε τις δώδεκα διαφορετικές αυξήσεις αποδοχών, όπως στις συντάξεις, στους μισθούς του δημοσίου, στο φοιτητικό επίδομα, αλλά και δώδεκα μειώσεις φόρων, όπως η κατάργηση του τέλους επιτηδεύματος και η μείωση στις ασφαλιστικές εισφορές. Βεβαίως όλα αυτά έρχονται να προστεθούν στις μειώσεις που ήδη έχουν γίνει σε περίπου εκατό άμεσους, έμμεσους φόρους και εισφορές. Έτσι καταφέραμε να είμαστε πρωταθλητές στην Ευρώπη στη μείωση των φόρων συγκριτικά με το ΑΕΠ της χώρας. Για τη συνολική λειτουργία της οικονομίας είναι φυσικά πολύ σημαντική η περαιτέρω αύξηση που αναμένουμε στις επενδύσεις και στις εξαγωγές που ενδυναμώνουν τις προοπτικές μας και προσφέρουν ρευστότητα, αλλά σίγουρα και νέες θέσεις εργασίας.

Επίσης, είναι σημαντικό να γνωρίζουν όλοι οι πολίτες ότι το νέο πρωτογενές πλεόνασμα που θα επιτύχουμε το 2025 δεν στηρίζεται στην υπερφορολόγηση ή στην επιβολή νέων φόρων. Το αντίθετο. Τα φορολογικά βάρη μειώνονται, αλλά η ουσιαστική πάταξη της φοροδιαφυγής βοήθησε δραστικά να έχουμε μεγαλύτερα κρατικά έσοδα. Εγώ, όπως και πολλοί ακόμα συνάδελφοι Βουλευτές που εκλεγήκαμε για πρώτη φορά το 2019, βλέπουμε μόνο τέτοιους προϋπολογισμούς που βαίνουν διαρκώς καλύτερα. Έχουμε, λοιπόν, ίσως την ψευδαίσθηση ότι αυτό είναι το αυτονόητο.

Όμως, δεν είναι ούτε απλή υπόθεση, αλλά ούτε και δεδομένη μια τόσο καλή εικόνα του ελληνικού κρατικού προϋπολογισμού. Μάλιστα, δεν είναι καν τόσο μακριά η εποχή που τα νούμερα ήταν πολύ διαφορετικά, η οικονομία ήταν σε δραματική κατάσταση και όλος ο πλανήτης μάς θεωρούσε σχεδόν χαμένη υπόθεση. Είδαμε, λοιπόν, τις τελευταίες ημέρες το εξώφυλλο του «Economist», το οποίο κατατάσσει την ελληνική οικονομία στην τρίτη θέση παγκοσμίως. Το ίδιο περιοδικό παρουσίαζε το 2015 τον τότε Έλληνα Πρωθυπουργό Αλέξη Τσίπρα, με την τότε καγκελάριο Άνγκελα Μέρκελ στην άκρη ενός γκρεμού. Από τότε έχουν αλλάξει πολλά. Έχουμε, όχι μόνο απομακρυνθεί εντελώς από το χείλος του γκρεμού, αλλά βρισκόμαστε στις κορυφές της Ευρώπης. Όμως, επειδή στη Νέα Δημοκρατία έχουμε αποδείξει ότι δεν μας νοιάζουν οι αριθμοί -αυτοί είναι χρήσιμοι- αλλά πρωτίστως οι άνθρωποι, και το ζητούμενο τελικά είναι πώς τα βιώνει όλα αυτά η ελληνική κοινωνία, η κάθε Ελληνίδα και ο κάθε Έλληνας.

Ο Πρωθυπουργός δεν έχει αρνηθεί ότι βασικό μέλημα της Κυβέρνησης είναι τα προβλήματα της καθημερινότητας. Φυσικά εάν κάτι άλλαξε δραστικά αυτά τα τελευταία πέντε έτη της διακυβέρνησης της Νέας Δημοκρατίας, είναι η αγορά εργασίας. Συνεχίζεται, λοιπόν, η μείωση της ανεργίας που για πρώτη φορά από το 2009 έφτασε στο 9,7%, όταν ενδεικτικά τον Ιούλιο του 2019 ήταν περίπου στο 18% με 19%. Έχουμε δηλαδή πεντακόσιες χιλιάδες περισσότερες θέσεις εργασίας, οι οποίες είναι και καλύτερα αμειβόμενες.

Επειδή, όπως γνωρίζουμε όλοι πολύ καλά, η ακρίβεια είναι το βασικό άγχος και ο προβληματισμός της μέσης οικογένειας -όλων μας, κάθε πολίτη- είναι σημαντική και η περαιτέρω πτώση του πληθωρισμού, που καταγράφει ο νέος προϋπολογισμός και η οποία θα βοηθήσει στην αποκλιμάκωση των τιμών στην αγορά.

Η Κυβέρνηση εξάλλου κινείται με το δεδομένο ότι η άνοδος του βιοτικού επιπέδου για τους Έλληνες πολίτες θα προέλθει από την αύξηση του εισοδήματός τους. Γι’ αυτό έχει προχωρήσει σε διαδοχικές αυξήσεις του κατώτατου μισθού, ο οποίος σήμερα έχει αυξηθεί από τα 650 ευρώ στα 830 ευρώ, ενώ και ο μέσος μισθός έχει αυξηθεί κατά 25%. Φυσικά, δέσμευσή μας παραμένει το 2027 ο κατώτατος μισθός να έχει πάει στα 950 ευρώ και ο μέσος μισθός να ξεπερνά τα 1.500 ευρώ, ώστε να δυναμώσει πραγματικά η αγοραστική ισχύς του μέσου πολίτη και να ανταποκρίνεται όσο το δυνατόν καλύτερα στις απαιτήσεις της ζωής.

Βέβαια, δεν σταματά ποτέ η κοινωνική διάσταση της πολιτικής της Νέας Δημοκρατίας, με μέριμνα για τους συνανθρώπους μας που έχουν χαμηλά εισοδήματα καθώς και για τα άτομα με αναπηρία. Ειδικά τον μήνα που τρέχει, τον Δεκέμβριο, θα δοθούν 243 εκατομμύρια ευρώ ως επιπλέον ενίσχυση σε συνταξιούχους με προσωπική διαφορά αλλά και στους δικαιούχους επιδομάτων αναπηρίας, τους ανασφάλιστους, τους υπερήλικες και τους δικαιούχους του ελάχιστου εγγυημένου εισοδήματος.

Άλλωστε, αυτή η Κυβέρνηση, η Κυβέρνησή της Νέας Δημοκρατίας με τον Κυριάκο Μητσοτάκη, έθεσε εξαρχής ως απαράβατο στόχο της να αξιοποιηθούν πλήρως τα κονδύλια μέσω του ΕΣΠΑ και του Ταμείου Ανάκαμψης, ώστε όλα αυτά τα χρήματα να γυρνούν στην ελληνική οικονομία και στον Έλληνα πολίτη.

Πράγματι, έχουμε καταφέρει να βρισκόμαστε στις πρώτες θέσεις σε επίπεδο Ευρωπαϊκής Ένωσης στην απορρόφηση κονδυλίων, ένα ακόμα επίτευγμα -καθόλου αυτονόητο- στην πρόσφατη πολιτική ιστορία της χώρας μας.

Επιπλέον, η Κυβέρνηση δείχνει σταθερά ιδιαίτερη μέριμνα για τα θέματα της υγείας αλλά και της παιδείας, που είναι δυο τομείς σημαντικοί και αφορούν όλους τους συμπολίτες μας. Αυτό αποδεικνύεται και από τις δαπάνες του Προϋπολογισμού του 2025, που ειδικά για την υγεία θα είναι αυξημένες περισσότερο από κάθε άλλο Υπουργείο και πλέον είναι ενισχυμένες κατά 74% σε σχέση με το 2019. Αντίστοιχα, οι δαπάνες για την παιδεία έχουν αυξηθεί κατά 73% τα τελευταία πεντέμισι έτη και συνεχίζουν να αυξάνονται και το 2025.

Θα ήταν παράλειψη να μην αναφέρω ότι χάρη στην αναπτυξιακή οικονομική πολιτική καταφέραμε να καταγράψουμε το τέταρτο υψηλότερο πρωτογενές πλεόνασμα στην Ευρωπαϊκή Ένωση και μια δραστική μείωση του δημοσίου χρέους μας, που συνιστούσε και το κύριο πρόβλημα μέχρι πριν λίγα χρόνια.

Πέρα και πάνω από όλες αυτές τις -μεγαλύτερες ή μικρότερες- επιτυχίες, η βασική επιτυχία αυτής της Κυβέρνησης συνολικά είναι πως είναι πάντα ανοιχτή στην κοινωνία, στα προβλήματα και τα ερεθίσματα των πολιτών και στα μηνύματα που παίρνουμε καθημερινά από αυτούς.

Επομένως, είναι βέβαιο, είναι σίγουρο -και το έχουμε αποδείξει πεντέμισι χρόνια τώρα- ότι μπορεί να υπάρχουν πολλά θέματα και πολλά ζητήματα άλυτα, όμως θα σταθούμε δίπλα στους συμπολίτες μας, έτσι ώστε μέχρι το 2027 αυτά να βρουν λύση.

Προφανώς, δεν διατείνεται κανείς -και το έχουμε πει όλοι μας εδώ μέσα- ούτε ότι λύθηκαν όλα διά μαγείας ούτε ότι βρισκόμαστε σε ένα ιδανικό επίπεδο. Όμως η ελληνική οικονομία είναι πιο σταθερή και πιο δυνατή από ποτέ. Την τελευταία δεκαετία, η Κυβέρνηση συνεχίζει το έργο της πιστή στις δεσμεύσεις της στον ελληνικό λαό.

Κυρίες και κύριοι συνάδελφοι, κλείνοντας, θυμίζω σε όλες και σε όλους ότι σήμερα δεν μιλάμε απλά για αριθμούς και ποσοστά, αλλά για τη ζωή κάθε Ελληνίδας και κάθε Έλληνα. Πέρα από το οικονομικό σχέδιο, αυτό που έχει σημασία είναι το κοινό όραμα, το όραμα που μας ενώνει όλους για το μέλλον της πατρίδας μας, η οποία, αν και τραυματισμένη από την κρίση του παρελθόντος, αναγεννάται καθημερινά από τις στάχτες της.

Κι αυτό δεν έγινε τυχαία. Έγινε χάρη στις προσπάθειες και τις θυσίες όλων των Ελλήνων πολιτών, έτσι ώστε σήμερα να μπορούμε να είμαστε περήφανοι για όσα έχουμε καταφέρει, αλλά και προετοιμασμένοι για τον δρόμο που έχουμε ακόμα μπροστά μας.

Γνωρίζουμε ότι υπάρχουν προβλήματα ακόμη πολλά σε κάθε οικογένεια, σε κάθε νοικοκυριό. Πολλά από αυτά έρχονται από το παρελθόν και είναι καθημερινό μας μέλημα, βήμα-βήμα να λύσουμε κάθε ένα από αυτά τα προβλήματα.

Η πορεία, λοιπόν, παρ’ όλα αυτά τα θετικά που έχουμε πετύχει, είναι δύσκολη, αλλά με αποφασιστικότητα, με συνετή διακυβέρνηση και με έναν αγώνα που θα δώσουμε όλοι μαζί, η επόμενη τριετία θα βρει την Ελλάδα ακόμα πιο ψηλά.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 23.40΄ λύεται η συνεδρίαση για αύριο, ημέρα Παρασκευή 13 Δεκεμβρίου 2024 και ώρα 9.00΄, με αντικείμενο εργασιών του Σώματος: νομοθετική εργασία, συνέχιση της συζήτησης επί του σχεδίου νόμου του Υπουργείου Εθνικής Οικονομίας και Οικονομικών «Κύρωση του Κρατικού Προϋπολογισμού οικονομικού έτους 2025», σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**